
PRATARMĖ 


Lietuvoje karo metu teko išgyventi nežmoniško slėgimo 
dvi okupacijas — rusų ir vokiečių, abi paženklintas mūsų 
tautos persekiojimų ir krauju. žmonės išsiilgę laukė atmai- 
nos, bet sulaukė antrojo bolševikų antplūdžio 1944 metų rude- 
nį. Daug kas iš savo namų bėgo ne tiktai dėl karo veiksmų 
ir baimės naujo rusų teroro, bet ir vildamiesi, jog karas 
netrukus pasibaigs ir galima bus laisvai grįžti namo. Sunku 
būtų buvę tada patikėti, kad toks nuožmus karas, pareikala- 
vęs tiek daug aukų, baigtųsi neatnešdamas laisvės. 

Deja, Lietuva paliko šiurpioje rusų bolševikų vergijoje, 
(0) išblokštieji iš tėvynės atsidūrė karo suniokiotoje Vokietijo- 
je, bėglių stovyklose, be vilties greitai sugrįžti į laisvą savo 
kraštą. Po kelerių metų alkio ir skurdo daugumas lietuvių 
bėglių buvo priimti Jungtinių Amerikos Valstybių. 

Pasiekęs Ameriko skrantus prie Atlanto, New Yorke, pa- 
mažu vis stūmiausi į vakarus, keliamas iš vienos vietos į ki- 
tą, kol atsiradau prie Pacifiko, Los Angeles, ten pakviestas 
kun. Jono Kučingio, šv. Kazimiero lietuvių parapijos klebo- 
no. Pasitaikė dar taip, kad į Los Angeles atvykau savo var- 
dinių dieną — 1957 birželio 13. Buvau pabaigęs jau trečiąją 
amžiaus ketvirtį. Dievas buvo man davęs netrumpą amžių 
ir laimingai išvedęs pro karo audras ir sunkenybes. Turėjau 
dar džiaugsmo kitais metais (1958) prisiminti neeilinę penkių 
dešimtų metų kunigystės sukaktį. 

Man buvo labai malonu, kad tų sukakčių proga teikėsi 
mane prisiminti Los Angeles lietuviai, pas kuriuos tebuvau 
vos vieneris metus išbuvęs. Sveikinimų kalbose, tarp kitko, 
buvo užsiminta, kad savo dienų saulėlaidoje nelikčiau neuž- 
rašęs, ką esu išgyvenęs ir veikęs. Prisiminta kitados mano 

rašyti ir išleisti atsiminimai iš pirmojo pasaulinio karo lai- 
kų, kai teko rūpintis lietuviais belaisviais Vokietijoje ir Lie- 
tuvos nepriklausomybės atkūrimo akcija Šveicarijoje. Buvau 
raginamas juos pakartoti ir surišti su tolimesniu Lietuvos ir 
savo gyvenimų. 

Nauji mano užrašai galėjo ir likti neišvydę spaudos, jei 
į Los Angeles Vasario 16 minėjimui nebūtų atvykęs is- 
torikas Simas Sužiedėlis. Išsikalbėjus patarė skubinti spaus- 
dinti, tačiau nebekartoti ištisai pirmųjų atsiminimų, o tik 
svarbesnius faktus, nes esą, kas paskelbta, tai Lietuvos pra- 
eities tyrinėtojų galį būti surasta ir pasinaudota. Būtų nau- 
dingiau rankraštį perredaguoti ir papildyti taip, kad bendrais 
bruožais būtų apimta visa, kas išgyventa nuo caro laikų iki 
dabarties, duodant apybraižas ir tų įvykių, kurių liudinin- 
kais yra kiti asmenys bei istoriniai šaltiniai. Tuo būdu ma- 
no prisiminimų užrašai, atitinkamai pertvarkyti ir papildyti, 
pavirto tarsi pasakojama lietuvių tautos istorija, susieta dali- 
mi su asmeniškais mano išgyvenimais. 

Noriu čia išreikšti prof. Simui Sužiedėliui nuoširdžią pa- 
dėką už didžią jo paslaugą, teikiant man patarimų, parūpi- 
nant naujos medžiagos bei išrašų citatoms ir papildant kai 
kur istorinius apybraižų duomenis. Jis taip pat teikėsi patai- 
syti rankraščio kalbą ir sudaryti vardyną. 

Esu didžiai dėkingas ir kun. Jonui Kučingiui, šv. Kazi- 
miero parapijos klebonui, suteikusiam man prieglobstį prie 
Ramiojo vandenyno, kur ramiai ir patogiai galėjau savo lais- 
vas valandas paskirti šiam darbui. 

Mano nuoširdi padėka priklauso taip pat lietuviam pran- 
ciškonam, ypač T. Pranciškui Giedgaudui, O. F. M., spaus- 
tuvės vedėjui, kurio pastangomis knyga rūpestingai atspaus- 
ta. : 
žinau, kad šis mano darbas nėra nei išsamus nei tobu- 
las, bet jeigu skaitytojui padės geriau pažinti vingiuotą pas- 
kutinio šimtmečio lietuvių tautos kelią, jos džiaugsmus bei 
vargus, ir tai sužadins didesnį ryžtą gelbėti Lietuvą iš dabar- 
tinių jos kančių, — tai man bus pakankamas atpildas. 


Kan. A. Steponaitis 
Los Angeles, California 

SŪDUVOS LYGUMOJE 


SŪDUVA yra gimtoji mano žemė, vadinama dar Suvalki- 
ja ir Užnemunė. Nemunas ją dalo nuo kitų dviejų Lietuvos 
sričių — Žemaitijos ir Aukštaitijos. Tik aukštaitiškoji Dzū- 
kija peržengia per Nemuną. 

Abipus Nemuno, kaip žinia, nuo senų laikų gyveno lietu- 
viškos gentys. Vakaruose jos siekė Baltiją ir Vyslą. Toliausiai 
į vakarus buvo nusikišę prūsai ir jų giminaičiai sūduviai. 
Kaip įrodinėja mūsų kalbininkas Kazimieras Būga, sūduviai 
buvę prūsiško kilimo; taip rodą vietovardžiai ir tarmė. Sū- 
duvos vardu vadinta plati sritis tarp Nemuno ir Baltijos 
marių. Ji apėmusi žymią dalį tų žemių, kurios vėliau imta 
vadinti Prūsija. 

Senieji šaltiniai Sūduvos kraštui teikia dar Dainavos ir 
Jotvos vardus. Abu tie vardai reiškė tas pačias sritis, kaip ir 
senoji Sūduva. Sūduvos pietuose gyvenusių jotvingių vardą 
slavai išplėtė visiem sūduviam. Visitrys istoriniai vardai, 
kaip sprendžia K. Būga, pasidaryti iš upėvardžių. Antai, Sū- 
daunia ir Jotija tebeteka ir dabar per Sūduvą. Jotija, deši- 
nysis šešupės įtakas, srovena tarp Plokščių ir Slavikų, o Sū- 
daunia, kairysis, įbėga į Šešupę ties Liudvinavu. 

Nuo Liudvinavo į šiaurę ir į vakarus tyso lyguma. Ji 
ateina nuo Baltijos marių, į kurias rėmėsi senoji Sūduva; 
tiesiasi palei Nemuną ir Nemuno vingių užsilenkia rytuose. 
Visur žema ir lygų — nuo Margininkų ligi Slavikų ir nuo 
Kybartų iki Balbieriškio. Kalvelės pradeda kilnotis tiktai nuo 
Pajavonio, vilnija per Bartininkus, Kalvariją, Krosną ir Mi- 
roslavą, iki prieina Nemuną. Ta riba keliasi Vižainio aukš- 
tuma, išraižyta klonių ir išgraužta daubų, kur subėgę van- 
denys tyvuliuoja ežerais ir bėga upėmis. Iš tų aukštumų ište- 

ka ir nubėga lyguma gražioji ir vingrioji Šešupė, didžiausia 
iš visų Sūduvos upių. 

Lygumoje gyvena kapsai ir zanavykai. Jie tesiskiria savo 
šnekta. Zanavykai gyvena šiaurinėje lygumoje; jų atra- 
ma yra Šakiai. Zanavykais Sūduvos gyventojus praminė len- 
kai dėl gyvenamos vietos už Novos upės (za Nowe, zanawiki), 
dešiniojo Šešupės įtako. Kapsai gyvena į pietus ir į vakarus 
nuo tos upės; jie remiasi didžiuoju Sūduvos miestu Marijam- 
pole ir Vilkaviškiu. Apie Vištytį ir Liubavą kapsai pasikelia į 
pietinės Sūduvos kalveles ir susitinka su dzūkais. Dzūkai ry- 
tuose siekia toli už Nemuno į Vilniaus ir Gardino sritis, o 


pietuose — į Suvalkus. Žemė čia mažiau derli, smiltėta, bet 
daili savo puikiais gamtovaizdžiais — kalvomis, ežerais ir 
miškais. 


Kitados tankiu mišku buvo apaugusi kone visa Užnemu- 
nė. Tiktai panemuniais ir pietinėse aukštumose būta sodybų 
su piliakalniais bei pilaitėmis. Mat, XIII amžiuje, kai prūsus 
užpuolė vokiečiai kryžiuočiai, Sūduvoje žmonės nebeteko ra- 
mybės: vieni buvo pavergti, kiti išgainioti. Kurie gyveno ar- 
tėliau Nemuno, traukėsi už upės, palikę savo sodybas miškui 
užželti. Per tą didį mišką, vokiškai vadintą “Wildnis", vedė 
kryžiuočių ir lietuvių karių takai. Taip yra buvę dar Vytauto 
Didžiojo laikais. Tik Žalgirio kautynėse (1410) palaužus kry- 
žiuočių įėgas, Užnemunėje žmonės vėl galėjo kurtis ir ramiau 
gyventi. Melno taika (1422), sudaryta Vytauto su kryžiuočiais, 
ilgiem amžiam atkirto nuo Lietuvos vakarinę Sūduvos žemę. 


Trumpam laikui, kai didieji kaimynai dalijosi Lietuva ir 
Lenkija, vokiškoji Prūsijos valstybė buvo užėmusi visą Sūdu- 
vą ligi Nemuno (1795) ir praminusi “Naująja Prūsija“. Pran- 
cūzijos imperatorius Napoleonas, kovodamas ku Prūsija, atėmė 
sūduvių žemes ligi Melno sienos ir priskyrė Varšuvos kuni- 
gaikštystei (1807). Po Napoleono pralaimėjimo įkurta Lenki- 
jos karalija (1815), bet priklausoma nuo Rusijos caro. Caras 
buvo laikomas Lenkijos karalium. Sūduva įėjo į naujai su- 
darytą Augustavo vaivadiją (1816) su būstine Suvalkuose. 
Grynai lietuvių gyvenamose vietose sudarytos Seinų, Kalvari- 
jos ir Marijampolės apygardos. Marijampolės apygarda siekė 
iki Kauno priemiesčio Aleksoto. Po 1830-31 metų sukilimo, 
naikinant Lenkijos karalystės savarankumą, Augustavo vai- 

vadija paversta Suvalkų gubernija (1837). Iš čia kilo nau- 
jas Sūduvos vardas — Suvalkija. Ji visa priklausė Rusijai. 
Caristinės Rusijos ir kaizerinės Vokietijos siena ėjo tuo pa- 
čiu ruožu, kurį Vytautas buvo sutaręs su kryžiuočiais Melno 
taikoje. Toji siena tebestovi ir dabar; ji skiria Mažąją Lie- 
tuvą nuo Didžiosios. 

Lietuvos nepriklausomą valstybę atkuriant (1918), nepa- 
vyko atgauti iš vokiečių nė vienos pėdos senųjų sūduvių že- 
mės, kur tebegyveno daug lietuvių tarp Nemuno ir Prieg- 
liaus, Eitkūnų ir Tvanksto (Karaliaučiaus). Išvaduota tik da- 
lis Mažosios Lietuvos, vadinamas Klaipėdos kraštas (1923), 
prisišliejęs prie Žemaitijos kitoje Nemuno pusėje. Nemuno že- 
mutine vaga nuo Rusnės iki Smalininkų ir toliau į pietus, 
sena Melno riba, dabar eina sovietinės Rusijos siena. Rusų 
bolševikų pavergtąją Lietuvą ji dalo nuo Mažosios Lietuvos, 
prijungtos tiesiai Maskvai (1945). 


Po pirmojo Didžiojo karo Sūduvą dar sumažino lenkai, 
užėmę tada ne tiktai Vilnių (1920), Lietuvos sostinę, bet ir 
žymią dalį pietinės Sūduvos: Vižainį, Punską, Seinus, Suval- 
kus, Vygrius, Gibus, Bajorus ir kitas istorines ir lietuviškas 
žemes. Po antrojo Didžiojo karo visa ta sritis, kartais pava- 
dinama “Suvalkų trikampiu“, yra palikusi komunistinei Len- 
kijai. O šis kalvotas ir ežeringas “trikampis", nors ir netur- 
tingas, turėjo nemažos reikšmės Sūduvai, kai iš Seinų sklido 
tautinis judėjimas ir švietimas į visą Užnemunę. Tada ji 
buvo jau tankiai gyvenama. 

Sūduva tankiau apgyvenama nuo XVI — XVII amž. Mū- 
sų istorikas kun. Jonas Totoraitis, sūduvis, savo stambiame 
veikale aprašo, kaip Užnemunėje kūrėsi vis naujos sodybos 
—- ūkiai, kaimai, dvarai, miesteliai, parapijos. Vokiškos Prū- 
sijos valdymo metu įsteigta Vygrių vyskupija (1798), kurios 
būstinė paskui perkelta į Seinus (1818) ir vadinta jau tuo 
naujų vardu. Prieš tai šiaurinė Sūduvos dalis priklausė Že- 
maičių vyskupijai, o pietinė — Vilniaus. Seinų kunigų semi- 
narijoje Mokėsi nemažai lietuvių. Tada čia susidarė kultūri- 
nis lietuvių židinys. 

Prancūzų laikais buvo įvestas Sūduvoje Napoleono teisių 
kodeksas ir popiežiaus Grigaliaus XIII naujasis kalendo- 
rius. Abi tos reformos skyrė Sūduvą nuo kitų Lietuvos sričių. 

Atšventus Kalėdas ir Velykas Aleksote, Kauno priemiestyje, 
pakako pereiti tiltu Nemuną, ir po dviejų savaičių tas didžią- 
sias šventes galima buvo švęsti pačiame mieste. Rusai kitose 
Lietuvos gubernijose nebuvo kalendoriaus pakeitę. Napoleono 
kodeksu, be to, Sūduvos valstiečiai buvo atleisti nuo bau- 
džiavos, nors pradžioje ir be žemės. Visoje Lietuvoje baudžiava 
panaikinta apie 50 metų vėliau. Būdami dar šalimai Vokieti- 
jos, kuri savo aukštesniu kultūringumu lenkė caristinę Rusi- 
ją, sūduviai sekė vokiečių pavyzdžiu ir prasikišo pro kitus 
lietuvius savo ūkininkavimu, ypač vadinamoje Paprusėje — 
apie Sudargą, šakius, Vilkaviškį, Marijampolę, Liudvinavą. 
čia nemažai padėjo ir gera, derlinga žemė. Dar XIX amžiaus 
pradžioje išsiskirstė į viensėdžius, geriau susitvarkė ūkiškai, 
lengviau galėjo savo vaikus leisti į mokslus. 

Sūduva darėsi judri ir šviesi. Caro sunkiais laikais pasi- 
reiškė gyvas tautinis judėjimas. Jį žadino mokslus išėję arba 
dar beeiną inteligentai pasauliečiai ir dvasiškiai. Sūduva davė 
nemažai žymių mūsų visuomenės veikėjų, auklėtojų, rašyto- 
jų, mokslininkų, politikų. Daugelio iš jų vardai rišasi su tau- 
tiniu pabudimu, draudžiamos spaudos leidimu, krašto švieti- 
mu, kovomis už laisvę ir nepriklausomos Lietuvos atstatymą. 
Kone visi jie mokėsi Marijampolės gimnazijoje. Marijampolė 
XIX amž. pabaigoje buvo pasidariusi jau žymiu Sūduvos ad- 
ministraciniu ir kultūriniu centru. 


MARIJAMPOLĖS miesto pradžia turi savo padavimą. 
Pasakojama, kad viena pamaldi moteris keliavusi palei šešu- 
pę taip, kaip vanduo teka — šiaurės linkui. Ėjusi ir kalbė- 
jusi rožančių. Kai tas savo maldas pabaigusi, jai dingtelėjusi 
mintis, kad toje vietoje turėtų būti pastatyta bažnyčia. šis 
pasakojimas tiktai pagražina istorinį faktą. Yra žinoma, kad 
Kvietiškio dvaro grafienė Pranciška ščukaitė - Butlerienė 
davė žemės tarp Šešupės ir Javonio upelio, pastatydino čia 
medinę bažnyčią ir įkurdino marijonus. Nei bažnyčia nei vie- 
nuolynas neatsirado negyvenamoje vietoje. 

Seniau toji vieta, kur dabar yra Marijampolė, buvo vadi- 
nama Pašešupiu. Pradžioje galėjo tai reikšti bendrinį vardą 
— gyvenvietę prie Šešupės. Tokių vietovių pašešupiais buvo 
nemažai. Vėliau pavirto tikriniu vardu. Viename mokesčių są- 
raše iš 1667 metų nurodoma, kad Pašešupy juos moka “24 

dūmai“, t. y. 24 ūkininkų sodybos, iš kurių pirkių dūmas 
rūksta; vadinasi, yra gyvenamos. Tos sodybos, galimas daik- 
tas, nebuvo dar senos, nes tik XVII amž. pradžioje kūrėsi 
daugiau gyventojų Sūduvoje. Pašešupyje, gal būt, buvo apsi- 
gyvenę bėgliai nuo pirmos didelės rusų invazijos į Lietuvą 
(1655). Rusai siekė Nemuną, buvo sudeginę miestelius net kai- 
riajame Nemuno krante, kaip Balbieriškį ir Prienus. Seniūnas 
Martynas Butleris, kuriam Prienuose antros rusų ir švedų 
invazijos metu (1761) buvo sunaikinta pilis, įsikūrė Kvietiš- 
kyje, o netolimą Pašešupį panoro paversti miesteliu. Jisai 
suskirstė tą kaimą sklypais, pravedė gatves, apibrėžė aikštes 
ir prekyvietę, pastatė medinę koplyčią. Pašešupio vardas pa- 
keistas į Starapolės (1736). Dabar reikėjo, kad ir kunigas 
nuolatos gyventų. Ligi to laiko kelis kartus per metus atva- 
žinėjo iš Kauno ir iš Prienų. Pašešupys priklausė Prienam 
kaip filija. 

Pranciška Butlerienė 1750 parkvietė pirmąjį marijoną (če- 
ką). Marijonai — Nekaltai Pradėtosios Mergelės Marijos var- 
do vienuolija — buvo įkurta lenko kun. St. Papczynskio Ko- 
rabieve, Poznanės vyskupijoje (1673). Patvirtinta popiežiaus 
Inocento XII 1669. Marijos garbei vienuoliai marijonai tada 
dėvėjo baltąjį rūbą. Tiem baltiem tėveliam Pranciška But- 
lerienė greta Starapolės (Pašešupio) pastatydino naują bažny- 
čią ir vienuolyną. Iškilmingas atidarymas įvyko 1758 rugsė- 
jo 18. Kiek vėliau marijonai įsikūrė dar Miroslave (1763), Jo- 
navoje (1775) ir Igliaukoje (1783). Didžiausias jų vienuolynas 
Lietuvoje išaugo prie Starapolės. Iš dovanotos žemės galėjo 
gyventi 6 baltieji tėvai, perėmę tos vietos pastoraciją, įsteigę 
mokyklą. Starapolės filija, virtusi parapija, 1783 atsiskyrė nuo 
Prienų. Nesitenkindami sena medine bažnyčia, marijonai 1818 
pradėjo statydinti mūrinę, kurioje kitais metais jau atlaikytos 
pamaldos. Galutinai įrengta 1824. šv. Mykolo Arkangelo baž- 
nyčiai statyti daug triūso padėjo tėvas Augustinas Polikarpas. 
Marijonų judrumas iškėlė ir “Marijos miesto" arba Marijam- 
polės vardą. Karalius Stanislovas Augustas, suteikdamas mies- 
to teises 1792, Starapolės jau nebemini. Senas vardas išliko tik 
gyvoje žmonių kalboje. 


Buvo dar ir kitų akstinų, kurie padėjo Marijampolei kil- 
ti. Kongresinės Lenkijos pradžioje Marijampolė buvo padary- 

ta viena iš Augustavo vaivadijos apygardų, o kiek vėliau — 
Suvalkų gubernijos apskritimi. Tuo pačiu laiku (1829) pro 
Marijampolę pratiestas Varšuvos — Petrapilio vieškelis ją jun- 
gė su Suvalkais ir Kaunu. Tai padėjo miestui augti. Be to, 
Lenkijos karalijos laikais turėta kiek platesnė savivalda. Rusų 
represijos sustiprėjo po 1863 metų sukilimo, kai rusišką poli- 
tiką Sūduvoje vykdė Vilniaus generaliniai gubernatoriai, nors 
administraciniu atžvilgiu Sūduva priklausė Varšuvai. Sukili- 
mas davė tik tiek gero, kad valstiečiai gavo visiškon nuosa- 
vybėn žemę, kurią nuomojo iš dvarų; nereikėjo jos nė iš- 
pirkti, kaip kitur Lietuvoje. Ūkininkai pamažu prakuto, leido 
vaikus į mokslą, atsirado lietuvių šviesuomenės ir pirmųjų 
kovotojų už lietuvybės teises. Marijampolė darėsi švietimo ir 
tautinio judėjimo židiniu. 

Sukilimą malšinant, uždaryta marijonų mokykla, kuri tu- 
rėjo per 100 mokinių, bet nuo 1840 veikė iš Seinų atkelta 
keturklasė. Ji buvo stipriai lenkiška, o rusai mojosi Sūduvoje 
lenkybę išveisti, kad lietuviai daugiau rusėtų, o ne lenkėtų. 
Toji keturklasė mokykla 1857 buvo paversta gimnazija. Pa- 
statydinti specialūs rūmai (1870). Gabiem mokiniam teiktos 
stipendijos studijuoti Maskvoje ir Petrapilyje; tuo norėta pa- 
traukti į rusiškumą. Nedaug tai padėjo. Gimnazijon iš kaimo 
skverbėsi lietuviška dvasia, kurią palaikė lietuviai mokytojai. 
Buvo leista po pamokų du kartus savaitėje dėstyti lietuvių k. 
Lietuvybė pamažu stiprėjo gimnazijoje ir savo ruožtu budi- 
no ir judino kaimą, kuriame sklido knygnešių išnešiojama 
draudžiamoji spauda ir slaptos organizacijos. 


Marijampolės apylinkėje apie 1894 metus įsteigta slapta 
“Sietyno" draugija lietuviškai spaudai platinti. Rusų žanda- 
rai susekė tik po trejų metų. Teismas 1899 nubaudė 35 drau- 
gijos narius, bet tai neįgąsdino. Po dvejų metų įsikūrė slapta 
“Artojaus" draugija (1901), kuri savo veiklą dar labiau išplė- 
tė, pasireikšdama net demonstracijomis ir kai kuriais ribo- 
tais revoliuciniais veiksmais. Teisman patraukta 20 narių, 
betbyla panaikinta ryšium su spaudos draudimo atšaukimuų 
(1904). 


Po 1905 metų revoliucijos tautinis ir kultūrinis darbas 
Marijampolėje dar pagyvėjo, nes leista laisviau kurti organi- 
zacijas ir mokyklas. Dr. K. Griniaus, buvusio Lietuvos pre- 

zidento pastangomis, 1905 buvo įkurta “šviesos" draugija, 
įsteigusi pradžios mokyklą ir suaugusiem kursus. Nutarus to- 
je pradžios mokykloje nedėstyti tikybos, katalikai 1906 įsteigė 
antrąją švietimo draugiją, — "Žiburio", kurio iniciatorium 
buvo kun. Justinas Staugaitis (nepriklausomos Lietuvos lai- 
kais seimo vicepirmininkas ir Telšių vyskupas). “Žžiburys" 
savo veiklą išplėtė visoje Sūduvoje: buvo organizuojami sky- 
riai, steigiamos pradžios mokyklos, suaugusiem kursai, knygy- 
nai, skaitomos paskaitos, rengiami vaidinimai. Marijampolėje 
1907 “Žiburys" mergaitėm įkūrė progimnaziją, o 1908 metais 
P. Uoginaitė — rankdarbių ir namų ruošos mokyklą, į kurią 
mergaitės buvo mielai siunčiamos. Mergaičių lavinimas kaimui 
tada buvo dar mažai suprantamas ir vertinamas. “Žiburio" 
Mergaičių progimnazija, vadovaujama pradžioje kun. M. Gus- 
taičio, o vėliau žymios pedagogės ir rašytojos Marijos Peč- 
kauskaitės — šatrijos Raganos, turėjo daug įtakos tam supra- 
timui pakeisti: mokykla pilnėjo ir augo, įsteigė ir bendra- 
butį. Buvo dar K. Breverniūtės privatinė mergaitėm gimna- 
zija (nuo 1906) ir Razumeičikienės Vilkaviškyje (už 18 km.); 
pradžioje ir ji veikė Marijampolėje. Visos tos mokyklos, pra- 
sidėjus pirmajam Didžiajam karui (1914) ir vokiečiam besi- 
veržiant į Lietuvą, buvo evakuotos Rusijon. 


Prieš pirmą pasaulinį karą Marijampolėje buvo gerokai iš- 
plėstas visuomeninis darbas. Veikė lietuvių krikščionių ūkio 
dr-ja “Žagrė" (1906), dr. K. Grimiaus įsteigta ūkininkų bend- 
rovė (1907), ūkininkų sąjunga (1906), krikščionių darbininkų 
dr-ja (1968), blaivininkų dr-ja (1908), katalikių lietuvių mote. 
rų dr-jos skyrius (1908), meno mėgėjų dr-ja “Gabija" (1912) 
ir k. Suruošta visa eilė vaidinimų. Nors rusai tebevaržė, bet 
kultūrinio ir tautinio veikimo stagnacija buvo apveikta. Vis- 
kas vėl sutriko tik karo ir vokiečių okupacijos metu. Miestas 
mažai tada nukentėjo, bet išblaškė žmones, ypač inteligen- 
tines pajėgas, kurių dauguma su mokyklomis, įstaigomis bei 
savo einamomis pareigomis atsidūrė Rusijoje. 


Marijampolė vėl atgijo tiktai nepriklausomai Lietuvai at- 
sikūrus. Jos nesiekė nei bolševikų, nei lenkų, nei bermontinin- 
kų gana gilūs prasiveržimai į Lietuvą; tačiau ją siekė susi- 
rūpinimas savojo krašto likimu ir laisve. Labai daug Mari- 
jampolės ir visos Sūduvos įaunuolių išėjo savanoriais. Antai, 

karininkas Antanas Matulaitis 1920 metais rašė: “Visi vyres- 
niųjų klasių ateitininkai palieka Marijampolės gimnaziją ... 
Kilnus noras patarnauti tokią sunkią valandą tėvynei traukė 
ateitininkus ir kartu su jais jaunimo būrius ginti Lietuvos 
nuo bolševikų ir kitų priešų ... Bulotos gimnazijoje, tenai vi- 
si palieka sėdėti namie ir dar daugelis iš jų eina agituoti 
prieš mūsų valstybės kūrimo darbą“ (Ateitis, 1920, 143 psul.). 


Marijampolėje gimnazijos atkūrimu pirmoji susirūpino 
“Žiburio? dr-ja. Karui dar nesibaigus, gavo leidimą gimnazi- 
ją atidaryti 1918 pradžioje su 5 klasėm. Po metų atidaryta 
žydų gimnazija ir A. Bulotos bei St. Matulaičio (komunisto) 
realinė gimnazija, kuri 1926 buvo uždaryta dėl pasireiškusių 
joje priešvalstybinių nuotaikų. “žiburio" gimnazija, turėjusi 
jau arti 1000 mokinių, 1919 metais buvo suvalstybinta, o 
1935 padalyta į atskiras berniukų ir mergaičių gimnazijas. 
Privatinę klasikinę gimnaziją 1920 metais įkūrė marijonai. 
Buvo dar visa eilė kitų mokyklų, organizacijų, daug valdi- 
nių įstaigų, pramonės ir prekybos bendrovių. Marijampolė, 
apskrities centras, sutelkęs apie 15,9000 gyventojų, pasidarė 
vienu iš pirmaeilių miestų: išaugo ir išgrožėjo kaip niekada. 
Geležinkelio šaka buvo dar sujungta su Kazlų Rūda (Kauno 
— Virbalio ruožu) ir Alytum (Varėnos — Suvalkų); tik ant- 
rasis ruožas dėl aklos sienos su Lenkija abejuose galuose ne- 
veikė. Užmezgus diplomatinius santykius su lenkais (1938), 
nespėta dar atstatyti, kai užėjo naujas karas su bolševikų ir 
vokiečių okupacijomis. 


Dar pirmos bolševikų okupacijos metu (1940 - 1941) Mari- 
jampolės miesto augimas sulaikytas: tautinis ir kultūrinis 
veikimas užgniaužtas, visos organizacijos uždarytos, privati- 
nės mokyklos likviduotos, įmonės nusavintos, visa laisvoji 
spauda uždrausta, atimtos spaustuvės, sunaikintos kone vi- 
sos patriotinės ir religinės lietuviškos knygos, sugriautos val- 
dinės įstaigos, daug veiklesnių asmenų įkalinta. Žmonės išgy- 
veno nerimą, baimę ir siaubą, ypač pirmojo didžiojo išvežimo 
dienom (1941 birželio 14-15) kai į gyvulinius vagonus sugrūsta 
ir Sibiro kančiom nutremta daug žmonių. Po savaitės prasi- 
dėjęs rusų — vokiečių karas (birželio 22) nudegino visą mies- 
to centrą ir kai kuriuos pakraščius, kur tiek daug buvo įdėta 
žmonių darbo ir lėšų. 

Vokiečių okupacijos metais (1941-44), kurie taip pat bu- 
vo sunkūs, bet daugiau leido privatinei iniciatyvai pasireikš- 
ti, buvo stengiamasi atsikurti, bet užtvino antroji bolševi- 
kų banga ir kraštą dar labiau suspaudė savo komunistinė 
ideologija ir sovietine diktatūra. Nepaliko nepaliestas nė mies- 
to vardas; jis pakeistas “Kapsuku". Dar daugiau žmonių iš- 
blaškyta ir išvežta. Dar daugiau suveržtas tautinis, kultūri- 
nis ir religinis gyvenimas. Laisvąjį pasaulį pasiekusiomis ži- 
niomis, Vytauto bažnyčia paversta knygų sandėliu, evange- 
likų — sporto sale. Liko tik parapinė marijonų bažnyčia. 
Vienuolyno išstatyti gražūs pastatai, kur buvo klasikinė gim- 
nazija, didžiulė lituanistinė biblioteka, spaustuvė, atimta dar 
pirmos bolševikų okupacijos metais. Vienuolynas uždarytas. 
Bolševikai dar žiauriau tebevartoja senos carinės Rusijos 
priemones lietuvių tautą naikinti ir rusinti. 


Mano ilgokas amžius siekia dar anuos carinės vergijos 
laikus. 


MANO TĖVIšKĖ yra viduryje dabartinės Sūduvos — 
prie didelio jos miesto, Marijampolės, lygumoje. Ta sūduviš- 
ka lyguma giliai įsismelkė į širdį nuo vaikystės dienų. Kai gy- 
venau ir mokiausi gražioje kalnuotoje Šveicarijoje, kartą te- 
ko važiuoti Italijon. Nuo aukšto Europos stogo, Alpių kalnų, 
traukinys nuriedėjo į Po upės lygumą. žvilgterėjus pro lan- 
g3, apėmė malonus jausmas. Gera buvo žiūrėti ir neatsižiū- 
rėti — tiesiog buvau pagautas Žavaus žvilgio į lygią žemę, 
kuri nesikilnojo, nesikuprino, tartum ilsėjosi, toli nusitiesda- 
ma, kaip ir mano gimtoji Sūduva. Panašumas užtvindė pri- 
siminimais iš mažų dienų. Traukinys bėgo šiaurės Italijos ly- 
guma, o mano mintys bėginėjo vaiko pėdų mindžiotais tėviš- 
kės takeliais. Kam kitam, be abejo, toks pat išgyvenimas gla- 
monėtų širdį, pakilus iš lygumos į aukštas kalnų keteras. Aš 
buvau kapsų lygumos augintas ir savo jausmais su ja suau- 
gę8. 


Gimtieji mano namai buvo Triobiškių kaime, už 4 km 
į rytus nuo Marijampolės, gana dideliame ūkyje. Per mūsų 
ūkį tekėjo upelis, bet tiktai tada, kai pavasarį tirpo sniegas 

daug neaižėjo — ji buvo derlinga ir jos užteko pakankamai; 

taip pat ir pievų. Mūsų sodybą savo žalumu dar puošė vai- 
sių sodai, prigludę prie trobos, svirno, kluono ir dviejų tvartų. 

Gyvenamas namas buvo erdvus, su sėklyčia. Čia išvydau 
pasaulį 1883 birželio 15, praėjus tik dviem dienom po šv. An- 
tano. To šventojo vardu mane ir pakrikštijo. Buvau jau ket- 
virtas vaikas mūsų šeimoje. Po manęs atėjo dar penki. Tė- 
vai džiaugėsi gausia šeima, bet išgyveno ir skausmą, keturis 
vaikus palaidodami, nors patys buvo ilgaamžiai. 

Mano tėtis Kazimieras, vedęs Oną Venciūtę nuo Prienų, 
gyveno gana ilgai; tėtis mirė 1937 gruodžio 19, sulaukęs 86 
metų. Buvo gimęs, kaip žmonės sakydavo, dar “kongresuv- 
kos“ laikais. Kongresine buvo vadinama Lenkijos karalystė, 
kuriai tada priklausė Sūduva. Po 1863 metų sukilimo, kurį 
mano tėtis dar prisiminė, kongresinė Lenkijos savivalda panai- 
kinta ir įvesta griežtesnė rusų administracija. Ji atsiliepė ir 
Sūduvoje. Mano tėtis džiaugėsi, sulaukęs Lietuvai laisvės. 
Dievas jam leido tą džiaugsmą išsinešti iš šio pasaulio, nes 
nauji sunkūs Lietuvai laikai prasidėjo tik už dvejų metų po 
jo mirties. Mamytė jį pragyveno, būdama septyneriais metais. 
jaunesnė. Sulaukusi gilios senatvės — 84 metų, ji mirė 
1942 balandžio 5. Jos paskutinieji metai buvo aptemdyti 
prasidėjusio naujo karo ir Lietuvos nelaimių: bolševikų įsi- 
veržimo, krašto nelaisvės ir vokiečių okupacijos. 


Vyriausias mano brolis, Kazimieras, gavęs tėvo vardą, mi- 
rė vos kelerių metų. Sesuo Marija sulaukė gražios jaunystės, 
25 metų, noriai giedodavo bažnytiniame chore ir dalyvauda- 
vo jaunimo rateliuose, kai rusai dar nebuvo leidę jaunimui 
organizuotis. Ji greitai nusekė paskum vyriausąjįsavo bro- 
lį: mirė 1907 rugpiūčio 25 gerklės džiova. Antrasis mano bro- 
lis Juozas, vyresnis už mane, nepanorėjęs stoti į caro kariuo- 
menę, išvyko i Ameriką, kur dirbo anglių kasyklose, vėliau 
ūkyje, o dabar gyvena Floridoje, Titusvile, savo namuose. 
Yra vedęs Magdaleną Dzidolikaitę nuo Šunskų, susilaukęs 
sūnaus ir dukters, kurie jau sukūrė savo šeimas. 


Jaunesnės dvi mano seserys — Onutė ir Ievutė — pir- 
mojo pasaulinio karo metu, vokiečiam į Lietuvą besiveržiant, 
buvo pasitraukusios Rusijon, kur toliau mokėsi mokytojom. 
Onutė pramoko dar gerai siūdinti bažnytinius rūbus, o Ievu- 
tė išėjo į pradžios mokyklos mokytojas. Abi tebegyvena Lietu- 

voje. Tretysis mano brolis Jonas dar nepriklausomos Lietuvos 
laikais (apie 1928) perėmė iš tėvo ūkį ir sumaniai šeiminin- 
kavo iki 1944 metų rudens. Antrasis bolševikų prasiveržimas 
jį nubloškė į vakarų Vokietiją, iš kurišvyko Amerikon ir ap- 
sigyveno Brooklyne. Yra vedęs Izabelę Montvilaitę, kurios bro- 
Tis kun. Juozas Montvila 1910 garsiuoju Titanikos laivu plau- 
kė į Ameriką ir žuvo to laivo avarijoje. Kitas jos brolis 
Petras Montvila nuo seniai tebegyvena Amerikoje (Brookly- 
ne), yra veiklus senos kartos lietuvių veikėjas. Jauniausias 
mano brolis Vincentas buvo auka Didžiojo karo epidemijų. 
Turėjo jau 18 metų, buvo įstojęs į marijonų vienuolyną, bet 
1918 spalio 24 gyvybę jam atėmė šiltinė. Po dešimties metų 
mirė ir brolis Jurgis, už Vincą vyresnis. Kaip ir sesuo Marija, 
jisai mirė džiova, nuo kurios nebeišgelbėjo nei Šveicarijos 
kalnai. Būdamas ne tik veiklus visuomeniniame darbe, ypač 
jaunimo organizacijose, bet ir drausmingas, yra paklusęs stu- 
dentų ateitininkų vadovybės paraginimui surašyti savo “Curri- 
culum vitae“. Mirė praėjus tik ketveriem metam. Brolio Jur- 
gio autobiografija tepapildo mano žinias, teparodo jį patį ir 
pirmąsias nepriklausomos Lietuvos dienas. Jisai 1924 kovo 29 
rašė: 

“Gimiau Triobiškių kaime netoli Marijampolės, Kvietiškio 
v., 1898 m. rugsėjo 4. Mano tėvas Kazys Steponavičius, da- 
bar Steponaitis „.. gerai moka vesti ūki, bet mokslų nepa- 
žįsta ... Motina Ona Venciūtė, iš Asiūklės kaimo, rodos, Gu- 
delių v., Marijampolės aps. gražiai Zyvena, moka šeimyną ves- 
ti ... vaikus išmokslino. Du broliai “klasių" nėjo, bet pradžios 
mokyklose mokėsi ...Vienas dabar gyvena Amerikoje, o ki- 
tas namie ūki veda. Trečias brolis Kunigas gyvena dabar 
Marijampolėje. Turiu dar dvi seseri. Abidvi mokytojos... Gy- 
vųjų tarpe daugiau jau nėra. Mano atminimu mirė viena se- 
suo ir vienas brolis. Jis buvo šeimoj jauniausias ... 


“Tėvas valdo ūkį 54 margų žemės. šitokioj šeimoj aš gy- 
venau iki kokių 8-9 m. amžiaus. Namie mane pramokė kiek 
skaityti ir 8 ar 9 m. atidavė į Marijampolės p. Endziulaičio 
(Motiejaus) vedamą pradžios mokyklą. Mokėmės mudu drau- 
ge su broliu Vincu, kurs mirė Marijampolės vienuolyne . 
Pirmoj klasėj likau antriems metams ... Sunkiai mokslas 
ėjo dar ir antroj ir trečioj klasėj. Trečioj klasėj bebūnant, 

įvyko manyje permaina. Aš pamėgau mokslą ir pradėjau vi- 
sai kitaip dirbti. 1914 metais pradėjau mokytis ketvirtoj kla- 
sėj. Buvo galima justi, kad darbas sekasi gerai. Tačiau bene 
tris savaites pasimokę, turėjom palikti ir gimnaziją ir Mari- 
jampolę. Prasidėjo Didysis karas. Vokiečių pirmasis užplūdi- 
mas nutraukė Marijampolėje gimnazijos darbą, kuris atgijo 
paskum tik “Žiburio" gimnazijos vardu. 

“Čia galiu dar pastebėti, kad gyvenau visą laiką iki ka- 
ro prie tetos Mykolaitienės, kuri, būdama pati maldinga, rū- 
pinosi ir mūsų 'dūšios reikalais'. Gyvendavau ne vienas. Kam- 
bary būdavom susikimšę po kelis — gyvenom visa familija' 
— Vencių, šmulkščių vaikai, Mykolaitis (Putinas), Mašalai- 
tis ir kiti. Vyresnieji, Mykolaitis ir Mašalaitis, mažiau susidė- 
davo su mumis, bet už tai jaunesnieji, — 0 mūsų susida- 
rydavo po 4-5, — tai galvom eidavom. 


“Didysis karas nutraukė mano mokslą vieneriems me- 
tams. šituos metus trankiausi pafrontėmis. Nors vyras bu- 
vau dar menkas, bet uždarbiavau. Rusai mane vadino tik 
“podrostok" (vaikėzu) ir apmokėdavo prasčiau negu suaugu- 
sius. Dirbau apkasuose paprastą darbą, daugiausia tvoras py- 
niau arba žemes kasdavau. Tekdavo ir vargo ir baimės maty- 
ti, — tai, žinoma, dar geriau atsiliepė į mano mokslinę pa- 
žiūrą. Aš pradėjau ilgėtis mokyklos, užsidegiau karšta mokslo 
meile ir gal dėl to, vėliau įstojęs Voroneže į ketvirtąją M. 
Yčo Vilniaus gimnazijos klasę, buvau ir geras mokinys. Gabu- 
mo nejaučiau. Pakankamai mokiausi tik dėl to, kad sąžinin- 
gai dirbau. Penktoj ir šeštoj klasėj sekėsi geriau... 


“Be mokyklos darbo turėjau dar kiek darbo ateitininkų 
kuopoj ir tremtiniais rūpinimosi draugijoj. Buvau jos sekrę- 
torium ... 

“Iš Rusijos grįžau 1918 m. gegužės mėn. Tėviškė buvo 
sudegusi, bet namiškiai buvo jau išsistatę šiokią tokią pasto- 
ge ir mane priėmė kaip didelį svečią. Grįžau, mat, netikėtai. 
(Sesuo Onutė jo nepažino, tiek buvo pasikeitęs). 

“Tą patį rudenį priėmė mus į VII 'žiburio' gimnazijos 
klasę Marijampolėj ... Tais pat (1918-19) metais pradėta or- 
ganizuoti kariuomenė. Vyresniųjų klasių mokiniai pakilo. Žo- 
džiais ir aš buvau karštas patriotas. Buvau pasiryžęs eiti su 
draugais savanoriu į organizuojamos kariuomenės pulkus“, 

bet čia susirgo mano motina. Jos prašomas likausi kelias 
dienas liginti. Išrodė visai silpna. Liga jos nusitęsė, mano 
draugai išvažiavo, aš ... likausi. Likęs ir tai kiek vėliau už- 
sidėjau kareivio kepurę ir važinėjau po kaimus 'apaštalauda- 
mas' ... (Telkė savanorius). 

“1919-20 metais susidarė mūsų vyrų 6 žmonės ir vėl grį- 
žom į Marijampolės gimnaziją, kuri tuomet perėjo į valdžios 
rankas. Po ilgų metų sunkoko darbo, nes teko išeiti pusant- 
rų metų kursas, 1920 metų gegužės mėn. išlaikėme matūros 
egzaminus. Tais pat 1920 m. patekau į Naumiesčio “Žiburio? 
gimnaziją mokytoju. Tenai dirbau dvejus metus. Dėsčiau 10- 
tynų ir lietuvių kalbą. Darbas sekėsi vidutiniškai. Buvau karš- 
tas patriotas (šaulys). Netingėjau dirbti visuomenės darbo. 
Ypač mylėjau pavasarininkus, su kuriais dar Marijampolėj 
būdamas susiartinau. (Tas darbas jam ir sveikatą kainavo, 
kai vėliau išvieno suvažiavimo šiauliuose vykoį kitą Alytuje 
ir persišaldė). 

“Šitas dvejų Metų mokytojo darbas pakeitė mano pažiū- 
rą į vadinamąjį pašaukimą. Iki tol aš buvau linkęs į gamtos 
mokslus ir niekuomet nemaniau būti mokytoju. Mokytojo 
darbas pakreipė mano nusistatymą ir 1922 m. rudenį įstojau 
į Lietuvos universitetą teologijos filosofijos fakultetą, kur pa- 
sirinkau literatūrą pagrindine šaka, pedagogiką ir sociologiją 
— šalutinėmis. 

“Ką daugiau čia turiu pasakyti, nežinau ... Pagaliau ir 
nesvarbu, nes šitą mano aprašymą paimsit tik tada, kai iš- 
girsit, kad toks ir toks Jurgis mortūus est“ (Ateitis, 1928, 
12 nr.). Mirė 1928 lapkričio 19. 

Toje pat “Ateityje" Juozas Ambrazevičius, marijampoliš- 
kis kapsas, drauge su Jurgiu gyvenęs Kaune vienam kamba- 
ryje, rašo: 

“Jau Rusų gelmėse iškilo Jurgio vardas draugų tarpe ... 
Parkeliavo gyvenimo skurdo užgrudintas. Iš pirmųjų dienų 
ėmėsi organizacinio darbo. Kai pradėjo kariuomenė organizuo- 
tis, Jurgis pametė mokslą ir organizavo kaimuose savanorius, 
o paskum visą laiką dirbo su pavasarininkais ir ateitinin- 
kais Marijampolėje. Kitiems šventadienį poilsis, o jam piūtis. 
Išsirengdavo į kaimus, į pavasarininkų susirinkimus, kad vė- 
lų vakarą grįžtų dažnai pėsčiomis ar tamsią naktį, ar mėne- 

sienos šviečiamas, ar sniegą girgždindamas, ar purvus ligi ke- 
lių brisdamas ... Ne kartą tekdavo išsimaudyti giliuose pava- 
sario grioviuose. 


“Jurgio geležinė valia ir neišsekama energija sukūrė Ma- 
rijampolės apylinkėje daugiau kaip 10 pavasarininkų kuope- 
lių ir, rodos, drauge su kitais redagavo tuomet pasirodžiusį 
pavasarininkų laikraštį “Pavasario Žiedus'. O baigęs gimnaziją 
1920 m. persikėlė į Naumiestį ir suorganizavo antrą tiek kuo- 
pelių kaimuose. Pavasarininkai buvo jo giliausias rūpestis ir 
ligos dienomis ... 

“Ateitininkų idėjos sąmoningai suaugo su jo siela dar Ru- 
suos. Visu užsidegimu ėmėsi ateitininkų darbo, kai 1922 m. 
atvažiavo į Kauną studijuoti. Drauge su J. Grinium jis pasi- 
ėmė pirmiausia tvarkyti pakrikusius "Ateities" administracijos 
reikalus ... Kitais metais Jurgis gavo vilkti sunkias tuo metu 
ateitininkų moksleivių organizacijos pirmininko pareigas ... 
Nuolatiniai aplinkraščiai, visiems ateitininkams kelių dienų or- 
ganzaciniai kursai, susirašinėjimai ... atimdavo jam ne tik 
studijų, bet ir poilsio laiką ... 

“Tarp studentų jis lyg buvo vienas rimtųjų ir kaip stu- 
dentas mokslo darbininkasir kaip katalikas. Pirmaisiais stu- 
dijų mėnesiais 1923 m. studentams pamaldų nebuvo. Susi- 
daro tada negausus būrelis, kuris rūpinasi gauti specialias pa- 
maldas studentams. Iš pradžių patys buvo organizatoriai, pa- 
tys tų pamaldų giedotojai ir dalyviai. Ir Jurgis buvo vienas 
pačių aktyviausių tų organizatorių. Jis buvo net bažnytinio 
studentų choro pirmininkas. Apskritai buvo aktyvus visam a- 
kademiniam gyvenime ... 

“Net darbininkės tarnaitės, ir tos gavo pajusti a. a. Jur- 
gio organizacinius bei pedagoginius gabumus. Kurį laiką jis 
vedė zitietėms suruoštus vakarinius kursus. 

“Vos dvejus metus gavo pastudijuoti. Tas nuolatinis in- 
tensyvus darbas suėdė jo sveikatą. Dar prieš 1924 m., rodos, 
gegužės mėn. staiga suima džiova. Paskubomis išvažiuoja į 
Karaliaučių. Gydosi, bet ateitininkų reikalai ir ten jam neduo- 
da ramybės ... Kaip jis, pirmininkas, nedalyvaus konferen- 
cijoje?... Bet daugiau pirmininkauti jam jau neteko: liga jo 
neatleido. Važiuoja dar į džiovininkų miestelį — Šveicarijos 
Davosą. Pabuvęs ar tris mėnesius, grįžta, taryt, apsigydęs į 

Lietuvą. Vis tiek nestiprus. Kretkampio pušynėlis, Jurbarko 
sanatorija, Alytaus miškas tebėra jo prieglobsties vietos. 


“1926 m. Jurbarke paėmė vėl mokytojo vietą, ėmė rengtis 
kartu baigiamiems universiteto egzaminams, dirbti vėl tiems 
patiems ateitininkams, pavasarininkams, mokytojų katalikų 
sąjungai. Bet ligos dar nebūta išėjusios ... šiaip taip išvežė 
mokslo metus. Baigė universitetą. Mėgino per vasarą pasigy- 
dyt. Nepavyko. Vėl Davosas ... Gydytojai vilties neduoda ... 
Ir leidžiasi, draugo palydėtas, vėl į pakalnę, į savo mielą tė- 
viškę ... Suauga su savo šeimos sėklyčia, su vyšnių sodų sau- 
lėtą dieną ... Bet tirpo kaip vaško žvakė ... 


“Nors kūnas leipo, bet dvasia augo. Iš pat mažumės jo 
dvasią buvo pagavęs religinis jausmas. Kai mudu gyvenom 
1923-24 m. vienu du kambarėly, atmenu gerai, kai kiekvieną 
vakarą baigdavom šv. Rašto skaitymu. Skaitydavau, o jis klau- 
sydavo susimąstęs ... Religinės praktikos dalykuose nedova- 
nojo sau mažiausio apsileidimo, o charakterio ydas maldė ant- 
prigimtinėmis priemonėmis: malda, sakramentais ... Prisipa- 
žino vieną kartą, kaip kelis sykius jį buvo pagavęs kažkoks 
dvasinis susižavėjimas, savotiška ekstazė ... Jautęs tokį pasi- 
tenkinimą, kad nieko daugiau ir geriau nenorėjęs trokšti nei 
Dievo prašyti ... Mirtį sutiko ramiai, net su džiaugsmu ... 
Paskutinį jam žodį bažnyčioje tarė prof. J. E. vysk. M. Reinys, 
kapuose — kan. J. Laukaitis ... 

“Marijampolė dar nebuvo mačiusi tokių didžių laidotuvių 
nuo mirties a. a. kito ateitininko Antano Matulaičio. (šis bu- 
vo karininkas, seimo narys, lenkų iš pasalų sužeistas 1920 
spalio 17 Bobriškėse ties Varėna) ... Jų kaulai pelenais pa- 
virs, kapų kauburiai žemėn susmegs, žalia vėja bepaliks prie 
rymančio kryžiaus. Bet argi ne a. a. Jurgis išrašydino šv. Alo- 
yzo statulos akmenyje Maironio žodžius: "Idėjos, jei didžios, 
nemiršta kaip žmonės“. 

Tuo savo brolio Jurgio paveikslu neturiu tikslo jo kelti, 
ko jis pats vengė. Jo asmeniu tenorėjau priminti anas sąlygas 
ir nuotaikas, Kuriomis brendo mūsų idealusis jaunimas, kai 
Lietuva kėlėsi nepriklausomam gyvenimui. Tas jaunimas mo- 
kėsi ir drauge aukojosi, dirbo, kad Lietuvoje sklistų šviesa 
ir tiesa , anot kapso V. Kudirkos. Nauja karta kilo iš nemo- 
kytų tėvų, iš kaimietiškos trobos; neturėjo lietuviškos švie- 

suomenės tradicijų, bet laužėsi į mokslą ir kultūrinį darbą 
pro visas kliūtis ir pro užneštas Lietuvon karo nelaimes, 
buvo apimta kūrybinės dvasios ir idealizmo. Nevisi jaunuo- 
liai buvo tokie, kaip Jurgis, lyg koks kovotojas su pikto 
slibinu savyje ir visuomenėje, bet Sūduvoje buvo jų nema- 
ža ir ne vienoje šeimoje. 


Mūsų šeima iš motinos pusės giminiavosi su šmulkščiais 
ir Mykolaičiais. Viena motinos sesuo buvo ištekėjusi už 
šmulkščio iš Gudelių km., Igliaukos par., antroji — už My- 
kolaičio iš Pilotiškių km., II Gudelių par. Pirmosios tetos vy- 
riausias sūnus Jonas Šmulkštys mirė dar gana jaunas, pali- 
kęs du sūnus — Joną ir Vincą, kurie jau išėję aukštuosius 
mokslus ir nuo 1949 gyvena Amerikoje. Su antruoju savo 
pusbroliu Antanu šmulkščiu penkeris metus mokiausi Seinų 
kunigų seminarijoje. Buvo veiklus, gyvas, tautiškai susipratęs 
klierikas ir paskui kunigas, įšventintas 1909 metais. Daug me- 
tų reiškėsi politiniame darbe Lietuvai atgavus nepriklauso- 
mybę, buvo seimo narys, veikė įvairiose draugijose. Gerai nu- 
simanė lietuvių Kalbos dalykuose, kūrė eilėraščius, rašė belet- 
ristikos ir straipsnių. Yra žinomas Paparonio slapyvardžiu. 
Bolševikam antrą kartą užplūdus (1944 vasarą), liko Kaune, 
bet jų buvo sekamas ir nekenčiamas, nors ir neišvežtas. Tik 
1949 buvo išsiųstas Birštonan. Slaptai grįžęs Kaunan, po skil- 
vio operacijos pusmetį dar pagyveno. Kan. K. žitkaus aprū- 
pintas sakramentais, bažnytinėse šermenyse dalyvaujant tik 
18 žmonių, palaidotas Petrašiūnų kapinėse prie Pažaislio. Ligos 
metu globojo sesuo Marijona Leonarda, gyvenanti dabar šilu- 
voje. Antrojisesuo Magdalena Natalija, buvusi pradžios mo- 
kyklos mokytoja, yra jau ištarnavusi pensiją ir gyvena Mari- 
jampolėje. Ten pat tebegyvena dar jos brolis Petras šmulkš- 
tys, kuris buvo paveldėjęs ūkį tėviškėje, bet jį pardavęs įsigi- 
jo kitą prie Dovinės (seniau Dievenės), deš. Šešupės įtako, 
Liudvinavo par. Čia buvo įsitaisęs dar vandens malūną, bet 
bolševikai atėmė. Dar du šios giminės mano pusbroliai — 
Vincas ir Jurgis Smulksčiai — gyvena dabar Amerikoje. Vin- 
cas Šmulkštys Lietuvoje dirbo bankuose ir veikliai reiškėsi 
lietuvių katalikų akcijoje; dabar gyvena ir dirba Evanston, 
Illinois, prie Chicagos. 

Iš Mykolaičių giminės yra žinomas mano pusbrolis Vin- 

cas Mykolaitis - Putinas, poetas, rašytojas ir mokslininkas. 
Mokęsis Seinų kunigų seminarijoje ir Petrapilio dvasinėje aka- 
demijoje, kunigu buvo įšventintas 1915 rugsėjo 1. Toliau dar 
gilino aukštuosius mokslus šveicarijos Fribourge, kur įsigijo 
filosofijos daktaro laipsnį, ir Bavarijos Miunchene. Ilgą laiką 
dėstė lietuvių literatūrą Kauno ir Vilniaus universitetuose, 
ėjo kurį laiką Lietuvos mokslų akademijos pirmininko parei- 
gas. Yra išleidęs kelis poezijos rinkinius, parašęs keletą roma- 
nų ir mokslinių studijų iš lietuvių literatūros. Tebegyvena 
Vilniuje. 

Mano brolis, velionis Jurgis, savo autobiografijoje užsime- 
na, kad teta Mykolaitienė buvusi labai maldinga, kai pas ją 
gyvenęs Marijampolėje ir mokęsis kartu su jos sūnum Vincu. 
Motina buvo atsikėlusi miestan dėl sūnaus, taip pat globojo 
besimokančius vaikus plačios savo giminės, anot brolio Jurgio, 
“familijos", kuri tebegyveno dar caristinės Rusijos priespau- 
doje. 


CARIZMO VARŽTUOSE 


RUSIJA per tris padalijimus (1772, 1793 ir 1795) užgrobė 
visas žemes, kurias kitados valdė Didžioji Lietuvos Kunigaikš- 
tystė. Prūsijai buvo tekusi Sūduva tik trumpam laikui. Po 
Vienos kongreso (1815) ir ji atiteko Rusijai, kaip dalis Len- 
kijos karalijos. Visus lietuvius prislėgė vienas rusų jungas. 


Aš gimiau ir augau jau po tuo Rusijos varžtu. Nuo pas- 
kutiniojo Lietuvos ir Lenkijos padalijimo buvo praėję šimtas 
metų, kai pradėjau suvokti, jog savame krašte nesame šeimi- 
ninkai. Tėvai dar prisiminė paskutinį sukilimą, dar girdėjo iš 
senelių pasakojimų apie Napoleono laikus. Napoleonas, bėgda- 
mas iš Rusijos 1812 metais, buvo sustojęs Marijampolėje, o 
žygiuodamas į Maskvą, savo štabą turėjo Kvietiškio dvare. 
žmonėse buvo dar išsilaikęs pasakojimas, kaip “didis kara- 
lius" lankęsis marijonų vienuolyne Starapolėje. Vienuolyne bu- 
vo priimtas Prancūzijos karalius Liudvikas XVIII, kuris 1797 
bėgo nuo Napoleono į Kuršą ir kurį laiką gyveno Mintautoje. 
Tuo metu, kai aš mažas lankiau Marijampolę, ji buvo pasi- 
dariusi lietuvių šviesuomenės židiniu, kokiu šiaurinei Lietuvai 
buvo latviškoji Mintauja, kur taip pat mokėsi daug žymių 
mūsų tautos veikėjų. 


Rusus, mūsų šalies vergėjus, arčiau pažinau tiktai beaug- 
damas ir besimokydamas. Anos dar jaunų dienų pažintys ir 
vėlesnis patyrimas man sudarė įspūdį, kad rusų tauta apskri- 
tai yra maloni, žmoniška — širdies žmonės (“čelovek duša?'). 
Mėgsta dainuoti. Kai kurios rusų dainos turi to paties ilge- 
sio, lyg kokio plačių lygumų aido, kaip ir lietuviškos. Rusų 
tauta taip pat darbšti, tik ne tiek uoli ir kruopšti bei tvar- 
kinga kaip vokiečių. Tos netvarkos apraiškų žymu pačiam cha- 


rakteryje, žmoniškam iš prigimties, bet neapvaldytam ir no- 
rinčiam būti geru visiem, Buvo pasakojama apie carą Nikalo- 
jų II, kurį bolševikai nužudė 1918 liepos 16 Ekaterinburge 
(dabar Sverdlovske), kaip jisai priėmęs iš eilės du ministe- 
rius ir su abiejų priešingomis nuomonėmis sutikęs. Tai nu- 
girdusi jo žmona Aleksandra, vokiškos kilmės, pastebėjusi, 
jog taip negalima. Caras ir su jos nuomone sutikęs. Sakytu- 
mei, lyg rusų tautoje būtų įaugęs koks polinkis, išreikštas žy- 
:maus jų rašytojo Levo Tolstojaus paskata “nesipriešinti pik- 
tam". Su tuo, galimas dalykas, siejasi rusų tautos nepaslan- 
„kumas pasipriešinti despotiškiem valdovam ir vergiškas vyk- 
„dymas jų valios, kaip dabar yra ir bolševikinėje santvarkoje. 
Neigiamų dar bruožu yra didelis pomėgis nugerti “vodkos". 
Geria ir kitos tautos, bet rusas nusigeria kaip maišas. 


Rusų valdantieji sluoksniai man jau anuomet sudarė 
įspūdį žmonių, kurie nebuvo linkę valdytis — nei valdininkai, 
nei dvarininkai, nei valdovai. Pas tuos žmones, — be abejo, 
ne visus, — kažkur buvo pradingęs žmoniškumas. Su savo 
valdiniais elgdavosi šiurkščiai ir net žiauriai, kaip dabar bol- 
„ševikų visokie pareigūnai. Stengdavosi iš kitų išspaust daugiau 
triūso ir pinigo. Mėgo patogiai gyventi ir lėbauti. Turtuoliam 
nepakako tik savo krašto — atsirasdavo užsieniuose, ypač 
Prancūzijoje. Gana plačiai žinomi tų rusų lėbavimai Paryžiu- 
je. Nusigėrus ir įsisiautus iki pakvaišimo, buvo daužomi 
veidrodžiai, indai, pianinai, apvartomi stalai, aplaistomi kili- 
"mai, subadomi paveikslai. Tie žmonės dūko nebesuvaldoma 
„stichija. 

Tasai diduomenės švaistymasis namie ir svetur nesiderino 
su tuo, kad rusų tauta ilgai liko be tinkamo švietimo, be 
„didesnės kultūrinės pažangos, be pakankamo mokyklų tinklo. 
„Gyvenimas kaime buvo primityvus, atsilikęs, gerokai skurdus. 
„Nemažai vargo matė miestų darbininkai, nors jų nebuvo 
daug, nes Rusijos pramonė toli buvo atsilikusi nuo Vakarų 
Europos; tad ir vadinamojo proletariato nebuvo daug. Vis 
-dėlto bolševikų revoliucijos metu juo remtasi; bet daugiau 
„žmonių tamsumu, viltimi gauti žemės ir laisvės. 


Buvo ir šviesių žmonių — tų pačių valdovų, diduomenės 
ir inteligentijos, kurie blogybę matė, rūpinosi krašto kultū- 
xa ir reformomis, tačiau nebuvo jų gausu, gyvenimas pažan- 

gėjo lėtai, buvo prislėgtas vadinamos “deržavijos" (carų abso- 
liutizmo) ir moralinio bei religinio sustingimo (bizantizmo). 
Tesistengta Rusijos imperiją didinti, pavergtus kraštus rusin- 
ti ir provoslavinti. 


Užėmę Lietuvą, rusai dar plačiau priėjo prie Baltijos ma- 
rių, nuo kurių nė neketino atsitraukti. Lietuvių latvių ir es- 
tų žemes užsimojo paversti grynai rusiškom, o Žmones supro- 
voslavinti. Lietuvai atėmė net jos vardą, pramindami “šiau- 
rės Vakarų Kraštu". Toji rusinimo politika ypač sustiprėjo po 
1831 ir 1863 metų sukilimų. Abu tie sukilimai prasidėjo Len- 
kijoje, bet išplito ir Lietuvoje. Sukilėliam vadovavo sulenkėju- 
si bajorija, užtat lenkai daugiau pakaltinti, bet lietuviai 1a- 
biau nukentėjo. Lenkų tauta buvo didesnė ir, be to, Vienos. 
kongrese (1815) lenkam buvo pažadėta platesnė savivalda. 
"Tas pažadas saistė carą prieš kitas didžiąsias valstybes. Tad 
ir po sukilimų rusai nesigriebė tokių griežtų priemonių Len- 
kijoje, kaip Lietuvoje. Lietuvoje XIX amžiaus antroje pusėje 
buvo užslėgta tautinė, religinė ir kultūrinė laisvė. šiek tiek 
palengvėjo tiktai ūkinis gyvenimas, kai valstiečius atleido nuo- 
baudžiavos. 


BAUDŽIAVA Rusijoje išsilaikė ilgiau negu kituose kraš- 
tuose, ir ji buvo sunkesnė kaip Lietuvoje. Rusijoje dar buvo: 
išlikusi vergiška baudžiava. Valstiečiai, kurie visai neturėjo 
žemės, — nei nuomojamos nei bendruomeninės, — priklausė 
dvarininkui lyg koks daiktas: galima buvo parduoti, dovanoti, 
įkeisti, pralošti kortom, išsiųsti katorgon ir vėl susigražinti, 
atskirti vyrus nuo žmonų ir vaikus nuo tėvų, atiduoti į va- 
dinamus rekrutus. 


Kai rusai užėmė Lietuvą (1795), ir Lietuvoje pradėjo 
įsigalėti tokie nežmoniški papročiai, kurie šiaip jau rečiau pa- 
sitaikydavo. Tuos papročius įsivedė rusai valstybiniuose dva- 
ruose, kurių daug buvo išdalinta nusipelnusiem rusų genero- 
lam. Valstiečiai dar apdėti sunkesniais mokesčiais. Lig tol jie 
mokėjo nuo pirkios arba vadinamo “dūmo", o dabar buvo ap- 
dėta mokesčiais kiekvienas šeimos narys arba “dūšia". Turėjo 
dar duoti kariuomenei tam tikrą skaičių vyrų (rekrutų). Vals- 
tiečių padėtis buvo labai sunki. Vilniaus vyskupas Jonas Kra- 
sauskas, pasižymėjęs labdaros darbais ir gera širdimi, ragino 

dvarininkus pasigailėti vargšų baudžiauninkų. “Jie yra mūsų 
broliai, — rašė, — vieno tikėjimo žmonės, kurie mums dir- 
ba, liedami prakaitą". 


Kai kituose kraštuose baudžiava jau buvo panaikinta ar- 
ba naikinama, atsirado ir Lietuvoje dvarininkų, kurie siūlė 
valstiečius atleisti iš baudžiavos be žemės. Taip padarė Jo- 
niškio dvarininkas Ignas Karpis, nusižiūrėjęs į vokiečių dva- 
rininkus Latvijoje. Bet toks valstiečių laisvinimas jų būklės 
negerino: neturėjo kur dingti. Kiti dvarininkai ir tam prie- 
šinosi, nenorėdami netekti darbo jėgos. Neramumam išveng- 
ti caras Nikalojus I (1825 — 1855), ir šiaip jau griežtos val- 
džios ir senos tvarkos šalininkas, uždraudė visai svarstyti bau- 
džiavos panaikinimo sumanymus. 


Tiktai po 1831 metų sukilimo, kai valstiečiai vis tiek ne- 
aprimo, caras Aleksandras išleido 1861 vasario 19 įsakymą 
baudžiavą naikinti. Įsakymą turėjo vykdyti dvarininkai. Jie 
galėjo pasilikti trečdalį savo žemės, o kitą turėjo perleisti 
valstiečiam. Už žemę sumoka valstybė, o valstiečiai išmoka 
valstybės iždui per 49 metus. Dvarininkam buvo pavesta su- 
daryti su valstiečiais sutartis. Jie to nepadarė per numaty- 
tus dvejis metus. Valstiečiam, be to, skyrė prastesnę žemę, ne- 
gu jie dirbo. Jei valstiečiai buvo dirbę daugiau kaip du 
trečdalius dvaro žemės, tai iš jų dar atimdavo. Kilusius vals- 
tiečių neramumus ramdyti ir bausti buvo iškviečiama rusų 
kariuomenė. Tik vienoje Kauno gubernijoje tokių žiaurių mal- 
šinimų priskaitoma virš šimto. 

Malšinant antrąjį 1863 metų sukilimą, Vilniaus generali- 
nių gubernatorium paskirtas Mikalojus N. Muravjovas, nors 
ir pramintas “Koriku", bet valstiečiam gero padarė. Per dve- 
jis metus, kuriuos išbuvo Lietuvoje, jis pasiekė baudžiavos 
panaikinimo, privertė gražinti iš valstiečių atimtas žemes, su- 
mažino išperkamuosius mokesčius. Muravjovas rėmės vals- 
tiečiais prieš lenkus dvarininkus, norėdamas Lietuvos kaimą 
labiau patraukti prie Rusijos. 


Sūduvoje baudžiava buvo panaikinta pasiremiant Napo- 
leono kodeksu ir 1807 NHepos 22 išleistu įstatymu. Valstiečiai 
atleisti nuo baudžiavos be žemės. Ūkininkai turėjo žemę iš 
dvaro nuomoti arba atsilyginti darbu. Dvarininkaj savivaliau- 

dami nustatydavo didelius mokesčius arba reikalaudavo tie-- 
siog vergiško darbo. Kitus visai pavarydavo nuo žemės. Nors. 
valdžia įsikišdavo, bet negalėdavo suvaldyti. Valstiečiai sukil- 
davo. Taip yra buvę Kidulių ir Zyplių valsčiuose 1815 - 1317 
metais. Po 1831 metų sukilimo buvo įsakyta valstiečiam že- 
mės neatimti (1846), o po 1863 sukilimo, kada buvo panaikin- 
ta ir Lenkijos karalystė, žemė pripažinta valstiečių nuosavybe 
be jokių išperkamų mokesčių (1864). Kas jos neturėjo, gavo 
3 margus. Valstiečių padėtį tai žymiai pagerino, bet vargo ne- 
stigo 

Baudžiava buvo pakenkusi ūkinei pažangai. Per ilgai žmo-- 
nės buvo nelaisvi ir pririšti prie dvarų žemės. Neaugo dėl to. 
miestai, nesivystė pramonė. Dvaruose mažai arba visai nesi- 
rūpinta geresniu žemės įdirbimu, ūkininkavimu, ūkiui reika-- 
lingais padargais. Pasikliauta tiktai baudžiauninkų ir gyvulių 
jėga. Atleidus žmones iš baudžiavos, iš pradžių jie tegalėjo. 
taip ūkininkauti, Kaip buvo išmokę iš senolių ir dirbę dvaruo- 
se. Žemės dirbimo įrankiai buvo prasti: paprasta žagrė ar plū- 
gas (geležinis arklas), traukiamas poros arklių, o kai kur dar 
ir jaučių; akėčios, dalgės, spragilai. Iš mašinų daugiausia te- 
turėjo akselines ir kuliamasias, bet ir tai ne visur. Traktoriai 
atsirado tiktai nepriklausomos Lietuvos laikais. 


Sodybos trobėsius sudarė gyvenamasis namas, du tvartai 
gyvuliam (arkliam, karvėm, avim, kiaulėm) ir paukščiam (žą- 
sim, antim, vištom), svirnas ir didelis kluonas javam. Kluone 
kraudavo javus, kuriuos žiemą kuldavo spragilais arba maši- 
nom. Pašaras taip pat būdavo laikomas kluone arba atskiroje 
daržinėje: dobilai, šienas, šiaudai. šiaudus piaudavo į akselį 
(kapojus), pridėdami kartais grūdų ir dobilų. šiaip jau grū- 
dai buvo stengiamasi parduoti. 

Reikėjo turėti nemažai javo, kad ūkininkas galėtų išsi- 
versti, nes rusų valdžia nustatydavo už javus gana žemas kai-- 
nas: kartis kviečių — 3 rubliai, rugių, miežių — 1,5 rb., avi-- 
žos dar pigiau. Taip pat stengdavosi numažinti ir gyvulių kai- 
nas. Tuo tarpu ūkininkam reikalingi daiktai nebuvo pigūs. 
Čia kainas nustatinėdavo žydai: rūbų, apavo, cukraus, druskos,. 
žibalo, namų apyvokos daiktų, įrankių ir k. Tad ūkininkai fi- 
nansiškai nebuvo stiprūs. Savo dukrom tegalėdavo duoti krai- 
čio šimtą ar kelis šimtus rublių. Prireikus skolindavosi iš žy-- 

dų, bet tie imdavo didelius nuošimčius — nuo 6 iki 10, o 
kartais ir pasakiškai didelius — iki 50. 

Sūduvos ūkininkai, gana anksti išsiskirstę į vienkiemius, 
stengdavosi savo ūkių vaikam nedalyti. Vienas iš sūnų likda- 
vo ūkininkauti, o kiti išsiskirstydavo: eidavo kur tarnauti, va- 
žiuodavo į Rusijos miestus arba Ameriką, prasidėjus į ją di- 
desnei emigracijai; mokydavosi kokio amato. Mokyklom pa- 
daugėjus, nemažai siekė aukštesnio mokslo. 


MOKYKLOS išgyveno Lietuvoje didelį sukrėtimą ryšium 
su 1831 ir 1863 metų nepavykusiais sukilimais. Tie sukilimai 
rusam davė pagrindą sustiprinti savo politiką, kuri siekė pa- 
daryti kraštą rusišką ir provoslavišką. Smūgiai pirmiausia nu- 
kreipti prieš vienuolynus, bažnyčias ir mokyklas. 

Mokyklos buvo daugiausia privatinės — vienuolynų ir pa- 
rapijų. Vienuolynai turėjo savo žemės, trobesius ir savo mo- 
kytojus, tad jiem buvo lengviau mokyklas išlaikyti. Visi vie- 
nuolynai turėjo prisisteigę daug gimnazijų ir vidurinių mo- 
kyklų. Vilniaus universitetas, kuriam buvo pavesta adminis- 
truoti labai plati švietimo apygarda, apėmusi net 6 gubernijas 
etnografinėje Lietuvoje, turėjo savo gimnazijas tik Vilniuje 
ir Kaune. Tuo tarpu Žemaičių vyskupijoje, kuri dar apėmė 
šiaurinę bei vakarinę Sūduvą, buvo aštuonios privatinės vi- 
durinės mokyklos (6 Kl), o Vilniaus vyskupijoje, kuriai pri- 
klausė rytinė ir pietinė Sūduva, buvo jų devynios. Visas išlai- 
kė vienuolynai. Antai, Sūduvoje žymesnės buvo Liškiavoje 
(domininkonų), Naumiestyje (karmelitų) Leipalingyje, Liudvi- 
nave, Balbieriškyje, Virbalyje, Seinuose ir k. Mokinių skaičiu- 
mi (per 100) didžiausia buvo Marjampolės marjonų mokyk- 

"la, įstegta XVIII amžiaus vidury. 

Vienuolynų tuo metu Lietuvoje buvo gana daug ir įvairių 
— vyrų ir moterų: augustinionai, bazilionai, benediktinai, 
bernardinai, domininkonai, karmelitai, konventualai (pranciš- 
konai), reguliarieji kanauninkai, piorai, šv. Roko vienuoliai ir 
kiti. Jėzuitų ordino veikimas buvo sulaikytas 1773 popiežiaus 
Klemento XIV. Visus kitus uždarė rusai; gi Sūduvoje kiek 
anksčiau uždarinėjo vokiškoji protestantiškoji Prūsija, kai val- 
dė Užnemunę (1795 - 1807). Drauge buvo sulikviduotos ir vie- 
nuolynų mokyklos. Suduotas didelis smūgis Lietuvos švietimui. 

Sa Užsimota kraštą rusinti. 


= 

Rusų kalbos dėstymo mokyklose buvo pareikalauta dar 
1814 metais. Po dešimties metų, kai švietimo priežiūra iš Vil- 
niaus universiteto buvo perimta ruso Novosilcevo, kuris apsi- 
gyveno Varšuvoje, mokyklų rusinimas dar labiau sustiprėjo. 
Po 1831 metų sukilimo buvo uždarytas Vilniaus universitetas. 
Vilniuje paliktos dvi akademijos — teologijos ir medicinos 
mokslų — netrukus taip pat buvo iškeltos. Medicinos akade- 
mija nukelta į Kijevą ir paversta rusiško universiteto fakul- 
tetu, o teologijos perkelta į Petrapilį (1844) ir pavadinta dva- 
sine akademija. Nuo to laiko Lietuvoje jau nebuvo aukšto- 
sios Mokyklos iki Lietuvos nepriklausomybės laikų. 


Labai daug užsidarė vidurinių mokyklų, kai nuo 1831 pra- 
dėta visuotinai uždarinėti vienuolynai: atimta žemė, pastatai, 
net bažnyčios, suvalstybintos mokyklos, kurios be vienuolių ne- 
begalėjo išsilaikyti. Tuo būdu buvo sulikviduotos mokyklos 
Antalieptėje (1831), Telšiuose (1831), Raseiniuose (1832), Pa- 
nevėžyje (1832), Lydoje (1834), Dotnuvoje (1835), Žemaičių 
Kalvarijoje (8361), Ukmergėje (837) ir k. Prūsija visas že- 
mes atėmė Liškiavos domininkonam (1797); užsidarė tuojau 
mokykla, o vėliau išnyko ir vienuolynas (1814). Buvo taip pat 
uždarytas karmelitų vienuolynas ir mokykla Naumiestyje 
(1805), mokyklos Seinuose (1817 ir 1831), Virbalyje (1819). 


Po antrojo 1863 metų sukilimo rusai uždarė visus likusius 
vienuolynus, palikdami tik kai kuriuos, iki vienuoliai išmirs. 
Naujų kandidatų priimti nebuvo galima. Hgiausiai išliko do- 
mininkonai Žemaičių Kalvarijoje (iki 1893), marijonai Mari- 
jampolėje (iki 1910), bernardinai — pranciškonai Kretingoje 
ir benediktinės Kaune, kur 3 dar sulaukė nepriklausomos Lie- 
tuvos laikų. Marijonų (baltųjų) paskutinis vienuolis kun. Vin- 
centas Senkus mirė 1911; vienuolynas slaptai atgaivintas ar- 
kivysk. Jurgio Matulevičiaus - Matulaičio 1909. Pranciškonus 
slaptai atgaivino kun. A. Bizauskas 1912. 

Naikinant vienuolynus ir jų mokyklas, iš pradžių nau- 
jų mokyklų nebuvo steigiama. XIX amžiaus antroje pusėje 
gimnazijos buvo tik šiauliuose, Kaune, Vilniuje, Marijampolėje 
ir Suvalkuose. Mažesniuose miesteliuose buvo dviklasės mo- 
kyklos, seniau vadinamos bajorų. Uždraustos buvo taip pat 
parapinės pradžios mokyklos ir jų vietoje steigtos rusiškos, 
valdinės. Tokį įsakymą pirmas išleido Vilniaus generalguber- 

natorius F. Mirkavičius 1862 gruodžio 25, dar prieš antrąjį su- 
kilimą. Iš pradžių jis nebuvo taikomas Sūduvai, kur tebeveikė 
Lenkijos karalystės savivalda. Sukilimą malšindamas, Murav- 
jovas 1864 metais tą įsakymą visuotinai išplėtė. Lietuviškai te- 
buvo leista dėstyti katekizmas, ir tik pirmais mokslo metais. 
Žmonės susilaikė savo vaikus leisti į tokias mokyklas; jie pa- 
laikė slaptas, kaimiškas, kilnojamas iš vienos trobos į kitą. 
Mokė vadinami “daraktoriai", kurie po savaitę ar po mėnesį 
gyvendavo tai pas vieną, tai pas kitą ūkininką, ir tada to 
ūkininko troboje vaikai rinkdavosi pamokom. Už tokį slaptą 
mokymą būdavo baudžiaa 300 rublių arba 3 mėnesių 
kalėjimu. “Daraktoriai" ir mokiniai slėpdavosi, iškrikdavo į 
visas šalis, pajutę, kad rusai ateina. Nepaisant tokios grėsmės, 
slaptas mokymas išsilaikė iki 1905 metų revoliucijos. Uoliu to 
lietuviško švietimo skatintoju šiaurės Lietuvoje buvo kun. Jo- 
nas Katelė (m. 1908), o Suvalkijoje — kun. Antanas Tatarė 
(m. 1889). 


Visom viešom mokyklom buvo grūdama rusų kalba ir ru- 
sai mokytojai. Pirmiausia tuo norėta atsverti lenkų kalba ir 
mokytojai. Lenkų kalba mokyklose buvo užginta dar 1849 me- 
tais, o lenkai mokytojai pašalinti 1864. Vis dėlto esant Len- 
kijai didesnei, o lenkų įtakai ir lenkėjimui Lietuvoje labai 
paplitus per dvarus ir bažnyčias, lenkiškumas tokiom prie- 
monėm buvo kiek prilaikytas, bet neužspaustas. Prasčiausioje 
padėtyje vis tiek atsidūrė lietuviai. Anksčiau lenkiškoje, o 
paskui rusiškoje mokykloje lietuviam mokiniam buvo drau- 
džiama kalbėti lietuviškai. Tai, be abejo, darė mokytojai ne- 
lietuviai. 


Sūduva buvo tik tuo laimingesnė už Kauno ir Vilniaus 
gubernijas, kad jai mokytojais buvo ruošiami ir lietuviai. 
Tam tikslui įsteigti Veiverių pedagoginiai kursai, virtę moky- 
tojų seminarija (1866), kuri davė garsių lietuvių pedagogų ir 
veikėjų. Tuo tarpu Maladečinos mokytojų seminarijoje (1864) 
mokėsi išskirtinai rusai ir provoslavai, o Panevėžio (1872) se- 
minarijoje jie vyravo. Be to, Veiverių seminarijoje, Marijam- 
polės ir Suvalkų gimnazijose buvo leidžiama po pamokų dės- 
tyti lietuvių kalba. Nebuvo ji dėstoma lietuviškumui skatinti 
(neprivalomas dalykas), bet mokiniam turėjo nemažos įtakos 
ir žadino tautinį jų susipratimą. Čia daug padėjo lietuviai 

mokytojai, kai kitur Lietuvoje ilgai nebuvo leista lietuviam 
mokyti. Marijampolės gimnazijoje vienu laiku buvo net trys 
mokytojai lietuviai — Juozas Jasiulaitis, Petras Kriaučiūnas 
ir Vincas Staniškis, o lietuvių mokinių apie 80 nuošimčių. Ma- 
rijampolės pradinė mokykla, kurioje nuo 1892 mokytojavo Mo- 
tiejus Endziulaitis, sutraukė daugumą lietuvių vaikų, kurie 
prieš tai lankė rusų ar vokiečių pradžios mokyklas. 

Marijampolės gimnazijoje didelės reikšmės tautiniam su- 
sipratimui turėjo Petras Kriaučiūnas, dėstęs lietuvių kalbą 
1881 - 87. Dr. Kazys Grinius, buvęs Lietuvos prezidentas, sa- 
vo atsiminimuose priskaito apie 80 žymiųjų P. Kriaučiūno mo- 
kinių, iš kurių apie 30 buvo pagarsėję nepriklausomos Lietu- 
vos veikėjai. Jų dar padidėjo vėlesniais Marijampolės gimna- 
zijos laikais. šią mokyklą baigė arba įoje mokėsi: “Aušros" 
redaktorus dr. Jonas Basanavičius, gen. Jonas Bulota, arki- 
vysk. Pranciškus Petras Būčys, prezidentas Kazys Grinius, poe- 
tas kun. Motiejus Gustaitis, kalbininkas Jonas Jablonskis, 
Lietuvos himno autorius dr. Vincas Kudirka, Dumos atstovas 
prel. Juozas Laukaitis, pedagogas ir rašytojas Pranas Mašio- 
tas, arkivysk. Jurgis Matulaitis - Matulevičius, rašytojas Vin- 
cas Pietaris, vysk. Justinas Staugaitis, knygnešių tėvas kun. 
Martynas Sidaravičius, istorikas kun. Jonas Totoraitis, Ameri- 
kos lietuvių veikėjas ir rašytojas prel. Kazimieras Urbonavi- 
čius, poetas Pranas Vaičaitis, žymus pedagogas Tomas žilins- 
kas ir eilė kitų. Visi jau praeities laikų, bet daugumas dar 
turėjo laimės pasidžiaugti nepriklausoma Lietuva. Lietuvos 
nepriklausomybės paskelbimą 1918 vasario 16 pasirašė net 6 
marijampoliškiai: dr. Jonas Basanavičius, Saliamonas Banai- 
tis, Pranas Dovydaitis, Petras Klimas, kun. Justinas Staugaitis 
ir Jonas Vailokaitis. Vienas iš tų signatarų, Petras Klimas, 
apie Marijampolės gimnaziją yra pastebėjęs: “Lietuvos skriau- 
dėjų rankomis pastatyti gimnazijos rūmai šešupės krante per 
pusę amžiaus tarytum atpirko pačią skriaudą“ (Naujoji Ro- 
muva 1935, 35-36 nr., 639 p.). Bet toji pusė amžiaus, pobau- 
džiaviniai laikai, buvo patys sunkiausi religiniu ir tautiniu 
atžvilgiais. 


BAŽNYČIA rusų laikais neturėjo Lietuvoje laisvės iki pat 
1905 metų revoliucijos. Visą laiką kentė caro valdžios prie- 
spaudą ir persekiojimą. Dar carienė Kotryna II, trimis pa- 

dalijimais užėmusi Lietuvos žemes, paliko katalikų Bažnyčiai 
priešingus ir žalingus potvarkius (1772 ir 1795), kurių laikėsi 
ir kiti carai. Uždraudė skelbti popiežiaus bules ir betarpiškai 
susižinoti su Roma, pasisavino teisę skirti vyskupus ir 
tvirtinti paskiriamus kunigus, panaikino vienuolynų savaran- 
kiškumą, atėmė ir išdalino rusam valdininkam bei kariškiam 
daug bažnytinių žemių, nusavino ir atidavė provoslavam visą 
eilę bažnyčių. Apie 50 metų vyskupijas valdė nekanoniškai 
skiriami, valdžios pasirenkami administratoriai. Tas reikalas 
kiek susitvarkė, kai caras Nikalojus I ir popiežius Grigalius 
XIV sudarė 1847 rugpiūčio 3 konkordatą, bet Rusijos vyriau- 
sybė nepaisė kat. bažnytinių reikalų, tą konkordatą laužyda- 
ma. 

Dar prieš tai, ryšium su 1831 metų sukilimu, buvo užda- 
ryta visa eilė vienuolynų, atimtos iš jų žemės, taip pat iš 
vyskupijų, seminarijų, kapitulų ir didesnių parapijų. Konfis- 
kuoti visi turtai labdaringų ir kitų bažnytinių draugijų. Vys- 
kupam atimta teisė skirti seminarijų profesorius, pareikalau- 
ta priimti ir rusus dėstyti rusų kalbai ir istorijai (1843). Vė- 
liau galėdavo dėstyti ir nerusai, bet į egzaminus ateidavo 
valdžios atstovas tikrinti. Nuo 1832 metų buvo draudžiama 
kunigam sakyti pamokslus, nepateikus jų cenzūrai, statyti 
naujas ir taisyti senas bažnyčias. 


šios represijos 1863 metų sukilimo ir malšinimo metu 
dar sustiprintos. Nemažai kunigų buvo apkaltinta ir ištremta 
į Sibirą; ištremtas Rusijon (į Viatką) ir Vilniaus vysk. 
Adomas Krasinskis, išbuvęs tremtyje apie 20 metų. Kunigam 
buvo paskirta policijos priežiūra: nebuvo galima iš savo pa- 
rapijos išvažiuoti, o juo labiau užimti kitoje parapijoje kle- 
bono ar vikaro pareigų. Aukštesnėm vietom ir geresnėm pa- 
rapijom valdžia spaudė skirti jos kandidatus. Mokyklose buvo 
leidžiama gimtąja kalba dėstyti katekizmą tiktai pirmiem 
pradžios mokyklos skyriam. Mokiniai buvo verčiami eiti į pro- 
voslavų pamaldas cerkvėse. Katalikam reikėjo atlaikyti kietą 
spaudimą, bet kaimo žmonės parodė didelę ištvermę, drąsą ir 
atkaklumą. 


Kan. Povilas Dogelis savo prisiminimuose iš 1901 - 02 me- 
tu, kada jau buvo rusų valdžia Bažnyčios atžvilgiu kiek su- 
švelnėjusi, aprašo tokį savo išgyvenimą. Jis buvo vikaru Pa- 

nemunėlyje (Rokiškio aps.), kur pradžios mokykloje dėstė ti- 
kybą. “Mokytojas Kreinis ... buvo biauriausias rusintojas. .. 
Mokiniui Galiniui dantį išmušė, smogdamas kumščia į veidą 
už tai, kad tas neleido nuo savo kaklo nuimti rožančių ... 
Kreinis ateina ir į kapeliono tikybos pamoką ir klauso. Tik 
staiga pakeltu balsu surinka:“čČia poterius mokyti privalai ru- 
siškai'. Aš jam sakau, kad aš privalau mokyti poterius tokia 
kalba, kokia jie namie kalba, vadinas, tėvų kalba. “Ne, ne- 
valia mokyti kitaip, kaip rusiškai" — rėkia mokytojas. Aš tuo- 
kart už kepurės ir su mokykla atsisveikinau ... Žmonės, bū- 
dami geri susipratę lietuviai, katalikai, bematant savo vaikus 
iš mokyklos atėmė sakydami: “Nėra kunigo, nereikia nei mo- 
kyklos'". (Mano gyvenimo prisiminimai. Kaunas 1936, 74-75 
p.). Kun. P. Dogelis buvo apkaltintas, kad darąs žmonėm 
kenksmingą įtaką ir dvejiem metam rusų valdžios įsakymu 
uždarytas Kretingos vienuolynan. Ten buvo nutremiama ir 
daugiau kunigų, jeigu neištremdavo Rusijon. 

Rusam uždarinėjant bažnyčias, žmonės taip pat priešinosi, 
kiek galėjo. Ypatingai žinomi du stambesni susirėmimai su 
rusų žandarais ir kazokais: tai Kęstaičių ir Kražių. 


Kestaičiuose (Alsėdžių vals., Telšių apsk.) nuo XVIII amž. 
vidurio šv. Roko vienuoliai turėjo bažnyčią, vienuolyną ir li- 
goninę neturtingiem žmonėm. Pas juos prisiglaudė paliegę ku- 
nigai, kai rusai atėmė bažnyčių žemes. Rusų valdžia 1886 me- 
tais nusprendė bažnyčią, vienuolyną ir ligoninę uždaryti, o 
likusį nejudomą turtą perduoti Skuodo provoslavam. Invali- 
dus kunigus ir du šv. Roko vienuolius išvežė į Kretingos vie- 
nuolyną. Tuo tarpu žmonės užsidarė bažnyčioje ir pasiryžo ne- 
leisti jos griauti. Atvykęs Kauno gubern. Valerijonas Melnic- 
kis su kazokais įvykdė egzekuciją. Žmonės buvo apmušti, ap- 
daužyti, apie 30 suimta, kun. Juknevičius ištremtas Rusijon. 
Kazokai kirviais sukapojo altorius, kryžius, klausyklas, sakyk- 
1ą, koplytėles (stacijas) šventoriuje, suplėšė paveikslus. De- 
ja, tas barbariškas darbas plačiau nenuskambėjo, ir rusus tai 
paskatino į Kražių skerdynes. 

Kražiuose, kurie kitados garsėjo žymia jėzuitų kolegija, 
rusam vienuolynus uždarinėjant, buvo dar palikusios benedik- 
tinės. Rusų valdžia 1891 įsakė uždaryti vienuolyną, bažnyčią 
ir kapines. Būtų likusi tik menka medinė bažnyčia, kurios 

neleido naujinti nei kitos statyti. Žmonės kreipėsi į carą Alek- 
sandrą III ir į gubernatorius, bet tai nieko nepadėjo. Bene- 
diktines rusų policija 1893 gegužės 4 prievarta išvežė į Kauno 
vienuolyną. Žmonės nutarė savo bažnyčią ginti. Juos puolė 
Kauno gubern. Nikalojus Klingenbergas, atvykęs su 70 žanda- 
rų, O paskui dar pasitalkinęs 300 kazokų. Kražių skerdynės 
įvyko 1893 lapkričio 10-11. Iš teismo 1894 paaiškėjo, kad 9 
žmonės mirė, 10 buvo pašautų, 44 sunkiai sužeisti, apie 150 
pasodinta į kalėjimą. Iš suimtųjų 4 nubausti 10 metų kalė- 
jimo ir paskui ištremti Sibiran, 32 nubausti lengviau, 34 iš- 
teisinti. Caras Nikalojus II po metų visus amnestavo. Kaltina- 
muosius gynė žymūs rusų advokatai, piktindamiesi žvėriška 
policijos elgsena. Gubernatorius teisinosi, jog tai buvęs “suki- 
limas prieš valdžią“ ... šį kartą kruvinas katalikų bažnyčios 
gynimas buvo plačiai išgarsintas užsieniuose lietuvių ir lenkų. 
Tai prilaikė rusus nuo tolimesnio bažnyčių uždarinėjimo. 


“Kražių skerdynės atgarsiai atsiliepė Mintaujoje — rašo 
savo prisiminimuose Konstantinas Jasiukaitis. — Ikitol malda 
būdavo atliekama kiekvienoj klasėj atskirai. Prieš pirmąją pa- 
moką, atėjus mokytojui, kuris nors stačiatikis gimnazistas at- 
kalbėdavo maldą rusiškai visai klasei. Bet štai buvo paskelb- 
ta, kad visų klasių stačiatikiai mokiniai kalbėsią maldą atski- 
rai, liuteriai vokiečiai irgi atskirai — vokiečių kalba, latviai 
luteriai — latviškai, tik katalikai — rusų kalba ir prieš ikoną. 
Per maldą turėjo būtiir minimų tikybų kapelonai. Visos gim- 
nazijos katalikai mokiniai susirenkam į didelę gimnastikos sa- 
Ig. Sustojam prieš ikoną. Laukiam. Kapeliono nėra. Ateina di- 
rektorius ir matematikos mokytojas lenkas katalikas — Meč- 
nikovskis. Jis perskaitė rusiškai maldą. Taip tęsėsi kelias die- 
nas. Mokiniai katalikai subruzdo — klausyti maldos ar ne? 
Prasidėjo agitacija, kad nereikia Klausyti, o jei verstų kurį 
nors mokinį skaityti maldą- griežtai atsisakyti". Mokiniai tai 
ir padarė 1896 spalio 14. “Iš kažin kur buvo surastas katalikų 
paveikslas ir pakabintas ikonos vietoje. Buvo surašyti prašy- 
mai — popiežiui, carienei ir švietimo ministeriui, kad būtų 
leista mokiniam melstis lotyniškai. Prašymus pasirašė beveik 
visi Mokiniai. Po kelių mėnesių kova buvo laimėta — leido 
gimnazistams melstis lotyniškai". (K. Jasiukaitis, Mintaujos 
laikai. Gubos, literatūros almanachas. Kaunas 1927, 82-94 p.). 


Už agitaciją ir pasipriešinimą iš gimnazijos, tarp kitų, paša- 
linti: Antanas Smetona, buvęs nepriklausomos Lietuvos pre- 
zidentas; Jonas Tūbelis — ministeris pirmininkas; Kazys JoO- 
kantas — švietimo ministeris. 

Panašūs mokinių pasipriešinimai rusiškajai maldai buvo 
ir kitose gimnzaijose. Caras Nikalojus TI buvo priverstas iš- 
leisti potvarkį, kuris tą prievartą panaikino. Nuo 1897 me- 
tų panaikintas draudimas katalikams statyti naujas bažny- 
čias ir taisyti senas. Atgautos kai kurios bažnyčios, valdžios 
nusavintos provoslavam. Tačiau didesnės religinės laisvės 
susilaukta tiktai po 1905 metų revoliucijos. Buvo leista ka- 
talikam užimti kai kurias žemesnes valdines pareigas Lietu- 
voje, kaip valsčiaus raštininko, mokytojo; panaikintas apri- 
bojimas pirkti žemės; leista priimti į Katalikų Bažnyčią sta- 
čiatikius. Per keleris metus rusai nebeteko daugumos žmo- 
nių, Kurie dėl prievartos, baimės ar karjeros buvo metę 
katalikybę. Bet kabinėjimasis prie Katalikų Bažnyčios ne- 
pradingo. Antai, kai Seinuose mirė vysk. Antanas Bara- 
nauskas 1902 metais, tai dėl naujo vysk. Antano Karoso su- 
sitarta tik 1910. Iš dalies tam kliudė ir lenkų intrigos Ro- 
moje bei Petrapilyje. Lietuviai buvo pradėję stipriai judėti, 
atgavę spaudos laisvę, o tai ir lenkam nepatiko. 


SPAUDOS draudimas buvo dar viena carinės valdžios 
priemonė, nukreipta prieš lietuvių tautą, kad galėtų ją suru- 
sinti ir suprovoslavinti. Draudimas truko 40 metų. Įsakymas, 
uždraudęs lietuviam spaudą lotyniškais rašmenimis, išleistas 
Vilniaus generalgubernatoriaus Konstantino P. Kauimano. Jis 
buvo surusėjęs austras, inžinierius, generolas, daug laiko pra- 
leidęs Kovodamas Kaukaze ir Azijoje, prieš paskiriani jį Vil- 
niun (1865 IV 17) ir iš čia iškėlus (1866 X 9). Įpratęs buvo įsaki- 
nėti, tai ir spaudos draudimas tebuvo jo įsakymas. Iškilus po 
40 metų bylai dėl spaudos draudimo panaikinimo, pasirodė, 
kad jokio įstatymo nebuvo. Nebuvo nei Kauifmano sumany- 
mas drausti lietuviam spaudą. Jisai tęsė pradėtą rusinimo 
darbą savo pirmatako Michailo N. Muravjovo, kuris general- 
gubernatorium buvo nuo 1863 gegužės 1 iki 1865 balandžio 17. 
Dar Muravjovo laikais iškelta mintis lotyniškąją lietuvių ra- 
šybą pakeisti rusų vartojama kyriline arba vadinamąja “pi- 
lietine“ (graždanka). Kaufmanas, perimdamas iš Muravjovo 

pareigas ir pažadėjęs toliau vykdyti jo darbą, savo žodį lai- 
kė. Yra žinomas 1865 rugsėjo 6 Kaufmano raštas, rašytas Vil- 
niaus švietimo apygardos kuratoriui (globėjui) Ivanui P. Kor- 
nilovui. Tasai raštas aiškiai nusako, kam lotyniškoji spauda 
sumanyta drausti, kam toji mintis atėjo galvon ir ko buvo 
siekiama. 


Savo rašto pradžioje Kaufmanas primena, kad po 1861 
metų (baudžiavos panaikinimo) įvykiai Lietuvoje, vadinamam 
“Šiaurės Vakarų Krašte“, pareikalavo reformų, kurias Murav- 
jovas ir pradėjo. Tų reformų tikslas — gražinti Lietuvoje is- 
torinę praeitį, išraujant visa, kas siekė nuo tos praeities at- 
plėšti ir privedė prie paskutinio sukilimo (1863). Dėl to Mu- 
ravjovas rūpinosi atstatyti Lietuvoje provoslavų ir rusų tei- 
ses, kad būtų išlaikytas senas istorinis ryšys, kuris jungė Lie- 
tuvą ir Rusiją. Tam savo uždaviniui pasiekti nurodė griežtą 
priemonę: pareikalavo, kad tarp žemaičių, lietuvių ir latvių 
per pradžios mokyklas būtų paskleista rusų kalba ir rašyba, 
rusiškas alfabetas geriau atitinkąs lietuvių tarmių fonetiškus 
reikalavimus, negu lotyniškai — lenkiškas. Muravjovas ir įsa- 
kė vieną rašybą apkeisti kita, pavesdamas Vilniaus švietimo 
apygardai, pirmam bandymui, išspausdinti rusų raidėmis lie- 
tuviam ir žemaičiam skirtą žemaitiškai rusišką elementorių 
ir kalendorių, o latviam -— latviškai rusišką elementorių. 
Muraviovas žodžiu įsakė Vilniaus cenzūros įstaigai neduoti lei- 
dimo spausdinti žemaitiškas, lietuviškas ir latviškas knygas 
kitaip, kaip tik rusų raidėm, kol kada bus kitoks potvarkis. 


Toliau Kaufmanas dėsto, kad po baudžiavos panaikinimo 
(1861 II 19) artimiausias rusų civilizacijos uždavinys — išlais- 
vinti lietuvių liaudį nuo lenkinimo ir analfabetizmo, išmoky- 
ti rašyti jos pačios tarme ir rusų kalba, kuri kaip valstybinė 
pasidarė neišvengiama. Tam tikslui, o juo labiau, kad ir žmo- 
nėm būtų lengviau pramokti tokio rašto, nėra geresnės 
priemonės, kaip rusiška "pilietinė" abėcėlė. Tuo reikia su- 
sirūpinti jau dabar. Tai pirmas žingsnis į siekiamąjį tikslą 
ir grąžinimą valstybinių — istorinių teisių raštui, kuris buvo 
vartojamas nuo senų lakų. Dar senais laikais slavų bažnytine 
kalba buvo rašomi lietuviški metraščiai, įstatymai, teismų ir 
diplomatijos aktai. Jeigu tasai raštas tarnavo ir tebetarnauja 

kalbai, kuri nuo neatmenamų laikų buvo ir yra valstybine 
kalba šiame krašte, tai jisai turi tarnauti ir vietinėm tar- 
mėm dabartiniu laiku, kada rusų valdžia siekia žmones pa- 
daryti raštingais, juo labiau, kad ir žmonėse kyla suprati- 
mas to naujo gero darbo. Tiktai kai kurie katalikai dvasiškiai 
nevertina, besilaikydami praeities klaidų ir priešiškai žiūrėda- 
mi, kad norima ivesti rusiškas pilietinis alfabetas. 


Kaufmanas pasūlė įsakydamas: 1. visam laikui ir neat- 
šaukiamai patvirtinti Muravjovo žodinį įsakymą cenzūrai ne- 
duoti leidimo lietuvių spausdiniam nerusišku alfabetu; 2. už- 
drausti spaustuvėm spausdinti bet kokius lietuvių leidinius 10- 
tyniškom — lenkiškom raidėm, neleisti iš niekur įvežti, par- 
davinėti ar kitaip skleisti, o sugavus konfiskuoti ir apie nu- 
sikaltėlius tuojau pranešti. Tai turėtų daryti visi gubernato- 
riai. 

Kaufmanas savo tą raštą baigia pavedimu Vilniaus švie- 
timo apygardos įstaigai parūpinti kiek galima daugiau lietu- 
viškų bei žemaitiškų knygų ir pradžios mokyklom vadovė- 
lių rusiškom raidėm. Tam reikalui skiriama pinigų. (Vilniaus 
Valstybinio Archyvo, Mokslo Apygardos Kuratorijos 1865 me- 
tų byla Nr. 87, rašto Nr. 12301, data 1865 IX 6. Rusiškas nuo- 
rašas pridėtas prie V. Burkevičiaus strp. “Iš mūsų pradžios 
mokyklos praeities“. Lietuvos Praeitis I tomas. Vilnius 1941, 
633 - 648 p.). 


Kaufmano raštas, atremtas į Muravjovo pradėtą rusinimo 
darbą, buvo patvirtintas Rusijos vidaus reikalų ministerio Va- 
lujevo 1865 rugsėjo 13. Administracinis įsakymas išplėstas, be 
to, į visą Rusijos valdomą plotą. Lietuviškų knygų nerusiš- 
kom raidėm niekur Rusijoje nebuvo galima spausdinti. Lat- 
vius tasai draudimas palietė katalikiškoje Latgaloje, kuri il- 
giausiai buvo susijungusi su Lietuva ir sudarė tartum Vilniaus 
krašto pratęsimą. Visur kitur latviai savo knygas spausdino 
gotiškom raidėm; tai nebuvo draudžiama. Nebuvo draudžia- 
ma lotynišku raidynu spausdinti knygų nė lenkam, nors ta- 
sai raidynas Lietuvoje rusų buvo vadinamas “lenkiškų". Iš to 
aišku, kad kova su lenkiškumu Lietuvoje buvo tik priedanga 
rusinimui ir provoslavinimui. Manyta, kad rusiškuoju alfabe- 
tu bus žmonėm įskiepyta rusų kalba ir stačiatikių tikėjimas 
— tie tariami “praeities ryšiai", kurie jungė Lietuvą su Ru- 

sija. Lietuvių tauta tebuvo laikoma tik atskira gimine (ple- 
men), vietine, kalbėjusia žemaitiška ir lietuviška (aukštaitiš- 
ka) tarme, bet tikroji jos kalba, valstybinė ir rašto, buvusi 
rusiška. Taigi, užsimota grįžti “istorinėn praeitin“, kad ilgai- 
niui skirtingos lietuvių tautos, kalbos bei skirtingo tikėjimo 
visai nebeliktų. Rusiškoji graždanka turėjo rusų civilizacijai 
Lietuvoje padaryti “pirmus žingsnius“, anot Kaufmano. Tam 
pasiremta net kalbininkų mokslininkų autoritetu. 


Tuo tariamuoju “autoritetu" buvo Aleksandras Hilferdin- 
gas (1821 - 1872), vokiškos kilmės kaip ir Kaufmanas, ir 
toks pat rusifikatorius. Tai jisai, slavų praeities tyrinėtojas, 
buvo tos pažiūros, kad lietuviai (žemaičiai) ir slavai (rusai) 
yra tos pačios šaknies giminės (savo veikale “Litva i Žmudz“" 
1863). Hilferdingas tame savo veikale įrodinėjo, kad rusiškas 
pilietinis raidynas lietuvių kalbos garsam išreikšti tinkąs ge- 
riau negu lotyniškas. Talkon dar atėjo Stanislovas Mikuckis 
(1814 - 1890), plikbajoris iš Lomžos gubernijos, tarnavęs Var- 
šuvos bibliotekoje, o paskui buvęs Varšuvoje docentu. Jisai su 
A. Hilferdingu, kuris taip pat buvo Varšuvoje, priėjo prie 
valstybės sekretoriaus Nikalojaus A. Miliutino. Mat, formaliai 
dar tebesilaikė Lenkijos karalystė, kurioje carui atstovauti 
buvo skiriamas valstybės sekretorius. Šis savo raštu Muravjo- 
vui rekomendavo abiejų tų vyrų pagalbą, pastebėdamas: “mū- 
sų raidės baigs tai, ką pradėjo rusų kalavijas" (18641V 15). St. 
Mikuckis atsirado Vilniuje, kur sudaryta komisija leisti lietu- 
viškiem spausdiniam rusiškom raidėm. Komisiją sudarė St. 
Mikuckis, ekskunigis Antanas Petkevičius, Laurynas Ivinskis 
ir Jonas Krečinskis. Laurynas Ivinskis, tasai pirmasis lietu- 
viškų kalendorių leidėjas, greitai pamatė, kas norima dary- 
ti, ir pasitraukė. St. Mikuckis susikompromitavo ir grįžo Var- 
šuvon. Graždankinių knygų spausdinimu daugiausia rūpinosi 
Jonas Krečinskis ir Antanas Petkevičius. Jų darbą skatino, 
prižiūrėjo ir apmokėjo Ivanas P. Kornilovas, Vilniaus švieti- 
mo apygardos globėjas (1864 - 1868). Pirmoji knyga buvo iš- 
spausdinta 1864 metais: “Abėcėlė žemaitiškai lietuviška. Buk- 
var žemoijtsko - litovskij". Paskui išleista dar “Kantičkos", 
“Katekizmas", “Evangelijos", “Aktas ir poteriai", “Senas auk- 
so altorius“ ir K. 

Daugiausia religinio turinio leistosios knygos rodė, kad 

pirmiausia kabintasi už katalikų tikėjimo; jeigu žmonės bus 
nuteikti iš “graždankų" mokytis savo tikėjimo ir melstis, to- 
liau jau eis lengviau ... Bet čia rusų valdžia ir sutiko di- 
džiausį pasipriešinimą. Tų “katekizmų", “evangelijų ir “alto- 
rių", kaip ir “abecelės", žmonės nepirko, neplatino, o įbruktą- 
sias. degino. Vilniaus švietimo apygardos globėjui Kornilovui 
pradžios mokyklų vedėjai rašė, kad neturi kur tų knygų dėti 
ir dėl to nėra prasmės jas siųsti. švietimo įstaiga vienam iš 
jų (N. Sovaljevui, Kauno gubernijos) atsakė: bandyti parda- 
vincti už pusę kainos, mainyti vieną į dvi “lenkiškas", jas 
rankioti arba supirkinėti ir naikinti, teirautis, iš kur ūkinin- 
kai jas gauna (1869II5, raštas Nr. 828). Tasai pasiteiravi- 
mas netrukus buvo atliekamas žandarų. Jie šniukštinėjo po 
namus, dairėsi keliuose, kurie vedė į Vokietijos pasieni, bud- 
riai saugojo sieną, gaudė knygnešius. Prasidėjo didžioji lietuvių 
tautos kova už spaudos laisvę. Prof. Stasys šalkauskis ryšium 
su 25 metų spaudos atgavimo sukaktimi 1929 metais rašė: 

“Lietuvių dauguma griežtai nusistatė grąžinti rusų vyriau- 
sybei šitą rusų kultūros dovaną ( — anot Kaufmano “gerą 
darbą") ir atkakliai kovoti už lietuvišką raidyną — lietuvišką 
šriftą. Tokiame lietuvių tautos nusistatyme atsisakyti, nežiū- 
rint didžiausių surištų su tuo nepatogumų, nuo brukamos 
per prievartą spaudos formos, pasireiškė garbingas savo tauti- 
nės vertės pajautimas ir pasiryžimas laisvai apsispręsti kul- 
tūrinio gyvenimo srityje“. Tame pasipriešinime rusų valdžiai 
“daugybė žinomų ir nežinomų dabar mums žmonių turėjo už- 
mokėti moralinėmis ir fizinėmis kančiomis už tai, kas yra 
prigimta švenčiausia žmogaus teisė, būtent, už kultūrinio ap- 
sisprendimo laisvę. šitas martirologijos istorijoje mūsų knyg- 
nešys, tasai kuklus ir užsislėpęs kultūrinės šviesos nešėjas, iš- 
augo iki prometejiško didvyriškumo ribų. Jei mūsų tauta pa- 
norėtų dabar tinkamai pažymėti tą garbingą mūsų istorijos 
lapą, jai tereikėtų pastatyti paminklą nežinomam knygnešiui, 
kuris, iškėlęs viena ranka švyturį, o antra kylodamas raštų 
naštą, reikštų mums tą pat, ką kitoms tautoms reiškia trium- 
fo arkos ar laisvės statulos" (Ateitininkų ideologija. Kaunas 
1933, 83-84 p.). 


KNYGNEŠIAI buvo tie žmonės, kurie nepaisė Kaufmano 
įsakymo “neleisti iš niekur įvežti, pardavinėti ar kitaip skleis- 

ti" lietuviškos spaudos nerusiškom raidėm. Gi “kai kurie ką- 
talikų dvasiškiai, kurie nevertino rusų gerojo darbo (blagode- 
janija) ir priešiškai į jį žiūrėjo", buvo pirmieji asmenys, pa- 
rodę kelią į Mažąją Lietuvą, senąją Sūduvos žemę už Rusijos 
— Vokietijos sienos, kur lietuviškos knygos galima buvo 
spausdinti ir toliau buvo spausdinamos. Pirmuoju pradinin- 
ku buvo Žemaičių vysk. Motiejus Valančius (1850 — 1875). 


Vysk Motiejus Valančius, kaip ir Laurynas Ivinskis ir 
Tomas Ferdinandas žilinskis, mokytojavęs Veiveriuose, pra- 
džioje nesipriešino bandymui rusiškąjį raidyną pritaikyti lie- 
tuviškam raštui. Vysk. M. Valančius net davė sutikimą leisti 
jo parengtas kantičkas ir davė “imprimatur" maldaknygėm. L. 
Ivinskis išleido rusiškom raidėm porą kalendorių. Bet jie grei- 
tai pamatė rusų kėslus. Vysk. M. Valančius pastebėjo, kad 
naujose laidose yra jau provoslaviškos katalikam maldos. 
Vyskupas pasipriešino ir pradėjo kovą; draudė katalikam tas 
knygas imti į rankas, gi savo parašytąsias įvairiais klausimais 
ir religines, reikalingas žmonėm, pradėjo spausdinti Tilžėje ir 
organizuoti jų gabenimą Lietuvon. Vyskupo griežtas nusista- 
tymas ir jo paskleistos knygelės turėjo žmonėm didelės reikš- 
mės, ypačiai 1867 - 69 išspausdintos: “Broliai katalikai", “Iš 
tamsybės ved kelias tik teisybės“, “Perspėjimas", “Vargai ka- 
talikų Bažnyčios Lietuvoje“. Jis stipriai užsipuolė rusinimo po- 
litiką, griežtai pasisakė prieš rusiško raidyno įvedimą, ragino 
žmones nei tų knygų skaityti nei vaikų leisti į rusiškas mo- 
kyklas. Vyskupas savo argumentus taip dėstė: 

“Lietuvos ir Žemaičių žmonės perbuvo po lenkų arba pa- 
liokų valdžia į tris šimtus metų, tačiau lenkiškai neišmoko, 
nes mylėjo savo kalbą, kuri yra graži. šioj gadynėj masko- 
liai išsimanė per gvoltą mokyti vaikus maskoliškai, o tai dėl 
to, kad galėtų Lietuvos žemę vadinti Rusija, paskui knygas 
maskolines jiems duoti, įsakyti, kad Bažnyčioje maskoliškai 
melstųsi ir ant galo paversti į maskolių vierą. Todėl, katali- 
kai, neskubėkite išmokti maskoliškai. Maskoliai, atėję į Lie- 
tuvos žemę, kaip gali reikalauti, kad dėl jų tos šalies žmo- 
nės mokytųsi maskoliškai? Tegul patys išmoksta lietuviškai". 


Vysk. M. Valančius, pagal jo pasisakymą tose knygelėse, 
reikalavo: 1. laisvės Katalikų Bažnyčiai; 2. teisės lietuviam 
laisvai spausdinti savo knygas; 3 „teisės lietuvių kalbai mokyk- 

lose; 4. teisės lietuvių kalbai valdžios įstaigose, kad žmonės 
galėtų susikalbėti. Draudžiamosios lietuvių spaudos, pradėjus 
leisti laikraščius, tie reikalavimai buvo tik griežčiau pabrėžia- 
mi. Vysk. M. Valančius laikytinas tų laikraščių ir jų siekimų 
pranokėju. (Antanas Alekna, Katalikų Bažnyčia Lietuvoje. 
Kaunas 1936, 144 p.). 


“Pradžioje dar mėgino legaliu keliu, — rašo P. Ruseckas, 
— jei ne atgauti spaudą, tai nors pralaužti jos draudimą, iš- 
sirūpinant iš valdžios bent vienos maldaknygės išleidimą. Ta- 
čiau tam jo žygiui nepavykus, o gal ir nelaukdamas to žy- 
gio rezultatų, jis pirmas (ne vėliau 1886-87 m.) pradėjo spaus- 
dinti savo knygas Prūsuose ir, suorganizavęs ištikimus vyrus, 
ėmė slaptai gabenti jas į Lietuvą ir čia platinti. Tuo būdų 
jis pradėjo tą garsiąją mūsų knygnešystę, aktyviai pradėjo tą 
didelę tautos kovą dėl lietuviškų raidžių išlaikymo, spaudos ir 
kitų teisių atgavimo, pasidarė tikru knygnešių ir tos kovos 
tėvu. 

“Iš Valančiaus knygnešių kai kurie mums yra žinomi: bu- 
vę tai — Raguvos (Panevėžio aps.) seniūnijos valstietis Sta- 
sys Račiukas, Raseinių apskrities bajoras Simonas Kulakaus- 
kis; jiedu 1871 ištremti į Sibirą; valstietis Rukuiža, Jurgis 
Bieliakas - Bielinis ir Jurgis Steponkevičius iš Rietavo. Jie ne- 
šiodavę į Tilžę Valančiaus rankraščius, pinigus už spausdina- 
mas ten knygas, parnešdavę knygų ir t. t. šie keturi vyrai, 
arba kai kurie jų, ši darbą dirbę betarpiškai su Valančium, 
bene ir bus tai mūsų pirmieji knygnešiai ... Valančiaus 
knygnešiai besidarbuodami susilaukė “Aušros' ir, žinoma, nau- 
jų knygnešių. Taigi knygnešis (knygnešystė) be jokios per- 
traukos tesėsi nuo Valančiaus laikų iki spaudos atgavimo" 
(Knygnešys 1864 - 1904, I tomas. Red. P. Ruseckas. Kaunas 
1926, 6-7 p.). 


Vysk. M. Valančiaus ryšius su knygnešiais liudijo jau pir- 
moji didelė byla 1870 - 71, kai teisman patraukti 9 kunigai, 
minėtas valstietis St. Račiukas ir bajoras S. Kulakauskis, 
Valančiaus bute Kaune, kur jis atkeltas iš Varnių, padaryta 
krata. Iš kaltinamųjų abu vyrai ir 5 kunigai ištremti į šiau- 
rės Rusiją ir Sibirą. Ištremti kunigai: Antanas Brundza (vo- 
kiečių išduotas rusam), Pranas Butkevičius, Kaz. Eitutis, Mo- 
tiejus Kaziliauskas, Vincas Norvaiša. Didelis kunigų skaičius 

rodė, kad vysk. M. Valančius buvo juos įjungęs į kovą už 
lietuvišką žodį ir katalikų tikėjimą. Kunigai padėjo slapta 
talka ir savo raštais, kaip antai, daug kur mėtytas vilnietis 
kun. Silvestras Gimžauskas (1844 - 1897) arba ilgai savo vie- 
toje išsilaikęs sūduvis kun. Martynas Sidaravičius (1829 - 
1907). Kai vysk. M. Valančiaus suorganizuotas knygnešių bū- 
rys buvo tos pirmos bylos suardytas, pagrindine atrama pa- 
sidarė Sudargas su kun. M. Sidaravičium. Jis yra nusipelnęs 
vadintis “knygnešių karalium' tiek pat, kaip Jurgis Bielinis 
(1848 - 1918). Iš pradžių ir Jurgis Bielinis buvo patikimas 
vysk. M. Valančiaus pasiuntinys į Mažąją Lietuvą, o vėliau 
suorganizavo savąjį uždraustų knygų platinimo tinklą su cent- 
ru Garšviuose, Naujamiesčio vals., Panevėžio apskr. Sudargas 
yra kairiajame Nemuno krante, į kurį rėmėsi caristinės Ru- 
sijos ir kaizerinės Vokietijos siena. Čia kun. M. Sidaravičius 
klebonavo apie 35 metus. 


Kun. Martynas Sidaravičius buvo gimęs 1829 lapkričio 9 
Piegių km., Lukšių par., šakių apskr. Jo tėvai buvo stambūs 
ūkininkai, tai galėjo sūnų leisti į mokslus. Mokėsi Marijampo- 
lės gimnazijoje, vėliau Varšuvoje ir Seinų kunigų seminari- 
joje. Kunigų buvo įšventintas vysk. M. Valančiaus 1858 lap- 
kričio 237. Vikaravo Alvite, Griškabūdyje, Liudvinave ir ša- 
kiuose. Klebonu į Sudargą paskirtas 1873; ten ir mirė 1907 
kovo 7. Buvo pamaldus, kuklus, darbštus. Tarp žmonių turė- 
jo įgijęs didelį pasitikėjimą ir pagarbą. Žmonės jį ilgai pri- 
siminė. Kai 1923 į Sudargą buvo paskirtas kun. Mykolas Brun- 
dza, mano laikais Seinų seminarijoje buvęs klierikų choro 
vadovas, ir aukojo gedulingas pamaldas už savo pirmataką, 
mirusį prieš 16 metų, tai prisirinko pilna bažnyčia žmonių; 
atėjo net evangelikai ir žydai. 


Kun. M. Sidaravičiui slaptos spaudos darbas buvo tuo pa- 
rankus, kad klebonija stovėjo prie pat sienos, už kurios neto- 
li buvo Tilžė, o joje — Otto von Mauderode spaustuvė. Su ja 
turėjo nuolatinį ryšį. Knygas ir rašė, ir spausdino, ir plati- 
no. Su draudžiamom knygom pasiekdavo Lukšius, šakius, 
Slavikus, Skriaudžius, Marijampolę, Seinus, Kapčiamiestį, Kau- 
ną .. Vieną tų kun. M. Sidaravičiaus keliavimų vaizdelį pa- 
teikia A. Pučiliauskas, kurio tėvas Pranciškus ir jis pats bu- 
vo knygnešiai. 

“Slavikų bažnytkaimis visiem yra gerai žinomas, — pasa- 
koja A. Pučiliauskas. — Pro Slavikus teka Šešupė, o anapus 
upės jau Prūsų žemė ... Vasarą Slavikuose atsilankydavo 
daug kunigų, kuriems aš tarnaudavau mišioms. Tarpe tų ku- 
nigų pradėjau pažinti ir kun. Martyną Sederavičių, kuris ga- 
na dažnai atvažiuodavo į Slavikus 'mišių laikyti. Kelias į kle- 
boniją ėjo pro špitolę, tai Sederevičius, atvažiavęs ties špito- 
lės durimis šaukdavo: “Nu, nu, vaikuti! Ar zakristijonas Pran- 
ciškus namie?'. Aš tuojau bėgdavau ieškoti tėvo. Sederevičius 
vasarą visada būdavo apsivilkęs balto naminio audeklo ap- 
siaustu, po pažastimi turėdavo po penkias knygas, kurios bū- 
davo suvyniotos į skepetėlę. Viename tos skepetėlės kampe vi- 
sada būdavo įvyniota uostomos tabakos, kurią Sederevičius 
labai vartojo. Važiuodavo, kiek atsimenu, visada vienu arkliu 
(labai retai dviem), mažam vežimėlyje, kuriame buvo dvi sė- 
dynės. Atvažiavęs pirmiausia eidavo į bažnyčią, o aš, suradęs 
tėvą, eidavau tarnauti ... 

“Bet tėvas mane tik atsivesdavo iki bažnyčios durų ir 
liepdavo laukti, kol paskambins. Sederevičius ir tėvas ilgai 
kalbėdavo zakristijoje, ir man gana nubosdavo laukti ... Ką 
tėvui atveždavo Sederavičius ir ką tėvas jam duodavo vežti, 
žinoma, man nerodydavo, tik ... Agota Dobrovolskytė pasa- 
kojo, kad Sederevičius kartais atveždavo knygų .. Vienas 
knygas, matyti, imdavo su savim Sederevičius, o kitas atvežęs 
palikdavo tėvui ... Slavikuose tuo sykiu komendorius buvo 
kun. Silvestras Petrika. Petras Andriukaitis, atėjęs pas kun. 
Petriką, imdavo knygas ir traukdavo šakių linkui. 


“Kai aš pradėjau daugiau suprasti, tai tėvas jau duoda- 
vo ir man knygų nunešti ar į klėtį ar iš ten atnešti. Atsi- 
menu vieną tėvo pasakymą: “Kai pamatysi aukštus ponus su 
raudonais šniūrais ir mente prie šono, tai bėk, kur žinai. 
Kad ir sustoti lieptų — neklausyk, nes tie ponai labai bai- 
sūs'. Tai buvo rusų žandarai, kurie ieškodavo knygų“ (Knyg- 
nešys I, 255-261 p.). Tai buvo apie 1892-3 metus. Pasakoto- 
jas atsidūrė P. Amerikoje, o jo tėvas dvejais metais pragy- 
veno kun. M. Sidaravičių. 


Tokių talkininkų kun. M. Sidaravičius turėjo daug. Jo 
pagelbininkais buvo ūkininkai, “karabelninkai" (devocionalijų 
pardavėjai), pamaldžios moterėlės, kunigai. Iš artimesnių tal- 

kininkų buvo kun. Silvestras Petrika, kun. Juozas Jakštys, iš- 
vykęs vėliau į JAV, kun. Juozas žaliauskas, kun. T. Kėdys, 
Jurbarko klebonas kun. Marcinkevičius, kun. Eliziejus Miliaus- 
kas, marijonas. Pastarasis turėjo nuolatinį ir tamprų ryšį su 
Sudargu, o savo knygų sandėlį laikė Marijampolėje. Draudžia- 
mų knygų platinimui patelkdavo ir kitus marijonus — kun. 
V. Senkų, kun. P. Pėstininką. Iš pasauliečių artimiausi buvo 
Juozas Angrabaitis ir Damas Miklius. 


Sūduvis Juozas Angrabaitis — kun. J. Tumo liudijimu — 
buvo “Martyno Sederavičiaus klebonijos tarniukas, paskui 
knygnešys, galop Sederavičiaus leidinių Tilžėje prižiūrėtojas 
ir korektorius ... Ištikimas katalikas, tikras Sederavičiaus pa- 
daras — auklėtinis. Kauno seminarijoje jis buvo žinomas 
kaip lietuviškų knygų kontrabandistas. Į seminariją ateida- 
mas, jis vis atsinešdavo pilnas kišenes prisikišęs, o kartais ir 
geroką ryšį" (Apžvalga ir apžvalgininkai, 27 p.). 

Kauno kunigų seminarijai iš Sudargo knygas dar prista- 
tinėjo žemaitis Damas Miklius. Kun. Sidaravičius daug kur jį 
siuntinėjo spaudos reikalais pas atskirus asmenis ir Tilžėn. 
Sudarge lankėsi dr. Jonas Basanavičius, Petras Kriaučiūnas, 
M. Dvaina Silvestravičius ir kiti tautinio judėjimo žadintojai. 
Lietuviškos spaudos ruošimo darbui talkino Juozas Antanavi- 
čius, Serafinas Kušeliauskas ir kun. Antanas Vytartas. 


Juozas Antanavičius, sintautiškis, mokęsis Marijampolės 
gimnazijoje, buvo girininkų, bet tos vietos atsisakė, kai kun. 
M. Sidaravičius prikalbėjo pas jį atsikelti ir apsigyventi vika- 
riate. Vertė arba trumpino lenkiškas knygeles, rašė savas, tai- 
sė kun. M. Sidaravičiaus parašytąsias. Iki 1887 paruošė spau- 
dai apie 20 leidinių. Taip pat uoliai gabeno knygas iš Til- 
žės. J. Angrabaitis jį pavadino knygvežiu, skirdamas nuo 
knygnešio. 

Antrasis knygų autorius ir platintojas, kuriuo kun. M. 
Sidaravičius stipriai atsirėmė, buvo šiauliškis Serafinas Kuše- 
liauskas, Sudarge ir miręs (1899). Iš bemokslių prasimušė Ru- 
sijoje į raštininkus, grįžo Lietuvon ir vedė žmoną, gavusią da- 
lies 20-ties valakų Senliolių dvarą Krekenavos par, Panevė- 
žio apskr. Kai žmona mirdama paliko jam dvarą, jį pardavė 
ir 2000 rublių, likusių iš to dvaro likvidacijos, paskyrė kny- 
gom leisti, dėdamas pagrindą vadinamam “Amžinam bankui“. 

Skatino ir kitus prisidėti, kad būtų galima neturtingiem da- 
lyti knygas veltui, o kitiem papiginti. Jo nuomone, visuotinio 
žmonių apšvietimo tebuvo galima pasiekti platinant knygas 
pusvelčiui. Bet tas fondas buvo išeikvotas Tilžės spaustuvi- 
ninkų vokiečių, o S. Kušeliauskas po poros metų mirė, apgai- 
lėtas ir palaidotas kun. M. Sidaravičiaus, su kuriuo apie 10 
metų rašė ir vertė į lietuvių kalbą religines knygas. 


Dar vienas “Sudargo švietimo apygardos“ knygnešių buvo 
kun. Antanas Vytartas, anykštėnas, gimęs 1863 gruodžio 3. 
Gimnazijos mokslus ėjo Kaune, kur susidraugavo su Jonu 
Maciulevičium-Mačiuliu, būsimuoju poetu Maironiu ir Kauno 
kunigų seminarijos rektorium. Seminarijoje suartėjo dar su 
kun. A. Dambrausku - Adomu Jakštu, pradėjo mokytis lietu- 
vių kalbos, kurią dėstė prel. A. Karosas, būsimasis Seinų 
vyskupas, ir įsitraukė į patriotinį lietuvių klierikų slaptą ra- 
telį. Įšventintas į kunigus 1886, vikaravo Mosėdyje, Baisoza- 
loje, Klovainiuose, Joniškyje, Kupiškyje, nuo 1899 buvo kle- 
bonu Naumiestyje (Tauragės apskr.), paskui Leckavoje, Kur- 
še, kur išgyveno 1905 revoliuciją, daug sraunesnę ir kruvi- 
nesnę negu Lietuvoje. Rusų suimtas, buvo laikomas Odesos 
kalėjime, iš kur pargrįžo visai suvargęs tik 1919 metais. Mirė 
nepriklausomoje Lietuvoje 1932. Dar būdamas Kauno kunigų 
seminarijoje, įsijungė į slaptąjį spaudos darbą (1884) ir pra- 
dėjo rašyti bei versti lietuviškas knygeles. Baisogaloje vika- 
raudamas susipažino su Damu Miklium ir Serafinu Kuše- 
liausku. Pas kun. A. Vytartą Baisogaloje įvyko posėdis aptarti 
lietuviškų knygų leidimą. Jame dalyvavo D. Miklius, S. Ku- 
šeliauskas ir E. Weyeris — Tilžės spaustuvininkas vokietis. 
Buvo sudaryta “Lietuvos raštų draugija" ir užuomazga anam 
“Amžinam bankui“. E. Weyeris iš Baisogalos išsivežė kun. A. 
Vytarto rankraščius ir S. Kušeliausko pinigus. Kartu išvykęs 
D. Miklius apsiėmė prižiūrėti knygų spausdinimą. Anas vo- 
kietis E. Weyeris ir kitas L. Arnoldtas, nors ir buvo sudaryta 
notarinė sutartis (1887), S. Kušeliausko pinigus panaudojo 
savo skolom išmokėti, pagrasę, kad bylos nekeltų, nes rusam 
bus išduoti knygnešiai ir knygų autoriai. Kun. A. Vytartas 
ir toliau knygas teberašė, iki pat spaudos draudimo panaiki- 
nimo. Prieš tai jis gyveno jau Naumiestyje, Tauragės apylin- 
kėje, ir turėjo gerą ryšį su Mažąja Lietuva. Jam daug talki- 

no kun. M. Jurgaitis iš Palangos, kur buvo suorganizavęs sa- 
vąjį knygų platinimo tinklą (ž. Kun. M. Jurgaitis, Mano vei- 
kimas Palangoje, Knygnešys I 1926, 126 - 128 p.). 


Kun. M. Sidaravičius savo talkininkų knygom platinti tu- 
rėjo taip pat vieną uoliųjų Sūduvos knygnešių — Antaną 
Baltrušaitį (1865 - 1949), vadinamą Antanėlį, kuris išgyve- 
no ne tiktai caro laikus ir šviesiąsias Lietuvos nepriklauso- 
mybės dienas, bet ir naująją rusų - bolševikų okupaciją. Jo 
gyvenimo kelias vedė nuo knygnešio iki bėglio Vokietijoj, kur 
mirė 1949 gruodžio 15. Jo žmona Ona dar pasiekė Ameriką 
(Waterbury, Conn.). Vyrui netekus sveikatos, apšiubus, ji bu- 
vo jam didžiausia atrama ir pragyvenimą uždirbti ir kny- 
gas platinti. Tam darbe jiedu ir susipažino. Antanėlis tu- 
rėjo ryšį su kun. M. Sidaravičium ir keliom dešimtimis knyg- 
nešių, kai gyveno prie širvintos upės. Buvo kilęs iš Paparty- 
nų km., šakių apskr. Per Antanėlio rankas praėjo draudžia- 
mųjų knygų už kokius 40,000 rublių. Daug kartų buvo rusų 
žandarų krėstas, apie trejus metus laikytas policijos priežiū- 
roje, sėdėjęs mėnesį laiko kalėjime (1892), bet tai neatgrėsė, 
kaip ir daugelio kitų knygnešių. 


Toji kova už lietuvišką spaudą, kaip rašo Vaclovas Bir- 
žiška, “pareikalavo daugybės aukų, kurios surado sau amžiną 
poilsį ne vien savoje lietuviškoje žemėje, bet ir tolimame Si- 
bire ir kitose Maskolijos vietovėse, tačiau tas kovos ryžtas bu- 
vo toks masinis ir visuotinis, kad tos aukos neatbaidė ne tik 
nei vieno tos lietuviškos knygos kariuomenės kareivio, bet, 
atvirkščiai, į kovotojų gretas įtraukdavo vis naujas kartas, 
kurios sekdamos anų jau iš rikiuotės išėjusių pavyzdžiu, ilgai- 
niui vis labiau ir labiau plėtė kovos tikslus ir uždavinius ir 
pagaliau ją pavertė kova ne vien už savo krašto kultūrą, bet 
ir už visos tautos ateitį" (Vaclovas Biržiška, Praeities pabi- 
ros, Brooklyn 1960, 247 - 248 p.). 


TAUTINIAM lietuvių judėjimui XIX amžiaus pabaigoje 
kaip tiktai didelės reikšmės ir paskatos turėjo toji kova už 
lietuvišką knygą. Ji pirmiausia pasipriešino neteisingiem ru- 
sų administracijos potvarkiam, kuriais norėta užtrinti vieną 
lietuvių ir rusų skirtumą — alfabeto. Lietuviai laikėsi vaka- 
rietiško raidyno ir stojo jį ginti visu ryžtumu. Tuo pačiu gy- 

nė vakarietinį savos kultūros pobūdį nuo rytietiškojo. Gynė 
drauge ir savo kalbą. Vysk. M. Valančius, kaip matėme, ra- 
gino maskoliškos kalbos nesimokyti. 


Antras skirtumas buvo tikėjimo. Lietuvių tauta čia taip 
pat laikėsi vakarų Bažnyčios ir nuo jokios valdžios nepri- 
klausomo šv. Sosto. Rusijoje rytų Bažnyčia buvo palenkta ca- 
rui ir savo paslaugom tarnavo pasaulinės valdžios siekimam. 
Vysk. M. Valančius ir čia pasipriešino, gindamas katalikų ti- 
kėjimą. Katalikybė buvo didžiausia kliūtimi rusinimui: ji Lie- 
tuvos kaimo žmones nesutaikomai skyrė nuo rusiškų pamal- 
dų, apeigų, papročių ir dvasios. Kad savo lietuviška dvasia 
ir katalikų tikėjimu dar stiprėtų, ir buvo griebtasi spaudos. 


Pradžioje ji buvo daugiausia religinio turinio — malda- 
knygės, giesmynai, katalikų tikėjimo tiesų aiškinimai, šven- 
tųjų gyvenimo aprašymai, pamokslai, doriniai pamokymai. Ta- 
čiau vysk. M. Valančius rašė ir spausdino taip pat didakti- 
nės dailiosios kūrybos ir politines brošiūras. Jose reikalavo 
lietuviam nevaržomų teisių bažnyčioje, mokykloje, spaudoje. 
Tos idėjos sklido ir ruošė dirvą tautiniam judėjimui, kuris vis 
labiau kilo, atsiradus daugiau lietuvių šviesuomenės. Praėjus 
apie 20 metų nuo spaudos draudimo,- susidarius jau knygne- 
šių tinklui ir ryšiam su Mažosios Lietuvos spaustuvėm, pri- 
brendo laikas lietuvių tautą veikti, žadinti ir informuoti pe- 
riodinė spauda — laikraščiais. Religinė literatūra pramynė ke- 
liūs grynai pasaulietinei. Mažoje Lietuvoje pasirodė “Aušra". 


Mažoje Lietuvoje jau ėjo lietuviškas laikraštis gotiškom 
raidėm — savaitraštis “Lietuviška Ceitunga“, nuo 1877 XII 4 
leidžiamas Klaipėdoje. Jame buvo pradėta spausdinti rašiniai, 
prisiunčiami iš Didžiosios Lietuvos. Dr. Jonas Basanavičius ra- 
šė apie garbingą Lietuvos praeitį ir piliakalnius, kiti — apie 
Lietuvos vargus po caro valdžia. To savaitraščio redaktorius 
Martynas šernius buvo palankus Mažosios ir Didžiosios Lie- 
tuvos susiartinimo minčiai, bet skaitytojam pasirodė tai sve- 
tima. Ilga praeitis vokiečių valdžioje ir skirtingas tikėjimas 
(protestantizmas) buvo paveikęs jų dvasią. Redaktorius api- 
piltas nepasitenkinimo laiškais: kam jų laikraštyje “žemaičiai 
zaunija“. Savo ruožtu lietuviam Žemaitijoje ir visoje Didžio- 
joje Lietuvoje nebuvo įprastas gotiškas - vokiškas alfabetas. 

Teko abiem pusėm atsisakyti minties turėti bendrą laik- 
raštį, Martynas Šernius tarpininkavo ir padėjo savo parama 
(150 markių), kad Ragainėje pasirodytų naujas laikraštis, 
skirtas Ddižiajai Lietuvai. Dr. Jono Basanavičiaus, to naujojo 
laikraščio sumanytojo norėta, kad jisai ir vadintųsi “Lietuva“, 
bet nulėmė Jono šliupo pasiūlytoji “Aušra". Ji buvo mėne- 
sinė, ėjo 1883 - 6 metais — pradžioje Ragainėje, O vė- 
liau Tilžėje. Viso išleistą 40 numerių, bet kai kurie dvigubi 
ar net trigubi, tad išėjo tik 28 sąsiuviniai. Numerių skaičius 
patapo reikšmingų — tiek metų truko lietuvių spaudos drau- 
dimas! 


“Aušros" kūrėjas iv pirmasis redaktorius buvo dr. Jonas 
Basanavičius (1851 - 1927), sūduvis iš Ožkabalių km., Barti- 
ninkų vals. Toji vietovė kyla į Vižainio aukštumas, kur su- 
sikerta dvi sienos: vakaruose viena skiria nuo Mažosios Lie- 
tvtuvos, o antroji pietuose nuo dabartinės Lenkijos. Basa- 
navičiaus laikais pietinė siena buvo dar atvira, laisvas ke- 
lias ėjo iki Varšuvos. Varšuvinei lenkų — rusų valdžiai tas 
kampas tada ir priklausė. Basanavičiaus tėvas buvo Bartinin- 
kų vaitas arba kongresinės Lenkijos laikų viršaitis. Savo sū- 
nų mokė pas “daraktorių", leido į Lukšių pradžios mokyklą ir 
į Marijampolę, kur gimnaziją baigė 1873 metais sidabro me- 
daliu. Maskvoje studijavo pradžioje istorijos — filosofijos 
mokslus, o paskui mediciną. Naudojosi rusų stipendija. Sti- 
pendijos nuo 1866 metų buvo duodamos gabesniem gimnazi- 
jų absolventam studijuoti Maskvoje ir Petrapilyje. Už jas rei- 
kėdavo Rusijoje atidirbti. Rusai siekė tuo būdu gabesnius in- 
teligentus patraukti į save. Nemažai lietuvių jaunuolių taip 
ir dingo savo tautai, kai jiem neduodavo darbo Lietuvoje. 


Basanavičius, nenorėdamas dirbti kur nors Rusijos gilu- 
moje, išvyko Bulgarijon (1879). “Aušros" laikraštį redagavo 
iš Bulgarijos ir Pragos, Čekijos. Jo redaguotų teišėjo 5 nu- 
meriai, nes toluma sunkino darbą. “Aušrą" toliau redagavo 
Jonas šliupas, Martynas Jankus (mažlietuvis nuo Rambyno 
kalno), Jurgis Mikšas, Juozas Andziulaitis. Prie jo “Aušra" su- 
stojo, užsidarius J. Mikšo spaustuvei Tilžėje. Bet naujas laik- 
raštis savo vaidmenį jau buvo atlikęs — išjudinęs susirūpi- 
nimą periodine spauda ir pažadinęs didesnį tautinį susiprati- 
mą, siekiant geriau pažinti savo tautos praeitį ir kalbą. Ba- 

sanavičius “Aušros" prakalbai buvo padėjęs žodžius: “Žmonės, 
kurie praeities nepažįsta, yra vaikai“. 


“Aušra", atsirėmusi garbinga Lietuvos praeitim ir lietu- 
vių tautos išlaikyta sena kalba, norėjo tuo pagrindu jungti 
visus lietuvius. Pradžioje nelietė jokių opesnių klausimų — 
nei politinių nei religinių. Nekliudė rusų valdžios, nes tikėjo- 
si, kad bus gautas leidimas leisti “Aušrą" Kaune ar Vilniu- 
je. Nepuolė nei tikėjimo nei Katalikų Bažnyčios, nors jau- 
noji lietuvių šviesuomenės karta, ėjusi mokslus rusų mokyk- 
lose, buvo nusiteikusi jeigu ne ateistiškai, tai bent liberališkai. 
“Aušroje? buvo išspausdinta kūrinių ir straipsnių kun. A. 
Baranausko, kun. A. Burbos, Klieriko A. Dambrausko, kun. S. 
Gimžausko, kun. J. Katelės, klieriko J. Mačiulio (Maironio), 
kun. M. Miežinio, kun. S. Norkaus, kun. J. Užupio ir, galimas 
daiktas, kitų. 

“Aušros" nuosaikumas pasikeitė, ėmus ją redaguoti Jonui 
šliupui, kuris 1883-84 paruošė apie 10 numerių. Netikėda- 
mas, kad Rusijos valdžiai galima būtų įtikti, jis nesivaržė 
pulti carinį režimą. Priešiškai nusiteikęs tikėjimui, ypač kuni- 
gam, neigiamai palietė religijos klausimus. Pradėjo taip pat 
skleisti Maskvos universitete pasisavintas socializmo teorijas. 
“Aušros" redakcija susilaukė aštrių priekaištavimų. Basanavi- 
čius teisinosi, kad “ateizmo ir su žiburiu vidudieny atrast ne- 
galėtum ir tik vietomis junti menką socializmo kvapą“. Bet 
ir to “kvapo" pakako vienybei suardyti, juo labiau, kad J. 
Šliupą pažinusieji kunigai turėjo pagrindą juo nepasitikėti, 
kiek tai lietė religijos klausimus. Ir nors J. šliupas vėliau pa- 
sitraukė, “Aušra" nebeatsitiesė, prispausta dar finansinių trū- 
kumų, kai buvo sukeltas kunigų nusivylimas ir sustojo jų pa- 
rama. Sustojo ir “Aušra" 1886 metais, bet nesustojo pradė- 
tas aušrininkų judėjimas. Jis nebuvo toliau vieningas: šako- 
josi naujais laikraščiais ir ideologinėm — politinėm srovėm. 
bet visos jos, kaip pavasario srautas, laužė caristinės prie- 
spaudos ledus. čia minėtini dar trys tautinio atgimimo laik- 
raščiai: “Varpas", “Apžvalga" ir “Tėvynės Sargas". Nors buvo 
ir kitų, bet šalia “Aušros" tie trys yra patys ryškiausieji. 


“Varpo" pirmas numeris išleistas 1889 sausio mėn. Tilžė- 
je, kur buvo ėjusi ir “Aušra". Ji davė naujam laikraščiui stei- 
gėją ir redaktorių — žymųjį tautinio atgimimo veikėją, ra- 

šytoją ir Lietuvos himno autorių Vincą Kudirką - Kapsą 
(1858 - 1899). Perskaitęs 1883 metais “Aušrą", būdamas jau 
Varšuvos universiteto medicinos studentu, kaip pats rašo, ap- 
siverkė, kad jaunos jo dienos Marijampolės gimnazijoje, dve- 
ji metai Seinų kunigų seminarijoje ir pirmieji metai Varšu- 
vos universitete veltui prabėgo: jis buvo stipriai pasidavęs 
lenkų įtakai. Gimnazijoje leido slaptą lenkų kalba satyrinį 
laikraštuką “Klamstwo" (Melas). Buvo jo paties gyvenimo 
melas, kad dėjosi lenku, gimęs (1858 XII 31) ir augęs lietuvių 
ūkininkų šeimoje Paežeriuose (Vilkaviškio apskr.). Jo klasės 
draugas Jonas Jablonskis, lietuvių bendrinės kalbos tėvas, su 
kuriuo kartu gimnaziją baigė (1881), laišku iš Maskvos (1883) 
barė: “Gėda XIX amžiuje taip elgtis — mesti savuosius dėl 
kitų“. 

Dėl tų kitų, lenkų, ypač pamėgęs jų rašytojus ir kultūrą, 
Kudirka savo studijom pasirinko Varšuvą, kai galėjo gauti 
stipendiją ir išvykti Maskvon arba Petrapilin. Kaip ir Basana- 
vičius, buvo baigęs gimnaziją sidabro medaliu ir taip pat pra- 
dėjes studijuoti istorijos — filosofijos mokslus, bet po dvejų 
metų pasirinko mediciną, kad galėtų dirbti Lietuvoje. Jis pa- 
metė lenkus, ir ligi savo neilgo amžiaus galo tarnavo tik sa- 
viesiem. Sukūrė ir eilėraštį Maniesiems: “Jeigu audra ištikus 
verstų stulpą vieną iš tų, kurie prilaiko jūsų namo sieną, 
namas negrius — iš baimės jūs neišlakstykit, tik vietoj ano 
stulpo tąją pačią dieną tuoj kitą statykit!'. 


Tuo ramsčiu buvo pats Kudirka, kuris prilaikė Lietuvą, 
bet jį patį žemėn vertė iš motinos paveldėtas polinkis džio- 
vai. Varšuvoje baigęs medicinos mokslus (1889), tik kokius 
penkeris metus tesivertė gydytojo praktika šakiuose. Gydytis 
važinėjo į Krymą ir Adrijos pamarį, bet liga nepaleido. Mi- 
rė Naumiestyje 1899 lapkričo 6. Tas pasienio miestelis nepri- 
klausomybės laikais buvo pramintas Kudirkos Naumiesčiu. Po 
jo mirties kapinėse pastatydintas palaužto ąžuolo (stulpo) pa- 
minklas ir iškaldinti jo sukurto Lietuvos himno žodžiai. Rusų 
žandarai vėliau iškapojo. Tačiau niekas nebepajėgė iškirsti iš 
lietuvių tautos atliktų Kudirkos darbų, redaguojant “Varpą". 

“Varpas" taip pat buvo užsimojęs jungti visus lietuvius, 
sekdamas “Aušros? pirmus žingsnius. Priminė Lietuvos praei- 
tį, rodė jos didvyrius, mokė iš praeities semtis stiprybės. Ku- 

dirka tai įrašė savo tautiškon giesmėn — Lietuvos himnan 
(1895). “Varpo" vaizduotoji Lietuvos praeitis buvo karingesnė 
už “Aušros". Kudirka savo vertimais rodė lietuviam kitų tau- 
tų kovotojus už laisvę, kaip legendarinį šveicarų Vilių Telį ir 
prancūzų karžygę Orleano mergelę Joaną, kuri dabar Bažny- 
čios paskelbta šventąja. “Varpas" praktiškiau sprendė Lie- 
tuvos klausimą: matė ją ūkinėje gerovėje, kurios mokė 
siekti geresniu ūkininkavimu, amatais, apšvieta, organizavimu 
draugijų ir bendrovių. Iš esmės nelietė tikėjimo, bet ir “Var- 
pas“ turėjo savo kvapą — tai pozityvizmą, Kudirkos susirastą 
Varšuvoje, o ten atėjusį iš Prancūzijos. Pozityvizmas yra kiek 
ankstyvesnis už materializmą, tad už jį ir švelnesnis religijai. 
Jisai tikėjimą dar pakenčia, kaip naudingą dalyką visuomę- 
nės moralei, nors ir netiki, kad Dievas būtų, kadangi negali- 
ma Jo “apčiuopti". Pozityvistas Kudirka turėjo tikėjimui dau- 
giau apykantos, negu materialistas šliupas. 


Dėl apykantos tikėjimui pradžioje “apie “Varpą' telkėsi 
Lietuvos šviesuomenė gana įvairių pažiūrų, — pastebi S. Sen- 
konis. — Jis taip pat aiškiau ir stipriau pabrėžė demokrati- 
nes bei socialines idėjas, kurios atitiko daugumos lietuvių pa- 
sauliečių ir dvasiškių nusistatymą. Kunigai ir klierikai pir- 
maisiais metais yra stipriai jį parėmę, platindami patį laik- 
raštį ir dalyvaudami varpininkų susirinkimuose. Dr. K. Gri- 
nius savo 'Atsiminimuos? nurodo daug tokių faktų... 


“Vis dėlto “Varpas' atstovavo tai srovei, — rašo toliau S. 
Senkonis, — ėmusiai vadintis varpininkais ir demokratais, ku- 
ri save laikė itin pažangia. O “pažangiu' anuo metu buvo 
laikomas tik tas, kas mažiau tikėjo vadinamais “prietarais', dėl 
kurių paprasta liaudis klūpojo bažnyčioje ir klausė kunigų. 
Tai buvo atleidžiama “tamsiems' žmonėms, bet nedovanojama 
ėjusiems mokslus. Mokslo 'išradimų" vardu (pvz. darvinizmo) 
buvo skaudžiai įkertama Katalikų Bažnyčiai ir kunigam, ypač 
nuo 1894 metų (Kudirka tada jau sirgo ir važinėjo gydytis), 
kai “Varpas' vis labiau socialistėjo. Kai kuriems varpininkams 
radikalėjant, o katalikams traukiantis, likusieji viduryje sūuda- 
rė branduolį, iš kurio etapais išsivystė liaudininkų partija“ 
(S. Senkonis, Lietuvos kairiųjų partijų užuomazga, Tėvynės 
Sargas, Brooklyn 1952, Nr. 2 (9), 225 p.). 

Iš tikrųjų vieni Lietuvos inteligentai anksčiau, kiti vė- 

liau išsiskirstė į atskiras ideologines bei politines grupes: 50- 
cialdemokratus, demokratus, krikščionis demokratus. Iš pir- 
mųjų dar atitrūko radikalieji socialdemokratai — bolševikai, 
o demokratai vėliau suskilo į tautininkus ir Haudininkus. B0l- 
ševikų vardas pirmąjį kartą pasigirdo iš rusų socialdemokratų 
suvažiavimo Londone 1903 metais. Krikščioniškoji demokratija 
pradėjo kilti ir stiprėti nuo pop. Leono XIII (1878 - 1903) s0- 
cialinių enciklikų paskelbimo. 


“Varpui'' apie metus jau ėjus, buvo pastebėta jo libera- 
linė ir pozityvistinė kryptis ne tiktai kunigų ar klierikų, bet 
ir kaimo žmonių, kurie buvo įpratę skaityti religines knygeles 
dar iš Valančiaus laikų. Kliudymas tikėjimo dalykų ir kunigų, 
pradžioje dar ir nežymus, rodė kitokią dvasią. Ji buvo pajusta. 
Pajustas ir reikalas katalikam leisti atskirą laikraštį. Mintis 
kilo Žemaičių kunigų seminarijoje Kaune, čia besilankant su 
ryšūliu knygų anam kun. M. Sidaravičiaus auklėtiniui Juozui 
Angrabaičiui, žmogui mažo išsilavinimo, bet “nuoširdžiai die- 
votam, ištikimam katalikui“, kaip jį kun. J. Tumas - Vaiž- 
gantas apibudina. Sutarta leisti Tilžėje “Žemaičių ir Lietu- 
vos Apžvalgą", dvisavaitinį laikraštį, kurio pirmas numeris iš- 
ėjo 1890 gruodžio 10 ir ėjo iki 1896 m. Atsakomaisiais redakto- 
riais yra buvę E. Jagomostas, kun. P. Urbanavičius ir ilgiausiai 
J. Angrabaitis, kurį rusų valdžia buvo pareikalavusi išduoti ir 
jis tada atsidūręs Krokuvoje. Ten tebegyveno dar nepriklau- 
somos Lietuvos laikais. “Apžvalgos" tikruoju redaktorium, už- 
pildžiusiu laikraščio skiltis ir davusiu jam krypti, buvo kun. 
Kazimieras Pakalniškis (1865 - 1933), kilęs iš Gedgaudžių km., 
Salantų vls., Kretingos apskr. Mokėsi Mosėdyje ir Liepojoje, 
paskui Petrapilio ir Kauno kunigų seminarijose. Kauno semi- 
narijoje priklausė slaptam klierikų patriotų būreliui, pasiva- 
dinusiam “Lietuvos Mylėtojais“. Įšventintas 1889 metais, vi- 
karavo Mosėdyje ir Akmenėje, buvo Žvingių ir Raudėnų kle- 
bonu. Raudėnuose išbuvo 17 metų. Mirė 1933, jau pakeltas 
Telšių vyskupijos garbės kanauninku. Yra žinomas kaip rašy- 
tojas Dėdės Antanazo vardu. Tuo vardu išgarsėjo redaguoda- 
mas “Apžvalgą" ir ją prirašydamas, kai dar buvo jaunu vi- 
karu. Nuo pat pirmojo vedamojo “Apžvalgos" straipsnio davė 
jai griežtą liniją prieš rusus ir katalikų priešininkus. 

Ligi tol jokiam laikraštyje rusų carinė administracija ne- 

Euvo taip šiurkščiai, pašiepiamai ir kovingai puolama. Kiti net 
pagalvodavo, kad daroma sąmoningai, norint užtraukti dides- 
nę nelaimę Katalikų Bažnyčiai. Bet toks jaubuvo Dėdės An- 
tanazo būdas ir jo publicistikos stilius. Buvo kietas, atkaklus, 
tiesus žemaitis, kurį nuo rusų žandarų ir policijos saugojo 
tiktai jo santūri ir vėsi laikysena bei artimas ryšys su pa- 
prastais žmonėmis. Sakėsi, kad savo laikraštį ir raštus skiriąs 
liaudžiai — ūkininkam ir darbininkam, kurie būkštavo rusų 
valdininkų ir jiem lenkėsi iš kelio. Norėjo padrąsinti ir sukel- 
ti pasipriešinimą, kad nebūtų nei surusinti nei suprovosla- 
vinti. Užtat aitriai gynė ir katalikybę, įsileidęs į aštrius gin- 
čus su “Varpu". 


Lietuvių tarpusavio aštri polemika rodėsi vengtina net 
kai kuriem kunigam, ypač jaunesnės kartos, bet Dėdė Anta- 
nazas nesileido perkalbamas nė seminarijos laikų draugo kun. 
J. Tumo-Vaižganto, vikaravusio Mosėdyje (1895). Kovingosios 
“Apžvalgos" nepakeitė, o tiktai ją sustabdė 1896, kai kun. J. 
Tumas su kitais savo draugais kunigais įsteigė mėnesinį “Tė- 
vynės Sargą“. “Apžvalga" savo dienas baigė, paskleidusi ko- 
vingą dvasią ir viltį susilaukti Lietuvai nepriklausomybės. Ji 
rašė: “Atsiskirs nuo kita kitos tautos ir padarys savistovias 
viešpatystes, kuriose bus liuosybė tikėjimo ir sąžinės. Kada 
maskoliškas milžinas gaus galą, rasit jau visai netoli bėra“ 
(1895 nr. 1). “Apžvalga" buvo noriai skaitomas ir labiausiai 
tada paplitęs Lietuvoje laikraštis. (žr. M. Krupavičiaus, Krikš- 
čioniškoji demokratija Lietuvoje, Tėvynės Sargas, Brooklyn 
1954, Nr. 1, 11-12 p. A. Merkelis, Kun. K. Pakalniškis — Dė- 
dė Antanazas, židinys, Kaunas 1933, Nr. 8-9). 


“Tėvynės Sargas“, redaguotas nuo 1897 metų kun. J. Tu- 
mo ir sulaukęs spaudos draudimo panaikinimo, buvo “mėne- 
sinis laikraštis, paskirtas dvasiškam ir medžiagiškam Lietu- 
vių tautos sulaikymui ( — palaikymui) per jos apšvietimą". 
Jisai siekė tų pačių tikslų, kaip ir “Apžvalga", kuri save žy- 
mėjo “katalikišku laikraščiu". “Tėvynės Sargo“ siekimas taip 
pat buvo išlaikyti katalikybę ir lietuvybę, bet gindamas tas 
dvi Lietuvos atramas, savo rašymo būdu buvo švelnesnis ir 
taikesnis. Bet pats “Tėvynės Sargo' redaktorius, aukštaitis 
kun. Juozas Tumas (1869-1933), buvo žymiai judresnis ir ne- 
ramesnis — tikra priešybė savo draugui žemaičiui kun. K. 

Pakalniškiui. Kiek šis buvo sėslus, per ilgą savo kunigavimą 
tik keturias parapijas praėjęs, tiek kun. J. Tumas buvo srau- 
nus, judrus, nenustigęs nei pats vienoje vietoje nei kitų ne- 
sulaikomas. Tur būt, nė vienas kitas lietuvis kunigas nebuvo 
tiek mėtytas ir vėtytas po visas Lietuvos vyskupijas ir dau- 
gelį parapijų, kaip “Tėvynės Sargo"“ redaktorius. Neaplenkė nė 
rusų valdžios suiminėjimai ir kalinimai, kai Dėdė Antanazas 
liko nekliudytas, nors “Apžvalgos vardą paminėjus, kaip jis 
rašė, rusintojai “purškia, it velniai, su švęstu vandeniu pa- 
krapyti". 


Kun. Juozas Tumas, rašęsis Vaižganto slapyvardžiu, gi- 
mė 1869 rugsėjo 8 Malaišių km., švedasų par., Rokiškio apskr. 
Jo tėvai buvo ūkininkai, turėjo gausią šeimą. Savo sūnų 
leido į Kunigiškių pradžios mokyklą ir Daugpilio realinę, iš 
kurios įstojo į Žemaičių kunigų seminariją Kaune. Čia pri- 
klausė slaptam lietuvių klierikų patriotų būreliui drauge su 
K. Pakalniškių, Pr. Urbanavičium, J. Mačiuliu - Maironiu ir 
k. Kunigu įšventintas 1893 ir paskirtas į Kuršą, kur paprastai 
skirdavo sąmoningesnius ir veiklesnius lietuvius kunigus, lyg 
kokiai bausmei, nes turėjo dirbti ne savame krašte. Paskui 
praėjo dar 8 parapijas, dalyvavo Vilniaus didžiajame seime, 
dėjosi prie 1905 metų revoliucijos Naujamiestyje. Spaudą jau 
leidus (1904) ir pradėjus išeiti lietuviškiem laikraščiam Vil- 
niuje, jis buvo ten pakviestas spaudos darbui, bet lenkinin- 
kų iš Vilniaus išprašytas (buvo ne tos vyskupijos). Pastoraci- 
nį darbą dirbo dar Laižuvoje; pirmojo Didžiojo karo metu 
buvo Rygoje, kur redagavo “Rygos Garsą“, paskui nusikėlė į 
Rusijos sostinę ir čia 1917 Petrapilio lietuvių seime karštai 
gynė rezoliuciją už Lietuvos nepriklausomybę. Nepriklauso- 
mos Lietuvos laikais gyveno Kaune, buvo Vytauto bažnyčios 
rektorius ir Lietuvos universiteto profesorius — dėstė lietuvių 
literatūrą to draudžiamojo laikotarpio, kada pats veikliai ir 
ryžtingai dirbo. Buvo pakeltas į Žemaičių vyskupijos kanau- 
ninkus (1921). Mirė Kaune 1933 balandžio 29. 


Lietuvos laikinoje sostinėje kone visi pažino baltaplaukį, 
bet visada labai gyvą, geros nuotaikos ir širdies, visiem la- 
bai paslaugų, buvusį ilgametį “Tėvynės Sargo" redaktorių. Su 
“Apžvalga" ir “Sargu" jis pradėjo savo publicistinį ir dailio- 
sios literatūros darbą. Jo raštų susidaro keletas tomų. Labiau- 

siai yra žinomi “Pragiedruliai", rašyti 1918-20 metais, kai jau 
buvo pragiedrėjęs Lietuvos dangus po sunkios rusų priespau- 
dos. 


“Tėvynės Sargas“ atkakliai kovojo su rusų priespauda, pa- 
telkęs geriausias kunigų ir katalikų pasauliečių pajėgas. Gy- 
nė lietuvių kalbos teises, lietuviškas mokyklas, pamaldas. Kė- 
lė rusų daromas lietuviam skriaudas, informavo apie lietu- 
vių gyvenimą savam krašte, Rusijoje, Amerikoje ir kitur. Gė- 
dino sulenkėjusius lietuvius kunigus ir dvarininkus, prikai- 
šiojo jiem lietuvių tautos išdavimą. Skelbė krikščioniškos de- 
mokratijos idėjas, reiškė viltį, kad Lietuva susilauks teisin- 
geshio ir laisvesnio valdymo. “Tėvynės Sargas“ buvo taip pat 
pirmas lietuvių krikščionių demokratų laikraštis, o kun. J. Tu- 
mas — vienas iš pirmųjų krikščionių demokratų organizato- 
rių (ž. M. Krupavičius, Krikščioniškoji demokratija Lietuvo- 
je. Tėvynės Sargas Nr. 1 (11), Brooklyn 1954; A. Merkelis, 
Juozas Tumas - Vaižgantas. Kaunas 1934; JAV išleista ant- 
roji laida 1955). 


Buvo leidžiama ir daugiau laikraščių spaudos draudimo 


metu, bet suminėti keturi — “Aušra", “Varpas", “Apžvalga" 
ir “Tėvynės Sargas" — buvo patys stambieji ir daugiausia 
skaitomi. Du iš jų — “Varpas" ir “Tėvynės Sargas“ — su- 


laukė spaudos draudimo panaikinimo. Kun. J. Tumas taip ap- 
rašė tą linksmą žinią: 

“Balandžio mėn. 24 d. 1904 metais Lietuvos generalguber- 
natorius Sviatopolsk-Mirskis paskelbė, jogei pagaliaus paten- 
kinti lietuvių reikalavimai: sugrąžintos jiems ilgus metus var- 
totos pamėgtos lotyniškos - lietuviškos raidės. Tai buvo dide- 
lė šventė lietuviams. Dar nežinojome, kaip plačiai tesėsime 
pasinaudoti laisve. Tačiau jutome, jog ta diena bus mūsų 
istorijoje epochos diena .. Žymi ir griežta mūsų visuome- 
nės gyvenimo atmaina ... Tą dieną atvirai ir laisvai įžengė- 
me į visai naują, į praeitąsias nebepanašią gyvenimo sritį, 
pradėjome savotiškos tautinės kultūros darbą, kuris vienas 
nūnai teskiria mums prideramą vietą eilėje kitų, jau anks- 
čiau susipratusių Europos tautų“. 


šitaip kun. J. Tumas kalbėjo Mintaujoje 1914 balandžio 
19, minint spaudos laisvės atgavimo dešimtmetį. Ir toliau jis 
nurodė, ko buvo jau pasiekta per tą dešimtį metų: 

“Veikliai visi ėmės drąsinties, raginties į pilną, naują tau- 
tos kultūros darbą ... Nepraėjo nė metų, jau susidarė bent 
kelios redakcijos naujų laikraščių ... Nepraėjo nė keleto me- 
tų, ir jau turėjome net perdaug laikraščių, kurie veikiai pa- 
kreipė mūsų sodiečių valią į ūkininkavimo būdą viensėdžiais, 
pakurstė į kooperaciją, sutelkė į dideles Mokslo, Dailės, švie- 
timo ir Blaivybės draugijas ..'* (ž. Vairas, Vilnius 1914, Nr. 8). 


Spaudos laisvė buvo išsikovota dideliu lietuvių tautos užsi- 
spyrimu, kurio rusai negalėjo palaužti nei sava “grazdanka"“ 
nei policijos priemonėmis. Draugijų steigimo ir kultūrinės 
veiklos didesnė laisvė atėjo tiktai su 1905 metų revoliucija, 
iškilusia ryšium su rusų ir japonų karu. 

REVOLIUCIJOS POVEIKYJE 


REVOLIUCIJA brendo dar prieš 1905 metus, nes būta ca- 
ro valdžia didelio nepasitenkinimo tiek pačioje Rusijoje, tiek 
jos užimtuose kraštuose. Neramumai prasidėjo pralaimint ru- 
sam karą su japonais (1904 - 1905). Rusų socialdemokratai 
ta proga naudojosi versti caro valdžią. Sukilimas iš Rusijos 
persimetė ir į Lietuvą, kur buvo dar daugiau pagrindo reika- 
lauti laisvės ir lietuvių tautos teisių gerbimo. Lietuvoje paki- 
lęs revoliucinis judėjimas, kaip pastebi prel. Kazimieras šau- 
lys, pasirašęs vėliau Lietuvos nepriklausomybės paskelbimo 
deklaraciją (1918), bent pradžioje atnešė “laisvę tvarkytis ir 
organizuoti patiem visuomeninį gyvenimą, daryti susirinki- 
mus, reikalauti socijalinių, kultūrinių, politinių reformų ... 
Kraštas džiaugėsi, žmonių dvasia ir nuotaika buvo pakilusi ... 
Revoliucija praskynė kelią ir į Didįjį Vilniaus Seimą 1905 m." 
(Tėvynės Sargas, 1948, Nr. 4, 258 p.). 


Seimui šaukti buvo gautas rusų valdžios leidimas. šauki- 
mu daugiausia rūpinosi dr. Jonas Basanavičius, buvęs “Auš- 
ros“ steigėjas ir redaktorius, grįžęs iš užsienio daugiau kaip 
po 20 metų, ir Jonas Kriaučiūnas, redagavęs “Vilniaus Ži- 
nias“, pirmąjį lietuvišką dienraštį, leidžiamąjį Petro Vileišio, 
spaudos laisvę atdavus. 

Vilniun susirinko apie 2000 atstovų. Vienas to seimo sek- 
retorius, Pranas Klimaitis, rašo, kad buvo susirinkusi “ne be- 
spalvė minia, bet rimti ir sąmoningi žmonės: visa veiklesnio- 
ji lietuvių šviesuomenė, gyvenusi tiek Lietuvoje, tiek įvairiuo- 
se Rusijos miestuose, kelios dešimtys įtakingiausių kunigų, 
pusšimtis pradžios mokytojų — veiklios mokytojų sąjungos 
narių, bemaž visa tuometinė mūsų studentija ir patys švie- 

siausieji mūsų sodiečiai ... Beveik visi jie buvo seni kovo- 
tojai, knygnešiai, spaudos platintojai, užsieniuose ėjusių mū- 
sų laikraščių seni skaitytojai ir bendradarbiai" (ž. Pr. Klimai- 
tis, Vilniaus Didysis seimas, Židinys, Kaunas 1931, Nr. 1, 2, 4). 
Tarp aktyvesnių seimo dalyvių buvo: kun. V. Aleksandravi- 
čius, kun. J. Ambraziejus - Ambrozevičius, dr. J. Basanavi- 
čius, kun. Pr. Būčys, A. Bulota, A. Domaševičius, J. Gabrys, 
E. Galvanauskas, A. Garmus, L. Gira, J. Jasaitis, J. Kačer- 
gius, S. Kairys, Pr. Klimaitis, J. Kriaučiūnas, G. Liutkevi- 
čius, D. Malinauskas, A. Matulaitis, K. Pietaris, P. Ruseckas, 
St. Raila, K. Sąmajauskas, M. Silvestravičius, Vl. Sirutavičius, 
M. Sleževičius, kun. St. Stakelė, J. Stankūnas, kun. J. Tumas, 
J. Vanagaitis (iš M. Lietuvos), A. Vileišis, J. Vileišis, P. Vi- 
šinskis ir k. 

Seimo prezidiuman po ilgų kivirčų, kuriuos sukėlė social- 
demokratai, buvo išrinkti: dr. Jonas Basanavičius — nepar- 
tinis, kun. Pr. Būčys — krikščionių demokratų, Stepas Kairys 
— socialdemokratų, Antanas Smetona — demokratų (paskui 
suskilusių į tautininkus ir liaudininkus), kariškis J. Stanktū- 
nas — ūkininkų. Sekretoriatą sudarė Juozas Gabrys, Liudas 
Gira ir Pranas Klimaitis. 


Seimo darbai nėjo sklandžiai. Buvo daug triukšmo, nerei- 
kalingų pašalinių kalbų ir kivirčų, kunigų užgauliojimų. Pr. 
Klimaitis dalį triukšmo suverčia neatsakingam gaivalui, kuris 
maišėsi tarp socialdemokratų, jiem patiem kliudydamas; tai 
buvo “koks šimtas asmenų, tipingų revoliucijos laikotarpiam 
nenuoramų, atvykusių iš Vilniaus miesto ir kai kurių dvarų“. 
Gal tie žmonės buvo ir sąmoningai rusų pasiųsti, kad seimo 
darbus kliudytų ir socialdemokratus provokuotų išsišokimam. 
Bet ir soc. demokratai kaitino seimą reikalavimais užgirti jų 
darbus ir vykdyti jų partijos programą. 


Seimas posėdžiavo dvi dienas — gruodžio 4 ir 5 (n. kal.) 
— Vilniaus miesto Mažajame teatre, kuriuo naudojosi savo 
vaidinimam atskiros tautybės. Tasai teatras Aušros Vartų 
gatvėje (Nr. 5) tirštai prisigrūdo žmonių, kad vargu buvo pro 
minią prasimušti. Nelengva buvo prezidiumui ir suvaldyti, o 
dar sunkiau susitarti dėl darbų tvarkos ir paskui rezoliuci- 
jų. Rezoliucijas iš anksto paruošė kai kurie prezidiumo nariai, 
kitiem nežinant. Prezidiumo narys kun. Pranciškus Būčys, 

tada Petrapilio dvasinės akademijos profesorius, vėliau arki- 
vyskupas, savo prisiminimuose rašo: 

“Besibaigiant Seimui skirtosioms dienoms, daktaras Basa- 
navičius į posėdžių salę atnešė rezoliucijos projektus, kuriuos 
priėmus reikėsią skelbti Seimo vardu, ir parodė tuos projek- 
tus prezidiumo nariams. Aš nebuvau matęs tų projektų, nes 
su manim nesitarta juos ruošiant. Iš kitų prezidiumo narių 
elgesio buvo matyt, kad jie jau pirma buvo susipažinę su 
projektais. Juose buvo paskelbta žūtbūtinė revoliucija. Aš pa- 
reiškiau už tokią rezoliuciją nebalsuosiąs ir pareikalavau lai- 
ko pasitarti su tos srovės atstovais, kurie buvo mane pasiū- 
lę į prezidiumą. Tą mano prašymą patenkino. Pasitaręs su ku- 
nigais ir mums pritariančiais žymesniaisiais pasauliečiais, pa- 
reikalavau išbraukti visa, kas faktinai reiškė kruvinąją revo- 
liuciją. Mūsų krypties žmonių ne visų nuomonė buvo vieno- 
da. Vieni reikalavo, kad rezoliucijos projektas būtų pilnai su- 
derintas su katalikybės dvasia. Kiti, kad užtenka pašalinti 
kraujo ir smurto dėsnius. Kaikuriems kunigams gana smar- 
kiai stojant už šią antrąją formulę, man teko pareikšti pre- 
zidiumui, kad ir mes balsuosime už šią sušvelnintą rezoliuci- 
ją. Prezidiumo daugumas nelabai norėjo nusileisti, bet galu- 
tinai apsiėmė Seimui pateikti smarkią ir griežtą rezoliuciją 
be kruvinų ir smurto pradų. Taip perredaguotą, bet dar la- 
bai aštrią rezoliuciją Seimas priėmė, gali sakyti, vienbalsiai, 
nes tie tylėjo, kuriems ji nepatiko" (Tėvynės Sargas, 1948, 
Nr. 4, 255 p.). 


Rezoliucijoje buvo pareikšta: 

1. Kadangi dabartinė caro vyriausybė yra Lietuvos prie- 
šas ... lietuviai nusitarė: šviestis ir stoti kovon prieš ją drau- 
ge su sukilusia visų Rusijos tautų liaudimi; 

2. Reikalauti Lietuvos autonomijos su seimu Vilniuje, iš- 
rinktu visuotiniu, lygiu ir slaptu balsavimu; toji Lietuva tu- 
ri susidėti iš etnografinės Lietuvos su pakraščiais, kurie pa- 
norės prisidėti; Suvalkija turi būti priskirta prie autonomi- 
nės Lietuvos. 

3. Sugriauti dabartinį rusų režimą, nemokant mokesčių, 
naikinant monopolius, nestojant į teismus, streikuojant, nelei- 
džiant vaikų į rusiškas mokyklas, neleidžiant savo brolių į 
kariuomenę ir t.t. 

4. Į mokyklas įvesti lietuvių kalbą kaip dėstomąją ir 
pakviesti lietuvius mokytojus; valsčių įstaigose taip pat turi 
būti vartojama lietuvių kalba. 


Rezoliucijoje buvo du pagrindiniai dalykai: reikalavimas 
Lietuvai autonomijos ir skatinimas lietuvių tautos revoliuci- 
niais veiksmais nusikratyti rusų administracijos. 


Autonomijos klausimas buvo iškilęs dar prieš Vilniaus 
seimą. Tuo reikalu Rusijos ministeriui pirmininkui S. I. Wit- 
tei 1905 lapkričio 15 buvo pasiųstas memorandumas, atspaus- 
tas “Vilniaus Žiniose“ (Nr. 267). Pranas Klimaitis apie tą 
memorandumą ir apskritai Lietuvos autonomijos klausimą 
taip rašė: 

“Daktaras Basanavičius, norėdamas ... ryškiai užakcen- 
tuoti vyriausiąjį mūsų tautos politiškąjį siekimą, sumanė pa- 
siųsti valdžiai rimtai motyvuotą autonomijos reikalavimą ... 
Memorandumas buvo pasiųstas Peterburgan su Basanavičiaus, 
Donato Malinausko, kun. J. Ambrozevičiaus ir M. Dovainos- 
Silvestravičiaus parašais. Višinskis ir kai kurie kiti demokra- 
tai dalyvavo to memorandumo redagavime ... Neilgai trukus 
Maskvoje buvo šaukiamas pažangiosios rusų buržuazijos (— 
vadinamos vėliau kadetų) suvažiavimas ... Buvo žinoma, kad 
suvažiavimas svarstys Lenkijos ir kitų pavergtų tautų auto- 
nomijos klausimą ... Lietuvos autonomijos įrašymas į pro- 
gramą atrodė labai svarbus reikalas ... Vilniaus lietuviai, su- 
sirinkę šv. Mikalojaus bažnytėlės salėje, sumetė kelionei ke- 
lias dešimtis rublių ir išleido Višinskį Maskvon tėvynės rei- 
kalų ginti. Suvažiavimas buvo labai gausingas. Keli tūkstan- 
čiai žymesniujų Rusijos mokslininkų ir visuomenės veikėjų 
posėdžiavo apie pora savaičių ... Pasireiškė dvi srovės: vieni 
skaitė, kad Rusija turi būti pertvarkyta federacijos pagrin- 
dais, kiti buvo griežti centralistai, nepripažįstą jokios autono- 
mijos ... Valdžia rėmė centralistus. Kad sustiprintų jų argu- 
mentus, vyriausybė ėmė ir paskelbė Basanavičiaus memoran- 
dumą. Centralistų rankose tas lietuvių memorandumas buvo 
įrodymas, kad jau vienos tik kalbos apie Lenkijos autonomi- 
ją sužadina ir kitų tautų apetitus ... Višinskis bvvo papra- 
šytas suteikti informacijų, kaip iš tikrųjų yra su tuo valdžios 
paskelbtuoju lietuvių reikalavimu. Jis pasakė, kad tokių rei- 
kalavimų lietuviai nestato ... Tuos Višinskio žodžius tuojau 

paskelbė Maskvos dienraščiai ... Tokie dalykai galėjo atsitikti 
ir lengvai praeiti tik prieš Didįjį seimą. Po seimo šitaip pa- 
sielgti niekas nebūtų įsidrąsinęs, nerizikuodamas įsigyti tau- 
tos išdaviko vardą" (Židinys 1931). 

Vilniaus seimo reikalavimas autonomijos ir buvo tuo 
reikšmingas, kad jisai atskirų grupių ir asmenų politiškąjį 
siekimą pavertė visos lietuvių tautos reikalavimu. Antroji 
seimo reikšmė buvo ta, kad sukėlė krašte patriotinį judėjimą: 
siekimą pašalinti iš įstaigų rusiškąją administraciją ir pakeis- 
ti lietuviškąja. 

Dar nebaigus seimo, kuriam susirinkti leidimą buvo da- 
vęs Vilniaus generalgubernatorius Frezė, buvo išleisti atsišau- 
kimai ir jo paties ir Kauno gubernatoriaus. Juose: buvo ra- 
ginta palaukti, kol Rusijoje bus išleisti nauji įstatymai. Ža- 
dėta leisti patiem gyventojam rinkti valsčių viršaičius, kurie 
turėjo didelę galią, skirti mokytojais lietuvius katalikus, pri- 
pažinti lietuvių kalbą pradinėse mokyklose ir valsčiuose. Sei- 
mo reikalavimai žmonėm atrodė didesni. Nepasitikėta, be to, 
rusų pažadais ir nenorėta praleisti progos sukilimu išreika- 
lauti daugiau teisių ir laisvės. Ypač gyvas ir aštrus judėji- 
mas pasireiškė Sūduvoje, kur buvo dar siekiama, kad tas Už- 
nemunės kraštas nebūtų prijungtas autonominei Lenkijai, 
Seimas ir tą klausimą buvo nagrinėjęs ir pasisakęs už visą 
etnografinių lietuvių tautos žemių suvienijimą. "Taip pat 
smarkesnis revoliucinis judėjimas buvo Žemaitijoje, Latvijos 
pasienyje. Atsiliepė latvių 1905 metų revoliucija, kuri buvo 
žymiai kruvinesnė negu Lietuvoje. 


Lietuvoje taip pat neišvengta smurto, nors Vilniaus sei- 
mas ir nepriėmė rezoliucijos apie kruvinąją revoliuciją. Ne- 
buvo sudaryta bendro komiteto revoliuciniam judėjimui pra- 
vesti. Atskiros grupės ir asmenys veikė savo nuožiūra, savaip 
suprasdami ir seimo nutarimų vykdymą. Buvo daužomi mono- 
poliai, uždarinėjamos rusiškos mokyklos, šalinami iš įstaigų 
rusų valdininkai, deginamos valsčių knygos, išvaikoma poli- 
cija. Nevisi tie veiksmai galėjo būti pateisinti Vilniaus seimo 
nutarimais. Seimo prezidiumo narys kun. Pr. Būčys, sūduvis 
nuo Slavikų, savo prisiminimuose pažymi: 

“Naumiesčio apskrityje, ypač Plokščių, Griškabūdžio ir 
Būblelių (Lesnistvos) valsčiuose Seimo nutarimai buvo griež- 

čiau vykdomi, kaip nutarta ... Studentas Pijus Grigaitis va- 
dovavo tenai ir kurstė kruvinąją revoliuciją. Valsčiuose daug 
dokumentų sudeginta, daug monopolių sudaužyta. Plokščių gi- 
riose kirsta medžius ir versta juos skersai kelių. Tai darė 
daugiausia Marijampolės gimnazistai. Tos girios buvo privati- 
nė p. Justino Strumilos nuosavybė. Urėdas p. Juozas Kača- 
rauskas sakė, kad tuo būdu naikinamas Lietuvos turtas, ku- 
rio jai labai reiksią ... Po Suvalkiją ėmė skrajoti baudžiamie- 
ji kazokų būriai. Kai kuriuos revoliucijos veikėjus jie nušo- 
vė ..„ Pijų Grigaitį gyvą suėmė ... Tardytojo palankumas 
padarė, kad Grigaitis pateko Kalvarijoje į ligoninę" (Tėvynės 
Sargas, 1948, Nr. 4, 257 p.). Pijus Grigaitis iš kalėjimo ligo- 
ninės pabėgo į Vokietiją, mokėsi Šveicarijoje, paskui atvyko 
į Ameriką, Kur teberedaguoja socialistų dienraštį “Naujienas". 


Buvo bandyta ir taikiu veiksmu rusus veikti bet tai 
nieko negelbėjo. Antai, J. Rimša iš Naudžių km., Paežerių 
vls., Vilkaviškio apskr.,, knygnešys kovotojas, rašo: “Paežerių 
valsčiaus sueiga 1905 m. įgaliojo mane, Petrą Gerulį ir Ma- 
teušą Matulaitį, kad sustatytume į carą peticiją. Nuvykom į 
Vilkaviškį pas Juozą Kačergių. Ten buvo ir veter. p. Andrius 
Brundza. šiuodu sustatė tą peticiją. Bet tai buvo ne petici- 
ja, o Lietuvos autonomijos su seimu Vilniuje, spaudos, susi- 
rinkimų ir kitų laisvių reikalavimas. Už tai labai įsiuto Su- 
valkų gubernatorius. Mus pašaukė tardyti į Vilkaviškį svar- 
biųjų bylų tardytojas. Mes teisinomės tuo, kad mums žmonės 
taip įsakė sustatyti. Už visus tuos darbus vėl patekau į ka- 
lėjimą, kur išbuvau apie pusę metų“ (J. Rimša, Kovoje dėl 
spaudos ir laisvės. Knygnešys I. Kaunas 1926, 285 p.). 


Tas kalėjimas buvo Kalvarijoje, 5 aukštų, bet tuo metu 
labai perpildytas: apie 300 politinių kalinių ir kiek krimina- 
linių. Su kriminalistais buvo elgiamasi švelniau negu su po- 
litiniais kalinaais. Tik po bado streikų ar kitokių demonstra- 
cijų dalį jų paleisdavo. Kitus išgabendavo į Rusiją. (žiūr. 
Vincas Leveckis, Atsiminimai apie 1905 m. neramumus. Drau- 
gas, Chicago, 1956 sausio 4-13). Vincas Leveckis buvo suimtas 
Naumiestyje 1906 metų pradžioje ir uždarytas Kalvarijos ka- 
lėjime kartu su Juozu Andriukaičiu, Jurgiu Kubilskiu ir Kle- 
mensu Katilium. Vėliau V. Leveckis atsidūrė JAV. Mirė Bos- 
tone 1961 m. Marijampolėje buvo suimti dr. Kazys Grinius su 

žmona ir Petras Kriaučiūnas, bet po kurio laiko paleisti. Dr. 
K. Grinius buvo suimtas daug kartų. 


Suiminėjimai padidėjo bemalšinant sukilimą, kai 1905 
metų revoliucija nebepavyko pačioje Rusijoje. Nepavyko ji ta 
prasme, kad caro valdžios nepasisekė nuversti. Nebuvo dar 
Rusijoje nė tokio visuotinio nusiteikimo tai daryti. Daugiau 
buvo balsų už konstitucinę monarchiją, negu už demokratinę 
respubliką. Caro valdžia atsigavo ir revoliucinį judėjimą pri- 
slopino, nusileisdama tiktai dėl dūmos arba parlamento. Kar- 
tu užslopino ir tautinius judėjimus išsikovoti bent autonomi- 
ją. Persvėrė vadinamieji centralistai. Jiem buvo labai apmau- 
dus sukilimas lietuvių, nedidelės tautos, kurios pavyzdžiu ga- 
lėjo ir kitos mažesnės tautos reikalauti autonomijos. Rusijos 
imperija, anot tų centralistų, būtų subyrėjusi į “dulkes". Gi 
ji nebuvo dar tokia silpna, kad būtų galėjusi tai leisti, ypač 
netekti Baltijos pamario. čia buvo atsiųsti baudžiamieji bū- 
riai, kurie vietomis siautėjo it karo metu. Latvijos pasienyje, 
Akmenėje ir Žagarėje, į miestelius bei kaimus buvo šaudoma 
iš patrankų. Tie du miesteliai ypač sunkiai nukentėjo. Kitą- 
me Lietuvos krašte, Sūduvoje, buvo įvesta karo padėtis. Bu- 
vo įsakyta per 3 dienas sugrąžinti senąją tvarką: lietuviam 
apleisti užimtas įstaigas ir mokyklas. Tokio pat įsakymo su- 
silaukė ir Kauno bei Vilniaus gubernijos. Daug žmonių buvo 
suimta, įkalinta, daug išvežta Rusijon. Nemažai lietuvių inte- 
ligentų išbėgiojo į užsienį, atsidūrė Amerikoje. Lietuvių tautai 
buvo didelis nuostolis savam krašte, nes jam dar stigo veik- 
lių ir mokytų žmonių. Kaimiečiai turėjo medžiaginių nuosto- 
lių, priversti atlyginti už sunaikintą valdinį turtą. 


“Katalikų Bažnyčios atžvilgiu — kaip pastebi prel. K. 
šaulys — anuometinis revoliucinis sukilimas pasireiškė nei- 
giamai. Veikusios pas mus sukilimo metu socialistinės srovės, 
susidariusios Rusijoje ir atsiradusios tuomet Lietuvoje, dau- 
giausia laikėsi marksistinio materializmo pažiūrų ir buvo nu- 
kreiptos prieš Bažnyčią, ypač prieš kat. dvasiškiją. Viešuose 
susirinkimuose, mitinguose retai kada apsieidavo be skau- 
džių ir dažniausiai neteisingų priekaištavimų, prasimanytų 
piktų užgauliojimų“ (Tėvynės Sargas, 1948, Nr. 4, 258 p.). Jie 
pakartojami ir dabar, kai kalbama apie 1905 metų sukilimą, 
kuriam esą kunigai priešinęsi. 

Iš tikrųjų dalis kunigų laikėsi santūriai, kad neužtrauk- 
tų katalikų Bažnyčios persekiojimo. Nepritarė ir senesnės kar- 
tos lenkuojantieji kunigai, nes sukilimas turėjo lietuvišką 
patriotinį charakterį. Seinų vyskupijos valdytojas prel. Juoza- 
pas Antanavičius (1853 - 1916), buvęs Prienų klebonas ir 
Petrapilio dvasinės akademijos asesorius, tvarkęs vyskupijos 
reikalus 1902 - 1910, buvo išleidęs ganytojišką laišką, skaity- 
tą Seinų vyskupijos bažnyčiose. Jame buvo smerkiamas 
revoliucinis sąjūdis. Bet turint galvoje, kad sukilimas nebu- 
vo vienos rankos vedamas ir neišvengė neleistinų išsišokimų, 
kenkusių žmonėm, negalima prel. J. Antanavičiaus kategoriš- 
kai pasmerkti, kaip tai kartais daroma. Dar labiau neteisin- 
ga neigti kunigų vaidmenį 1905 metų revoliucijoje. Kelios de- 
šimtys įtakingiausių kunigų dalyvavo Vilniaus seime. Iš jų 
labai aktyviai posėdžiuose reiškėsi kun. Pr. Būčys, prezidiu- 
mo narys, kun. J. Tumas, kun. St. Stakelė, kun. V. Aleksan- 
dravičius, kun. J. Ambraziejus. Kun. V. Aleksandravičius kėlė 
žemės reformos reikalą, pabrėždamas, kad “žemė turi pri- 
klausyti tiem, kurie ją dirba“. Kun. J. Ambraziejus - Ambra- 
zevičius padėjo steigtis naujai valstiečių sąjungai, kurios na- 
riai buvo labai veiklūs revoliucininkai. Kun. J. Tumas įsteigė 
Naujamiestyje (Panevėžio apskr.) krikščionių demokratų kuo- 
pa ir buvo perėmęs valdyti valsčių, o kun. J. Vyšniauskas 
tvarkėsi Gelgaudiškio dvare. Sukilimą malšinant, nukentėjo 
nemaža kunigų: buvo įkalinta, ištremta, iš parapijų iškilno- 
ta. Ypač nukentėjo lietuviškesnės orientacijos jaunesnioji ku- 
nigų karta, kaip kun. Juozas šnapštys - Margalis ir kun. An- 
tanas Petrauskas, abu dar ir plunksna kovoję. Buvo platina- 
mi atsišaukimai ir proklamacijos. 


Sukilimas buvo apėmęs visus Lietuvos gyventojų sluoks- 
nius. Nors jisai “tapo caro valdžios žiauriai nuslopintas, bet 
paties sumasinto lietuvių judėjimo ir jo aiškiai politinės 
krypties, nustatytos ir vedančios į šalies valstybingumą, rusų 
caro valdžiai ir jo iškeltai reakcijai nuslopinti nepavyko" (M. 
Roemeris, Lietuvos Konstitucinė teisė I, 15 p.). Savaime su- 
prantama, kad lietuviam daugiau laisvių suteikta ne tik dėl 
to sukilimo, kuris neliko be įtakos rusų administracijai, bet 
ir dėl kai kurių permainų pačioje Rusijoje, 


69 


POLITINIAM gyvenimui 1905 metų revoliucija davė nau- 
jų akstinų. Rusijai atnešė Valstybės dūmą arba parlamentą. 
Pirmuoju įstatymu 1905 rugpiūčio 19 buvo nustatyta, jog tai 
bus carui patariamoji taryba. Tai nepatenkino demokratinio 
Rusijoje judėjimo, kuris siekė konstitucinio valdymo. To ju- 
dėjimo priekyje buvo konstituciniai demokratai, vadinami ka- 
detai, pažangioji rusų buržuazija; gi socialistinės grupės, 
kaip darbiečių (trudovikų), liaudininkų (narodnikų), socialde- 
mokratų, siekė dar toliau — demokratinės respublikos. Ca- 
ras buvo priverstas dūmą padaryti parlamentu. 

Dūma jau iš pat pradžios pasirodė didelėje opozicijoje 
carui ir jo ministeriam. Labai trumpai gyvavo I dūma (1966 
V 10 — VII 22) ir II (1907113 — VI1T7), kiek ilgėliau išsi- 
laikė III (1907 XI 14 — 1912 VI22), o ilgiausiai IV (1912 XI 15 
— 1917). Ji išgyveno Didįjį karą ir buvo bevirstanti tikru 
parlamentu, bet užgniaužė bolševikų revoliucija. 

Lietuviai dalyvavo visų keturių dūmų rinkimuose. Pir- 
mais dviem atvejais pravedė po 7 atstovus, gi tretį ir ket- 
virtą kartą — tik po 4. Mat, pakeitus įstatymą, į III dūmą 
Kauno gubernijoje po vieną atstovą pravedė lenkai ir rusai, 
o Suvalkijoje iš viso tebuvo leista rinkti vienas atstovas. Tuo 
atstovu į IV dūmą buvo išrinktas kun. Juozas Laukaitis, lai- 
mėjęs prieš dr. Joną Basanavičių. Rinkimai būdavo netiesiogi- 
niai: valsčiai rinkdavo apskrities rinkėjus, apskritys — guber- 
nijų, o šios — dūmos atstovus. Lietuviai statydavo tokius 
kandidatus, kurie buvo aiškūs caristinio režimo priešininkai. 
Atstovais iš lietuvių buvo: Andrius Bulota (II, III dūmoje), 
Mikalojus Januškevičius (IV), kun. Vincentas Jarulaitis (I), 
Martynas Yčas (IV), Pranas Keinys (III, IV), Juozas Kubilius 
(I), Pranas Kuzma (III), kun. Juozas Laukaitis (IV), Laury- 
nas Lopas (I), Petras Leonas (II), Antanas Povylius (II), Vla- 
das Stašinskas (II, J. Sabalis (I), Petras Vitkauskas (I). 


Lietuviai savo atskiros frakcijos nesudarė: dėjosi su ru- 
siškom partijom — kadetų, trudovikų, socialdemokratų. Per 
jas stengėsi ginti Lietuvos reikalus. Petras Leonas buvo įne- 
šęs žemės reformos įstatymo projektą ir paruošęs Lietuvos au- 
tonomijos projektą, kurį IV dūmoje įnešė Martynas Yčas, bet 
su dūmos pabaiga tas klausimas atkrito. Andrius Bulota buvo 
išrūpinęs potvarkį, kad Suvalkijoje lietuvių valsčiuose būtų 

vartojama lietuvių kalba, nes tokia teise naudojosi lenkai. Ir 
kitomis progomis dūmos atstovai lietuviai primindavo savo 
kraštą bei jo reikalus. Kadangi rusai Lietuvą tebevadino 
Šiaurės Vakarų Kraštu, tai tą uždanga buvo vis labiau pra- 
skleidžiama — buvo rodoma Lietuva gyva, kylanti ir kovo- 
janti už savo teises. 


Didžiajam karui kilus ir Rusijoje atsidūrus didelei masei 
bėglių bei evakuotųjų mokinių, dūmos atstovas Martynas Yčas 
daug darė, organizuodamas pagalbą ir išgaudamas lėšų iš Ru- 
sijos vyriausybės, o kun. J. Laukaitis plačiai išvystė bėglių 
šelpimą Rusijos sostinėje Petrapilyje. Dūmos atstovai taip pat 
padėjo sušaukti garsųjį Petrapilio lietuvių seimą (1917), ku- 
ris pasisakė už Lietuvos nepriklausomybę, nors ir ne visos 
partijos buvo vienos nuomonės dėl priemonių nepriklausomy- 
bei siekti. 


Lietuvių politinės partijos pradėjo organizuotis ir išsiskir- 
ti dar spaudos draudimo laikais. “Varpas" ir “Apžvalga" bu- 
vo tie du laikraščiai, nuo kurių pradėjo išsiskirti pirmiau- 
sia dvi ideologinės srovės: marksistinė socialistinė ir krkščio- 
niškoji, tarp jų dar paliekant ir su abiem bendraujant va- 
dinamajai liberalinei, kuri išsiskyrė kiek vėliau. 


Pirmieji iš tų užuomazgų partiškai susiorganizavo social- 
demokratai. “Varpo" pirmaisiais metais į demokratų varpi- 
ninkų būrį dar gražiai tilpo kone visi socialistai, net ir to- 
kie kairūs, kaip St. Matulaitis bei V. Mickevičius - Kapsukas, 
vėliau nuėję su bolševikais. Atskiros partijos formavimasis, 
kaip rašo S. Senkonis, prasidėjęs apie 1892 metus, grįžus iš 
Sibiro Juozui Pilsudskiui, būsimajam Lenkijos maršalui, ku- 
ris Vilniuje pradėjęs darbininkus organizuoti į lenkų socialis- 
tų partiją. “Tuo metu gyvenęs Vilniuje A. Moravskis ... at- 
sikvietęs dr. A. Domaševičių, ėmėsi burti darbininkus lietu- 
viškam reikalui ir lietuvių socialdemokratų partijai. Rungty- 
nės truko keleris metus. Jose taip pat dalyvavo pagarsėjęs 
vėliau čekistas Feliksas Dzeržinskis, kilęs iš Ašmenos bajorų, 
Vilniaus gimnazijos moksleivis. Jis kurį laiką (tarp 1896-1899) 
Vilniuje ir Kaune būrė darbininkus į socialdemokratų par- 
tiją ... Susipykęs su lietuviais, kurie nenorėjo bendros su 
lenkais partijos, juos pametė ir išvyko į Varšuvą ... Kovą 

už atskirą lietuvių socialdemokratų partiją parėmė savo tal- 
ka varpininkai demokratai: J. Bagdonas, St. Matulaitis ir K. 
Grinius. Pastarasis išvertė socialdemokratų partijos programą, 
kuri buvo atspausdinta pradėtam leisti “Lietuvos Darbininke' 
(1906 gegužės 1). Taip pat į savo programą įrašė rei- 
kalavimą Lietuvos nepriklausomybės federalinėje jungttyje 
su gretimais kaimynais ... Nepavykusi 1905 metų revoliucija, 
0 ypačiai po to atgijusi carizmo reakcija palietė ne tik Lie- 
tuvos, bet ir visos Rusijos imperijos socialdemokratus. Jie bu- 
vo sukišti į Sibirą, išvaikyti po užsienius arba suvaryti į po- 
grindį" (Tėvynės Sargas, 1952, Nr. 2 (9), 231-233 p.). Nuo 
tos revoliucijos ir didžiojo Vilniaus seimo socialdemokratai vis 
labiau atsišliejo nuo pirmųjų savo draugų demokratų. Be to, 
labiau derindamiesi prie Rusijos socialdemokratų savo pro- 
gramoje reikalavimą Lietuvai nepriklausomybės pakeitė auto- 
nomija (1907). 


Lietuvių demokratų partijai, kuri beveik visa išaugo iš 
varpininkų, pirmieji metmens užmesti Dabikinėje (Vl. Zubovo 
dvare) slaptam suvažiavime, įvykusiam 1902 spalio 17. Ten 
aptarta ir paruošta programa buvo atspausdinta “Varpe“ 
(1902, Nr. 12). Joje artimiausiu tikslu siekta autonomijos, 
toliau — Lietuvos nepriklausomybės. Užsibrėžta daug pažan- 
gių ir gerų socialinių, ūkinių ir politinių reformų: stota gin- 
ti Lietuvos liaudies ir lietuvybės reikalų įstaigose, mokyklo- 
se ir k. Tos partijos žymesniųjų veikėjų branduolį tada su- 
darė J. Bagdonas, J. Bortkevičius ir F. Bortkevičienė, A. Bu- 
lota, E. Galvanauskas, K. Grinius, J. Kubilius, Pr. Mašiotas, 
St. Matulaitis, V. Mickevičius - Kapsukas, J. Paršaitis - Gab- 
rys, P. Ruseckas, A. Smetona, J. šaulys, P. Višinskis ir k. 
Vilniaus seimo metu kai kurie demokratų partijos nariai (B. 
Galvanauskas, J. Gabrys, V. Pauliukonis, P. Ruseckas), susi- 
rinkę pas kun. J. Ambraziejų, sudarė užuomazgą valstiečių 
sąjungai, kad kaimo žmones apsaugotų nuo socialdemokratų 
įtakos. Toji įtaka jiem rodėsi per radikali ir svetima Lietu- 
vos kaimui, nes ji kvėpė miestiško proletariato internaciona- 
linę dvasią. Demokratų partija ir toji kaimo žmonių sąjunga 
toliau įvairiai keitė savo vardus ir dar skylinėjo, kol susifor- 
mavo į valstiečių liaudininkų sąjungą nepriklausomos Lietu- 
seimų laikais. 

Lietuvių krikščionių demokratų partija išaugo iš “Apžval- 
gos“ ir “Tėvynės Sargo" bendradarbių ir skaitytojų. Tie du 
laikraščiai, kaip pažymi prel. M. Krupavičius, vienas iš žy- 
miųjų tos partijos veikėjų, “savo vedama akcija paspartino 
organizacinį darbą ... Krikščioniškai demokratiškas darbas 
plėtėsi ... Bet nei darbo organizacijos nei jos sudrausminimo 
nebuvo. Reikėjo ir mintis suburti vienan židinin. Tai padarė 
trys mūsų garsūs ir šviesūs vyrai, Petrapilio Dvasinės Akade- 
mijos profesoriai — Pranas Būčys, vėliau vyskupas, poetas 
Maironis Mačiulis ir plataus masto mokslininkas Jakštas 
Dambrauskas. Jie parašė "Lietuvių Krikščionių Demokratų su- 
sivienijimo programos projektą' (Tėvynės Sargas, 1954, Nr. 1 
(11), 10 p.). Tas projektas buvo parašytas 1904, bet “Draugi- 
jos“ žurnale atspaustas tik po trejų metų (1907 sausio 1). 
Tačiau krikščionių demokratų partijos programa jau remtasi 
Vilniaus didžiajame seime, dėl jos buvo ir atskiras krikščio- 
nių demokratų pasitarimas. Išspausdintas programos lapas 
buvo dalinamas seimo dalyviam. Tais pačiais metais prel. K. 
šaulio buvo išleista knygelė apie krikščioniškąją demokratiją 
ir išsiuntinėta žinomesniem kunigam platinti ir aiškinti. 
Programoje buvo užsibrėžta rūpintis Lietuvos žmonių laisve ir 
gerove, žemės reforma, darbo įstatymais ir darbininkų apsau- 
ga, medicinos ir teisine pagalba, visuotiniu švietimu, demo- 
kratiniais rinkimais į seimą ir savivaldybes, mažumų teisė- 
mis ir k. Tai visa vėliau aiškinta pop. Leono XIII socialinių 
enciklikų šviesoje. Pabrėžti ir trys pagrindiniai principai — 
katalikybė, demokratybė, lietuvybė. Nepriklausomoje Lietuvo- 
je krikščionių demokratų partija pravedė seimų laikais daug 
pagrindinių įstatymų ir reformų. 

Tautininkų arba tautos pažangos partija Vilniaus didžia- 
jame seime dar nepasireiškė. Tos politinės srovės pradinin- 
kas ir vienas iš žymiausių jos asmenų Antanas Smetona, bu- 
vęs Lietuvos prezidentas, seimo prezidiume dar atstovavo de- 
mokratam. Tačiau savo pažiūromis su jais jau skyrėsi, nes 
dar prieš seimą atsisakė iš “Lietuvos Ūkininko“ vyriausio re- 
daktoriaus. Tas laikraštis buvo leidžiamas demokratų, kaip ir 
dienraštis “Vilniaus Žinios“, į kurias buvo pakviestas dirbti 
ir kun. J. Tumas. A. Smetona suartėjo su kun. J. Tumu ir 
bendradarbiavo “Vilniaus žiniose“, kol jas leido Petras Vi- 

leišis. Perėmus leisti Jonui Vileišiui, abu išėjo, nes demokra- 
tų pažiūros darėsi vis kairesnės ir radikalesnės. Įsteigtas nau- 
jas laikraštis “Viltis? (1907), kurį A. Smetona redagavo iki 
1912 metų, kada tą laikraštį redaguoti perėmė Pranas Dovy- 
daitis, paremtas kunigų, kurie “Vilčiai" teikė didelę para- 
mą. 


A. Smetona tada įsteigė ir Didžiajam karui prasidedant 
redagavo naują laikraštį — “Vairą" (1914). Tie du laikraščiai 
suformavo liberalinę viltininkų — vairininkų srovę, kuri tau- 
tos pažangos partija pavirto Petrapilyje 1917 metais, įsteig- 
ta kun. J. Tumo, L. Noreikos ir M. Yčo. Antanas Smetona 
buvo palikęs Vilniuje, vokiečių okupacijoje. Iš žymesnių tos 
grupės pirmūnų tada buvo dar J. Kubilius, J. Tūbelis, kun. 
Vl. Mironas, kun. J. Dabužis. Nauja partija telkė liberališkes- 
nių pažiūrų kunigus ir pasauliečius inteligentus, iš kurių vie- 
ni buvo dėjęsi su “Varpo" demokratais liaudininkais, kiti — 
su “Tėvynės Sargo" krikščionimis demokratais. Lietuviškojo 
liberalizmo ideologiją bandė duoti J. Kubilius “Viltyje", bet 
dvasią ir kryptį davė AntanasSmetona savo gausiais publicis- 
tiniais raštais. Buvo skelbiama vienybė, lietuvybė, sava kultū- 
ra. Pirmajame “Vairo" numeryje A. Smetona rašė: 


“I vairininkų būrį dera tie, kurie, supratę dabartines lie- 
tuvių atgimimo sąlygas, randa galima ir reikalinga žymėti 
ypač tai, kas vienija mūsų inteligentus krūvon... Mus visus 
jungia bendras tautinės kultūros pagrindas ... Mūsų tikslas 
yra auklėti savita ideologija, artima lietuvių gyvenimui" (1914 
sausio 1, Nr. 1, 2 p.). Nepriklausomos Lietuvos gyvenime tau- 
tininkų partija po 1926 gruodžio 17 perversmo buvo pa- 
ėmusi valstybę į savo rankas. 


"Visos ano meto lietuvių partijos praktiškai mažai bega- 
lėjo pasireikšti, išskyrus dūmos rinkimus, kai stengėsi pra- 
vesti savo išstatytus kandidatus. Bet ir jie buvo statomi dau- 
giau atitinkamos grupės, o ne partijos. Partijų veikimas te- 
beliko suvaržytas, ypač nuo 1910 pradėjus vėl atsigauti ir 
stiprėti caristinei reakcijai. Tebuvo galima laisviau dirbti kul- 
tūrinį darbą, kuris suintensyvėjo ryšium su naujom įsteig- 
tom draugijom. Nors ir jų laisvė buvo ribota, tačiau savo 
veikla augo ir šakojosi. 

KULTŪRINIAM darbui Lietuvoj didelės reikšmės turėjo 
spaudos draudimo panaikinimas ir leidimas laisviau kurti 
draugijas. “Per ištisus 40 metų neturėdama savo spaudos, Lie- 
tuva be galo jos troško ir todėl, kaip tik spauda liko atgau- 
ta, su didžiausią energija griebtasi platinti spaustąjį žodį“ 
— rašoma “Draugijoje" 1909 metais (Nr. 29, 77 p.). Čia, be 
abejo, turima galvoje spauda lotyniškomis raidėmis pačioje 
Lietuvoje, nes savąją spaudą, leistąją užsienyje, lietuviai tu- 
rėjo ir per tuos 40 metų. Leidimo sąlygos, kaip matėme, bu- 
vo sunkios ir pavojingos. Tad suprantama, kad laisve džiau- 
gėsi ir su didžiausia energija griebėsi leisti naujus laikraš- 
čius. 

Per dešimtį metų Rusijos ribose sulaukta 25 įvairių laik- 
raščių; tiek jų ėjo prieš Didįjį karą (1914). Daugiausia bu- 
vo leidžiama Kaune (10) ir Vilniuje (8), tačiau pats pirma- 
sis “Lietuvių laikraštis“, spaudą leidus, išėjo Petrapilyje (1904) 
dvasinės seminarijos kunigų ir mažturčių draugijos rūpesčiu; 
atsakomuoju redaktorium buvo A. Smilga. šis laikraštis, lei- 
džiamas ne Lietuvoje, negalėjo ilgai išsilaikyti prieš vilniškius, 
kauniškius ir seiniškius, ir 1905 metų pabaigoje sustojo. Vil- 
niuje tada jau buvo pradėjęs eiti pirmasis lietuvių dienraš- 
tis “Vilniaus Žinios“, leidžiamos Petro Vileišio. Jis žymiai pri- 
sidėjo prie sušaukimo Vilniaus didžiojo seimo, kur visų lietu- 
vių buvo sutarta dėl Lietuvos autonomijos, bet pačiame laik- 
raštyję nebuvo laikytasi nusistatymo jungti visų pakraipų 
lietuvius ir tarnauti bendriem visų reikalam. “Vilniaus Ži- 
nios“ tęsė “Varpo" tradicijas, vis daugiau nukrypdamos į 
materialistišką pasaulėžiūrą, ypač kai tą laikraštį 1907 lapkri- 
čio 1 perėmė leisti Jonas Vileišis ir Stasys Matulaitis. Išgyve- 
nęs apie pusantrų metų, 1909 kovo 4 sustojo “dėlei mažo 
ėmėjų skaitliaus" ir dėl to dar, kad “tos pirmeiviškos “Vilniaus 
Žžinios' neiškęsdavo neužgaudamos tikėjimo jausmų bei įsiti- 
kinimų“ (Draugija, 1909, Nr. 29, 78 p.). Nuo 1909 metų to 
laikraščio vietoje buvo pradėtos leisti “Lietuvos Žinios“, ku- 
rios tebeėjo ir nepriklausomoje Lietuvoje kaip valstiečių liau- 
dininkų organas. 


Tam pirmajam lietuvių dienraščiui sunkiai besiverčiant 
ir 1907 pavasarį laikinai net sustojus, buvo sutelkta apie 180 
dalininkų, dėjusių po 100 rublių, kad jį išlaikytų. Tačiau vi- 

suotiniam tos bendrovės susirinkime Kaune 1907 liepos 30 bu- 
vo statomos sąlygos, kad jis būtų pasaulėžiūriniam įsitikini- 
mam tolerantingas ir bendras visų laikraštis. Derybos trūko 
apie mėnesį. Vileišiui tų sąlygų nepriėmus, “tapo nuspręsta 
nuo 1 dienos spalių (1907) leisti iš Vilniaus tris kartus per 
savaitę laikraštį “Viltis". Tokiu būdu tapo įkurta bendrovė 
“Antanas Smetona, kun. Juozas Tumas ir K-ja' (Ibd. 78 p.). 
Tačiau ir šis laikraštis, kaip matėme, palinko labiau į libera- 
linę kryptį ir pasidarė naujos viltininkų - tautininkų srovės 
pradininku. 1913 metų rudenį “Vilties" akcininkų suvažiavi- 
me, vadovaujant kauniškiams kunigams (ypač kun. A. Ma- 
liauskui), A. Smetona buvo pakeistas Pr. Dovydaičiu (žiūr. 
kan. M. Vaitkus, Kaip Dovydaitį kėlė į Smetonos balną. Tė- 
vynės Sargas, 1952, Nr. 2). Vietoje “Vilties? buvo išleistas 
“Vairas" (1914). Tuo pačiu vardu ėjo ir nepriklausomoje Lie- 
tuvoje, kaip tautininkų žurnalas, skirtas mokslo, politikos ir 
literatūros reikalam. 


Nuo 1905 metų ėjo ir daugiau laikraščių — įvairių pažiūrų 
ir krypties: “Lietuvos Bitininkas“ (Vilniuje 1905, kun. J. Am- 
braziejaus, skirtas ūkininkam), virtęs po metų “šviesa"; de- 
mokratų liaudininkų “Lietuvos Ūkininkas“ (Vilniuje 1905, J. 
Vileišio, F. Bortkevičienės), “Aušrinė" (Vilniuje 1910, “Lietu- 
vos žinių" priedas), skirta vadinamajai pažangiajai mokslei- 
vijai, redaguota Maskvos studentų; socialdemokratų “Naujoji 
Gadynė“ (Vilniuje 1906, J. Jaks - Tyrio, V. Mickevičiaus - 
Kapsuko), virtusi “Skardu" (1907), “žarija" (1908), “Visuome- 
ne" (1910), besikeičiant vardam ir redaktoriam, kuriuos rusai 
ypač sekė, baudė, kalino ir trėmė; katalikų “Nedėldienio Skai- 
tymai" (Kaune 1905, kunigų A. Dambrausko ir A. Aleknos), 
virtę “Vienybe" (Kaune 1907, kun. A. Aleknos, kun. J. Biki- 
no), “šaltinis" (Seinuose 1906, kunigų J. Laukaičio, J. Vailo- 
kaičio, A. Civinskio), “Draugija" (Kaune 1907, kun. A. Dam- 
brausko), “Ateitis" (Kaune 1911, Pr. Dovydaičio, E. Drauge- 
lio), skirta katalikam moksleiviam, pradžioje kaip “Drau- 
gijos" priedas; “Vadovas"* kunigam (1908 Seinuose, kunigų J. 
Laukaičio, J. Staugaičio, Pr. Kuraičio); katalikių moterų “Lie- 
tuvaitė" (Kaune 1909, T. Kobelinskaitės); katalikiškam kai- 
mo jaunimui “Pavasaris" (Kaune 1912, T. Kobelinskaitės, U. 
Bruškaitės); lietuviškos dvasios ir siekimų lenkiška “Litwa" 

(Vilniuje 1908, M. Davainio - Silvestravičiaus) ir k. Iš skirtų 
platesnei lietuvių visuomenei populiariausi buvo "šaltinis", 
“Vienybė" ir Lietuvos Ūkininkas“, o šviesuomenėje — “Drau- 
gija“. 

“Draugijoje" 1909 metais buvo rašoma, kad “seiniškis 'šal- 
tinis' ir kauniškė “Vienybė' turi po keletą tūkstančių ėmėjų? 
(Nr. 29, 77). Tas skaičius toliau augo, ypač “Ššaltinio", kuris 
savo skaitytojais lenkė visus kitus laikraščius. Jis daugiausia 
sklido Sūduvoje, kur labiau siekė iš Tilžės draudžiamoji spau- 
da ir dėl to žmonės buvo daugiau pripratę skaityti. Be to, 
buvo sumaniai ir patraukliai redaguojamas, atstovavo krikš- 
čioniškos demokratijos idėjom (buvo net vadinamas krikščio- 
nių demokratų organu), laikėsi griežtos opozicijos caro reži- 
mui. Už tai susilaukdavo piniginių baudų ir bylų, gi už smar- 
kų pasisakymą prieš rusus kolonistus redaktorius kun. J. Vai- 
lokaitis atsėdėjo 4 mėnesius kalėjime. Iš jo išsinešė mintį 
realiai pasipriešinti kolonizacijai: įsteigė “Brolių Vailokaičių 
bendrovę“ (1912), supirkinėjo dvarus ir juos parceliavo ūki- 
ninkam. 

Su rusinimu beilenkinimu stipriai kovojo ir “Draugija", 
vienas iš įtakingiausių ir turiningiausių Lietuvos žurnalų 
preš Didįjį karą. Apėmė labai plačią mokslo, literatūros ir po- 
litikos sritį. Tasai mėnesinis žurnalas (apie 100 - 120 pusl.) 
1910 metais save taip rekomendavo: 


“Draugijoj randas labai daug moksliškų straipsnių iš įvai- 
riausių mokslo šakų ... Rūpinas lietuvybės reikalais .. Duo- 
da plačią peržvalgą lenkų ir rusų spaudos apie Lietuvą, judina 
mūsų rašybos ir kalbos dalykų klausimus ... Plačiai vedamas 
kritiaos ir bibliografijos skyrius, kur paduodama recenzijos 
naujausių knygų, įvairių lietuviškų laikraščių (be pakraipų 
skirtumo) turinys .. Stengias eiti pirmyn viduriniu tiesos 
keliu ir turi gana drąsos pasakyti tiesą įvairiems kraštutinie- 
čiams, ar jie stovi iš kairės ar iš dešinės ... Draugijos tiks- 
las — krikščioniškos kultūros darbas, sujungtas su karštu no- 
ru tautiškai susipratusią, doriškai ir ekonomiškai pakilu- 
sią lietuvių tautą įvesti į kultūringų Europos tautų draugiją... 
Draugijoje dalyvauja žymiausi mūsų mokslo vyrai, o taipogi 
talentuota mokslus einančioji įaunuomenė“ (1910, Nr. 47). 

Ir tai nebuvo tik reklaminis pasigyrimas. Tarp “Drau- 


17 


gijos" bendradarbių 1907 - 1912 metų laikotarpyje randame 
vardus 8 vyskupų, apie 25 profesorių, apie 15 rašytojų ir apie 
30 žymesnių kunigų. Nevisi jie tada dar buvo vyskupai ir pro- 
fesoriai, bet jau akademinio išsilavinimo — žymios intelek- 
tualinės pajėgos, veikliai pasireiškusios kuriamajame Lietu- 
vos atstatymo darbe. 


“Draugija" be pertraukos ėjo ligi 1915 metų ir paskui dar 
pirmom Lietuvos nepriklausomybės dienom (1919 - 1923), kol 
ją pakeitė Lietuvos universiteto teologijos — filosofijos fakul- 
teto moksliniai žurnalai ir nuo 1924 metų “židinys", įgijęs to- 
kio pat populiarumo ir visuotinumo. Visą laiką “Draugiją" re- 
dagavo prel. Aleksandras Dambrauskas— Adomas Jakštas, žy- 
mus mūsų kritikas ir publicistas, rašytojas — poetas, gilus 
mosklininkas eruditas, katalikiškos visuomenės ideologas ir 
veikėjas. Jis buvo gimęs 1860 rugsėjo 8 Kuronių km. „Pagirių 
vals., Ukmergės apskr. Mokėsi Kuronių pradinėje mokykloje, 
šiaulių gimnazijoje, Petrapilio universitete, Kauno kunigų se- 
minarijoje ir Petrapilio dvasinėje akademijoje. Kunigu buvo 
įšventintas 1888 ir paskirtas Panevėžio realinės gimnazijos 
kapelionu. Už tai, kad protestavo prieš mokinių katalikų va- 
rymą į cerkvę, buvo uždarytas Kretingos kalėjime, o paskui 
ištremtas Rusijon, kur prabuvo penkerius metus. Tik 1895 bu- 
vo leista paskirti Kauno kalėjimo kapelionu, vėliau Žemaičių 
seminarijos ir paslzui Petrapilio dvasinės akademijos profeso- 
rium. Kai Lietuvai buvo duota spaudos ir draugijų laisvė, at- 
sisakė akademinio darbo aukštoje mokykloje, grįžo Kaunan, 
čia visą laiką vadovavo šv. Kazimiero draugijai, kuri leido 
“Draugiją", redagavo tą žurnalą, rašė knygas ir gausybę įvai- 
rių straipsnių, buvo Lietuvių Katalikų Mokslo Akademijos pir- 
mininkas. Mirė Kaune 1938 vasario 19. 


Nedideliam jo asmenyje buvo didi, kaitri ir kovinga 
dvasia. Jis visom savo jėgom kovojo už tiesą, už krikščioniš- 
ką kultūrą, už lietuvių tautos teises bei laisvę. Anot M. Bir- 
žiškos, buvo “vienas iš pačių didžiųjų povalančinių katalikiš- 
kos Lietuvos stulpų — veikėjų", kun. J. Tumo jungiamas į di- 
džiąją lietuviškąją trijulę — Basanavičius, Kudirka, Jakštas. 
Adomo Jakšto slapyvardžiu jis ypač žinomas kaip poetas ir 
kritikas; kito tokio lietuvių literatūros vertintojo Lietuva dar 
nesusilaukė. Kritiška jo akis buvo nukreipta ir į visą lietuvių 

tautos gyvenimą, kur tiktai jis įžvelgė kokią netiesą ar ne- 
gerovę. 


Dar lietuvių tautos atgimimu ir pakilimu besisielodamas, 
caro laikais, Adomas Jakštas laikė didele negerove lietuviškos 
bajorijos atskilimą nuo savo tautos. Sulenkėjusi bajorija save 
teisino tuo, kad ji esanti lietuviškos kilmės, bet sutapusi su 
lenkų tauta. Tai buvo pasakoma garsiu posakiu: gente sum 
Lituanus, natione Polonus. Dambrauskas - Jakštas tokio prin- 
cipo ir tokio nusistatymo žmonių nepateisino. Savo knygele 
“Glos Litwinow“ (Lietuvių Balsas) 1902 metais jis ragino su- 
lenkėjusią bajoriją grįžti į lietuvių tautą. Iš Krokuvos buvo 
atsakyta lenkiška brošiūra “Przenigdy"' (Niekados), o Lietuvoje 
buvo ir toliau siekiama žmones lenkinti per bažnyčias ir dva- 
rus; atlietuvėjo tik nedaugelis bajoriškų šeimų. Adomas Jakš- 
tas savo “Draugijoje" tiem lenkininkam buvo labai griežtas ir 
neatlaidus. Lenkų ir rusų spaudos apžvalgoje, kurią pateik- 
davo kone kiekvienam "Draugijos" numeriui, kritikavo lenkų 
bei rusų užmačias ir daromas lietuviam skriaudas. Antai, 1909 
metais jis rašė: “Jei dvasiškos valdžios parėdymas rodės len- 
kų naudai išduotas, tai jie jį pildydavo, bet jei tas parėdy- 
mas gynė lietuvių teises, tai lenkai darydavo riaušes bažnyčio- 
se ... Lenkų spauda, aprašinėdama tas riaušes, visur kaltin- 
davo lietuvius, o to fakto, kad visose tose riaušėse lenkai lau- 
žė dvasiškos valdžios parėdymus, niekur nepabrėždavo* (1909, 
Nr. 27, 258 - 259 p.). “Draugija" stengėsi tai iškelti ir pa- 
brėžti, reikalaudama atiduoti “kas lietuvių — lietuviam*" (Ibd. 
265 p.). 


Rusam A. Jakštas taip pat buvo griežtas: keldavo ne- 
teisybes, bet pabrėždavo šviesesnių rusų teisingas mintis. štai, 
jis ima iš “Novaja Rus“ (1909, Nr. 74) tokį teigimą: “Tautiš- 
kumas be tautos gyvavimo — nėra galimas. Atimk tautai gy- 
vavimą, ir pasiliks bergždžia kosmopolitiškoji mintis, neturin- 
ti jokio tautiškumo". Adomas Jakštas pastebi: “Nuomonė tik- 
rai teisinga. Jąją mes ir turime omenyje gindami lietuvių 
tautą ir jos teises nuo visokių augsčiaus minėtųjų 'politiškų- 
jų vanagų, nežiūrėdami visai, koks jų balsas: šiurkštus ar 
švelnutis"? (Draugija, 1909, Nr. 27, 265 p.). 

Tačiau A. Dambrauskui - Jakštui vis tebedaromas socialis- 
tų priekaištas, kad jis pataikavęs carui, laikęs jo valdžią Lie- 


79 


tuvoje teisėtą, o lietuvius — tik kampininkais. Neteisingos 
išvados pasidarytos iš jo straipsnio “Faktai ir principai“? 
(Draugija, 1911, Nr. 49-50), kuriame jis pasisakė už legalias 
priemones kovoje su rusų valdžia, lygindamas carą su šeimi- 
ninku, užvaldžiusiu kieno butą. Visais reikalais tenka į jį 
apeliuoti. Bet ir parodo, kad tame bute, Lietuvoje, teturi tei- 
sę gyventi lietuviai, ne lenkai ar rusai. Adomas Jakštas, kaip 
ir lietuviai kunigai Vilniaus didžiajame seime, buvo prieš kru- 
vinąją revoliuciją. Lietuvių tautą jie kėlė kultūriniu darbu: 
rūpindamiesi žmonių švietimu ir tautiniu įsąmoninimu, ūki- 
nės gerovės kėlimu, organizavimu bendrovių, kooperatyvų, 
draugijų. 

Didesnė draugijų steigimo laisvė atėjo kartu su laisve 
spaudos. “Greta su įsteigimu dienraščio ( — “Vilniaus Ži- 
nių") ir keletos laikraščių, susitvėrė draugijos knygoms leis- 
ti: Kaune 'šv. Kazimiero Draugija', Vilniuje gi "Šviesa" ir 
“Aušra' 'šv. Kazimiero Draugija' per tą trumpą laiką spėjo iš- 
leisti ir paplatinti po Lietuvą arti 400,000 egz. savo leidinių. 
*šviesos' ir “Aušros? draugijos, kaipo laisvamaniškos pakraipos, 
tokio pasisekimo neturėjo" — rašoma 1909 metų “Draugijoje" 
(Nr. 29, 77 p.). Tam pasisekimui dar kliudė tai, kad tų drau- 
gijų leidiniai buvo persunkti kovinga revoliucijos dvasia, dėstė 
marksistinės - socialistines valstybės santvarkos teorijas. Ca- 
ro valdžios akys ypač buvo nukreiptos į kovinguosius socialis- 
tus. “Draugija 1909 metais praneša: 


“Pradžioje rugs. mėn. pradėta uždarinėti (Aluntoje ir Kra- 
kiuose) apšvietimo draugijos “Vilniaus Aušros“ skyriai. O 28 
rugsėjo Vilniaus gubernatorius D. Liubimovas pranešė Valdy- 
bai apie uždarymą “Vilniaus Aušros" draugijos su visais 17 
jos skyrių ir jos žinioje esančiomis įstaigomis. Beveik tuomi 
pat laiku tapo uždaryta Suvalkų gub. apšvietimo draugija 
“šviesa. 

“Pereitais metais “Vilniaus Lietuvių šelpimo Draugija' 
įsteigė dviklasę lietuvių mokyklą Vilniuje. Vilniaus miesto Du- 
ma tai mokyklai pavedė dali Franciškonų mūrų. Prie mokyk- 
los yra vakariniai kursai suaugusioms mergaitėms, kurios rūuo- 
šėsi į sodžiaus mokytojas. Mokyklos užlaikymui “Vilniaus Auš- 
ra', kol nebuvo uždaryta, duodavo kas mėnuo po 25 rublius. 

“Apskritai švietimas nors iš lėto, bet vis gi kyla. Nesusi- 

laukiant valdžios parėdymų įkūrimui didesnio mokyklų skait- 
liaus, griebtasi jų įkūrimo savomis spėkomis. Čia didžiausi 
nuopelnai priguli kauniškei “Saulei' ir suvalkiškiui “žiburiui'. 
“Rudenyje 1907 metų kauniškė apšvietimo draugija 'Sau- 
lė' įkūrė pradinių mokyklų mokytojų prirengiamuosius kur- 
sus .. Ta pati “Saulės draugija įkūrė dar taip vadinamą 
“Mergaičių Seminarijėlę', kurioje yra prirengiamos mergaitės 
mokytojauti sodžiaus mokyklose. “Saulės? draugija turi dabar 
su viršumi 50 skyrių ir užlaiko 30 pradinių mokyklų. 
“Suvalkiečių “Žiburio' draugija, turinti dabar suviršumi 51 
skyrių, įsteigė Marijampolėje 4 klasių mergaičių progimnazi- 
ją; ta draugija išlaiko taipogi elgetnamį ir 2 pradini mokyk- 
li. Kiekvienas jos skyrius turi įkūręs savo sąnariams ir paša- 
liniams žmonėms knygyną, o kai kurie skaityklas ir prade- 
damąsias mokyklėles* (Draugija, 1909, Nr. 29, 81-82 p.). 


“žiburio" švietimo draugija buvo įsteigta Marijampolėje 
Kun. Justino Staugaičio 1906 metais, “Saulės? — Kaune 1907 
kun. Kosto Olšausko. Prie jų 1913 metais dar prisidėjo būrelio 
vilniečių suorganizuotas “Rytas". Jos atliko snuomet svarų 
kultūrinį — tautinį darbą ir jį dar pratęsė į nepriklausomos 
Lietuvos laikus, iš naujo atsikurdamos. “Saulė" ir “žiburys" 
pirmaisiais nepriklausomos Lietuvos laikais davė pradžią dau- 
geliui gimnazijų, kurios vėliau buvo suvalstybintos. “Rytas" 
rūpinosi pavergtojo Vilniaus krašto mokyklomis ir skaityklo- 
mis, atkakliai kovodamas su lenkų represijomis (1920 - 1939). 
Prieš pirmąjį Didįjį karą dar veikė visa eilė kultūrinių, ūki- 
nių, profesinių ir kitų draugijų, kaip dailininkų, vargoninin- 
kų, mokytojų, darbininkų (šv. Juozapo), tarnaičių (šv. Zitos), 
blaivininkų, ūkininkų (Žagrė), kaimo jaunimo (Pavasaris), 
slaptos moksleivių organizacijos (aušrininkų, ateitininkų) ir 
k. Dr. Jonas Basanavičius Vilniuje 1907 buvo įsteigęs Lietu- 
vių Mokslo Draugiją, kuri leido ir savo žurnalą “Lietuvių 
Tauta“. 

Organizacinis lietuvių veikimas plito ir šakojosi. “Kiek 
tuomi laiku buvo surengta vakaruškų, teatralinių bei muzika- 
linių vakarėlių, kiek išleista įvairiausio turinio knygų ir kny- 
gelių, įkurta įvairių smulkesnių draugijėlių, ūkės ratelių, dar- 
bininkų draugijų ir t.t., akylas skaitytojas gali negut iš dien- 
raščio sekti" (Draugija, 1909, Nr. 19, 86 p.). Spauda, kad ir 


81 


varžoma rusų bei cenzūruojama, buvo pagrindinis ryšys tarp 
žmonių ir svarbiausias skatintojas į tautinį susipratimą, ku- 
riam tebestovėjo ant kelio ne tiktai rusų carinė administraci- 
ja, bet ir lenkų priešlietuviška akcija. Po baudžiavos panai- 
kinimo buvo nustoję didesnės savo įtakos dvarai, bet lenkiš- 
kumas stipriai laikėsi aplenkintose Lietuvos srityse ir bažnyti- 
niame gyvenime. 


RELIGINIAME lietuvių gyvenime teko gintis nuo bruka- 
mos provoslavijos ir įsigalėjusios lenkomanijos. Nuo pirmosios 
kaimo žmones saugojo gilus jų katalikiškas tikėjimas. Mokyk- 
lose rusai vertė mokinius katalikus eiti į cerkves, bet tokie 
prievartos metodai tik silpnino tikėjimą apskritai. Rusų mo- 
kyklos, be to, stipriai buvo pasidavusios vadinamajai “pažan- 
giajai" materialinei pasaulėžiūrai, kuri nemažai lietuvių jau- 
nuolių atitraukė nuo savo tėvų tikėjimo. Kaime tikėjimas lai- 
kėsi tvirtai, bet čia lietuviai turėjo gintis nuo brukamos len- 
kų kalbos ir dvasios. Jiem buvo net sakoma, kad lietuvybė 
esanti “pagoniška; tikrasis katalikų tikėjimas tesąs lenkiškas 
(polska wiara). Lenkų kultūrai ir dvasisi buvo daug pasida- 
vusių senesnės lietuvių kartos kunigų. Jaunesnioji lietuvių ku- 
nigų karta, augusi ir besimokiusi jau tautinio atgimimo lai- 
ku, buvo labiau susipratusi ir pasiryžusi kovoti už lietuvių 
kalbos teises bažnyčiose bei kunigų seminarijose. 


Prieš pirmąjį Didįjį karą kunigus Lietuvai ruošė Žemai- 
čių (Kauno), Seinų, Vilniaus seminarijos ir Petrapilio dvasinė 
akademija. Pastaroji buvo aukščiausia katalikų teologijos mo- 
kykla visoje Rusijoje, kai buvo uždaryta Varšuvos dvasinė 
akademija (1867). Lietuvos ir Lenkijos vyskupijos čia siuntė 
gabesnius klierikus ir kunigus aukštiem mokslam eiti. Aka- 
demijai tarnaujant abiem tautom, buvo ir lietuvių profesorių, 
bet lenkų įtaka visą laiką persvėrė, kaip ir kunigų seminari- 
jose Lietuvoje. Teologija buvo dėstoma lotyniškai, kai kurie 
dalykai lenkiškai, rusų kalba ir istorija — rusiškai. Lenkišku- 
mas buvo labai stiprus, nes lenkų kalba buvo atliekamos ko- 
ne visos maldos ir lenkiškai su klierikais kalbama. Lietuvybė 
buvo gniuždoma ir persekiojama tiek lenkų, tiek ir rusų. Ta- 
čiau lietuviška dvasia pamažu stiprėjo ir veržėsi į viešumą, 
ypačiai Kauno ir Seinų seminarijose. 

Kauno kunigų seminarijoje pirmas pradėjo lietuvių kalbą 
dėstyti kun. Antanas Baranauskas, vėliau Seinų vyskupas, ku- 
ris seminarijoje profesoriavo 1867 - 1884. Dėstė homiletiką, 
dogmatinę teologiją ir lietuvių kalbą. “Baranauskas paveikda- 
vo klierikų dvasią, pasakodamas jiems apie senovės Lietuvą, 
0 ypačiai apie piliakalnius. Savosios tėvynės istorija nejučio- 
mis vieną kitą jaunuolį nuteikdavo lietuviškai patriotiškai... 
Baranauskas širdyje buvo tikras lietuvis, tik jis netikėjo, 
kad lietuvių tauta gali atgyti, todėl jis įkalbinėjo, kad reikia 
su lenkais eiti išvien ... Seminarijos vyriausybė griežtai drau- 
dė Klierikam laikyti pas save užsienio lietuviškus leidinius ... 
Baranauskas sakydavo (1878): pas ką bus rasta lietuviškų 
laikraščių, tas bus iš seminarijos išmestas" (J. Stakauskas, 
Lietuviškos minties pasireiškimas Žemaičių seminarijoje. Tie- 
sos Kelias, Kaunas 1938, Nr. 11, 752 p. ir 1939, Nr. 2, 105 p.). 
Tuo draudimu buvo saugojamasi nuo įskundimo rusam, bet 
juo taip pat piktai naudojosi profesoriai lenkininkai. To ne- 
paisant, lietuvių kalbos dėstymu buvo pabudinta lietuviška 
klierikų dvasia ir ji jau nesilpo. 


Antrasis lietuvių kalbos dėstytojas kun. Kazimieras Jau- 
nius (1849 - 1908), žymus filologas, paskirtas profesorium 
1880, jau darė klierikam “didžios įtakos ir kaipo dėstytojas 
ir kaipo aiškus lietuvis patriotas. Jis ... žavėte žavėjo savo 
Klausytojus gražia iškalba, lietuvių kalbos pažinimu ir jos idea- 
lizavimu ... Jauniaus įtakai pasireiškiant, seminarijoje orga- 
nizavosi būreliai klierikų, kurie ryžosi viešai — prie stalo, per 
pasivaikščiojimus, einant ir važiuojant keliais — kalbėti jau 
ne lenkiškai, o lietviškai ... 1884 lietuviai klierikai sudarė 
tam tikrą redakciją leisti rankraštiniam laikraštėliui, kurį pa- 
vadino “Lietuva'. šio laikraštėlio redaktorium buvo Aleksand- 
ras Dambrauskas ... Pasirodžius trims ar keturiems nume- 
riams, sužinojo apie tai seminarijos inspektorius Antanas Ba- 
ranauskas ... Įsakė nutraukti laikraštėlio leidimą: “Nieko prieš 
tai neturiu. Dalykas geras. Bet žinote, kokie dabar laikai' ... 
1888 metais susiorganizavo didesnis slaptas būrelis klierikų 
patriotų, kurie sistemingai varė tautinį darbą ... Šios drau- 
gijos iniciatorius buvo Juozapas Tumas ... Nariai pasivadino 
“Lietuvos Mylėtojais' ... Draugija suskiko 1899 m. Iš jos išsi- 
skyrę klierikai davė pradžią šv. Kazimiero Draugijai ... 1907 

metais ji buvo legalizuota“. (Tiesos Kelias, 1938, Nr. 11, 752- 
755 p.). Ž 

“žemaičių seminarija galutinai sulietuvėjo rektoriaujant 
Jonui Mačiuliui - Maironiui. Jis buvo rektorium paskirtas 
1909 metais ... Buvo didelė naujiena, kai Maironis su klie- 
rikais pasisveikino lietuviškai ir per iškilmingus pietus pasa- 
kė prakalbą lietuviškai, klierikai jam giedojo Ilgiausių metų 
tap pat lietuviškai ... Nuo 1912 m. Cirtautas ( — vysk. Gas- 
paras Cirtautas) jau pradėjo su klierikais sveikintis lietuviš- 
kai ir netgi prakalbą jiems pasakė lietuviškai ... Ligi pasau- 
lio karo seminarija buvo visiškai sulietuvinta. Visos konferen- 
cijos ir meditacijos buvo vedamos lietuviškai ... Lietuviai ku- 
nigai, kurie buvo priklausę seminarijoje prie slaptos draugi- 
jos, išsisklaidę po parapijas, stengėsi palaikyti tarp savęs ry- 
šius ir vykdyti gyvenime tuos kilnius idealus, kuriuos jiems 
užžiebė slaptoji šv. Kazimiero Draugija. Jų darbas buvo be 
galo reikšmingas lietuvių tautiniam atgimimui“ (Tiesos Ke- 
lias, 1939, Nr. 7-8, 551-554 p.). 


Seinų kunigų seminarijoje lietuviškas klierikų pasireiški- 
mas prasidėjo beveik tuo pačiulaiku (apie 1884) ir tokiom pat 
priemonėm: rankraštiniais laikraštėliais ir slaptais būreliais. 
Tik čia buvo kiek kitokios sąlygos: vienu atžvilgiu palankes- 
nės, o kitu — opesnės. Seinų seminariją lengviau pasiekda- 
vo draudžiamoji lietuvių spauda, sklidusi labiausiai Sūduvo- 
je. Seminarijoje greitai atsirado “Aušros" ir “Varpo" skaity- 
tojų, platintojų ir rėmėjų. Tačiau Seinų seminarija tarnavo 
ne vien lietuviam. Seinų vyskupija, pradžioje Vygrių (1798), 
apėmė dalį lenkiškų — mozūriškų žemių Lomžos gubernijoje. 
Teisybė reikalavo seminarijoje lenkų kalbą respektuoti, nes 
buvo klierikų grynų lenkų. Bet jie sudarė tik kokį trečdalį vi- 
sų klierikų. Mano buvimo seminarijoje laikais (1903 - 1908) 
mūsų kurse buvo 18 lietuvių ir tik 6 lenkai. Lietuviškų pa- 
rapijų Seinų vyskupijoje taip pat buvo daugiau, negu lenkiš- 
kų. Tuo tarpu šalia lotynų kalbos buvo vartojama tik lenkų. 
Paskyrus Seinų vyskupu Antaną Baranauską (1897), reikalai 
negerėjo. Lietuviškai kartais tebuvo atliekami pamokslų pra- 
timai. 

Slaptus lietuvių klierikų būrelius pradėjo organizuoti klie- 
rikai — Tomas Žilinskas, Antanas Staniukynas ir Antanas Mi- 

lukas. Tam būreliui (1884 - 1894) priklausė dar Pranciškus 
Būčys, Vincentas Dargis, Jonas Krikščiukaitis, Feliksas Kudir- 
ka, Juozas Laukaitis, Vaclovas Matulaitis, Justinas Staugaitis, 
Kazimieras Urbonavičius ir k. K. Urbonavičius ir Pr. Bū- 
čys leido ranka rašytus laikraštėlius — “Knapt" (1891), “Visko 
po biskį“ (1892). Daugiau buvo bendradarbiaujama draudžia- 
moje lietuvių spaudoje ir ji platinama. Iš seminarijos buvo 
pavaryti klierikai A. Milukas ir J. Sutkaitis. Klierikas Vac. 
Matulaitis, radus jo tėviškėje nelegalios spaudos (1893) ir įpy- 
nus į bylą, pabėgo į Ameriką. Amerikoje atsidūrė gana daug 
Seinų seminarijos auklėtinių ir Sūduvos kunigų, kurie būda- 
vo persekiojami dėl savo lietuviškumo arba nuskiriami į len- 
kiškas Lomžos srities parapijas. JAV tie bėgliai pagarsėjo or- 
ganizacine lietuviška veikla, kaip prel. K. Urbonavičius, kun. 
A. Staniukynas, kun. A. Milukas, kun. J. Navickas, prel. K. 
Vasys ir kiti. 

Seinų seminarijon man įstojus 1903, lietuvių kalba buvo jau 
dėstoma. Dėstė kun. Juozas Laukaitis, paskirtas profesorium 
1902 po mirties vysk. A. Baranausko, kuriam penkerius me- 
tus buvo sekretorium. Į Seinus atvyko, baigęs Petrapilio dva- 
sinę akademiją magistro laipsniu (1897). Mokė gamtos moks- 
lų, homiletikos ir lietuvių kalbos. Pirmuose dvejuose kursuo- 
se buvo po 3 savaitines pamokas, kituose — po vieną, skiria- 
mą daugiau literatūrai. Mokė daugiau praktiškai, remdama- 
sis skaitiniais iš lietuvių literatūros ir šnekamąja žmonių kal- 
ba. Buvo geras lietuvių kalbos žinovas, prisidėjęs prie bend- 
rinės lietuvių kalbos kūrimo. Spaudą leidus, įsteigė savaitraš- 
tį “Šaltinį? (1906) ir kunigam “Vadovą“ (1908) ir kurį lai- 
ką buvo jų redaktorium. Iš profesorių jį atleido seminarijoje 
sustiprėjusi lenkiškoji reakcija (1910). 


Iš klierikų tuo metu geras lietuvių kalbos žinovas buvo 
Antanas šmulkštys. Privačiuose klierikų susirinkimuose būda- 
vo nagrinėjami lietuvių kalbos ir literatūros Klausimai, vado- 
vaujant klierikui A. šmulkščiui. Viešai buvo vartojama lenkų 
kalba. Pirmąjį kartą seminarijos koplyčioje “Pulkim ant ke- 
lių" klierikai sugiedojo lietuviškai 1903, paskatinti klieriko 
Mykolo Brundzos, kuris 1902 - 1905 vadovavo klierikų chorui. 


Be kun. J. Laukaičio, mano laikais seminarijoje profeso- 
riavo dar keli lietuviai: regentas kan. Jonas Giedraitis, vice- 

regentas kun. Vincentas Dvaranauskas, prel. Pranciškus Au- 
gustaitis ir kan. Martynas Čepulis, buvęs 1892 - 1903 vicere- 
gentu ir dėstęs kurį laiką rusų kalbą. Kan. J. Giedraitis se- 
minarijos regentu buvo 1893 - 1907, drauge eidamas ir Ru- 
daminos klebono pareigas, kurias paskui pasilaikė, atsisakęs iš 
seminarijos regentų. Nors buvo lietuvis, bet lietuviško klieri- 
kų judėjimo nepalaikė ir už lietuvišką spaudą šalino iš semi- 
narijos. Tiktai rusam spaudą leidus, to judėjimo sulaikyti ne- 
buvo galima. Seinų seminarija pasidarė stipri lietuviškumo 
tvirtovė. 


Seminarijos lietuvėjimas darė savo įtakos prel. Juozapui 
Antanavičiui, kuris buvo paskirtas Seinų vyskupijos adminis- 
tratorium, mirus vysk. A. Baranauskui. Rusijos valdžia visą 
aštuonetą metų (1902 - 1910) nesutiko tvirtinti naujo vysku- 
po. Eidamas administratoriaus pareigas, prel. J. Antanavičius 
leido įvesti lietuviškas pamaldas tose lietuvių parapijose, kur 
maldos buvo lenkiškos. Daugelyje parapijų, žinoma, buvo tik 
lietuviškos, o lenkiškoje vyskupijos dalyje — tik lenkiškos. Ta- 
čiau ir prel. J. Antanavičius nepakentė lietuviškumo semina- 
rijoje ir parapijų veikloje. Antai, kun. A. Staniukyną už jo 
lietuviškąją veiklą spausdamas, privertė tą uolųjį veikėją dan- 
gintis į šveicariją aukštesnių mokslų siekti ir išvykti Ame- 
rikon. 

Nesant Seinuose vyskupo, baigusieji seminariją būdavo 
šventinami Varšuvoje, Kaune arba net Petrapilyje, jei ten 
vykdavo mokslų tęsti. Mano šventimai buvo Kaune 1908 m. 
kovo Mėn. 22 d.; šventino vysk. Gasparas Cirtautas, Žemaičių 
vyskupijos valdytojas. Vysk. Mečislovas Paliulionis netrukus 
mirė (V 2). Prie naujo vysk. G. Cirtauto, kaip matėme, pra- 
dėjo sparčiai lietuvėti Kauno kunigų seminarija. Tuo tarpu 
Seinuose pasidarė priešingai. 


Dar prieš stojant man į Seinų seminariją, 1902 metais 
vysk. A. Baranausko buvo pakviestas profesoriauti lenkas kun. 
Romualdas Jalbrzykowskis, baigęs magistro laipsniu Petrapi- 
lio akademiją, bet visai dar jaunas (25 metų) ir tik prieš 
metus įšventintas (1901). Buvo pakviestas dėstyti lotynų 
ir lenkų kalbų. Kiek vėliau mokė dar kitų dalykų, kaip iškal- 
bos, pedagogikos, Šv. Rašto. Gerai pramoko ir lietuviškai, ka- 
dangi seminarija tuo metu buvo beveik lietuviška. Lenkų kal- 

ba tebuvo dėstoma pirmuose dviejuose kursuose. Mažai len- 
kam klierikam josir reikėjo, nes iš lenkiškų mokyklų atei- 
davo savo gimtos kalbos gerokai pramokę. Nuo 1908 metų, 
man jau baigus seminariją, daug kas joje ėmė keistis lietu- 
vių nenaudai. Kun. R. Jalbrzykowskis, paskirtas viceregentu, 
pasidarė tikrasis šeimininkas, kaip vienu metu Kauno semi- 
narijoje lenkininkas inspektorius kan. Pr. Kriškijonas. Mat, 
regentas prel. Blaževičius mažai Seinų seminarija besirūpino, 
o administratorių prel. J. Antanavičių mokėjo Jalbrzykowskis 
laikyti savo įtakoje. Lenkų kalbą jis įvedė į visus kursus; nu- 
statė, kad į seminariją tegalima priimti tiek lietuvių, kiek jo- 
je yra lenkų, nors lietuviškų parapijų vyskupijoje buvo dide- 
lė persvara; pradėjo atleisdinėti lietuvius profesorius ir skir- 
ti lenkus; uždraudė klierikam skaityti lietuviškus laikraščius 
ir į juos rašyti; darė kliūčių lietuviam klierikam tęsti aukš- 
tuosius mokslus Petrapilio akademijoje. Nepatenkintas, kad 
Seinai buvo pasidarę lietuviškos veiklos ir kultūros židiniu, 
iš kurio sklido “šaltinis" ir “Vadovas" ir kuriame veikė 
visa eilė draugijų, kan. R. Jalbrzykowskis kūrė lenkiškas drau- 
gijas ir mokyklas, siekdamas tą lietuvišką miestą padaryti 
lenkišku. 


Tą savo lenkinimo akciją Jalbrzykowskis dar intensyviau 
pratęsė Vilniaus vyskupijoje, kai 1926 buvo paskirtas Vilniaus 
arkivyskupu, privertus atsisakyti arkivysk. Jurgį Matulaitį - 
Matulevičių (1925). Būdamas teisingas visiem, arkivysk. J. Ma- 
tulaitis nuo 1918 metų buvo pradėjęs Vilniaus vyskupijoje 
gaivinti ir lietuvybę, kurią buvo smarkiai bažnyčiose prislopi- 
nes ilgametis administratorius kun. Kazimieras Michalkevičus, 
vėliau tit. vyskupas. Savo kilme buvo lietuvis ir kurį laiką su 
lietuviais draugavęs, bet tapęs Vilniaus vyskupijos adminis- 
tratorium (1908), visiškai pasidavė lenkų įtakai ir pasidarė ne- 
draugiškas Lietuvai ir lietuviam. Vilniaus kunigų seminarija 
buvo visiškoje lenkų dvasininkų įtakoje ir vadovybėje. Lietu- 
viškumas čia nieku negalėjo pasireikšti, nors 1909 balandžio 
28 ir buvo administratoriaus išleistas potvarkis dėstyti lietu- 
vių kalbą visiem klierikam. Prieš tai 1906 - 1908 metais no- 
rintiem lietuviškai mokytis dėstė Vilniaus kapitulos kan.Juo- 
zapas Kukta, vėliau Kaišiadorių vyskupas. K. Michalkevičius 
yra daug iškilojęs lietuvių kunigų iš lietuviškų parapijų, daug 

kur panaikinęs lietuviškas pamaldas, nedraudęs lenkų riauši- 
ninkų, apie kuriuos “Draugijoje" yra rašęs prel. A. Dam- 
brauskas. Didesnės riaušės plačiai nuskambėjo per spaudą iš 
Alovės, Beržininkų, Giedraičių, Nedzingės, Nočios, Rodūnios ir 
kitų vietų. 

Daromos lietuviam skriaudos buvo plačiai išdėstytos po- 
piežiui Pijui X memorandume, kurį pasirašė 80 Vilniaus vys- 
kupijos kunigų. Vilniaus didžiajame seime buvo tos skriaudos 
taip pat iškeltos. Daugumas pritarė nutarimui “išreikšti Vil- 
niaus vyskupijoje gyvenantiems ir kovojantiems lietuviams 
geriausį linkėjimą pasisekimo kovoje su lenkomanų kunigija 
už tiesas lietuviškos kalbos bažnyčiose ir papeikti šiandieni- 
nės bažnyčios tvarką Vilniaus vyskupijoje“. Nors toji rezoliu- 
cija ir nebuvo priimta drauge su kitom, nes iškelta tik sei- 
mo pabaigoje, bet išspausdinta kartu su kitais nutarimais ir 
išplatinta 36,000 egzempliorių. Bet nė per sekančius 9 metus 
iki pirmojo Didžiojo karo padėtis Vilniaus vyskupijoje nepa- 
sikeitė. 


LIETUVIŲ TAUTA, kaip matėme, nuo jos pavergimo ca- 
rinėje Rusijos imperijoje (1795) iki pirmojo Didžiojo karo 
(1914), apie 120 metų, sunkiai kovojo už savo egzistenciją ir 
savo teises. Daug prikentėjo nuo rusų ir lenkų, daug prarado 
savo žmonių ir žemių, ypač rytiniuose bei pietiniuose pakraš- 
čiuose, bet ištvėrė, išliko gyva, vis labiau tautiškai sąmonėjo 
ir neprarado vilties sulaukti laisvės, kuri sušvito po Didžiojo 
karo vėtros. 

DIDŽIOJO KARO VĖTROJE 


DIDŽIOJO KARO artėjimas galima buvo jausti Lietuvo- 
je jau nuo 1910 - 1912 metų. Rusija vėl atkreipė budresnę 
savo akį į Baltijos kraštus. Caro režimas Lietuvoje sugriežtė- 
jo. Draugijų veikla buvo labiau sekama ir varžoma, mokyk- 
los vėl rusinamos. Pradinėse mokyklose 1909 metais leista dės- 
tyti lietuvių kalba buvo taip susiaurinta, kad mažai kas iš 
programos beliko. Ir tai nereiškė tiktai caro valdžios atsigavi- 
mo po 1905 metų revoliucijos. Nors caro valdžia buvo sustip- 
rėjusi, bet tebejautė spaudimą demokratinio žmonių nusiteiki- 
mo ir pavergtų tautų judėjimo. Ketvirtoji valstybinė dūma, 
išrinkta 1912 metais, laikėsi nepaleidžiama. Su ja buvo dau- 
giau skaitomasi. Priežastys rusiškojo budrumo prie Baltijos 
marių, kad čia neįsistiprėtų koks antirusiškas judėjimas, buvo 
dar kitoks: artėjo neišvengiamas su Vokietija karas. 

Vokietija po 1871 metų, sugriovusi Prancūzijos imperiją 
ir paskelbusi savąją, antrąjį reichą (1871 - 1918), tebesivarė 
į pirmaeiles Europos valstybes savo militarine jėga, sustiprin- 
tu nacionalizmu ir pasauline prekyba. Tos augančios galybės 
kūrėju buvo Vokietijos kancleris Otto von Bismarckas (1871 - 
1890). Nors kaizeris Vilhelmas II jį atstatydino, nenorėdamas 
turėti už save stipresnio kanclerio, bet Bismarcko įpūsta ko- 
vinga ir išdidi dvasia paliko. Europos viduryje Vokietijos nau- 
jai imperijai darėsi ankšta, ir ji tebesidairė į kaimynų kraš- 
tus bei kolonijas, kurių nespėjo anksčiau užimti. Savo politi- 
kai palenkė Austriją su Vengrija ir Italiją, su kuriom 1882 
metais sudarė trilypę sąjungą. Tam atsverti Rusija ir Pran- 
cūzija 1894 metais sukūrė dvilypę santarvę. Anglija 10 metų 
laikėsi neutraliai, palaikydama su Vokietija taikius ir draugiš- 
kus santykius. Iš dalies jie buvo nukreipti prieš Rusiją, kuri 

buvo pasinešusi ekspansijai į Tolimuosius Rytus, kas sukėlė 
rusų - japonų karą (1904 - 1905). Rusijos pralaimėjimas ir 
apsilpimas tame kare Anglijai rodėsi pavojingas: rytuose ga- 
li nebūti Vokietijai užtvaros. Vakaruose tokią užtvarą Anglija 
sulipdė 1904 metais, sudarydama draugišką sutartį su Pran- 
cūzija, Kuri buvo jau sąjungoje su Rusija. Kai 1907 metais 
Anglija sutvarkė savo reikalus su Rusija dėl Persijos ir Ar- 
timųjų Rytų, susidarė trilypė santarvė: Anglijos, Prancūzijos, 
Rusijos. Europa buvo pasidalinusi į dvi trijules — du prie- 
šingus blokus; tereikėjo kibirkšties karui įsižiebti, nes įtempi- 
mas nuo 1910 - 1912 metų vis didėjo. Kibirkštis įskelta ne- 
lauktai. 

Balkanuose tebejudėjo slavai, siekdami savo nepriklauso- 
mybės. Apie tą judėjimą ir Lietuvoje dainuota Maironio žo- 
džiais: “Jau slavai sukilo. Nuo Juodmario krašto pavasaris 
eina Karpatų kalnais“. Tarp Karpatų ir Adrijos marių Aus- 
tro - Vengrija dar tebevaldė dali slavų. Kai serbų krašte, 
Sarajevo mieste, lankėsi Austro - Vengrijos sosto įpėdinis 
Pranciškus Ferdinandas, jis su žmona buvo nužudytas serbo 
Gavrilo Principo 1914 birželio 28. Pasipiktinimas, ultimatumai 
ir įsitempusi tarptautinė padėtis privedė prie karo paskelbi- 
mo Serbijai 1914 liepos 28. Tai ir buvo pradžia Didžiojo ka- 
ro, kuris truko ligi 1918 lapkričio 11 Compiegne paliaubų. 
Rusija, užsistodama Serbiją, 1914 liepos 29 paskelbė mobiliza- 
ciją, nukreiptą prieš Austro - Vengriją. Vokietija tada pa- 
skelbė karą Rusijai (rugpiūčio 1) ir Prancūzijai (rugp. 3), 
Anglija ir Belgija — Vokietijai (rugp. 5). Didžiojo karo 
vėtra isisuko į Europą ir išplito į kitus kraštus. Jungtinės 
Amerikos Valstybės į karą įsijungė 1917 balandžio 6. Italija 
atkrito dar 1915 kovo 23, išstodama prieš savo buvusius sąjun- 
gininkus — Vokietiją ir Austro - Vengriją. Turkija ir Bul- 


garija kovojo sąjungininkų pusėje, o Rumunija — santarvi- 
ninkų. Europoje bepaliko neutralios skandinavų tautos — šve- 
dai, norvegai, danai, olandai; Pyrėnų pusiasalis — ispanai, 


portugalai, ir Europos širdis Alpių kalnuose — šveicarai. Ka- 
ras mane kaip tiktai užtiko, išvykus į šveicariją studijuoti. 


ŠVEICARIJON išvykau dar 1913 metų rudenį. Įstojau į 
pagarsėjusį katalikų universitetą Fribourge, kur jau nemažai 
lietuvių kunigų buvo ėję mokslus ir grįžę Lietuvon arba iš- 

vykę Amerikon. Savo studijom pagrindiniu dalyku pasirinkau 
visuotinę istoriją, o šalutiniais — pedagogiką ir psichologiją. 
Istoriją tada dėstė žymus istorikas prof. Gustavas Schnure- 
ris. Bet tik metus tegalėjau ramiai atsidėti paskaitom ir stu- 
dijom. Vasarą užklupo mane karas pakeliui į Daniją. 


Važiavau tenai 1914 metų atostogoms. Vienas Jutlandi- 
jos klebonas kvietė į talką sekmadieniais klausyti išpažinčių 
ir sakyti pamokslus. Vasaromis į Jutlandijos ūkius atvykdavo 
dirbti lietuvių ir lenkų. Man dar bevažiuojant per Vokieti- 
ją, buvo paskelbta mobilizacija ir pirmieji karo daliniai trau- 
kė į frontą. Rudenį vokiečiai jau nebeleido pro savo žemę 
grįžti. Dar laukiau leidimo iki gruodžio mėn. Laukimas nie- 
ko gero nedavė. 

Vokietijos karo mašina jau buvo gerokai įsismaginusi, 
ypač vakaruose. Garsiai nuskambėjo Marnos kautynės 1914 
rugsėjo 5 - 12. Prancūzų maršalas Joffre sulaikė vokiečių 
skverbimąsi į Paryžių. Vokiečiai buvo sumanę iš karto smogti 
Prancūzijos sostinei ir buvo sutraukę didelę armiją, palikda- 
mi rytuose prieš rusus beveik atvirą frontą. Rusai įsiveržė į 
Mažąją Lietuvą, užimdami Įsrutę, Gumbinę, Stalupėnus ir 
siekdami Karaliaučiaus. Man dar esant Danijoje, nuskambėjo 
vokiečių atkirtis prie didžiųjų Mozūrijos ežerų, netoli garsaus 
Tannenbergo (Žalgirio), kur vokiečių feldmaršalas Hindenbur- 
gas apsupo ir sunaikino didelę rusų armiją, vadovaujamą Sam- 
sonovo ir Rennenkampfo. Tos kautynės įvyko 1914 rugpiūčio 
26 - 28. Tačiau mūšiai Mūzūrijoje ir Mažosios Lietuvos bei 
Sūduvos pakraščiuose tebeėjo toliau. 

Neatrodė, kad vokiečiai Lietuvą tuojau užimtų ir galima 
būtų prašytis leidimo namo. Rūpėjo man ir tolimesnės stu- 
dijos. Apsisprendžiau siekti Šveicariją aplinkiniu keliu — per 
Angliją ir Prancūziją. Bet nuvykti į Angliją nebuvo taip jau 
lengva. 

Karas jau buvo išsiplėtęs į marias. Anglai ir vokiečiai 
minomis buvo užtvėrę savo pamarius. Laisvas kelias tebuvo 
paliktas nuo Kopenhagos į šiaurę, Norvegijon, o iš ten — 
tiesiai į vakarus, į škotiją. Visa šiaurės jūra (North Sea) 
buvo numėtyta minomis vokiečių laivam sulaikyti. Taip pat 
buvo užtvertas kanalas tarp Prancūzijos ir Anglijos. Anglijos 
sostinę Londoną tebuvo galima pasiekti iš škotijos, plaukiant 

pakrantėmis. Laikraščiuose pasirodė žinių, kad audros ir ban- 
gos nuplovusios minas į tą laisvą kelią. Žmonės būkštavo 
plaukti. Gi gruodžio mėnesį ir šiaip jau jūra nerami. 


Keleivių tesusirado penki: keturi įaunuoliai ir aš. Jaunuo- 
liai visada drąsesni ir mėgsta nuotykius. Išplaukėme jau 
temstant. Pradžioje mane ėmė snaudulys, o paskui, bangom 
laivą įsupus, apėmė ir “jūros liga", kuri atstojo tik priplau- 
kus škotijos krantus. Aplinkiniu keliu reikėjo plaukti 3 die- 
nas, kai normaliai iš Kopenhagos laivas pasiekdavo Londoną 
per vieną parą. Du mūsų keleiviai jau nebe pirmą kartą bu- 
vo tuo keliu plaukę. Vienas pastebėjo: “Dešimtą kartą plau- 
kiu tarp Londono ir Kopenhagos ir nė vieno karto dar nesi- 
taikė, kad kelionė būtų tokia sunki ir varginanti". Kitas buvo 
jau vienuolika kartų plaukęs, ir tą patį pripažino: “Tikrai, 
niekada nebuvo tokia biauri“. Vargino ne minos ar kokie 
priešų laivai, o stipriai įsisiūbavusi šiaurės jūra. Tarp škoti- 
jos ir Anglijos yra įlanka. Joje didelis uostas. Iš čia Londo- 
ną pasiekėme traukiniu. 


Londone tą kartą užtrukau tik kelias dienas, sustojęs lie- 
tuvių parapijoje pas kleboną kun. Kazimierą Matulaitį, sasna- 
viškį, baigusį Seinų kunigų seminariją ir Fribourgo universi- 
tetą filosofijos licenciato laipsniu (1900). Slėpdamasis nuo ru- 
sų, studijavo slapyvardžiu Kazimieras Daugirdas. Buvęs jau 
Amerikoje (Scranton, Pa.; Brockton, Mass.) ir grįžęs į Lie- 
tuvą, 1905 iš Virbalio išvyko į Londoną, kur tik prieš dvejus 
metus buvo pastatydinęs naują šv. Kazimiero bažnyčią (1912). 
Vėliau man teko dar kelis kartus lankytis Londone ir talkinti 
klebonui gavėnios metu. Buvau dar keletui mėnesių specialiai 
atvažiavęs į Londoną rinkti disertacijai medžiagos Britų mu- 
zėjuje. Teko arčiau pažinti miesto ir Londono lietuvius, kas 
labai pravertė, įsitraukus man Šveicarijoje į lietuvių šalpos 
reikalus. 

Tą pirmajį kartą, 1914 gruodžio mėn, iš Londono plau- 
kiant į Prancūziją kanalu, laivą taip pat gerokai supo. Nema- 
žai keleivių sirgo, nors kelionė neilga. Aš jau buvau įgudęs 
tvirčiau laikytis kurios nors atsparos, ir to nemalonumo išven- 
giau. Vienas keleivis tebesikankino, net ir laivui sustojus. 
Prancūzų policija ir muitininkai patikrino mūsų pasus ir daik- 
tus. 

Karui prasidėjus, Vokietija mojosi per Belgiją ir šiaurinę 
Prancūziją prasimušti iki kanalo ir atkirsti Prancūziją nuo 
Anglijos, o taip pat paimti Paryžių. Buvo jau arti jo apylinkių. 
Vokiečius sulaikė garsios Marno kautynės. Priešas atsitraukė 
iki Aisnės upės. Kanalo krantus siekė tiktai prie Nieuporto. Sa- 
vo jėgų dalį vokiečiai tada permetė į rytų frontą Galicijoje, 
Mozūrijoje ir Mažojoje Lietuvoje. 1915 metų vasario 4-22 įvy- 
ko trečios žymios kautynės prie Mozūrijos ežerų. Rusai nebe- 
galėjo atsilaikyti ir traukėsi, saugodami likusią savo kariuo- 
mene. Vokiečiai 1915 pavasarį prasiveržė iki Nemuno, užėmė 
dalį Žemaitijos ir Kuršo, o vasarą užėmė likusią Lietuvos da- 
lį. Kaunas buvo paimtas 1915 rugpiūčio 17, Vilnius — rugsė- 
jo 18. Paskui frontas ilgam sustojo prie Dauguvos ir apie 100 
kilometrų už Vilniaus (Brėslaujos — Naručio ežero — Pinsko 
ruože). Lietuva atsidūrė trejiems metams kietoje vokiečių 
okupacijoje 


Karo ir Lietuvos okupacijos padarinius teko greitai pajus- 
ti ir Šveicarijoje, kai grįžau iš Danijos. Vokietijoje atsirado 
lietuvių belaisvių, paimtų rusų fronte, darbam atvežtų vyrų, 
vargan patekusių kituose kraštuose, daug bėglių Rusijoje. Iš- 
kilo ir Lietuvos laisvės klausimas. Visiem tiem reikalam susi- 
darė veiklus lietuvių būrelis, daugiausia studentų iš Fribour- 
go universiteto. Mane gi tie opūs reikalai visai atitraukė ku- 
riam laikui nuo studijų. 


FRIBOURGE karas buvo jau palikęs savo pėdsakus. Terą- 
dau užsilikusius du lietuvius studentus: V. Dzžimidavičių ir J. 
Purickį. Vieni iš jų atostogom buvo pargrįžę Lietuvon ir te- 
nai užkliuvę, kiti išvyko į Ameriką, kaip kun. J. Valantie- 
jus ir kun. A. Cibulskis. Fribourgas rodėsi “tuščias", palygi- 
nus su ankstyvesniais ar vėlesniais studijų metais. Ir tada, 
kai nėra žmonių, ypač savų, daugiau kreipi dėmesį aplinkai 
ir gamtai. Sakytumei, norėtum ją prašnekinti. 


Šveicarija gi graži sava gamta: savo aukštais kalnais su 
snieguotom kepurėm, giliais ežerais daubose, žalumom plokš- 
čiakalniuose ir kalnų skardžiuose, įvairiu klimatu. Kai apa- 
čioje saulė prišildo iki 30 laipsnių, pakilęs bent penkis kilo- 
metrus gali turėti tiek pat šalčio. Oras tyras ir giedras. Ma- 
tai kalnus už 30-50 km. Irjieatrodo taiparti, kad, rodos, 

ranka pasiektum, tik reikia ją ištiesti. Nepaprastai gražūs 
slaulėlydžiai ir aušros. Kalnų viršūnėse jau tvyska saulės 
žara, oslėnyje dar miega nakties tamsa. Jitaip pat anksčiau 
užgula vakarais. Pakopėjus į kalnus, diena bus ilgesnė: anks- 
čiau saulę išvysi ir vėliau ją atsisveikinsi. žmonės tie kalnai 
traukia savo gražumu ir savo pavojais, kuriuos reikia nuga- 
lėti. Įdomu kopti į kalnus, į viršūnes! 


Alpių viršūnėse seniai gyvena darbšti, rami ir kultūringa 
šveicarų tauta. Gal ir nebūtų galima sakyti — tauta. Labiau 
pritiktų sakyti — tautos: vokiečių, prancūzų, italų. Kalnai ir 
bendras istorinis likimas visus suriša, padaro lyg vieną tautą, 
kultūrinę bendruomenę. Lyguma būtų išdraskiusi tarp di- 
džiųjų valstybių, kurios Alpes supa: Vokietija bei Austrija, 
Prancūzija ir Italija. Kalnai pritraukia ir kitas dar tautas. 
Nė vienas kitas kraštas nėra turėjęs ir neturi tiek turistų, 
kaip Šveicarija, tiek atostogininkų, tiek žiemos sportininkų ar 
vasaros alpinistų. Nė vienas kraštas dėl to nėra turėjęs nė 
tiek šnipų Didžiojo karo metu. 

Šveicarija išliko neutrali ir pirmajame ir antrajame pa- 
sauliniame kare. Bet kada karo vėtra įsisiaučia Europoje, ta- 
me krikščioniškos kultūros name, negali nepaliesti ir jos stoge 
gyvenančios šveicarijos. Vos grįžus iš Danijos, jau teko pajus- 
ti, kad audra yra: maistas sumenkėjo ir suprastėjo, turistų 
ir atostogininkų lankymasis sutriko, įvažiavimas buvo kiek su- 
varžytas. Ir vis dėlto Šveicarija paliko Europos viešbučiu: 
čia glaudėsi bėgliai iš kitų kraštų, laikinai sustodavo prava- 
žiuojantieji, susitikdavo iš kariaujančių kraštų slaptiem pasi- 
mMmatymam ir konferencijom, maišydavosi neaiškių žmonių, 
aferistų ir šnipų, glaudėsi kovotojai už savo šalies laisvę. Tarp 
jų buvome ir mes, lietuviai, susirūpinę savo krašto tolimesniu 
likimu ir savo tautos žmonių gelbėjimu iš vargo ir nelaisvės, 


Tuo tarpu buvome likę tik trys ir bandėme tęsti mokslą. 
Tas akademinis darbas ramiose universiteto auditorijose ne- 
ilgai truko. Pradėjo ateiti žinių, kad Vokietijoje nemaža lie- 
tuvių atsidūrė varge: vieni buvo patekę į nelaisvę, kiti užsi- 
likę iš vasaros darbų; buvo ir internuotų šeimų. Pradėjus tuo 
reikalu teirautis, pasirodė, kad nelaimingų karo aukų buvo 
jau per 13,000. Galvojome, ką daryti. Sutarėme kurti šalpos 
komitetą “Lithuania"“. Visi trys buvome senos Fribourgo lietu- 


94 


vių studentų sąjungos “Lithuania" nariai. Bet komitetui dar 
pridėjome paaiškinimą: “Comitė de secours aux Lithuaniens“. 


Komitetas buvo įkurtas 1915 metų pavasarį. Pradžioje vei- 
kė Fribourge, vėliau buvo nukeltas į Lozaną (Lausanne), 
apie 50 km. nuo Fribourgo. Man teko studijas nutraukti ir 
imtis tiktai to šalpos darbo. Jam dar aukojosi mokyt. Mu- 
raška, atvykęs irgi studijuoti. Kun. Juozas Purickis stengėsi 
baigti universitetą ir tik laisvesniu laiku padėdavo. Kun. VI. 
Dzimidavičius - Daumantas veikė ir tame “Lithuanijos" ko- 
mitete ir naujai įkurtam Lietuvos dvarininkų (Brunovo, 
Puzynos, Br. Pilsudskio, Zyberg - Platerio ir k.). Prie šio ko- 
miteto dar prisidėjo kun. Antanas Viskantas, kuris jau turė- 
jo du daktaratus, bet dar siekė trečiojo. Dėjomės pradžioje 
ir mes bendran darban, kol paaiškėjo, kad tasai dvarininkų 
komitetas tesirūpina lenkais, aplenkdamas lietuvius. Mums 
dar kiek padėdavo iš Rusijos atvykęs Stasys šalkauskis — 
atstovas lietuvių komiteto, veikusio Petrapilyje. Stasys šal- 
kauskis atvyko 1916 metų pradžioje, buvo netvirtos sveikatos, 
talkino tik protarpiais ir atitrūkdamas nuo studijų. 


Piniginės paramos pradžiai gavome iš Londono lietuvių, 
į kuriuos kreipiausi per man pažįstamą kun. K. Matulaitį. 
Vėliau žymesnes sumas gaudavome iš Amerikos lietuvių. Ne- 
visus galėjome aprūpinti, nevisi ir buvo reikalingi pašalpos. 
Stipresnieji gaudavo darbo patarpininkavus. Rūpinomės su- 
sirgusiais, o taip pat vargan patekusiais lietuviais seneliais 
ir vaikais. Darėme pastangų, kad užkliuvusieji Vokietijoje ir 
kituose kraštuose galėtų grįžti Lietuvon. Gal ir tiesa yra prof. 
Juozo Ereto, gražios Šveicarijos sūnaus, bet sutapusio su lie- 
tuvių tauta, kai jis rašo, kad tasai mūsų komitetas “varė 
didelį darbą, kuris ne vieną lietuvį - belaisvį gelbėjo nuo al- 
kio, ligos ir mirties" (J. Eretas, Stasys šalkauskis, New York 
1960, 41 p.). 

Rūpėjo mums ir padėtis Lietuvoje bei didelės lietuvių 
tremtinių ir bėglių masės Rusijoje. Pavyko užmegzti ryšius 
per St. šalkauskį ir kun. Joną žilių - Jonylą, atvykusį į Fri- 
bourgą 1916 vasario 6. Jis atvežė daug žinių iš Lietuvos ir 
Vokietijos. Ryšium su jo pranešimais iškilo ir politiniai klau- 
simai, kuriais ligi tol daugiausia rūpinos Juozas Paršaitis- 
Gabrys, Vilniaus didžiojo seimo dalyvis, turėjęs bėgti iš Lie- 

tuvos už agitaciją prieš carinį režimą. Buvo kilęs iš Garlia- 
vos, mokęsis Marijampolės gimnazijoje (1890 - 99), Odesoje, 
Lausannoje ir Paryžiuje. Dar prieš karą Paryžiuje buvo pra- 
dėjęs propagandą už Lietuvos laisvę ir įsteigęs “Informacijos 
Biurą“ (1911). Taip pat įsteigė Pavergtųjų Tautų Sąjungą, 
redagavo jos biuletenį “Les Annales des Nationalites“ (1912) 
ir specialiai lietuviškai propagandai skirtąjį “Pro Lithuania". 
Patogumo dėlei visą tą veiklą (buvo ir komitetas) 1915 me- 
tais perkėlė į Lausanne. Lietuvių Informacijos Biuras ir jo 
leidiniai — prancūziškai bei angliškas “Pro Lithuania“ ir vo- 
kiškas “Litauen" — paremti daugiausia Amerikos lietuvių ka- 
talikų (Tautos Fondo) lėšomis, Šveicarijoje dar labiau įsi- 
stiprėjo ir išplito. Tą darbą be J. Gabrio, dar dirbo Mykolas 
Ašmys iš Mažosios Lietuvos (m. 1918, gruodžio 1), Juozas 
Eretas iš Bazelio, kun. dr. Vincas Bartuška, atvykęs iš Ame- 
rikos, Kun. K. Olšauskis, atvykęs iš Rusijos, kun. J. Purickis, 
kun. Vl. Dzimidavičius. J. Purickiui 1918 metų pradžioje išvy- 
kus Berlynan, Lietuvių Informacijos Biure kurį laiką teko 
dirbti ir man. Besilankant šveicarijoje kun. Jonui žiliui, ku- 
ris išbuvo apie 3 savaites, buvome susirinkę pirmajai politi- 
nei konferencijai Berne. 


POLITINĖJE konferencijoje Berne, šveicarijoje, 1916 va- 
sario 12 - 14 dalyvavo Vl. Daumantas, J. Gabrys, J. Puric- 
kis, A. Viskanta, J. Tumėnas ir aš. Konferencijoje pagrindi- 
niu dalyku buvo lietuvių ir lenkų klausimas. Lenkam vis be- 
keliant istorinės unijos palikimą ir pasišaunant kalbėti lie- 
tuvių tautos vardu, buvo nuspręsta atkreipti mūsų propagan- 
doje dėmesį, kad unija yra baigusi savo dienas su paskuti- 
niu Lietuvos ir Lenkijos padalinimu (1795). Lenkam linkėta 
kloties siekiant nepriklausomybės, bet tik savo etnografinėse 
žemėse. Lietuvių tautos vardu neturi teisės kalbėti, nes ji pa- 
ti sprendžia savo ateitį savo žemėse. Trumpai suglaudus, tos 
Berno konferencijos nutarimai buvo tokie: 


I. Atsižvelgiant į tai: 1) kad Lietuva ištisus šimtmečius 
buvo laisva šalis, 2) kad lietuvių tauta niekada nesiliovė rei- 
kalavusi savo nepriklausomybės, 3) kad ji sudaro etnišką vie- 
netą ... kuris tęsiasi iki ribų, kur lietuviškai kalbama, 4) 
kad labai sunaikintas kraštas negali pakilti kitaip, kaip turė- 

damas visišką laisvą, nepriklausomą, suvereninę valdžią, 5) 
kad Lietuvos atstatymas prisidės prie visuotinės patvarios tai- 
kos Europoje, 6) kad Vokiečių valdžia savo kanclerio lūpomis 
taip pat paskelbė Reichstage, jog jos armija išlaisvinusi Lie- 
tuvą, — nutarė reikalauti taikos konferencijoje visiškos Lie- 
tuvos laisvės ir nepriklausomybės sugražinimo. 


II. Atsižvelgiant į tai: 1) kad lenkai bando laikyti Lie- 
tuvą buvusia ar esama Lenkijos provincija; 2) kad lenkai 
uzurpuoja Lietuvos teisę, 3) kad lenkai bando atstovauti Lie- 
tuvai, — mes, Lietuvos atstovai, pareiškiame ... jog Lietuva 
nori pati valdyti savo žemę ir visu smarkumu protestuoja 
prieš lenkų pasikėsinimus uzurpuoti lietuvių teises. 


III. Atsižvelgiant į tai, kad lenkai bando paveldėti Di- 
džiosios Lietuvos universitetą Vilniuje, lietuviai ... protestuo- 
ja prieš šią uzurpaciją ir pareiškia savo nusistatymą, kad 
šis universitetas atitektų visos Lietuvos gyventojams. 


Kai šios rezoliucijos buvo paskelbtos spaudoje, rusai nęe- 
buvo patenkinti, bet neutralios valstybės palankiai sutiko 
laisvos Lietuvos atstatymo idėją. Labiausiai gi buvo nepaten- 
kinti ir nervinosi lenkai. Minėtam dvarininkų komitete bu- 
vo kalbama, kad lietuviai nenusikrato žalingos jiem “litvoma- 
nijos“ ir savo separatizmu kenkią bendram reikalui. Apie tą 
“separatizmą buvo kalbama ir Vilniuje, vokiečiam jį užėmus 
ir lietuviam besirūpinant savo reikalais. Tai papasakojo kun. 
J. Žilius, atvykęs iš Lietuvos ir davęs akstiną pirmajai Ber- 
no konferencijai bei minėtam pareiškimui. 


Antroji Šveicarijos lietuvių konferencija buvo sušaukta 
1916 balandžio 25-30, bet ji buvo pavadinta “Hagos* konfe- 
rencija ir nukreipta prieš rusus. Olandijos sostinės vardu 
prisidengus, norėta sumėtyti pėdas, kad nesektų nei rusai 
nei šveicarai, atkreipę dėmesį, kad po jų stogų susimetė 
labai jau “veiklus" lietuviai politikai. Tai buvo, rodos, J. 
Gabrio mintis; jis buvo gana išradingas tokiem dalykam, 
kaip ir vėliau skelbdamas, kad Lietuvos sostą gauna Vokie- 
tijos kaizerio sūnus ... “Hagos konferencijos" nutarimuose 
buvo išvardintos Rusijos padarytos Lietuvai skriaudos: 


1) per 120 metų Lietuvą valdydami, jie stengėsi net pa- 
naikinti jos vardą, vadindami šiaurės Vakarų Kraštu; 

2) panaikino senąjį ir garsųjį Lietuvos statutą ir įvedė 
savo įstatymus; 

3) uždarė Vilniaus universitetą ir beveik visas mokyklas, 
steigdami paskui rusiškas; 

4) stengėsi primesti provoslaviją, kuriai lietuviai priešino- 
si net kraujo aukomis (Kražiai); 

5) siuntė į Lietuvą savo satrapus, kaip Muravjovą, žmo- 
nių pramintą Koriku; : 

6) keturiasdešimts metų draudė lietuviškąją spaudą; 

7) kolonizavo Lietuvoje rusus. 

Visos tos skriaudos šaukiasi teisingumo: Lietuva reika- 
lauja gražinti jai visišką nepriklausomybę. 

Išspausdinus tą pareiškimą spaudoje, ypač buvo suneri- 
męs turkiškos kilmės Bibikovas, Rusijos atstovas Šveicarijoje. 
Jisai žinojo apie Lietuvių Informacijos Biuro veikimą ir jo 
leidinius, kuriuose tie pareiškimai buvo spausdinami; taip pat 
paskleidžiami platesnėje šveicarų spaudoje. 

Šveicarijoje mūsų akcija už Lietuvos nepriklausomybę 
jau buvo susidariusi savo bazę ir tam tikrą organizaciją. Tuo 
tarpų Rusijos lietuviai, kurių veiklos centras telkėsi Petra- 
pilyje, buvo manę lietuviškai akcijai atramos ieškoti artimes- 
nėje švedijoje. švedija taip pat buvo kare neutrali ir leng- 
viau iš Petrapilio pasiekiama. Nuo 1915 metų Stockholme jau 
dirbo Ignas Jurkūnas ir nuo 1916 — Jonas Aukštuolis. Abu 
jie buvo įgalioti Rusijoje veikusio komiteto nukentėjusiem 
nuo karo šelpti. 

Centrinis komitetas buvo sudarytas dar karo pradžioje 
Vilniuje 1914 gruodžio 4. Pirmininku buvo išrinktas dūmos at- 
stovas M. Yčas, vicepirmininkais A. Smetona ir kun. J. Kuk- 
ta, sekretoriais St. Šilingas ir kun. P. Dogelis, ižd. adv. J. 
Kymantas, nariais — adv. P. Leonas, kun. VI. Jezukevičius, 
dr. A. Vileišis, Em. Vileišienė, kun. K. Olšauskis, D. Malinaus- 
kas, J. Balčikonis, dr. J. Basanavičius ir dail. A. Žmuidzina- 
vičius. Lėšų buvo gaunama ir iš rusų valdžios, ypač caro duk- 
ters Tatjanos komiteto, su kuriuo turėjo artimą ryšį M. Yčas. 
Rusam besitraukiant iš Vilniaus, dalis komiteto liko Viliuje, 
o kita nusikėlė Petrapilin. Vokiečių okupuotoje Lietuvoje 
komiteto pirmininku liko A. Smetona, sekr. kun. P. Dogelis. 
Rusijoje centrinį komitetą sudarė pirm. M. Yčas, vicepirm. 

P. Leonas, sekr. St. šilingas, ižd. J. Kubilius, nariai — kun. 
K. Olšauskis, J. Balčikonis, A. Tumėnas, T. Naruševičius, rei- 
kalų vedėjas kun. J. Tumas. Lietuvių bėglių buvo arti 
200,000. Komitetas laikė daug prieglaudų ir mokyklų, lėšų gau- 
davo iš rusų valdžios (1915 m. apie 1,5 mil. rub.) ir surink- 
davo aukomis. Buvo gautas taip pat leidimas savo įgalioti- 
nius siųsti į užsienį. Komiteto pirmininkas M. Yčas važinėjo 
į Vakarų Europą. Būdamas Londone 1916 gegužės mėn., išsi- 
kvietė mane pasitarimui ir informacijai. Tyrė sąlygas, kur 
galėtų susidaryti užsieninės lietuvių veiklos židinys. Kai jam 
nupasakojau, kas ligi šiol lietuvių padaryta Šveicarijoje, nu- 
sprendė pats atsilankyti ir susipažinti, prakeliaudamas į Itali- 
ją. 

Lausanne 1916 gegužės 30 — birželio 4 įvyko pirmoji pla- 
tesnė konferencija. Pirmininkavo M. Yčas. Be Šveicarijos lie- 
tuvių — J. Gabrio, Vl. Daumanto, J. Purickio, St. šalkaus- 
kio, J. Tumėno, A. Viskantos ir manęs, dalyvavo dar Ameri- 
kos lietuvių atstovai — dr. Jonas J. Bielskis (Lietuvių tautos 
tarybos, katalikų) ir Romanas Karuža (Lietuvių autonomijos 
fondo, tautinės sandaros). Buvo svarstyti lietuvių šalpos ir 
Lietuvos ateities reikalai. Pagrindiniai nutarimai buvo tokie: 


1. Vokietijos atžvilgiu: “Paaiškėjus, jog kariškoji vokie- 
čių valdžia žiauriai elgiasi su Lietuvos gyventojais, naikina 
turtus, vargina žmones rekvizicijomis, mokesčiais etc... kon- 
ferencija protestuoja prieš šitokį valdžios režimą ir apeliuo- 
ja į kultūringąjį pasaulį su prašymu užstoti humanitarines, 
ekonomines ir politines lietuvių teises“. 


2. Amerikos lietuvių atžvilgiu: “Išklausius Amerikos lie- 
tuvių atstovų pranešimą, (iš kurio paaiškėjo), jog per 22 ka- 
ro mėnesius dėl partinių ginčų Amerikos lietuviai negalėjo 
stipriau prisidėti prie Lietuvos šelpimo ir atstatymo darbo, 
konferencija tai apgailestauja ir pageidauja, kad būtų suda- 
ryta vyriausia Amerikos lietuvių taryba, kuri suvienytų visus 
Amerikos lietuvius bendram tautiniam darbui ... Konferenci- 
ja pritaria Amerikos prekybos ir pramonės bendrovės suma- 
nymui įsteigti Lietuvoje centralinį banką, palaikomą pačių 
lietuvių kapitalais ... (Konferencija pritarė M. Yčo siūlymui) 
gabenti iš Amerikos lietuvius darbininkus į Prancūziją, kad 
karui pasibaigus jie galėtų grįžti Lietuvon“. 

3. Vilniaus klausimu: “Reikia parūpinti tinkamą memo- 
rialą ir įteikti jį šv. Sostui, Kur tarp kitų reikalų būtų pažy- 
mėta reikalingumas steigti Lietuvos arkivyskupiją su sostu 
Vilniuje". 

4. Informacijos reikalu: “šiuo metu platus informavimas 
pasaulio apie Lietuvos reikalus yra svarbesnis, negu kitados; 
konferencija nutarė: lietuvių reikalam suorganizuoti kolegiji- 
nę tarnyba, į kurią įeitų dar trys atstovai iš Lietuvos ir du 
iš Amerikos, (gi) į informacijos biurą įeitų dar vienas atsto- 
vas iš Lietuvos ir vienas iš Amerikos“. 


5. šalpos reikalu: “Konferencija reiškia pageidavimą, kad 
lietuviai nuo šiol dosniau aprūpintų pinigais įstaigas, tarnau- 
jančias belaisvių šelpimui?'. 


šios konferencijos nutarimuose sąmoningai išvengta klau- 
simų, susijusių su Rusijos ir Lietuvos santykiais, kad nebūtų 
tai panaudota prieš M. Yčą, kuris turėjo grįžti ir rūpintis to- 
liau lietuvių bėglių šalpa Rusijoje. Po konferencijos jis išvyko 
į Romą. Tuo tarpu artėjo pavergtųjų tautų III konferencija, 
kurią organizavo J. Gabrys. Iš Lietuvos atvyko A. Smetona 
(Surgauto slapyvardžiu), Stepas Kairys ir Jurgis šaulys — 
vilniškio nuo karo nukentėjusiem šelpti komiteto nariai. Kon- 
ferencija Lausanne įvyko 1916 birželio 27 - 30; joje dalyvavo 
28 tautų atstovai. (Apie šią konferenciją plačiau rašo V. 
Bartuška, Lietuvos nepriklausomybės kryžiaus keliais 67 - 69 
ir J. Bielskis, Delegatų kelionė Lietuvon 78 - 83). 


Atvykus Lietuvos atstovam ir kun. dr. Vincui Bartuškai, 
Amerikos lietuvių katalikų atstovui, kuris lankėsi Lietuvo- 
je, bet buvo vokiečių sutrukdytas, buvo susirinkta Lau- 
sanne antrajai konferencijai 1916 birželio 30 — liepos 4. 
Dalyvavo tie keturi nauji svečiai ir visi pirmos konferenci- 
jos dalyviai, išskyrus M. Yčą. Buvo persvarstyti, priimti ir 
kai kur papildyti pirmosios konferencijos nutarimai. šį kar- 
tą buvo pabrėžtas Lietuvos nepriklausomybės reikalavimas: 


“Siekti politinės nepriklausomybės atgavimo; tačiau sta- 
tant nepriklausomybės obalsį kaip aukščiausią idealą, konfe- 
rencija mato ir kitokių politinio Lietuvos egzistavimo galimu- 
mų, dėl to ragina tuos galimumus svarstyti ir prie jų ruoš- 
tis, kad taip virtus, jog karas atneštų ir negeistinas politi- 

nės būties sąlygas, Lietuva ir medžiagiškai ir dvasiškai būtų 
stipri ir pasiruošusi visada saugoti ir kovoti už savo indivi- 
dualinę tautybę ir kultūrą", 

Pritarta kolegijinei tarybai ir jos būstine numatyta Švei- 
carija: “Visas politikos veikimas koncentruojamas šveicari- 
joje, čia laikomas Tarybos žinioje ir visas politinis fondas". 
Paskatinta, kad “Rusijos, Lietuvos ir Amerikos lietuviai kuo 
veikiausiai siųstų į sumanytąją Tarybą savo atstovus“, išlaiko- 
mus tos srovės, kuriai jie atstovauja. Taryba turinti būti slap- 
ta, veikianti Informacijos biuro vardų. 


Tokios tarybos, kokia buvo numatyta abejose Konferen- 
cijose Lausanne nepavyko sudaryti, nes ne visos grupės ėmė- 
si pastangų patelkti lėšų savo atstovui atsiųsti ir išlaikyti. 
Iš Lietuvos vokiečiai nieko ilgesniam laikui į Šveicariją ne- 
išleido. Atvyko tiktai iš Rusijos nukentėjusiem nuo karo rem- 
ti komiteto atstovas kun. K. Olšauskis. Amerikiečiam lietu- 
viam katalikam atstovavo kun. dr. V. Bartuška, po konie- 
rencijos Lausanne grįžęs į JAV ir vėl atvykęs. Jis buvo iš- 
laikomas Amerikos lietuvių katalikų sutelkto Tautos Fondo lė- 
šom. Tasai fondas parėmėir Informacijos biurąir kitus ko- 
vos už Lietuvos laisvę darbus. Sumanytoji taryba vis dėlto 
buvo sudaryta, bet ne sroviniu pagrindų, 0 asmeniniu: iš 
žmonių, kurie tom sąlygom galėjo dirbti. Ją sudarė: V. Bar- 
tuška, Vl. Daumantas, J. Gabrys, K. Olšauskis ir J. Puric- 
kis. Ji veikė kaip lietuvių tautos tarybos delegacija. Tuo var- 
du buvo pasirašomi įvairūs memorandumai. Praktiškai dirbo 
minėtas Informacijos biuras, kuriam ir man teko talkinti. 


LIETUVOS nebuvau mates jau trejetą metų. Per pasta- 
ruosius dvejus karo metus, be abejo, daug kas buvo pasikei- 
tę, Kaip pasakojo iš Lietuvos atvykusieji. Pasikeitę Lietuvos 
gyventojų nelabui. Jie kentė sunkią vokiečių okupaciją, o 
paimtieji nelaisvėn — vargą ir beteisio žmogaus likimą. Lie- 
tuvių šalpos komitetui Šveicarijoje besirūpinant tais nelai- 
mingais belaisviais, man pavyko gauti leidimą aplankyti Vo- 
kietijoje jų stovyklas. Iš Vokietijos patekau ir į Lietuvą. 


Per Vokietiją vieną kartą teko važiuoti drauge su A. 
Smetona, Step. Kairiu ir J. šauliu. Jie buvo gavę leidimą iš 
Lietuvos išvažiuoti Šveicarijon tik dėl to, kad vyko pavergtų- 

jų tautų konferencijon, kur atstovais buvo daugiausia santar- 
vininkų (rusų, prancūzų, anglų) pavergtieji. Vokiečiam toks 
judėjimas buvo pakeliui. Grįžtant jiem iš Šveicarijos ir man 
prie tos Kelionės pritapus, vadovu mums davė karininką dr. 
Steputaitį (Steputat), dvarininką iš Mažosios Lietuvos, Prūsi- 
jos seimo atstovą. Priskirtas prie karinės valdžios, jis pasira- 
šinėjo atsakomuoju redaktorium “Dabarties", vokiečių karinės 
valdžios leidžiamojo laikraščio, kuris pradžioje ėjo Tilžėje, o 
paskui Kaune. Ir dr. V. Steputaitis buvo kilęs nuo Tilžės. 
Stengėsi mums būti malonus, šnekus, nusiteikęs blaivinti mū- 
sų apniukusią nuotaiką. Žinojome, kad nėra taip šviesu, kaip 
jis norėjo, kad mes matytume. 


Iš Berlyno važiavome Lietuvon per Karaliaučių, Krantą, 
Klaipėdą, Tilžę. Buvome užsukę į Rambyną, tą legendarinį 
kalną dešiniame Nemuno krante, iš kurio vėrėsi nepaprastas 
aplinkos grožis su blizgančia Nemuno vaga ir lietuviškom 
žalumom. čia P. šlekis, mažlietuvis, pasveikino mus eiliuotų 
žodžiu, tartum įkvėptas žilosios lietuviškos Rambyno praei- 
ties ir vasaros grožio. Buvo gi pats viduvasaris — liepos 
antroji pusė. Lietuvos mieloje žemėje atsiradęs ir jos pasi- 
ilgęs, atsakiau taip pat jausmingu žodžiu apie Lietuvą, jos 
laisvę, ateitį ... Kai susigriebiau per toli nušnekėjęs, kada 
čia pat buvo vokiečių, nusukau į bendrybes ir tautų taikų 
sugyvenimą. 


Iš Rambyno pro Tilžę, Pilkalnį ir Stalupėnus pasiekė- 
me Kybartus. Mūsų palydovas V. Steputaitis iš Tilžės patrau- 
kė į savo dvarą. Dr. J. šaulys iš Kybartų grįžo į Berlyną, o 
A. Smetona ir Step. Kairys išvyko į Vilnių. Kaune jiem ne- 
leista sustoti. Kaunas tada buvo karinės vokiečių valdžios 
būstinė, kurią čia įkurdino feldmaršalas Heinrich von Hin- 
denburgas, vėliau Vokietijos prezidentas. Jei Lietuvoje būtų 
ir palikęs, jam buvo numatyta dovanoti Raudondvario dvarą 
prie Kauno. Kaizeris Vilhelmas II jį buvo paskyręs Rytų 
fronto vadu dar 1914 lapkričio 14. Jis jau puošėsi garsiais 
karo laimėjimais prie Mozūrijos ežerų (1914 - 1915), bet Ry- 
tų fronto, kai jis 1915 metų pabaigoje sustojo už Vilniaus, 
toliau išjudinti nebegalėjo. Jo pareigos, vokiškai vadintos 
“Oberbefehlshaber Ost“ arba sutrumpintai “Ob Ost“, davė var- 
dą4 visai Lietuvai. Ir vėl ji vadinta ne tuo, kuo buvo, kaip 

ir rusų laikais “Šiaurės Vakarų Kraštu“. Tam “Obostui" pri- 
klausė Kauno, Vilniaus, Gardino ir Suvalkų gubernijos. Bu- 
vo įvesta griežta militarinė vokiečių valdžia, tartum kokioje 
autonominėje valstybėje. Kaip vėliau teko patirti, toji “Ob- 
osto valstybė“ pati save išlaikė — maitino ir rengė vokiečių 
armiją ir administraciją, didžiai prislėgusi Lietuvos žmones. 
Kybartai, kad ir pakliuvę po ta vokiečių valdžia, tebebuvo 
“valstybinė siena“, kuri Lietuvą skyrė nuo Vokietijos. 


Kybartuose teko pralaukti 6 valandas, kol atėjo trauki- 
nys, kuris stojo Vilkaviškyje. Tą trumpą ruožą važiavau jau 
vienas, dairydamasis į mielas Sūduvos lygumas. širdis neri- 
mo, ką rasiu tėviškėje. Man tebuvo leista trumpai ją aplan- 
kyti. Iš Vilkaviškio patekau tiesiai į šv. Onos atlaidus 
Marijampolėje. Buvo trečiadienis — liepos 26. Žmonių. atlai- 
duose nedaug, bet teko išsikalbėti ir su žmonėmis ir su 
kunigais. Su kun. A. šmulkščiu ir kun. A. Petrauskų kalbė- 
jome apie 4 valandas. Suprantama, padėtį galėjome aptarti 
labai bendrai, bet žinių susirinkau nemažai. Jiem savo ruožtu 
buvo įdomus užsienio lietuvių gyvenimas ir veikla. Kiek su- 
spėjau, papasakojau, besiskubindamas pasiekti gimtąją sody- 
bą. 

Marijampolės apylinkė buvo smarkiai karo išdeginta. 
Vykdamas tėviškės linkui, orientavausi tiktai pagal sodų me- 
džius. Trobų nesimatė — jos buvo sudegusios. Savo tėvukus 
radau begyvenančius iš lentų susikaltoje būdelėje. Ji buvo 
neapsakomai skurdi ir varginga, tik sodai žaliavo ir buvo 
apkarę vaisiais. Neradau namie brolio Jurgio ir abiejų seserų 
— Ievutės ir Onutės. Visi trys buvo atsidūrę Rusijoje su 
evakuotom mokyklom. Nemažai buvo evakuota ir ūkininkų. 
Rusai traukdamiesi buvo užsimoję užleisti vokiečiam tik ply- 
ną žemę — išvaryti ūkininkus su visu pavežamu turtu ir 
gyvuliais. Vieni klausė, kiti priešinosi arba išvaryti grįžo. 
Petras Klimas, sūduvis nuo Kalvarijos, Vasario 16 signataras 
ir ilgametis Lietuvos diplomatas, teisingai yra pastebėjęs: 
“Pamesti savo žemę ir namus, ardyti taip rūpestingai ir 
kruopščiai dirbamą ūkį ir bėgti nežinia kur, — jiems reiškė 
pačios jų gyvybės pabaigą ... Dauguma pasiryžo nesijudinti 
iš vietos, ir, jei žūti, tai savo gimtinėje, savo sodybose“ (Pir- 
mas nepriklausomos Lietuvos dešimtmetis, II leidimas, Lon- 

don 1955, 7 p.). Mano tėvai buvo likę apdegusioje sodyboje. 
Mažai beturėjau laiko pasidžiaugti senai nematytais tėveliais 
ir broliais, nes leidimas greitai baigėsi: reikėjo grįžti į Vokie- 
tiją lankyti belaisvių stovyklų. 


BELAISVIŲ stovyklosna buvau trumpam užsukęs dar be- 
važiuodamas Lietuvon 1916 liepos viduryje. Pirmutinė, kurią 
tada aplankiau, buvo Gueterslah - Stendal, Westfalijoje. 
Stovykla buvo pastatyta smiltėtoje vietoje — daug barakų, 
sukaltų iš lentų ir aptvertų spygliuotomis vielomis. Buvo ke- 
lios dešimtys belaisvių įvairių tautų: anglų, prancūzų, rusų, 
lenkų ir k. Lietuvių radau nedaug. Kitoje stovykloje, Hammer- 
steino, buvo apie 60,000 belaisvių; buvo ir lietuvių. Grįžda- 
mas iš Lietuvos, aplankiau dar trečią stovyklą Holzmindene, 
žemutinėje Saksonijoje (Niedersachsen). Čia radau lietuvius 
geriausiai susiorganizavusius. Buvo internuotų ir su šeimo- 
mis. Buvo 2 mokyklos, mokyt. Velykis, kapelionas kun. Asta- 
sevičius, komitetas, kuris skirstė pašalpas. Vaikučiai padaina- 
vo, padeklamavo. Visi prašė išrūpinti leidimą grįžti namo. 
Ypač graudų įspūdį darė 109 metų senukė. Kuo ji buvo pa- 
vojinga Ob Osto militaristam? 


Visos belaisvių ir internuotųjų stovyklos buvo labai pa- 
našios savo įrengimais. Kur nors nuošalesnėje, smėlėtoje 
vietoje buvo statomi mediniai barakai ir juose apgyvendina- 
Mi keli arba kelios dešimtys tūkstančių belaisvių. Tie barakai 
atrodė tartum kokie ilgi kluonai, mažai pertverti. Pasieniais, 
o kartais ir viduryje, buvo sukalti trijų aukštų narai su 
šiaudiniais čiužiniais. Mažos pagalvėlės buvo taip pat šiaudų 
kūlio, užsiklojimui — lengvos vilnonės antklodės. šildoma buvo 
geležiniais pečiais, bet žiemą patalpa būdavo vėsi, beveik šal- 
ta. Virtuvės, maudyklės, dezinfekcijos patalpos buvo įrengtos 
atskirai. Būdavo ir dirbtuvių: stalių, kurpių, kalvių ir k. Kai 
kuriose stovyklose veikė mokyklos suaugusiem ir vaikam, 


Savijauta tų nelaimingų žmonių buvo prasta: trūko 
maisto, slėgė nelaisvė, kankino sielojimasis suardyta šeima, 
nežinojimas savųjų likimo. Jokie šalpos komitetai negalėjo 
tiek padėti, kad visus aprūpintų, apramintų ir paguostų. Vis 
dėlto ir nedidelė pašalpa, rūpinimasis jų likimu ir klabenimas 
vokiškųjų įstaigų jiem buvo didelis suraminimas. 

Grįždamas iš Lietuvos, aplankęs dar tik pirmąsias dvi 
stovyklas, Berlyne buvau užėjęs į karo ministeriją ir kalbė- 
jau su pulk. Luebbers. Jis pažadėjo parūpinti lietuviam be- 
laisviam kapelionus ir vertėjus, Koncentruoti lietuvius į ma- 
žesnį skaičių stovyklų didesnėmis grupėmis, padėti jiem 
organizuoti lavinimosi kursus, vakarus, koncertus. Dalis tų 
pažadų buvo vykdoma, bet ne tiek, kiek prižadėta. Berlyne 
taip pat buvau užėjęs į redakciją laikraščio “Germania", kurį 
leido vokiečių centras (Das deutsche Zentrum) — katalikų 
demokratų partija reichstage (parlamente). Papasakojau, ką 
esu girdėjęs bei matęs trumpai Lietuvoje; prašiau paslaugos 
skelbti žinias, kurios būs siunčiamos iš mūsų Informacijos 
Biuro. Pasikalbėjimas buvo sklandus ir gana nuoširdus. Vo- 
kiečių katalikų centro žmonės buvo gana jautrūs lietuviš- 
kiem reikalam. Nuvykau dar į Paderborną, šiaurinėje West- 
falijoje, pakalbėti su vietos vyskupu, nes toje srityje kaip 
tik buvo nemažai belaisvių. Stuttgarte, Badeno Wurttembergo 
provincijoje, aplankiau “Vokiečių taikos sąjūdį“ (Deutsche 
Friedensgesellsehaft), kuris tarpininkavo persiųsdamas Lietu- 
von mūsų laiškus. 


Grįžęs Šveicarijon, padariau pranešimą apie savo kelio- 
nę Lietuvon ir pokalbius Vokietijoje. Turėjome kiek vilties, 
kad pagerės padėtis ne tiktai belaisvių stovyklose, bet ir Lie- 
tuvoje. Iš ten gavome pranešimų, kad Vilniaus komitetas, 
grįžus A. Smetonai ir Stp. Kairiui, darė žygių savo ruožtu. 
Dr. J. šaulys, kaip minėjau, dar iš Kybartų buvo grįžęs į 
Berlyną. Ten buvo aiškinama sunki okupacinė Lietuvos pa- 
dėtis ir prašoma veikti karinę “Ober Osto“ administraciją, 
kad ji švelniau elgtųsi su žmonėmis. Tačiau pažadai taip ir 
liko pažadais. Iš Lietuvos mus siekė žinios, kad vokiečiai da- 
rosi dar šiurkštesni ir negailestingesni, užuot ką pagerinę. 
Vis labiau aiškėjo ir jų kolonizaciniai planai. Iš vienos pu- 
sės siekė Lietuvą iščiulpti, o iš antros — vokietinti ir sodin- 
ti savo žmones didesniuose dvaruose. Man dar esant Berlyne, 
1916 rugpiūčio 6 okupuotuose rytų kraštuose buvo įvesta nieku 
nepadengta nauja valiuta, vadinamas “ostrublis"“, kuris vėliau 
buvo pakeistas tokia pat “ostmarke" (1918). 


Šveicarijoje mus dar sujaudino žinia, kai 1916 lapkričio 
15 buvo pažadėta Lenkijai duoti nepriklausomybė. Lenkai 

reiškė pretenzijų į Suvalkų ir Vilniaus gubernijas. Jie grundė 
vokiečius savo pažadais sutelkti nemažą kariuomenę ir stoti 
Vokietijai talkon prieš rusus, jeigu bus užtikrinta atstatyti 
didelė Lenkija — tose sienose, kurias ji turėjo drauge su 
Lietuva prieš padalinimus. Lietuvių tautos delegacijos vardu 
J. Gabrys kreipėsi į rusų ir prancūzų atstovus Šveicarijoje, 
bet jie nieko nesakė, ar lietuviam padėtų gintis nuo lenkų 
pretenzijų į etnografines Lietuvos žemes. Tuomet griebėmės 
dviejų priemonių: memorialų ir propagandos prieš vokiečių 
žiaurumųs Lietuvoje. 


Memorialais siekta užbėgti lenkam už akių. 1916 metų 
pabaigoje buvo paruošti memorandumai ir įteikti Britanijos 
ministeriui pirmininkui David Lloyd George, Prancūzijos — 
Aristide Briand, Rusijos — Trepovui. Tie raštai, kuriuose 
buvo dėstomas Lietuvos nepriklausomybės reikalas ir atme- 
tamos lenkų pretenzijos, buvo gana ilgi (apie 14 pusl.). Buvo 
nušviesta dabartinė situacija, praeitis, lenkų kėslai. Pridėti 3 
žemėlapiai, kurie rodė istorinę Lietuvą XV, XVI - XVIII amž. 
ir naujų laikų. 


Prieš vokiečius paskleistos spaudoje žinios sukėlė jų susi- 
rūpinimą. Buvo pasiūlyta atsiųsti iš Šveicarijos lietuvių atsto- 
vą reikalui aiškinti ir taisyti. Tas siūlymas daug kieno buvo 
priimtas skeptiškai: vis tiek nieko gero nebus. Tačiau 1916 
gruodžio 26 susirinkime po ilgų ginčų apsispręsta atstovą 
siųsti. Man jau buvus Vokietijoje belaisvių reikalais, teko 
prisiimti ta pareiga. Vokiečių atstovybėje Berne išsiėmiau pasą 
ir gruodžio 28 jau buvau Berlyne. 


Berlyne teko kalbėtis su gen. Eisenhardt-Rothe (iš Ob 
Osto), ritmeisteriu Steputat, ritmeisteriu Borchardt (iš karo 
ministerijos), mMinisteriu von Trautmann (iš užs. reikalų mi- 
nisterijos) ir sekr. Wesendonk. Tartasi apie paramą belais- 
viam ir Lietuvai javais, drabužiais, mašinomis. Paso forma- 
lumai sulaikė Berlyne dar dviem dienom. Tik gruodžio 30 d. 
10 val. vakare su karininku Steputaičiu antrą kartą išvažia- 
vau Lietuvon. 


KAUNE teko apsigyventi viešbutyje, mažam kambarėlyje. 
Visi viešbučiai buvo konfiskuoti karo rekalam. Buvo tai 1917 

— Naujais Metais. Vakarienę valgiau pas karin. Steputaitį, 
drauge buvo ir p. Liūdžius. Man buvo aiškinama, kad Ob 
Osto valdžia nepatenkinta lietuviais, nes jie nepasitiki vo- 
kiečiais, šnipinėją rusam. Aš pareiškiau nusistebėjimą: negi 
gali lietuviai šnipinėti rusam, kai tie taip ilgai lietuvius 
spaudė, ar nekęsti vokiečių, apie kuriuos iki karo buvo geros 
nuomonės? Po to pasišnekėjimo karin. Steputaitis gana uo- 
liai mane sekiojo, nenorėdamas leisti susitikti su žmonėmis 
be liudininkų. Sausio 2 nuvykau į Karmelitų bažnyčią mišių, 
nors Steputaitis ir rodė nepasitenkinimą. Čia, kad ir trumpai, 
kalbėjaus su kun. K. šova. Popiet apie 1 val. su karin. Ste- 
putaičiu išvykome į Marijampolę ir Triobiškius. Buvo žiema, 
medžiai ir namai apsnigti, tai taip ir pasiklydome: vakaro 
sūtemoje nuvažiavome pro šalį mano tėviškės du kartus to- 
liau... 


Marijampolėje patyriau, kad vokiečiai krauna žmonėm 
dar didesnes ir sunkesnes rekvizicijas. Gyvulius jau seniai at- 
ėmė, palikdami žiemai tik po vieną karvę. Bet ir vieną karvę 
turint, reikėjo atiduoti sviesto duoklę. Kiaušinių reikalavo iš 
visų, ar kas turėjo vištų ar ne. Netikėjo, kad jų neturėtų. 
Arkliai buvo palikti nesveiki, mažai kam tikę. Maisto kainos 
buvo žymiai pašokusios, o spekuliacinės — apie 20 kartų di- 
desnės. Visa prekyba maisto produktais buvo vokiečių žinio- 
je. Žmonės buvo varomi prievartos darbam. Miškai kertami 
be atodairos ir vežami Vokietijon. Apskričių viršininkai šei- 
mininkavo kaip absoliutūs viešpačiai. Žmonėse buvo didelio 
nepastenkinimo ir kalbų, kad reikia vokiečiam jėga priešin- 
tis arba sukilti, kas karo metu buvo labai pavojinga. Gali- 
mas daiktas, jog karin. Steputaitis ir turėjo galvoje šias 
žmonių nuotaikas, kai man aiškino, esą lietuviai linkę dau- 
giau paremti rusus negu vokiečius. 


Kaunan su tuo p. Staputaičiu grįžome sausio 3 ir nu- 
vykome tiesiai pas vysk. Pranciškų Karevičiu. Žemaičių vys- 
kupu jis buvo paskirtas po vysk. Gasparo Cirtauto mirties 
(1913 rugsėjo 4). Buvo tuomet Petrapilyje. Kauno katedro- 
je atliko ingresą tiktai 1914 gegužės 30 ir netrukus išvyko į 
Romą prisistatyti popiežiui Pijui X. Karas jį užklupo besigy- 
dant Vokietijoje. Grįžo aplinkiniu keliu per šveicariją, Tur- 
kiją ir Odesą. Antrą kartą išvykęs gydytis į Kaukazą, vėl 

buvo fronto atkirstas, kai vokiečiai užėmė Lietuvą (1915). 
Grįžo per švediją, dideliu vargu gavęs vokiečių leidimą į Kau- 
ną. Vokiečių karinė valdžia norėjo palenkti jį savo tikslam: 
kad ragintų žmones būti Klusniais ir vykdyti visus jų įsaky- 
mus. Vokiečiai negalėjo suprasti, kaip aukštesnės valdžios, 
ypač karinės, įsakymai galėtų būti kieno nors nevykdomi. 
Vokiečių spaudžiamas vysk. Pr. Karevičius jiems atsakęs: 
“Galite mane ištremti, galite sušaudyti, bet negalite priversti 
elgtis prieš sąžinę". Kiek ir kur galėjo, labai kietai spyrėsi 
vokiečių represijom. “ 


Pas vysk. Pr. Karevičių radome tada dar kan. Kazimie- 
rą šaulį, kun. Antaną Alekną, Saliamoną Banaitį ir iš Vilniaus 
atvykusį Antaną Smetoną. Buvo daug kalbėta apie centrinio 
komiteto atgaivinimą. Centriniu komitetu buvo vadinamas 
jau minėtas Vilniaus komitetas nukentėjusiems nuo karo 
šelpti. Vokiečiam Lietuvą užimant, jis turėjo visoje Lietuvoje 
virš 129 skyrių. Tačiau vokiečiai jo veikimą suvaržė, ryšiai su 
skyriais nutrūko, jie nebeveikė. Pas vysk. Pr. Karevičių 
buvo svarstoma, kaip gauti komitetui daugiau laisvės, jį su- 
stiprinti, atkurti skyrius, užmegzti su jais ryšius. Visa veikla 
turėtų būti lietuvių rankose, o vokiečiam teliktų teisė kon- 
troliuoti. Po posėdžio visi nuvykome pas gen. Eisenhardt- 
Rothe, su kuriuo aš jau kalbėjau Berlyne. Iškėlėm tą svarstytą 
klausimą ir palietėme taip pat lietuvių belaisvių padėtį. Gen. 
Eisenhardt - Rothe mus gana maloniai priėmė ir mūsų siū- 
lymam pritarė. Nežinia, gal už tą savo jautrumą, parodytą 
lietuviškam reikalui, netrukūs buvo atleistas iš pareigų, kurias 
ėjo Ob Osto valdžioje. A. Smetonai besiskubinant grįžti Vil- 
niun, nulydėjau į geležinkelio stotį, kad gaučiau dar pasikal- 
bėti; bet ir čia Steputaitis nuo mūsų neatstojo. 


Sausio 4 vėl lankiausi Karmelituose. Po mišių klebonijoje 
radau Joną Kriaučiūną, tuojau atėjo dar Saliamonas Banai- 
tis ir Pranas Dovydaitis. Pranas Dovydaitis, perėmęs iš A. 
Smetonos Vilniuje “Viltį* ir pavertęs jį dienraščiu (1913 gruo- 
džio 1), išbuvo redaktorium iki 1915 rugsėjo 19, kai išėjo 
paskutinis “Vilties" numeris, vokiečiam jau esant Vilniuje. 
Nuvykęs i Sūduvą, iš Kur buvo kilęs (Runkių km., Višakio 
Rūdos v.), rinko žinias apie karo padarytus nuostolius, kad 
informuotų Vilniaus komitetą. Begrįžtant į Vilnių, buvo pri- 


108 


kalbintas vadovauti “Saulės" dr-jos steigiamajai lietuvių gim- 
nazijai Kaune. Čia ir paliko tom pareigom nuo 1916 metų 
pradžios, nors vokiečiai darė daug kliūčių. Mūsų pokalbyje 
Karmelitų klebonijoje Pr. Dovydaitis kalbėjo apie vokiečių 
pastangas germanizuoti Lietuvą per mokyklas, Kuriom mo- 
kytojais ir vedėjais skirią daug žydų. Jie mokėjo geriau vo- 
kiškai ir palaikė su okupantu gana artimus ir draugiškus 
ryšius. Buvo taip pat aptartas labai žalingas Lietuvos miškų 
naikinimas. Mums taip bekalbant, atbėgo vaikas ir šūkterėjo 
“šnipai!*. Dalis likome laisvai kalbėtis, o kiti išsiskirstė į gre- 
timus kambarius. Pasirodė, tebuvo užėjęs kažkoks žmogus į 
kleboniją tik savo asmeniškais reikalais. 


Tą pačią sausio 4, ketvirtadieni, buvome pakviesti pietų 
pas gen. Eisenhardt-Rothe. Viso buvome apie 16 asmenų su 
vysk. Pr. Karevičium. Turėjome progos išsikalbėti švietimo ir 
tikybos reikalais. Buvo iškeltas Marijampolės gimnazijos klau- 
simas. Senoji Marijampolės berniukų gimnazija, steigta dar 
rusų laikais, buvo evakuota į Jaroslavlį. “žiburio" dr-ja 1915 
metais, vos tik praėjus karo audrai, įsteigė naują, bet vo- 
kiečiai tuojau uždarė ir jos direktorių klieriką Dailidę išvežė 
Vokietijon, kur jisai internuotųjų stovykloje mirė. Marijam- 
polėj vokiečiai buvo suorganizavę kursus ruošti pradžios mo- 
kyklom mokytojus; ypač juos mokė vokiečių kalbos. Pietų me- 
tu pas generolą, kai čia pat buvo ir atstovas švietimo rei- 
kalam, įrodinėjome, kad Marijampolėje lietuvių gimnazija la- 
bai reikalinga. Vargu tai ką padėjo, nes leidimas gimnazijai 
steigti gautas tiktai 1917 metų pabaigoje, kai vokiečiai jau 
3urėjo sunkumų fronte. 

Kaune bebūnant dar paaiškėjo, kad daug lietuvių inte- 
Tigentų buvo suimta ir išvežta, kaip J. Vileišis (1916 liepos 
18), Augustinas Janulaitis (lapkričio 18, buvo laikomas 
Buetow stovykloje), areštuoti dr. J. Basanavičius ir Em. Vilei- 
šienė (gruodžio 3), taip pat keli kunigai. 


Sausio 5 jau buvau Berlyne, sausio 8 — Kopenhagoje ir 
sausio 9 — Stockholme. Kopenhagoje lietuvių komiteto Rusi- 
joje įgaliotiniu buvo Jurgis Savickis, Stockholme — Ignas 
Jurkūnas - šeinius ir Jonas Aukštuolis. Visi trys vėliau yra 
buvę nepriklausomos Lietuvos diplomatai; pirmieji du dar ži- 
nomi kaip rašytojai. Ignas Šeinius Stockholme vadovavo to- 

kiam pat informacijos biurui, kaip J. Gabrys Šveicarijoje. 
Kalbėjomės tais pačiais reikalais: belaisvių šelpimo, laiškų 
siuntimo, pagalbos Lietuvai ir k. 

Sausio 16 jau buvau vėl Fribourge. Kelionėje išbuvau apie 
tris savaites. Susirinkusiem lietuviam darant pranešimą, ku- 
ris truko daugiau trijų valandų, nevienam nubiro ašara. 
Graudu pasidarė, patyrus Lietuvos žmonių kančias. Visi pri- 
pažino, kad kelionė buvusi naudinga, net ir tie, kurie jai 
anksčiau nepritarė. Nutarta mano pranešimą paskleisti spau- 
doje ir paruošti informacinę propagandinę brošiūrą. Taip pat 
visi sutarėme imtis priemonių padėti tėvynei. 


LITHUANIA draugijos posėdyje buvo nutarta jos sudary- 
tą 1915 metais šalpos komitetą praplėsti ir pavadinti “Lithu- 
ania Comitė de secours aux victimes de la guerre en 
Lithuanie“ (Centrinis komitetas Lietuvos karo aukom šelpti). 
Praplėsto komiteto sudaryta tokia valdyba: pirm. Antanas 
Steponaitis, vicepirm. Juozas Gabrys, ižd. Vladas Daumantas- 
Dzimidavičius, gen. sekr. Juozas Purickis. Nutarta paruošti 
atsišaukimai, nurodant komiteto uždavinius ir nušviečiant vo- 
kiečių okupacijos suvargintą Lietuvą. Kreiptis anglų, vokie- 
čių, prancūzų, italų, ispanų, olandų ir švedų kalbomis. Buvo 
taip pat nutarta pasiųsti atitinkamus raštus šv. Tėvui, Tarp- 
tautiniam Raudonajam Kryžiui ir kitiem. 


šelpimo reikalai kiek pagerėjo, kai 1917 metų pirmoje 
pusėje iš įvairių Amerikos lietuvių organizacijų gauta 
210,861.75 frankai, iš kurių 25,918 buvo nuskirta pasiųsti Lie- 
tuvon. Gaila, kad tada jau atsirado kitų kliūčių šalpos siun- 
tiniam: Šveicarijos valdžia pradėjo varžyti leidimus išvežti 
maistą ir prekes, nes jų kiekis mažėjo pačioje Šveicarijoje. 


1917 metų pradžioje iš Romos į Šveicariją dar atvyko 
kan. Konstantinas Olšauskis. Rusijos lietuvių komiteto jam 
buvo pavestas uždavinys išrūpinti popiežiaus Benedikto XV 
leidimą Lietuviu dienai — rinkti aukas visose pasaulio kata- 
likų bažnyčiose. Tokias aukas jau buvo rinkę Lenkijos ir Bel- 
gijos vyskupai, gave šv. Sosto leidimą ir paraginimą. Lenkija 
surinko apie 15 milijonų šveicarų frankų. Lenkija buvo ir di- 
džiausia kliūtimi, kad lietuviam ligi tol neduota šv. Sosto lei- 
dimo. Pirmasis bandė prieiti J. Gabrys 1915 metais. Kitais 

(1916) metais pas popiežių Benediktą XV lankėsi M. Yčas, 
kai išvyko iš Šveicarijos, ir kun. dr. V. Bartuška iš Ameri- 
kos. Prof. kun. Pr. Būčys, Petrapilio dvasinės akademijos 
profesorius, nebuvo net priimtas, kai iš Rusijos vyko į Ame- 
riką. Kliudė Vatikane turėję įtakos lenkai, ypač lietuviškos 
kilmės Msgr. Skirmuntas. Lenkai nenorėjo, kad lietuvių 
vardas garsėtų pasaulyje; ir jie dar nurodinėjo, kad pasau- 
linė Lenkijos rinkliava apėmusi ir Lietuvą. Vatikane buvo pa- 
geidaujama, kad kreiptųsi vysk. Pr. Karevičius, kuris vienin- 
telis tebuvo Lietuvoje. Seinų vysk. Antanas Karosas buvo už- 
kliuvęs Petrapilyje ir jam neleido grįžti. Vilniaus vyskupiją 
nuo 1908 metų tebevaldė prel. K. Michalkevičius. Bet vysk. 
Pr. Karevičius buvo gerokai vokiečių militarinės valdžios su- 
varžytas, ir reikėjo laiko su juo susisiekti. Lietuviam rupėjo 
laiko negaišti ne tik dėl pašalpos, bet ir dėl propagandos vi- 
same pasaulyje. Bado argumentus iškėlė kan. K. Olšauskis, 
kuriam pagaliau pavyko gauti pop. Benedikto XV pritarimą 
1916 vasario 10. Jis gavo iš Vatikano laiškus vysk. Pr. Ka- 
revičiui ir viso pasaulio katalikų vyskupam ir dar 20,000 
itališkų lyrų. Rinkti lietuviam aukas visame pasaulyje buvo 
nuskirta 1917 gegužės 10 — paskutinis sekmadienis prieš 
Sekmines. 


Su tom gerom žiniom kan. K. Olšauskis Šveicarijoje at- 
sirado 1917 vasario 28. Jam atvykus, buvo sudarytas lietuvių 
dienai pravesti vykdomasis komitetas: pirm. kan. K. Olšaus- 
kis, vicepirm. kun. dr. V. Bartuška, sekr. kun. J. Purickis, 
ižd. kun. Vl. Daumantas, nariai — J. Gabrys ir kun. A. 
Steponaitis. Komitetą laukė didelis darbas: įvairiom kalbom 
atspausdinti atitinkamą skaičių šv. Tėvo, vysk. Pr. Karevi- 
čiaus ir komiteto laiškų. Į tą darbą buvo pakviesta apie 20 
asmenų, tarp jų 5 mašininkės ir vertėjai į šešias kalbas. 
Spaustuvė dirbo dieną naktį. Komiteto rašte buvo prašoma 
pinigus siųsti tiesiai šv. Sostui arba į Šveicariją, Lausanne, 
Bangue Federale, Vykdomojo Komiteto vardu. Laiškuos buvo 
nušviesta Lietuvos okupacija, karo padaryti nuostoliai ir žmo- 
nių vargai. 


Tuos visus laiškus reikėjo išsiuntinėti. Tai sudarė irgi 
problemą norint, kad jie greičiau ir tikriau pasiektų tolimus 
kraštus. Dalis buvo siunčiama tiesiai iš Šveicarijos, kita —- 

iš Prancūzijos, Portugalijos, Vokietijos ir kitų valstybių. Ko- 
miteto gen. sekr. kun. J. Purickis dideles siuntas išleido iš 
Prancūzijos, Marseille uosto, kur atplaukdavo laivai iš užjū- 
rio. Italijoje ir Anglijoje tų laiškų siuntinėjimas buvo truk- 
domas. Prancūzijoje prieštaravo kai kurie vyskupai, nurodinė- 
dami, kad tam pačiam tikslui buvo renkama Lenkijos dieną. 
Dar sunkiau buvo pinigus gauti, ypač iš santarvininkų b!o- 
ko (Anglijos, Prancūzijos, Italijos). Iš Anglijos visai neper- 
siųsti. Iš Belgijos ir Vokietijos pasiųsti tiesiai vysk. Pr. Kare- 
vičiui. Vokiečiai katalikai pasirodė ypač jautrūs ir dosnūs. 
Jie sudėjo beveik pusę visos sumos — apie pusantro milijo- 
no markių. Rusijos dvejose katalikų vyskupijose surinkta 
apie 70,000 rublių ir įteikta Petrapilyje lietuviam kunigam 
(B. Čėsniui, J. Vailokaičiui, K. Rėklaičiui), kad persiųstų 
vysk. Pr. Karevičiui. Čia daug pasitarnavo vysk. Jonas Ciep- 
likas, Mohilevo arkivyskupijos administratorius, kuris 1926 
buvo paskirtas Vilniaus vyskupu, bet mirė Vilniaus nepasie- 
kęs. Tie pinigai nespėjo pasiekti ir vysk. Pr. Karevičiaus, 
prasidėjus Rusijoje revoliucijai: buvo panaudoti bėglių grąži- 
nimui į Lietuvą. 


Vykdomajame komitete visas lietuvių dienos aukas buvo 
nutarta sutvarkyti pagal vyskupijas ir paskelbti Vatikano 
oficioze “Osservatore Romano“. Nutarimas buvo padarytas 
1918 lapkričio 21, bet jis neįvykdytas, ižd. kun. Vl Daumantui 
jam pavesto darbo neatlikus. Komiteto apyskaitoje buvo už- 
registruota 467,836.90 šveicariškų frankų įeigų. Stambesnės 
aukos buvo vyskupų — 355,592.64 fr., atskirų asmenų — 
51,996,18 fr.; Lithuanijos Komiteto surinkta 53,418 fr. Lietu- 
von pasiųsta 382,518.95 fr., Informacijos biuro išlaidos už vi- 
są akciją — 28,790.45 fr. Kadangi aukos ėjo ir per Vatikaną 
ir tiesiai į Lietuvą, tai visų aukų pilnos apyskaitos taip ir 
nesuvesta. Bet ne tiktai piniginė parama, bet ir pati akcija, 
išgarsinusi Lietuvos vardą tuo metu, kai buvo sprendžiamas 
nepriklausomybės klausimas, Lietuvai buvo labai naudinga. 

LAISVĖS PROŠVAISTĖJE 


VOKIETIJAI karas pasunkėjo, kai 1917 balandžio 6 prie 
santarvininkų prisidėjo Jungtinės Amerikos Valstybės. Kiek- 
vienas nepalankus vokiečiam veiksmas dabar buvo jiem dar 
opesnis. Šveicarijos lietuviai pagrasino, kad bus viešai ir pla- 
čiai skelbiama, ką jie daro Lietuvos žmonėm, jei nepagerins 
padėties. Vokiečiai tada siuntė pas mus baroną Friedrich von 
der Ropp, dvarininką nuo Panevėžio. Jis buvo atvykęs net 
du kartus. Jam buvo pareikšta, kad jokių bergždžių pasita- 
rimų daugiau nenorime. Jei Vokietija nori su lietuviais tikrai 
susitarti, tai privalo pašalinti iš Lietuvos nekenčiamą kun- 
gaikštį Isenburg - Birstein, leisti išrinkti Lietuvos tarybą, 
paskelbti Lietuvos nepriklausomybę, perleisti civilinę valdžią 
lietuviam. Tokie reikalavimai, savaime aišku, vokiečiam tega- 
lėjo atrodyti per stiprūs. Tačiau, kaip J. Purickis pastebi, 
“Šveicarijos lietuviai daugiausia prisidėjo prie Lietuvos kon- 
žerencijos 1917 m. sušaukimo. Jie statė vokiečiam šį reikala- 
vimą kelis kartus. Vokiečiai ilgai svyravo. Pagaliau 1917 m. 
konferencija sušaukia" (Pirmas dešimtmetis, 71 p.). 

šiam reikalui, tenka pripažinti, nemažai bus pasitarnavęs 
Matthias Erzberger (1875 - 1921), vokiečių katalikų centro 
partijos atstovas, kuris buvo taip pat atvykęs į Šveicariją 
1915 rugpiūčio 4 ir 22. Jis buvo studijavęs Fribourge istoriją, 
turėjo čia pažinčių. Dabar jis buvo reichstago atstovas, taikos 
šalininkas, pravedęs taikos rezoliuciją (Friedensresoliution), 
prie kurios prisidėjo socialdemokratai ir laisvieji socialistai 
(liberalai). Erzbergeris jau tada matė, kad Vokietija militariš- 
kai karo laimėti nepajėgs; geriau iš anksto ieškoti palankios 
taikos. Jisai buvo taip pat priešininkas griežtos militarinės 
valdžios Lietuvoje, reikalavo ją švelninti ir kunigaikštį Isen- 

burg - Birstein atleisti, ko pagaliau pasiekė (1918). Ob Osto 
militaristam Erzbergeris, be abejo, patikti negalėjo. Gen. Max 
Hoffmannas, tarnavęs Ob Osto štabe, taip atsiliepia apie 
Erzbergerio pasitarimus su Šveicarijos lietuviais: “Po ilgos 
pertraukos vėl gavau (1917 VIII 15) Erzbergerio laišką. Tasai 
žmogus darosi pavojingas. Jis rašo, kad buvo Šveicarijoje ir 
ten tarėsi su lietuvių vadais. Jis jiems pažadėjo tai, kas vi- 
sai nesutinka su mūsų pažiūrom, ir iš dalies dargi neįvyk- 
doma. Jis, antai, pažadėjo jiems savarankišką valstybę ... 
Nenoriu su juo pyktis, nors jo betvarkiška taiki revoliucija 
pakankamai teikia tam pagrindo" ( ž. M. Hoffmann (Goi- 
man), Zapiski i dnevniki, 1929, 234 p.). 

Karinė vokiečių valdžia Lietuvoje nenorėjo leisti to sava- 
rankumo, bet jai ir rūpėjo savo siekimus pridengti lietuvių 
vardu. Dar 1917 gegužės 30 buvo pasiūliusi sudaryti “Pasiti- 
kėjimo Tarybą“ (Vertrauensrat), kuri bendradarbiautų su Ob 
Osto administracija. Tokias tarybas turėjo kituose kraštuose. 
Dr. Jonas Basanavičius savo užrašuose paliko tokį liudijimą: 


“Birželio 2 d. (1917) turėjau pasikalbėjimą su dr. Zechli- 
nu (— jis buvo vėliau Vokietijos atstovu Lietuvai) ir su dr. 
šauliu. Zechlinas pranešė, kad iš Bielostoko ( — Balstogės) 
gauta paliepimas įtaisyti ir Vilniuje, kaip ir Varšuvoje, tarybą 
Lietuvai iš kokių 24 žmonių, todėlei, prieš išvažiuojant sekan- 
čią dieną į vyriausiojo vado Rytuose stovyklą Bielostoke, jisai 
atėjęs pas mane, kad sužinotų mano nuomonę šiame klau- 
sime. Dr. šauliui išdėsčiau, kad prieš suorganizavimą tarybos 
reikalinga būtų susižinoti su provincijos gyventojais ir su 
užsienio lietuviais tarybos reikalais, ir aš pripažinau, tokios 
konferencijos, sušaukiamos Vilniun, reikalingumą ir naudin- 
gumą". (J. Basanavičius, Autobiografija, Vilnius 1936, 147 p.) 


Pagaliau karinė valdžia sutiko leisti šaukti konferenciją, 
vildamosi, kad bus išrinkta tokia lietuvių atstovybė, kurios 
balsu galės pasiremti derybose su Rusija. Rusijoje gi dar va- 
sario mėn. buvo įvykusi revoliucija, caras Nikalojus II atsi- 
statydinęs (1817 III 2 sen. kal.), fronte jautėsi pakrikimas. Vo- 
kiečiai galvojo apie separatinę taiką su Rusija, ir tam reikėjo 
jiem okupuotų kraštų žodžio, kad nuo Rusijos atsiskiria. Bet 
jie nenorėjo duoti visiško savarankumo, ypač Lietuvai, kaip 
reichstage siūlė M. Erzbergeris. 

Tokiomis aplinkybėmis man teko Lietuvą išvysti tretį kar- 
tą. Į šaukiamąją Vilniaus konferenciją iš šveicarijos buvo pa- 
siųsti trys atstovai: kan. K. Olšauskis (slapyvardžiu von Ol- 
denburg), kun. J. Purickis (Pietaris) ir kun. A. Steponaitis 
(Giedraitis). Gavę pasus iš Vokietijos ambasadoriaus Berne, 
rugsėjo 12 jau buvome Berlyne. Čia ilgokai nenorėjo duoti 
leidimo į Vilnių. Lūkuriuodami aplankėme užsienio reikalų 
ministerijoj Nadotny, baroną von der Roppą, reichstago atsto- 
vą M. Erzbergerį ir krašto apsaugos ministerijoje Borchardtą. 
Leidimą gavome, bet turėjome važiuoti aplinkiniu keliu — 
per Varšuvą į Balstogę. Neaišku, kam tai buvo daroma. Gal 
tam, kad nesuspėtume į konferenciją? Į ją iš tikrųjų pavė- 
lavome. Konferencija buvo prasidėjusi rugsėjo 17, o mes Vil- 
nių pasiekėme tik rugsėjo 20. Buvo jau pavakarys. Privačiai 
susitikome su kai kuriais asmenimis, iš kurių patyrėme, kad 
konferencijos nuotaikos labai priešvokiškos, ypač dėl žiaurios 
okupacijos, rekvizicijų, prievartos darbų, miškų kirtimo, ne- 
teisingo elgesio su žmonėmis. Vėliau M. Erzbergeris savo 
prisiminimuose teisingai rašė, kad vokiečiai Lietuvoje darė 
“legijoną klaidų". 


Vilniaus konferencijoje Šveicarijos lietuvių vardu prane- 
šimą darė J. Purickis. Jisai nurodė, kad santarvininkai vaka- 
ruose užimti savo rūpesčiais, ypač kai susilpo rytų frontas, 
nuvertus Rusijoje carą ir pasireiškus rusų kariuomenėje des- 
organizacijai. Mūsų vargai ir likimas jiem nerūpi. Kažin ko 
negalima tikėtis ir iš pakrikusios Rusijos. Lieka skaitytis su 
centrinėmis Europos valstybėmis, ypač vokiečiais, kurie stipriai 
tebesilaiko ir nežinia, kurion pusėn karas gali pakrypti. Dau- 
giausia mums galėtų padėti Jungtinės Amerikos Valstybės, 
jeigu jos karą nulemtų. O jeigu palinktų į taiką, už kurią 
reichstage jau buvo pasisakyta, bet santarvininkų bent viešai 
dar nesileidžiama į derybas, tai JAV vis tiek turėtų svarų 
žodį. Reikia mums veikti ir tuo ir kitu frontu — ir su vo- 
kiečiais derėtis ir santarvininkų laikytis, nes karo pabaiga 
gali dar duoti visokių staigmenų. Jis čia reiškiąs ne vien savo, 
bet ir kitų Šveicarijos lietuvių nuomonę. 


Šveicarijos lietuvių atstovo tokia kalba Vilniaus konie- 
rencijoje, kurioje dalyvavo 214 atstovų, buvo lyg šaltas vanduo 
įkaitusiom prieš vokiečius nuotaikom. Mums buvo supranta- 

ma, kad vokiečių okupacija buvo įkyrėjusi visiem ir sukėlusi 
didelį nepasitenkinimą, bet svarstant realiai politinę padėtį 
ir nežinant dar tikrai, kas gali būti, netiko vadovautis tiktai 
priešo neapykanta. Reikėjo ieškoti išeities jo siūlomose gali- 
mybėse. Iš dalies tai atsispindėjo pagrindiniame Vilniaus kon- 
ferencijos nutarime: 

1. Laisvam Lietuvos vystymuisi reikalinga sukurti nepri- 
klausomą, demokratiniais pagrindais sutvarkytą valstybę etno- 
grafinėse Lietuvos ribose su ūkįnėmis konvencijomis. 


2. Jeigu vokiečių reichas dar prieš taikos konferenciją 
paskelbtų Lietuvos valstybę ir taikos konferencijoje paremtų 
Lietuvos reikalus, tai konferencija, atsižvelgdama į tai, kad 
normaliu laiku Lietuvos interesai labiau linksta į vakarus, 
negu į rytus ar pietus, mato galimybę, jog būsimoji Lietu- 
vos valstybė sueis į dar nustatytinus santykius su Vokietija, 
kiek tai nekenks Lietuvos nepriklausomybei“. (Mano atsimi- 
nimai, 126 p.). 

Su tokiu Vilniaus konferencijos nutarimu derinosi Lietu- 
vos tarybos vėliau priimta garsioji gruodžio 11 dekliaracija, 
dėl kurios buvo daug svyravimų ir ginčų. Ji skelbė nepriklau- 
somą Lietuvą, tačiau tam tikrais ryšiais susieta su Vokietija, 
būtent: ? 

“Lietuvos Taryba stoja už amžiną, tvirtą sąjungos ryšį 

su Vokietijos Valstybe, kuris turi būti įvykintas ypač milita- 
rinės bei susisiekimo konvencijos ir muitų bei pinigų sistemos 
bendrumo pamatais“ (ž. Z. Ivinskis, Lietuva 1917 m. ir Va- 
sario 16 aktas. Židinys, Kaunas 1938, Nr. 5-6, 634 p.). 
Vokiečiai, be abejo, daugiau išspaudė iš Lietuvos tarybos, 
negu konferencija galvojo, bet jie tada dar turėjo jėgą. Tik 
prieš tris savaites vakarų fronte masiškai pasirodę anglų 
tankai, prie Cambrai, Prancūzijoje, karo persvaros dar nelėmė. 
Tuo tarpu rytų frontas prieš vokiečius visai pairo, kai Ru- 
sijoje įvyko bolševikinė spalio revoliucija. Vokiečiai ruošėsi su 
bolševikais Lietuvos Brastos derybom. Buvo reikalingas Lietu- 
vos tarybos nutarimas, bet tiktai antroji jo dalis: apie am- 
žiną ryšį su Vokietija ... Lietuvos nepriklausomybės skelbi- 
mas pirmoje dalyje buvo nepriimtinas. Ta pirmoji dalis 
vėliau virto Vasario 16 aktu. 

Vasario 16 nepriklausomybės aktą paskelbusi Lietuvos 

taryba buvo išrinkta Vilniaus konferencijoje, dalyvaujant ir 
Šveicarijos lietuvių atstovam. Rinkimai įvyko antrąją dieną 
mums Vilniuje beesant — rugsėjo 21. Slaptu balsavimu buvo 
išrinkti: Saliamonas Banaitis, Jonas Basanavičius, Mykolas. 
Biržiška, Kazys Bizauskas, Pranas Dovydaitis, Steponas Kai- 
rys, Petras Klimas, Donatas Malinauskas, kun. Vladas Mironas 
kun. Alfonsas Petrulis, Antanas Smetona, Jonas Smilgevičius, 
kun. Juozas Stankevičius, kun. Justinas Staugaitis, Aleksand- 
ras Stulginskis, Jurgis šaulys, kun. Kazimieras šaulys, Jokūu- 
bas šernas, kun. Pranciškus Urbanavičius ir Jonas Vailokaitis. 
Kai kuriuos iš jų pažinau anksčiau, su kitais užsimezgė ryšys 
Šveicarijoje ir pirmos bei antros kelionės į Lietuvą metu. 
Tarp išrinktųjų buvo arti trečdalio kunigų. Socialdemokra- 
tam pareiškus, kad jie iš tarybos išeis, nes jų esą tik du 
žmonės (Biržiška, Kairys), susidarė nejauki padėtis. Tada savo 
valia išėjo kun. Pr. Urbanavičius ir kun. J. Stankevičius, 
nors nevisi tam nuolaidumui pritarė; jų vieton atėjo Sta- 
nislovas Narutavičius, dvarininkas iš Žemaitijos, ir Jonas Vi- 
leišis. Tokios sudėties taryba po penkių mėnesių prieš vo- 
kiečių valią paskelbė Lietuvos nepriklausomybės aktą. 


Vokiečiai gi norėjo tarybą sau palenkti. Tuojau po kon- 
ferencijos, man dar esant Vilniuje, išrinktieji buvo pakviesti 
pas kunig. Isenburg - Birsteiną. Vysk. Justinas Staugaitis, 
vienas iš tarybos narių, apie tą priėmimą taip prisimena: 


“Rytojaus dieną, jei neklystu, visi Tarybos nariai iš kuni- 
gaikščio Isenburgo, vyriausio Rytų fronto vado, gavo kvieti- 
mą vakarienei. Priėmimas buvo paruoštas karininkų klube 
(casino). Didžiulės salės gale buvo paruoštas tronas. Jame at- 
sistojo Isenburgas pilnoje savo uniformoje su visais ordinais 
ir žvaigždėmis. šalimais sustojo pusračiu karininkai sulig ran- 
go. Mus sustatė gana atstu nuo trono priešakyje. Vienas ka- 
rininkas paeiliui šaukė mus pavardėmis. Mes, prieidami prie 
Isenburgo, iš jo rankų gavome po diplomą, ant gražios dide- 
lės popieros rašytą. 

“Po šitos ceremonijos buvome paprašyti į valgomąjį kam- 
barį ir susėdome vakarieniauti. Tebuvo tik vieni vokiečiai 
karininkai ir mes. Civilių tebuvo tik vienintelis baronas von 
der Ropp. Baronas Roppas buvo gimęs Panevėžio apskrity- 
je, kame turėjo dvarą, bet išauklėtas buvo Berlyne, kame ir 

zyveno. Lietuviškai Roppas nemokėjo. Kaip tik su šituo po- 
nu per vakarienę man teko sėdėti. Malonus kaimynas tuoj 
pradėjo giedoti man lapės giesmę. Jis, girdi, jaučiąsi esąs 
lietuvis. Labai apgailestaująs, kad ligšiol nemokąs lietuviškai, 
bet išmoksiąs. Jam visada rūpėjęs Lietuvos kraštas, ypač rū- 
pįs dabar, kada jau užtekanti geresnės ateities aušra. Visi 
Lietuvos sūnūs, be kalbų ir pažiūrų skirtumų, dabar turį susi- 
telkti bendram darbui savo Tėvynei atstatyti ... 


“Konferencija buvo įgaliojusi Tarybą kooptuoti, jei reikės, 
naujus narius. Baronas Roppas tai žinojo, todėl jis labai gud- 
riai pradėjo pirštis į Tarybos narius. Kai kurie mūsiškių 
baronu jau buvo patikėję ir mielai būtų priėmę į Tarybą, 
bet jos narių dauguma suprato, kad tai vilkas avies kailyje, 
ir jo kandidatūrai stipriai pasipriešino" (Vysk. Just. Staugai- 
tis, Lietuvos nepriklausomybės aušra. Naujoji Romuva, Kau- 
nas 1937, Nr. 10, 225 p.). Bet tas baronas taip lengvai nuo 
Lietuvos tarybos narių neatstojo, juos sekiodamas ir lydėda- 
mas kelionėse į Vokietiją ir šveicariją. 

Mūsų šveicariška trijulė dar paliko Vilniuje po konferen- 
cijos. Kiekvienas iš mūsų turėjome savo atskirą uždavinį. 
Man rūpėjo šalpos reikalai, tad Vilniuje lankiausi nukentė- 
jusiem nuo karo šelpti komitete: kalbėjau su pirmininku A. 
Smetona ir sekr. kun. Povilu Dogeliu. Jisai prieš karą buvo 
Kauno katedros vikaras. Karui prasidėjus, rusai ištrėmė iš 
Kauno kaip nepatikimą asmenį, nes Kaunas buvo tvirtovė, 
kur koncentravosi daugiau rusų kariuomenės. Vokiečiai taip 
pat varžė Kaune gyventi. Kun. P. Dogelis, be to, buvo stipriai 
įsijungęs į Vilniaus komiteto darbus. Tie darbai apėmė ne 
tiktai šalpą, bet ir švietimą. Vilniuje išlaikė kelias prieglau- 
das, kurių didžiausia buvo Subačiaus gatvėje, bendrabučius, 
kelias liaudies valgyklas, amatų mokyklas, pradžios mokytojų 
kursus ir k. Kalbėjomės apie paramą ir ryšį su provincija. 
Aš kaip tik ruošiausi aplankyti Sūduvą. Vokiečiai tą ryšį 
kliudė. Pažadėjau susirišti su Marijampole ir Seinais. 


Tuo metu kun. K. Olšauskis ir kun. J. Purickis turėjo 
pasitarimus su atskirais Lietuvos tarybos nariais. Plačiau pa- 
informavo apie Šveicarijos lietuvių daromus žygius Lietuvos 
nepriklausomybei pasiekti. Tuos pasitarimus prisimindamas, 
vysk. Justinas Staugaitis vėliau rašė: 

“Iš Alšausko ( — Olšauskio) ir Purickio patyrėme, kad 
Rusijoje esą lietuviai — ypač kai ten kilo revoliucija — taip 
pat galvoją apie Lietuvos nepriklausomybę. Amerikos lietu- 
viai tam reikalui skirią gana daug pinigų. Visų tų mūsų 
patrijotų darbus reikėtų subendrinti, suvienodinti; reiktų nu- 
statyti aiškios politinės gairės, kurių visi veikėjai turėtų lai- 
kytis, ar jiems šen ar ten teks dirbti. Pagalios turėtų būti 
vienas politinis centras, į kurį sueitų visos žinios, iš kurio 
eitų instrukcijos. Tokiu centru, mūsų supratimu, tegalėtų 
būti Valstybės Taryba, kaip mes ėmėme ją vadinti, nes jinai 
yra etnografinėje Lietuvoje ir iš tikro atstovauja lietuvių 
daugumai. 


“šitiems reikalams aptarti ir galutinam planui nustatyti 
reiktų susisiekti mums su Amerikos ir Rusijos lietuviais ... 
Reiktų sušaukti šitų trijų rūšių lietuvių Konferenciją. Tokiai 
konferencijai vieta buvo numatyta šveicarija, kurioje jau 
buvo susitvėręs lietuvių komitetas. Alšauskas ir Purickis buvo 
įgalioti pasikviesti Amerikos ir, jei bus galima, Rusijos lietu- 
vių atstovus. Mes vėl pradėjome klabenti vokiečių okupaci- 
jos duris, kad išleistų mūsų delegaciją į šveicariją. 


“Nelengvas tai buvo dalykas. Mat, mūsų Oberostas, vo- 
kiečių reichstago daugumos spaudžiamas, neva leido sudaryti 
Krašto Tarybą ( — Lietuvos), bet buvo nusistatęs nieko ne- 
duoti jai veikti. Mūsų nuvykimas į Berlyną Oberostui buvo 
nepageidaujamas, o ką bekalbėti apie šveicariją. Tačiau mūsų 
draugai, pravažiuodami pro Berlyną, jau buvo padarę tam 
tikrų žygių“ (Naujoji Romuva, 1937, 225 p.). 


Šveicariją mes ne tuojau pasiekėme. Visi trys iš Vilniaus 
išvykome į Kauną rugsėjo 27. Kaune žmonių nuotaikos buvo 
labai prislėgtos — vaikščiojo tarytum pusgyviai. J. Purickis 
ir čia rūpinosi politikos reikalais, o kun. K. Olšauskis — 
lietuvių dienos. Aš išvykau į Sūduvą per Garliavą, J. Gabrio 
tėviškę, netoli Kauno. Garliavoje užtaikiau į šv. Mykolo at- 
laidus rugsėjo 29. Bažnyčia buvo be bokštų, vargonų, gerokai 
apgriauta. žmonių buvo susirinkę nemaža. Visi skundėsi sun- 
kiom duoklėm. Iš Garliavos patraukiau į Sūduvos “dratus" 
— taip žmonės vadino Kazlų Rūdos pamiškėje įrengtą pri- 
verčiamojo darbo stovyklą, aptvertą vielomis (dratais). Dar- 
bam suvežti žmonės gyveno požemiuose. Juos supo spygliuotos 

šalpos reikalus besvarstant rasta, kad darbas gerai orga- 
nizuotas, rūpestingai vedamas, daug lėšų sutelkęs ir sąžinin- 
gai jas paskirstęs. Lėšų trūkumas konstatuotas politinei veik- 
lai. Numatyta, kad Šveicarijoje reikės tam tikslui išleisti mė- 
nesiui nuo 10 iki 15 tūkstančių frankų, o Berlyne — apie 
10,000 markių. Nutarta užtraukti paskolą iš pašalpos organi- 
zacijų iki 530,000 frankų. Tą sumą apsiėmė išmokėti Lietuvos 
taryba. Popiežiui Benediktui XV išreikšta padėka už lietuviam 
paskirtą aukų dieną. 


Lietuvos tarybos nariai pranešė, kad pirmuoju jų darbu 
buvo siekimas švelninti vokiečių okupacinį krašte kietumą. 
Tuo reikalu Rytų fronto vadui kunigaikščiui Isenburg- 
Bisteinui įteiktas memorandumas (1917XT7), atremtas į 
surinktus krašte duomenis. Reikalauta mažinti rekvizicijas ir 
mokesčius, neimti žmonių prievartos darbam, panaikinti pri- 
verstinų darbų batalionus, nekirsti be apdairos miškų, kovoti 
su pasireiškiančiu banditizmu ir vagystėmis, suvaldyti vals- 
čių ir apskričių viršininkų savivaliavimą ir k. (Memorandu- 
mas išspausdintas P. Klimo knygoje “Der Werdegang des 
Litauischen Staates 1919). Tačiau į tą memorandumą vi- 
sai neatsižvelgta. Ob Osto karinė valdžia darė, kaip ji no- 
rėjo, nes turėjo stiprią atramą militariniuose Berlyno sluoks- 
niuose. Kiek palankiau į Lietuvos reikalus žiūrėjo Vokietijos 
civilinė valdžia, ypač kai kurie reichstago atstovai, Kaip ka- 
talikų M. Erzbergeris ir socialdemokratų E. Davidas. 


Lietuvos tarybos delegatus iš Šveicarijos iki Berlyno vėl 
parlydėjo baronas von der Ropp. Negalėjo jis Berlyne pain- 
formuoti, ką lietuviai Berne tarė, bet Vokietijos vyriausybei 
nebuvo nė svarbu. Jos politikai Lietuvos nepriklausomybės 
mintis buvo svetima. Tarybos atstovai tai karčiai pajuto, už- 
trukę Berlyne apie dvi savaites, besiaiškindami Lietuvos pa- 
dėtį. Antanas Smetona, Lietuvos tarybos pirmininkas, 1917 
lapkričio 13 Adlono viešbutyje skaitė paskaitą, pabrėždamas 
Lietuvos nepriklausomumą ir suverenumą. Nustebo, kai pri- 
ėjo mažlietuvis dr. Vilius Gaigalaitis, karštas lietuvis patriotas 
ir uolus veikėjas, reichstago atstovas, ir pastebėjo: “Nei vie- 
nam prūsų lietuvių nė į galvą neateinanti mintis atsiskirti 
nuo Prūsijos ir prisiglausti prie naujos Lietuvos" (Karo Ar- 
chyvas, Kaunas 1937, Nr. 8, 83 p.). Nepraslinko nė poros 


122 


metų, ir dr. Vilius Gaigalaitis jau kovojo už Mažosios ir Di- 
džiosios Lietuvos sujungimą. Bet 1917 metų pabaigoje ir jam 
dar atrodė, kad nuo Vokietijos atsiskirti neįmanoma. 


Dar labiau neįmanoma buvo susikalbėti su Vokietijos 
kancleriu. Naujasis kancleris Georg von Hertling, katalikų 
centro žmogus, reichstage 1917 lapkričio 29 dieną pareiškė, 
kad Kuršo ir Lenkijos gyventojai turėtų teisę laisvai ap- 
sispręsti. Reichstage dėl to kilo smarkūs debatai. Kanclerio 
nusistatymą ypač gynė M. Erzbergeris ir E. Davidas. Žinios 
pateko plačiai į spaudą. Rodėsi, kad Lietuvos reikalui tai 
turėjo padėti. Padėjo gal tik tiek, kad Lietuvos tarybos na- 
rių viešėjimas Berlyne baigėsi. Užsienio reikalų ministerijoje 
paaiškėjo, ką vokiečiai iš tikrųjų galvoja. Buvo pasiūlytas su- 
sitarimo projektas, kurį taryba Vilniuje skubiai turėjo pri- 
imti. Projekte buvo numatytas amžinas ir tvirtas Lietuvos 
ir Vokietijos ryšys. Ji turi sudaryti militarinė, transporto, 
muitų ir valiutos Konvencijos. Vadinas, Lietuva gauna tik 
savivaldą, o ne nepriklausomybę. Susitarimas pasirašytas 1917 
gruodžio 1. Lietuvos tarybos atstovai grįžo į Vilnių. 


Vilniuje ir Kaune su vokiečiais derėtasi iki gruodžio 10. 
Kai kurie tarybos nariai buvo labai priešingi susitarimui. Gi 
vokiečių karinė vadovybė buvo dar priešingesnė: nenorėjo su- 
tikti nė su tuo, kas buvo sutarta Berlyne. Tarybos nariai 
siekė, kad būtų skelbiama Lietuvos nepriklausomybė su sos- 
tine Vilniuje, kad būtų savaranki Lietuvos kariuomenė, kad 
ryšius su Vokietija nuspręstų steigiamasis seimas. Viskas buvo 
atmesta. Tebuvo reikalaujama pareiškimo, kad atsiskiriama 
nuo Rusijos ir dedamasi su Vokietija. Suprasdama, kad reikia 
derėtis ir tokiom sąlygom, kol aplinkybės pasikeis, taryba po 
ilgų ginčų priėmė nutarimą dviejų punktų: vienu pabrėžė 
Lietuvos nepriklausomos valstybės atstatymą, o kitu — ryšį 
su Vokietija. šis nutarimas vadinamas 1917 gruodžio 11 de- 
klaracija. 

Vokiečių nenuolaidumas buvo padidėjęs dėl bolševikų pa- 
siūlytų karo paliaubų. Tai rodė jų silpnumą. Vokiečiai negal- 
vojo dabar su rusais derėtis dėl kraštų, kuriuos buvo užėmę. 
Kai susiėjo su bolševikais kalbėtis Lietuvos Brastoje 1917 
gruodžio 22, vokiečių delegacija pareiškė, kad Lietuva, Latvi- 
ja ir Lenkija nuo Rusijos atsiskyrusios; jų klausimas derybo- 

se negali būti nė keliamas. Bolševikų delegacija tada derybas 
nutraukė ligi 1918 metų pradžios. 


AšTUONIOLIKTIEJI metai buvo patys lemtingieji Didžia- 
jame kare ir patys reikšmingiausi Lietuvai. Vokietija karą 
pralaimėjo, Lietuva ir kitos valstybės gavo laisvę, Rusijoje 
įsigalėjo bolševizmas. Įvykiai rutuliojosi staigiomis permaino- 
mis. , 

Bolševikam buvo staigmena, sulaukus Vokietijos ultimatu- 
mo, kuris juos gražino Lietuvos Brastos derybom 1918 sausio 
9. Buvo sutarę anksčiau grįžti, bet delsė manydami, kad Vo- 
kietija nesiryš griežtam sprendimui. Priversti atsirasti, ir bol- 
ševikai dabar atsigabeno Lenkijos ir Pabaltijo tautų “atsto- 
vūs". Lietuviam atstovauti buvo pasiimtas patarėju Vincas 
Kapsukas, senas varpininkas ir socialdemokratas, susidėjęs 
su rusais bolševikais, kurie dar 1917 gruodžio 21 Petrapilyje 
buvo padarę jį “komisaru Lietuvos reikalam“. Bet tie “atsto- 
vai" nieko savo šeimininkam padėti negalėjo. Vokiečiai ir 
austrai bolševikus paspaudė: 1918 vasario 9 su Ukraina su- 
darė atskirą taiką. Ukrainos delegacijoje dalyvavo lietuvis 
— prof. Augustinas Voldemaras, vėliau pirmasis Lietuvos mi- 
nisteris pirmininkas (1918). Toji separatinė taika bolševikų 
delegaciją pribloškė. Jos pirmininkas Leo Trockis - Beršteinas, 
pareiškęs, kad dabar “nei taika, nei karas" (ni myr, ni voj- 
na), išvyko, o vokiečių armija 1918 vasario 18 plačiu ruožu 
ir giliai išstūmė rusus iš Latvijos (už Dauguvos), Estijos, 
Gudijos, Ukrainos, kur užėmė Kijevą, Charkovą ir Odesą prie 
Juodųjų marių. Rytų frontas lūžo. Dar kiek paspaudę, vo- 
kiečiai galėjo užimti Petrapilį ir Maskvą. Bolševikai griebėsi 
gelbėti ne savo kraštą, o savo revoliuciją. Jie grįžo į Lietu- 
vos Brastą ir 1918 kovo 3 priėmė visas taikos sąlygas. At- 
sisakė nuo bet kokių Rusijos teisių į Lenkiją, Lietuvą, Latviją, 
Estiją; turėjo pasitraukti iš Ukrainos ir Suomijos (savo ne- 
priklausomybę buvo paskelbusi dar 1917 gruodžio 6); užleisti 
Turkijai kai kurias žemes Kaukaze; sumokėti milijardus ka- 
ro išlaidų. Vokiečiai pasilaikė teisę palikti Gudijoje ligi karo 
pabaigos Vakaruose. Ten jie sutelkė savo karines pajėgas. 

Bolševikai visom jėgom šoko stiprintis Rusijoje, pradėję 
žiauriausį terorą. Jiem rūpėjo išsilaikyti valdžioje ir susidaryti 
atramą pasaulinei revoliucijai bent nedideliam plote. Kai Le- 

ninui buvo prikišta, kad jis žudo rusų tautą, atsakė: “Man 
nusispiauti į Rusiją" (Eugene Lyons, Our Secret Allies, New 
York 1954, 96 p.). Kruviniausiu žudiku buvo lenkas Feliksas 
Dzierzynski, bajoras nuo Ašmenos, veikęs tarp socialdemokra- 
tų Vilniuje ir Kaune, paskui Lenkijoje ir Rusijoje. 


Rusijos lietuviai pirmieji susidūrė su kruvinuoju bolše- 
vizmu. Tuo metu Rusijoje buvo apie 200,000 lietuvių. Tarp 
jų labai daug buvo bėglių, evakuotų moksleivių, išvarytų ūki- 
ninkų karo pradžioje iš Sūduvos ir kitų Lietuvos vietų. Vargo 
buvo nemaža ir ligi bolševikų revoliucijos. Apie tai mus 
Šveicarijoje informavo M. Yčas ir kan. K. Olšauskis. Viena- 
me tik Petrapilyje buvę apie 20,000 pabėgėlių, iš kurių pusę 
reikėję nuolat šelpti; daugiausia tuo rūpinęsis kun. Juozas 
Laukaitis ir paskui kun. Jurgis Narjauskas. Bendram lietuvių 
šalpos komitetui vadovavo M. Yčas. Tas komitetas taip pat 
rūpinosi lietuvių jaunuomenės ir suaugusiųjų švietimu. Veikė 
254 mokyklos; iš jų 4 gimnazijos, 1 progimnazija ir moky- 
tojų kursai. Mokiniam buvo išlaikomi bendrabučiai; juose gy- 
veno ir mano brolis Jurgis ir dvi seserys — Onutė ir Ievutė. 
Brolis Jurgis gyveno Voroneže, kur buvo per pusantro tūks- 
tančio mokinių. Voroneže susikoncentravo ir visuomeninė bei 
politinė lietuvių veikla, kai Petrapilyje labiau įsigalėjo bolše- 
vikai. Rusijos lietuviai taip pat siekė Lietuvos nepriklauso- 
mybkės. 


Įvykus 1917 metų vasario revoliucijai, Petrapilyje buvo 
sušauktas vadinamas mažasis seimas (1917 vasario 11 s. k.), 
kuriame sutarta sudaryti Rusijos lietuvių taryba iš visų poli- 
tinių srovių. Ji buvo sudaryta 1917 kovo 13. Į prezidiumą įėjo 
pirm. Stasys šilingas, vicepirm. Vaclovas Bielskis ir kun. Ka- 
zimieras Rėklaitis, sekr. Liudas Noreika ir Antanas Tumėnas, 
ižd. Gabrielis Liutkevičius. Į tarybą dar įėjo IV dūmos atsto- 
vai: Martynas Yčas, Mikalojus Januškevičius, kun. Juozas 
Laukaitis ir Pranas Keinys. Rusijos lietuvių taryba pasisakė 
už tai, kad “Lietuva turėtų savąją valdžią savame krašte“. 
Buvo sudarytas 12 asmenų Lietuvos vykdomasis Komitetas, 
kuris kreipėsi į Rusijos vyriausybę (ministerį pirmininką ku- 
nig. Lvovą), kad leistų administruoti Lietuvos žemes, kurių 
vokiečiai dar nebuvo užėmę. Kai tas prašymas nepatenkintas, 
tai buvo sušauktas Petrapilio didysis seimas 1917 gegužės 27 

— birželio 3. Atstovai rinkti iš visų lietuvių kolonijų; jų su- 
sirinko apie 336. Po didelių ginčų tame seime buvo priimta 
rezoliucija, kuri reikalavo Lietuvai nepriklausomybės: 


“Visa etnografinė Lietuva privalo tapti nepriklausoma 
valstybė ... Valdymo būdą ir vidaus tvarką turi nustatyti 
sukviestas visuotiniu, lygiu ir slaptu balsavimu Steigiamasis 
Lietuvos Susirinkimas“ (Vaižgantas, Tiesiant kelią Lietuvos 
nepriklausomybei, Kaunas 1919, 35 p.). 


Toks nutarimas buvo priimtas krikščionių demokratų ir 
tautos pažangos (deš. tautininkų) balsų persvara prieš socia- 
listus ir santarininkus (kair. tautininkus). Jie išėjo iš seimo 
ir priėmė savąją rezoliuciją, kuria reikalavo Lietuvai laisvo 
apsisprendimo teisės. Skirtumas buvo tas, kad dėl Lietuvos 
nepriklausomybės palikta pasisakyti pačiai lietuvių tautai. 
Toks nusistatymas derinosi su Rusijos socialistų ir bolševikų 
įsitikinimu, kad, leidus žmonėm balsuoti, jie pasisakytų už 
socialistinę revoliuciją ir ryšius su Rusija. Tokios pačios min- 
ties buvo ir bolševikų delegacija Lietuvos Brastos derybose, 
kai ji reikalavo vokiečius atsitraukti iš okupuotų kraštų ir 
leisti žmonėm balsuoti. Jie tikėjosi, kad žmonės paseks bol- 
ševikų šūkiais. Bolševikai dar nebuvo spėję parodyti kruvinų 
savo nagų. Kai Rusijoje lietuviai juos išvydo, pradėjo galvoti 
kitaip net ir tie, kurie Petrapilio seime susilaikė tuojau rei- 
kalauti Lietuvai nepriklausomybės. 


Petrapilio seime suardyta lietuvių vienybė buvo vėl at- 
statyta Voroneže. Ten 1917 gruodžio 1 pradėjo veikti naujai 
sudaryta aukščiausia Rusijos lietuvių taryba: pirm. Pr. Ma- 
šiotas, nariai — J. Bagdonas, K. Grinius, J. Jablonskis, kun. 
Paukštys, kun. Pr. Penkauskas, Vyt. Petrulis, R. Skipitis, M. 
šleževičius, St. šilingas, kun. J. Vailokaitis, kandidatai — J. 
Alekna, E. Draugelis, J. Vokietaitis, Z. Žemaitis. Socialdemo- 
kratai savo atstovų tarybai nedavė: jie dėjosi su lietuviais 
bolševikais, kurie netrukus likvidavo visas lietuviškas organi- 
zacijas, buvo suėmę ir tos aukščiausios tarybos narius. Rusi- 
jos bolševikų Komisarų taryba 1918 sausio 10 (n. k.) įsakė va- 
dinamam “Lietuvos reikalų komisariatui" perimti iš Lietuvos 
evakuotas įstaigas, taigi ir mokyklas. Perėmimą vykdė Vincas 
Mickevičius - Kapsukas, prižiūrėjo “tautų reikalam“" liaudies 

komisaras Stalinas. Rusijos lietuvių aukščiausia taryba buvo 
likviduota 1918 kovo 19, nors ji daugiausia rūpinosi lietuvių 
pabėgėlių gražinimu tėvynėn. 

Lietuvoje tuo metu jau buvo paskelbtas Vasario 16 aktas 
prieš vokiečių valią. Lietuvos tarybai jau buvo paaiškėję, kad 
vokiečiai nepriklausomybės Lietuvai duoti nesirengia. Neleido 
tarybos atstovam dalyvauti nė Lietuvos Brastos taikos pasi- 
tarimuose, kaip buvo tikėtasi. Gen. M. Hoffimanas 1918 sausio 
12 tepareiškė, kad Lietuva yra nutraukusi ryšius su Rusija 
ir jos klausimas derybose nesvarstytinas. Tam buvo atsikirsta 
bolševikinė V. Mickevičiaus - Kapsuko “dekliaracija" (1918 
vasario 10), kurioje buvo reikalaujama Lietuvai laisvo apsi- 
sprendimo, kaip ir Petrapilio seime kairiųjų grupių, būtent, 
“laisvės garantija darbo minioms“ (Tiesa, Maskva 1918, kovo 
29, Nr. 19). Taigi, ir vokiečiai ir bolševikai rusai tebetykojo 
Lietuvos žemių. 

Lietuvos tarybai buvo nelengva spirtis vokiečiam. Vieni 
tarybos nariai buvo griežtai nusistatę prieš vokiečius, kiti bu- 
vo linkę derėtis. Kai kurie nariai (M. Biržiška, S. Kairys, St. 
Narutavičius ir J. Vileišis) iš tarybos išėjo, o pirmininkas A. 
Smetona, gynęs 1917 gruodžio 11 nutarimą, atsistatydino: 
“Tegul dauguma pastato priešakin savo žmones" (Z. Ivinskis, 
Lietuvos politinė būklė 1918. židinys, Kaunas 1939, Nr. 2, 199 
p.). Pagaliau 1918 vasario 15 visų, ir pasitraukusių iš tarybos, 
susitarta dėl tokio teksto, kuris buvo paskelbtas 1918 vasario 
16, šeštadienį, ir kuris tapo Lietuvos nepriklausomybės aktu. 


Vokiečių sluoksniuose tatai sukėlė nepasitenkinimą, nors 
po dviejų dienų (vasario 18) prasidėjo didžioji ofenzyva ry- 
tuose, Lietuvos Brastos derybom nutrūkus, ir Vokietijos vy- 
riausybei nebuvo parankus konfliktas su lietuviais. Jis rodytų 
pasauliui, kad vokiečiai tebegrobia svetimus kraštus. Paran- 
kiau buvo remtis Lietuvos tarybos nutarimu. kad nuo Rusi- 
jos atsiskiriama ir dedamasi su Vokietija. 

Atsiskyrimas Vasario 16 akte buvo aiškiai išreikštas: 
“skelbia atstatanti nepriklausomą demokratiniais pamatais 
sutvarkytą Lietuvos valstybę su sostine Vilniuje ir tą valsty- 
bę atskirianti nuo visų valstybinių ryšių, kurie yra buvę su 
kitomis tautomis“. Bet šis atsiskyrimas apėmė ir Vokietiją. 
Apie jokias konvencijas su Vokietija neužsiminta. Vokiečiam 

dabar parūpo gruodžio 11 nutarimas. Anuomet karinė vokie- 
čių valdžia nė su juo nenorėjo sutikti. Dabar Vokietijos vy- 
riausybė spaudė, kad gruodžio 11 nutarimo būtų laikomasi. 
Bet jo besilaikant, reikėjo skelbti Lietuvos nepriklausomybė, 
ko vokiečiai nebuvo dar padarę. 


Naujose derybose rastas “kompromisas": Lietuvos taryba 
pareiškė, kad gruodžio 11 ir vasario 16 aktai derinasi (vadi- 
nasi, sutinkama sudaryti “amžiną ir tvirtą ryšį su Vokietija“), 
o Vokietijos kaizeris Vilhelmas II 1918 kovo 23 pripažino 
Lietuvą nepriklausoma valstybe. 


Vokietijos kaizerio Vilhelmo II rašte buvo pabrėžtas Lietu- 
vos tarybos gruodžio 11 nutarimas ir, juo pasiremiant, taip 
pasakyta: “Vokiečių valstybės vardu pripažįstame Lietuvą 
laisva nepriklausoma valstybe ir pasižadame Lietuvos valsty- 
bei atsistatant pateikti jai prašytos apsaugos ir pagalbos. Mes 
vadovaujamės čia tuo supratimu, kad tos sutartys, kurios yra 
darytinos, tiks tiek Vokiečių valstybės, tiek ir Lietuvos rei- 
kalam ir kad Lietuva prisiims dalį Vokietijos karo sunkeny- 
bių, per kurias ir jinai įgyja laisvę“. 

Vokietijos kancleriui grafui von Hertlingui buvo pavesta 
“rasti reikiamų savarankios Lietuvos valstybės atstatymui 
priemonių“, nustatyti tvirtą sąjungos ryšį su Vokietija ir su- 
daryti numatytas sutartis. 

Lietuvos tarybos delegacija, kuri tada buvo Berlyne, kai- 
zeriui Vilhelmui II padėkojo telegrama: “Lietuvos Tarybos 
pirmininkas ir delegacija, kuriai šiandien Valstybės kancle- 
ris pareiškė Lietuvos nepriklausomybės pripažinimą, teikiasi 
Jūsų Didenybei išreikšti gilią ir neišdildomą padėką, kad stipri 
Vokiečių valstybė suteikė ilgus amžius kentėjusiai Lietuvių 
Tautai laisvės ir kaipo pirmoji valstybė pripažino jos nepri- 
klausomybę. Mes esame džiugūs tikėdamiesi, kad Vokietija ir 
Lietuva, kaip geros kaimynės, lygiai darbuosis garbingajame 
atstatomajame taikos darbe“. Pasirašė A. Smetona, kun. J. 
Staugaitis, J. šaulys ir J. Vileišis. 

Kaizeris Vilhelmas II atsakė: “Į nepriklausomos Lietuvos 
valstybės pripažinimo proga pasiųstą man telegramą aš iš- 
reiškiu Jums, Pone Pirmininke, ir Lietuvių Delegacijos na- 
riams savo padėką. Man džiugu, kad narsūs mano kariuo- 


menės žygiai išlaisvino Lietuvą iš rusų jungo ir man davė 

galimybės atstatyti Lietuvą kaip laisvą, nepriklausomą valsty- 
bę. Tuo būdu po ilgų skaudžių metų tautinio jos plėtojimosi 
stelbimas susilaukė galo. Aš tvirtai tikiu, kad Lietuva kaip 
valstybė greitai pražydės ir kad artimi santykiai, kurie pri- 
valės rišti toliau su Vokietijos valstybe, rems ir užtikrins jų 
klestėjimą“ (Visi trys raštai buvo paskelbti “Lietuvos Aide' 
Vilniuje 1918 kovo 29 ir gegužės 9). 


Bet ir toliau liko tik oficialus Lietuvos nepriklausomybės 
pripažinimas. Nei gražūs žodžiai ir linkėjimai nei tos “reikia- 
mos Lietuvos valstybei atstatyti priemonės", apie kurias už- 
siminė kaizeris Vilhelmas II, nebuvo gyvenime vykdomos. Vo- 
kiečių karinė vadovybė neleido tarybai laisvai veikti. Nešvel- 
nėjo nė sunki operacija, nes vokiečiai negavo iš Ukrainos tiek 
žemės gėrybių, Kiek tikėjosi. Vakaruose tebespaudė prancūzai, 
anglai ir amerikiečiai. Vokietija telkė paskutines jėgas karui 
laimėti, drauge nenorėdama iš rankų išleisti ką jau buvo 
užėmusi. Lietuva buvo manoma jungti su Saksonija ar Prū- 
sija; būtų pasidariusi tik atskira Vokietijos provincija. 


Kad galima būtų nuo tų planų atsiginti, M. Erzbergeris, 
nuoširdus lietuvių draugas, dar 1917 metais kėlė mintį rinkti 
Lietuvos karalium vokiečių kunigaikštį, kataliką. Prūsija ir 
Saksonija buvo protestantiškos ir arti Lietuvos; Prūsijos sie- 
nos lietėsi su Sūduva. Be to, savarankus vokiečių kilmės ku- 
nigaikštis, paėmęs Lietuvos sostą, kovotų, kad Lietuvą sau 
išlaikytų. Tuo būdu ir kilo Lietuvos taryboje projektas įsteigti 
karaliaus sostą ir Mindaugo II vardu pakviesti jį užimti 
Wuerttembergo kunigaikštį Wilhelmą von Urachą. Buvo jam 
surašytas 12 straipsnių pasiūlymas, kurį kunigaikštis priėmė 
1918 liepos 1 Fribourge i. Breisgau. Lietuvos taryboje Uracho 
rinkimai karalium Mindaugu II įvyko liepos 13. Dar tą pačią 
dieną buvo pranešta Vokietijos vyriausybei ir okupacinei val- 
džiai Lietuvoje. 

Vokietijos kancleris von Hertlingas karaliaus rinkimus at- 
metė. Be to, neleido tarybai vadintis Lietuvos valstybės taryba. 
Esą dar nesudarytos su Vokietija sutartys. Tatai rodė, kad 
tos sutartys turėtų Lietuvą taip supančioti, jog iš nepriklau- 
somybės mažai kas bepaliktų. Tarybai teliko raštais ir me- 
morandumais kovoti dėl savo teisių, Lietuvos administracijos, 
valstybės sienų, okupacijos kietumo, bet viskas buvo be tei- 

giamų pasekmių, kol naujo Vokietijos kanclerio Max von Ba- 
deno 1918 spalio 5 buvo leista užimtiem kraštam kurti savo 
valstybes ir vyriausybes. Vokietijos pralaimėjimo galas jau ar- 
tėjo. Prieš tai dar įvyko viena žymi lietuvių konferencija 
Šveicarijoje. 

Lausanne trečioji konferencija įvyko 1918 rugsėjo 5-16. 
Iš Lietuvos buvo atvykęs valstybės tarybos pirmininkas A. 
Smetona, kuris konferencijai. pirmininkavo, ir tarybos nariai 
— kun. A. Petrulis, M. Yčas ir A. Voldemaras. Abu pasta- 
rieji į tarybą Kooptuoti, kai grįžo iš Rusijos Augustinas Vol- 
demaras, kaip jau minėjau, buvo įsispraudęs į ukrainiečių 
delegaciją ir dalyvavo Lietuvos Brastos derybose, bet žodžio 
negavo; informavo apie Lietuvą privačiai. Iš Jungtinių Ame- 
rikos Valstybių dalyvavo kun. V. Bartuška, kun. J. Dabužis, 
adv. B. Mastauskas ir K. Pakštas. Paskutinieji trys atvyko 
konferencijai jau besibaigiant. Iš Šveicarijos dalyvavo J. 
Gabrys, Vl. Daumantas, J. Purickis, K. Olšauskis ir A. Ste- 
ponaitis. Konferencijos pradžioje A. Voldemaras pareiškė, kad 
Lietuvos valstybės taryba yra suvereni institucija, tad konife- 
rencijos nutarimai tegali būti patariamieji — tarybos ne- 
saistantieji. J. Gabrys gana griežtai pasisakė prieš tokią A. 
Voldemaro nuomone: Lietuvos valstybė dar neegzistuoja, tai 
nėra nė suverenaus organo; taryba turinti veikti pagal valią 
daugumos lietuvių, kuriem čia atstovaujama. Toliau buvo nu- 
statyta gana plati darbotvarkė. Pradėta nuo pranešimų. 


A. Smetona pranešinėjo apie padėtį Lietuvoje. Vokiečiai 
tebetrukdo tarybai veikti. Lietuvos lenkai taip pat stoja sker- 
sai kelio. Jie kuria daug savų mokyklų, kuriom lėšų gauna 
iš Varšuvos. Lietuvių gimnazijų yra jau 19; vien tik 
Sūduvoje 6. Rudenį (1918) manome atidaryti Vilniaus univer- 
sitetą. Daug rūpesčio sudaro lietuvių gražinimas iš Rusijos: 
daro kliūčių ir rusai ir vokiečiai. Rusai prie sienos visa atima, 
ilgai pralaiko, maistu neaprūpina. Polocke 1,500 vaikų nuo 5 
iki 12 metų išlaikė apie 4-5 savaites. Rusijoje bolševikai kon- 
tiskavo lietuvių turto už kelis milijonus rublių, visas įstaigas 
likvidavo, išvaikė lietuvių kariuomenės pulkus Minske, Vi- 
tebske ir kitur. Lietuvai priklausytų iš Rusijos gauti senoji 
Lietuvos metrika, lietuvių knygynai bei archyvai, Petrapilio 
dvasinės akademijos turtai ir k. Geri santykiai yra su ukrai- 

niečiais ir Kaukazo gruzinais. Jie taip pat išsilaisvina nuo 
Rusijos. Lietuvos taryboje svarstomi pagrindai konstitucijai; 
ruošiamasi iš vokiečių perimti valdžią. 


„ Gabrys nušvietė Šveicarijos lietuvių tarybos veiklą. 
Buvo užsienyje reaguojama į lenkų skleidžiamas prasimanytas 
žinias apie Lietuvos tarybą Vilniuje. Lenkai stengėsi jos 
reikšmę sumažinti, diskredituoti santarvininkų akyse. Skelbė, 
kad ji parsidavusi vokiečiam, kad tarybon susimetęs išsišo- 
kėliu separatistų gaivalas, neturįs tautoje pasitikėjimo. Tie pik- 
ti prasimanųymai buvo atitaisinėjami užsienio spaudoje ir 
Informacijos biuro leidiniuose “Pro Lithuania" ir “Litauen". 
Buvo įduoti laiškai, dokumentai ir žemėlapiai įvairiom kitų 
kraštų atstovybėm Šveicarijoje. Apie vokiečių okupacinį slėgi- 
mą Lietuvoje išleistas stambokas leidinys “Lietuva po vokiečių 
jungu“ (La Lithuanie sous la Jong Allemand). Vasario 9 įduo- 
ti raštai Berne neutralių valstybių ambasadom; išdėstytas 
Lietuvos nepriklausomybės klausimas. Gražiai atsiliepė olan- 
dai, švedai, danai, norvegai, šveicarai. Vokietijos kaizeriui 
paskelbus Lietuvos nepriklausomybę, buvo atkreiptas užsienio 
spaudos dėmesys, kad Lietuvai dedamos reparacijos. “Pro 
Lithuania“ leidinyje buvo dėstomi faktai, kaip vokiečiai te- 
bedelsia savo pasižadėjimus vykdyti, Lietuvą tebeišnaudoja, 
siekia ją padaryti savo provincija. Užbaigdamas savo prane- 
šimą, . Gabrys pasakė: “Jeigu ne užsienio spauda ir veikla, 
tai vargiai būtų turėta tiek konferencijų Šveicarijoje (— viso 
jų buvo 6), vargiai būtų įvykusi ir Vilniaus konferencija, 
nebūtų iškovota nei tiek laisvės Lietuvoje, kiek dabar jau 
yra“. 

V. Bartuška referavo apie pastangas gauti Vilniui lietu- 
vių vyskupą. Keturis kartus buvo kreiptasi į šv. Sosto nunci- 
jų Eug. Pacelli (Muenchene), į Romą ir į Msgr. Maglione 
(Berne), bet kolkas jokių rezultatų nesulaukta. Vatikanas ne- 
siskubina lūkuriuodamas, kaip toliau vystisis padėtis rytinėje 
Europoje. 

V. Bartuška toliau informavo apie Amerikos lietuvių veik- 
lą. Jį papildė į konferencijos pabaigą (rugsėjo 12) atvykęs 
K. Pakštas. Bartuška nurodė, kad lietuvių dieną JAV surinkta 
127.000 dolerių, kurie tebeguli Amerikos Raudonajame Kryžių- 
je. Washingtone nuo 1917 vasaros veikia informacijos biuras. 

Jame dirba dr. J. Bielskis, B. Mastauskas ir stud. K. Šščes- 
nulevičius. Pakštas apibudino 1918 balandžio 13-14 New Yorke 
įvykusį lietuvių seimą, kuris sutraukė arti 2,000 atstovų; da- 
lyvavo katalikai ir tautininkai, socialistai nesidėjo. Tarta, kad 
Lietuvai geriausiai tinka demokratinė respublika. Išrinktas 
vykdomasis komitetas rūpintis Lietuvos reikalais. Jo žinion 
perimtas informacijos biuras. Gausi delegacija buvo priimta 
JAV prezidento Woodrow Wilsono, kuris 1919 sausio 8 paskel- 
bė 14 taikos principų. Tarp jų yra ir tautų laisvės principas. 
Amerika apskritai esanti palanki Lietuvos nepriklausomybei. 


Po pranešimų plačiai svarstyta Lietuvos valdžios, seimo, 
kariuomenės, sienų, Katalikų Bažnyčios Lietuvoje ir kiti rei- 
kalai. Pabaigoje kalbėta apie taikos konferenciją. A. Smetona 
padėkojo Šveicarijos lietuviam už konferencijos suorganizavi- 
mą ir pabrėžė būtiną reikalą visų pastangas derinti. 

Tai buvo paskutinė konferencija Šveicarijoje. Mūsų su- 
darytoji taryba, kuri buvo pradėjusi vadintis aukščiausia 
(Counseil Nationale Supreme) nebeteko pirmykštės reikšmės, 
pradėjus laisviau veikti Lietuvos tarybai Vilniuje. Tik J. Gab- 
rys liko prieš ją nusiteikęs ir ėmęsis priešiškos spaudoje 
akcijos. Gal buvo užgautas jo asmuo ir veiklumas, kai atsi- 
kuriančioje Lietuvos valstybėje nebuvo patelktas aukštom pa- 
reigom? Ankstyvesne savo veikla, reikia pripažinti, jis yra 
daug padaręs Lietuvai išgarsinti ir jos nepriklausomybei siekti. 


Nepriklausomybei kelias pasidarė laisvas, kai Vokietijos 
kancleris Max von Badenas 1918 spalio 20 leido Lietuvos tary- 
bai organizuoti valdžios aparatą ir perimti krašto valdymą iš 
civilinės vokiečių administracijos, telkti savo kariuomenę ir 
policiją. Lapkričio 2 buvo priimti laikini konstitucijos nuo- 
statai, kurie Uracho kvietimą į karalius paliko steigiamojo 
seimo nuožiūrai. Bet tas klausimas visai atkrito, kai kaizeris 
Vilhelmas lapkričio 10 pabėgo i Olandiją, o lapkričio 11 Vo- 
kietja kapituliavo: Compiegne, Prancūzijoje, pasirašytos tai- 
kos paliaubos. Vokietijos vyriausybės vardu pasirašė M. Erz- 
bergeris, ėjęs tada valstybės sekretoriaus pareigas. Jisai pa- 
laikė taip pat Versalio (1919) taikos pasirašymą; už tai buvo 
dviejų vokiečių karininkų nužudytas (1921), tesulaukęs 46 
metų, Lietuvai daug pasitarnavęs. 

Lietuvos pirmoji vyriausybė buvo sudaryta aną taikos pa- 

liaubų dieną — lapkričio 11 Vilniuje. Prezidento funkcijas 
ėjęs tarybos prezidiumas (A. Smetona, J. Staugaitis, J. šau- 
lys) ministeriu pirmininku parinko A. Voldemarą lapkričio 
4, o jo pasiūlytą kabinetą patvirtino lapkričio 11 tokios sudė- 
ties: pirmininkas ir užsienių reikalų ministeris A. Voldema- 
ras, vidaus reikalų — Vladas Stašinskas, teisingumo — Petras 
Leonas, finansų — Martynas Yčas, švietimo (laikinai kaip 
valdytojas) — Jonas Yčas, ūkio ir valstybės turto — Juozas 
Tūbelis. Liko dar nepaskirti trys mMinisteriai, kurių pareigas 
laikinai prisiėmė: A. Voldemaras — karo ministerio, M. Yčas 
— susisiekimo, Vl. Stašinskas — viešųjų darbų ir maitinimo. 


Lietuvos nepriklausoma valstybė gimė. Bet reikėjo ginti 
ir vyriausybę ir žemę, kad viena galėtų valdyti, o antra būtų 
laisva. Kai vokiečiai pradėjo iš užimtų kraštų trauktis, įkan- 
din sekė bolševikai. Dar 1918 lapkričio 13, vos dviem dienom 
praėjus po Karo paliaubų, Rusijos bolševikinė vyriausybė pa- 
skelbė, kad Lietuvos Brastos sutartį naikina. Tuo būdu savo 
pareiškimą, jog visam laikui atsisako nuo Lenkijos ir Pabal- 
tijo kraštų, tuojau sulaužė. Pabaltijo tautom sudarė iškamši- 
nes “vyriausybes". Gruodžio 24 paskelbė, kad pripažįsta tik 
“tarybines" Lietuvos, Latvijos, Estijos respublikas. Lietuvai 
skirtoji Vinco Kapsuko “vyriausybė", iškelta ant raudonosios 
armijos durklo, 1919 sausio 5-6 užėmė Vilnių. Lietuvos vy- 
riausybė pasitraukė į Kauną. Prasidėjo kruvinos Kovos už 
Lietuvos laisvę. 


ŠVEICARIJOJE tuo metu JAV atstovu buvo A. Stovall. 
Lietuviai jį painformavo, kas darosi Lietuvoje, ir jis padėtį 
gerai suprato. Savo rašte JAV valstybės sekretoriui Robertui 
Lansing rašė: 


“JAV ir kitos santarvininkų vyriausybės prašomos rim- 
tai atkreipti dėmesį į Vokietijos okupacinę kariuomenę, kuų- 
ri šiuo metu ruošiasi pasitraukti iš Lietuvos teritorijos, kaip 
ji skandalingai pažeidžia karo paliaubų nuostatus. Ta ka- 
riuomenė yra dalimi pakrikusi, lyg sukilimo padėtyje ... 
Užuot ją sudraudę, tiek karinės, tiek civilinės valdžios įstai- 
gos išsišokimus toleruoja ... Be jokios teisės grobiamas ne 
tiktai maistas, bet ir geležinkelių įrengimai .. Toliau naiki- 
nami miškai, vienas iš pagrindinių krašto turto šaltinių. Visi 

garlaiviai ir kiti laivai Nemune ... išplukdomi į Prūsiją. Jei 
šis grobimas ir naikinimas nebus tuojau sulaikytas, pradings 
ir tie krašto ištekliai, kurie dar liko po paskutinių trejų metų 
sąmoningo plėšimo. 

“Gen. Pershingas prašomas duoti karinę pagalbą iš 
10,000 JAV lietuvių karių. Jiem pervežti į Liepoją kelias yra 
laisvas. Taip pat norima iš gen. Pershingo gauti ginklų, ka- 
rinės amunicijos ir kitų reikmenų vietinėm 20,000 vyrų pa- 
jėgom. žinia, kad tokia jėga yra, suteiks drąsos žmonėm, ku- 
rie krašte palaiko tvarką, ir suvaldys išdavikiškai besielgian- 
čius. Tie kariai atstatytų ramybę, padėtų palaikyti tvarką 
ir užgniaužtų suirutę, kol Lietuvos vyriausybė susitvarkys ir 
bus pajėgi perimti pareigas" (Papers Relating to the Foreign 
Relation of United States 1919. Washington 1942, 24-25). 


Bet tokia išganinga parama iš JAV neatėjo. Amerikos 
lietuvių noras sudaryti savo legioną ir padėti Lietuvai 
sunkioje kovoje, JAV vyriausybės buvo sulaikytas. Santarvi- 
ninkai laikė karą baigtu, dairėsi, kaip čia savus interesus 
toliau ginti. Karas visus buvo prislėgęs, išvarginęs. Reiškėsi 
pailsimas ir nuovargis. Kiekvienas tesidairė, kaip savo gyvybę 
gelbėti, o apie kitus mažai galvojo. 

Tokios nuotaikos reiškėsi dar 1918 metų pradžioje ir pra- 
sitęsė į visus metus — ligi karo pabaigos. Sunku buvo dirbti 
net ir šalpos darbą. “Lithuanijos" šalpos komiteto posėdyje 
1912 sausio 9 buvo svarstoma, kaip nupirkti 1,000 porų batų 
iš italijos ir maisto iš Prancūzijos. Buvo taip pat nutarta 
10,000 frankų pasiųsti Jurgiui Savickiui į Kopenhagą, kad iš 
tenai siuntinėtų belaisviam į Vokietiją. Kovo mėn. dar pavyko 
nupirkti 4670 kg maisto iš rusų atstovybės Berne. Jurgiui 
Savickiui anų pinigų pasirodė per maža: nutarta skirti kas 
mėnuo po 5,060 frankų. Kan. K. Olšauskis, lankęs Berlyną ir 
lietuvius belaisvius Vokietijoje, 1918 liepos 8 posėdyje prane- 
šė, kad belaisvių padėtis pasibaisėtina, tiesiog badas žiūri į 
akis tiem, kurie dirbti negali arba darbui nepaimami. Kan. K. 
Olšauskis pasiųstas atgal į stovyklas su pinigais, pavedus jam 
dar aplankyti lietuvius belaisvius Austrijoje. Grįžo tiktai lap- 
kričio 22, bet ir su žiniom iš Lietuvos: reikalinga bent 25,000 
frankų ligoninėm Vilniuje ir Kaune. Tai buvo paskutinė di- 
desnė suma, gauta iš “Lithuanijos". 

šalpos veiklą nustumia suaktualėjusi politika: gelbėjimas 
viso krašto. Purickis 1918 metų pabaigoje išvyko į Berlyną, 
o V. Bartuška ir Vl. Daumantas — Lietuvon. “Lithuanijos" 
posėdžiai nutrūko geram pusmečiui. Tuo metu jau pradėjo 
veikti karo paliaubos. Belaisviai iš stovyklų pakriko ir dau- 
gumas pėsti patraukė Lietuvon. 

Paskutinis “Lithuanijos“ šalpos komiteto posėdis įvyko 
1919 rugpiūčio 25 Sūduvoje, Sasnavos miestelyje. Dalyvavo 
kan. K. Olšauskis, kun. V. Bartuška ir kun. A. Steponaitis. 
Buvo nutarta šalpos darbą baigti, o belaisvių gražinimu rū- 
pintis per Raudonąjį Kryžių. Per visą savo veiklą “Lithua- 
nia“ pajamų turėjo 243,326.47 frankus (subsidijos 191,990.05, 
aukos 16,075.10 ir kita). Žymesnės išlaidos pinigais 123,676,58 
frankai, maistu — 46,941.24 fr. 


Informacijos biuras pajamų turėjo 201,530.05 fr. (stam- 
besnės iš JAV lietuvių fondo 54,836.45 fr., vykdomojo lietuvių 
komiteto 49,762.70 fr., Lietuvių tautos tarybos 91,436.40). Išleis- 
ta spausdiniam (3 žemėlapiai, laikraščiai ir k.) 105,237.55 fr., 
atlyginimam (autoriam, vertėjam, perrašinėtojam) 29,243.00 
Tr. ir kitos išlaidos. Įvairių brošiūrų išleista 47. Jų gausumas 
turėjo plačiai pasklisti ir paskleisti daug žinių apie Lietuvą. 

Lietuvių tautos taryba Šveicarijoje turėjo pajamų 297, 
440.60 fr. (žymesnės iš Lietuvos valstybės tarybos 256,082.01 
fr. ir JAV lietuvių tautos tarybos 30,627.00 ir.). Išleista infor- 
macijos biurui Šveicarijoje 66,990.10 fr, akcijai Berlyne 
98,270.20 fr., kelionėm ir reprezentacijom 20,496.65 fr. ir k. 

Visos šios apyskaitos, kurios čia pateikiamos labai su- 
trumpintai, buvo paruoštos kun. dr. V. Bartuškos ir kun. A. 
Steponaičio ir patvirtintos A. Gindrat'o, atstovo “Le Bureau 
de L'/Export-Comptable"'. 

Pasibaigus darbui organizacijose, grįžau į Fribourgą tęsti 
nutraukto mokslo. Tačiau ir tuo metu teko būti Lietuvos Rau- 
dono Kryžiaus įgaliotiniu. Lietuvos Raudonasis Kryžius buvo 
įsteigtas 1919 sausio mėn., valdžios patvirtintas vasario 10. 
Organizatorium ir pirmininku buvo dr. J. Alekna. Pradžia 
buvo sunki, nes nebuvo nei vaistų nei medicinos įrankių. 
1919 metais gauta medikamentų iš JAV. Man teko užmegzti 
pažintį su Msgr. Maglione, šv. Sosto nuncijum Berne, nes jis 
turėjo artimą ryšį su Tarptautiniu Raudonuoju Kryžium ir 

labdaros organizacijom. Tuo būdu buvo gauta 1919 vasario 
21 visas vagonas dezinfekcijos priemonių ir drabužių, kurie 
pasiųsti Lietuvon, tarpininkaujant Berlyne Lietuvos atstovui 
kun. dr. J. Purickiui. Žemaičių vysk. Pr. Karevičiui per- 
siųsta 426.707 vokiškų markių, gautų iš Vatikano per Msgr. 
Achilles Ratti, būsimąjį pop. Pijų XI. Pinigai persiųsti 1920 
lapkričio 26. 

Šveicarijoje būdavo dar Tarptautinio Raudonojo Kry- 
žiaus konferencijos įvairiais pagalbos klausimais. Vaikų šelpi- 
mo kongrese 1920 vasario 25-27 Genevoje dalyvavo apie 150 
atstovų iš viso pasaulio. Man teko atstovauti Lietuvai. Buvo 
proga painformuoti apie Lietuvą ir kitas dvi naujas Pabalti- 
jos valstybes. Daug kas nė jų vardų nebuvo girdėjęs. Norve- 
gai pažadėjo nusiųsti į Lietuvą savo misiją ir 250,000 kro- 
nų. Pažadėjo dar pagalbą olandai ir kitos valstybės. Tarp- 
tautinio Raudonojo Kryžiaus dešimtoje konferencijoje 1921 
kovo 30 buvome jau dviese: iš Lietuvos buvo atvykęs dr. 
Rokas Šliupas. Jis padėkojo už teikiamą pagalbą ir nupasa- 
kojo Lietuvos padėti po karo. 

Baigėsi ir tas mano darbas bei studijos. Reikėjo sutvar- 
kyti ir kam nors perduoti dokumentai. Vis nesitaikė progos 
ir galimybės juos pasiųsti Lietuvon. Perdaviau Lietuvos atsto- 
vybei Berne; priėmė Vaclovas Sidzikauskas. Surašėm smulkų 
deponuotų dokumentų sąrašą ir perdavimo bei priėmimo pro- 
tokolą. 

Mano veikla šveicarijoje baigėsi. Su Fribourgo univer- 
siteto licenciatu 1921 metais grįžau Lietuvon. 

NEPRIKLAUSOMYBĖS DIENOMIS 


NEPRIKLAUSOMON Lietuvon grįžau 1921 metų vasarą. 
Nuo nepriklausomybės paskelbimo buvo jau praėję treji me- 
tai. Jie pareikalavo daug rūpesčio ir aukų. Tiktai savanorių 
krauju buvo apginta Lietuvos laisvė. Ir žemės buvo apginta 
tiktai tiek, kiek galėjo pasiekti Lietuvos kariuomenės kalavi- 
jas. Niekas daugiau jos nepridėjo. Dar atėmė grynai lietu- 
viškas žemes. 

Nepriklausomybės kovos pirmiausia prasidėjo su bolševi- 
kais. Lietuvą jie užpuolė dar 1919 metų pradžioje, Nors buvo 
paskelbę, kad tautom pripažįsta apsisprendimo teisę, bet darė 
visa, kad patys jas “apspręstų". Jų siekimas buvo primesti 
komunistinę ideologiją ir vadinamąją tarybinę — sovietinę 
santvarką. To siekė ne tiktai agitacija, kuri visų žmonių 
paveikti negalėjo, bet ir jėga. Ginklo griebėsi pirmiausia prieš 
tas tautas, kurios kitados buvo Rusijos imperijos sienose, bet 
1918 metais pasiskelbė nepriklausomos, nenorėjo priimti jo- 
kios svetimos valdžios ar “globos". 

Senosios Rusijos imperijos paribiuose savo apsisprendimą 
būti nepriklausomais jau buvo paskelbę suomiai, estai, latviai, 
lietuviai, gudai, lenkai, ukrainiečiai, gruzinai, armėnai, Tam 
buvo priešinga tiek demokratinė Rusijos vyriausybė, kuriai po 
caro Nikalojaus II atsistatydinimo 1917 metais pradžioje va- 
dovavo kunig. Lvovas, o paskui Kerenskis, tiek ir bolševikinė. 
Kerenskis buvo grasinęs suomiam, primindamas, kad turįs 
pakankamai patrankų priversti suomius neišsiskirti iš Rusijos. 
Bolševikai, nuvertę Kerenskį 1917 metų pabaigoje, griebėsi tų 
patrankų prieš savo tautą, kuri kilo prieš bolševikus bal- 
tagvardiečių kovomis ir prieš nepriklausomas valstybes, ku- 
rios susikūrė prie Baltijos marių ir Kaukaze. Pirmiausia buvo 

užgniaužtos gudų ir ukrainų pastangos susikurti nepriklau- 
somas valstybes, paskiausia Armenijos ir Gruzijos laisvos res- 
publikos. Atsilaikė tiktai Suomija, Pabaltijo valstybės ir Len- 
kija. Bolševizmo veržimasis į vakarų Europą buvo sulaikytas 
trisdešimčiai metų. Lietuva tam sudėjo nemažą savo kraujo 
auką. 

Lietuvoje Kovos su bolševikais prasidėjo 1919 metų pra- 
džioje, Kai paskui besitraukiančius vokiečius slinko raudono- 
ji rusų armija, užėmusi 1919 sausio 5-6 Vilnių ir čia įkurdinu- 
si Vinco Kapsuko bolševikinę “vyriausybę". Bolševikai iš Vil- 
niaus ir švenčionių prasiveržė į šiaurės Lietuvą, siekdami 
Žemaitijos, nusitrenkė iki Kėdainių, Kaišiadorių, Jėzno, Aly- 
taus. Lietuvos padėtis buvo gana kritiška. Krašte buvo pa- 
sklidę nemažai bolševikų agitatorių. Pasitraukusiai į Kauną 
Lietuvos vyriausybei trūko kariuomenės ir ginklų. Vokiečiai 
nebuvo dar visai iš krašto išėję; vienu atveju jie kiek gelbėjo, 
kitais — kliudė. 

Lietuvos laisvę apgynė spontaniškas tautos sukilimas prieš 
rusus. Pakilo savanoriais kaimas, apleido savo suolus vyresnio- 
ji moksleivija, stojo kovon iš Rusijos grįžę Lietuvos kariai ir 
karininkai. Pirmas savanoris Povilas Lukšys krito prie Kėdai- 
nių, Taučiūnų kaimo lauke, 1919 vasario 8. Pirmas karinin- 
kas Antanas Juozapavičius paguldė savo galvą už tėvynę ant 
Alytaus tilto 1919 vasario 13. Tos pirmosios kraujo aukos 
aplaistė Vasario 16 metines. 


Ligi 1919 metų rugpiūčio galo Karas su bolševikais jau 
buvo baigtas: iš Lietuvos juos išvijo Lietuvos kariuomenė, 
vadovaujama gen. Silvestro Žukausko, 1919 rugpiūčio 30 pa- 
siekė Dauguvą ties Kalkuoniais, priešais Daugpilį, ir čia susto- 
jo. Buvo dar išlaisvinta žymi Kuršo gubernijos dalis — gausiai 
lietuvių gyvenama Alūksnės (Ilūkštos) sritis. Su bolševikais 
Maskvoje prasidėjo taikos derybos, kurios užsibaigė 1920 liepos 
12 sutartimi. 

Bolševikus iš Lietuvos dar bevejant, Žemaitijoje atsirado 
naujas priešas — bermontininkai. Jie pasirodė Kuršėnuose 
1919 liepos 26. Tai buvo rusų ir vokiečių kariniai daliniai, 
palikę Pabaltijo kraštuose. Vokiečių gen. Rudiger von der 
Goltz, kovojęs su bolševikais Suomijoje ir paskui atsikėlęs į 
Kuršą (Liepoją), dėjosi ir čia norįs Pabaltijo kraštus ginti 

nuo bolševikų. Bet už tų veiksmų slėpėsi noras Pabaltę išsau- 
goti Vokietijai. Gen. von der Goltzo žinioje buvo ir avantiu- 
ristas karininkas Bermondt - Avalovas, Sibiro vokietis, kurio 
daliniai užėmė šiaurinę Lietuvą ir čia plėšikavo. 

Lietuvių kariuomenė, vadovaujama gen. Kazio Ladigos, 
1919 lapkričio 21-22 ties Radviliškiu bermontininkus sukūlė ir 
paėmė didelį karo grobį. Įsikišo ir santarvininkai, vertę vo- 
kiečius trauktis. Evakuaciją prižiūrėjo prancūzų gen. A. Nie- 
selis. Lietuviam nebuvo leista bermontininkų vyti iš Mažo- 
sios Lietuvos ir vaduoti bent Klaipėdos kraštą. Ta sritis 
Versalio taikos sutartimi buvo atskirta nuo Vokietijos ir 1ai- 
kinai palikta administruoti prancūzam. Klaipėdos kraštas iš- 
vaduotas 1923 sausio 15 sukilimu su Lietuvos parama, kai bu- 
vo baimės, kad Klaipėdos uostas gali būti perleistas lenkam. 


Lenkai buvo tretysis nepriklausomos Lietuvos priešas. 
Kur tik galėdami ir prieidami, niekino Lietuvos nepriklau- 
somybę, varė piktą propagandą, kliudė patekti į tarptautines 
konferencijas. Pagaliau griebėsi ginklo. Lietuviam vejant iš 
Lietuvos bolševikus, lenkai puolė iš pietų ir užėmė didelę Lie- 
tuvos dalį su Vilniumi. 1920 metų pavasarį savo rankose jau 
laikė Molėtus, širvintus, žiežmarius, Stakliškes, Daugus, Puns- 
ką, Seinus. Reikalavo jungtis su Lenkija “nauja unija". Mar- 
šalas Juozapas Pilsudskis (1867 - 1935), kilęs iš Žemaitijos 
bajorų, mojosi kurti bendrą Lietuvos ir Lenkijos valstybę 
1772 metų sienose (po pirmojo padalijimo). 


Bet tuo metu bolševikai Rusijoje persvėrė prieš baltagvar- 
diečius. Buvo sustoję jų kovos su Estija, Latvija ir Lietuva. 
Savo raudonąją armiją nukreipė prieš lenkus, ir tie neatlai- 
kė: bolševikai atsidūrė prie Varšuvos. Traukdamiesi iš Vil- 
niaus, lenkai neleido lietuviam miesto užimti ir jis antrą 
kartą pateko bolševikam. Vargu būtų pasitraukę, nors 1920 
liepos 12 jau buvo pasirašyta Maskvoje taikos sutartis ir nu- 
statytos sienos toli už Vilniaus. Bolševikus nuo Varšuvos at- 
mušė lenkam suteikta prancūzų pagalba. Lietuviai stengėsi 
užimti 1920 VII 12 nustatytas sienas, nesikišdami į lenkų ir bol- 
ševikų karą, bet lenkai vis tiek puolė, negalėdami sutikti, kad 
Lietuvai tektų Vilniaus ir Suvalkų lietuviškos sritys. Santar- 
vininkam tarpininkaujant, buvo sudaryta Suvalkuose paliau- 
bų sutartis 1920 spalio 7, Vilnius paliktas Lietuvai. Spalio 9 


139 


lenkai tą susitarimą sulaužė, užgrobė Vilnių ir veržėsi toliau 
į Lietuvą. Tik Lietuvos kariuomenė ties širvintais ir Giedrai- 
čiais 1920 lapkričio 19-21 lenkus sumušė. Jie ruošėsi kraus- 
tytis ir iš Vilniaus, kurį buvo užėmęs gen. Lucijus Želigows- 
kis, bet santarvininkų misija kovas sulaikė, pažadėjusi Lietu- 
vos sostinės klausimą išspręsti teisingai taikos keliu. To tei- 
singo sprendimo Lietuva nesulaukė. Protestuodama atsiskyrė 
nuo Lenkijos akla siena — nepalaikė jokių diplomatinių, kul- 
tūrinių, prekybinių ir susisiekimo ryšių. 


Lietuva neturėjo laimės pasiekti etnografinių sienų, apie 
kurias Šveicarijoje buvome kalbėję ir žemėlapiais užsieniui 
aiškinę. Tuo Klausimu beveik niekas Lietuvos neparėmė. Kas 
buvo apginta, tai tik pačios Lietuvos ginklu. Lenkai užvaldė 
didelius Lietuvos rytų ir pietų plotus su Vilniumi, Gardinų, 
Suvalkais. 


Vedant sieną su nepriklausomąja Latvija, ir čia Lietuva 
buvo priversta atiduoti lietuviškąją Aluksnės sritį, kur lietu- 
vių vietomis buvo iki 75 procentų (Latvijos gyventojų statis- 
tika 1920). Esą už tai gauta Palanga, kurią latviai buvo 
užėmę. Latviai norėjo griežtai laikytis sienų Kuršo gubernijos, 
kuriai priklausė ir Palanga. Jie visai nežiūrėjo, kad guberni- 
jos siena neatitiko gyventojų tautybei. 


Siena su Vokietija nuo Vištyčio iki Smalininkų paliko 
sena, dar vytautinė (1420), nors už jos tebegyveno daug lie- 
tuvių apie Gumbinę, Stalupėnus, Įsrutę, Pilkalnį, Skaisgirį, 
Tilžę, Gąstus ir k. Atgautas tik Klaipėdos kraštas (1923), bet 
santarvininkai jam primetė “autonomijos statutą", kuris kliu- 
dė Lietuvai tvarkytis su vokietininkais, kurstomais iš Berlyno. 


Nepriklausomoji Lietuva po visų karų apėmė tiktai 
55,670 kv. km. Daugiau kaip trečdalį etnografinių Lietuvos 
žemių, kurios priklausė caro laikais Kauno, Vilniaus, Gardi- 
no ir Suvalkų gubernijom, buvo užvaldę lenkai (32,256 kv. 
km). Bet ir nedideliame plote 1920 - 1940 metais ne- 
priklausomoji Lietuvos valstybė gražiai tvarkėsi, kilo ir au- 
go savo medžiagine ir dvasine pažanga. Nevienam užsienie- 
čiui buvo nuostabu, kaip tokiam nedideliam plote, be ypa- 
tingų žemės turtų, po didelių karo nelaimių ir po ilgos caris- 
tinės vergijos, galėjo rastis, laikytis ir greitai stieptis tokia 

didelė ir gaji mažos tautos dvasia. Ji „tikrai buvo stipri ir 
kūrybinga. 

Man begrįžtant iš Šveicarijos, Kybartuose jau pasitiko 
Lietuvos pasienio policija ir muitininkai. Čia jau buvo nau- 
ja valstybė, atgimusi Lietuva, mūsų siekta Didžiojo Karo vėt- 
roje, savanorių krauju iškovota. Ji buvo tik pradėjusi tvarky- 
tis, kai grįžau 1921 metų vasarą. Buvo praėję tik vieneri 
metai nuo Nepriklausomybės karų pabaigos. 

Dar tebeinant karui su lenkais ir tebevedant taikos de- 
rybas su bolševikais, dar nė Klaipėdos krašto neatgavus, buvo 
išrinktas steigiamasis seimas, apie kurį visi kalbėjo, prade- 
dant Petrapilio lietuvių seimu ir baigiant Vasario 16 aktu: 
“santykius su kitomis valstybėmis privalo galutinai nustatyti 
kiek galima greičiau sušauktas steigiamasis seimas". Jis buvo 
išrinktas 1920 balandžio 14-15 visuotiniu, lygiu, tiesioginiu ir 
slaptu balsavimu. Lietuviai surinko 91,1 procentą balsų. Tai 
rodė, kad valstybės plotas buvo grynai lietuviškas, nes bal- 
savo 90 proc. turėjusių teisę balsuoti. Rinkimus boikotavo 
tiktai kai kurie lenkai. Jie tebelaukė, kad Lenkija užimtų 
Lietuvą. 

Daugumą balsų surinko krikščioniškasis blokas: krikščio- 
nys demokratai, ūkininkų sąjunga ir darbo federacija — viso 
gavo 59 atstovus. Valstiečių sąjunga ir socialistai liaudininkai, 
vėliau sutapę į vieną valstiečių liaudininkų partiją, pravedė 
28 atstovus. Socialdemokratai turėjo 12 atstovų, žydai — 7, 
lenkai — 3, vokiečiai — 1, nepartiniai — 2. Viso buvo iš- 
rinkta 112. 

Steigiamasis seimas posėdžius pradėjo 1920 gegužės 15, 
baigė 1922 spalio 6. Viso buvo 257 plenumo posėdtiai, priim- 
ta apie 300 įstatymų. Paruošta ir priimta pirmoji nepriklau- 
somos Lietuvos konstitucija, išleistas žemės reformos įstaty- 
įstatymas, įvesta Lietuvos valiuta (litas), įsteigtas Lietuvos 
universitetas. 

Ligi susirenkant steigiamajam seimui, visus reikalus tvar- 
kė valstybės taryba ir jos pirmininkas — laikinasis preziden- 
tas Antanas Smetona. Taip buvo susitvarkyta dar 1919 ba- 
landžio 4. Steigiamajame seime prezidento pareigos pavestos 
eiti jo pirmininkui Aleksandrui Stulginskiui. Ministeriais pir- 
mininkais buvo Kazys Girnius ir Ernestas Galvanauskas, už- 

sienio reikalų ministeriai — J.Purickisir Vl. Jurgutis, kraš- 
to apsaugos — K. žukas ir B. šližys. Tie reikalai tuo metu 
buvo patys aktualiausi: megzti ryšius su kitom valstybėm ir 
ginti kraštą. 

Pirmosios iš užsienio valstybių Lietuvą de iure pripažino 
Jungtinės Amerikos Valstybės 1922 liepos 27. Kitos vis dar 
nebetikėjo Lietuvos išlikimu. Užsienio reikalų ministeris J. Pu- 
rickis, vienas iš Šveicarijos veiklių lietuvių, iš anglų lordo 
George N. Curzono (jo vardu yra žinoma linija Lietuvos pie- 
tuose) išgirdo tokius žodžius: “Negi tokia maža tautelė kaip 
lietuviai gali svajoti būti nepriklausoma tarp tokių didelių 
imperialįstų, kaip rusai ir vokiečiai". Gal tie žodžiai tiko to- 
limesnei ateičiai, kurios niekas pramatyt negalėjo, bet tuo 
metu (1920 lapkričio mėn.) kovota tik su lenkais; vokiečiai ir 
rusai į Lietuvą tuo tarpu nesikėsino. Steigiamasis seimas lai- 
kinai posėdžiavo mažesnio sąstato (“mažasis seimas"). Daug 
seimo atstovų buvo išėję tėvynės ginti. Tad nė imperialistai 
lenkai neįstengė lietuvių priveikti. 

Lietuvos konstituciją priimant, jos įžangoje buvo pabrėž- 
ta: “Vardan Dievo Visagalio, Lietuvių Tauta, dėkingai minė- 
dama savo sūnų pastangas ir kilnias aukas, Tėvynei išvaduo- 
ti padarytas, atstačius nepriklausomą savo valstybę, ir norė- 
dama nutiesti tvirtus demokratingus jos nepriklausomam gy- 
venimui pagrindus, sudaryti sąlygas teisingumui ir teisėtu- 
mui tarpti ir patikrinti visų piliečių lygybę, laisvę ir gerovę, 
per savo įgaliotus atstovus, susirinkusius į Steigiamąjį Seimą, 
1922 metų rugpiūčio 1 dieną priėmė šią Lietuvos Valstybės 
Konstituciją". Ji turėjo 15 skyrių su 108 paragrafais, buvo 
aiškiai demokratinė, kaip jos įžanga ir skelbė. Karalių rin- 
kimai nuėjo praeitin, nes Europoje po karo griuvinėjo mo- 
narchų sostai. Jų vietoje kilo diktatūriniai ir autoritetiniai 
režimai. 

Po 1926 gruodžio 17 perversmo ir Lietuva trylikai metų 
susilaukė diktatūrinio režimo, tautininkų, kurių nė vieno at- 
stovo nebuvo steigiamajame seime. Tautininkų valdymo metu 
konstitucija buvo du kartus (1928 ir 1938) taisyta. 


Pasiremiant pirmąja konstitucija (1922), seimai turėjo 
būti renkami kas treji metai. Tokiam pat laikotarpiui seimo 
buvo renkamas prezidentas. Viso buvo išrinkti trys seimai: 

pirmasis 1922 spalio 10-11, antrasis 1923 gegužės 12-13 ir tre- 
tysis 1926 gegužės 8-9. Tiktai antrasis seimas išbuvo pilną sa- 
vo kadenciją. Pirmasis seimas buvo paleistas 1923 kovo 13, 
o tretysis paleistas 1927 vasario 14 po perversmo. Seimų me- 
tu Lietuvos prezidentais buvo: Aleksandras Stulginskis, ėjęs 
prezidento pareigas steigiamojo seimo metu nuo 1920 metų, iš- 
rinktas prezidentu pirmojo seimo 1922 gruodžio 21 ir per- 
rinktas antrame seime; Kazys Grinius, išrinktas trečiojo sei- 
mo 1926 birželio 7, bet 1926 gruodžio 17 perversmo priverstas 
atsistatydinti; prezidentu išrinktas Antanas Smetona, ėjęs 
laikinojo prezidento pareigas prieš steigiamąjį seimą. Anta- 
nas Smetona prezidento pareigose išbuvo ligi Lietuvos nepri- 
klausomybės pabaigos — 1940 birželio 15. 


Gruodžio 17 perversmo metu pažadėti nauji demokrati- 
niai seimo rinkimai daugiau nebebuvo vykdomi. Pradžioje vi- 
sai apsieita be seimo, vėliau buvo patelktas nebe demokrati- 
niu būdu ir tikrojo parlamento vaidmens neturėjo. Preziden- 
tas A. Smetona imtas vadinti tautos vadu. Jis tik formaliai 
buvo perrenkamas “ypatingų tautos atstovų", kurių visa lietu- 
vių tauta neberinko, nors Tautos vardu buvo pakeistas Dievo 
vardas trečioje konstitucijoje (1938). 


Demokratinis Lietuvos valdymas truko tiktai keletą me- 
tų. Bet jisai atnešė Lietuvai pačias didžiąsias reformas ir 
išgyveno pačius sunkiausius Lietuvos valstybės atkūrimo lai- 
kus. Daugiausia čia nusipelnė steigiamasis ir antrasis seimai, 
kuriuose krikščionių demokratų blokas sudarė daugumą. “Stei- 
giamasis seimas padėjo Lietuvai svarbiausius pagrindus, ant- 
rasis seimas ant tų pagrindų statė Lietuvos valstybės rū- 
mus" (Dr. Vl. Vilimas, Lietuvos seimai ir jų grupinė diferen- 
ciacija. Tėvynės Sargas, 1956, Nr. 1, 52 p.). 


Lietuvos valstybės naujiem rūmam atrama buvo žemė. 
Senos valstybės netekus, ir žemė buvo iš lietuvių atimta 
arba ją valdė nuo lietuvių tautos jau nutrūkusioji sena ba- 
jorija. Dvarininkų dauguma buvo arba nelietuviai arba nulie- 
tuvėję. Gi tiem Lietuvos kaimo žmonėm, kurie išlaikė lietu- 
vybę ir stojo savanoriais Lietuvos žemę ginti, jos trūko. Ne- 
priklausomybė jiem reiškė ne tiktai tautinę ir politinę lais- 
vę, bet ir socialinę. Kai vieniem žemės buvo per daug, kitiem 
neturėjo jos trūkti. To reikalavo socialinis teisingumas. Stei- 

giamasis seimas priėmė žemės reformos įstatymą, kad būtų 
vykdomas teisingumas, pabrėžtas konstitucijos įžangoje. Dva- 
rininkam buvo palikta žemės su centru ir trobėsiais 80 ha 
(tautininkai pakėlė iki 150). Savanoriam, bežemiam ir maža- 
žemiam duota nuo 8 iki 20 ha ir parama statyti trobėsius 
ir įgyti ūkio padargus. Už nusavintą žemę atlyginta daugiau- 
sia mišku. Už gautą žemę, išskyrus savanorius, reikėjo išmo- 
kėti per 36 metus. 

žemės reformos įstatymu daugiausia rūpinosi krikščionių 
demokratų frakcijos vadovas kun. M. Krupavičius ir socia- 
listų liaudininkų atstovas Albinas Rimka. Įstatymą priimant, 
socialistai liaudininkai susilaikė balsuoti, o socialdemokratai 
balsavo prieš įstatymą. Pirmieji siūlė palikti dvarininkam 
mažesnes normas ir neatlyginti; antrieji rėmė visišką žemės 
nusavinimą. 

žemės reformą bevykdant, susikūrė nauji gražūs ir stip- 
rūs viensėdžiai. Žemės ūkio kultūra kilo ir visame krašte. 
Racionaliau buvo įdirbama žemė, geresni užsėjami pasėliai, 
veista daug galvijų ir paukščių. Kūrėsi žemės ūkio koopera- 
tyvai, ūkininkų rateliai, teikė pagalbą agronomai. Lietuvos 
ūkio produktų buvo pakankamai. Užsienyje turėjo gerą vardą. 


Statėsi taip pat nauji ir patogesni trobesiai, buvo sau- 
sinamos pelkės, pravedami keliai. Augo didesni ir mažesni 
miesteliai; negalima buvo jų ir lyginti su prieškariniais caro 
vergijos laikais. Kaunas išaugo į dailią laikinąją sostinę, iš- 
lindęs iš “tvirtovės miesto", kuriuo rusai jį buvo pavertę, ne- 
leisdami statydinti triaukščių namų. Dabar kilo dideli ir gra- 
žūs valdiniai ir privatūs pastatai. Miestuose augo prekyba ir 
pramonė, kurios ligi tol beveik nebuvo. Miestai lietuvėjo. 

Tam naujam vyksmui įtakos turėjo laisvė ir švietimas. 
Jis taip pat kilo dideliais šuoliais. Mokyklų įstatymas buvo 
priimtas dar steigiamajame seime, paskui taisomas, keičia- 
mas, papildomas, bet pagrindai liko. Jie buvo padėti 1922 spa- 
lio 6 paskutiniu steigiamojo seimo įstatymu. Tasai klausimas 
buvo jautrus, tad vis atidėliotas, kad nesuirtų krikščionių de- 
mokratų ir socialistų liaudininkų koalicija. Ji buvo neišvengia- 
ma pirmaisiais nepriklausomybės metais ir visom pastangom 
išlaikyta: ministerių kabinetas pasikeitė tik vieną kartą. 

Mokyklų įstatymas buvo siejamas su sąžinės laisve. Tos 

laisvės vardan, kairiosios grupės spyrėsi, kad tikėjimas mo- 
kyklose nebūtų dėstomas; esą mokykla nebūsianti laisva. 
Steigiamojo seimo atstovas K. Jokantas, švietimo komisijos 
pirmininkas ir vėliau švietimo ministeris, krikščionių demo- 
kratų vardu pareiškė: “Jiesako: jeitėvai katalikai nori vai- 
kus mokyti ir tikėjimo, tai tokia mokykla nelaisva; bet jei pa- 
ims mokyklas valstybė ir išmes iš jų tikybą, tada bus mokyk- 
lą laisva; nėra logikos". Bet tada ne tiek buvo paisoma 10- 
gikos, kiek skirttngos pasaulėžiūros. Tai išreiškė socialistų 
grupės vardu Jeronimas Plečkaitis tokia alternatyva: “Jeigu 
laimės socializmas, pralaimės bažnyčia, arba jeigu bažnyčia 
laimės, turės pralaimėti socializmas". 

Mokyklų įstatyme laimėjo tikėjimo dėstymas, pravestas 
krikščionių demokratų bloko balsais. Tiktai vėliau, tautinin- 
kam konstituciją keičiant 1938 metais, tikėjimo dėstymas mo- 
kyklose 27 straipsniu buvo padarytas priklausomas nuo mo- 
kytojo: “Tikyba mokiniams ... nedėstoma, kada negalima pa- 
rūpinti mokytojo“. Apie kitus mokomuosius dalykus taip ne- 
pasakyta; čia taip pat, sakytume, stigo logikos ... 


Vis dėlto teko pasidžiaugti, kad nei tikybos dėstymas nei 
pasaulėžiūriniai skirtumai, nors tautininkų vyriausybė ir bu- 
(ateitininkų moksleivių organizaciją uždarė 1930), bet nepri- 
klausomos Lietuvos mokyklos rimtai laikėsi, gražiai dirbo sa- 
vo darbą, auklėdamos jaunuomenę krikščioniškoje ir patrio- 
tiškoje dvasioje. Aukštesnėm mokyklom ypač daug gerų mo- 
kytojų ir direktorių davė Lietuvos universiteto teologijos - 
filosofijos fakultetas, kurį buvo baigęs ir mano brolis Jurgis. 
Pradžioje duotas brolio paveikslas tiko daugeliui tą fakul- 
tetą baigusių jaunuolių, kurie išėjo dirbti auklėjimo darbo. 
Mokytojų atlyginimas, ypač pradinėse mokyklose, buvo gana 
menkas. Mokytojų pastatai taip pat buvo skurdūs. Pradėta 
jų daugiau ir labai moderniškų statyti kiek vėlesniu laiku, 
kai Lietuva apsitvarkė. 

Mokyklų buvo gausu. Štai palyginimas. Prieš pirmąjį Di- 
dijį karą (1913) nepriklausomos Lietuvos plote, be Klaipėdos, 
buvo 875 pradinės mokyklos su 1022 mokytojais ir 51,221 mo- 
kiniu; vidurinių mokyklų buvo 37 su 435 mokytojais. Gi prieš 
antrąjį pasaulinį karą, po 20 metų nepriklausomo Lietuvos 

gyvenimo, buvo jau 2319 pradinių mokyklų, 5110 mokytojų ir 
283,773 mokiniai. Visuotinis mokymas buvo pradėtas vykdyti 
1928, galutinai įvestas 1930. Vidurinių mokyklų 1937 metais 
buvo 89 su 18,838 mokiniais. Daug buvo amatų, namų ruo- 
šos, žemės ūkio ir kitokių specialių mokyklų bei kursų. Buvo 
keletas aukštųjų mokyklų (universitetas, žemės ūkio akade- 
mija, veterinarijos akademija, pedagogikos ir prekybos insti- 
tutai, muzikos konservatorija, meno aukštoji mokykla ir k.). 
Stipriai išsiplėtė spauda, knygų leidimas, teatrai, dailė, litera- 
tūra. (žr. “Lietuva. 1918 - 1938". Redagavo V. Kemėžys. Kau- 
nas 1938). 


Krašto švietimui nemažai padarė kariuomenė, pramokyda- 
ma ir pralavindama kaimo vyrukus, kurie pradžioje nebuvo 
dar ėję jokių mokslų. Kariuomenė buvo nedidelė, brangiai 
atsiėjusi, bet atlikusi reikšmingą drausminimo darbą ir bu- 
dėjusi taikos metu: ji išsaugojo Lietuvą nepaliestą iki antro- 
jo karo, kada neatlaikė nevienas kraštas, žymiai didesnis ir 
labiau ginkluotas. Neginkluota Lietuva būtų buvusi užimta 
ar vieno ar kito didesnio kaimyno, nesukeliant pasaulinio 
konilikto, kol jis nebuvo dar pribrendęs. 


Visą laiką Lietuva turėjo dvi tarptautines problemas, ku- 
rios kitiem kliuvo, nors mūsų kraštas buvo taikus ir ramus, 
niekam jokios skriaudos nedaręs, tik siekęs, kad būtų atitai- 
sytos jam padarytos skriaudos. Viena iš tų skriaudų buvo Vil- 
niaus ir Suvalkų sričių užgrobimas, antroji — neteisingas 
Lietuvai spaudimas Klaipėdos krašte. Abu tie klausimai pra- 
džioje kliudė užsimegzti normalius diplomatinius santykius su 
kitais kraštais. 


Dar buvau šveicarijoje, kai po pirmojo karo 1919 vasario 
23 buvo Genevoje įsteigta ir pradėjo veikti Tautų Sąjunga. 
Jos steigimo mintį iškėlė JAV prezidentas Woodrow Wilsonas, 
kad viso pasaulio valstybės tolimesnius savo reikalus tvar- 
kytų taikiai ir teisingai. Bet Jungtinės Amerikos Valstybės, 
kurios nebuvo užinteresuotos kitus kraštus savo įtakai pa- 
lenkti, tad geriausiai galėjo prisidėti prie taikių ir teisingų 
sprendimų, į Tautų Sąjungą neįstojo. Tautų Sąjungoje įsivy- 
ravo karą laimėjusieji santarvininkai, ypač Prancūzija ir Ang- 
lija. Prancūzijai labai rūpėjo, kad po Versalio taikos, pasi- 
rašytos 1919 birželio 28, Vokietija neatsistatytų, nesiginkluotų 

ir nebūtų jai pavojinga. Vakaruose ji pati buvo susitvarkiu- 
si Vokietiją prižiūrėti ir demilitarizavusi Ruhro pramonės 
kraštą. Rytuose prancūzam rūpėjo sukurti didelė ir galinga 
Lenkija. Prancūzija ir Lenkija buvo labiausiai nusiteikusios 
prieš nepriklausomą Lietuvą. 

Kai 1920 lapkričio 15 — gruodžio 18 įvyko pirmoji Tautų 
Sąjungos sesija, Pabaltijo valstybės nebuvo dar priimtos, ir 
čia daugiausia kliuvo Lietuva. Vėlesnėse sesijose įsileidus Esti- 
ją ir Latviją, Lietuvos priėmimas buvo atidėtas ligi 1921 rug- 
sėjo 22. Teigiamai paveikė JAV — pirmoji didžioji valstybė, 
pripažinusi Lietuvą de iure 1922 liepos 27. Tik po to pripaži- 
no ir kitos. Bet atidavimas Lietuvai Klaipėdos uosto ir kraš- 
to, kas buvo nutarta Versalio taikoje, atskyrus jį nuo Vokie- 
tijos, vis buvo atidėliojamas. Priežastis ir susidariusią Lietu- 
vai grėsmingą padėtį pavaizduoja J. Purickis, pirmasis stei- 
giamojo seimo užsienio reikalų ministeris, tokiais žodžiais: 


“Klaipėdiečiai lietuviai stovėjo už susidėjimą su Lietuva. 
Trys jų atstovai buvo kooptuoti Tarybos nariais 1920 m. kovo 
mėnesį. St. seimas 1921 m. lapkričio mėn. priėmė rezoliuciją, 
kuria reikalavo sujungti Klaipėdos kraštą su Lietuva, žadė- 
damas jam plačią ukišką ir kultūrinę autonomiją. Vyriausy- 
bė iš savo pusės darė ką galėjo, ypač diplomatijos srityje, 
kad Klaipėdos kraštas būtų prijungtas Lietuvai. Bet visas 
pastangas paversdavo niekais prancūzų lenkų kontraveikimas. 
Vieni ir kiti pradėjo remti “freištato" sumanymą. Jie tikėjosi 
tą freištatą paimti į savo globą. Prancūzams, turint tokios 
didelės įtakos Tautų Sąjungoj, nesunku buvo tai pravesti 
( — juo labiau, kad Klaipėdos kraštas buvo pavestas pran- 
cūzų administracijai ir jie čia turėjo savo karinę įgulą). Pran- 
cūzai ir lenkai manė čia sukurti savo politinę, ekonminę, o 
gal ir karo laivyno bazę. Ypač svarbi buvo lenkams Klaipėda. 
Mat, tvirtai čia atsistoję, jie tikėjosi suimti iš dviejų pusių, 
kaip replėmis Rytprūsius“ (J. Purickis, Seimų laikai. Pirmas 
dešimtmetis 139 p. 

Lietuvai buvo gyvybinis reikalas vaduotis iš to apsupi- 
mo ir savo žemių daugiau niekam neužleisti. Klaipėdos kraš- 
te, nesulaukiant jo prijungimo prie Lietuvos, 1923 sausio 15 
įvyko sukilimas prieš prancūzus. Pirmajame seime 1923 
sausio 23 ministeris pirmininkas E. Galvanauskas pranešė, 

kad yra gauta Klaipėdos krašte sušaukto seimo deklaracija, 
kuria jungiamasi su Lietuva. Po ovacijų, tą deklaraciją pa- 
skaičius, seimo rezoliucijoje tarp kitko pasakyta: 


“Lietuvos Seimas, išklausęs Ministerio Pirmininko ir Už- 
sienio Reikalų Ministerio pranešimo dėl Vyriausiojo Mažosios 
Lietuvos Gelbėjimo Komiteto skyrių narių ir krašto politinių 
bei ekonominių organizacijų atstovų Visuotinio Seimo, įvyku- 
sio Šilutėje 1923 m. sausio 19 dieną, nutarimo prisijungti 
prie Lietuvos Respublikos autonominės dalies teisėmis ... 
sveikina Mažosios Lietuvos gyventojus, pareiškusius visam pa- 
sauliui stiprią savo valią amžinai susijungti su Lietuvos Res- 
publika“ (žr. Vl. Viliamas, Lietuvos seimai, Tėv. Sargas 1956, 
Nr. 2, 62 p.). 

Klaipėdos kraštą prijungus, dar ėjo kieta diplomatinė 
kova su santarvininkais, kol buvo sutarta dėl autonomijos sta- 
tuto, paskui davusio progos tame krašte pasireikšti priešlie- 
tuviškai akcijai vokietininkų, kuriuos rėmė ir kurstė Hitlerio 
(nuo 1933) nacinė Vokietija, nors prieš tai buvo pasirašyta 
sienos sutartis (1928) ir pačios Vokietijos atsisakyta nuo da- 
lies Mažosios Lietuvos žemių. Gera dalis už Nemuno dar liko 
vokiečių valdžioje. Naciai buvo bandę Klaipėdos krašte suor- 
ganizuoti hitlerinį sukilimą, bet jie atsidūrė Lietuvos teisme 
(1934). Mažoji Lietuva turėjo drąsos prieš visą pasaulį teisti 
nusikaltėlius, kuriuos rėmė galingas ir pavojingas kaimynas 
Vokietija. Ji atplėšė Klaipėdos kraštą 1939 kovo 22 ultimatu- 
mu. Niekas Lietuvos neužsistojo, nes jau rodėsi antrojo karo 
pašvaistės. 

Metais anksčiau, — taip pat kovo, karo dievaičio Marso, 
mėnesį — lenkai ultimatumu privertė Lietuvą užmegzti dip- 
lomatinius ryšius. Ligi to laiko jie nieko nepešė nei diplo- 
matinėje kovoje Tautų Sąjungoje nei tarptautiniame Haagos 
teisme, Lietuvos nusistatymas dėl Vilniaus buvo pripažintas 
teisingas. Tačiau niekas nepajudino rankos tam teisingumui 
įvykdyti. Lenkai pasinaudojo tuo, kad hitlerininkai 1938 m. 
sprogdino iš vidaus Čekoslovakiją, gi didžiosios Europos valsty- 
bės tai toleravo, bijodamos karo. Lenkai apskaitė, kad ir dėl 
Lietuvos karo niekas nepradės, ypač Kai reikalaujama tik 
diplomatinių santykių. Naujas pasaulinis karas prasidėjo. 1938 
rugsėjo 1, Hitleriui puolus Lenkiją. Taigi ginklas pirmiausia 

buvo nugręžtas prieš lenkus, kurie buvo grasinę juo Lie- 
tuvai. 

Tarp tų dvejų didžiųjų karų Lietuva gyveno ramų ir taikų 
laikotarpį, megzdama plačius diplomatinius, kultūrinius ir eko- 
nominius ryšius su visu pasauliu. Savo diplomatines ir kon- 
suliarines atstovybes turėjo apie 35 valstybėse. Iš daug kam 
nežinomo krašto, kurį rusai dengė “šiaurės Vakarų Kraš- 
tu", vokiečiai “Ob Ostu“, o lenkai laikė savo “Rzeczpospoli- 
ta", pasidarė plačiai žinoma Lietuva. 


Nepriklausomoje Lietuvoje aš turėjau laimės gyventi, 
dirbti ir džiaugtis jos kilimu, kai 1921 metų vasarą grįžau 
iš Šveicarijos, baigęs aukštuosius mokslus. 


KATALIKIšKOJE AKCIJOJE 


SEINŲ vyskupija, man grįžus iš Šveicarijos, jau buvo 
perskelta į dvi dalis: pietinė sritis liko Lenkijoje, šiaurinė 
— Lietuvoje. Toks padalijimas užsiliko nuo 1920 rudens, kai 
lenkai staigiu puolimu išstūmė lietuvius iš Augustavo, Suval- 
kų ir Gardino sričių. Suvalkuose 1920 spalio 7 buvo nusta- 
tyta laikinė siena, demarklinija, kuri nuo Nemuno prie Var- 
viškės ėjo į šiaurės vakarus pro Lazdijų, Sangrūdos, Liubavo 
ir Gražiškių apylinkes, palikdama tuos miestelius Lietuvos pu- 
sėje. Mažąją Lietuvą, Vokietijos pusėje, siekė prie Vižainio 
upelio, įtekančio į Vištyčio ežerą. Lenkų užimtoje dalyje 
netoli demarklinijos liko Vižainis, Punskas, Smalėnai, Seinai, 
Gibai ir kitos grynai lietuviškos vietovės. Siena turėjo būti 
išlyginta kiek vėliau, bet lenkam 1920 spalio 9 sulaužius Su- 
valkų sutartį ir užėmus dar Vilnių su plačiomis apylinkėmis, 
Lietuva nutraukė diplomatinius santykius. Demarkacinė lini- 
ja, atskyrusi nemažus lietuviškų žemių plotus Suvalkų kraš- 
te, pasiliko ir toliau. Liko padalyta ir Seinų vyskupija. 

šios vyskupijos skilimas iš tikrųjų buvo įvykęs dar po- 
rą metų anksčiau. Kai 1917 metų rudenį Seinų vysk. Antanas 
Karosas ir kan. Romualdas Jalbrzykowskis grįžo iš Rusijos 
per Švediją, — Rusijoje jie buvo atsiradę 1915 metais dėl 
kilusio su vokiečiais karo — tai vokiečiai kan. R. Jalbrzy- 
kowskiui nedavė leidimo apsigyventi Seinuose. Jis turėjo iš- 
vykti į Mozūrus, kurie priklausė vokiškajai Lenkijos admi- 
nistracijai. Seinai ir Suvalkai įėjo į vokiškąją Lietuvos ad- 
ministraciją, vadinamą Ober Ostu. Vokiečiai buvo patyrę, kad 
būdamas Rusijoje kan. R. Jalbrzykowskis uoliai dirbo lenkų 
organizacijose. Ten jis buvo atsidūręs su evakuota Seinų s5e- 
mminarija, apie 50 klierikų, kaip tos kunigų seminarijos re- 
gentas ir profesorius. Seminarijos auklėtiniai pradžioje buvo 

prisiglaudę Mohileve, o paskui persikėlė į Petrapilį, kur veikė 
dvasinė akademija ir seminarija. Kan. R. Jalbrzykowskis ta- 
da nebeteko savo pareigų ir įsijungė į patriotinį bei politinį 
lenkų darbą Rusijoje. Kai grįžo į Seinus ir iš čia vokiečių 
buvo iškeldintas į Lomžos guberniją, vysk. A. Karosas padarė 
jį savo generaliniu vikaru ir pavedė tvarkyti lenkiškąją. 
Seinų vyskupijoe dalį, kuri apėmė mozūriškas parapijas. Be 
to, pavedė jam Tikocine atkurti lenkų klierikam kunigų se- 
minariją. Seinuose vysk. A. Karosas 1918 rudenį atgaivino 
kunigų seminariją lietuviam klierikam. 


Lenkija tuo metu, 1918 vasarą, buvo pradėjusi vaduotis. 
iš karinės vokiečių okupacijos ir Kurti nepriklausomą valsty- 
bę. Lenkijos vyskupam prašant, popiežius Benediktas XV kan. 
R. Jalbrzykowskį paskyrė vyskupu ir Seinų diecezijos sufra- 
ganu. Konsekruotas Lomžoje 1918 lapkričio 30. Po poros me- 
tų iš Švento Sosto dar išsirūpino apaštališkojo delegato tei- 
ses ir pietinėje Seinų vyskupijos dalyje pradėjo tvarkytis vi- 
sai savarankiškai. Kai 1925 su Lenkija buvo daroma kon- 
kordatas, tai iš lenkų užimtos Seinų vyskupijos dalies ir lie- 
tuviškųjų žemių sudaryta nauja Lomžos vyskupija. Pirmuoju 
ordinaru buvo paskirtas vysk. R. Jalbrzykowkis. 


Vysk. A. Karosas 1918 - 1920 metais gyveno dar Seinuo- 
se, kur veikė ir lietuvių kunigų seminarija. Lenkai, užpuolę 
Seinus 1919 metais, išvaikė lietuvius klierikus ir kunigus pro- 
fesorius. Vysk. A. Karosas iš Seinų taip pat buvo išvytas, 
jis apsigyveno Punske. Seinai buvo atgauti 1920 metų vasa- 
rą, bet rudenį lenkai ir vėl juos užėmė, prasiskverbdami li- 
gi minėtos demarklinijos. Vysk. A. Karosas tada buvo ištrem- 
tas ir iš Punsko. Laikinai apsigyveno Marijampolėje, marijo- 
nų vienuolyne. 

Seinų kunigų seminarija, lenkam ją išvaikius, 1919 rude- 
nį prisiglaudė Zypliuose; 1921 metais buvo perkelta į Gižus, 
vidukelėje tarp Vilkaviškio ir Marijampolės. Dar prieš Didįjį 
karą Marijampolės žemės ūkio draugija Gižų dvare buvo pa- 
statydinus žemės ūkio mokyklai rūmus. Karas sukliudė tą 
mokyklą atidaryti. Tuose rūmuose kunigų seminarija veikė 
apie dešimtį metų. Vilkaviškin perkelta 1930 metais, kai pa- 
statyti kunigų seminarijai rūmai. Vilkaviškis pasidarė ir 
naujos vyskupijos būstinė. 

VILKAVIšKIO vyskupija, kuri apėmė Lietuvai palikusią 
Seinų vyskupijos didesnę dalį, įkurta 1926 metais. Tais metais 
balandžio 4 popiežiaus Pijaus XI bula “Lituanorum gente“ 
įsteigė bažnytinę Lietuvos provinciją, kurią sudarė Kauno ar- 
kivyskupija, Telšių vyskupija su Klaipėdos prelatūra, Pane- 
vėžio vyskupija, Kaišiadorių vyskupija (Vilniaus vyskupijos 
dalis) ir Vilkaviškio vyskupija (Seinų vyskupijos dalis). Vati- 
kanas, nespręsdamas politinių sienų ginčo, prisiderino prie 
tokios padėties, kokia ji nusistojo po Lietuvos nepriklausomy- 
bės karų. Lietuvoje buvo kilę nepasitenkinimo, ypač Vilniaus 
klausimu. Tačiau Vatikano potvarkių laikinumas matėsi iš 
to, kad naujom Kaišiadorių ir Vilkaviškio vyskupijom buvo 
paliktos tik tos parapijos, kurios anksčiau priklausė Vilniaus 
ir Seinų vyskupijom. Tuo būdu, pavyzdžiui, Kaišiadorių vys- 
kupija administraciniu atžvilgiu pasidarė labai neparanki: il- 
gas nutysęs ruožas nuo Kirdeikių šiaurėje iki Merkinės pie- 
tuose. Vilkaviškio vyskupijos centras taip pat labai atitolo 
nuo pietinės diecezijos dalies prie Nemuno. 


Vysk. Antaną Karosą aš radau Marijampolėje, kai grį- 
žau iš Šveicarijos ir jam prisistačiau. Buvo 1921 m. vasara. 
Mane paskyrė į Kudirkos Naumiestį dėstyti tikybos ir pran- 
cūzų kalbos progimnazijoje. Bet 1922 metų pradžioje buvau 
parkviestas į Marijampolę vyskupijos kurijon sekretoriaus, 
o vėliau ir kanclerio pareigom, kai tas pareigas ėjęs prel. J. 
Laukaitis buvo paskirtas oficiolu. Padėtis buvo dar neaiški, 
kaip toliau bus vyskupija tvarkoma. 


Tautų Sąjungoje dar tebeėjo Lietuvos ir Lenkijos ginčas 
dėl sienų. Buvo tikėtasi Lietuvai palankaus sprendimo: Su- 
valkų sutarties atstatymo. Tokiu atveju gal būtų išlygintos 
sienos ir Suvalkijoje, grąžinant grynai lietuviškas sritis su 
Seinais. Tačiau 1923 kovo 15 ambasadorių konferencija pa- 
skelbė, kad laikinoji demarklinija toliau paliekanti adminis- 
tracine Lietuvos ir Lenkijos siena. Nors Lietuva protestavo, 
bet tai nieko nepadėjo. Kai 1925 metais iš lenkų užimtos 
dalies buvo sudaryta Lomžos vyskupija, galutinai paaiškėjo, 
kad lietuviškoji Seinų vyskupijos dalis Sūduvoje lieka atskir- 
tu vienetu, kuriam reikėjo pastovesnio centro. Tam reikalui 
parinktas Vilkaviškis. Vilkaviškio vardu pavadinta ir nauja 
vyskupija. 

Vyskupijos katedrai parinkta parapinė Marijos Aplanky- 
mo bažnyčia, statyta 1881, konsekruota 1884. Vysk. A. Karoso 
ingresas atliktas 1926 birželio 20. Man tose iškilmėse neteko 
dalyvauti, nes dar nebuvau grįžęs iš Amerikos, kur 1925 ru- 
denį vyskupas išsiuntė rinkti aukų statyti kunigų seminari- 
jos rūmam Vilkaviškyje. 


AMERIKON nuvykau 1925 metų rudenį pirmąjį kartą. 
Tos šalies už Atlanto, kur tiek daug buvo iškeliavę mūsų 
tautiečių, nebuvau dar matęs, bet ir negalėčiau pasakyti, kad 
man būtų buvę visa svetima. Dar studijuodamas šveicarijo- 
je, turėjau progos daug ką išgirsti iš prof. K. Pakšto, kun. 
V. Bartuškos, J. Bielskio ir kitų, kai jie čia atvažinėjo rūpin- 
tis Lietuvos nepriklausomybės atstatymu ir kai dirbome drau- 
ge Informacijos biure. Angliškąjį pasaulį, be to, teko kiek 
pažinti besilankant porą kartų Londone ir išsikalbant su kun. 
Kazimieru Matulaičiu, lietuvių parapijos Klebonų, kuris dar 
prieš Didįjį karą buvo Amerikoje ir klebonavo Scrantone, 
Pennsylvanijoje, ir Brocktone, šv. Roko parapijoje. Pagaliau, 
1922 - 25 gyvenant Marijampolėje, tekdavo susitikti ir išsi- 
kalbėti su lietuviais amerikiečiais, iš kurių vienas kitas buvo 
grįžę kurtis Nepriklausomoje Lietuvoje. Tos informacijos, su- 
prantama, buvo man labai naudingos, bet dar naudingiau 
buvo savo akimis pamatyti vadinamąjį “Naująjį Pasaulį". Ne- 
galėjo tada ateiti nė mintis, kad senatvėje teks čia vėl 
grįžti ir dar netekus Lietuvai laisvės. 


Laisvės šalyje, Amerikoje, pasiekus New Yorko uostą, pir- 
miausia krito į akį dangum nusistiebę dangorėžiai. Kiekvie- 
nam jie sudaro stiprų įspūdį, kas pirmąjį kartą išlipa Ame- 
rikos krantan. Tuo pačiu metu į Ameriką važinėjęs Antanas 
Tylenis su kun. St. Kiškiu rinkti aukų Ateitininkų namam 
statyti, savo pirmąjį įspūdį visai teisingai išreiškė: “Mūsų 
žvilgsnis įsmigo ten, kur milžiniški statiniai jungė dangų ir 
žemę ... Jie visi tartum atsistoję, nuo žemės stiebėsi į dan- 
gaus skliautus. Tie milžiniški dviejų, trijų ir keturių dešim- 
tų aukštų namai, — tos kolosališkos iš akmenų, uolos ir ge- 
ležies statybos dėžės darė kažkokio neapsakomo įspūdžio“ 
(Ateitis, 1926, 2 Nr., 110 p.). Gi tuo metu dar nebuvo paties 
aukščiausio — 102 aukštų dangorėžio, pastatyto tiktai po 

penkerių metų (Empire State Building, 1931). Europiečio akis, 
nemačiusi aukštesnių namų, kaip dešimties aukštų, tada ap- 
stulbdavo ir priešais Woolworth dangorėžį, kuris teišsikišo 
per 55 aukštus. 


Palyginus su tais Amerikos milžinais, Europos miestai at- 
rodė, lyg būtų prie žemės priglūdę. Ir judėjimas nebuvo toks 
dinamiškas. Amerikoje iš karto atsidurdavai tarsi kokiame sū- 
kuryje. Antanas Tylenis tai išreiškė tokiu stipriu vaizdu: 
“Vaikščiojant didžiulėmis ... gatvėmis, apkursta tavo ausys 
nuo baisaus dundėjimo ir triukšmo, raibsta akys nuo tech- 
nikos stebuklų prašmatnybių, svaigsta protas ir širdis nuo 
didžių turtų ... Visur minios žmonių, kaip didžios bangos 
kyla, atslūgsta, sudūžta ir lašais subyra“. Dabar ir Europos 
miestuose to triukšmo ir automobilių tvano pakanka, bet 
anuomet ir man buvo įspūdis didelis. Tikrai pasijutau, lyg 
lašas žmonių mariose. Sūduvos lygumom ir ramybei buvo di- 
delis kontrastas. 


Važinėjant po gausias lietuvių kolonijas, pirmųjų įspū- 
džių stiprumas kiek silpo. Didelių miestų pakraščiuose ir ma- 
žesniuose miesteliuose buvo ir mažiau triukšmo, ir daugiau 
erdvės, ir namai europinio didumo. Tiktai europiniuose mies- 
tuose daugiau paisoma išviršinio miestų grožio, namų stiliaus 
suderinimo, tvarkos ir švaros. Amerikoje pastebėjau daugiau 
laisvumo, individualumo ir praktiškumo. Fabrikai, dirbtuvės, 
įmonės čia pat prie gatvės, tarp gyvenamųjų namų, nes tai 
patogiau, bet dėl to sunkiau išlaikyti dailesnį ir tvar- 
kingesnį miesto vaizdą. Rasdavau ir gražiai aptvarkytų mies- 
tų, gatvių ir aikščių. 

Lietuviai gyveno labai įvairiai; tai priklausė nuo dides- 
nio ar mažesnio miesto. Didesniuose miestuose, kaip Brook- 
lyne, So. Bostone, Philadelphijoje, Detroite, Chicagoje, lietu- 
viai tada gyveno beveik tų miestų centruose arba artimoje 
jų pašonėje, tokiuose rajonuose, kurie šiandien, palyginus 
su nauja statyba ir išsiplėtimu į užmiesčius, atrodo gana 
skurdūs. Tada jie atrodė daug dailiau, o svarbiausia — bu- 
vo susitelkę apie savo parapijos bažnyčią. Mažesniuose mies- 
teliuose rasdavau grynai lietuviškų sodybų. Nors namai būda- 
vo standartinio amerikoniško stiliaus, bet aplink juos buvo 
nemaži sklypai su lietuviškais sodais ir darželiais: tokios pat 

išsišakojusios obelys, kriaušės, jurginai, rūtos. Žmonės buvo 
pasiilgę Lietuvoje paliktos gamtos. 


Iš kalbos galima buvo lengvai pasakyti, kas iš kokios 
“subernijos" buvo atvykęs, nes kalbėjo savo tėvų kalba. Dau- 
gumas buvo paprasti darbininkai; kai kurie ūkininkavo. 
“Profesionalų", kaip jie vadino mokslus išėjusius gydytojus, 
advokatus, buvo nedaug. Daugiau buvo smulkių biznierių — 
krautuvininkų, saliūnininkų, graborių, vadinamų “realestei- 
tininkų" ir k. Kai kurie vertėsi ir amatu: stalių, šaltkalvių, 
kepėjų. 

Mano maršrutas po lietuvių parapijas prasidėjo nuo Mas- 
petho, Long Island, prie Brooklyno. Viešpaties Atsimainymo 
lietuvių parapijoje nuo 1914 metų klebonavo kun. Anta- 
nas Milukas, pasižymėjęs visuomenės veikėjas, įvairių lietu- 
viškųjų knygų autorius ir leidėjas. Skaitoma, kad yra išlei- 
dęs apie 180 leidinių. Dar spaudos draudimo laikais slaptai 
Lietuvą pasiekdavo jo redaguoti žurnalai, kaip Dirva, Žiny- 
nas. Yra išleidęs Vinco Pietario “Algimantą", pirmąjį istorinį 
lietuvių romaną. Amerikon buvo atvykęs dar 1892 metais, pa- 
šalintas iš Seinų kunigų seminarijos už lietuviškąją veiklą. 
Kaip Sūduvos krašto kunigą, mane jis nuoširdžiai priėmė, 
padarė bažnyčioje rinkliavą ir sudarė tolimesnės kelionės 
maršrutą 


Kelionė buvo maloni ir perdaug nevarginanti. Iš vienos 
lietuviškos parapijos klebonas ar vikaras mielai pavėžėdavo 
į artimiausią kitą parapiją. Rinkliavos dažniausiai būdavo 
daromos bažnyčioje, kartais susirinkime parapijos salėje. Baž- 
nyčiose reikėdavo sakyti pamokslą ir nušviesti religinį Lietu- 
vos gyvenimą, vyskupijų ir parapijų atsikūrimą po Didžiojo 
karo. Salėje tekdavo žmonėm papasakoti apie Nepriklausomą 
Lietuvą, atsikūrimo darbą, lenkų padarytas Lietuvai skriau- 
das. Bet nemažai žmonių Lietuvos padėtį jau žinojo. Ameri- 
kos lietuviai, ypač katalikai, buvo gyvai įsijungę į Lietuvos 
laisvės atgavimo kovą; daug aukojo Lietuvai paremti, Ameri- 
kon taip pat keliavo iš Lietuvos įvairių draugijų ir organi- 
zacijų atstovai rinkti aukų. Kai kur aš jau rasdavau juos 
buvus ir pasakojus apie Lietuvą. Susidarydavo ir nejauki pa- 
dėtis: girdi, visi tik prašo ir prašo ... Klebonam taip pat. 
būdavo apsunkinimas. 

Aš vis dėlto rasdavau malonios paslaugos ir žmonių dos- 
numo. Vilkaviškio vyskupijos prašymas padėti pastatydinti 
seminarijos rūmus buvo sutiktas su nuoširdžiu pritarimu. 
Ypačiai didelio palankumo parodė iš Suvalkijos kilę arba net 
Seinų seminarijoje mokęsi lietuviai klebonai. 


Dar ir dabar prisimenu labai malonų priėmimą Shenan- 
doah, Pa., šv. Jurgio parapijoje, kur tada klebonų buvo kun. 
Jonas Dumčius, po mano išvažiavimo netrukus pargrįžęs Lie- 
tuvon, vysk. A. Karoso buvo pakeltas į garbės kanauninkus. 
Jis asmeniškai paaukojo 1500 dol., parapijoje buvo surinkta 
arti 700 dol. Gražiai priėmė Scrantone, Pennsylvanijoje, šv. 
Juozapo parapijoje klebonas kun. Jonas Kuras, kilęs iš Griš- 
kabūdžio (Galinių km.), baigęs Seinų kunigų seminariją ir 
penkeris metus Sūduvoje vikaravęs prieš atvykdamas į Ame- 
riką (1892). Parapiją stengėsi išlaikyti grynai lietuvišką, bu- 
vo labai dosnus lietuviškiem reikalam ir labdarai; mano 
rinkliavai sutelkė per 1700 dol. Philadelphijoje, šv. Kazimiero 
parapijoje, mielai parėmė klebonas kun. Juozas Kaulakis, že- 
maitis nuo Gargždų, baigęs Petrapilio kunigų seminariją, stu- 
dijavęs Austrijoje (Krokuvoje) ir Belgijoje (Louvaine), lais- 
vai kalbėjęs aštuoniom kalbom. Philadelphijoje įkūrė dvi pa- 
rapijas, pastatė mokyklą, daug dirbo Amerikos lietuvių 0r- 
ganizacijose ir spaudoje, rašė knygas ir straipsnius, vertė iš 
kitų kalbų (vokiečių, prancūzų), leido žurnalus. šv. Kazimiero 
parapijoje tada surinkome 800 dolerių. 


Naujojon Anglijon pasukęs, Waterbury, Conn., šv. Juoza- 
po lietuvių parapijoje, klebonu radau kun. Juozą Valantiejų, 
žemaitį nuo Vadžgirio (Butkaičių km.). Pažįstami buvome iš 
Šveicarijos laikų. Fribourge studijavo teologiją, diakonu grį- 
žo į Ameriką 1914 metų pabaigoje ir čia įšventintas kunigu. 
Waterburyje pakeitęs kun, Petrą Saurusaitį, grįžusį į Lie- 
tuvą, kleb. kun. J. Valantiejus uoliai ėmėsi darbo parapijo- 
je ir lietuvių visuomenėje, pastatydino mokyklą, gausiai rė- 
mė aukomis Amerikos ir Lietuvos organizacijas, vienuolynus, 
mokslo įstaigas. Jo nuopelnai Lietuvai vėliau buvo atžymėti 
Gedimino ordinu. 

Tokiu pat žymeniu buvo pagerbtas kun. Kazimieras Ur- 
bonavičius, ilgametis šv. Petro lietuvių parapijos klebonas So. 
Bostone, marijampoliškis (iš Kidolių km.), rašytojas, poetas 

ir publicistas, pasirašinėjęs Jono Kmito slapyvardžiu. Apie jį 
buvau girdėjęs dar besimokydamas Seinų seminarijoje, ku- 
rią jisai baigė 11 metų anksčiau už mane. Tebebuvo likę 
pasakojimai apie lietuvių klierikų — literatų būrelį, leidusį 
slaptą laikraštuką “Knapt" (1891); klierikas K. Urbonavi- 
čius buvo vienas iš bendradarbių. Vikaravo Sūduvoje (Kai- 
mely) ir Mozūruose, iš kur išvyko į Ameriką (1905). Buvo 
malonu susitikti ir išsikalbėti apie Seinų seminarijos laikus, 
Marijampolę, Lietuvą. Aktyviai tada dirbo visuomeninį darbą 
ir redagavo Bostono leidžiamąjį “Darbininką", kuriam rašinė- 
jo gausiai įžanginių, poleminių ir k. straipsnių, buvo labai 
gerai informuotas apie atsikuriančios Lietuvos gyvenimą. 
Stebėjausi, kaip jis žinojo visas smulkmenas. Jo paraginti 
žmonės Vilkaviškio seminarijos rūmam statyti sudėjo apie 
1200 dolerių. 


Gretimoje Nekalto Prasidėjimo parapijoje Cambridge, 
kuris su garsiuoju Harvardo universitetu sudaro Bostono 
miesto dalį, bet valdosi savarankiškai, radau taip pat suval- 
kietį — zanavyką kleboną kun. Pranciškų Juškaitį nuo Ilgu- 
vos (Gegužių km.), ėjusį mokslus Amerikoje ir čia įšventin- 
tą į kunigus. Buvo jau vyresnio amžiaus, apie 40 su viršum 
metų, bet klebono pareigas ėjo tik trečius metus, anksčiau 
keletą metų toje pačioje parapijoje vikaravo. Parapija nebu- 
vo didelė, bet maro rinkliavai sudėjo apie 800 dol. Pasakojo, 
kad jo svarbiausias rūpestis, išmokėjus užsilikusias parapijos 
skolas, įsteigti lietuvišką mokyklą. Antrą kartą į Ameriką at- 
vykęs (1950), laikraščiuose skaičiau, kad toji parapinė mo- 
kykla minėjo 25 metų sukaktį; buvo rašoma, jog Bostono 
vyskupijoje buvo įkurta pirmoji; mokytojauja Nurkyžiuotojo 
Jėzaus seserys lietuvaitės. Prel. Pr. Juškaitis mirė 1961 gruo- 
džio 1. 

Už kelių dešimtų mylių nuo Bostono, į pietvakarius, su- 
stojau Worcesteryje pas kun. Konstantiną Vasį - Vasiliaus- 
ką, taip pat zanavyką nuo Gelgaudiškio (Narkūnų km.). Mu- 
du buvome pažįstami iš Seinu seminarijos, į kurią jisai įsto- 
jo dvejais metais vėliau už mane (1905). Man į kunigus 
įsišventinus Kaune (1908), jis priėmė mažuosius šventimus 
Varšuvoje iš vysk. Ruškio - Ruškevičiaus, marijampoliškio. 
Seinų vyskupo nuo 1902 ligi 1910 pradžios nebuvo. Klierikas 

K. Vasys tada pakrypo į Amerką; kunigu buvo įšventintas 
Montrealyje, Kanadoje, 1913. Buvo jau dvejus metus vikara- 
vęs (Worcesteryje) ir dešimtį metų klebonavęs (Westfield, 
Mass.). Aš jį radau šv. Kazimiero parapijoje Worcesteryje 
pavaduojant kleb. kun. Joną Jakaitį, išsiprašiusį vyskupą leis- 
ti aplankyti Lietuvą ir pataisyt sveikatos. Apie tai su kle- 
bonu kun. K. Vasiu ir sušnekome: vieni važiuoja Lietuvon, 
kiti atvyksta iš Lietuvos, bet doleriai keliauja tik už marių: 
čia uždirbami ar surenkami, Lietuvoje išleidžiami ... Kun. 
K. Vasys aukomis parėmė ne tiktai Vilkaviškio, bet ir Telšių 
kunigų seminarijos statybą. Aktyviai reiškėsi visuomeninia- 
me lietuvių darbe — organizacijose ir spaudoje. Man tada 
dar esant Amerikoje, buvo išrinktas Kunigų Vienybės pirmi- 
ninku. Anksčiau organizavo lietuvius katalikus moksleivius 
(Amerikos ateitininkus) ir redagavo jų laikraštį “Moksleivį". 
Yra redagavęs ir dabartinį laikraštį “Draugą“, leidžiamą 
Chicagoje. 


Toje vadinamoje Amerikos lietuvių “sostinėje", Chicago- 
je, mielą prieglobstį radau pas kun. Igną Albavičių, Dievo 
Apvaizdos lietuvių parapijos kleboną, dzūką iš Lazdijų. Mudu 
tik vienerius metus buvome susitikę Seinų seminarijoje, ku- 
rioje jis mokėsi 1907-12. Kunigu įšventintas, išvyko metais 
anksčiau už mane (1912) studijų testi į užsienį — mokėsi 
Grigaliaus universitete Romoje, kur gavo licenciato laipsnį 
(1914). Į Lietuvą dėl kilusio karo negalėjo grįžti, tad pasuko 
į Ameriką. Aš tuo tarpu pasilikau Europoje. Vėl susitikome 
beveik po 20 metų. Radau klebonaujant Dievo Apvaizdos pa- 
rapijoje jau aštuntus metus, veikliai įsijungusį ir į lietuvių 
organizacinį darbą. Buvo pradėjęs statyti parapijos bažnyčią; 
po metų darbus užbaigė. Ir tokiu laikų aš buvau atvykęs 
su Vilkaviškio seminarijos statybos rūpesčiu. Kun. Ig. Alba- 
vičius jį gerai suprato, atjautė ir parėmė. Supažindino su ki- 
tais Chicagos lietuvių parapijų klebonais, kurie taip pat 
daug padėjo. Dabar prel. I. Albavičius klebonauja šv. Anta- 
no parapijoje Cicero, Ill. 


Daugelio klebonų čia nesuminėjau, nors liet. parapijų 
ir gautų aukų sąrašus ir dabar turiu atsivežęs. Mažai buvo 
tokių, iš kurių išvykdavau tik su keliolika ar keliomis de- 
šimtimis dolerių. Nors daug kas aukas rinko, bet konkre- 

čiam ir kilniam tikslui — kunigų seminarijai žmonės aukojo. 
Viso Iabo esu surinkęs apie 20,000 dolerių. Anuo metu tai bu- 
vo stambi suma ir didelė parama Vilkaviškio vyskupijai. Pa- 
vertus Lietuvos valiuta, litais, susidarė 198,547.80 suma. Tai 
buvo truputį didesnė negu dešimtoji dalis visos statybos. 


Seminarijos statyba atsiėjo 1,191,636.93 litų. Iš tos sumos 
ligi 1930 metų liepos mėn. Vilkaviškio vyskupijos kunigai su- 
dėjo savo asmeniškų aukų 355,539.74 litus. Parapijų rinkliavos 
davė 290,524.71 lt. Kitų įvairių aukų buvo surinkta 31,555.60 
It. Iš valstybės gauta beprocentinės paskolos 250,000.00 lt. 
Šios apyskaitos metu dar trūko 65,468.93 It., kurie surinkti 
iš kunigų ir parapijų. Bet liko nemokėtos skolos: valstybės 
paskola ir 141,468.75 lt. už žemę, arba viso 391.488.75 litų. 
(Duomenys imti iš protokolo kunigų konferencijos, įvykusios 
Gižuose 1930 liepos 22. Tiesos Kelias, 1930 nr. 9). 

Seminarijos rūmų statyba rūpinosi ir ją prižiūrėjo prof. 
Mykolas Ražaitis, kuris 1935 - 1937 metais taip pat lankėsi 
Amerikoje. Amerikoje 1959 metais ir mirė, antrą kartą čia 
atvykęs, beolševikam užėmus Lietuvą. Seminarijos rūmai bol- 
ševikų buvo nusavinti. Jie buvo baigti statyti 1930 rudenį. 
Tada ir kunigų seminarija iš Gižų perkelta į Vilkaviškį. Aš 
jau seniai buvau grįžęs iš Amerikos. 

Amerikoje man buvo naudinga arčiau pažinti ir lietuvių 
gyvenimą. Nors išbuvau tiktai metus laiko (1925-26), bet tu- 
rėjau progos apvažiuoti kone visas didesnes lietuvių koloni- 
jas, aplankyti lietuvių katalikų organizacijų centrus, daly- 
vauti susirinkimuose ir suvažiavimuose, būti pamaldose ir jas 
laikyti įvairiose lietuvių bažnyčiose. Jau tada mane žavėjo 
didelis lietuvių atliktas ir atliekamas darbas: buvo daug 
pristatyta bažnyčių ir mokyklų, organizacijų namų, klubų, 
vienuolynų. Organizacinis gyvenimas buvo gana judrus, ypa- 
čiai apie parapijas — lietuvių susitelkimo židinius. Tose vie- 
tose, kur lietuvių parapijų nebuvo, man pasakojo ir aš pats 
vėliau įsitikinau, kad ir lietuvių bendruomeninis gyvenimas 
buvo pakrikęs, ir nutautimas ryškesnis. Tiesa, jau tada jau- 
nesnė karta vis daugiau nusigriebdavo anglų kalbos, bet aš 
neišsivežiau tokio įspūdžio, kaip kiti, kad lietuvybė Ameriko- 
je miršta. Tik jai palaikyti reikėjo artimesnio ryšio su Lie- 
tuva. Ir tie ryšiai pamažu stiprėjo. 

GRĮŽES Lietuvon, be einamųjų Vilkaviškio vyskupijos 
kurijoje kitų pareigų, buvau dar paskirtas katalikiškos akci- 
jos direktorium. Oficialiai tos pareigos buvo vadinamos “Sec- 
retarius generalis pro actione catholica“. Tai reiškė, kad ma- 
no važinėjimai nesibaigia. Besimokydamas ir gyvendamas 
Šveicarijoje, lietuvių belaisvių reikalais aplankiau kone visą 
Vakarų Europą. Amerikoje ištisus metus be pertraukos kelia- 
vau iš vienos lietuvių kolonijos į kitą. Dabar man buvo skir- 
ta važinėti po visos Sūduvos parapijas ir gana dažnai į Kau- 
ną, kur buvo įsteigtas visai Lietuvai Katalikų Veikimo Cent- 
ras. Man tekdavo atstovauti Vilkaviškio vyskupijai. 


Katalikiškoji akcija, popiežių aptarimu, “yra. pasauliečių 
dalyvavimas hierarchiškame apaštalavime, ginti religijos ir 
doros principus, išplėsti šalia ir aukščiau politinių partijų 
sveiką ir naudingą katalikišką gyvenimą šeimoje ir visuome- 
nėje" (Tiesos Kelias, 1930, 680 p.). Tai yra akcija, skiriama 
visiems katalikams be išimties. “Reikia, kad visi būtų apaš- 
talai, kad pasaulis neliktų neveiklus“ (Pijus XI). Toks veik- 
lumas yra platesnis už atskirų bažnytinių brolijų, kongre- 
gacijų ir organizacijų apimtį. “Isirašyti į draugijas yra gir- 
tina, patartina ir naudinga; dalyvauti katalikiškoje akcijoje 
yra pareiga“ (kard. Gasparri, 1923 spalio 2). 


“Nors seniausiais Bažnyčios laikais jau buvo katalikiško- 
ji akcija, bet mūsų laikais įgijo naują pobūdį dėl dviejų fak- 
tų: 1. dvasininkų negalėjimo patenkinti laiko reikalavimų, ir 
2. visuomenės supasaulėjimo, žymiai susilpninusio krikščio- 
niškąjį gyvenimą" (Ibd.). Gyvenimui ir veikimui sukrikščio- 
ninti imta patelkti pasauliečiai, vadovaujami bažnytinio au- 
toriteto. Iškilo reikalas “turėti ir savo ypatingą organizaciją, 
vieną, disciplinuotą ir derinančią visas katalikų jėgas taip, 
kad visi kartu veiktų viena kryptimi ir harmoningai, tei- 
singoje priklausomybėje nuo bažnytinio autoriteto" — yra 
rašęs popiežius Pijus XI, kuris įkūrė ir bažnytinę Lietuvos 
provinciją (1926). Joje buvo sudarytas ir Katalikų Veikimo 
Centras Kaune, o atskirose vyskupijose paskirti katalikiškos 
akcijos direktoriai. Tai organizuotos katalikiškos akcijos pra- 
džia Lietuvoje. 

Pačios katalikiškos akcijos judėjimas Lietuvoje, be abe- 
jo, yra ankstyvesnis. Turiu čia galvoje ne tai, kad Katalikų 

Bažnyčia veikė Lietuvoje jau nuo XIV amžiaus, kai visuoti- 
nai priimtas krikštas, ir dar kiek anksčiau — siekė net ka- 
raliaus Mindaugo laikus. Turima galvoje XIX amžiaus pa- 
baigą, kai Lietuvoje pradėjo daugiau įsivyrauti antikrikščio- 
niškos ir liberalinės idėjos. Štai, tautinio atgimimo metu jau 
matome lietuvių kunigų susirūpinimą nukrikščionėjimo reiš- 
kiniais. Tai sijosi dar su socialinėm reformom. Pažangiau- 
siais jų nešėjais dėjosi socialistai, pradėję neigti krikščioniš- 
kos moralės ir tikėjimo principus. Suprantama, negalėjo ne- 
kilti toms klaidingoms idėjoms pasipriešinimo, ypač popiežiui 
Leonui XIII paskelbus savo socialines enciklikas (pav. Rerum 
Novarum 1891). Lietuvoje tai sukėlė disputus spaudoje ir vi- 
suomenėje. Kadangi daugumas lietuvių inteligentų, ėjusių 
mokslus Rusijoje, buvo paveikti materialistinės pasaulėžiū- 
ros, tai pirmoje vietoje kunigam teko atremti ateistinę akci- 
ją. Bet pamažu didėjo ir katalikų inteligentų, ėmusių talkin- 
ti kunigam. 

Po 1905 metų revoliucijos leidus laisviau kurti draugi- 
jas, įsisteigė visa eilė katalikiškųjų organizacijų. Katalikiška- 
jai akcijai buvo reikšmingiausi ateitininkai, susiorganizavę 
1910 metais. Bet kadangi tai buvo mokslus einančio jauni- 
mo organizacija, o tokių rusų valdžia privengė, tai ateitinin- 
kai tegalėjo veikti slaptai iki pat Didžiojo karo. Jų šūkis 
“Visa atnaujinti Kristuje" buvo imtas iš popiežiaus Pijaus 
X enciklikos (1903), kuri laikoma moderniosios katalikiškos 
akcijos pranokėja. 


Nepriklausomai Lietuvai atsikūrus, katalikiškoji akcija 
buvo organizuojama vyskupų. Toji akcija pirmiausia rėmėsi 
parapijomis ir organizacijomis. Mano parega buvo lankyti 
Vilkaviškio vyskupijos parapijas, palaikyti ryšius su organiza- 
cijomis, dalyvauti posėdžiuose bei suvažiavimuose; žodžiu, rū- 
pintis skatinti ir jungti katalikiškojo veikimo jėgas, kad 
“pagal savo ypatingą tikslą prisidėtų prie Kristaus viešpatys- 
tės laimėjimo" (Tiesos Kelias, 1930, 685 p.). 


Kone kiekvieną sekmadienį tekdavo vykti vis į kitą pa- 
rapiją, sakyti pamokslus bažnyčioje arba laikyti paskaitas 
susirinkimuose. Būdavo taip pat pasitarimai su veikiančiomis 
parapijoje organizacijomis. Stengdavausi joms pateikti žinių 
iš katalikų veikimo užsienyje, ypačiai iš Šveicarijos, Vokie- 


161 


tijos ir Prancūzijos, nes tie kraštai man buvo geriau pa- 
žįstami. Esu taip pat parašęs nedidelę brošiūrą apie katali- 
kiškąją akciją (Katalikų Veikimo Centras, 1928, 20 pusl); ji 
buvo išversta taip pat į lenkų kalbą (Centrum akcji Kato- 
lickiej). Kai kuriose Lietuvos srityse dar buvo aplenkėjusių 
lietuvių. 


Vilkaviškio vyskupijoje tuo metu turėjome 89 parapijas, 
205 kunigus ir 351,403 tikinčiųjų (Elenchus, 1934). Tokie duo- 
menys buvo surinkti Vilkaviškio vyskupijos kurijos. Tikinčių- 
jų skaičius galėjo būti ir ne visai tikslus, nes lankydamas 
parapijas turėjau progos patirti, kad parapiečių sąrašai ne- 
buvo visai tiksliai sudaromi. Antra vertus, netaip jau buvo 
paprasta sudaryti tikslų sąrašą — išskirti, kas parapijai pri- 
klausė ir kas jos šalinosi. 


Parapijos buvo suskirstytos į 12 dekanatų: Bartininkų, 
Garliavos, Kalvarijos, Leipalingio, Marijampolės, Naumiesčio, 
Panemunės, Prienų, Seirijų, Simno, šakių ir Vilkaviškio. 
Tekdavo dalyvauti dekanato kunigų pasitarimuose katalikiš- 
kos akcijos ir organizacijų reikalais bei rajoniniuose suva- 
žiavimuose. 


Didesniuose suvažiavimuose gana dažnai dalyvaudavo 
vysk. Mečislovas Reinys, mėgęs visuomeninį organizacinį dar- 
ba. Vilkaviškio vyskupijos koadjutorium buvo nominuotas 
1926 balandžio 5, įšventintas Kauno bazilikoje gegužės 16, 
ingresą Vilkaviškio katedroje atliko birželio 20. Buvo labai 
judrus, daug rūpinosi katalikiškąja akcija, ypač pavasarinin- 
kais ir ateitininkais, kuriuos globojo ir gynė net ir tada, kai 
moksleiviam ateitininkam tautininkų valdžios buvo džaudia- 
ma veikti. Draudimas buvo išleistas švietimo ministerijos 
1930 — Vytauto Didžiojo — metais rugpiūčio 30. 


Dar prieš mėnesį, 1930 liepos 19-20, Šakiuose labai gražiai 
ir įspūdingai praėjo pirmasis Zanavykijos katalikiškojo jau- 
nimo kongresas. Jį surengė katalikiškos akcijos Komitetas, 
kurį sudarė studentai ateitininkai ir pavasarininkai. Ypačiai 
veikli buvo Šakių pavasarininkų rajono valdyba. Rajoninės 
konferencijos tiek pavasarininkų, tiek ir ateitininkų buvo jau 
įvykusios ir anksčiau tuose pat šakiuose, Marijampolėje, Aly- 
tuje, Lazdijuose. Marijampolėje 1925 buvo sušauktas pirmasis 

pavasarininkų kapsų kongresas. Tada dar ir man teko ne- 
mažai talkinti. Po penkerių metų jau buvo priaugusių nau- 
jų inteligentinių pajėgų, baigusių Nepriklausomos Lietuvos 
gimnazijas ir besimokiusių toliau Lietuvos universitete Kau- 
ne. Jie jau savo pastangomis surengė tikrai didingą Zanavi- 
kijos katalikiškojo jaunimo kongresą. 

Kongreso garbės komitetą sudarė Telšių vysk. Justinas 
Staugaitis, pirmasis zanavykas vyskupas; Vilkaviškio vysk. 
koadjutorius Mečislovas Reinys, “Pavasario" sąjungos protek- 
torius; kan. Pranas Kuraitis, Lietuvos universiteto profeso- 
rius ir Ateitininkų Federacijos dvasios vadas, vienas iš 
pirmųjų ateitininkų organizatorių, kaip ir prof. Pranas Dovy- 
daitis, pirmasis ateitininkų vadas; prof. Juozas Eretas, ma- 
no pažįstamas ir bendradarbis iš Šveicarijos, “Pavasario" S3- 
jungos ilgametis vadas ir garbės pirmininkas, ir Domininka 
Čėsaitytė - Vailokaitienė, gimnazijos mokytoja, dzūkė iš Bal- 
bieriškio. Taigi už jaunimo pečių stovėjo iškilūs ir veiklūs, 
garbingi ir autoritetingi asmens. 

Kongresą pagerbė arkivysk. Riccardo Bartoloni, pirmasis 
šv. Sosto nuncijus Nepriklausomai Lietuvai. Lietuvos prezi- 
dentui Antanui Smetonai įteikdamas kredencialų raštus 
(1928 liepos 30), labai jausmingai ir nuoširdžiai atsiliepė 
apie Lietuvą, pareikšdamas “susižavėjimo kilnioms didvyriš- 
kumo tradicijoms, kurios supa ir teikia tiek puikaus bliz- 
gesio praeičiai prakilnios tautos, skubėjusios prieš 500 me- 
tų sunkiu ir audringu krikščionybei istorijos periodu būti va- 
karų civilizacijos tvirtove ir užtvara, kurią sudarė krūtinės 
karžygiškų jos sūnų, vadovaujamų jų vadų genijaus". Tai bu- 
vo maloni liaupsė Lietuvai, jos praeičiai ir žmonėm. Maloni 
dar ir dėl to, kad nuncijus Riccardo Bartoloni parodė dide- 
lio ir nuoširdaus susidomėjimo Lietuvos kultūriniu bei religi- 
niu gyvenimu. Zanavikijos kongrese aukojo mišias atvirame 
ore ir tarė šiltą sveikinimo žodį. 

Kongreso eisenoje, lankant Vinco Kudirkos, Lietuvos him- 
no autoriaus namelį, kalbą pasakė Vilkaviškio kunigų semi- 
narijos prof. Pijus Dambrauskas, o prie Nepriklausomybės 
kryžiaus — dr. Juozas Leimonas, “Pavasario" Sąjungos va- 
das. Pasiesartyje buvo suvaidinta keturių paveikslų misterija 
“Kruvinais Keliais". Ji vaizdavo Vilniaus ir Suvalkų krašte 

pavergtų lietuvių kančias ir kovą už laisvę. Misterijoje da- 
lyvavo apie 200 vaidilų — pavasarininkų ir ateitininkų. Dai- 
nų šventėje, pirmoje Zanavikijoje, dalyvavo dešimts chorų; 
dirigavo Kun. Juozas Skirkevičius. Sporto olimpiadoje buvo 
lengvoji atletika ir arklių lenktynės. Tarpais buvo plenumo 
posėdžiai. Buvo pagerbti žuvę už Lietuvos laisvę ateitininkai 
ir pavasarininkai, kaip leit. Jurgis Sidaravičius, šaulys Vincas 
Dovydaitis, lakūnas Vytautas Rauba ir k. Kongrese dalyvių 
tarpe buvo nemažai pavasarininkų, kurių krūtinės puošė Vy- 
ties Kryžiai, gauti už narsumą Lietuvos nepriklausomybės 
kovose. Tai buvo jaunimas kaitrios patriotinės dvasios, bet 
kartu ir tvirtų religinių principų. Lietuvių tauta tegalėjo tik 
pageidauti daugiau tokio idealistinio jaunimo. 


Sustojau prie to pirmojo Zanavikijos kongreso kiek ilgė- 
liau, nes norėjosi duoti vieną paveikslą, koks buvo tada Lie- 
tuvoje katalikiškojo jaunimo judėjimas ir kaip jis viešai 
reiškėsi, jungdamasis į katalikiškąją akciją. Ji buvo labai rei- 
kalinga akivaizdoje didėjančių nemoralumo ir nukrikščionėji- 
mo reiškinių net ir kaimuose. Vilkaviškio vyskupijos kunigų 
konferencijoje buvo konstuota gana nesmagi padėtis; 


“Mūsų visuomenės dorovinis gyvenimas yra atsilikęs nuo 
kitų jos gyvenimo sričių. Jei per nepriklausomo gyvenimo 
dešimtmetį yra visur pastebima žymi visuomenės pažanga, 
tai to nematyti dorovingumo srityje ... Laisvamanių, indi- 
ferentų skaičiaus žymus padidėjimas, net ir kaimiečių tarpe, 
žmogžudysčių, vagysčių, šeimų iširimų gausingumas, jaunuo- 
menės ištvirkimas, venerinių ligų įsiveržimas į kaimus ir ki- 
ti įvairūs nedorumai — visa tai yra pernelig aiškūs dorovi- 
nės dekadencijos simptomai, palyginus su prieškariniais lai- 
kais. Raminti save tuo, kad tai yra tik laikini karo padari- 
niai, kurie ilgainiui patys savaime sumažės, būtų visiškai 
klaidinga. Dorovinio gyvenimo blogumams pašalinti reikia 
imtis radikalių priemonių ... Tas uždavinys atlikti pirmoje 
eilėje tenka kunigijai, kaip einąs iš tiesiognės jos pašauki- 
mo pareigos (Protokolas 1930 liepos 22. Tiesos Kelias, 1930, 
nr. 9). 


ši kunigų konferencija, įvykusi antrą dieną po Zanavi- 
kijos kongreso, savo nutarimuose pabrėžė “šventą kunigo pa- 
reigą“" katalikiškas jaunimo “organizacijas visomis jėgomis 

remti, joms padėti, jų naudingumą kuo dažniau aiškinti". 
Tokios pat instrukcijos ėjo ir iš Lietuvos vyskupų. 


Bet 1930 — Vytauto Didžiojo — metai, sakytume, buvo 
kryžkelė, kurioje ėmė išsiskirti Lietuvos vyriausybės ir Baž- 
nyčios siekimai. Jei Lietuvos vyskupam ir kunigam rūpėjo 
katalikiškąją akciją stiprinti, tai tautininkų vyriausybei la- 
bai parūpo ją prilaikyti, apšaukiant, kad tai esąs “politinis 
bei partinis darbas", kliudąs tautiniam vieningumui. Iš tik- 
rųjų priežastis buvo ta, kad Lietuvos jaunimas užsimota 
organizuoti ir palenkti kaip tiktai vienos partijos siekimam, 
argumentuojant, kad tuo siekiama tautos vienybės. Visai su- 
prantama, kad valdžioje būdami ir savo rankose turėdami 
jėgą, išteklius ir cenzūrą, tautininkai negalėjo atsispirti pa- 
gundai panaudoti šias priemones tam, kad susidarytų tvir- 
tesnę ir pastovesnę sau atramą. Kadangi tokiai atspirčiai 
prieinamesnis buvo daugiau liberališkai nusiteikęs jaunimas, 
bet patriotinis, tai tuo patriotizmu ir pasiremta, paliekant 
nuošalyje griežtesnį ir tvirtesnį religinių principų pabrėžimą. 
Tuo pačiu atsistota prieš tas katalikiškas jaunimo organiza- 
cijas, kurios buvo globojamos Lietuvos vyskupų ir kunigų. 


Skirtumą ir prasidėjusį trynimąsi labai teisingai apibu- 
dino “Jaunoji Lietuva“, mėnesinis tautiškosios moksleivijos 
žurnalas. Jis dar 1929 metų pradžioje rašė: “Jaunoji Lietu- 
va (tokiu vardu buvo vadinama ir pati organizacija) ... 
ne taip griežtai akcentuoja religinį principą ... daugiau ak- 
centuoja tautiškumo, tautinio vieningumo idėją ... Tautiš- 
kumo akcentavimas “J. L.“' organizacijai duoda tautininkų 
vardą ir pagrindo gretinti su to paties vardo politine grupe. 
Čia, tur būt, ir yra svarbiausias šnairavimų ir trynimosi šal- 
tinis „.. Ateitininkai su tautininkais gal nebus visuose klau- 
simuose vienodos nuomonės, gal nebus visai artimi bendra- 
darbiai, bet būti aršiais priešais nėra jokio pagrindo, jokio 
reikalo, jokio tikslo. Jei kas į kovą būtų jau karštai įsilei- 
dęs, tepilą ant galvos šalto vandens, t. y. šaltai tepagalvoja 
ir supras, kad verčiau yra eikvoti energiją pozityviam dar- 
bui, o ne tarpusaviems erzinimams" (Jaunoji Lietuva, 1929, 
nr. 3-4, 38 p.). 

Deja, kam iš tikrųjų reikėjo to šalto vandens ir kas sa- 
vo rankose turėjo galią pilstyti šaltą arba karštą vandenį, 

pasirinko erzinimą ir trynimąsi, uždraudžiant veikti mokslei- 
viam ateitininkam, kad jie būtų nustelbti, o katalikiškoji 
Lietuva pristigtų savo organizacijoje besilavinusių katalikų 
inteligentų. Tas kirtis, kad ir ateičiai skirtas, taikė į katali- 
kiškąją akciją Lietuvoje. Lietuvos vyskupai dėl to labai griež- 
tai reagavo. 


LIETUVOS vyskupai, susirinkę Kaune į konferenciją 1930 
spalio 23, savo ganytojiškame laiške, kūris perskaitytas viso- 
se Lietuvos bažnyčiose, pareiškė: 

“Šv. Tėvas, sudarydamas sutartį su mūsų Valstybės Val- 
džia, apsaugojo Bažnyčios teises mokyklų srityje. Jei todėl 
bet kas pas mus šioje srityje daroma aiškiai prieš Bažnyčios 
nusistatymą, ar bent jos nežiūrint, tai įžeidžiamos ne tik 
Dievo teisės, kuriomis naudojasi Bažnyčia, bet ir elgiamasi 
prieš iškilmingą sutartį, su Apaštalų Sostu padarytą. 

“Visi gerai žinome, kaip svarbus yra dalykas jaunimo or- 
ganizacijos. Tikybinis jaunuomenės auklėjimas vykdomas ne 
vien per pamaldas, ne tik per pamokslus, ne tik per sak- 
ramentus, bet ir per mokyklas, draugijas, skirtas jaunuome- 
nei auklėti drauge su mokslo įsigijimu ir kūno kultūra ... 


“Draugijų mes katalikai šiandien turime vaikams 
“Angelo Sargo“ sąjungą, kaimo jaunimui “Pavasario" sąjun- 
gą, mokslus einančiam jaunimui “Ateitininkų federaciją. Baž- 
nyčia tas organizacijas yra paėmusi savo globon, nes kaip 
visos katalikų draugijos, taip ir jaunimo organizacijos yra 
Katalikų Veikimo Centro nariai ir Lietuvos Vyskupų prie- 
žiūroje. 

Bet štai katalikų moksleivių steitininkų organizacijai mo- 
kyklose neleidžiama veikti kaip ateitininkams. Yra tai Baž- 
nyčios teisių varžymas, yra tai laužymas iškilmingos sutar- 
ties, Apaštalų Sosto su mūsų Vyriausybe padarytos. Mes ka- 
talikai prieš tokius darbus turime kelti savo balsą, kol bus 
katalikams moksleiviams ateitininkams sugrąžinta jų laisvė" 
(Tiesos Kelias, 1930, nr. 11). 

Pabraukimai padėti vyskupų. Pasirašė Kauno arkivyskų- 
pas Juozapas (Skvireckas), Vilkaviškio vysk. Antanas (Karo- 
sas), Telšių vysk. Justinas (Staugaitis), Panevėžio vysk. Ka- 
zimieras (Paltarokas), Kaišiadorių vysk. Juozapas (Kukta), 

Vilkaviškio vysk. koadjutorius Mečislovas (Reinys). Vyskupai 
dar turėjo tiek laisvės, kad galėjo savo žodį atspausdinti 
žurnale. Skelbti bažnyčiose jiem negalėjo užginti, nebent 
būtų suėmę. Bet ligi to dar nebuvo prieita. Tačiau Lietuvos 
vyskupų protestas nieko nepadėjo; su jais tuo klausimu ne- 
siskaityta. 

šv. Sosto nuncijus arkivysk. Riccardo Bartoloni, parė- 
męs Lietuvos vyskupų nusistatymą, buvo apkaltintas, kad 
kišasi į Lietuvos vidaus reikalus, apskelbtas nepageidaujamu 
asmeniu (persona non grata) ir paprašyta jį atšaukti Iš 
Lietuvos išvyko 1931 birželio 6. Užsienio spaudoje tas įvykis 
buvo komentuojamas Lietuvai nepalankiai. Nuncijus Riccardo 
Bartolini iš tikrųjų stengėsi Lietuvą nuoširdžiai suprasti ir 
padėti. Jau minėjome gražius jo žodžius, pasakytus įteikiant 
kredencialus. Sveikindamas tretįjį ateitininkų kongresą Kau- 
ne 1931 birželio 21, perdavė ir tokius popiežiaus Pijaus XI 
linkėjimus: 

“Šventasis Tėvas linki Lietuvos katalikams studentams 
ir moksleiviams atnaujinti per savo tikėjimą ir pamaldumą 
savo uolumą, kad jūsų tėvynė spindėtų atgimimo aušra, kaip 
ji klestėjo ir švietė, įsigijusi šviečiančios garbės Vytauto lai- 
kais“ (Tiesos Kelias 1930, nr. 7-8). 

Nebuvo šviesios garbės pradėti nesantaiką su šv. Sostu, 
juoba, kai tai atsitiko jau antrąjį kartą ir per trumpą lai- 
kotarpi. Pirmąjį kartą, 1925 metų pradžioje, man besiruošiant 
vykti į Ameriką, išgyvenome nemalonius incidentus, kai Kau- 
ne buvo suruoštos demonstracijos prieš šv. Sosto nunciatū- 
Tos namus Duonelaičio gatvėje. Pabaltijo valstybėm bendras 
delegatas arkivysk. Antonijus Zechini, kuris rezidavo Rygoje, 
Lietuvon nebuvo įsileistas. Normalūs diplomatiniai santykiai 
su Vatikanu nutrūko. Incidentai kilo dėl Vatikano pasirašy- 
to su Lenkiją konkordato 1925 vasario 10. Tuo konkordatu 
buvo sutvarkyti bažnytiniai reikalai ir Vilniaus bei Suvalkų 
srityse. Kaip jau anksčiau minėjome, Vatikanas ta bažnytine 
sutartimi netvarkė politinių reikalų bei sienų, bet buvo su- 
prantamas ir lietuvių nepasitenkinimas, kai jie niekur nega- 
lėjo rasti teisybės. Tokiu atveju santūrus laikymasis ir iš- 
mintis užleidžia vietą jausmų prasiveržimams. Be to, arki- 
vysk. A. Zechiniui lietuviai turėjo kai ką prikišti iš praei- 

ties, kai jisai vizitavo Lietuvą 1921 metais. Prof. Z. Ivins- 
kis apie tai vėliau rašė: 

“Vizitatorius Antonio Zechini neapčiuopė lietuvių tautos 
gyvojo pulso bei siekimų ir neslepiamai reiškė nuomonę, 
kad Nepriklausomoji Lietuva negalėsianti savarankiškai gy- 
venti. Jam buvo skaudų matyti, kad du katalikiški kraštai 
tarp savęs nesutinka. Jis buvo aiškiai atsistojęs pusėje len- 
kų, kurių istoriją gerai pažino. Ta istorija dengdamiesi, len- 
kai Lietuvą skriaudė ir vienos valstybės siekė. Zechini taip 
pat ragino lietuvius susijungti su lenkais, kaip tai buvo se- 
novėje. šališkų savo pažiūrų jis neatsisakė nei tapęs arki- 
vyskupu ir paskirtas pilnateisiu delegatų visoms trims Balti- 
jos valstybėms ... (Kai) 1925 gegužės mėn. arkivysk. Zechini 
išvyko Rygon, (jau) nebegavo leidimo sugrįžti. Jo vietoje pa- 
liko sekretorius monsgr. Aloyzas Faidutti — šviesus ir labai 
apdairus vyras“ (Z. Ivinskis, Lietuvos Bažnyčios keliu, 
Beooklyn, 1951, 13-14 p.). 


Norėdamas tuos nesklandumus išlyginti ir parodyti, kad 
šv. Sostas kitaip žiūri į lietuvių tautą ir valstybę, negu 
arkivysk. A. Zechini, Vatikanas Lietuvos bažnytinei provinci- 
jai steigti ir konkordatui paruošti paskyrė ne ką kitą, o iš 
Vilniaus lenkų ištremtąjį arkivysk. Jurgi Matulaitį, lietuvį. 
Lenkam tai negalėjo būti malonu, o Vatikano diplomatinių 
santykių istorijoje nėra dažna, kad vizitatorium skirtų tos 
pačios tautos asmenį. Konkordatą pasirašius, nuncijum buvo 
paskirtas arkivysk. Riccardo Bartoloni, kuriam nebuvo gali- 
ma prikišti, kad jis Lietuvos istorijos nežinojo ar lietuvių 
tautos negerbė. Ir Lietuvos vyriausybė jį pagerbė pirmojo 
laipsnio Gedimino ordinu, kuris buvo teikiamas už nuo- 
pelnus Lietuvai. Konflikto priežastis buvo visai ne ta, 
kaip su arkivysk. A. Zechini. Anuomet ji lietė užsienio rei- 
kalus, o dabar — vidaus, katalikiškąją akciją, dėl kurios 
šv. Sostas yra autoritetingas tarti savo žodį ir vadovauti. 
"Tam yra daromi konkordatai. Tik prieš dvejis metus suda- 
ryto konkordato, kaip matėme iš Lietuvos vyskupų laiško, 
Lietuvos vyriausybė nesilaikė, savaip patvarkiusi moksleivių 
organizacijų reikalus. Nuncijus R. Bartolini negalėjo neginti 
katalikiškos akcijos principų, kuriuos buvo aiškiai aptarę ne- 
be vienas iš popiežių. 

Man važinėjant į Kauną, Katalikų Veikimo Centrą, te- 
ko patirti, kad nuncijus arkivysk. R. Bartoloni buvo labai 
judrus, pilnas energijos, gerų norų lietuviam padėti, domė- 
įosi mūsų religiniu ir kultūrinių darbu, bet buvo ir tvirto 
nusistatymo, kiek tai lietė katalikiškąją akciją. Savo mintis 
pereiškė ir viešai, sveikindamas ateitininkų kongresą Kaune 
(1930). Nuncijus tada kalbėjo: 


“Toji akcija rūpinasi įspausti gaivinančios savo dvasios 
žymes visiems žmonėms; padaryti, kad katalikiškos sąžinės 
svoris būtų jaučiamas visuose žmonių gyvenimo reiškiniuose, 
ir reformuoti visuomenę pilnai krikščioniškoje dvasioje: vi- 
sa atnaujinti Kristuje ... Katalikų akcija (tad) nėra vien 
dvasinis ir religinis veikimas, bet ypatingai, ir tai pilnoje 
žodžio prasmėje, yra socialinis veikimas, kuris rūpinasi vi- 
suomenės aukščiausiu gėriu ir jos pagrindiniais reikalais, net 
ir tais, kurie turi politinių bruožų, jei jie tiesiogniu būdu 
paliečia dorovę ir religiją“ (Tiesos Kelias, 1930, nr. 7-8, 
131 p.). 

Tuose nuncijaus R. Bartolini žodžiuose buvo jausti at- 
garsis popiežiaus Benedikto XV pareiškimo: “Pakanka, kad 
šioje srityje (politinėje) sielų gerovė būtų pavojuje“. “Kai 
politika paliečia altorių, tada ... popiežius, dvasininkai pa- 
sauliečiai, katalikai atrodo varą politiką; iš tikrųjų jie tesi- 
rūpina religija“ (kard. Bertram). Tad yra neteisinga pulti 
katalikiškąją akciją, kad ji “kišasi" politikon, kada yra visai 
priešingai — politika įsiveržia į tikėjimo ir katalikiškos ak- 
cijos sritį. 

Suprantama, tos dvi sritys yra labai arti susijusios, nes 
paliečia veiksmus to paties žmogaus, kuris priklauso ir Vals- 
tybei ir Bažnyčiai. Abi jos turi savo aukščiausią galią, savo 
teises, kompetencijas ir uždavinius. Popiežius Leonas XIII en- 
ciklikoje Immortale Dei (1885) yra aiškiai aptaręs tų abiejų 
aukščiausių institucijų tarpusavio santykius ir teises tuo me- 
tu, kada liberalinė ir ateistinė pasaulėžiūra, besiskverbdamos 
į valstybių konstitucijas ir veikdamos politines partijas, ėmė 
varžyti ir siaurinti Bažnyčios teises. Praktiškai Valstybės ir 
Bažnyčios santykiai sutvarkomi konkordatu, kaip buvo pa- 
daryta ir Lietuvoje. 

Pasiremdami konkordatų ir šv. Sosto nurodymais kata- 


169 


likiškajai akcijai tvarkyti ir globoti, Lietuvos vyskupai savo 
konferencijoje Kaune 1930 spalio 23 priėmė “direktyvas ka- 
talikų akcijai Lietuvoje". Verta pacituoti kai kurie tų direk- 
tyvų paragrafai, kurie taip pat aptarė politikos susilietimą 
sų katalikiškąja akcija. 

“Vardas: 1. Katalikų pasaulyje žinomoji Katalikiškoji 
Akcija Lietuvoje yra vadinama Katalikų Veikimo Centru; 2. 
Katalikų Veikimo Centras — tai katalikų, ypač pasaulionių 
ir katalikiškųjų organizacijų sąjunga, siekianti tikybinio 
apaštalavimo asmenyse ir visuomenėje. 

“šventė: 3. Katalikų Veikimo Centro šventė švenčiama 
Kristaus Karaliaus dieną. 

“Tikslas: 4. Katalikų Veikimo Centras turi bendrą tiks- 
1ą siekti Dievo garbės ir sielų išganymo krikščioninant as- 
menų ir visuomenės gyvenimą; 5. Specifiniai Katalikų Vei- 
kimo Centro tikslai yra "krikščioninti šeima, mokykla, spau- 
da; ginti viešoji dorovė; ginti Bažnyčios teisė ir laisvė; spręs- 
ti krikščioniškoje dvasioje socialines problemas; įkvėpti krikš- 
čioniškoji dvasia įstatymams ir įstaigoms' (Sac. Prof. L. Ci- 
vardi: Manuale di Azione Catolica, 1927). 

“Pagrindas: 6. Katalikiškoji akcija yra ypatingų būdu 
šv. Tėvo Pijaus XI iškelta aikštėn kaipo reagavimas prieš 
moralinį, socialinį ir juridinį modernizmą, pasmerktą encik- 
likoje “Urbi arcano Dei' (gruodžio 2, 1922), kilusį gi iš mo- 
derniojo liberalizmo, arba laicizmo, kuris religiją laiko pri- 
vačiu dalykų; 7. Katalikų Veikimo Centras dirba Lietuvos 
Episkopato vadovaujamas ir savo veikime laikosi Katalikų 
Bažnyčios mokslo ir Apaštalų Sosto nurodymų; 8. Tvirčiau- 
sias Katalikiškajai Akcijai pagrindas yra amžinai teisingas, vi- 
są žmonių gyvenimą apimąs Kristaus mokslas, kaip maty- 
ti iš šių Šv. Tėvo Pijaus XI žodžių: ne tik žmonių veiks- 
mai privatiniai ir asmeniniai, bet ir vieši bei kolektyviniai 
tur būti suderinti su amžinuoju Devo įstatymu". 

“Sudėtis: 9. Katalikų Veikimo Centras yra sąjunga, vie- 
nijanti lietuvius katalikus ir katalikiškas organizacijas, kad 
sustiprintų, praplatintų ir apgintų katalikybės dėsnius šei- 
mos, mokyklų ir visuomenės gyvenime; 10. K. V. C. yra re- 
liginis veikimas, tačiau ne vien tik reilginis, todėl ir skiria- 
si nuo grynai religinio veikimo: a. tikslų: grynai religinia- 

me veikime yra tik religinis tikslas (Dievo garbė, sielų iš- 
ganymas), katalikų gi veikime yra religinis ir socialinis (or- 
ganizacijos, spauda, mokyklos, visuomenė) tikslas; b. priemo- 
nėmis: grynai religiniame — sakramentai, sakramentalijos, 
malda, apeigos, brolijos, katalikų gi veikime — be čia mi- 
nėtų priemonių, dar spauda, mokyklos, organizacijos, paskai- 
tos, manifestacijos, prašymai, memorandumai, protestai, at- 
sišaukimai į visuomenę; c. vadais: grynai religiniame — kuū- 
nigai, katalikų veikime — pasaulionys (normaliai taip turi 
būti); d. vieta: grynai religiniame veikime — bažnyčia, ka- 
talikų veikime — už bažnyčios sienų ... 16. K. V. Centras 
dirba savo darbą nepareinamai nuo politinių galybių, kaip 
tai yra konkordato XXV str. laiduojama; 17. “Dalykų logi- 
ka ir patyrimas jau parodė, kad neutralumas religijos da- 
lykuose yra gryna svajonė' (Civardi). 


“Prievolė: 18. K. V. Centro darbas yra būtinai reikalin- 
gas, nes yra šv. Tėvo Pijaus XI vadinamas darbu nieku 
būdu neatidėliotinu (labor urgentissimus), brangiu kaip akies 
lėlelė (carus sicut pupilla oculi), dalyku šventu (res sac- 
ra) ... 20. K. V. Centro darbas privalomas ne tik veikė- 
jams, uoliesiems, tretininkams, bet ir kiekvienam paprastam 
katalikui; 21. Kas turi daugiau mokslo ar aukščiau stovi 
visuomenės gyvenime, tam didesnė prievolė dalyvauti kata- 
likų veikime. 

“Priemonės: 22. K. V. Centro vartojamos priemonės yra 
nukreiptos į tai, ką yra Šv. Tėvas Leonas XIII pasakes: 
“Yra reikalingiausia, kad tokiame svarbiame reikale, kaip 
katalikiškoji akcija, katalikų tarpe viešpatautų nuomonių 
vienybė, valios vienybė, veikimo vienybės (Graves de commu- 
ni); 23. Pirmon galvon K. V. Centras stengiasi formuoti 
asmenų sąmonę ir sąžinę religiniu, doroviniu ir visuomeni- 
niu atžvilgiu, kad jų širdyse degtų Dievo meilė, ir propa- 
guoti krikščionybės dėsnius asmens, šeimos ir visuomenės gy- 
venime ... 25. Be asmenų sąmonės formavimo, K. V. Cent- 
ras vartoja ir kitų priemonių, kaip antai: auklėjimą, paskai- 
tas, memorandumus, ekonominius ir kultūrinius veiksmus, 
sportą, pramogas ir tt. 

“Spauda: 26. Yra gyvas reikalas kiekvienam susipratu- 
siam katalikui žinoti, kurie laikraščiai yra katalikų, kurie 

— ne, t. y, Kurie laikosi Katalikų Bažnyčios mokslo ir 
drausmės, kurie — ne ... 28. K. V. Centro Vyriausioji Val- 
dyba turi ypatingai budėti ir stengtis sėkmingai reaguoti į 
modernųjį, spaudos skleidžiamą liberalizmą, kuris krikdo net 
ir katalikų sąmonę ir sąžinę... 


“Organizacijos: 39. Katalikams neleistina dėtis į organi- 
zacijas, Kurios eina prieš Katalikų Veikimo Centrą ... 32. 
“Tikintieji yra verti pagirti, jeigu įsirašo į draugijas, Baž- 
nyčios įsteigtas arba bent jos patariamas, bet turi saugotis 
draugijų, kurios yra slaptos, pasmerktos, maištą keliančios, 
įtariamos, arba kurios stengiasi išsiveržti iš Bažnyčios teisė- 
tos priežiūros (kan. 684). 

“Mokyklos: 33. Geriausias mokyklos tipas katalikams yra 
konfesinė mokykla, ypač kongregacijų vedama ... 34. Mo- 
kinių gilesniam religiniam įsisąmoninimui ir religinės bei do- 
rovinės santvarkos įgyvendinimui daug patarnauja Katalikų 
Bažnyčios priežiūroje ir globoje esančios mokinių kuopelės 
ir organizacijos, kuriose mokiniai gali pareikšti daug gra- 
žios iniciatyvos ir savarankumo ... 


“Santykis su politika: 38. Katalikiškoji Akcija, neužsi- 
imdama partijos politika, stengiasi parengti vesti gerą poli- 
tiką; stengiasi politiškai parengti piliečių sąmonę ir ją su- 
formuoti net ir šiuose dalykuose krikščioniškai ir katalikiš- 
kai (Pijus XI, lapkričio 30, 1928). 39. Lietuvos katalikams 
privalu rūpintis politika, nes “politikos reikalai, tai krašto 
ir gyvybės reikalai' (Pijus XI, sausio 27, 1925) ... (bet) 41. 
K. V. Centras neturi teisės kištis į dalykus, grynai politi- 
nius, jei jie neliečia dorovės ir religijos klausimų. 42. K. V. 
Centras turi teisės kištis į dalykus, kurie yra mišri, t. y. rū- 
pi Bažnyčiai ir Valstybei (pav., jaunimo auklėjimas, spauda, 
organizacijos, mokyklos); 43. K. V. Centras yra jokios poli- 
tinės partijos nepriklausomas; 44. K. V. Centras neskiepija 
savo nariams politinio indeferentizmo, bet ragina juos atlik- 
ti sąžiningai visas savo pilietines pareigas; 45 „.. K. V. 
Centro ar jo organizacijų gali būti svarstomi visi politiškai 
ir religiškai mišrūs klausimai, visi dorovės filosofijos klausi- 
mai (asmuo, šeima, valstybė), krikščioniškosios sociologijos 
klausimai ir tolygūs, bet nevalia vesti agitacijos tos ar ki- 
tos politinės partijos naudai; 46. K. V. Centro atskiri asme- 

nys, veikdami vien savo vardu, turi teisės priklausyti prie 
politinės partijos. Kat. Veik. Centro valdybų nariai negali 
būti politinių organizacijų valdybose ir atvirkščiai. 47. K. V. 
Centro atskiri asmenys, rinkdamiesi politinę partiją, priva- 
lo pasirinkti tą, kuri geriau atitinka krikščioniškuosius įsi- 
tikinimus, atstovaujamus K. V. Centro ... “Mes leidžiame, 
kad katalikai veiktų iš sąžinės, kai jie renkasi politinę gru- 
pę, į kurią įsirašo, turėdami tikslo pasirinkti tokią partiją, 
kurios programa geriau atitinka jų pažiūras ir yra tikresnė 
priemonė, kad valstybės veikimas eitų katalikiškos minties 
kryptimi" (Bolletino Officiale del'Azione Cattolica Italiana, 
Gennaio 1923“ (Tiesos Kelias, 1930, nr. 11, 192-198 p.). 


šiomis Lietuvos vyskupų direktyvomis teko man vado- 
vautis, besirūpinant dar ketveris metus katalikiškąja akcija 
Vilkaviškio vyskupijoje. Lygiai ketveris metus jau buvau ati- 
dirbęs. Aiškiai pastebėjau, kad tas darbas darėsi vis sunkes- 
nis. Tautininkų vyriausybė nebuvo tokio pat nusistatymo, 
kaip Lietuvos episkopatas, kad Lietuvos valstybės veikimą 
reikia lenkti katalikiškos minties kryptimi. Vyriausybei buvo 
artimesnė liberalinė kryptis ir dėl to organizuotas katalikų 
veikimas, dažnai apšaukiamas “partiniu", tapdant su krikščio- 
nių demokratų partija, buvo vis labiau varžomas, sekamas 
ir kontroliuojamas. Susirinkimuose atsirado “sekretoriai? — 
policininkai, kurie sekė susirinkimo eigą, kalbas, nutarimus 
ir protokolavo pranešimam, iš kurių būdavo sudaromos ir 
bylos. Labai nemalonios buvo bylos kunigam už pamokslus 
bažnyčiose. Tai reiškė, kad valdžios politika jau siekė altorių. 


Suprantama, vienas kitas kunigas bažnyčioje ar pasau- 
lietis paskaitininkas parapijos salėje pasikarščiuodavo; bet 
turėjo ir pagrindo. Vyriausybė, kuri savo rankose turėjo ga- 
lią ir rėmėsi tiktai viena partija, daugiau turėjo pareigos ne 
tiktai valdyti, bet ir valdytis — neiššaukti susierzinimo ir 
už tai neskubinti bausti. Pavyzdžiui, Marijampolėje praėjus 
labai įspūdingam pavasarininkų kongresui 1932 metų vasa- 
rą, visuomenę labai nustebino, kai buvo areštuoti ir kalėji- 
mu nubausti prof. Pr. Dovydaitis, Vasario 16 signataras, 
prof. J. Eretas ir dr. J. Leimonas — savanoriai kūrėjai. 
Niekas nebūtų galėjęs liudyti, kad jiem nerūpėjo Lietuva ir 
lietuvių tautos gerovė, kad jie nebebuvo patriotai ar tauti- 

ninkai (ne partine prasme). Girdėjau panašias kalbas švei- 
carijoje, Anglijoje, Amerikoje, bet ten buvo laikoma asme- 
nine nuomone, laisvai pareiškiama demokratinėje santvarko- 
je, kuri ir Lietuvos konstitucijos buvo pabrėžiama. 

Taigi, katalikiškajai akcijai nebuvo tokios laisvės, kokios 
siekė Katalikų Bažnyčia ir Lietuvos episkopatas. Buvo reli- 
ginė laisvė bažnyčiom, kunigam, tikintiesiem, religinėm bro- 
lijom, bet katalikiškoji akcija, kaip matėme, yra daugiau ne- 
gu tik religinis veikimas, religinė praktika ar tikėjimo išpa- 
žinimas. Katalikiškąją akciją besistengiant nustelbti, ir Lietu- 
vos valstybės santykiai su šv. Sostu apiro. 


Nuncijų arkivysk. R. Bartoloni išprašius iš Lietuvos, 1935 
birželio pradžioje, tiktai lapkričio antroje pusėje į Kauną at- 
vyko monsgr. Antoninas Arata, bet tiktai kaip reikalų 
vedėjas (chargė d'affaires). Nepavykus jam su Lietuvos vy- 
riausybe susitarti, 1935 metais buvo iškviestas Romon, ten 
pakonsekruotas vyskupu ir paskirtas nuncijumi Latvijai ir 
Estijai. Abu tie kraštai buvo daugiau protestantiški, ypač 
Estija. Kadangi tris Pabaltijo valstybes užsienyje daug kas 
laikė vienu regionu ir drauge apie jas rašė, tai Lietuvos san- 
tykių su Vatikanu skirtingumas buvo mums nemaloniai pa- 
brėžiamas ir nesuprantamas, kada Lietuva buvo ištisai ka- 
talikiškas kraštas. 


Nuncijus vysk. A. Arata atvažiuodavo į Kauną tartis. Ve- 
dė derybas ir Kauno metropolitas arkivysk. Juozapas Skvirec- 
kas. Bet tautininkų vyriausybė nebuvo sukalbama. Jai būtų 
tekę daryti nuolaidų dėl teologijos - filosofijos fakulteto, 
kurį vis karpė ir stengėsi paversti tik teologijos fakultetų, 
visai išjungiant humanitarinius mokslus, ir taip pat dėl ka- 
talikiškųjų organizacijų laisvesnio veikimo. Gi to nenorėjo 
daryti. 

Tuo metu, nuo 1934 metų vidurio, gyvenau jau Kaune, 
eidamas sunkiųjų darbų kalėjimo kapeliono pareigas. Po aš- 
tuonerių metų darbo tiesioginėje katalikiškoje akcijoje bu- 
vau gerokai nuvargintas dažnų važinėjimų po parapijas ir 
susirinkimus. Įsiprašiau vysk. A. Karosą, kad mane iš katali- 
kiškos akcijos direktorių atleistų ir skirtų pareigom, nereika- 
laujančiom tiek judėjimo. Susitarus su Kauno arkivyskupi- 
jos kurija, buvau paskirtas minėtom kalėjimo kapeliono pa- 

reigom. Lėmė tai, kad buvau kitados rūpinęsis nelaisvėn pa- 
tekusiais žmonėmis, belaisviais, ir tai, kad galėjau dar būti 
naudingas Katalikų Veikimo Centrui Kaune, 

Kaune kunigų ir pasauliečių katalikų pokalbiuose daž- 
nai sustodavome prie nenormalių Lietuvos santykių su Apaš- 
talų Sostu. Jautėmės nesmagiai, ypač prieš užsieniečius ka- 
talikus ir prieš laikinius Vatikano atstovus, kuriais 1938 - 
1940 metais buvo monsgr. J. Bruzio ir monsgr. V. Peroni 
(attachė). Kai 1938 kovo mėn. Lietuva susilaukė Lenkijos ul- 
timatumo ir buvo priversta užmegzti diplomatinius santykius, 
Lietuvos vyriausybės sąstate įvyko pakitimų — atėjo ir ki- 
tų politinių grupių žmonės. Kraštui grėsė toks pavojus, kad 
visus vidaus nesutarimus reikėjo primiršti. 

Po metų užsižiebė naujas pasaulinis karas. Sovietų Rusi- 
ja įgrūdo į Lietuvą savo raudonąsias bazes. Tiktai tada Lie- 
tuvos vyriausybė pasiuntė savo pasiuntinį prie Vatikano — 
ministerį St. Girdvainį, o Lietuvai 1940 vasario 12 nuncijum 
buvo paskirtas arkivysk. Aloyzas Centoso. Bet tai buvo jau 
Lietuvos laisvės sutemos. Vatikano paskutinis nuncijus Lie- 
tuvai tegalėjo išbūti keturis mėnesius. Jį išvijo Lietuvą oku- 
pavę bolševikai. Jie mane užklupo kalėjimo kapeliono pareigo- 
se Kaune. 


ANT KALĖJIMO SLENKSČIO 


KALĖJIMO kapeliono pareigom paskirtas, atsidūriau tar- 
tum tarpduryje, lyg ant kokio slenksčio. Turėjau laisvę atei- 
ti ir išeiti — ne taip, kaip kalinys; bet ir jaučiausi surištas 
su belaisviais žmonėmis, kurių dvasiniais rekalais man teko 
rūpintis. Nors buvo praėję apie 20 metų, kai Vokietijoje rū- 
pinaus lietuviais karo belaisviais, tačiau iš atminties nebuvo 
išdilę nykūs vaizdai, o širdyje visam gyvenimui paliko gailėji- 
masis nelaisvų žmonių. 

Yra, be abejo, skirtumas tarp kalėjimų ir belaisvių sto- 
vyklų. Kalinys yra laikomas nusikaltėliu. Belaisvis nėra nusi- 
kaltęs, tik suimtas ir izoliuotas, ligi karas pasibaigs. Tačiau 
abiem atvejais žmonės palenkiami kitų valiai bei drausmei, iš 
skiriami iš visuomenės, kenčia ilgėjimąsi normalaus gyvenimo 
ir laisvės. Tasai ilgesys yra toks stiprus, kad kaliniai pabėga 
ir iš tokių kalėjimų, kuriuose tvarka yra žmoniška ir aprū- 
pinimas visai geras. 

Man šešeris metus (1934 - 1940) teko kapelionauti to- 
kiam sunkiųjų darbų kalėjime, kuris nuo pažangos buvo atsi- 
likęs bent šimtu metų. Tai buvo dar caristinės Rusijos pali- 
kimas, išsilaikęs su nežymiais pakitimais visą nepriklausomos 
Lietuvos laikotarpį. Gerokai apsipažinęs su tuo kalėjimu, jo 
tvarka ir kaliniais, buvai pakviestas Naujos Romuvos klube 
padaryti pranešimą. “Naujoji Romuva“, iliustruotas savaitinis 
kultūros gyvenimo žurnalas, redaguojamas Juozo Keliuočio, 
tame klube judino daug aktualių klausimų; taigi, nepraėjo 
tylomis nė pro Lietuvos kalėjimus. Norėčiau tuo pranešimu 
dabar pasiremti dviem tikslam: priminti, kokia kalėjimų re- 
forma anuomet mums rūpėjo, ir parodyti, kad tas rūpestis 
suprantamas buvo ir vyriausybei, kuri savo rankose turėjo 

spaudos cenzūrą, tačiau jos nepritaikė net ir aštrokom ma- 
no pranešimo pastabom. 


“KAUNO S. D. kalėjimas — rašoma minėtoje “Nau- 
joje Romuvoje" (1937 balandžio 18, nr. 16) — yra sta- 
tytas 1858 - 1861 metais 500 kalinių. Dabar jame yra per 
1.200 (1937 kovo 1 buvo 1281). Kalėjimo langai maži, vėdini- 
mas menkas. Apie vėdinimą sunku ir kalbėti, nes kalėjimo 
kieme yra daugybė dirbtuvių, iš kurių nuolat rūksta dūmai 
ir veržiasi pro langus į kameras. Pačios patalpos nehigieniš- 
kos, apirusios, Kai kurios dalys grėsia išgriūti. 

“Galima suprasti, kaip tokios patalpos naikina kalinių 
sveikatą. Kalėjime yra dvi ligoninės: vyrų su 80 lovų ir mo- 
terų su 10. Bet jos nepajėgia išgydyti visų susirgusių. Tų li- 
gonių gydymas atrodo kažkokiu paradoksu: patalpomis kali- 
nių sveikata naikinama, o ligoninėse gydoma, ir gana uoliai. 
Gydytojams, vaistams etc. per metus išeina 64.977 litai. 


“Patalpų ankštumas turi taip pat blogos įtakos dvasinei 
kalinių sveikatai. Jis verčia niekais visą progresinę sistemą... 
suteikia gerų progų ištvirkimams ir agitacijoms plisti. Nėra 
galimybės kalinius suklasifikuoti. izoliuoti, apsergėti nuo blo- 
gos įtakos; agitacija eina dieną ir naktį. Mažesnių nusikal- 
timų autoriai čia sužino apie didelius nusikaltimus, susipažįs- 
ta su būsimais bendradarbiais ir sudaro ateities planus. 

“Gyvenimas kamerose tokiomis sąlygomis duoda progos 
įsikurti tam tikriems kolektyvams su geležine drausme. Čia 
vyrauja blogesni elementai; kiti visi kaliniai turi jiems pasi- 
duoti. Jei kas bando priešintis, tai tokiam nakčia užmetama 
ant galvos antklodė ir smarkiai išpliekiamas kailis. Pasiskųs- 
ti nėra galimybės, nes negalima pastebėti, kas mušė, o kiti 
kaliniai mušeikų neišduos; jeigu gi ir pasakytų, tai kitą nak- 
tį sulauktų stipresnės pirties. 

“Jeigu toks persekiojimasis ir nori atitaisyti savo vardą 
kolektyvo akyse, jis turi padaryti kokį šlykštų darbą ir įro- 
dyti, kad nuo administracijos ir jos auklėjimo pastangų visai 
atsisako. Su šiuo kolektyvu kovoti neįmanoma, ir visos pa- 
stangos eina niekais. Jei kalėjime nebūtų taip ankšta ir nebū- 
tų talpinama į kameras po tokį didelį kalinių skaičių, tai 
toki kolektyvai negalėtų susikurti visai. Dabar geresni kali- 

niai turi slapstytis su savo įsitikinimais, su religine praktika 
ir su visais gerais užsimojimais. 

“Man atrodo, kad iš kalėjimo neišeina nė vienas kalinys, 
negirdėjęs ir. neišmokęs ko nors blogo, kitaip sakant, nepa- 
blogėjęs. Jeigu yra išimčių, tai jų labai nedaug. O Kauno ka- 
lėjimas su skyriais (IX Fortas, Palemonas, Pravieniškės) turi 
apie 1,500 kalinių. Iš viso Lietuvoje yra apie 5,000 kalinių. 
Kokia tai gausi nusikaltėlių gamykla! 

“Laužoma. galva, iš kur Lietuvoje tiek nusikaltimų, tiek 
blogo? Norint tai atspėti, reikia pažiūrėti į kalėjimus. Man 
atrodo, kad kalėjimai yra dinamito sandėlis, kuris sprogdina 
Lietuvą iš vidaus. Jeigu kasmet dedami 75 milijonai litų kraš- 
to apsaugai iš oro, tai kodėl gailėtis išlaidų apsaugai iš vidaus? 

“Kyla klausimas, ką veikia kalėjimų administracija, jei- 
gu tokius dalykus leidžia? ... Ji susideda (Kaune) iš 12 val- 
dininkų, 48 raštinės ir buhalterijos darbuotojų ir 218 prižiū- 
rėtojų. Administracijos uždavinys yra painus ir sunkus. Jis 
yra sunkesnis ir atsakingesnis, negu kitų valdininkų. O vis 
dėlto per 19 laisvo Lietuvos gyvenimo metų administracija 
ne tik nebuvo paruošiama tam tikrose įstaigose, bet net jo- 
kių kursų nebuvo jai surengta ... Be to, administracijos at- 
lyginimas labai elgetiškas; pav. prižiūrėtojas, tegaudamas 150 
litų mėnesinio atlyginimo, turi dairytis, kur surasti daugiau 
lėšų, reikalingų savo egzistencijai palaikyti. Kaliniai, tai ži- 
nodami, pasiūlo šį t5 už vieną kitą patarpininkavimą. Čia ir 
prasideda nukrypimai nuo deramos tvarkos. Administracijos 
etatų peržiūrėjimas yra dalykas šaukiantis dangaus. 

“Kauno kalėjimo išmėtymas yra nuostolingas ir išlaidų 
atžvilgiu, nes reikalauja per didelio personalo. Pas mus dabar 
yra 218 prižiūrėtojų 1500 kalinių. Tuo tarpu San Gueentino 
(ties San Francisco) kalėjime 200 prižiūrėtojų 5.600 kalinių. 
Kokia ekonomija pasidarytų, jeigų Kaune būtų pastatytas 
naujas kalėjimas“. 

Tas klausimas buvo pačios vyriausybės svarstomas. Ma- 
no žiniomis, net du kartus buvo nutarta skirti statybai 
600.000 litų, bet nutarimas taip ir liko neįvykdytas. Pastaty- 
ti du kalėjimai jauniems nusikaltėliams nuo 18 iki 25 metų 
amžiaus — Alytuje ir Raseiniuose. Nauji kalėjimai buvo taip 
pat įrengti Marijampolėje ir Ukmergėje. Kalnaberžėje ir Jur- 

gaičiuose įkurti dveji auklėjimo namai nepilnamečiam. Išsky- 
rimo sistema buvo įvesta, išleidus 1932 liepos 1 (Vyr. Žinios 
396) naują kalėjimų tvarkos įstatymą, kuris kiek pakeitė ir 
papildė 1919 gegužės 22 išleistus įstatymus (Vyr. Žinios T). 
Anie nurodė tik bendrus kalėjimų tvarkos dėsnius. Naujuoju 
buvo bandoma įvesti vadinamoji progresinė sistema ir suda- 
ryti jai tinkamas sąlygas. 

“Svarbiausi progresinės sistemos bruožai: 1. sugrupuoti 
kalinius taip, kad blogesni nedarytų įtakos geresniems; 2.auk- 
lėti geras kalinio ypatybes, kad jos nustelbtų blogąsias, kad 
jis įsigytų atsparumo ir išėjęs laisvėn pajėgtų atsispirti vilio- 
jimams; 3. praplėsti kalinių žiniją ir išmokyti juos amatų, 
kad išėję laisvėn galėtų sau duoną pelnytis; 4. skatinti kali- 
nius tobulėti, suteikiant jiems lengvatų už gerus darbus, ke- 
liant į aukštesnes grupes, dovanojant bausmės trečdalį ir t. 
t. 

Bausmės trečdalio dovanojimas Lietuvos įstatymų buvo 
numatytas ir vykdomas, bet anos sąlygos, apie kurias kalbė- 
jome, geros valios kaliniam nebuvo palankios ir dėl to jie 
negalėdavo parodyti tokio elgesio, už kurį būtų verti pasigai- 
lėti. Net ir atkalėję savo laiką, išeidavo laisvėn nepasitaisę 
ir vėl pargrįždavo atkritėliais arba recidivistais. Žinoma, vi- 
sur yra sunkiai pataisomų nusikaltėlių, tad “tokiem reika- 
linga būtų įstaiga, kurioje jie paliktų tol, kol visai pasitai- 
sys, arba net iki mirties. Pats tokios įstaigos buvimas daug 
ką sulaikytų nuo recidivizmo. O tuo tarpu nepataisomų reci- 
divistų dėmę jie užtraukia visiems kaliniams ir visuomenėje 
sukelia nepasitikėjimą, nepalankią nuomonę apie visus kali- 
nius. Ta recidivistų baimė daug prisideda ir prie to, kad iš- 
ėjes iš kalėjimo kalinys neturi pasitikėjimo, negauna darbo; 
dažnai badas vėl priverčia jį nusikalsti. Tai tikrai užburtas 
ratas, iš kurio išeiti vis tik reikėtų". 

Toji išeitis anuomet man rodėsi galima tiktai šiomis tri- 
mis sąlygomis: 

“1, Reikia pastatyti naują centrinį kalėjimą Kauno apy- 
linkėje. Jau keli metai, kaip kalbama apie tokį kalėjimą, bet 
pradėtas statyti jis bus negreit. Bet pirma, negu jis statyti, 
reikėtų išleisti kalėjimų įstatymas (kaip tai yra padarę lat- 
viai), kuris apimtų visą kalėjimų sutvarkymą; jis turėtų pa- 

liesti visas kalinių rūšis, jų drausmę ir auklėjimą; jis turėtų 
nurodyti kalėjimo administracijos uždavinius ir jos paruoši- 
mą; jis turėtų taip pat išdirbti ir patalpų sutvarkymą. Tada 
bus aišku, koks kalėjimas ar kalėjimai reikės statyti. 


“2. Kalinių bausmių sutrumpinimo klausimas turėtų pri- 
klausyti kalinių administracijai. Ligšiol administracija čia 
tarpininkavo, o bausmes trumpino tam tikras teismas. Ge- 
riau butų, kad tą galią turėtų administracija, nes ji stovi 
arčiau kalinių ir geriau juos pažįsta ...“Teismas nuteisia, ir 
jo uždaviniai čia pasibaigia; kalinys pereina kalėjimų admi- 
nistracijos žinion; čia jis auklėjamas ir stebimas; jei kalinys 
padarė pažangą geron pusėn ir pasitaisė, tai administracija, 
susitarus su teisingumo ministeriu, jam bausmę sutrumpina 
ir paleidžia laisvėn. Malonės prašymą rekomenduoja preziden- 
tui taip pat administracija. 

“3. Žemesniam personalui reikėtų įsteigti atitinkami kur- 
sai, kuriuose jis galėtų pasiruošti tam atsakingam darbui. 
Aukštesnysis personalas turėtų pasisemti žinių iš atitinkamų 
universiteto šakų (psichologijos, jurisprudencijos, medicinos, 
pedagogikos ir t. t.)“". 

Tuos siūlymus rėmiau ne tiktai, savo „patirtimi, bet ir 
pokalbiais su kalėjimų administratoriais. Gi “Naujosios Ro- 
muvos“ Klubo pokalbyje, kuriame dalyvavo prof. St. Kolu- 
paila, prel. J. Laukaitis, dr. P. Mičiulis, P. Babickas, A. Pa- 
bedinskas, E. Reisonienė, A. Valaitis, J. Keliuotis ir k., buvo 
pareikšta dar tokių minčių: 


“Prof. St. Kolupaila. Kalėjime yra ir daug gerų žmonių... 
Reikia rūpintis, kad į kalėjimą nepatektų nekaltų žmonių 
ar nusikaltusių tik dėl reliatyvinės teisybės ... paskelbti pla- 
ti amnestija ... daugiau rūpintis ne tiek kalinių baudimų, 
kiek žmonių apsaugojimu nuo nusikaltimų. 


“Prel. J. Laukaitis. Kalėjimas turi būti auklėjamąja ir 
taisomąja įstaiga, o ne baudžiamąja ar gadinamąja. Reika- 
linga kuo plačiausia amnestija ūkininkam ... Seimas turėtų 
daug gero padaryti ir į visas gyvenimo sritis įnešti daugiau 
žmoniškumo ir teisingumo. 

“Dr. P. Mačiulis. Tenka labai apgailestauti, kad mes dar 
neturime savų įstatymų, o remiamės pasenusiais, nei mūsų 

kraštui, nei mūsų laikotarpiui, nei mūsų žmonėms nepritai- 
kintais rusų įstatymais. Reikia baudžiant daugiau atsižvelgti 
į nusikaltėlio asmenybę ir jo psichologiją, o ne į paragrafus. 

“P. Babickas. Kalėjimo prižiūrėtojais reikia skirti tik Ze- 
ri, išmokslinti ir specialiai tam reikalui parengti pedagogai, 
kurie sugebėtų kalinius auklėti ir juos grąžinti normaliam 
gyvenimui. 

“E. Reisonienė. Reikia pasirinkti studentų, jiems suteikti 
stipendijų ir išsiųsti užsienin specialiai pasrengti kalėjimų 
vadovais, jo pedagogais ... Reikia daugiau susirūpinti ir ka- 
linių šeimomis. Pažįstu kalinio žmoną su šešiais vaikais, gau- 
nančią per mėnesi po 15 litų pašalpos. 

“A. Pabedinskas. Iškeliama, kad yra daug degtindarių, 
kad daug jų suimama ir kad per žiauriai jie baudžiami. Ar 
ne geriau būtų su jais kovoti, valstybinę degtinę atpiginus? 
O kad sumažėtų išeikvojimai, reikalinga visuotinė ir griež- 
tesnė kontrolė. 

“A. Valaitis. Ar nepabandyti įsteigti ūkių, kur būtų apgy- 
vendinta ne daugiau, kaip šimtas kalinių, kol negalima pa- 
statyti naujų visiems kaliniams patalpų? 

“J. Keliuotis. Pageidautina, kad kalėjimai būtų tvarkomi 
ir nusikaltėliai baudžiami pagal humanizmo dvasią“. 


HUMANIZMO dvasios iš tikrųjų nėra trūkę. Lietuvos ka- 
lėjimai nebuvo kokia speciali kankinimo įstaiga, 6 tiktai baus- 
mės atlikimo vieta. Kas nusikalsta, turi prisiimti ir įstatymų 
nustatytą bausmę. Ji darėsi sunkesnė tik dėl to, kad nebuvo 
tinkamų pastatų, naujoviškai ir nuosekliai sutvarkytos per- 
auklėjimo sistemos, paruošto specialaus kalėjimo administra- 
cijos personalo. Būtų reikėję dar pagrindinai peržiūrėti ir 
persvarstyti baudžiamojo kodekso nuostatai, valdžios išleistie- 
ji įstatymai ir administraciniai potvarkiai, kad mažiau žmo- 
nių atsirastų už kalėjimo grotų. 

Kalėjimai visų pirma yra kriminaliniam nusikaltėliam. 
Kai kalėjimus pripildo politiniai kaliniai, jau reikia kal- 
bėti ne apie kalėjimų sistemos negerovę, o apie valstybinę 
santvarką ir valdžią, kuri nesugeba žmoniškai valdyti ar- 
ba jau valdo mažumos diktatūra. Bet ir normaliausiom ap- 
linkybėm nė viena valstybė negali visai išsiversti be kalėji- 

mų, kad ir kokia demokratiška bei humaniška būtų valdžia, 
nes kalėjimus kuria pati visuomenė savo nusikaltimais. Ligi 
šiol dar neturime tokios idealios visuomenės, kad joje nesi- 
rastų nusikaltėlių ir nereikėtų teismų nei kalėjimų. 

Visuomenė, antra vertus, yra ir negailestinga kaliniam, 
ypač kriminaliniam. Tuo būdu ji ginasi pikto, kuris randasi 
žmonių tarpe, bet visuomenės opinija ir daro piktą, kada 
smerkia be atodairos, kada laisvėn išėjusį kalinį laiko tartum 
raupsuotuoju, nors jis parodo geros valios ir ryžto daugiau 
nenusikalsti. Jam lieka nenutrinama dėmė. Tai juo skaudžiau 
tais atvejais, kada asmuo nekaltas ar bent ne tiek kaltas, 
kiek buvo nubaustas ir pažemintas. Kalėdamas jisai skau- 
džiai kenčia, krinta nusiminiman ir krūvoje kitų kalinių pa- 
slysta nusikalsti tuo, ko jisai laisvėje niekada nebūtų daręs. 
Man teko kalėjime sutikti nebe vieną tokio tragiško likimo 
nelaimingąjį, ir nebuvo kaip jam padėti, susipainiojus jo by- 
lai teisme, liudininkų parodymuose ir įstatymų paragrafuose. 
Teismas gali suklysti ir būti suklaidintas, o visuomenė gana 
dažnai tariasi neklystanti, smerkdama, jei teismo žodis yra 
tartas. Yra reikalas ir visuomenę atitinkamai nuteikti, kad 
kaliniam būtų galima padėti. 


Man aiškinant susirinkimuose apie prastas kalinių gy- 
venimo sąlygas, apie kurias anksčiau minėjau, ir kaip būtų 
galima jas pagerinti, pasigirsdavo ir nepalankių balsų. Vieni 
sakydavo, kad mūsų krašte yra reikalinga dar daugelio pato- 
bulinimų, tai nereikia manyti, kad pirmiausia turėtų būti to- 
buli kalėjimai, lyg kokie rūmai. Atsakydavau, kad norima ne 
rūmų, o tiktai kiek daugiau erdvumo, kad būtų bent pa- 
kenčiamos sąlygos naujoviškam ir pedagoginiam kalinių auk- 
lėjimui. Kiti pastebėdavo, kad gerai įrengtas ir aprūpintas 
kalėjimas jau nebebus kalėjimu, o vieta, kur daug kas no- 
rės patekti. Pasiūlydavau pasirinkti tokį gerą kalėjimą ir iš- 
bandyti — praktiškai patirti, ką reiškia neturėti laisvės, nu- 
stoti šeimyninio ir visuomeninio gyvenimo. 


Lietuvos kalėjimų administracija stengėsi tą išskyrimą iš 
šeimos ir laisvos bendruomenės lengvinti. Kaliniam buvo lei- 
džiama susirašinėti, gauti spaudos ir knygų, siuntinių, pasi- 
matyti su savais ir pažįstamais. Tai buvo ne tiktai humaniš- 
ka, bet ir turėjo tikslą palaikyti ryšį su žmonėm, kurių jie 

neteko savo nusikaltimu, bet į kurių tarpą turėjo vilties 
grįžti, kad būtų sustiprinti noro daugiau nebeišsiskirti ir bū- 
ti padoriu visuomenės nariu. Buvo taip pat ruošiami kon- 
certai, vaidinimai, paskaitos, literatūros vakarai. 

Kaune tais kultūriniais parengimais daug rūpinosi Ka- 
linių Globos Draugija, įsteigta 1921 metais. Mano laikais ji 
persiorganizavo į Patronato Draugiją, nes jos veikla daugiau 
nukrypo į globojimą kalinio šeimos ir iš kalėjimo išėjusio, 
stengdamosi jam padėti grįžti į normalų gyvenimą. Tos drau- 
gijos valdybos posėdžiuose ir man teko dalyvauti. 


Sušaukus 1937 metų pradžioje Kalinių Globos Draugijos 
suvažiavimą Kaune, iškilo mintis persiorganizuoti ir pakeisti 
vardą dvejopu pagrindu: viena, senasis vardas priminė tik 
kalinį, kai draugijos veikla buvo apėmusi ir iš kalėjimo pa- 
leistuosius bei kalinių šeimas; antra, tasai vardas rėžė ausį 
tiem, kurie tolinosi kalinių, manydami, jog jie tokie laimin- 
gi, kad niekada neteks patirti lietuviškojo priežodžio tiesos: 
“Kalėjimo ir tarbos neišsižadėk". Patronato Dr-ja, kuriai pra- 
džiojeę vadovavo E. Reisonienė, o vėliau gen. J. Kubilius, rū- 
pinosi ir kalėjime esančiais ir iš jo išėjusiais. Pirmiesiem 
rengė minėtas kultūrines programas, teikė teisinių patarimų, 
pasirūpindavo sušelpti giminių neturinčius, stengėsi padėti 
kalinių šeimom, ypač jų vaikam. Iš kalėjimo paleistiem rūpi- 
nosi surasti darbą arba tarpininkaudavo jį gauti. Turėjo ar- 
timą ryšį su teisingumo ministerija, kurios žinioje buvo ka- 
lėjimai ir mažamečių nusikaltėlių pataisos namai. Prieš pa- 
leidžiant tuos paauglius, iš anksto buvo pasirūpinama jų glo- 
bėjais ir gyvenamąja vietove. Čia daug padėdavo draugijos 
skyriai tose vietose, kur buvo kalėjimai. Narių buvo pora 
šimtų; jie mokėjo nario mokesčius, rinko aukas, rengė vaka- 
rus, loterijas. Tuo būdu buvo ir kaliniam pagelbstima ir vi- 
suomenėje populiarinamas vienas iš septynių gerųjų darbų: 
kalinį sušelpk! 

šiuo labdaringų darbu gyvai dar domėjosi ateitininkai, 
kurių vienas iš steigėjų ir pirmųjų vadų prof. Pranas Do- 
vydaitis ir adv. J. Katilius aktyviai veikė Patronato Draugi- 
joje, o studentai ateitininkai turėjo savo specialų būrelį ka- 
liniam globoti — “Soteriją". To būrelio siela buvo K. Akso- 
maitytė, praminta “kalinių motina“, kuri dažnai kreipėsi į 

mane tai vienu, tai kitu reikalu, o dar dažniau galėjai su- 
tikti kalėjimo administracijoje, vis ko nors prašant arba kali. 
nį užtariant. 

Tas ateitininkų darbas jau turėjo savo tradicijas, prieš 
perimant man kapeliono pareigas. Leisiu sau pacituoti, kas 
rašoma “Ateitininkų Vadove“, kurio autorius kun. St. Yla bu- 
vo kalinių globos darbui taip pat artimas. Jis rašo: 


“Kaliniams buvo skaitomos paskaitos, ruošiamos agapės, 
meno pramogos, išrašomi laikraščiai ir žurnalai, šelpiami ma- 
teriališkai ir rūpinamasi jų dvasiniais reikalais. Kas sekma- 
dienis 4 eucharistininkų nariai lankydavo kalinius; kiti bū- 
reliai (Birutės, Giedros) kviesdavo prelegentus ir parengdavo 
literatūrinę ar muzikinę programą. Būreliai rūpinosi pakvies- 
ti kunigą specialiai konferencijai ar kalinių išpažinčiai ... Ši 
darbo sritis nebuvo lengva: reikėjo kiekvieną kartą gauti 
kalėjimo administracijos leidimą, susitarti su kalėjimo kape- 
lionu. Kartais būdavo sunkumų, tačiau pasišventimas viską 
nugalėdavo“ (Ateitininkų Vadovas, 1960, 200 pusl.). 


Ateitininkai, kaip ir Kalinių Globos bei Patronato drau- 
gijos, rūpinosi apskritai kaliniais, nepaisydami, kas jie yra: 
kriminaliniai ar politiniai. Pirmieji buvo lengviau jų globai 
prieinami, nes kalėjimo administracija politinių neleisdavo į 
koncertus ir paskaitas. Antra vertus, ateitininkam daugiau 
rūpėjo moralinis nusikaltimo pagrindas, ne politinis, nors ka- 
linius lankiusieji vienodai reiškė užuojautą visiem kenčian- 
tiem. Buvo stengiamasi prabilti į kriminalinių nusikaltėlių są- 
žinę, sužadinti susimąstymą žmogaus atsakomybe, nurodyti 
jo paskirtį tikėjimo šviesoje. Suprantama, kad reikėjo kalbė- 
ti ir veikti iš tolo, užuominomis, apdairiai ir taktiškai. Kiek 
teko pastebėti, tie jaunuoliai eucharistinnkai mokėdavo prie 
kalinių jausmų prieiti, kas nėra jau taip lengva. Laisvos vi- 
suomenės žmogų kaliniai priima su kažkokia panieka, ly tie 
laisvieji būtų jų išskyrimo kaltininkai. Tiktai nuoširdi kalba, 
pagalba, jų padėties supratimas pralauždavo sieną, bet ir 
tai daugiau individualiai. 

Kalėjime, mat, charakterio atžvilgiu yra didelis įvairu- 
mas: tipai savotiški, jų vidaus išgyvenimai raizgūs, likimas 
nebe vieno tragiškas. Dėl to ir buvo labai aktualu, kad erd- 
vesnės patalpos ir racionali ugdomoji sistema būtų įgalinusi 

kalinius rūšiuoti ir išskirti iš krūvos, kurioje jie patekdavo 
į recidivistų bei Komunistų įtaką, vertusią niekais geras pa- 
stangas kaliniam padėti. 


KOMUNISTAI buvo geriausiai susiorganizavę ir aprūpi- 
nami. Galima buvo jausti, kad veikė tam tikras pogrindis 
jiem padėti, bet taip sumaniai, kad nevisada buvo galima jį 
atidengti. Slapstėsi kalėjime ir už kalėjimo. Tik vėliau, bol- 
ševikam jau užėjus ir buvusiem komunistam kaliniam pra- 
dėjus rašyti savo prisiminimus, aiškėjo, kokius ryšius su ka- 
liniais turėjo komunistinė Mopro organizacija, Lietuvoje dar 
besivadinusi Raudonąja pagalba. Per tarpininkus komunistai 
gaudavo ir laiškų, kurie aplenkdavo kalėjimo administraci- 
ją, ir spaudos, ir siuntinių. 

Komunistinė agitacija buvo varoma bendrose kamerose ir 
individualiniu “švietimu". Ne vienas kalinys yra pasidaręs 
komunistu jau kalėjime tik dėl to, kad nesunku buvo jame 
sukelti neapykantą laisvajai visuomenei ir Lietuvos vals- 
tybinei santvarkai. Nusikaltęs asmuo savo jausmus sutelkia 
į pagiežą tiem, kurie jį suėmė ir įkalino. Yra žmonėse stip- 
rus polinkis savo kaltę mažinti kaltinant kitus. 

Komunistai tuo naudojosi, siekdami piktą valią ir kerš- 
tingumą dar pakurstyti, o išėjus laisvėn, paimti kalinį savo 
žinion ir talkon, ypačiai jeigu buvęs kalinys atsidurdavo var- 
ge. Tam tikslui griebdavosi ir teroro. Nepriklausomoje Lietu- 
voje pasitaikydavo paslaptingų nužudymų. Kai kurios iš tų 
žmogžudysčių paaiškėjo tiktai žymiai vėliau, komunistam 
pradėjus atskleisti savo slaptąjį darbą, savo draugus ir vadi- 
namus “išdavikus". 

Kai kurie kaliniai komunistai, kuriuos viešai žinojome, 
laikėsi gana atšakiai ir akiplėšiškai, demonstruodami savo 
“heroizmą". Tuo būdu stengėsi daryti įtakos kitiem kaliniam 
ir palaikyti dvasią “savo draugų“. Jiem ir nebuvo kito pasi- 
rinkimo, patekus į raudonojo voro tinklą ir prisiėmus tam 
tikrus uždavinius. Kad buvo netekę savo laisvos valios, gali- 
ma buvo spręsti iš to, jog iškeistieji į lietuvius kalinius So- 
vietų Rusijoje, vėl slaptai atsirasdavo Lietuvoje ir vėl atsi- 
durdavo kalėjime. Tokios rizikos savo gyvybei gali imtis tik- 
tai užkietėję nusikaltėliai arba svetimos žvalgybos siunčiami 
agentai. 

Man dar prieš atvykstant į Kauną kalėjimo kapeliono 
pareigom, 1933 rudenį iš Sovietų Rusijos pargrįžo 10 kunigų, 
iškeistų į 40 suimtų komunistų. Keturgubos kainos buvo pa- 
reikalauta ne tiek branginant ar vaduojant savus agentus, 
kiek siekiant geriau juos paruošti Maskvoje, kad reikiamajai 
valandai ir darbui būtų instruktuoti geriau vykdyti Mask- 
vos įsakymus. Tarp tokių kalinių, iškeistų ir vėl grįžusių, bu- 
vo ir Antanas Sniečkus, sėdėjęs sunkiųjų darbų kalėjime ma- 
no kapelionavimo metu. Bolševikam Lietuvą užėmus 1940 va- 
sarą, paleistas iš kalėjimo, jisai iš pirmos dienos ėmėsi vado- 
vauti bolševikinio teroro darbui Lietuvoje (žiūr. Darbininkas 
1961 kovo 17: “Kur A. Sniečkus išmoko kasti Lietuvai duo- 
bes"). Teigu jis nebūtų išlikęs gyvas, būtų atsiradęs kitas iš 
tos šimtinės, kurią bolševikai pirmiausia paleido iš Kauno 
sunkiųjų darbų kalėjimo. Anie iškeisti kunigai santūriai pra- 
sitardavo, kad bolševikai netaupo nei žmonių nei lėšų griau- 
ti kitų valstybių santvarkai. 


Man asmeniškai nebuvo galimybės prieiti arčiau prie ko- 
munistinių celių, kurias jautėme esant kalėjime. Nuo kalėji- 
mo kapeliono komunistai dar labiau dangstėsi, negu nuo ki- 
tų kalėjimo administracijos tarnautojų. Antra vertus, kape- 
liono pareigos neleido smelktis į kalėjimo kolektyvo gelmes. 
Kapeliono uždavinys tėra rūpintis dvasiniais bei moraliniais 
kalinių reikalais vienodai. Ir čia mano pareigos buvo gana 
ribotos. 


Sekmadieniais laikydavau mišias, išklausydavau išpažin- 
ties, norintiem parūpindavau maldaknygių bei religinės lite- 
ratūros. Kameras tegalėjau lankyti tik prižiūrėtojo lydymas. 
Pokalbiai su kaliniais galėjo būti tik individualūs, toki, kad 
kitiem kaliniam nebūtų plačiau žinoma. Religiškai nusiteikęs 
kalinys bendroje kameroje buvo išjuokiamas. Tai supranta- 
ma. Religinė nuotaika veda į atgailą, savo kaltės pripažini- 
mą, apgailestavimą. Gali tai būti geru taisomuoju veiks- 
niu, jei kaliniai išskiriami ne tiktai į atskiras kameras, bet 
ir į atskirus kalėjimus. Kai kalėjimas bendras ir labai miš- 
rus, koks buvo Kaune, tai įsivyrauja kitokios nuotaikos: 
gyrimasis savo nusikaltimais. vadinamąja “šėtono išpažintim"', 
nes kaliniam knieti išsipasakoti, dar pridedant ko ir nebu- 
vo, kad “karžygis" draugų akyse rodytųsi vertas “pagarbos"'. 

Pasirodyti gi su savo atgailojimu ir tikėjimu — tai susilauk- 
ti pašaipos, pasityčiojimo, kumščiavimų ir grasinimų. 

Nuodėmė yra pikta ne tiktai tada, kada ji padaroma, bet 
ir kada norima ja nusikratyti: ji kabinasi visais būdais, kad 
iš savo rankų aukos nepaleistų. Prastas kalėjimas tuo atžvil- 
giu yra nuodėmės perykla. Už nusikaltimą žmogus atken- 
čia, bet sąžinė lieka apsunkinta. Kalinys patenka į tokias s3- 
lygas, kad savo nusikaltime dar užkietėja. Užtat nėra visai 
be kaltės nė toji visuomenė ir valstybė, kuri nusikaltėlius 
tiktai izoliuoja ir baudžia kalėjimu, bet nesirūpina, kad ka- 
lėjimai padėtų nusikaltusiems atsitiesti. 


LIETUVOJE kalėjimai priklausė teisingumo ministerijai, 
kalėjimų departamentui, o kaliniai — prokuratūrai, Kalinių 
darbu Kaune buvo pastatydinti Teisingumo Rūmai su užra- 
šu: “Iustitia est fundamentum regnorum“ (Teisingumas yra 
valstybių pamatas). Tas užrašas ryškiom didelėm raidėm ėjo 
lanku po apvaliu rūmų kupolu. Kas žinojo, kieno rankomis 
rūmai yra statydinti arba matė kalinius dirbančius bei va- 
romūs eilute Kauno gatvėmis, kartais prikišdavo: nėra teisin- 
ga varyti kalinius darbam. Bet ir nebuvo teisinga taip pasi- 
šaipyti: kalinys už darbą gaudavo atlyginimą, kad nebūtų 
pažemintas kaip vergas. Tokia pridėtinę bauda, kaip vergų 
stovyklose Sovietų Rusijoje, kaliniai nebuvo baudžiami, nors 
darbas buvo privalomas ūkiuose, dirbtuvėse, statyboje, pra- 
monės įmonėse ir kitur, kur kalėjimų administracija nuskir- 
davo. Darbas lengvino ir skaidrino kalinių nuotaiką. Jis tiko 
ir auklėjimui, pabrėžiant, kad žmogus be darbo negali būti, 
o išėjęs iš kalėjimo — išsiversti. Į darbą nebuvo varomi tik- 
tai politiniai kaliniai. 

Kauno kalėjimo kieme taip pat buvo dirbtuvių, kuriose 
tik kaliniai dirbo. Tik tos dirbtuvės, ne vietoje pastatytos ir 
užimdamos kaliniam reikalingą erdvę, savo dūmais smilkino 
pro langus į tvankias kameras. Dirbtuvės kaliniam amatų 
pramokyti norėta turėti čia pat, bet neapskaičiuota, kad ge- 
ras dalykas galėjo turėti prastas pasekmes sveikatai. 


Amatais ir bendruoju lavinimu rūpinosi tiek pati kalė- 
jimo administracija, tiek ir Kalinių Globos Draugija, o vė- 
liau — Patronato Draugija. Buvo kalėjime dar biblioteka, 

mokykla, nedidelė salė paskaitom, koplyčia. Tačiau viskas bu- 
vo ankšta, sugrūsta nedideliam plote prie Mickevičiaus gat- 
vės, viduryje miesto, apsupta iš visur kitų pastatų ir gyve- 
namųjų namų. 

Kai rusai tą kalėjimą statė 1858 - 1861 metais, čia buvo 
dar užmiestis, smiltėtas ir apaugęs pušimis; miestas baigėsi 
kapinėmis dabartiniame miesto sode su Valstybės Teatru. Tose 
panaikintose kapinėse dar 1863 metais planuota statydinti 
katedra ir rūmus vyskupui, atkeltam iš Varnių. Miestas ne- 
turėjo daugiau 25.000 gyventojų. 


Man atsikėlus į Kauną kapeliono pareigom, miestas jau 
buvo priaugęs iki 100,000 gyventojų ir į visas šalis išsiskėtęs. 
Kalėjimas atsidūrė pačiame miesto centre. Būtinai reikėjo iš- 
kelti, drauge sprendžiant iš esmės kalėjimų reformą, bet ne- 
siskubinta to daryti ligi pat Lietuvos nepriklausomybės ga- 
lo. Paskutinieji gi mano kapelionavimo metai buvo jau apte- 
mę tokiais Lietuvos rūpesčiais ir sukilusiu nauju pasauliniu 
karu, kad nebuvo kaip tų reformų imtis. Vis dėlto Lietu- 
vos vyriausybė kalėjimų reformą svarstė ligi paskutinės die- 
nos, nors šiandien tai priimame su atlaidžiu nusišypsojimų, 
skaitydami įžanginį straipsnį tautininkų oficioze “Lietuvos 
Aide". Jisai įvardintas “Svarbią spragą užtaisant“, ir at- 
spaustas paskutinę mūsų Nepriklausomybės dieną — 1940 bir- 
želio 14. Noriu čia jį pacituoti, kaip atliepą minčių, kurias 
kėlėme “Naujosios Romuvos“ klube prieš trejetą su viršum 
metų. Tada dar buvo laikas susirūpinti spraga, apie kurią bu- 
vo rašoma: 

“Ligšiolinės baudžiamosios teisės veikimas nepakankamai 
tenkino visuomenės reikalavimus, nepakankamai sudarė tei- 
sinio tikrumo ir apsaugos nuo nusikaltimų ... Tam tik- 
roms suaugusiųjų nusikaltėlių rūšims turėtų būti, kartu su 
bausme ar vietoje bausmės, taikomos auklėjamosios gydomo- 
sios ar izoliacinės priemonės. Tatai sudarytų galimybę paša- 
linti nusikaltėlių pavojingumą visuomenei ir jos teisinei tvar- 
kai. Tų priemonių taikymas galėtų būti nutrauktas tik tada, 
kai nusikaltėlis yra pataisytas ar pagydytas, vadinasi, kai jis 
yra pasidaręs nepavojingas. 

“Nuteistąjį nusikaltėlį, kad jis ateityje nesielgtų nusikals- 
tamai, veikiama taip, jog būtų silpninami skatinantieji nu- 

sikalstąmąjį elgesį veiksniai ir stiprinami tie, kurie jį sulaiko 
nuo nusikalstamo elgesio. Beto, stengiamasi taip paveikti nu- 
sikaltėlio dvasią, jausmus bei polinkius, kad jis pats savo jė- 
gomis galėtų atsispirti nusikalstamo elgimosi pagundai. Ir pa- 
galiau taikomos tokios priemonės, kurios jį fiziškai atskirtų 
nuo aplinkos, kur jis nusikalstų. 


“Šiais sumetimais vadovaudamasi, Valstybės Taryba nau- 
jojo Baudžiamojo Kodekso projekte be bausmių numato dar 
ir saugmes. Saugmės yra tokios baudžiamųjų įstatymų nu- 
statytos sankcijos, kurių tikslas apsaugoti visuomenę nuo pa- 
vojingųjų nusikaltėlių ir įspėti būsimuosius jų nusikaltimus. 
Jų taikymo pagrindas yra nusikaltėlio pavojingumas, t.y. ti- 
kimybė, kad jis nusikals, jei nebus iš anksto imtasi prie- 
monių neleisti jam nusikalsti. 


“Saugmė taikoma labai svarbiai pavojingųjų nusikaltėlių 
rūšiai, kurią sudaro chroniški nepataisomi nusikaltėliai. šie 
nusikaltėliai pasižymi tuo, kad bausmė jų nesulaiko nuo nu- 
sikaltimo: vos paleisti iš kalėjimo jie daro naujų nusikalti- 
mų, kol vėl patenka į jį. Baigiantis bausmės laikui, neretai 
galima beveik tikrai numanyti, kad paleidžiamasis laisvėje, 
pirmai progai pasitaikius, neabejotinai vėl nusikals. Tačiau 
reaguoti į tokį, dažnai veik tikrą pavojų dabartiniuose mūsų 
įstatymuose nėra nustatyta priemonių, nes bausti tegalima už 
padarytą nusikaltimą. Be to, bausmė tokiam nusikaltėlio pa- 
vojingumui įspėti toli gražu nevisada tinka. Bausmės pagrin- 
das yra atskiras nusikaltimas ir bausmė turi būti proporcin- 
ga to nusikaltimo sunkumui bei kaltės dydžiui. Tokia bausmė 
paprastai neįstengia atsverti bei pašalinti nusikaltėlio pavo- 
jingumo. Todėl saugumui patikrinti ir nusikaltėlio pavojin- 
gumui tikrai įspėti šiai nusikaltėlių rūšiai numatomas jų in- 
ternavimas neribotam laikui. Įvedus saugmių sistemą mūsų 
baudžiamojon teisėn, valstybė turės priemonių veikti nu- 
sikaltėlio dvasią ir jausmus ir sudaryti jam tokią aplinką, 
kad jis bus skatinamas savo pajėgomis atsispirti nusikalsta- 
mo elgesio pagundai". (L. A., 1940 birželio 14). 


Šios geros mintys apie saugmes buvo ryžtasi paversti 
įstatymu paskutinėm mūsų laisvės dienom, kada visa Lietu- 
va atsidūrė nesaugmėje, o valdžion susėdo pavojingi nusikal- 
tėliai. Tai buvo užkietėję, piktavaliai žmonės, svetimos vals- 

tybės agentai, rausęsi po Nepriklausomos Lietuvos pamatais, 
lūkuriuodami savo valandos. 

Birželio 15 d. 15 valandą Sovietų Rusijos tankai peržen- 
gė Lietuvos sieną ir nuriedėjo visais Lietuvos keliais ir mies- 
tais. Lietuva pasidarė it didelis sovietinis kalėjimas, apsuptas 
spygliuotomis vielomis ir apstatytas bolševikinių sargybų su 
kulkosvydžiais ir šunimis. 


BOLšEVIKŲ durklu pastačius Lietuvoje komunistinę vy- 
riausybę, pirmasis jos žingsnis buvo teisingumo “ministerio" 
atsilankymas į Kauno sunkiųjų darbų kalėjimą. Maskvos tar- 
nybai palenkta Lietuvos žinių agentūra Elta stambiom rai- 
dėm skelbė visuose laikraščiuose: 


“Naujasis teisingumo ministras Povilas Pakarklis perėmė 
ministeriją vakar, birželio 17, 15 val. 15 min. Prieš eidamas 
pietauti, lydimas kalėjimo direktoriaus, jis nuvyko į Kauno 
sunkiųjų darbų kalėjimą, kur išbuvo apie pusantros valan- 
dos, kol perėjo visas politinių kalinių kameras ir apklausinė- 
jo kiekvieną politinį kalinį. Tuojau duotas įsakymas, kad bū- 
tų pakeistas visuose Lietuvos kalėjimuose kalėjimo režimas 
tam tikriems politiniams kaliniams, kurie netrukus numato- 
mi iš kalėjimo paleisti" (Lietuvos Aidas, 1960 birželio 18). 


Tie “tam tikri“ politiniai kaliniai buvo komunistai nu- 
sikaltėliai, nuteisti už šnipinėjimą bei subversinį darbą. Ka- 
da viskas galvotrūkščiais keitėsi, privengta viešai tuos kali- 
nius pavadinti tikru vardu, bet ir duota suprasti, kad ne vi- 
si politiniai kaliniai bus paleisti. Taip pat kalėjimo režimo 
“pakeitimas" nieko daugiau nereiškė, kaip įsakymą nedelsiant. 
komunistus išskirti iš kitų politinių kalinių ir paruošti iš- 
leisti. 

Kauno sunkiųjų darbų kalėjime tam pasiruošimui nerei- 
kėjo nei pilnos paros. Komunistų agentai seniai buvo žinomi, 
sąrašai iš anksto parengti. Reikėjo tik formalaus akto, kad 
atrodytų, jog viskas daroma teisėtai, 

Lietuvos konstitucija numatė, kad amnestiją teikia pre- 
zidentas, teisingumo ministeriui pasiūlius. Lietuvos preziden- 
tas Antanas Smetona, pasitraukęs į užsienį birželio 15, nie- 
kam savo pareigų neperdavė; jį pakeitė ministeris pirminin- 
kas Antanas Merkys, kuris buvo priverstas tas pareigas per- 

duoti Makvos iškištam Justui Paleckiui. Eidamas “preziden- 
to" pareigas, jisai birželio 18 pasirašė aktą, kuriuo bausmė 
buvo atleista 104 politiniam kaliniam — komunistam. Viešai 
tasai aktas nebuvo skelbtas. Tiktai kitą dieną, birželio 19, bu- 
vo paskelbtas pranešimas, pasirašytas Justo Paleckio ir einan- 
čio “ministerio pirmininko“ pareigas Vinco Krėvės - Mickevi- 
čiaus, kad “eilė asmenų, laikytų kalėjime, jų tarpe ir pa- 
smerktų kalėti iki gyvos galvos, jau išleista į laisvę" (Rytinis 
Lietuvos Aidas, 1940 birželio 20). 

Iš Kauno sunkių darbų kalėjimo “tam tikri“ politiniai 
kaliniai (100) paleisti birželio 18 vidurdienį. Birželio 19 buvo 
išsiųsti teisingumo ministerijos valdininkai su atitinkamais 
sąrašais į kitus kalėjimus — Panevėžio, Raseinių, šiaulių ir 
Ukmergės; paleistas 141 kalinys. Kokie tie kaliniai buvo, Jus- 
tas Paleckis pasakė birželio 18 vakare per radiją savo pirmo- 
je kalboje: “Vienu pirmųjų naujos vyriausybės žingsnių bu- 
vo ilgai visų laukto reikalavimo grąžinti laisvę kalinamiems 
kovotojams už liaudies laisvę ir jos teisės patenkinimas“ (Lie- 
tuvos Žinios, 1940 birželio 19). šiandien gerai žinoma, kas tu- 
rima galvoje kalbant apie “liaudies laisvę". Dar tą pačią die- 
ną, prieš “prezidento" Paleckio kalbą, kauniečiai galėjo patir- 
ti, kaip toji laisvė suprantama. 


Birželio 18 vidurdienyje prie Kauno kalėjimo jau rinko- 
si marga publika pasitikti paleidžiamų “eilės asmenų“. Atvy- 
kėliai buvo organizuoti ir nematomos rankos tvarkomi, kaip 
ir 1926 metų vasarą komunistiniai mitingai ir demonstraci- 
jos, ėjusios prie kalėjimo šūkauti ir vidun laužtis. Tada buvo 
veržiūs, kovingi, brutalūs ir rėksmingi. Dabar buvo pavyzdin- 
gai ramūs, su gėlėmis ir ašaromis. Yra suprantamas kiekvie- 
no žmogaus jausmas, sutinkant savo artimąjį, paleidžiamąjį 
į laisvę, nors ir būtų didžiai nusikaltęs. Yra žmoniška jaudin- 
tis. Toje minioje galėjo būti nemaža džiaugsmo ir tiem, ku- 
rie ilgai laukė valandos, kada komunistinė santvarka įsilauš 
į Lietuvą. Bet pats esminis dalykas toje demonstracijoje 
buvo rimtis. Ji buvo pabrėžta ir laikraščių pranešimuose; 

“Nors buvo dideli susijaudinimo momentai, bet kaip susi- 
rinkusi minia, taip ir politiniai kaliniai išlaikė pavyzdingą 
rimtį. Kai vienas minios dalyvis pasiūlė gatvėj surengti 
triukšmingas demonstracijas, tai vienas politinis kalinys, pa- 

silipęs ant savo draugo pečių, pareiškė, kad patys politiniai 
kaliniai esą davę žodį išlaikyti rimtį, išsišokimais galį pasi- 
naudoti liaudies priešai ir provokatoriai" (Lietuvos Žinios, 
1940 birželio 19, Nr. 137). 


Tai reiškia, kad išėję į laisvę nebesijautė visai laisvi. 
Laisvom demonstracijom dienos pasibaigė. Viskas toliau buvo 
rikiuojama vienos geležinės, kietos bolševikų rankos. 


Kitą dieną, birželio 19, gražiuose Darbo Rūmuose, 
pastatytuose Nepriklausomos Lietuvos ir atidarytuose tiktai 
prieš mėnesį (gegužės 18), buvo surikiuotas masinis mitingas 
pagerbti paleistiem kaliniam taip, kad “liaudies priešai ir pro- 
vokatoriai neišsišoktų", kas galėjo nutikti gatvėje. Tasai mi- 
tingas, į kurį buvo sukviesti kone visi “liaudies vyriausybės“ 
nariai, buvo pavadintas “aktu, pradedančiu naują Lietuvos 
gyvenimą“. Pr. šumauskas, irgi amnestuotas kalinys, netru- 
kus paskirtas Darbo Rūmų pirmininku, dar šūkterėjo: “Jei- 
gu reikės ... kovosime drauge su Raudonąja armija“ (Dar- 
bas, 1940 birželio 23). Tuo aiškiai pasakyta, už ką tie pa- 
gerbiamieji buvo pakliuvę į kalėjimą ir kas juos išlaisvino. 


Mitingu rūpinosi tiem politiniam kaliniam globoti patelk- 
ta draugija, kurios pirmininke buvo M. Navikaitė - Meškaus- 
kienė; tarp vicepirmininkų buvo poetas Liudas Gira, viešai 
gatvėje glėbėsčiavęsis su “eile asmenų". Po mitingo sekė tos 
draugijos parūpintas spektaklis, kurį suruošė žydų teatras bir- 
želio 22 savo salėje Ožeškienės 27. Buvo suvaidinta Korasevo 
pjesė iš Sovietų Rusijos gyvenimo — “švyturys". Kad parink- 
tas toks teatras, galima suprasti iš paleistųjų sąrašo. Viešai 
laikraščiuose buvo paskelbta 100 asmenų, iš kurių 42 pavardės 
ir vardai toki: 


tė, Hinda Bakaitė, Ida Beilicienė, šmuelis Bersonas, Seja Bi- 
kaitė, Aronas Breneris, Icikas Dembo, Isakas Frankas, Pai- 
sakas Frankas, Abraomas Gerbelis, Peisachas Islovičius, Chai- 
mas Kacas, šema Klapaitė, Ofsėjus Kolas, Fridis Krastinas, 
Reizė Kreselmanaitė, Adzelikas Laferis, Girša Levinas, Lif- 
manas Lichtas, Eizikas Lifšicas, Mina Popelytė, Motelis Pre- 
sas, Vulfas Starobinas, Ida Strubaitė, Girša Strulis, šmueė- 
lis šagevičius, Nachama šapajytė, Mejeris šapira, Meilachas 

Šelas, Joselis šochtas, Judelis šochtas, Abromas Vaitienka, 
Laizeris Vaksmanas, Mauša Veineris, Joselis Volfsonas, Leja 


Kalinių globos komitetan vienu iš vicepirmininkų pradžio- 
je buvo patelktas ir Patronato Dr-jos atstovas, bet netrukus 
toji draugija, kaip ir daugelis kitų, buvo likviduota. Pamažu 
nusčiuvo balsas ir kalinių globos Komiteto, kuris pavestąjį 
uždavinį buvo atlikęs: išgarsinęs “tam tikrus“ politinius ka- 
linius ir išplūdęs Nepriklausomos Lietuvos režimą, kuris kalė- 
jimuose “pūdęs žmones". 


Apie tai darėsi vis nejaukiau kalbėti, kai kalėjimai ėmė 
pilnėti dar didesniu žmonių skaičiumi, iršį kartą tauriau- 
siais politiniais kaliniais be jokio teismo. Paskeitė ir po- 
litinio kalinio sąvoka. Jei anksčiau buvo jam dedama kan- 
kinio aureolė, tai dabar jis buvo laikomas “liaudies priešu“, 
kuriam neturėjo būti jokio pasigailėjimo, taigi ir jokios kal- 
bos apie kalinių globą, paramą arba kalėjimo sąlygų pa- 
gerinimą. Humaniškumui nebuvo vietos. Buvo graudų, kad 
kilniem ir tauriem savo žmonėm palikome tokias prastas pa- 
talpas. Geresnėse patalpose gal būtų buvę kiek lengviau bent 
tiem, kurie ištisus metus buvo pralaikyti Kauno sunkiųjų dar- 
bų kalėjime. 

Areštus pradėjo vykdyti Antanas Sniečkus, išėjęs iš ka- 
lėjimo birželio 18 su išvardinta asmenų grupe ir pasidaręs 
saugumo viršininkų. Jis buvo taip uolus tam savo darbui ir 
pagiežai išlieti, kad iš kalėjimo tiesiai atsirado Saugumo Rū- 
muose ir ten pirmosiom dienom nei skusdamasis nei persi- 
vilkdamas, ten pat ir miegodamas, rausėsi bylose bei sąra- 
šuose sudarinėdamas verbuotinų agentų tinklą ir suimtinų 
asmenų kartoteką. Laiko buvo nedaug. Už mėnesio turėjo į- 
vykti Maskvos įsakytieji “liaudies seimo“ rinkimai. Prieš tai 
skubėta pravesti vadinamojo “priešvalstybinio elemento" lik- 
vidacija. Ligi 1940 liepos 7 A. Sniečkus jau turėjo paruoštą 
ir patvirtintą sąrašą likvidacijai “tautininkų, voldemarinin- 
kų, liaudininkų, krikšč. demokratų, jaunalietuvių, trockistų, 
socialdemokratų, eserų, šiaulių ir k.", kurie buvo įsakyta su- 
imti “vienu metu visoje Lietuvoje, naktį iš liepos 11 į 12. 
Pagal tą “operatyvinės likvidacijos planą“, kuris vėliau buvo 

rastas, suimta apie pora tūkstančių veikliųjų ir žymiųjų lie- 
tuvių patriotų. 

Tai buvo pirmas masinis žmonių įkalinimas visoje Lietu- 
vos istorijoje. Niekada vienu metu dar nebuvo taip plačiai 
atverti kalėjimų vartai. Niekada į kalėjimų kameras dar ne- 
buvo prikišta tiek daug ir visai nekaltų žmonių. Negalėjo bū- 
ti nė kalbos apie žmogišką kalėjimo sistemą, apie jokią tvar- 
ką, apie jokį teisingumą. 


Iš KAPELIONO pareigų buvau atleistas nuo 1940 lie- 
pos 1. Povilas Pakarklis, teisingumo “ministras“, pasi- 
rašė įsakymą dar birželio 25. Buvo atleisti kapelionai visų 
kalėjimų bei arešto namų. Vieni iš jų buvo etatiniai, kiti 
— laikinai samdomi. Tarp laikinai samdomųjų kone visi bu- 
vo stačiatikių, evangelikų ir žydų dvasiškiai; tiktai vienas ant- 
ras buvo katalikų kunigas. Povilo Pakarklio įsakymu aš bu- 
vau “pagerbtas" pirmasis. štai koks buvo paskelbtas spaudo- 
je pranešimas: 

“Teisingumo ministerio įsakymu nuo šių metų liepos 1 
dienos atleidžiami iš einamųjų kapeliono pareigų šių kalėji- 
mų etatiniai kapelionai: 1) Kauno S. D. Kalėjimo — kun. 
Antanas Steponaitis, 2) šiaulių S. D. Kalėjimo kun. Jonas 
Kuzmickas, 3) Marijampolės kalėjimo — kun. Jeronimas Va- 
laitis, 4) Panevėžio kalėjimo — kun. Bronius Jareckas, 5) 
Telšių kalėjimo — kun. Vincas Velavičius, 6) Ukmergės ka- 
lėjimo — kun. Steponas Telksnys, 7) Vilniaus Moterų ir Vil- 
niaus S. D. Kalėjimo — kun. Juozas Skirkevičius, 8) Kalna- 
beržės Aukl. Įstaigos — kun. Pranciškus šniukšta. 


“Kitu teisingumo ministerio įsakymu nuo šių metų lie- 
pos 1 dienos atleidžiami iš einamųjų kapeliono pareigų šių 
kalėjimų laisvai samdomieji kapelionai: 1) Kauno 8. D. Ka- 
lėjimo evang. kun. Rudolfas Vimeris, 2) Kauno S. D. Kalė- 
jimo stač. kun. Vasilijus Nedveckis, 3) Kauno S. D. Kalėji- 
mo sentik. kun. Agafenikas Pankratjevas, 4) Kauno 8. D. 
Kalėjimo izrael. Giršas Šneideris, 5) šiaulių S. D. Kalėjimo 
stač. kun. Aleksandras Družilauskas, 6) šiaulių S. D. Kalė- 
jimo sentik. kun. Pankratijus Trimailovas, 7) šiaulių S. D. 
Kalėjimo evang. kun. Erikas Lejeris, 8) Raseinių Ar. Nam. 
R. Katal. kun. Kazimieras Žvirblis, 9 (Utenos Ar. Nam. R. 

Katal. kun. Jonas Asminavičius, 10) Tauragės Ar. Nam. R. 
Katal. kun. Vytautas Dikavičius. Abu įsakymai paskelbti 1940 
metų birželio 25 dieną“ (Eltos pranešimas, XX Amžius, 1940 
birželio 26, 143 nr.). 

Nuo 1940 liepos 1 atleisti ir visi mokyklų kapelionai. To- 
kie “teisingumo ministerio“ potvarkiai buvo neteisėti, kol dar 
galiojo Lietuvos konkordatas su Vatikanu. Konkordatas vie- 
našališkai panaikintas tiktai 1940 liepos 4 arba keturioms die- 
noms vėliau. 

Kalėjimo kapelionų atleidimas paskubintas dar dėl to, kad 
į kalėjimus ir areštų namus pradėta grūsti nauji kaliniai, 
žmonės, kurie rodėsi bolševikam pavojingi arba kuriem norė- 
ta tuojau atsikeršyti, prasidėjus buvusių politkalinių komunis- 
tų įskundimams. Be to, Povilas Pakarklis kalėjimus ruošė 
naujiem suiminėjimam plačiu mastu. Lietuva atsidūrė bolše- 
vikų smurte. 

BOLšEVIZMO SMURTE 


SOVIETŲ RUSIJOS grėsmė Lietuvoje buvo jaučiama visą 
laiką, nors ir neturėta su Rusija tiesioginės sienos. Buvo ži- 
noma, kad bolševikai, ginklu atmušti nuo Baltijos krantų 
1919 - 1920 metais, nutaikę naują progą, bandys vėl savo in- 
vaziją kartoti. šiam tikslui jiems buvo svarbu Pabaltijo vals- 
tybėse išlaikyti ir stiprinti komunistinį judėjimą. 

Kas buvo arčiau Lietuvos saugumo įstaigų, teismų ir ką- 
lėjimų žinojo, kad Maskvos agentai knisosi po Neprikiauso- 
mos Lietuvos valstybės pamatais, organizavo slaptas komu- 
nistų celes, skverbėsi į darbininkus bei ūkininkus, lindo į ligo- 
nių kasas ir profesines sąjungas, spraudėsi į socialistinę 
bei liberalinę šviesuomenę (žiūr. Juozas Daulius, Komunizmas 
Lietuvoje, Kaunas 1937). 


Nors tų Maskvos agentų buvo nedaug — nesiekė nė pil- 
no tūkstanties kompartijos narių, iš Kurių du trečdaliai bu- 
vo žydai ir rusai, — bet jie nešiojosi viltį pasiekti Lietuvo- 
je komunistinės diktatūros. Apie ginkluotą sukilimą galvojo 
1926 metų vasarą, kada po naujų seimo rinkimų susidarė 
liaudininkų ir socialdemokratų vyriausybė. “Komunistinė Tei- 
sa" (Nr. 50) tada rašė: kompartija “kvies darbininkus, vals- 
tiečius ir kareivius imtis ginklo“, jeigu “klierikalai ir kitos 
fašistinės grupės imtųsi smurto priemonų, kad grąžntų juo- 
dosios reakcijos viešpatavimą“. 

“Juodąja reakcija“, be abejo, būtų apšaukę ir naują Lie- 
tuvos vyriausybę, jeigu būtų ilgiau pavaldžiusi, neduodama 
laisvės komunistam. Galima buvo išprovokuoti kokį nors 
“smurtą ir griebtis ginklo. Tačiau 1926 gruodžio 17 pervers- 
mu buvo užkirstas kelias bet kokiom komunistų pinklėm. Ir 

pati komunistų partija Lietuvoje praskydo. Susikivirčijo, kas 
kaltas, kad buvo leista ateiti valdžion “fašistinėm grupėm“. 

Iš tikrųjų ginkluotam komunistų smurtui dar nebuvo 
pribrendęs laikas. Nebuvo nei galimybės nei vilties susilauk- 
ti paramos iš Sovietų Rusijos. Rusai būtų turėję peržengti 
Latvijos arba Lenkijos sieną. Tokiam karui dar nebuvo atė- 
jęs laikas. 

Naujas pasaulinis karas sparčiais žingsniais ėmė artėti 
tiktai nuo 1933 metų, kada Vokietijoje įsigalėjo nacionalso- 
cialistų partija. Mirus Vokietijos prezidentui Henrichui von 
Hindenburgui, visą valdžią į savo rankas suėmė Adolfas Hit- 
leris. Pabaltijo kraštai atsidūrė grėsmėje dviejų didžiųjų dik- 
tatūrinių valstybių — bolševikinės Rusijos ir nacinės Vokie- 
tijos. Baltijos mažom valstybėm abu kaimynai pasidarė labai 
pavojingi. Hitleris, kaip jau anksčiau matėme, 1939 kovo 22 
ultimatumu atplėšė Lietuvai Klaipėdos kraštą, o 1939 rugsėjo 
1 puolė Lenkiją, pradėdamas antrąjį pasaulinį karą. 


KARUI dar neprasidėjus, 1939 vasarą Anglijos ir Prancū- 
zijos atstovai Maskvoje derėjosi, norėdami sudaryti bendrą 
gynimosi sutartį ir tuo būdu sulaikyti vokiečius nuo karo. 
Maskva statė sąlygą, kad jai būtų leista užimti Pabaltijo vals- 
tybės; be to, su savo kariuomene žygiuoti laisvai per Lenki- 
ją ir Rumuniją. Vakarų valstybės su tuo nesutiko, gi Lenki- 
jos maršalas Rydz Smigly pareiškė: “Iš vokiečių mums kyla 
pavojus prarasti laisvę; susidėję su rusais, prarastume savo 
sielą“. 

Sovietų Rusija tada susidėjo su nacine Vokietija ir pasi- 
darė taip pat karo kaltininkė. Tiktai keliomis dienomis prieš 
karą (1939 rugpiūčio 23) Maskvoje buvo sudaryta vadinamoji 
Molotovo — Ribbentropo sutartis. Abi šalys pasižadėjo vie- 
na antros nepulti. Be to, slaptu protokolu pasidalino rytinę 
Europą. Sovietų Rusijos įtakai atiduota Suomija, Estija, Lat- 
vija ir rytinės Lenkijos žemės iki Narevo, Vyslos ir Sanos 
upių. Lietuva palikta Vokietijos įtakos sričiai. (Tasai slaptas 
susitarimas paaiškėjo tiktai po karo, Nuernbergo teismo metu, 
1946 gegužės 21-22. Žiūr. Nazi-Soviet Relations 1939 - 1941, 
Departament of State, Washington 1948, p. 78). 

Vokiečiai laukė, kad Lietuva, kilus karui su Lenkija, stos 
jų pusėje ir sieks atsiimti lenkų okupuotą (nuo 1920) Vil- 


niaus sritį. Nors vokiečiai keletą kartų ragino Lietuvą imtis 
tokio žygio, Lietuvos vyriausybė nutarė laikytis neutraliai. Ne- 
laimėje lenkų nepuolė ir jiem nekeršijo; dar priglaudė karo 
bėglius. Daug lenkų civilių ir karių atbėgo Lietuvon, kai So- 
vietų Rusija 1939 rugsėjo 17 puolė Lenkiją, kuri vokiečiams 
negalėjo atsispirti. Sovietų Rusija užėmė tas žemes, kurios bu- 
vo numatytos slaptu protokolu. Užėmė taip pat ir Vilniaus 
sritį, dėl kurios slaptame protokole buvo pasakyta: “Abi ša- 
lys pripažįsta Lietuvos interesus Vilniaus krašte“. Kadangi 
Lietuva buvo palikta Vokietijos įtakai, tai dabar reikėjo nu- 
satyti, kur eis Vokietijos ir Sovietų Rusijos siena. 

Stalinas ir Molotovas 1939 rugsėjo 25 pasiūlė Vokietijos 
ambasadoriui Maskvoje Hermannui von Schulenburgui: “Vo- 
kiečiam užleistume visą Liublino provinciją ir Varšuvos pro- 
vincijos dalį, kuri siekia Bugą, jei vokiečiai atsisakytų sa- 
vo pretenzijų į Lietuvą ... Sovietų Sąjunga tuojau pradėtų 
spręsti Baltijos kraštų klausimą pagal rugpiūčio 23 susitari- 
mą" (Nazi-Soviet Relations, 103 p.). Tuo pasiūlymu bolševi- 
kai siekė okupuoti tris Baltijos valstybes. 

Kadangi vokiečiam karą jau buvo paskelbusi Anglija ir 
Prancūzija, tai Vokietijai buvo svarbu palaikyti geri santy- 
kiai su Maskva. Maskvoje sudarytas antrasis slaptas proto- 
kolas 1939 rugsėjo 28. Molotovas ir Ribbentropas sutarė: 


“Lietuvos valstybės teritorija atitenka SSSR įtakos sfe- 
rai „.. (Tačiau) kai SSSR vyriausybė imsis ypatingų prie- 
monių Lietuvos teritorijoje savo interesams apsaugoti, dabar- 
tinė Lietuvos — Vokietijos siena bus ištiesta natūraliau ir 
paprasčiau tokiu būdu, kad Lietuvos teritorija, einanti į pie- 
tų vakarus nuo linijos, kuri yra pažymėta žemėlapyje, ati- 
teks Vokietijai" (Nazi-Soviet Relations, 107 p.). 

Antruoju slaptu protokolu Lietuva buvo padalinta tarp 
Sovietų Rusijos ir Vokietijos. Vokietijai turėjo palikti dalis 
Suvalkijos. Bolševikai norėjo, kad tasai Lietuvos padalijimas 
dar pasitarnautų jų propagandai. Molotovas 1939 spalio 3 pa- 
sikvietė vokiečių ambasadorių Schulenburgą ir jam pareiškė: 

“Sovietų vyriausybė ketina Lietuvai perleisti Vilnių ir jo 
apylinkes, bet drauge nurodysianti Lietuvai, kad ji turinti 
perleisti Vokietijai atitinkamą savo teritorijos dalį ... Protoko- 
las dėl Vilniaus ir Vokietijos — Lietuvos protokolas dėl per- 

leidimo nužymėtos srities turėtų būti pasirašytas vienu me- 
tu“. Ė 

Schulenburgas su tuo nesutiko: “Tai pasaulio akyse mus 
padarytų Lietuvos teritorijos plėšikais, o Sovietų vyriausy- 
be — geradare“. Atsiklausęs Berlyno, gavo Vokietijos užsienio 
reikalų ministerio Joachimo von Ribbentropo tokią instrukci- 
ją: 

“Prašykite Molotovo šiuo metu neaptarti su lietuviais tos 
teritorijos perleidimo ... Sovietų vyriausybė teprisiima Vokie- 
tijos atžvilgiu prievolę palikti tą teritorijos juostą neokupuo- 
tą „.. Palikti Vokietijai nustatyti datą, kada tos teritorijos 
perleidimas turėtų būti formaliai atliktas“. Molotovas 1939 
spalio 8 raštu tai pažadėjo. (Nazi - Soviet Relations, 112- 
119 p.). 

"Tuo pačiu metu, kada Maskva tarėsi su Berlynu dėl Lie- 
tuvos pasidalijimo, Estija ir Latvija buvo jau išprievartautos. 
Estija dar rugsėjo 28, o Latvija spalio 5 turėjo pasirašyti 
su Sov. Rusija “savitarpinės pagalbos“ sutartis ir įsileisti rau- 
donąją armiją. Tai buvo “tie veiksmai“, kuriuos turėjo galvo- 
ję Molotovas dar rugsėjo 25, kai jisai kalbėjo Vokietijos am- 
basadoriui: “Sovietų Sąjunga tuoj pradės spręsti Baltijos kraš- 
tų klausimą pagal rugpiūčio 23 protokolą“. Kitaip tariant, 
kas buvo palikta Sovietų Rusijos įtakai, norėjo tai paimti vi- 
siškon savo valdžion. Prie tų nelaimingų aukų priklausė ir 
Lietuva. 


Lietuvos užsienio reikalų ministeris Juozas Urbšys buvo 
iškviestas į Maskvą, kur turėjo pasitarimus su Stalinu ir Mo- 
lotovu. Važiuodamas Maskvon 1939 spalio 2, nieko nežinojo, 
kad Lietuva abiejų kaimynų buvo pasidalyta ir kad bolševi- 
kai dabar siekia “savo dalies". Tiktai tada, kai jam pranešė, 
kad Lietuva turinti įsileisti raudonąsias bazes, suprato, jog 
tai yra okupacija. Buvo taip pat pasakyta, kad dalį Lietu- 
vos pasiima Vokietija. Kai vokiečiai prašė, kad apie tai lie- 
tuviam nebūtų užsiminta, Stalinas, norėdamas įvaryti lietu- 
viam daugiau baimės, jau buvo pasakęs. 

Grįžęs Kaunan, Urbšys išsiaiškino, kad Lietuva yra visų 
palikta savo likimui: nei Vokietija nei su ja kovojusios Pran- 
cūzija ir Anglija nieko nežadėjo daryti. Vokietijos atstovas 
Zechlinas tepareiškė, kad jo vyriausybė Lietuvos teritorijos 

dalimi dabar jau nesuinteresuota, kad tas reikalas seniai jau 
“pakištas po stalu" (ž. Lietuva tironų pančiuose, t. I, Cleve- 
land 1946, 22 p.). Vadinasi, tik Sovietų Rusija grobia Lietuvą. 
Tai buvo aišku ir iš to, kad prie Lietuvos sienos buvo su- 
telkti rusų tankai. 


Tokiomis aplinkybėmis grįžus J. Urbšiui vėl į Maskvą, 1939 
spalio 10 buvo pasirašyta Sovietų Rusijos ir Lietuvos “drau- 
giškumo ir savitarpinės pagalbos" sutartis ir sutikta į Lietu- 
vą įsileisti 20,000 rusų kariuomenės. Tos kariuomenės pra- 
džioje buvo numatyta 50,000, bet Stalinas “malonėjo" suma- 
žinti iki 20,000 ... Padarė ir dar vieną pataisą: iš pirmojo 
sutarties projekto išbraukė pastraipą, kad rusų kariuomenė 
bus tik karo metu. Tai reiškė, kad geruoju iš Lietuvos nie- 
kada neišeis. 


Lietuvos valstybės žlugdymas buvo susietas su Vilniaus 
grąžinimu, kad dumtų kitiem akis. Vilniaus miestas ir plati 
jo sritis turėjo būti Lietuvai grąžinta pagal 1920 liepos 12 
sutartį su Maskva. Toji sutartis tebegaliojo. Buvo nustatytos 
ir sienos. Tačiau Stalinas viso to nepaisė. Jis užbrėžė aplink 
Vilnių juokingai mažą ruožą, atkirsdamas net švenčionis ir 
perkirsdamas netūralų susisiekimą geležinkeliais, upėmis ir 
vieškeliais. Toks “Vilniaus grąžinimas" buvo tik fikcija. žmo- 
nės plačiai ir teisingai nukalbėjo: “Vilnius mūsų, o Lietuva 
rusų". Nebuvo jokio entuziazmo nei “padėkų"" Stalinui. Nebu- 
vo Nė panikos. Manyta, kad karo eigoje tokios nelaimės ne- 
išvengiamos. Gal būt, įvykiai pasisuks Lietuvos priešų nela- 
bui ir kraštas vėl bus laisvas? 


Maskva tuo tarpu stiprino savo pozicijas tuose kraštuo- 
se, kurie slaptu susitarimu su Vokietija buvo palikti Sovie- 
tų Rusijos įtakai. Raudonom savo bazėm apsėdusi Estiją, Lat- 
viją ir Lietuvą, — žmonės tas maskvines bazes vadino “vo- 
timis", — Sovietų Rusija norėjo tą patį padaryti ir su 
Suomija. Suomiai nelauktai pasipriešino. Bolševikai 1939 lap- 
kričio 9 jiem paskelbė karą. Didvyriškas mažos tautos pasi- 
priešinimas stebino pasaulį, bet niekas neskubėjo efektyviai 
padėti. Vieni privengė vokiečių, kurie Suomiją užleido sovie- 
tam, o kiti — rusų. Visi norėjo tą naują karo židinį kuo 
greičiau užgesyti. Po keturių mėnesių (1940 kovo 12) Suomi- 
ja buvo priversta užleisti bolševikam dalį savo teritorijos 

(Kareliją), bet išsaugojo nepriklausomybę. “Suomija išėjo iš 
šio karo morališkai laimėjusi tokias amžinas vertybes, kurių 
žmonija neužmirš, iki joje liks bent mažiausia nuovoka, kas 
yra kilnų“ (židinys, Kaunas 1940, Nr. 3, 385 p.). Gi bolšę- 
vikai patyrė, kad savo jėgos persvara negali pasiekti viso, ko 
norėtų. 

Maskva iš to karo su suomiais pasidarė išvadą: naudo- 
tis reikia tokia padėtimi, kada yra galimybės daugiausia lai- 
mėti be karo. Tokia palanki Sovietų Rusijai padėtis susidarė 
1940 pavasarį, kai Vokietija pradėjo vakaruose savo didžiąją 
ofenzyvą. Balandžio 9 vokiečiai užėmė Daniją ir įsiveržė į 
Norvegiją, kuri birželio 9 kapituliavo. Gegužės 10 buvo užim- 
ta. Olandija. Gegužės 28 buvo baigtos kovos Belgijoje. Stip- 
riai suspausta Prancūzija pasidavė birželio 22. Vokiečiam už- 
siėmus tomis kovomis ir okupacijomis, Sovietų Rusija jautė- 
si galinti laisvai elgtis rytuose. 

Bolševikų organas “Izvestijos" 1940 gegužės 16 rašė: 
“Paskutiniai karo įvykiai (Belgijos, Olandijos, Liuksemburgo 
užėmimas) dar kartą parodė, kad mažų valstybių neutralu- 
mas, kurio negali paremti jėga, tėra tik svajonė ... Tų ma- 
žų valstybių visokie samprotavimai, Kas yra teisinga ir kas 
neteisinga santykiuose su didelėm valstybėm ... yra naivūs“. 
Vadinasi, nereikia mažam ieškoti teisybės pas didelį, jeigu 
to didžiojo apetitas yra taip pat didelis ... 

Veltui Baltijos valstybės ieškojo tos teisybės, kai Sovietų 
Rusija užsimojo panaikinti ne tiktai jų neutralumą, bet ir 
nepriklausomybę. 


MASKVOJE nedraugiškos Baltijos valstybėm nuotaikos 
pasireiškė tuojau po Suomijos — Sovietų Rusijos karo. Tai 
pajuto visų trijų valstybių atstovai Maskvoje: Lietuvos L. 
Natkevičius, Latvijos Fr. Kocinš, Estijos A. Rei. Lietuvos at- 
stovas Ladas Natkevičius (miręs 1945) pranešė, kad “juodo- 
ji katė yra perbėgusi Lietuvos — Sovietų Sąjungos santy- 
kių kelią“. Tik prieš pusę metų pasirašytos “draugiškumo 
sutartys" Maskvos nebepatenkino. Ji ieškojo priekabių ir pro- 
vokacijų. 

Baltijos valstybių sostinėse — Kaune, Rygoje ir Taline— 
Sovietų Rusijos atstovybės pasidarė nelegalios akcijos lizdai. 

Apie jas buvo telkiami komunistų simpatikai, jiems duoda- 
mos instrukcijos. Iš atstovybių glėbiais sklido bolševikinė 
kurstomoji literatūra. Kai Latvijos policijos organai į tai 
atkreipė dėmesį, buvo pasakyta, kad netrukdytų, jei nenori 
susilaukti nemalonumų — tai reikštų “nedraugiškumo mos- 
tą". Pasirodė taip pat vis daugiau rusų agentų, atvykstančių 
į raudonosios armijos bazes "technikų" titulu. (Communist 
Takeover and Occupation of Latvia. Special Report Nr. 12, 
Washington 1954, 6 p.). 


Lietuvoje komunistų partija kurstė darbininkus kliudy- 
ti darbus, kurie buvo reikalingi sovietų karinėm įgulom įkur- 
dinti. Lietuvos saugumo organai buvo priversti kai kuriuos 
darbininkus suimti ir pasiųsti į koncentracijos stovyklas. Kad 
tie darbininkai buvo sąmoningai parinkti provokacijai, pa- 
aiškėjo iš įvykių eigos, kuri rutuliojosi apie trejetą savai- 
čių — nuo 1940 gegužės 25 iki birželio 15. Tuo metu 
Maskva puolė Lietuvą ir kitas dvi Baltijos valstybes nepa- 
grįstais kaltinimais, ieškodama priekabių savo ultimatumam 
ir karinei okupacijai. Lietuvai įteiktame ultimatume 1940 
birželio 14 Maskvos kaltinimai buvo surašyti tokiais žodžiais: 


“Paskutiniais mėnesiais įvyko iš Lietuvos organų pusės 
keletas pagrobimų karių, priklausančių Sovietų Sąjungos ka- 
riuomenės daliniams, įkurdintiems Lietuvos teritorijoje pagal 
Sovietų Sąjungos — Lietuvos savitarpinę pagalbos sutartį, ir 
kankinimas tų asmenų su tikslu išgauti Sovietų valstybės 
karines paslaptis. Be to, buvo nustatyta, kad karys Butaje- 
vas buo ne tik pagrobtas, bet ir Lietuvos policijos užmuš- 
tas po to, kai Sovietų Sąjungos vyriausybė paprašė jį grą- 
žinti. Dviem pagrobtiem Sovietų kariams, Pisarevui ir šmav- 
gonecui, pavyko pasprukti iš Lietuvos policijos rankų, kuri 
buvo juos pagrobusi ir kankino. Karys šŠutovas, kuris buvo 
Lietuvoje pagrobtas, ligi šiol dar nebuvo surastas. Tokiais 
veiksmais, daromais Lietuvoje įkurdintų Sovietų karių atžvil- 
giu, Lietuvos valdžios organai nori padaryti neįmanomą So- 
vietų Sąjungos kariuomenės buvimą Lietuvoje. Tai liudija 
taip pat kai kurie ypatingai dažnai paskutiniu metu įvykę 
faktai, kaip gausūs suiminėjimai ir siuniimai į koncentraci- 
jos stovyklas Lietuvos piliečių iš tų asmenų, kurie aptarnau- 
ja Sovietų kariuomenės dalinius: kantinų personalą, skalbėjų 

ir kt., o taip pat masiniai suiminėjimai Lietuvos piliečių iš 
tų darbininkų ir technikų, kurie dirba pre kareivinių staty- 
bos Sovietų Sąjungos kariuomenės daliniams. Tos be jokių 
motyvų pavartotos ir nepažabotos represijos atžvilgiu tų Lie- 
tuvos piliečių, kurie aptarnauja Sovietų Sąjungos kariuome- 
nės dalinius, turi tikslą ne tik padaryti neįmanomą Sovietų 
kariuomenės buvimą Lietuvoje, bet ir sukelti priešingą nusi- 
statymą Sovietų karių atžvilgiu ir paruošti jų kariuomenės 
dalinių užpuolimus. Visi šie faktai rodo, kad Lietuvos vyriau- 
sybė grubiai pažeidžia jos sudarytą su Sovietų Sąjunga savi- 
tarpinės pagalbos sutartį ir rengia užpuolimą Sovietų įgulų, 
įkurdintų Lietuvoje pagal tą sutartį. 


“Netrukus po savitarpio pagalbos sutarties tarp Lietuvos 
ir Sovietų Sąjungos sudarymo, Lietuvos vyriausybė sudarė 
karinę santarvę su Latvija ir Estija, tuo būdų paversdama 
trijų valstybių karine santarve tai, kas anksčiau buvo vadi- 
nama Baltijos Santarve, kurioje anksčiau vien tik Latvija ir 
Estija buvo sujungtos karine santarve. Sovietų Sąjungos vy- 
riausybė laiko, jog yra nustatyta, kad ta santarvė yra nu- 
kreipta prieš Sovietų Sąjungą. Lietuvai prisidėjus prie tos 
karinės santarvės, ryšiai tarp Latvijos, Lietuvos ir Estijos 
kariuomenių štabų, sudaryti be Sovietų Sąjungos žinios, bu- 
vo sustiprinti. Taip pat yra žinoma, kad nuo 1940 metų tos 
karinės santarvės spaudos organas “Revue Baltigue“ yra lei- 
džiamas anglų, prancūzų ir vokiečių kalbomis. Visi tie fak- 
tai rodo, kad Lietuvos vyriausybė šiurkščiu būdu sulaužė :30- 
vietų Sąjungos — Lietuvos savitarpio pagalbos sutartį, kuria 
abiem šalim draudžiama “sudaryti bet kokią santarvės su- 
tartį ar dalyvauti koalicijose, nukreiptose prieš vieną iš susi- 
tariusių šalių' (sutarties 6 str.). 


“Visi tie Sovietų Sąjungos — Lietuvos sutarties laužymai 
ir Lietuvos vyriausybės nedraugiški veiksmai Sovietų Sąjun- 
gos atžvilgiu įvyko nepaisant išimtinai palankios ir aiškiai 
prolietuviškos Sovietų Sąjungos politikos atžvilgiu Lietuvos, 
kuriai Sovietų Sąjunga, kaip yra žinoma, savo pačios inicia- 
tyva perleido Vilniaus miestą ir sritį. Sovietų Sąjungos vy- 
riausybė mano, kad panaši padėtis ilgiau trukti negali“. To- 
liau seka ultimatumas (Lietuvos Aidas, rytinė laida, Kaunas 
1940 birželio 16, Nr. 281). 


203 


Lietuvos visuomenė apie tariamus sovietų karių grobi- 
mus patyrė 1940 gegužės 28, radijui paskelbus viešą Molotovo 
pareiškimą. Žmones apėmė nerimas: naujas kėsinimasis į 
Lietuvą ir jos nepriklausomybę. Per pastaruosius 8 mėnesius 
buvo lyg ir apsiprasta su tomis bolševikinėmis “votimis" Lie- 
tuvoje ir manyta, kad taip truks ligi kokios nors karo pa- 
baigos. “Pabaltijo kraštai, pasibaigus Sovietų Sąjungos — Suo- 
mijos konfliktui, atsiduso kiek lengviau, ir čia padėtis turi 
tendencijos stabilizuotis" (Židinys, 1940, Nr. 4, 501 p.). Ir stai- 
ga — tokie pikti ir ižulūs Lietuvos vyriausybės kaltinimai! 


Teisybės tuose kaltinimuose būta tiek, kiek “Izvestijos" 
rašė dar gegužės 16: kas teisinga ir kas neteisinga santy- 
kiuose su didelėm valstybėm, sprendžia ne mažieji, o didie- 
ji „.. Kai Maskva dėl tų “grobiamų karių“ įteikė pirmąją 
notą gegužės 25, Lietuvos vyriausybė gegužės 26 paprašė tik- 
resnių duomenų ir pasiūlė sudaryti bendrą komisiją tokiem 
reikalam išsiaiškinti. Taip buvo numatyta “draugiškumo" sų- 
tartyje. Bet užuot išsiaiškinus, remiantis “išimtinai palan- 
kia ir aiškiai prolietuviška Sovietų Sąjungos politika", kaip 
Maskva gyrėsi, jos radijas ir laikraščiai tuojau prapliupo an- 
tilietuviška propaganda ir grasinimais. 

Lietuvos saugumo organai tuojau surinko kai kuriuos 
davinius apie tuos “sovietų karių grobimus ir kankinimus“. 
Puskarininkis Butajevas iš savo dalinio Naujoje Vilnioje bu- 
vo dingęs dar kovo 4. Sovietinei karinei vadovybei prašant, 
Lietuvos policija jo ieškojo ir pagaliau, gegužės 12, aptiko 
Vilniuje pas vieną moterį. Apsuptas iššoko pro langą, bet 
negalėdamas pasprukti, gatvėje nusišovė. Gegužės 7 pas vie- 
ną ūkininką Grigaičių km. (Mickūnų vls., Vilniaus aps.) at- 
vyko 3 raudonarmiečiai ir paprašė valgyti, atsinešė ir degti- 
nės. Sutemus du išvyko, trečias liko. Po poros dienų jį iš- 
sigabeno atvykę 8 raudonarmiečiai; tai buvo šmavgonecas. 
Alytuje gegužės 10 restorane girtavo du raudonarmiečiai, ku- 
rie paskui keturias dienas praleido pas laisvo elgesio mote- 
rį. Jie grįžo į savo dalinį patys; vienas iš jų buvo Pisa- 
revas. Apie karį šutovą niekas nieko nežinojo. 


Iš tų visų išaiškintų įvykių provokacija buvo labai 
aiški. Maskva nenorėjo tų įvykių aiškinti — sudaryti bendrą 
komisiją. Sovietų saugumo pulkininkas Ilja Molinas, pabėgęs 

1953 į vakarus, buvo gerai informuotas apie tuos įvykius. Jis 
liudija: 

“Kai Stalinas 1939 rudenį įtaisė savo karines bazes Lie- 
tuvoje, Latvijoje ir Estijoje, Malenkovas tuojau pradėjo iš 
Maskvos savo šaltąjį karą ... Pirmais žiemos mėnesiais jis 
pasiuntė į Baltijos valstybes Serovą, kuris buvo viršininkas 
visom prie Stalino sekretoriato saugumo dalinių operacinėm 
grupėm. Serovas ten naudojosi latvių, estų ir lietuvių komu- 
nistų partijų narių pagalba. Pagal Serovo nurodymus, jie 
vykdė iš anksto gerai aptartus sabotažo aktus prieš sovieti- 
nes karines bazes" (žiūr. Darbininkas, 1961 gegužės 19). 


Lietuvos vyriausybei pasiūlius, kad į Maskvą nuvyktų už- 
sienio reikalų ministeris J. Urbšys priekaištam išaiškinti, tris 
dienas nesulaukta atsakymo, o paskui atėjo reikalavimas at- 
vykti ministerių pirmininkui Antanui Merkiui. Ministerio pir- 
mininko kvietimas rodė, kad Maskva iš savo prasimanymų 
daro labai rimtas išvadas. 


Merkiui nuvykus, pirmajame susitikime su Molotovu 1940 
birželio 7 visai nesileista į kalbas dėl tų “pagrobtų karių“. 
Pakišti nauji kaltinimai: Lietuva sulaužiusi “draugiškumo? 
sutartį, prisidėdama prie bendros Latvijos — Estjios karinės 
santarvės. Toks pat kaltinimas mestas ir kitom dviem Balti- 
jos valstybėm. Abi tą kaltinimą atmetė. 


Amerikos kongreso komisijai tyrinėjant Baltijos kraštų 
pavergimą, estai 1954 liudijo, kad jokios Baltijos kraštų kari- 
nės santarvės nebuvo. Estija ir Latvija turėjo karinę sutar- 
tį iš 1923 metų. “Draugiškumo* sutartis besirašant, užklaus- 
ti Stalinas su Molotovu atsakė: “Mes nieko neturime prieš“. 
Buvo taip pat žinoma, kad dar 1934 rugsėjo 12 Ženevoje, 
Šveicarijoje, pasirašyta Baltijos kraštų solidarumo sutartis, 
vadinamoji Baltijos Santarvė, bet ji prieš nieką nebuvo nu- 
kreipta. Okupavę Baltijos valstybes ir paėmę į savo ran- 
kas jų archyvus, rusai nerado jokio slapto susitarimo ir jo 
ligi šiol nepaskelbė. Jie tik apsijuokino, kai skelbė, kad “ka- 
riniam tikslam“ buvo leidžiamas kultūrinis žurnalas “Revue 
Baltigue". Net ir tokių argumentų griebdamosi, Maskva tik- 
tai labiau išdavė savo piktus kėslus (plg. Communist Take- 
over and Oceupation of Estonia. Special Report Nr. 3. Wa- 
shington 1954, 8-9 p.). 


Lietuvos ministerį pirmininką dar apkaltinus, kad jo va- 
dovaujama vyriausybė esanti antisovietinė, jis paprašė, kad 
Maskvon atvyktų J. Urbšys padėti jam aiškintis ir kad atsi- 
vežtų Lietuvos prezidento Antano Smetonos laišką Sovietų 
Rusijos “prezidentui" Kalininui. Užsienio reikalų ministeris 
J. Urbšys į Maskvą atvyko birželio 11. Lietuvos prezidentas 
savo laiške rašė: 


“Gavau patirti, kad savo pasikalbėjime su Lietuvos Res- 
publikos ministeriu pirmininku p. Merkiu, dabar viešinčiu 
Maskvoje, Sovietų Sąjungos liaudies komisarų tarybos pirmi- 
ninkas ir liaudies užsienio reikalų komisaras p. Molotovas 
pareiškė kai kurių abejonių dėl Lietuvos Respublikos viešų ir 
neviešų įsipareigojimų kai kurių valstybių atžvilgiu, kas ga- 
lėtų būti nesuderinama su Lietuvos politika, kurią ji veda 
su SSSR. 


“Norėdamas išblaškyti visus galimus abejojimus dėl Lie- 
tuvos Respublikos vedamos politikos SSSR atžvilgiu, skubi- 
nuosi Tamstai patikrinti, kad jokiems abejojimams Lietuvos 
Respublikos santykiuose su Sovietų Sąjunga negali būti vie- 
tos, nes tie santykiai yra aiškūs, nustatyti sutartimis, pra- 
dedant 1920 metų liepos 12 dienos sutartimi, 1926 metų rug- 
sėjo 28 nepuolimo sutartimi ir jau ilgų metų išbandytomis 
lojalumo ir draugingumo tradicijomis. 


“Tikrai, nuo pat 1920 metų liepos 12 dienos sutarties 
iki 1939 metų spalio 10 dienos sutarties, kuria Lietuvai bu- 
vo grąžinta jos amžinoji sostinė Vilnius, Lietuva kiekviena 
proga bendradarbiavo su SSSR tarptautinėje taikos, saugu- 
mo ir sutarčių gerbimo politikoje. 1939 spalio 10 sutartis 
ypatingai išryškino ir fiksavo senu draugingumu ir pasitikė- 
jimu paremtus santykius tarp abiejų valstybių. Lietuvos 
Respublikos vyriausybė ir aš pats visuomet dėjome, dedame 
ir dėsime pastangų, kad ši sutartis būtų kuo lojaliausiai 
vykdoma. 


“Todėl šia proga turiu garbės dar kartą patikrinti SSSR 
vyriausybę Tamstos asmenyje, kad Lietuvos Respublikos vy- 
riausybė ir aš pats apie jokias viešas sutartis ar slaptus įsi- 
pareigojimus bent Kuriai kitai valstybei visai negalvojame, 
nes tai galėtų būti nesuderinama su esamomis sutartimis ir 

tikro draugingumo ilgametėmis tradicijomis tarp mūsų kraš- 
tų. 

“Tvirtai tikėdamas SSSR išbandytu draugingumu Lietu- 
vai, ir ateityje galiu iš savo pusės visos Lietuvos vardu pa- 
tikrinti, kad už tą draugingumą Lietuva Sovietų Sąjungai 
mokės atsilyginti“ (žiūr. Lietuva tironų pančiuose, I, 62 p.). 


Nieko nepadėjo nė tas Lietuvos prezidento laiškas. Ir 
nieko negalėjo padėti jokia tiesa, nes Maskvos bolševikų bu- 
vo seniai užsimota ir suplanuota siekti Baltijos valstybių vi- 
siškos okupacijos. Tam tikslui raudonųjų bazių įkurdinimas 
buvo tiktai pirmasis tarpsnis. Ilija Molinas liudija, kad Bal- 
tijos “trijų valstybių nugalėjimas buvo laimėtas jau 1939 ru- 
denį“, kai jų teritorijoje atsirado karinės bazės. “Maskvoje 
1939 spalio 12 Malenkovas ... painformavo, kad Stalinas jau 
galutinai nutaręs užimti tris Baltijos kraštus — Lietuvą, 
Latviją ir Estiją". (Darbininkas, 1961 gegužės 19). 


Po aštuonių mėnesių visoms trims Pabaltijo valstybėms 
buvo įteikti ultimatumai: Lietuvai 1940 birželio 14 (10 va- 
landų terminas). Latvijai birželio 16 (6 valandų), Estijai ir- 
gi birželio 16 (8 su puse valandų). Dar buvo žodžiu pasa- 
kyta, kad raudonoji armija vis tiek įžygiuos, ar ultimatumai 
bus priimti ar ne. 

Okupacijai jau buvo pasiruošta: visu Baltijos valstybių 
pasieniu sutelkta apie 300,000 karių. Viduje užaliarmuotos 
raudonosios bazės. 


KAUNE ištisą savaitę gyvenome prislėgtoje nuotaikoje ir 
nerime, kai ministeris pirmininkas A. Merkys 1940 birželio 7 
išvyko Maskvon. Visuomenė neturėjo tikrų žinių, Kokia yra 
padėtis. Birželio 12 A. Merkiui iš Maskvos grįžus ir ten likus 
tiktai užsienio reikalų ministeriui J. Urbšiui, atrodė, lyg į- 
tempimas būtų pradėjęs slūgti. Žmonės samprotavo, kad J. 
Urbšys tėra palikęs baigti formalumų: abiejų šalių sutarto 
santykių išlyginimo. Birželio 15 išvakarėse Lietuvos vyriausy- 
bės oficiozui “Lietuvos Aidui" buvo dar parašytas toks įžan- 
ginis straipsnis: “Lietuvos, kaip ir kitų Baltijos valstybių 
tarpusavinės pagalbos sutartys su Sovietų Sąjunga dar dau- 
giau konsolidavo mūsų padėtį, sustiprindamos mūsų valsty- 
bių nepriklausomybės ir bendros taikos laidą“ (Lietuvos Ai- 

das, 1940 birželio 15, Nr. 280). Kai tuos žodžius skaitėme 
birželio 15, jau buvo žinoma, kad jie nič nieko nereiškė: Lie- 
tuvos nepriklausomybė jau buvo palaidota ... Birželio 15 nak- 
tis buvo viena iš niūriausių Lietuvos istorijoje. 

Birželio 15 vidurnaktį, apie 2-3 val, Lietuvos vyrisusy- 
be Kaune pasiekė iš Maskvos ministerio J. Urbšio perduotas 
Sovietų ultimatumas. Pirmoje dalyje buvo išdėti jau anksčiau 
minėti neteisingi kaltinimai, antroje sekė ultimatyvūs reika- 
lavimai: 

“1. Kad tuojau būtų atiduoti teismui vidaus reikalų mi- 
nisteris Skučas ir valstybės saugumo departamento direkto- 
rius Povilaitis, kaip tiesioginiai kaltininkai provokacinių veiks- 
mų prieš Sovietų įgulą Lietuvoje. 

2. Kad tuojau būtų sudaryta Lietuvoje tokia vyriausy- 
bė, kuri sugebėtų ir būtų pasiryžusi laiduoti garbingą Sovie- 
tų Sąjungos ir Lietuvos savitarpinės pagalbos sutarties įzy- 
vendinimą ir ryžtingai sutramdyti sutarties priešus. 

3. Kad tuojau būtų laiduotas laisvas praleidimas į Lietu- 
tuvos teritoriją Sovietų kariuomenės dalinių jiems išskirstyti 
svarbesniuose Lietuvos centruose tokiame kiekyje, kurio pa- 
kaktų, Kad būtų laiduotas Sovietų Sąjungos ir Lietuvos savi- 
tarpinės pagalbos sutarties vykdymas ir užkirsti provokaci- 
niai veiksmai, nukreipti prieš Sovietų įgulą Lietuvoje. 


Sovietų Sąjungos vyriausybė šių reikalavimų įvykdymą 
laiko pirmaeile sąlyga, be kurios negalima pasiekti to, kad 
Sovietų Sąjungos ir Lietuvos savitarpinės pagalbos sutartis 
būtų vykdoma garbingai ir sąžiningai. 

Sovietų Sąjungos vyriausybė laukia Lietuvos vyriausybės 
atsakymo iki birželio 15 d. 10 val. ryto. Negavimas Lietuvos 
vyriausybės atsakymo iki to termino bus vertinamas kaip at- 
sisakymas nuo įvykdymo nurodytų Sovietų Sąjungos reikala- 
vimų“ (Lietuvos Aidas, 1940 birželio 16, Nr. 231). 


šiuose reikalavimuose nuolat pabrėžiamas “savitarpinės 
pagalbos sutarties vykdymas“ jau nebeturėjo jokios reikšmės. 
Pačiu ultimatumu sutartis buvo sulaužyta. Lietuvos šeiminin- 
kais norėjo pasidaryti svetima valdžia ir kariuomenė, kuriai 
tebuvo galima jėga pasipriešinti. Bet Lietuva tokios jėgos ne- 
turėjo. 

Lietuvos vyriausybei susirinkus posėdžio, kuriam pirmi- 
ninkavo prezidentas Antanas Smetona, birželio 15 priešauš- 
ryje, prezidentas buvo nuomonės, kad “ultimatumo priimti 
negalima, reikia priešintis kad ir simboliškai; iš to kraštas 
turės aukų, bet Lietuvos ateičiai bus geriau“. Prezidentą pa- 
laikė krašto apsaugos ministeris gen. Kazys Musteikis ir 
švietimo ministeris dr. Kazys Jokantas. Finansų ministeris 
inž. Ernestas Galvanauskas buvo išvykęs į Klaipėdą. Kiti mi- 
nisteriai ir kariuomenės vadas gen. V. Vitkauskas preziden- 
tui nepritarė: esą “ultimatumo nepriėmus ir pasipriešinus, 
kraštas bus žiauriai nuteriotas ir politinė nepriklausomybė 
visiškai palaidota“. Prezidentui neliko nieko kito, kaip sutikti 
“su ministerių tarybos daugumos nuomone, kad Maskvos rei- 
kalavimus reikia patenkinti; bet sutiko su ta sąlyga, kad jis 
sudarys vyriausybę“. Bet ir to nebuvo galima pasiekti 
(Lietuva tironų pančiuose, 66-68). Lietuvos respublikos pilie- 
čiam buvo pranešta: 


“Posėdyje buvo nutarta visus Sovietų Sąjungos vyriausy- 
bės reikalavimus priimti ir apie tai ją per ministerį Urbšį 
Maskvoje painformuoti. Ministerio pirmininko Merkio vado- 
vaujama vyriausybė tuojau atsistatydino. Naują vyriausybę 
sudaryti Respublikos Prezidentas pavedė generolui Raštikiui. 
Generolas Raštikis tuojau ėmėsi vyriausybės sudarymo dar- 
bo. Tačiau Maskvoje mūsų ministeriui Sovietų Sąjungos liau- 
dies komisarų tarybos pirmininkas ir užsienio reikalų komi- 
saras Molotovas pareiškė, kad Raštikis Sovietų Sąjungos vy- 
riausybės nepatenkina ir kad dėl premjero ir kitų vyriausy- 
bės narių reikia su Sovietų Sąjungos vyriausybe susitarti" 
(Lietuvos Aidas, 1940 birželio 16, Nr. 281). 


Toks naujas reikalavimas, kurio ultimatume nebuvo, ro- 
dė, kad Lietuvos politinė nepriklausomybė jau panaikinta. 
Tai galėjo suprasti ir tie ministeriai, kurie posėdyje pas pre- 
zidentą dar galvojo, kad Lietuvos nepriklausomybė išliks. Lie- 
tuva jau buvo Maskvos valdoma ir okupuojama. Ministeris 
J. Urbšys birželio 15 d. 2 val. popiet telegrama pranešė: 


“Sovietų Sąjungos liaudies komisarų tarybos pirmininkas 
ir užsienio reikalų komisaras Molotovas įteikė tokius reika- 
lavimus: 

1. Sovietų Sąjungos kariuomenė birželio 15 d. 3 val. po- 

piet pereis Lietuvos sieną šiose vietose — Eišiškėse, Druski- 
ninkuose, Gudagojo stotyje, Druskininkėliuose, Dūkšte ir Pa- 
bradėje; 

2. Lietuvos sieną perėjusios Sovietų Sąjungos kariuome- 
nės atskiros dalys įžengs į Vilnių, Kauną, Raseinius, Pane- 
vėžį ir šiaulius; 

3. Kiti Sovietų Sąjungos kariuomenės dalių išskirstymo 
punktai bus nustatyti susitarus „iš Sovietų Sąjungos pusės 
gen. Pavlovui ir iš Lietuvos pusės — gen. Vitkauskui; 

4. Gen. Pavlovas su gen. Vitkausku susitiks Gudagojo 
stotyje birželio 15 d. 8 val. vakaro. 


Nepageidaujamiems nesusipratimams ir konfliktams iš- 
vengti Lietuvos valdžios organai tuoj įsako kariuomenei ir 
gyventojams netrukdyti Sovietų Sąjungos kariuomenės judė- 
jimo Lietuvos teritorijoje" (Liet. Aidas, Nrs. 281). 

Tokį įsakymą davė Lietuvos kariuomenės vadas gen. V. 
Vitkauskas. Lietuvos karininkai ir valdininkai buvo jau Mask- 
vos įsakinėjami ir stumdomi. 

Kauno gatvėse netrukus jau stūmėsi raudonosios armi- 
jos kolonos ir tankai, atriedėję iš Gaižūnų poligono. Ten jie 
buvo atkelti iš Naujosios Vilnios antroje gegužės mėn. pusė- 
je, kai Maskva pradėjo kaltinimų ir šmeižtų akciją prieš Lie- 
tuvą. Jau tada rengėsi “spektakliui", kurį Kaunas išgyveno 
birželio 15 popietėje. Lietuvos laikinąją sostinę užplūdo prie- 
šų voros. Gatvėje žmonės stovėjo it apstulbę, kiti verkė. šū- 
kavo tiktai nedidelės organizuotų komunistų gaujelės. Žydai- 
tės raudonarmiečiam mėtė gėles. Patamsių gaivalas lindo die- 
nos švieson, kad aptemdytų ramių Lietuvos žmonių gyveni- 
mą. 

Apie 5 val. popiet virš Lietuvos prezidento rūmų nuslin- 
ko žemyn Lietuvos vėliava. Protesto ženklan prezidentas An- 
tanas Smetona išvyko užsienin — Vokietijon. 


SOVIETŲ RUSIJA, ruošdamosi Lietuvą okupuoti ir suko- 
munistinti, labiausiai privengė Vokietijos, bet ir naudojosi 
tuo laiku, kda vokiečiai dar nebuvo vakaruose priėję iki At- 
lanto. Tuo metu, kada Maskva puolė Lietuvos vyriausybę, o 
Molotovas niekino ir koliojo Lietuvos ministerius Maskvoje, 
buvo vedamos derybos su vokiečiais dėl procedūros tvarkyti 

sienos koniliktam ir incidentam. Maskva numatė, kad tokių 
incidentų gali pasitaikyti, kai užims Lietuvą. Derybos užsi- 
baigė tiktai 1940 birž. 10, ir dėl to tiktai sekančiom dienom 
pasipylė Mskvos ultimatumai Lietuvai, Latvijai ir Estijai. Mo- 
lotovas birželio 17 pasikvietė Vokietijos ambasadorių Maskvo- 
je Hermanną von Schulenburgą ir jam paaiškino: 


“Reikėjo padaryti galą visoms intrigoms, kuriomis Ang- 
lija ir Prancūzija bandė pasėti Baltijos valstybėse nesutarimą 
ir nepasitikėjimą tarp Vokietijos ir Sovietų Sąjungos. Į pasi- 
tarimus naujoms valstybėms sudaryti Sovietų vyriausybė be 
ten nuskirtų sovietų pasiuntinių, pasiuntė ir specialius savo 
emisarus: Lietuvon — užsienio reikalų komisaro pavaduoto- 
ją Dekanozovą, Latvijon — ministerių tarybos atstovą Višins- 
kį, Estijon — Leningrado srities partijos vadą ždanovą. 
Ryšium su Smetonos pabėgimu ir galimu Lietuvos kariuome- 
nės dalinių sienos peržengimu ... matyt, Lietuvos siena nėra 
tinkamai saugoma. Dėl to Sovietų vyriausybė padės Lietuvos 
vyriausybei saugoti savo sienas“ (Nazi-Soviet Relations, 154 
p.). 

šiame pareiškime Molotovas suminėjo visai ką kitą, negu 
buvo priekaištavęs Lietuvos vyriausybei. Čia jis prašneko ne 
apie Lietuvos vyriausybės provokcijas ir intrigas, o apie Vo- 
kietijos priešus — Angliją ir Prancūziją. Vadinasi, užimda- 
ma Baltijos valstybes, Sovietų Rusija daro “gera" ir savo 
bendrininkei Vokietijai. Per savo komisarus dar pasirūpins 
sudaryti Baltijos kraštuose tokias vyriausybes, kad tų “intri- 
gų" daugiau nebūtų ... Po tokių prisimeilinimų Vokietijai 
toliau buvo užsimintas pagrindinis dalykas — sienos apsauga. 


Čia buvo labai rimtas reikalas, dėl kurio Vokietija galė- 
jo pasišiaušti ir pareikalauti iš Sovietų Rusijos “savo" dalies 
Suvalkijoje, kaip buvo susitarta dar 1939 rugsėjo 28. Kad 
to išvengtų, Molotovas suktai prisidengė Lietuvos vyriausybe, 
pažadėdamas jai padėti sieną saugoti. Vadinasi, kol yra “Lie- 
tuvos vyriausybė“, tol Lietuvos teritorija dar nėra išsidalyta 
tarp Sovietų Rusijos ir Vokietijos, nors raudonoji armija 
Lietuvon ir įžygiavo, užimdama ir tą Lietuvos teritorijos da- 
lį, kuri buvo skirta Vokietijai. Berlynas tokio Maskvos žings- 
nio nepalaikė nusikaltimų, tačiau atsižvelgė ne į Molotovo ar- 
gumentus, o į tai, kad Vokietijai rūpėjo kol kas palaikyti 

taikius santykius su Sovietų Rusija ir gauti iš jos daugiau 
ūkinės paramos karo reikalam. 

Užimtos juostos klausimas atsistojo kitoje plotmėje, kai 
Lietuva jau buvo paruošta skelbti “sovietine respublika“ ir 
formaliai įsijungti į Sovietų Sąjungą. Faktiškai Lietuva jau 
buvo įjungta 1940 birželio 15. Formalaus įjungimo atveju da- 
lis Lietuvos teritorijos turėjo būti užleista Vokietijai Stali- 
nas iš tos padėties sukosi aimanavimu, kurį Molotovas per- 
davė Vokietijos ambasadoriui Schulenbergui, o šis — Berlynui. 
Schulenburgas 1940 liepos 13 rašė: 


“Molotovas, šiandien mane pasikvietęs, pareiškė, kad Sta- 
linas dar kartą rūpestingai apsvarstė padėtį, kuri susidarė 
dėl Lietuvos teritorijos juostos. Jis priėjo išvados, kad mū- 
sų (vokiečių) teisė į tą teritoriją ir Sovietų įsipareigojimas 
ją perleisti yra neginčijami. Tačiau dabartinėmis aplinkybė- 
mis Sovietų vyriausybei būtų labai nepatogu ir sunku tą te- 
zitoriją perleisti. Stalinas ir jis pats (Molotovas) rimtai pra- 
šo Vokietijos vyriausybę pasvarstyti, ar ji ... nerastų būdo 
tą teritorijos juostą visam laikui palikti Lietuvai ... Moloto- 
vas keletą kartų pabrėžė sunkumus, kurie šiuo metu, per- 
leidžiant tą teritoriją, susidarytų Sovietų Sąjungai, ir paste- 
bėjo, kad jo (Molotovo) ir Stalino prašymas yra labai sku- 


bus ... Tas prašymas galėtų būti mūsų panaudotas tam tik- 
riem ūkiniam ir finansiniam reikalavimam Baltijos kraštuo- 
se" — pastebėjo Schulenburgas, prašydamas iš Berlyno in- 


strukcijų, kaip daryti. (Nazi-Soviet Relations, 166 p.). 


Berlynas į Stalino ir Molotovo prašymą nesiskubino at- 
sakyti, gal būt, norėdamas padilginti nervus Maskvai, kuri 
Lietuvoje surežisavo “liaudies seimo“ rinkimus ir tame seime 
padiktavo nutarimą (1940 liepos 21) įsijungti į Sovietų Są- 
jungą. Maskvoje rugpiūčio 1 rinkosi Sovietų aukščiausioji 
taryba, į kurios posėdžius buvo gabenama ir lietuvių delega- 
cija, įsakyta prašyti, kad Lietuva būtų priimta į Sovietų Są- 
jungą. Tiktai rugpiūčio 2 Maskvą pasiekė Vokietijos užsienio 
reikalų ministerio Ribbentropo atsakymas į “skubų" Stalino 
prašymą. Vokietijos ambasadoriui Sehulenburgui buvo rašo- 
ma: 

“Prašau pranešti p. Molotovui, kad Reicho vyriausybė at- 
kreipė dėmesį į Sovietų vyriausybės norą, kad Vokietija už- 

leistų Sovietų Sąjungai tą Lietuvos dalį, kuri pagal susitari- 
mą Maskvoje yra palikta Vokietijai. Taibūtų gana reikšmin- 
gas Maskvos sutarties pakeitimas Vokietijos nenaudai. Kol 
Reicho vyriausybė tą klausimą smulkiau apsvarstys, būtų įdo- 
mu žinoti, ką Sovietų vyriausybė už tai siūlo“. (Nazi-Soviet 
Relations, 174 p.). 

Iš to atsakymo Maskva suprato, kad Vokietija leidžiasi į 
derybas. Vadinasi, nesipriešins, jeigu ir visa Lietuva bus. 
įjungta į Sovietų Sąjungą. Tai ir padaryta kitą dieną, 1940 
Tugpiūčio 3, paskelbus, kad Lietuva tampa Sovietų Sąjun- 
gos “14-ta respublika". k 

Maskvai iš tikrųjų būtų buvę labai “nepatogu ir sunku" 
— kaip Stalinas dejavo — užleisti Vokietijai dalį Lietuvos, 
nes būtų viešai atskleistas Maskvos melas, esą raudonoji ar- 
mija į Lietuvą įvesta Sovietų Sąjungos interesam karo metu 
saugoti, o ne Lietuvą grobti ir su Vokietija dalytis. Kad Lie- 
tuva iš tikrųjų buvo Sovietų Rusijos užgrobta, matėsi iš 
Ribbentropo rašto, kuriame jis rašė, kad tam tikra Lietuvos 
teritorijos juosta prašoma “užleisti Sovietų Sąjungai“, o ne 
Lietuvai. Lietuvos valstybės jau nebuvo. 


Už perleistą Lietuvos teritorijos dalį Vokietija iš Sovietų 
Sąjungos išsiderėjo T7,500,000 dolerių arba 31,500,000 vokiškų 
rechsmarkių auksų ir prekėmis. Du didieji kaimynai Lietuva 
dalijosi, prekiavo ir ją terorizavo. Pirmoji terorą pradėjo So- 
vietų Rusija, kaip tik jos raudonoji kariuomenė peržengė 
Lietuvos sieną. 


BIRŽELIO 15, 1940, praslinkus vos dviem valandom, kai 
iš Lietuvos pasitraukė prezidentas Antanas Smetona, Kauno 
aerodrome nusileido sovietinis lėktuvas iš Maskvos. Buvo 7 
val. vakaro. Iš lėktuvo išlipo du Lietuvos likvidatoriai — V. 
G. Dekanozovas ir N. Pozdniakovas. Pirmasis buvo Molotovo 
pavaduotojas, antrasis — Sovietų Sąjungos pasiuntinys Lie- 
tuvai. Jis sėdėjo Maskvoje, kai Lietuvai buvo ruošiamas ulti- 
matumas. Drauge su Dekanozovu grįžo nepriklausomos Lie- 
tuvos laidoti. 


Procedūra buvo nustatyta Maskvoje iš anksto visom trim 
Baltijos valstybėm. Pirmiausia sudaroma nauja vyriausybė 
pagal užimtojo krašto įstatymus; paskui toji vyriausybė lei- 

džia naujus įstatymus ir keičia visą krašto santvarką taip, 
kad ji darytųsi bolševikinė — susilygintų su Sovietų Sąjun- 
gos tvarka. Bolševikinės tvarkos turi norėti užimtojo krašto 
žmonės, vadinamoji "liaudis". “Sovietų kariniai užgrobimai 
turi būti taip pravesti, — kalbėjo Malenkovas patikimiem sa- 
vo pareigūnam Maskvoje 1940 pavasarį, — kad būtų prašo- 
ma broliškos pagalbos iš vidaus to krašto, kurį Sovietų ka- 
riuomenė nori užimti". Tai liudija Ilija Molinas, buvęs so- 
vietinio saugumo pulkininkas, girdėjęs tą pranešimą. (Dar- 
bininkas, 1960 gegužės 19, Nr. 36). 


Vladimiras G. Dekanozovas iš pirmo žingsnio susidūrė su 
kliūtimi sudaryti Lietuvoje teisėtą vyriausybę. Teisę ją suda- 
ryti pagal Lietuvos konstituciją turėjo Lietuvos prezidentas. 
Dekanozovas spaudė ministerį pirmininką A. Merkį, kad su- 
sižinotų su prezidentu A. Smetona, jau perėjusiu Vokietijos 
sieną, ir prikalbintų jį sugrįžti. Prezidentui atsisakius tai 
padaryti, bet ir neatsistatydinus, birželio 16 buvo paskelbtas 
toksai Eltos pranešimas; 


“Vakar, birželio 15 dieną, Respublikos Prezidentas Anta- 
nas Smetona išvyko į užsienį. Jo išvykimą susidariusiomis ap- 
linkybėmis Vyriausybė laiko atsistatydinimu iš Respublikos 
Prezidento pareigų. Respublikos Prezidento pareigas, einant 
Lietuvos Konstitucijos 72 str. eina Ministro Pirmininko pa- 
reigas einąs Antanas Merkys“ (Lietuvos Aidas, Nr. 282). 


Bet tokiomis nepaprastomis aplinkybėmis prezidentas, iš- 
vykdamas iš krašto, išreiškė sovietiniam smurtui protestą, o 
ne atsistatydino. Be to, ir ministeris pirmininkas A. Mer- 
kys birželio 15 ryte buvo atsistatydinęs. Prezidentas A. Sme- 
tona buvo pavedęs vyriausybę sudaryti gen. St. Raštikiui, 
Maskva Raštikio nepripažino, o A. Merkį, kuriam Maskvoje 
buvo išreikštas piktas nepasitikėjimas, dabar padarė “Lietu- 
vos prezidentu“. Buvo apsilenkta su Lietuvos įstatymais ir 
buvo taip pat nesiskaityta nė su A. Merkio valia. Kai jisai 
Dekanozovui pateikė apie dešimtį pavardžių kandidatam įmi- 
nisterius pirmininkus, tas rusas nė vieno nepriėmė. Padikta- 
vo savo asmenis. A. Merkys turėjo pasirašyti — ir tuo visa 
jo “prezidentavimo" galia pasibaigė. Po mėnesio A. Merkys 
buvo suimtas drauge su buvusiu užsienio reikalų ministeriu 
J. Urbšiu. 

Birželio 17 laikraščiai jau skelbė naują “Lietuvos vyriau- 
sybę". 

“Einąs Respublikos Prezidento pareigas A. Merkys naują 
ministerių tarybą pavedė sudaryti Justinui Paleckiui. Birže- 
lio 17 d., pirmadienį, buvo paskelbta naujoji vyriausybė to- 
kios sudėties: ministeris pirmininkas J. Paleckis; ministerio 
pirmininko pavaduotojas, užsienių reikalų ministeris prof. V. 
Krėvė - Mickevičius; krašto apsaugos ministeris ir kariuo- 
menės vadas gen. V. Vitkauskas; švietimo ministeris A. Venc- 
lova; finansų ministeris ir laikinai einąs susisiekimo minis- 
terio pareigas E. Galvanauskas; žemės ūkio ministeris ir lai- 
kinai einąs vidaus reikalų ministerio pareigas M. Mickis; tei- 
singumo ministeris P. Pakarklis; sveikatos ministeris L. Ko- 
ganas“ (Mūsų Laikraštis, Nr. 25). 


Tai paskelbus, Lietuvos “prezidento" pareigas pradėjo 
eiti Justas Paleckis. Jis netrukus paskyrė dar kitus ministe- 
rius: vidaus reikalų — M. Gedvilą, darbo — Junčą Kačins- 
ką, valstybės kontrolės — L. Adomauską. Lietuvos seni vals- 
tybininkai ir patriotai buvo tiktai prof. V. Krėvė - Mickevi- 
čius ir inž. E. Galvanauskas, buvęs keliais atvejais nepri- 
klausomos Lietuvos ministeris pirmininkas. Gen. V. Vitkaus- 
kas, nors ir buvo Lietuvos savanoris ir apdovanotas eile 0or- 
dinų už nuopelnus, lietuvių visuomenės jau buvo laikomas 
komunistų simpatiku. Visi kiti buvo komunistai arba labai 
artimi jiem asmenys. 


Lietuvos prezidento garbingos pareigos ypačiai buvo su- 
niekintos, kai joms paskirtas ir prezidentūros rūmuose įkur-- 
dintas Justas Paleckis. Iš Rygos jis buvo atsiradęs 1926 me- 
tais, kai liaudininkų vyriausybė jį pakvietė būti Eltos direk-- 
torium, nors buvo tiktai gimnaziją baigęs, 27 metų vyrukas, 
vertęsis žurnalistika. Po 1926 gruodžio 17 perversmo gyveno 
Kaune, leido tai vieną tai antrą bulvarinį laikraštuką, su- 
kiodamasis tarp rašytojų ir žurnalistų, nedaręs rimto asmens: 
įspūdžio. Apie vieną iš jo leistų laikraščių, “Laiką", bolševikai 
rašė: “Laikas ... populiarus darbo žmonių laikraštis, vienin- 
telis iš lietuvių laikraščių rašydavo tiesą apie Sovietų Sąjun-- 
g3" (LA, 1940 birželio 30, nr. 306). Prisiplakęs prie komunis- 
tų, Paleckis 1939 spalio 10, kai Lietuvai buvo primestos rau- 
donos bazės, prezidentūros kieme išlindo iš minios ir išdrožė 

prosovietinę kalbą, reikalaudamas Lietuvos vyriausybę keisti 
“liaudine". Už tai buvo nutremtas į koncentracijos stovyklą, 
iš kur leista grįžti Latvijon. Iš ten bolševikai jį vėl atitrau- 
kė Kaunan ir padarė savo padiktuotos “vyriausybės galva". 

Prof. V. Krėvė vieną dieną rado Paleckį visai girtą, klie- 
dintį, apsikrovusį buteliais. Vieną pagriebęs sviedė į veidrodį 
šaukdamas: “Ar matai, ten Antanas Smetona!“. Kaune skli- 
do kalbos, kad tam bolševikiniam “Lietuvos prezidentui" bu- 
vo pakrikę nervai. Gal ir jis nelaukė, kokiam išdavimo ir 
lietuvių tautos žudymo uždaviniui buvo patelktas. Paskui at- 
sitiesė ir klusniai vykdė, kas buvo įsakoma. 


Pirmomis dienomis, kol rusai dar tvarkėsi, naujai vyriau- 
sybei vadovavo prof. V. Krėvė - Mickevičius, ėjęs ministerio 
pirmininko pareigas, kadangi J. Paleckis buvo padarytas “pre- 
zidentu“. Birželio 26 d. 7 val. vakare naujoji "liaudies" vy- 
riausybė dalyvavo vėliavos nuleidimo apeigose Karo muzėjaus 
sodelyje. Susirinkus didelei miniai žmonių, buvo padėtas gy- 
vų gėlių vainikas prie Nežinomojo Kareivio kapo ir sugiedo- 
tas Lietuvos himnas. Prof. V. Krėvė - Mickevičius vyriau- 
sybės vardu pasakė tokią kalbą: 

“Pirmieji mūsų žingsniai yra pagerbti Nežinomojo Karei- 
vio kapą, kuris visai Lietuvai yra simbolis nepriklausomos 
Lietuvos. Prie šito kapo, kuris kaip ir liudija mums visas 
tas kovas už Lietuvos liaudies gerovę. Mes duodame paža- 
dą, kad rūpinsimės įvykdyti visa tai, už ką šis kareivis žu- 
vo ir paaukojo savo gyvybę: liaudies gerovę, visos Lietuvos 
gerovę ir visos Lietuvos gyventojų gerovę. Tai yra mūsu dar- 
bo simbolis. Ir už tuos idealus, už kuriuos žuvo pirmieji ko- 
votojai — už Lietuvą, laimingą, nepriklausomą, mes kovosi- 
me ir jos naudai dirbsime" (XX Amžius, birželio 27, Nr. 144). 


Tokie žodžiai ir tokia demonstracija buvo visai priešin- 
ga rusų siekimam. Prof. V. Krėvė - Mickevičius tatai grei- 
tai patyrė. Viską tvarkė Dekanozovas, Pozdniakovas ir bol- 
ševikinis saugumas (NKVD), kuriam ištikimai tarnavo iš ka- 
lėjimo išleistas Antanas Sniečkus. Iš “ministerių"" pats uoliau- 
sias buvo Mečys Gedvilas, buvęs Telšiuose ligonių kasų di- 
rektorius, ir jo padėjėjas Aleksandras Guzevičius, paskirtas 
vidaus reikalų viceministeriu birželio pabaigoje. Per tą porą 
savaičių jau buvo visai paaiškėję, kad Lietuva sovietinama. 

Prof. V. Krėvė - Mickevičius dar bandė reikalus aiškin- 
tis Maskvoje. Jisai įsiprašė, kad priimtų Sovietų komisarų 
tarybos pirmininkas Molotovas ir liepos 1 jau buvo Maskvo- 
je. Bolševikų jau cenzūruojami laikraščiai, iš kurių tebuvo 
palikti trys dienraščiai — Lietuvos Aidas (visiškai bolševikų. 
užsėstas), XX Amžius ir Lietuvos Žinios, — skelbė, kad pri- 
ėmimas pas Molotovą užtruko ilgiau kaip 2 valandas ir kad 
“visur sutiko malonų priėmimą ir dėmesį" (LA, 1940 liepos 5, 
Nr. 315). 

Kokie iš tikrųjų buvo tie “malonumai", prof. V. Krėvė 
papasakojo savo prisiminimuose ir liudijo JAV kongreso ko- 
misijoje 1954. Molotovas jam pareiškęs, kad mažos valstybės 
turėsiančios išnykti. Baltijos valstybės ir Suomija būsiančios. 
įjungtos į Sovietų Sąjungą. Komunizmas anksčiau ar vė- 
liau įsigalėsiąs visame pasaulyje (žiūr. Aidai 1953, Nr. 3). 

Grįžęs iš Maskvos, rado Lietuvoje paleistą prezidento A. 
Smetonos laikų seimą. Sudaryta vyriausioji komisija rinkti 
“liaudies seimui“, kuris turėjo nutarti Lietuvą įjungti į So- 
vietų Sąjungą. Prof. V. Krėvė - Mickevičius atsistatydino iš 
ministerio pirmininko pavaduotojo ir užsienio reikalų mi- 
nisterio pareigų, bet apie tai nebuvo skelbta, kol Maskva 1940 
rugpiūčio 3 paskelbė Lietuvą “sovietine respublika“. Atsista- 
tydinęs finansų ministeris E. Galvanauskas pabėgo į užsienį. 


Valdžioje paliko vieni komunistai. Visą laiką buvo atleidi- 
nėjami nepriklausomos Lietuvos laikų valdininkai ir keičiami 
komunistais, prisitaikėliais, rusais ir žydais. Daug kur patelk- 
ti buvę kriminalistai, nemokšos, paprasti darbininkai be išsi- 
lavinimo. “Tarybų Lietuva“ 1940 lapkričio 7 paskelbė tokių 
“pareigūnų" ilgą sąrašą (76 asmenys), įvardintą “Ką Tarybų 
santvarka davė Lietuvos darbininkams". Tas sąrašas apėmė 
tiktai Kauną ir jo priemiesčius. štai būdingesni paskyrimai: 


Simonas Gordonas, “Lietūkio" darbininkas, paskirtas tos 
įmonės direktorium; Ona Naktinienė, “Varpo" spaustuvės 
sąskaitininkė — “Varpo" direktore; Antanas Rutkauskas, 
“Varpo"' spaustuvės raidžių rinkėjas — Poligrafijos tresto val- 
dytoju (tas trestas apėmė visą spaudos darbą Lietuvoje); 
Stasys Lukoševičius, “Žaibo? spaustuvės linotipininkas — tos. 
spaustuvės direktorium; Antanas Sušinskas, “Kauno Audinių“ 
darbininkas — tos įmonės direktorium; Kuoseka, geležinke- 

lio dirbtuvių darbininkas — Ligonių Kasų valdytoju (savo 
metu net ir Mečys Gedvilas buvo už jį menkesnis, nes tebu- 
vo Telšių ligonių kasų direktorius, o Kuoseka — visos Lie- 
tuvos); Baradinskas, geležinkelio dirbtuvių darbininkas — 
Kauno kalėjimo viršininkų; Alfonsas Dzikas, gelež. dirbtuvių 
darbininkas — kalėjimo inspektorium; "Tarasevičius, gelež. 
dirbtuvių darbininkas — milicijos sk. viršininkų; Moiziejus 
Matisas, “Limos" darbininkas — Tekstilės kombinato direkto- 
riaus pavaduotoju; Povilas Malakauskas, “Spindulio" sp. dar- 
bininkas — tos spaustuvės direktorium; Benjaminas Preiše- 
galovičius, degtukų fabriko darbininkas — to fabriko direk- 
torium; Iz. Ratneris, “Vilijampolės fabriko šaltkalvis — “Li- 
no“ direktorium (ta bendrovė visoje Lietuvoje supirkinėjo ir 
pardavinėjo linus); Jankelis Sedavičius, “Vilijampolės" šalt- 
kalvis — “Cotton" fabriko direktorium; V. Pranckūnas, 
Amerikos Lietuvių Bendrovės šoferis — “Vilijampolės" spižo 
liejyklos direktorium; Povilas Semionovas, “Tarmito" fab. dar- 
bininkas — “Silvos fabr. direktorium; Rafaelis Lanas, “Dia- 
nos'* mezgėjas — tos įmonės direktorium; Juzė Žemaitienė, 
“Elnio" fab. krosnių krovėja — to fabriko direktore; Jurgis 
Daugėla, “Inkaro" gumos fabriko šoferis — to fabriko direk- 
torium; Juozas Glušauskas, “Gumos" fab. meisteris — Chemi- 
jos tresto valdytojas; Vincas Liudvinavičius, “Drobės* sargas 
— to fabriko direktorium (“Drobė“" buvo Amerikos lietuvių 
lėšom įkurtas ir išlaikomas audinių fabrikas); Povilas Pelec- 
kis, “Drobės" siuvėjas — to fabriko siuvyklos vedėju ir t.t. 

Tokie “direktoriai ir “valdytojai greitai fabrikus nuval- 
dė, nes apie vadovavimą įmonėm nieko nenusimanė. Kai kur 
senieji pašalinti direktoriai buvo gražinti, bet viršum jų sto- 
vėjo naujas “bosas", kuriam buvo pavesta ne tiek žiūrėti 
darbo ir produkcijos, kiek komunistinių susirinkimų, mitingų, 
darbininkų sekimo ir šnipinėjimo. 

Netekau ir aš savo pareigų Kauno sunkiųjų darbų kalė- 
jime, kur administracija taip pat padaryta “darbininkiška" 
— paskirti komunistai ir ruskiai. Atleistas iš pareigų, išvy- 
kau į provinciją. 


šEŠTOKUOSE buvau jau liepos pradžioje. Čia, suvalkinė- 
je Dzūkijoje, tarp dviejų geležinkelio šakų, iš kurių viena ei- 
na iš Marijampolės, o antroji — iš Suvalkų, buvo nedidelė 

parapija. Joje klebonavo mano draugas kun. Juozas Inkrata. 
Pas jį laikinai ir prisiglaudžiau. Prabuvau arti metų, lauk- 
damas Vilkaviškio vysk. Antano Karoso naujo pskyrimo. Ka- 
dangi viskas buvo labai netikra, tai ir tasai paskyrimas kiek. 
ilgiau užtruko. 


Vieta buvo nuošali, gražioje gamtoje; klebonas buvo man 
labai malonus, žmonės nuoširdūs. Tačiau nerimas ir čia bu- 
vo visus apėmęs, nes žmonės nežinojo, kas toliau bus. Gal- 
vas kėlė visokie padaužos, girtuokliai, mušeikos, grasydami, 
kad dabar “atėjęs galas buržujam“. Žmonės baiminosi, kad 
nebūtų suiminėjami, varomi iš namų, atimama žemė. Skli- 
do visokių kalbų. Greitai pradėjo trūkti prekių, darėsi ne- 
tvarka. Žmonės gaudė žinias iš radijo ir laikraščių, bet visos. 
žinios jau buvo kontroliuojamos ir iš jų negalima buvo su-- 
sekti teisybės. 


Kaime labiausiai žmonės buvo susirūpinę, kad jiem ne- 
atimtų žemės, gyvulių, namų. Ateidavo ir į kleboniją pasi- 
teirauti, kas bus, bet tegalėdavome pasakyti tai, ką laikraš- 
čiai arba radijas skelbė. 


Štai, “Lietuvos Aide“ (1940 birželio 23, Nr. 294) buvo 
stambiom raidėm paskelbta: “Kiekvienam ūkininkui, kuriam 
žemė yra pragyvenimo šaltinis, o ne spekuliacijos objektas, 
garantuojama visiška jos neliečiamybė". Taip kalbėjo ūkinin- 
kam žemės ūkio ministeris agr. Matas Mickis. Ir toliau dar 
sakė: “Toji jūsų žemė, kurią jūs esate amžiais persunkę sa- 
vo prakaitu ir krauju, yra jūsų ir pasiliks jūsų. Nebus da- 
roma jokių pasikėsinimų į bet kokį jūsų turtą, kuris yra. 
sunkaus jūsų darbo vaisius“. Tą patį pakartojo po trijų sa- 
vaičių “liaudies seimo“ rinkimų metu dar stipresniais Žžo- 
džiais: “Tie, kurie žemę dirba savo rankomis, gali būti visiš- 
kai ramūs ir su viltimi žiūrėti į ateitį. Niekas nemano tokių 
ūkininkų žemės nė vienos pėdos paliesti. Niekas nesiruošia. 
versti ūkininkus dėtis į kolchozus. Kas sako, kad Liaudies. 
Vyriausybė imsis priemonių visus ūkininkus suvaryti prie vie- 
no katilo, tas yra neišmanėlis arba piktos valios žmogus, pro- 
vokatorius“ (LA, 1940 liepos 15, Nr. 336). 


Tuo tarpų jau buvo ruošiamas naujas žemės reformos. 
įstatymas, apie kurį padarė pranešimą Žemės Reformos di- 

rektorius Stasys Elsbergas. Jisai 1940 liepos 1 Vilniuje ma- 
tininkų suvažiavime kalbėjo: 

“Yra reikalinga griežta žemės reforma. Žemės reformos 
projektas įau paruoštas ir pirmu skaitymu priimtas ... Nau- 
ju projektu ... (numatyta) bažnyčių, vienuolynų, religinių 
organizacijų ir kitų šiai šakai artimų įstaigų bei organizaci- 
jų žemės nusavinimas ir atidavimas bežemiams ir mažaže- 
miams ... Privačių savininkų žemės, pagal naują žemės re- 
formos projektą, paliekamos iki 50 ha, bet numatoma mažiau 
arba visiškai nepalikti. Bus atsižvelgiama, kiek savininkai yra 
ir buvo lojalūs darbo žmonėms ir liaudžiai ... Dvarų žemės 
bus duodamos dvarų darbininkams, smulkiems dvarų žemių 
nuomininkams, bežemiams, politiniams kaliniams ... žemės 
bus imamos be atlyginimo ... Palikta 50 ha norma dėl to, 
kad nepaliestų daugumos pavyzdinių ūkių esančių Suvalkijo- 
je, bet tai dar nereiškia, kad ši norma bus paliekama dva- 
rininkams ... Vienuolynai, kuriuose dabar gyvena dykaduo- 
niai ... bus panaikinti“. 


St. Elsbergo pranešimas buvo atspaustas rytinėje “Lietu- 
vos Aido“ laidoje (1940 liepos 2, nr. 309), o vakarinėje jau 
pasirodė tokia žinia: “Žemės Reformos departamento direk- 
toriaus S. Elsbergo pranešimas ... ištisai pramanytas ir pro- 
vokacinio pobūdžio. Direktorius S. Elsbergas nuo liepos 2 d,, 
žemės ūkio ministro įsakymu, iš einamų pareigų pašalintas“ 
(Lietuvos Aidas, nr. 310). 

St. Elsbergas per anksti išsiplepėjo. Dar buvo ruošiama- 
si “liaudies seimo" rinkimam ir nenorėta žmonių bauginti. 
Dėl to Matas Mickis dar liepos 15 vadino “provokatoriais" 
tuos, kurie kalbėjo apie kolchozus. St. Elsbergo pranešime 
apie Kkolchozus neužsiminta, bet buvo aišku, kad žemė bus 
plačiai nusavinta ir ūkiai sumažinti. 

“Liaudies seimas“ liepos 21 paliko tik 30 ha nenusavina- 
mos žemės, bet įstatymu paskelbė, kad “visa Lietuvos žemė 
su jos gelmėmis, visais miškais ir vandenimis yra valstybės 
nuosavybė". Tai žemės nacionalizacija. Ūkininkai tėra tik lai- 
kini valdytojai, o ne šeimininkai. 

Nuo kolchozų tik laikinai atsisakyta skelbiant tokį melą: 
“Visokie bandymai pasikėsinti į asmeninę valstiečio nuosavy- 
bę arba prieš darbo valstiečių valią, primetant jiem kolcho- 

zų organizaciją, bus griežtai nubausti, kaip kenkią liaudies ir 
valstybės interesams“ (XX Amžius, 1940 liepos 23, Nr. 166). 
Kai Lietuva buvo įjungta į Sovietų Sąjungą, žemė buvo pra- 
dėta atiminėti, parceliuoti ir dalyti, bet tuo pačiu laikų im- 
ta organizuoti ir kolchozai; tik kilęs su vokiečiais karas 
sukliudė. Po antrojo pasaulinio karo visa Lietuva sukolcho- 
zinta. Melas išlindo į viršų. 

Melu bei apgaule buvo pagrįsti ir “liaudies seimo" rin- 
kimai, kuriuos aš išgyvenau šeštokuose. Visas dvi pirmąsias 
1940 metų liepos mėn. savaites bolševikai varė plačią, įžulią 
ir šlykščią propagandą, niekindami nepriklausomos Lietuvos 
laikus bei tvarką, girdami “naujus laikus“, prispspyrę ragin- 
dami balsuoti. “Lietuvos Aidas“, paverstas bolševikų oficiozu, 
stambiom raudonom raidėm skelbė: “Kas nebalsuos į Seimą, 
tas balsuos už liaudies priešus!“. 


Rinkimų taisyklės buvo taip surašytos, kad už nieką ki- 
tą ir nebuvo galima balsuoti, kaip tiktai už lietuvių tau- 
tos ir Lietuvos valstybės priešus. Rinkimų įstatymo 19 
straipsnis nustatė: “Kandidatų į liaudies atstovus pasiūloma 
tiek, kiek apygardoje renkama liaudies atstovų“. Gi tie kan- 
didatai buvo viešai renkami mitinginiuose susirinkimuose, 
kuriem vadovavo komunistai. Jie dengėsi Darbo Sąjungos var- 
du, nors dar birželio 25 buvo legalizuota Komunistų partija. 
Ji vienintelė ir tegalėjo statyti kandidatus. Visos kitos par- 
tijos ir organizacijos buvo jau likviduotos. Komunistų parti- 
ją legalizavus, buvo viešai paskelbta: tai “vienintelė legali 
partija. Kitoms partijoms ... nėra daugiau vietos Lietuvoj“ 
(LA, 1940 birželio 26, Nr. 300). 


Buvo išstatyta 79 kandidatai ir tiek išrinkta. Išrinkta 
tokiu būdu, kaip buvo negudriai pasišaipyta iš tautininkų 
laikų rinkimų: “Užčiaupsim visiem burną ir sugrūsime prie 
urnų. Kas nerinks — tam pagrasinsim, ir taip seimą išsi- 
rinksim" (LA, liepos 10, Nr. 327). Seniau nebuvo bent gra- 
sinta, o dabar rinkimų įstatymo 35 straipsnis buvo numa- 
tes “atžymėjimus pase“. Žmonės gerai jau žinojo, ką reikš- 
tų neturėti pase atžymėjimo, bet ir tai daugumas nebalsa- 
vo. Šeštokuose lankėsi kaž kokie informatoriai — agitatoriai 
ir žmonėm grasino: “Jūs taip nedarykite, kaip Ramanavo 
kaime, kur balsavo tik penkiolika. Daug kas buo nų- 

ėjęs tiktai tą atžymėjimą gauti, bet metė urnon vokus tuš- 
čius, su kokia nors išdaiga, protesto sakiniais arba ko nors 
dvokiančio įdėję. 

Rinkimai buvo nuskirti 1940 liepos 14, bet pratęsti į lie- 
pos 15. Buvo paskelbta, kad balsavo “95,51 proc. turėjusių 
teisę balsuoti" (XX Amžius, liepos 18 Nr. 162), bet kai ne- 
buvo rinkikų registracijos, tai ir liko neaišku, iš kur tas skai- 
čius gautas. Dar keisčiau atrodė, kai oficialiai buvo paskelb- 
ta, kad Kauno apygardoje balsavę 10618 proc, o Telšių 
apygardoje — 104,84 proc. Tai jau bolševikinis rekordas be 
logikos! Išsikalbėjus su žmonėmis, aiškėjo, kad balsavo ma- 
žai, gal ne daugiau kokių 18-20 proc., neskaitant tuščių bal- 
sų. Paskelbti skaičiai buvo melagingi. Be to, jie nerodė Lie- 
tuvos žmonių valios jungtis su Sovietų Sąjunga, nes toks 
klausimas nebuvo nė balsuojamas. 

Lietuvos inkorporaciją atliko “liaudies seimas" 1940 lie- 
pos 21. Kaip vėliau pasakojo to seimo atstovai (bolševikam 
iš Lietuvos pasitraukus), viskas buvo surežisuota ir įsakyta 
iš Maskvos. Viskas iš anksto parengta. Per kelias dienas for- 
maliai pakeista Lietuvos santvarka, priimta nauja stalininė 
konstitucija, padarytas įsijungimo nutarimas, apsvarstyta ir 
žemės nacionalizacija ... Niekada ir joks laisvas seimas nėra 
buvęs toks “darbingas"! O Lietuvos istorijoje niekada nėra 
buvęs ir toks gėdingas! 

Dar prieš “liaudies seimo“ rinkimus, kaip buvo anksčiau 
minėta, suimta ir įkalinta apie 2000 žymiųjų Lietuvos veikė- 
jų ir patriotų, kurie dirbo, sielojosi ir aukojosi, kad nepri- 
klausomoji Lietuva kiltų, augtų ir šviesėtų. Daugumas tų 
suimtųjų saulės šviesos jau nebeišvydo. 

Tamsa užgulė visą Lietuvą, kai “liaudies seimo" delega- 
cija, važinėjusi pirmomis rugpiūčio dienomis į Maskvą, iš ten 
parsivežė “Stalino saulę" ... Lietuva buvo susovietinta. Užgę- 
so paskutiniai laisvės žiburėliai. 

Šeštokuose nuo 1940 rugpiūčio 1, anai delegacijai vos pa- 
siekus Maskvą, mūsų jau nebepasiekė nei “XX Amžius“ nei 
“Lietuvos Žinios" — du didieji dienraščiai, vienas katalikų, 
kitas liaudininkų. Abu jie, tiesa, nuo birželio vidurio buvo 
cenzūruojami, kontroliuojami ir verčiami dėti prisiųstus pra- 
nešimus bei straipsnius, tačiau dar įterpdavo laisvesnių savų 

straipsnių, ypačiai “XX Amžius“. Abu jie buvo likviduoti 
1940 rugpiūčio 1. 

“XX Amžiaus“ redakcija paskutiniame savo žodyje rašė: 
“Dabar nėra reikalo turėti bet kokius atskirų grupių spaudos 
organus, nes visa tauta, kaip parodė Liaudies Seimo rinki- 
mai, susijungė bendroje Tarybų valdžios platformoje. Redak- 
cija nemato pagrindo toliau leisti mūsų dienrašti ir, atsi- 
sveikindama su savo skaitytojais, linki jiems sėkmingo dar- 
bo mūsų Socialistinės Tėvynės naudai" (Nr. 174 - 1225). 


“Lietuvos Žinios"? pastebėjo: “Šiandien tikrai įvykdyta vi- 
sos Lietuvos liaudies vienybė ... Redakcija laiko savo užda- 
vinį atlikusi ir nutarė tolimesnį laikraščio leidimą sustabdy- 
ti... “Lietuvos žinių“ kolektyvas, atsisveikindamas su savo 
skaitytojais, linki jiems atlikti didelius darbus mūsų Tarybų 
Socialistinės Tėvynės labui" (Nr. 173 - 6333). 

Taigi, tos “Tarbų Lietuvos" labui, kaip žmonės ėmė va- 
dinti “Tarybų Lietuvą“, abu laikraščiai “nutarė" likviduotis. 
Jų tekstai rodo, kad buvo įsakyta, kas reikia pasakyti. Niekas 
laisva valia savęs nežudo, jei turi sveiką protą. Yra nesą- 
monė, kad krašto naudai bei labui nereikia įvairumo, kad 
vienybė reikalauja įvairius laikraščius ir grupes užsidaryti. 
Be to, uždarytų laikraščių prenumeratoriams buvo primesti 
du bolševikiški, visiškai vienodi laikraščiai — “Darbo Lietu- 
va" ir "Tiesa". Pirmasis skelbėsi, kad esąs “liaudies 
vyriausybės“ organas, o antrasis — Kompartijos. “Darbo Lie- 
tuva“ buvo paverstas tautininkų dienraštis “Lietuvos Aidas“, 
sustabdytas dar 1940 liepos 16 (Nr. 337-5546). Bet jisai jau 
nuo 1940 birželio 16 buvo grynai komunistinis. Nuo 1940 spa- 
lio 1 “Darbo Lietuva“ buvo pakrikštyta į “Tarybų Lietuvą“. 


“Tarybų Lietuvos“ arba oficialiai “Lietuvos Tarybų Socia- 
listinės Respublikos" (LTSR) priekyje buvo pastatytas tas 
pats Justas Paleckis, kaip “Aukščiausios Tarybos Prezidiumo“ 
pirmininkas, o Mečys Gedvilas — “Liaudies Komisarų Tary- 
bos" pirmininkas. Juos abu tvarkė “Lietuvos komunistų — 
bolševikų partijos" sekretorius Antanas Sniečkus, o šį —Mask- 
vos rusai bolševikai. Rusai stovėjo už pečių kiekvieno lie- 
tuvio, paskirto bent kiek aukštesnėm pareigom. Lietuva bu- 
vo rusinama ir bolševikinama. Pasitvirtino 1939 metų rudens 
lietuvių populiarus pasakymas: “Vilnius mūsų, o mes rusų“. 

Pasitvirtino ir Molotovo skelbtasis melas, paskleistas tuo 
metu, kai Lietuvon buvo įvestos raudonosios bazės. Jisai 
1939 spalio 31 kalbėjo Sovietų Sąjungos aukščiausios tarybos 
posėdyje: 

“... Yra klaidinantis aiškinimas, kad tas pagalbos teiki- 
mas reiškia Sovietų Sąjungos kišimąsi į Estijos, Latvijos ir 
Lietuvos vidaus reikalus, kaip bando pavaizduoti kai kurie už- 
sienio laikraščiai. Priešingai, sutartis sudariusių valstybių su- 
verenumo neliečiamumas yra formaliai pripažintas tuose 
paktuose, o nesikišimo į šių jaunų valstybių vidaus reikalus 
dėsnis pabrėžtas ... Mes esame už garbingą ir tikslų vyk- 
dymą paktų, sudarytų savitarpio susipratimo pagrindu, ir pa- 
reiškiame, kad plepalai apie Baltijos valstybių sovietizavimą 
tėra naudingi tik mūsų bendriems ir panašiems priešsovieti- 
niams provokatoriams'' (žiūr. Simas Miglinas, Lietuva sovieti- 
nės agresijos dokumentuose, Memmingen 1959, 72 p.). 


Tokia veidmainiška kalba negali būti teisinama nė tuo, 
kad už pusės metų daug kas pasikeitę, kad Baltijos valsty- 
bės “sulaužiusios draugiškumo sutartis“ ... Dar prieš tą Mo- 
lotovo kalbą visai kitaip kalbėjo Malenkovas 1939 spalio 12: 
“Stalinas jau galutinai nutarė užimti tris Baltijos kraštus — 
Lietuvą, Latviją ir Estiją (Ilija Molino liudijimas, Darbinin- 
kas 1961 gegužės 19). Tuo pačiu laiku Maskvoje buvo pasi- 
rašyta NKVD slapta instrukcija “likviduoti priešsovietinį ele- 
mentą Baltijos kraštuose" ir tas darbas pavestas Serovui. Gi 
tuo “priešsovietiniu elementu" buvo apšaukta ir laikoma visa 
Lietuvos patriotinė visuomenė, kuri tiek daug aukų buvo su- 
dėjusi savo nepriklausomam gyvenimui kurti. 


Buvo užpultas ir sugriautas nepriklausomos Lietuvos po- 
litinis, kultūrinis ir religinis darbas drauge su laisve. Bolše- 
vikai gyrėsi, kad jie per 20 dienų sugriovę tai, kas buvo kur- 
ta per 20 metų (Vilniaus Balsas, 1940 liepos 9). Ir tai yra 
tiesa, kiek lietė nepriklausomos Lietuvos santvarką ir orga- 
nizaciją. Buvo nutraukti ryšiai su užsieniu, panaikintos su- 
tartys (pvz. konkordatas su Vatikanu 1940 liepos 4); likvi- 
duota Lietuvos kariuomenė ir policija; pakeisti valdininkai, 
mokytojai, tarnautojai; nusavintos įmonės, bankai, pinigai; 
uždarytos visos organizacijos ir laikraščiai; sustabdytas lietu- 
viškos kultūros darbas; suvaržytas ir imtas persekioti religi- 

nis gyvenimas. Tačiau viso to smurto priemonės nesiekė lietu- 
vių tautos dvasios, kuri laikėsi atspariai ir nenustojo vilties, 
kad priešo puolimas prieis galą, ir jam priešinosi visais gali- 
mais būdais. Dėlto tik po metų laiko, kai rusai bolševikai 
jau pasijuto iš viršaus apsitvarkę, puolė pačią lietuvių tautą 
žmonių areštais, kalinimuų ir masiniais išvežimais. Jie mane 
užklupo Kybartuose. 


VILKAVIšKIO vyskupo A. Karoso naują paskyrimą g4- 
vau tiktai 1941 metų pradžioje. Mane skyrė vikarų į Sin- 
tautus, prie Vokietijos sienos. Vokietijos siena rusų buvo 
budriai saugoma, nes nemažai žmonių į Vokietiją bėgo. Jei 
ir to nebūtų buvę, žinome, kad bolševikai nuo pasaulio at- 
sitveria spygliuotomis tvoromis, ginkluotomis sargybomis ir 
šunimis. Neprileidžia prie sienos per gerą nuotolį. Sintautai 
buvo patekę į tokią draudžiamąją zoną. Labai sunkiai ga- 
vau leidimą. Nuvažiuoti taip pat nebuvo lengva pabiurusiais 
pavasario keliais. Vieškelis vedė per Kudirkos Naumiestį, o 
čia vėl reikėjo rusų sutikimo mane praleisti. 

Tuos kelionės reikalus betvarkant, mirė Kybartų klebo- 
nas kun. St. Čepulis. Vyskupas atšaukė savo skyrimą į Sin- 
tautus ir įsakė važiuoti klebonu į Kybartus. Čia vėl nemažai 
privargau, Kol išsirūpinau visus reikiamus leidimus. 


ANTROJO KARO SŪKURY 


KYBARTUOSE atsiradau 1941 gegužio pabaigoje, kai Lie- 
tuvoje iš lūpų į lūpas ėjo kalbos, jog kiekvieną dieną galįs 
prasidėti Vokietijos ir Rusijos karas. Tokiu metu aš atsidū- 
riau pačiame pasienye. Nuo Vokietijos skyrė tiktai nedidelis, 
krumokšniais apaugęs Lieponos upeliukas, įtekąs į Širvintą. 
Už to upelio jau buvo Eitkūnai, Mažosios Lietuvos miestelis 
Vokietijos pusėje. Iš klebonijos galima buvo matyti, kad Eit- 
kūnuose esama nemažai vokiečių kariuomenės. Girdėjosi ir 
balsai karinių pratybų metu. Kalbos, kad vokiečiai taikosi 
pulti bolševikus, atrodė nebuvo be pagrindo. Siena galėjo su- 
liepsnoti kiekvienu metu. 

Buvau atvykęs prie labai senos sienos. Ji buvo nustatyta 
dar Vytauto Didžiojo laikais Melno taikoje (1422) su kryžiuo- 
čiais ir dalijo Sūduvą nuo Mažosios Lietuvos. Gyventojai lHe- 
tuviai abipus tos sienos nelabai jos paisė, tad vėliau būta ir 
kivirčų tarp Prūsijos kunigaikštystės ir Lietuvos, ypač Zig- 
manto Augusto (1548 - 1572) laikais. Jo žymusis kancleris 
Mikalojus Radvilas Juodasis buvo mojęsis sieną nustumti iki 
Baltijos marių, o ypač atgauti dešinį Nemuno žemupį (vėliau 
vadinamąjį Klaipėdos kraštą), bet dėl karo su Maskva to ne- 
pasiekė ir siena užsiliko. Prūsija tą sieną buvo peržengusi 
tarp paskutiniojo Lietuvos padalijimo (1795) ir Tilžės taikos 
(1807), kada buvo užėmusi Sūduvą ligi Nemuno. Po Napoleo- 
no karų čia nusistojo caristinės Rusijos ir kaizerinės Vokie- 
tijos siena, kuri išliko ir Lietuvos nepriklausomybės laikais, 
kada Kybartai išaugo į stamboką miestą ir kultūros centrą, 
nustelbdami gretimą Virbalį. 

Abi tos vietovės kitados buvo didžiosios girios pakraštyje. 
Didesnės gyvenamos sodybos įsisteigė tiktai Zigmanto Augus- 

to laikais. Jo žmona karalienė Bonna, italė, apie XVI amžiaus 
vidurį iškėlė Virbalį, įkurdama čia parapiją ir bažnyčią, nuo 
kurios priklausė ir Kybartų kaimas. Jisai apie 1561 metus 
turėjo 26 valakus žemės ir 21 sodybą. Pradžią tas kaimas gavo 
iš karališkųjų šaulių, kurie turėjo saugoti girią. Vėliau apie 
pusė kaimo priskirta Virbalio klebonui, kuris apie 1895 me- 
tus pastatydino koplyčią su šv. Jurgio altoriumi. Kai Sūduvą 
užėmė Prūsija (1795), Kybartų kaimą ji atskyrė nuo Virbalio 
parapijos; jis pasidarė savarankiškas Virbalio valsčiaus kai- 
mas, pradėjęs vis labiau tiestis Vokietijos pasieniu. Bet ypa- 
čiai ėmė augti, kai 1862 metais buvo pratiestas geležinkelis, 
sujungęs Kauną su Karaliaučium, ir pastatydinta didžiausia 
Lietuvoje geležinkelio stotis, pavadinta Virbaliu. Kybartai il- 
gainiui sutapo su geležinkelio stotimi. Dar caristinės Rusijos 
laikais Kybartuose buvo didelis judėjimas (muitinė, sienos 
kontrolė, geležinkelių dirbtuvės), bet ypač išaugo Lietuvos 
nepriklausomybės laikais, savo gyventojais dvigubai prašokęs 
Virbalį: 1939 su gretimu Daugėlaičių kaimu turėjo apie 1700 
gyv. Nuo 1924 turėjo atskirą savivaldybę ie vadinosi mies- 
tu, kuriame buvo visa eilė valdinių bei privatinių įmonių bei 
įstaigų, draugijų, mokyklų, veikė aukštesnioji komercijos mo- 
kykla, išaugusi iš privatinės “Žiburio? progimnazijos, įkurtos 
dar 1919 metų pradžioje. 


Tais pačiais metais Kybartuose įkurta atskira parapija, 
kuriai steigti Seinų vyskupo A. Karoso leidimas buvo gautas 
dar 1914 metais, bet prasidėjęs karas darbus sukliudė. Juos 
pratęsė kun. Stanislovas Čepulis, pirmasis Kybartų parapi- 
jos klebonas, atkeltas 1919 metais iš Sintautų. Keistu sutapi- 
mu, ir aš buvau skiriamas į Sintautus, o patekau į Kybar- 
tus po kun. St. Čepulio mirties (1940). Jis mirė Kaune, te- 
sulaukęs 60 su viršum metų, palaidotas Kybartuose, Buvo 
kilęs iš Navasodės parapijos, Seinų apskr., baigęs Suvalkų 
gimnaziją ir Seinų kunigų seminariją (1902). Prieš atkeliant 
į Kybartus, buvo vikaru Geldgaudiškyje, Lomžoje, Plocke ir 
Balbieriškyje. Iš Balbieriškio pirmojo pasaulinio karo metu 
vokiečiai už lietuviškąją veiklą buvo išvežę į Vokietiją ir laikė 
Zelle-Schloss (žem. Saksijoje) ir kitose koncentracijos sto- 
vyklose tuo metu, kai man, būnant Šveicarijoje, teko rūpin- 
tis tų stovyklų lietuviais belaisviais. Paleistas 1918 ir 

vienerius metus pabuvęs Sintautuose, buvo paskirtas Kybartų 
parapiją organizuoti. Pradžioje pamaldas laikė buv. rusų 
cerkvėje, o 1927 užbaigė statydinti gražią mūrinę su aukštų 
bokštu bažnyčią, suprojektuotą architekto Vyt. Landsbergio- 
žemkalnio. Bažnyčia pavadinta Dieviškojo Išganytojaus var- 
du; parapija priklausė Vilkaviškio dekanui. 


Man atvykus 1941 gegužio pabaigoje, teko apsigyventi dar 
senoje klebonijoje, kuri buvo atstu per porą varsnų nuo baž- 
nyčios. Naujoji klebonija dar nebuvo pastatyta. Netoli kle- 
bonijos stovėjo aukštesnioji komercijos mokykla, gausiai lan- 
koma, nors ir slėgė bolševikų okupacija. šalia gimnazijos gyve- 
no kapelionas kun. dr. Justinas Dabrila, o klebonijoje — vika- 
ras kun. Venclovas Vaičiūnas. Valgėme visi trys klebonijoje, ku- 
ri stovėjo visai netoli Vokietijos sienos. Kartais labai aiškiai 
ataidėdavo karinių pratimų šūkavimai. 


Kybartuose žmonių nuotaika buvo įtempta ir prislėgta. 
Beveik po metų bolševikų okupacijos, ligi tol gražiai klestė- 
jusi kultūrinė lietuvių veikla ir ūkinės gerovės kilimas buvo 
apardyti: daug įstaigų likviduota arba bolševikų perimta, vi- 
sos patriotinės organizacijos suspenduotos, jų nariai perse- 
kioti ir areštuoti (pvz. Prapuolenis, Orintas, "Tamulionis). 
Geresni žmonių namai konfiskuoti, gyventojai išvaryti; jų 
namuose gyveno kariškiai, enkavedistai, partiečiai komunistai 
ir pasienio saugai. Pasienis buvo budriai saugomas, bet ne 
tiek, kad būtų žymu, jog ruošiamasi karui; daugiau užtvarai 
nuo užsienio ir kontrolei, kad pro sieną nebėgtų žmonės. Vis 
dėlto praeidavo, o vienas kitas ir grįždavo parnešdamas kas- 
kart tikresnių žinių, kad bolševikų siautėjimas Lietuvoje ne- 
beilgas. Birželio 15, 1941, rusai dar atšventė Kybartuose Lie- 
tuvos okupacijos metines, o už savaitės jau prasidėjo karas. 


PATRANKOS smarkus šūvis mane pabudino birželio 22 
priešaušryje. Buvo dar tik ketvirtoji valanda. Po pirmojo du- 
žio sugriaudė kiti. Girdėjosi, kaip artilerijos salvėmis šaudė 
visu pasieniu. Skubiai pašokęs ir greitomis apsirengęs, pama- 
čiau, kaip blykčiojo ugnis Lieponos krantuose, čia pat už kle- 
bonijos, o sviediniai sproginėjo Kybartuose ir apylinkėse. Iš 
karto atsiradau zonoje, kurią vokiečiai tuojau užėmė. Tankų 
ir pėstininkų voros pradėjo žygiuoti Kybartų plentu. Bolše- 

vikai, pametę galvas, bėgo; kai kurie tik pusiau apsirengę. 
Liepsnojo rusų komendantūra ir vieno žydo namas. Matyti, į 
tuos namus tiesiai taikyta. Vokiečių vienas dalinys iškriko po 
gatves ir kiemus bei namus. Ieškojo užsilikusių bolševikų. Kai 
kurie iš jų tesuspėjo pasiekti pamiesčio krūmus, iš kurių 
pradėjo šaudyti. Girdėjosi šūvių ir mieste. Keliolika vokiečių 
buvo užmušta. Tada pradėjo žmones iš namų varyti į aikštę 
prie geležinkelio stoties. Varė ir iš bažnyčios, kur buvo subė- 
gusių žmonių, bet jie nesiskubino paklusti. Vienas kareivis pa- 
baugino šūviu, ir tik tada visi išėjo. Po kratos vėl viskas ap- 
rimo. Vokiečiai patruliavo geležinkelio stotyje ir kelių maz- 
guose. 


Tasai netikėtas birželio rytas buvo labai gražus. Oras 
buvo vaiskus, švito saulėtas sekmadienis. Aš stovėjau klebo- 
nijos prieangyje jausdamas neapsakomą džiaugsmą, kad žiau- 
rieji bolševikai išsinešdino. Kas bus toliau, tokiais momentais 
negalvoji, tartum pabūdęs iš kokio slopaus sapno. Po sunkių 
metų, kurie mirtinai žmones slėgė ir kankino, štai ir permai- 
na: bolševikų nėra ... Kybartai nuo to siaubo jau laisvi. 
Bet išlaisvinti buvo ugnimi, kuri niekada neapsieina be aukų. 


Netrukus kleboniją pasiekė žinia, kad vienas parapietis 
yra sunkiai sužeistas, šaukiasi kunigo. Kitas jaunas vyrukas 
ėjo pro kleboniją verkdamas, kad jo brolį vokiečiai nužudė. 
Bolševikų jis buvo prievarta pastatytas sargybon. Didesnio 
būrio žmonių jie nespėjo nei savo apsigynimui patelkti Nei 
kuo nors atsikeršyti. Toliau besitraukdami turėjo daugiau lai- 
ko savo žiauriem nusikaltimam. 


Dar tą pačią birželio 22 dieną Lankėliškiuose, prie šir- 
vintos upės, suėmė ir žiauriai nukankino tris kunigus: nu- 
kryžiavo, kaktose ir krūtinėse išdegino kryžius ir dar gyviem 
išplėšė vidurius. Taip žuvo Būdavonės giraitėje, netoli Barti- 
ninkų, prikalti prie medžių: kun. Vaclovas Balsys, 36 metų, 
Lankėliškių klebonas, baigęs aukštuosius teologijos mokslus 
Kaune; kun. Jonas Petrika, 56 metų, ilgametis Rygiškių Jono 
gimnazijos Marijampolėje kapelionas, nuo 1940 m. atostoza- 
vęs Lenkėliškiuose; ir kun. dr. Justinas Dabrila, 36 metų bai- 
gęs aukštuosius teologijos ir filosofijos mokslus Romoje, bu- 
vęs Vilkaviškio kunigų seminarijos profesorius ir dvasios va- 
dovas, atvykęs į Lenkėliškius svečiuosna iš Kybartų, kur prieš 

pat karą kapelionavo gimnazijoje ir gyveno priešais klebo- 
niją. Apie tris savaites kasdien susitikdavau su tuo kilnios 
dvasios ir didelės veiklos kunigu, pažintu dar Kaune, kai jis 
dirbo Katalikų Veikimo Centre (1935), rūpindamasis ypačiai 
jaunimu. Jo parengtas jaunimui lietuviškų dainų rinkinėlis 
“Vai lėkite, dainos!" (1936) Lietuvoje paplito tūkstančiais 
egzempliorių ir vėliau buvo pakartotas tremtyje. Reikia ma- 
nyti, kad ir dabar Lietuvoje to rinkinėlio atskirų egzemp- 
liorių yra išlikę. Įžangoje yra pasakyti tokie pranašiški žo- 
džiai: 

“Nors kartais ir gręstų veikimui pavojai bei sunkumai 
— daina įstengs iš naujo sukelti jaunimo entuziazmą ir pa- 
siaukojimą kilniems idealams“. 

Taip buvo rašyta dar 1936 metais, lyg jaučiant, kad Lie- 
tuvai gali ateiti sunkios dienos, bet visai nenuvokiant, jog 
paties kun. J. Dabrilos gyvenimas baigsis tragiška kančia. 

Tie trys kunigai buvo nužudyti, sakoma, dėl to, kad kaž- 
kas nupjovęs telefono laidą Lankėliškių klebonijos sode. Tikro 
kaltininko nesiteirauta. Pagieža sadistišku būdu išlieta trim 
kunigam, kadangi jie buvo kunigai. Tai rodo, kas buvo ir yra 
bolševizmas. Besitraukiant bolševikam iš Lietuvos, įvykdyta ir 
daugiau individualių, grupinių ir masinių žudynių tokiu pat 
žvėrišku būdu (pvz. Rainių miškelyje prie Telšių, Panevėžy- 
je, Pravieniškėse, Červianėje ir k.). 

Lietuvių neapykanta raudonajai okupacijai ir siekimas sa- 
vo kraštui laisvės tuojau prasiveržė sukilimu visoje Lietuvo- 
je. Antrąją karo dieną, birželio 23, iš Kauno radijo, kurį su- 
kilėliai užėmė, vokiečiam dar nepasiekus miesto, pasigirdo 
pranešimas: 

“Raudonieji budeliai, žiauriai kankinę mūsų kraštą ... 
šiuo metu siaubo apimti bėga ... Artėja visų Lietuvos žemių 
išlaisvinimo valanda ... Broliai lietuviai! Imkitės ginklo ... 
Tegyvuoja laisva nepriklausoma Lietuva!'. 

Toliau buvo pranešta, kad sudaryta Lietuvos Laikinoji 
Vyriausybė: Kazys škirpa — ministeris pirmininkas, Juozas 
Ambrazevičius — švietimo ministeris, Adolfas Damušis — pra- 
monės, Vytautas Landsbergis Žemkalnis — komunalinio ūkio, 
Mečys Mackevičius — teisingumo, Jonas Matulionis — finan- 
sų, Antanas Novickis — susisiekimo, Juozas Pajaujis — darbo, 

Stasys Raštikis — krašto apsaugos, Rapolas Skipitis — užsie- 
nio reikalų, Jonas šlepetys — vidaus reikalų, Pranas Vainaus- 
kas — prekybos ir kontrolės, Ksaveras Vencius — sveikatos, 
Balys Vitkus — žemės ūkio. Po pranešimo sugrotas Lietuvos 
himnas, ištisus metus niekur viešai negirdėtas. Klausytojus 
jisai diegte nudiegė, o pranešimas sukėlė visą Lietuvą. Per 
radiją tą pranešimą padarė kybartietis Levas Prapuolenis, ki- 
lęs iš gretimo Daugėlaičių kaimo. Dar ir antras Laikinos Vy- 
riausybės narys buvo susietas su Kybartais: tai arch. Vyt. 
Landsbergis - Žemkalnis, suprojektavęs Kybartų bažnyčią. 
Laikinosios Vyriausybės pirmininko pareigas, neišleidus iš 
Berlyno išvykti Lietuvos atstovui pulk. K. škirpai, perėmė ir 
ėjo marijampoliškis Juozas Ambrazevičius, artimas mano a.a. 
brolio Jurgio bičiulis, gyvenęs Kaune su juo viename kamba- 
ryje. Sukilimą parengė, jį paskelbė ir jam vadovavo Lietu- 
vos Aktyvistų Frontas, veikęs pogrindyje bolševikų okupaci- 
jos metu. (žiūr. Adolfas Damušis, Pasiruošta ir įvykdyta. Į 
Laisvę Nr. 3, 1954). 


“Laisvės žygyje dalyvavo visa tauta; su ginklu, spėjama, 
90,000 — rašo vienas iš sukilimo dalyvių ir Laikinosios Vy- 
riausybės ministerių inž. dr. A. Damušis. — Bendras žuvusių- 
jų skaičius apie 4,000. Ir niekada neišnyks iš širdies ta bir- 
želio pavakarė, kada besileidžiančios saulės šiluma krito ant 
išrikiuotų 85 karstų, prie jų palinkusių raudančių motinų — 
žmonų ir laisvo Kauno“ (9 pusl.). Tai buvo birželio 26 pava- 
karė ... Kaunas jau buvo išlaisvintas, kai vokiečių kariuo- 
menė jį užėmė. Kauno kapinėse buvo laidojami išvaduotojai 
sukilėliai, kritę nelygioje, bet laimėtoje kovoje. Laikinosios 
Vyriausybės vardu kapinėse kalbėjo Juozas Ambrazevičius: 


“Ne pirmas kartas šioje vietoje prasiveria duobės, kad 
priimtų kūnus tų, kurių kraujas reikalingas palaistyti tautos 
laisvei. Tačiau niekados toji duobė nebuvo tokia didelė, kaip 
šiandien ... Tai rodo, kokia stipri tėvynės meilė jau yra iš- 


augusi jos vaikų širdyse, kada ištisi jų būriai — šimtai ir 
tūkstančiai — savo noru ryžtasi mirti, kad tiktai svetimiems 
nevergautų ... Pajaučiame šių gilių kapų akivaizdoje visos 


tautos pasiryžimą gyventi per mirtį" (Cit. iš Darbininko Nr. 
45, 1961, str. “Ką sako sukilimo ir Laikinosios Vyriausybės 
faktai"). 


“Per radiją girdimam tokiam žodžiui visa Lietuva tega- 
lėjo pritarti, nes visoje Lietuvoje gausiai pridygę partizanų 
kapai skelbė akivaizdų tautos karžygiškumą. Entuziazmas ėjo 
per kraštą. Įvairūs kolektyvai, įstaigos, įmonės, inteligentai, 
darbininkai, ūkininkai džiaugėsi išsivadavimu iš vergijos ... 
Vyriausybės nariai, kol nebuvo jiem atimtos paskutinės susi- 
siekimo priemonės, lankė provinciją ir informavo gyventojus 
apie padėtį" (Z. Ivinskis, Kovos dėl laisvės šešios savaitės, Į 
Laisvę Nr. 6, 1955). 

Padėtis tačiau darėsi vis sunkesnė, kai vokiečiai nužygia- 
vo toliau į rytus, o Baltijos kraštam ir Gudijai sudaryta Ost- 
lando administracija (1941 VII 28). Lietuvos Laikinosios Vy- 
riausybės ji nepripažino ir neleido iš Berlyno pargrįžti nei 
ministeriui pirmininkui pulk. K. škirpai nei užsienių reikalų 
ministeriui adv. R. Skipičiui. Reikalavo likviduotis arba pasi- 
daryti talkininkų — “Patariamąja Taryba“. Lietuvių sutikimo 
negauta jokiam negarbingam žingsniui, bet ir nebuvo įma- 
noma savarankiškai veikti akivaizdoje vokiečių karinės jėgos 
ir civilinės administracijos spaudimo. Laikinoji Vyriausybė 
rugpiūčio 5 paskutiniame posėdyje prieš savo ir visos tautos 
valią nutarė savo veikimą sustabdyti, atsižvelgdama į vokie- 
čių sudarytą jėgos padėtį. Tasai nutarimas paneigia priekaiš- 
tus ir kaltinimus, kad Laikinoji Vyriausybė talkininkavo vo- 
kiečiam naciam. 

Tie priekaištai buvo greitai paskleisti Lietuvos priešų arba 
nesusivokėlių tikroje padėtyje. Buvo jie pasklidę ir Ameriko- 
je, net kai kurių lietuvių laikraščių pakartoti, dar tebevei- 
kiant Laikinajai Vyriausybei. Labai teisingai ir griežtai pra- 
simanymus bei įtarinėjimus atrėmė Povilas Žadeikis, Lietuvos 
įgaliotas ministeris Washingtone, tokiu pareiškimu: 


“Kauno, Vilniaus ir visos Lietuvos lietuviai sukilo įkvėpti 
vien Lietuvos nepriklausomybės troškimo ir, žinoma, ne tam, 
kad tarnautų naujos okupacijos tikslams. Galimas daiktas, 
kad Sovietų ir jų simpatikų propagandos mašina bandys lie- 
tuvių sukilimą peikti ir dergti. Gal būt, prikaišios naciškumą. 
Tačiau kiekvienas nuoširdus lietuvis, kiekvienas kenčiančios 
Lietuvos draugas, skaitys savo pareiga priekaištus atremti“ 
(žiūr. Darbininkas 1941 Nr. 51 ir 1961 Nr. 44 “Sukilimas 
prieš okupantus Lietuvoje 1941 metais“). 

Ministerio Pov. Žadeikio spėjimas buvo tikras: bolševikai 
tą sukilimą ir Laikinąją Vyriausybę juodinte juodina, prikiš- 
dami jai ir hitlerininkų ir liaudies nusikaltėlių darbus. Labai 
nemalonus faktas, kad Lietuva sukilo ir “legendos, kad lietu- 
viai savo noru prisijungė prie Sovietų Sąjungos, per sukilimą 
išblaškytos“ (Darbininkas, 1961 liepos 22, Nr. 55). 


VOKIEČIŲ trejų metų okupacija (1941 - 1944) buvo taip 
pat sunki, bet žmonės vis dėlto turėjo kiek daugiau laisvės 
ir ramybės. Ypač pirmomis dienomis Kybartuose buvo malo- 
nus jausmas, kad galima ramiau atsigulti ir nebūgštauti, jog 
vidurnaktyje įsibraus enkavedistai, suims ir išveš gyvuliniu 
vagonu. Baisieji birželio trėmimai paskutiniąją bolševikų siau- 
tėjimo savaitę visus buvo mirtinai įgąsdinę ir įbauginę. Ne- 
mažai žmonių slapstėsi. Dabar parsirado ir tvarkėsi žinoda- 
mi bent tiek, kad daugiau neveža. Pro Kybartus buvo veža- 
mi į rytus ešalonai kariuomenės ir karo reikmenų. Trauki- 
nių judėjimas pro Kybartų geležinkelio stotį pasidarė labai 
gyvas, palyginus su bolševikų laikais. Plentu į Virbalį ir Vil- 
kaviškį dūzgė automašinos iš Vokietijos ir atgalios. Tačiau sie- 
na buvo griežtai kontroliuojama. 

Lietuva sudarė vokiečių okupuotąją provinciją, vieną iš 
keturių dalių vadinamo Ostlando, kuriam dar priskirta Lat- 
vija, Estija ir Gudija. Tatai apėmė apie 460,000 kv. kilomet- 
rų plotą ir apie 11 milijonų gyventojų. šis visas Pabaltijo 
kraštas buvo numatytas germanizuoti. Dr. Jurgis Gerulis, ki- 
limo lietuvis iš Klaipėdos krašto, žymus kalbininkas baltistas 
ir vokiečių profesorius, nuo karo pradžios apsigyvenęs Vilniu- 
je, kur buvo ryšininku tarp vokiečių kariuomenės ir nacių 
partijos, būdamas jos nariu, kartą prasitarė, kad lietuviai ga- 
Iį būti iškeldinti kur nors prie Volgos arba Krymo. Toks vo- 
kiečių planas iš tikrųjų buvo. Jį paruošė Hitlerio pavestas 
Alfredas Rosenbergas, nacių ideologas ir nuo 1941 metų mi- 
nisteris Rytų kraštam, nuteistas ir pakartas po karo Nuern- 
berge (1946). Pagal tą planą (1941 IV 2) iš Lietuvos ir kitų 
Pabaltijo šalių turėjo būti iškelta prie Volgos inteligentija ir 
sumaišyta su vokiečiais, kurie ten gyveno dar caristinės Ru- 
sijos laikais. Lietuvoje gi turėjo būti apgyvendinami vokie- 
čiai. Tam paruošti buvo sudarytas Ostlando komisariatas, pa- 
dalytas į atskiras generalinės sritis. Komisaru buvo paskirtas 

(1941 VII 25) R. Lohse, kuris apsigyveno Rygoje, o genera- 
liniu komisaru Lietuvai — dr. A. von Renteln, įsikūręs Kau- 
ne, buvusiuose Lietuvos užsienio reikalų ministerijos rūmuo- 
se priešais Karo muzėjaus sodelį. Prie generalinio komisaro 
iš pačių lietuvių parinkti tarėjai arba patikėtiniai. Pirmuoju, 
generaliniu tarėju buvo gen. Petras Kubiliūnas, bolševikų me- 
tu sėdėjęs kalėjime, kuriame atsidūrė dar Nepriklausomos 
Lietuvos laikais už ruošimą sukilimo grąžinti A. Voldemarui 
į valdžią (1934), kai buvo vyriausiojo štabo viršininkas. Vo- 
kiečiam taikininkaudamas, ieškojo priemonių sušvelninti 
lietuvių pasipriešinimą vis didėjantiem vokiečių reikalavi- 
mam. 


Kybartuose išgyvendamas tą antrąją vokiečių okupaciją 
Lietuvoje ir lygindamas į3 su pirmąja 1915 - 1918 metų, kai 
tekdavo Lietuvą lankyti iš Šveicarijos, mačiau vieną didelį 
skirtumą administracijoje. Anuomet visą kraštą valdė karinė 
valdžia, vadinama Ob Ostu, palenkusi sau civilinę adminis- 
traciją. Kada ėjo ginčai su Lietuvos Taryba dėl Lietuvos ne- 
priklausomumo, karinė valdžia buvo žymiai griežtesnė ir ne- 
visada paisė net Berlyno direktyvų. Antrosios okupacijos me- 
tu buvo atvirkščiai: karinės jėgos buvo palenktos nacių par- 
tijos direktyvom ir su partija susijusiai slaptajai policijai 
(Gestapui). Galima buvo tai lengvai pastebėti ir pačiuose Ky- 
bartuose, susidūrus su kariškiais ir su partiečiais. Pirmieji bu- 
vo žmoniškesni, pasižymį vokiečiam įprastu tvarkingumu ir 
kultūringumu. švelniau elgdavosi ir su gyventojais. Antrieji 
— naciai, Kurie savo rankose turėjo civilinę valdžią (Zivilver- 
waltung), buvo brutalūs ir nežmoniški. Jie beveik nieku ne- 
siskyrė nuo bolševikų enkavedistų, žiauriai vykdydami nacių 
partijos potvarkius ir egzekucijas. Nuo jų labai daug nuken- 
tėjo žmonių, neskaitant jau masėmis išžudytų žydų. 


Kai dėl žydų žudymo kartais daromi lietuvių tautai prie- 
kaištai, tai jie yra neteisingi. Prel. Mykolas Krupavičius tą 
priekaištą griežtai atmetė Ludydamas Ulmo teisme (1938), kur 
pačių vokiečių buvo teisiami keletas gestapininkų ir esesinin- 
kų, tarp jų Hans Boeme, buvęs Tilžės slaptos policijos (Ges- 
tapo) viršininkas, Bernard Fischer - Sechweder, buvęs artimas 
Hitlerio bendradarbis, Warner Herrsmann, buvęs Tilžės SD 
viršininkas, ir kiti. Hans Boeme savo prisipažinime parodė, 

kad įsakymai žudyti Lietuvos gyventojus, ypačiai žydus, ėjo 
iš Berlyno. Dar labiau tai paaiškėjo iš Adolfo Eichmano, Hit- 
lerio patikėtinio ir vyriausiojo žydų žudymo organizatoriaus 
bylos (1961), kuri užtruko apie pusę metų Izraelyje, kur jis 
buvo nugabentas, pagrobus jį iš Argentinos. Ir toje byloje pa- 
daryta neteisingų lietuviam priekaištų dėl to, kad pasitaikė 
vienas kitas iškrypėlis sadistas, dėjęsis prie žydų žudymo, ar- 
ba aistros apimtas vienas kitas asmuo, nukentėjęs nuo žydų 
bolševikų okupacijos metu. Yra žinoma, kad nemažai žydų 
buvo aukštose Lietuvos komunistų partijos viršūnėse, kad kai 
kurie iš jų vadovavo lietuvių persekiojimui ir suiminėjimam, 
sudarinėjo išvežamųjų sąrašus, dalyvavo išvežamųjų surankio- 
jime ir k. Nukentėjusių šeimų nariai, savaime suprantama, 
pirmomis karo dienomis vienur kitur pasireiškė išsišokimais 
prieš žydus ir komunistus, talkindami vokiečiam, bet tai buvo 
tik reti atvėjai. Kai vokiečiai pradėjo masiškai žydus žudyti, 
labai daug lietuvių, kur tik galėjo, žydus gynė, slėpė ir sau- 
gojo, gi už tai pateko gestapininkam į nagus, buvo išvežti į 
koncentracijos stovyklas Vokietijoje ir ten nukankinti. Vokie- 
čių buvo nubausti ištrėmimu buvęs Lietuvos prezidentas Ka- 
zys Grinius ir žemės ūkio ministeriai prel. M. Krupavičius ir 
prof. Jonas Aleksa už tai, kad 1942 metų pabaigoje įteikė vo- 
kiečių okupacinei valdžiai Lietuvoje protestą dėl žydų žudy- 
mo. Bažnyčiose žmonės buvo griežtai kunigų įspėjami laiky- 
tis Dievo įsakymo “Nežudyk!"', ir jie klausė net teikdami vi- 
sokią pagalbą, kur tik galėjo prieiti prie uždarytų getuose žy- 
dų. Gi palikto žydų turto savinimasis vokiečių buvo baudžia- 
mas mirtimi, nes tą turtą jie sau grobė. Vilniuje prie ka- 
tedros po medžiu, kur kryžiuojasi kelios gatvės ir daug žmo- 
nių praeina, 1941 liepos mėn. kelias dienas kabojo pakartas 
lavonas su užrašu: “žydų turto grobikas" ... 


Lietuvos turto vokiečiai nepaleido iš savo rankų. Laiki- 
nosios Vyriausybės potvarkiai, kurie siekė panaikinti bolševi- 
kų įstatymus, suvalstybinusius daug Lietuvos žmonių turto, 
vokiečių valdžios nebuvo pripažinti. Buvo paskelbta, kad ga- 
lioja tokia padėtis, kokia buvo dviem dienom prieš karą, bū- 
tent, 1941 VI 20. Tuo būdu vokiečių generalinis komisariatas 
Lietuvoje perėmė kone visą kilnojamąją ir nekilnojamąją 
nuosavybę, kurią buvo nusavinę ir bolševikai: žemę, namus, 

įmones, Kredito istaigas ir k. Namų buvo perimta dar dau- 
giau, negu bolševikų, ir įkraustyti vokiečiai. Buvo kuriamos 
vokiečių bendrovės Lietuvos turtui valdyti arba skiriami pa- 
tikėtiniai. Tarp lietuvių sukėlė didelį nusivylimą ir nepa- 
sitenkinimą, kad ir toliau įteisinti bolševikų padaryti turto 
grobimai. ūkininkai gi buvo apkrauti didelėm duoklėm; rek- 
vizicijos vykdytos žiauriu būdu ir net ūkininkų egzekucijomis. 
Buvo dar laimė, kad bolševikai nespėjo žmonių suvaryti į kol- 
chozus, kuriuos vokiečiai taip 'pat būtų palikę. Laisvi ūki- 
ninkai sukosi, kaip galėjo, ir bent kaime maisto nestigo. Sun- 
kiau buvo didesniuose miestuose, kur nemažai žmonių, ne- 
turėjusių ryšio su kaimu, gyveno pusbadžiai. Milžiniškais kie- 
kiais vokiečiai Lietuvos maistą gabeno savo kariuomenei ir 
kraštui. Suprantama, kad okupantui tai buvo svarbu, bet ji- 
sai pasirodė ir negudriai godus, užsitraukęs viso krašto ne- 
pasitenkinimą. Prof. Vladas Jurgutis, žymus Lietuvos ekono- 
mistas, trumpą laiką buvęs generalinio komisaro tarėju 1941, 
buvo prašęs leisti Lietuvos ūkiui valdytis savarankiškai, 
atiduodant tam tikrą duoklę, aiškiai sutartą ir apibrėžtą. 
Būtų pakeltas lietuvių noras daugiau gaminti, kad dau- 
giau ir sau liktų, ir būtų išvengta žiaurios prievartos bei 
ūkininkų egzekucijų. Generalinis komisaras A. von Renteln 
nesutiko. Iškritikavęs jo ūkinę prievartinę politiką ir vokiečių 
civilinę administraciją, prof. Vl. Jurgutis pasitraukė, gi 1943 
III 26 buvo areštuotas, išvežtas į Stutthofo stovyklą netoli 
Dancigo ir ten kankintas. Jo gi memorandumai paplito Lie- 
tuvoje ir stiprino lietuvių pasipriešinimą vokiečių okupacijai. 


Pasipriešinimui vokiečių okupacijai Lakinoji Vyrausybė 
buvo palikusi savo paskatas. Jos “sudarytas administracinis 
aparatas liko toliau veikti ir jo absoliutinė dauguma per vi- 
są vokiečių okupacijos laiką liko ištikima ir vykdė lietuvišką 
liniją“, Kaip liudija buvęs Laikinosios Vyriausybės pirminin- 
kas (žiūr. Darbininkas Nr. 45, 1961). Tai buvo galima dar ir 
dėl to, kad vokiečiai sudarė tiktai viršūnes civilinės adminis- 
tracijos, nusileidusios iki apygardos komisarų, bet buvo palik- 
tos vietos savivaldybės (miestų, apskričių, valsčių). Nors joms 
buvo duodami griežti vokiečių įsakymai ir pasitaikydavo klus- 
nių okupantam pareigūnų, bet buvo taip pat stengiamasi vo- 
kiečių potvarkius apeiti ir savo žmonėm padėti. Taip pat lie- 

tuvių rankose, kad ir kietoje vokiečių kontrolėje, veikė mo- 
kyklos, Kauno ir Vilniaus universitetai, kai kurios kultūrinės 
įstaigos (pvz. Lietuvos Mokslo Akademija Vilniuje, Vytauto 
Didžiojo Kultūros Muzėjus Kaune ir kK.), nors pastarosios 
įstaigos buvo laikomos “karui nenašios“ ir stipriai spaudžia- 
mos, siekiant jas visai uždaryti. švietimo komisariato žinioje 
dirbdami, lietuviai stengėsi visaip suktis, kad mokyklos išsi- 
laikytų ir būtų Kuo mažiausiai paliestos nacinių reformų. Man 
stebint tai iš šalies, pavyzdžiui Kybartuose, Vilkaviškyje, Ma- 
rijampolėje, matėsi, kad buvo išlaikoma lietuviška ir patrioti- 
nė dvasia. šiuo atžvilgiu, reikia pasakyti, vokiečių nacių parti 
ja Lietuvoje nebudo dar griebusis tokių metodų ir priemonių, 
kaip bolševikai: viską persunkti partine ideologija. Naciai s2- 
ve laikė kilnesne rase, sudarė lyg aukštesnį luomą, išskyrusi 
save nuo okupuoto krašto žmonių, ir nereikalavo kiekvienam 
žingsnyje iš kitų žmonių garbinti Adolfą Hitlerį taip, kaip 
buvo šlovinamas Stalinas, Leninas, Marksas... Nebuvo nei ko- 
kių didelių masinių demonstracijų. Sveikinys “Heil Hitler!" 
buvo tik vokiečių vartojamas. Vokiečiam daugiau rūpėjo visą 
kraštą ir jo darbo jėgas palenkti karo mašinai, paliekant už- 
brėžtus germanizacijos planus po karo, kurį tebesitikėjo lai- 
mėti. 

Rusijoje vokiečių karui užstrigus, Berlyne 1942 metų pa- 
vasarį buvo svarstomas projektas pakeisti Ostlando civilinę 
administraciją Vokietijos protektoratu, koks buvo nuo karo 
pradžios sudarytas Lenkijoje, ir duoti Pabaltijo kraštam dau- 
giau savivaldos. Ostlando tikrasis kūrėjas Alfredas Rosenber- 
gas tokį planą pateikė Hitleriui, bet šis griežtai jį atmetė, 
ypač pasipriešinus Ostlando komisarui Rygoje H. Lohse ir 
Martynui Bormannui, Hitlerio partinės kanceliarijos viršinin- 
kui ir įtakingam patarėjui. Kaip aklai buvo padaryta, aiškų 
iš to, kad Hitleris projektą atmetė 1943II8, kaijau ištisus 
metus į karą buvo įsijungusi Amerika ir tiktai prieš keletą 
dienų (1943 IT 3) vokiečius ištiko Stalingrado (Caricino) smū- 
gis, kur buvo apsupta vokiečių 6 amrija su jos vadu feld- 
maršalų Friedrichu von Paulus, paimtu nelaisvėn. Tai buvo 
pradžia vokiečių traukimosi iš rytų. Užuot ėmęsi švelnesnės 
politikos okupuotuose kraštuose, kad jie pasiruoštų ir padėtų 
ginti savo kraštus nuo bolševikų, vokiečiai Lietuvoje savo 

spaudimą dar sugriežtino: jie tenorėjo gauti jaunų vyrų 5a- 
vo kariuomenei, nieko už tai nežadėdami. 

Buvo paskelbtas reikalavimas stoti į Lietuvos legioną (SS 
dalinius). Atsakymas patiem vokiečiam buvo nelauktas. Lietu- 
vos jaunimas to įsakymo nepaklausė. Generalinio komisaro 
širsmas tada nusigręžė prieš žymesnius Lietuvos veikėjus, uni- 
versitetų profesorius, mokyklų direktorius. Jie buvo apkaltin- 
ti, kad jaunimą nuteikia priešiškai vokiečiam. Abu universi- 
tetai — Kauno ir Vilniaus — buvo uždaryti. Vilniaus univer- 
siteto rektorius Mykolas Biržiška rašo: 


“1943 m. kovo mėn., kai įtempti santykiai su okupantais 
trūko su dideliu trenksmu, Lietuvių jaunimui 100 procentiš- 
kai suboikotavus stojimą į vokiečių paskelbtą Lietuvių legio- 
ną, okupantai puolė aukštąsias mokyklas, užėmė universite- 
tines patalpas, sustabdė mokslą, ta proga gerokai jas apiplėš- 
dami ... suėmė ir išvežė į koncentracinę Stutthofo stovyk- 
14 keliasdešimts Lietuvos intelektualų" (M. Biržiška, Senasis 
Vilniaus universitetas, London 1955, 151 pusl.), 


Jau anksčiau į koncentracijos stovyklas ir prievartos dar- 
bus buvo išvežta daug lietuvių. Ligi vokiečių pasitraukimo iš 
Lietuvos (1944 rudenį) susidarė tūkstančiai. Antai, tik vienoje 
Flossenburgo koncentracijos stovykloje (Bavarijoje) tarp 
73,296 žuvusiųjų iš 18 tautų lietuvių sąrašas apima 2,480 ir 
užima aštuntąją vietą tarp kitų tautų. Ten dabar pastatytas 
miestelyje bendras paminklas, o stovyklos rajone paminklinė 
koplytėlė su vitražais, iš kurių vienas lietuviškas su įrašu: 
“Memento 2480 Marthyrum Lituanorum (žiūr. Lietuvių Eneci- 
klopedija VI 1955, 316 - 317 p.). Flossenburgo ir kitose kon- 
centracijos stovyklose lietuviai žuvo už pasipriešinimą vokie- 
čių okupacijai. 

Toji rezistencija 1943 - 44 metais buvo plačiai apėmusi 
visą kraštą. Veikė pogrindžio organizacijos, slaptai buvo lei- 
džiami laikraščiai ir atsišaukimai. Įvairių politinių ir kitų 
grupių sudarytas Vyriausias Lietuvos Išlasvinimo Komite- 
tas (Vlikas), kuris paskui persikėlė į užsienį ir veikia ligi šiol 
(Amerikoje). Ilgą laiką Vokietijoje jam pirmininkavo prel. 
Mykolas Krupavičius, vokiečių kalintas Eitkūnų (prieš Kybar- 
bus) ir Tilžės kalėjimuose. Lietuvių pogrindinė veikla buvo 
remiama viltimi, kad Vakarų sąjungininkai, besiremią demo- 

kratiniais principais kovoje prieš Hitlerio diktatūrą, laimėję, 
jais tvarkys pasaulį, pasmerkdami sovietinę Stalino diktatū- 
rą, juo labiau, kad dar 1941 VIII 14 Atlanto chartą JAV prez. 
D. Rooseveltas ir D. Britanijos premjeras W. Churchillis pa- 
skelbė, jog turi būti atstatytos suverenės teisės ir laisvas val- 
dymas tautų, kurios buvo jėga pajungtos, gi būsimoji taika 
turinti patikrinti kiekvienai tautai saugų gyvenimą jos sie- 
nose. Tai buvo Lietuvoje plačiai žinoma, klausant užsienio 
radijo, nors buvo griežtai draudžiama ir susekus baudžiama. 
žmonės netikėjo, kad karas gali baigtis dar įžūlesniu demo- 
kratinių principų laužymu ir Atlanto chartos palaidojimu. 


BOLšEVIKAM vis daugiau stumiant vokiečius iš rytų, 
Lietuvoje kilo didelis nerimas ir baimė pargrįžiančių 1940 - 
41 metų žudikų. Vis dar tikėtasi, kad rusai bus atmušti ir 
kokiu stebuklu įvyks taika, palanki ir Lietuvai, pakankamai 
jau iškankintai per penkerių metų dvigubą okupaciją. Bet 
viltys dužo, begriūvant rytuose vokiečių frontui, kuris 1944 
vasarą jau ėjo per Lietuvą, čia kiek sustodamas apie trims 
mėnesiams. Nemaža lietuvių išbėgo Vokietijon, kiti susilaikė 
vokiečių dar užimtoje Lietuvos dalyje. 


Karo frontas apie tris mėnesius išstovėjo ir netoli Ky- 
bartų. Jie buvo evakuoti net tris kartus. Bolševikam dar 
neužėjus, žmonės vėl sugrįždavo ir vėl būdavo išvaromi. Man 
taip pat buvo isakyta išsikeldinti. Apsistojau pas ūkininką 
Opanavičių už 2 km nuo Kybartų. Kybartų apylinkėje iki 
Vištyčio buvo gana daug bėglių, apsistojusių pas ūkininkus. 
Vokiečiai jų neleido peržengti savo sienos. Dienomis galėjo 
atvykti į Kybartų bažnyčią pamaldom ir išpažinčiai. Susira- 
dęs vokiečių karo vadovybę, išsiprašiau leidimą, kad dėl tų 
žmonių man būtų leista būti Kybartuose. Tuo metu naktimis 
tekdavo būti mieste vienam; klebonijoje buvo vokiečių sargy- 
biniai. Kun. L. Karalevičius, gimnazijos kapelionas, bu- 
vo išvykęs, prasidėjus mokyklose vasaros atostogoms, o kun. 
V. Vaičiūnas — kiek vėliau. Jisai pargrįžo tą naktį, kai įvy- 
ko didesnis susišaudymas, rusams pralaužus frontą už 4 km, 
nuo Kybartų. Buvo manęs, kad frontas yra tvirtai sustojęs. 
Po dviejų dienų vėl išvyko Austrijon, o aš palikau Kybar- 
tuose. Netrukus rusai pradėjo pulti. 

Buvo nepaprastai gražus ruduo. Spalio 15, sekmadienį, 
oras buvo giedras, diena šilta it vasarą. Gamtos ramybė den- 
gė žemę. Ramu buvo ir fronte. Paskutinė ramybė prieš nak- 
tį, kai virtinės rusų lėktuvų suburzgė aptemusiose padangė- 
se. Bolševikai sėjo bombas į Kybartus ir ypač į Eitkūnus. 
Klebonija liko nepaliesta, kai ta oro ataka praėjo. Išaušo ry- 
tas, jau nebe toks skaidrus, kaip dieną prieš tai. Fronte 
girdėjosi stiprus susišaudymas, visas dangaus pakraštys buvo 
padūmavęs. Nuėjau į bažnyčią paskutiniam pasitvarkymui. 
Buvo aišku, kad po naktinės lėktuvų atakos Kybartai ir Eit- 
kūnai bus puolami. Bažnyčioje šį kartą švenčiausiojo nebe- 
palikau. Buvo graudu. Dievo namai lieka be budinčiojo Die- 
vo. “Viešpatie, — atsidusau, — kodėl mus apleidi?“. 


Po mišių vos grįžus man į kleboniją, atėjo žmogus pra- 
šyti, kad eičiau išklausyti išpažinties: du žmonės ten laukia. 
Išėjęs pamačiau, kad bažnyčią supa dūmų ir dulkių pirami- 
dės, aukštesnės už jos bokštą. Tik ką krito ir sprogo 
lėktuvų bombos. Tuojau pasipylė ir šūviai. Užsiglaudžiau 
už didelio storo medžio. Girdėjau, kaip kulkos Kapojo šakas, 
lapai krito žemėn. šaudė iš kulkosvydžio praskrendąs lėktu- 
vas; jo šūviai strigo įkypai ir manęs nepalietė. Tam lėktu- 
vui nuskridus, nuėjau į kaimyninį Prapuolenių namą, kur 
buvo vokiečių štabas, ir paklausiau, kokia yra padėtis. Vienas 
iš Kareivių man atsakė: “Dar nieko ypatingo ... Bet jei 
pamatysite, jog mes traukiamės, tai pasitraukite ir jūs“. 
Supratau, kad yra suskaitytos Kybartų valandos, ne dienos. 
Apie 10 val. ryto jau liepsnojo vokiečių padegta didžiulė 
Kybartų stotis. 


Bolševikų lėktuvai vis sugrįždavo naujom atakom. Apie 
pusę pirmos dieną prie klebonijos privažiavo vokiečių karei- 
vis, pasikinkęs į vežimėlį (bričką) du arklius; kiti du buvo 
pririšti prie vežimo. Iš paskos jojo dar vienas kareivis, ve- 
dinąs taip pat du arklius. Priėjau prie lango pasiteirauti, ko 
jie nori, kai pasigirdo šiurpus trenksmas. Matyti, lėktuvai 
pastebėjo ir puolė bombom. Nuo trenksmo išbyrėjo kieboni- 
jos langai, vietomis nuo sienų nukrito ir padulko tinkas. 
Instinktyviai atsitraukiau nuo lango, kai trinktelėjo antrą 
kartą. Po antro smūgio nulėkė pusė stogo, sugriuvo priean- 
gis (gonkos), susisuko ir išvirto visos durys. Apkurtintas 

pajutau dešinės rankos plaštakoje šilumą. žiūriu — ji Kkru- 
vina. Kraujas nuo delno varva į grindis. Sučiupęs rankšluos- 
tį, apvyniojau ranką ir nuėjau į rūsį. Tik dabar pajutau 
geliantį skausmą, praėjus susijaudinimui. Vėliau paaiškėjo, 
kad buvo perkirstas dešinės rankos mažasis kaulas tarp al- 
kūnės ir kumščio. Žaizdos pavidalas ir dūrio kryptis rodė, 
kad turėjo būti ne bombos skeveldra, o įstrižinė lėktuvo kul- 
ką. Kritusių bombų prie klebonijos buvo užmuštas vienas 
vokiečių kareivis ir du arkliai. Man gi rūsyje taip ranka 
įskaudo, kad jau neberūpėjo, ar dar viena bomba kris ir 
palaidos, ar ne ... Pasilikau apgriautoje klebonijoje. 


Vakare žinia pasiekė ūkininką Opanavičių. Pas jį buvau 
sunešęs daiktus ir nukraustęs senutę, kuri nuolat gyveno 
klebonijoje, šeimininkę ir tarnaitę, kurios paprastai ateidavo 
ryte ir grįždavo pavakare. Tą dieną klebonijos negalėjo pa- 
siekti, bet per kitus žmones jas pasiekė žinia, kad kleboni- 
ja apgriauta, o aš sužeistas. Buvo tame kieme ir daugiau 
privažiavusių žmonių. Jie tarėsi, kas daryti. Kybartai degė 
keliose vietose, Eitkūnai liepsnojo, apmėtyti padegamąja sie- 
ra. Žmonėms atrodė, kad nėra įmanoma mūsų išgelbėti, bet 
atsirado du tikrai šaunūs vyrukai: vienas kybartietis lietuvis, 
o kitas — vokiečių kareivis. Jie pasiryžo bandyti mane pa- 
siekti ir gelbėti. Atvažiavo arkliais nedideliu vežimėliu. Buvo 
jau 5 valanda vakaro, rankos skaudėjimas kiek aprimęs. Vo- 
kietis kareivis man pasiūlė kreiptis į karo felčerį, esantį 
gretimoje gatvėje, ir dar pamokė: “Kai aš krisių žemėn, 
krisk ir Tamsta". Orlaiviai tebesisukaliojo viršum Kybartų, 
mėtė bombas ir šaudė. Tris ar keturis kartus turėjau pri- 
klaupti, nes tiek teleido sužeista ranka, kol pasiekėme fel- 
čerio namą. Vos peržengus per slenkstį, kritusi bomba išne- 
šė langus ir viską sumaišė kambaryje, prinešdama žemių. 
Nė felčerio neradome. Jis buvo nusikėlęs už poros namų. Išė- 
ję išgirdome klaikiai bešaukiant “Hilfe, Hilfe!" (Gelbėkit, 
gelbėkit!). Bomba buvo pataikiusi į besitraukiančius vokiečių 
kareivius. Pas felčerį radome keletą baisiai sužeistų. Man 
net ir nepatogu pasidarė besikreipti su savo ranka. Laukiau, 
kol visus kareivius aptvarstė. Perrištas grįžau su tuo karei- 
viu vėl į Kleboniją. Čia sėdome į vežimėlį ir smarkiai pa- 
sileidome pas ūkininką Opanavičių. 

Buvo jau 9 val. vakaro. Spalio mėnesį tokiu laiku jau 
būva visiškai tamsu, o mes važiavome it dieną. švietė 
liepsnose paskendę Eitkūnai, keliolikoje vietų degė Kybartai, 
danguje blėso ir vėl degėsi rusų pakabinti žibintai. Girdėjosi 
nuolatinis lėktuvų ūžėsys. Važiavome pačiu pasieniu, upelių- 
ko pakrante, apaugusia krūmokšniais, kai staiga išgirdome 
aplink mus tartum gyvates šnypščiant. Čirškė upelio vanduo 
ir krūmai, aplieti degančia siera. Priešo akis buvo mus pa- 
gavusi klaikioje nakties šviesybėje. Du kartus puolė greitai 
bėgančius arklius, bet nė vieno karto neužtaikė. Laimingai 
pasiekėme ūkininką Opanavičių, pas kurį radome daug žmo- 
nių, susirūpinusių ir nežinančių, kas daryti, kas toliau bus? 
Tiktai 12 valandą nakties atėjęs vokiečių kareivis tą slopų 
klausimą išsprendė: visi turi išvykti už sienos, nes pra- 
sideda puolimas ir gali būti pavojinga gyvybei. “Ligi ryto 
neturi likti nė vieno!" — dar įspėjo. 

žmonės sujudo. Kas pėsti, kas važiuoti, patraukė už sie- 
nos. Tai nebuvo toks klausimo sprendimas, kuris būtų pa- 
lengvinęs širdį. Ašaros riedėjo iš akių, paliekant paskutinį 
rėžį savo žemės ... “Ir už ką, Viešpatie?" — klausė nebe 
vienas. “Kas laukia?". Buvo jau bėgusių į Vokietiją ir par- 
grįžusių. Buvo žinių, kad karo prislėgtoje Vokietijoje daug 
vargo ir bado. “Kam dar rūpės svetimšaliai? Ar ne geriau 
savame krašte numirti?“. 

Ir aš tokį klausimą svarsčiau aną siaubingą naktį. Bū- 
čiau palikęs ir su sužeista ranka, jei ne ta viltis, kad tik 
netoli ir neilgam atsitraukiame. Daug kas galvojo, kad vo- 
kiečiai į savo žemę bolševikų neįsileis: atmuš arba susitai- 
kys su anglais - amerikiečiais ir stos drauge prieš bolševiz- 
mą3. “Kam rizikuoti savo gyvybe? — kai kurie kalbėjo. “Ne- 
reikia pačiam kišti galvos po pjautuvu ir kūju!“. Bet tie 
demoniški ženklai tebeviešpatauja, o bėglių kelias nuvedė į 
kitą žemės rutulio pusę. Toli, toli nuo brangios tėvynės ... 


VOKIETIJOS sieną peržengėm 1944 spalio 17 ryte. Vienu 
vežimu važiavome penkiese: vežėjas, 3 moterys ir aš. Vos 
pravažiavę sieną, pastebėjome, kad pasienio gyventojai eva- 
kuoti, ūkiai apleisti, keliai užtvenkti besitraukiančios vokie- 
čių kariuomenės. Rusų lėktuvai tebeskraidė ir puldinėjo di- 
desnius kelius. Pasukome į pietvakarius, į mažesnius kelius, 

kurie nebuvo bombarduodami iš oro. Po šešių dienų privažia- 
vome Girdavą, kuri dar nebuvo evakuota. Ligoninėje man 
ranką peršvietė. Nuotrauka parodė kulką praėjus pro kaulo 
vidurį; toje vietoje kaulas buvo perkirstas ir supleišėjęs į 
keturias dalis. Ranką sutvarstė gipsu nuo alkūnės iki riešo, 
bet tas gipsas po poros dienų sutrupėjo; matyti, buvo pa- 
vartotas koks pakaitalas. Tada kreipiausi į karo ligoninę, 
kurios tvarstis gerai laikėsi visą mėnesį. Per tą laiką ran- 
ka visai susveiko. 


Tą mėnesį pasyvenau dar istorinėje lietuvių tautos že- 
mėje, sustojęs pas vieną mokytoją. Frontas taip pat buvo 
sustojęs. Galėjau pasidairyti po Girdavą, išsistačiusią Amei- 
tos upės ir Gerdavos ežero krantuose, gražioje vietoje. Ki- 
tados šioji žemė buvo vadinama Galinda, gyvenama prūsų 
ir jų kaimynų bei giminaičių sūduvių. Manoma, kad vietovė, 
kurią vokiečiai vėliau praminė Gerdauen, buvusi pavadinta 
vardu vieno prūso, priėmusio krikščionybę ir palikusio kuni- 
gu. Būta ir prūsų pilies, žinomos iš 1261 metų, vardu Gir- 
daue. Ji sunaikinta lietuvių ir kryžiuočių kovų metu. Kry- 
žiuočiai pastatydino naują pilį (1313) ir įsteigė savo kom- 
tūriją. Išliko didingi tos komtūrijos pastatai ir bažnyčia. Man 
esant, miestas buvo dar visai sveikas ir jame gyveno per 
5000 žmonių. Po karo rusai prisijungė Maskvai ir perkrikš- 
tijo savuoju griozdų — Železnodorožny, kuris yra dabar prie 
sienos, pravestos per Mažąją Lietuvą tarp Lenkijos ir Sovie- 
tų Rusijos. 


Toje senoje Galindojeę buvo nemažai atbėgusių lietuvių. 
Vokiečiai nutarė visus surinkti ir perkelti į Bavariją. Tan 
būrin pateko ir mūsų draugija. Į vieną traukinį susodino 
1606 žmones. Arklius, vežimus ir didesnius daiktus teko par- 
duoti vokiečiam labai žema kaina, bet mažai, turbūt, pasi- 
naudojo, kai vėliau ir jiem teko kraustytis. Mes buvome dar 
tuo laimingesni už kitus, kad neteko grūstis į traukinį. Kiti 
pasakojo apie baisias Kkamšatis, kai bolševikai jau brovėsi į 
Prūsiją. Traukiniai eidavo retai, būdavo prigrūsti, reikėdavo 
ištisas dienas laukti, lipti per langus, važiuoti aplamdytuose 
vagonuose. Nemažai lietuvių žuvo, užklupti orinių atakų ar- 
ba bolševikų atkirsti. Mes po trijų dienų kelionės laimingai 
pasiekėme Bavariją. Išlaipino Neumarkite. 

NEUMARKT (Freystadt) yra nedidelis Bavarijos mieste- 
lis Oberpialzo provincijoje, apie 28 km. nuo garsaus Nuern- 
bergo, kur 1946 metais buvo nuteisti ir pakarti žymieji Hit- 
lerio bendradarbiai. Čia atvežtuosius apgyvendino miške pa- 
statytuose barakuose — pereinamoje stovykloje, iš kur skirs- 
tė pas ūkininkus darbam. Lietuvių užsiliko Neumarkte apie 
pora šimtų. Aš buvau paskirtas kapelionu. Nors visi Vokieti- 
joje viešbučiai buvo nusavinti karo reikalam, bet man davė 
nedidelį kambarėlį viename trijų aukštų viešbutyje. Galima 
buvo nueiti į viešbučio salioną ir pasiklausyti radijo. Dažnai 
pranešinėjo apie anglų ir amerikiečių lėktuvų užskridas, ku- 
rios siekė jau Bavariją. 


Neumarktą pasiekėme prieš 1944 metų Kalėdas, gi 1945 
metų pradžioje įvyko dideli prasiveržimai rytuose bolševikų, o 
vakaruose — anglų ir amerikiečių. Vokiečiai buvo išstumti iš 
Prancūzijos, Belgijos ir Olandijos. Karas persimetė į Vokieti- 
jos teritoriją, daug miestų buvo apgriauta, vokiečių ginamo- 
ji aviacija sunaikinta. Radijas tiktai pranešinėjo žmonėm, į 
kuriuos miestus priešas skrenda. 


Neumarkto ilgą laiką nelietė. Gyventojam atrodė, kad to- 
kį nedidelį miestą visai paliks ramybėje. Aš ramiai laikyda- 
vau pamaldas vokiečių bažnyčioje. Lietuviai susirinkdavo iš 
Neumarkto ir apylinkių. Sueidavo dažniausiai pėsti. Pasi- 
džiaugdavome, kad nepatekome į didesnį miestą po bombų 
kruša. Ypač visus jaudino Dresdeno nelaimė 1945 vasario 13- 
15. Trim atvejais paeiliui buvo sunaikinta apie du trečdaliai 
miesto, kuris buvo grūste prisigrūdęs bėglių. Skaičiuojama, 
kad buvo apie 300,000 aukų, tarp jų nemažai lietuvių. Girdė- 
jau pasakojant, kad vienas namas, kuriame gyveno daug lie- 
tuvių, lyg kokiu stebuklu išliko bestovįs tarp griuvėsių. Neu- 
markte tik vieną priešpietį buvo užskridusi grupė lėktuvų ir 
apmėtė bombomis geležinkelio stotį. Užmušė apie 20 žmonių. 
Bet vieną dieną ... 

Tai buvo 1945 balandžio 11. Radijas pranešė, kad JAV 
apie dešimtis lėktuvų vienetų skrenda į Bavariją. Nurodė, kad 
gali būti puolamas Augsburgas, Regensburgas, Muenchenas, 
Nuernbergas. Sirenos davė įspėjamąjį ženklą, nes Neumarktas 
tiktai už trejetos dešimčių kilometrų nuo Nuernbergo. Radi- 
jas vėl prabilo pranešdamas, kad minėti miestai buvo apmė- 

tyti bombomis ir lėktuvai grįžta atgalios. Bet paguoda buvo 
trumpa. Radijas įspėjo, kad vienas lėktuvų dalinys nuo Re- 
gensburgo skrenda tiesiai į Nėumarktą. Sukaukė pavojaus si- 
renos, o aš galvojau, kad tie lėktuvai tiktai praskrenda į va- 
karus, nes Regensburgas yra į rytus nuo Neumarkto. Kai ra- 
dijas pradėjo kartoti apie grėsmės pavojų beveik kas pora 
minučių, pakilau eiti į rūsį, bet dar sumaniau kažko užeiti į 
kambarį. Staiga taip sutrenkė, kad net sudrebėjo namas. 
Bėgte pasileidau į rūsį, pro langą išvydęs aukštą žemių ir 
dūmų stulpą. Paskui mane tuojau įbėgo ir savininkas, lyg 
nesavas, vos bepratardamas: “Mūsų gyvenamieji kambariai 
sunaikinti". Aš netikiu: “Negali būti. Aš tik ką iš kambario". 
Rūsyje buvo ir daugiau žmonių. Visi sukluso ir sužiūro. Vie- 
ni ėmė melstis, kiti verkti, treti nerimti. Išeiti nebuvo gali- 
ma, nes sprogimai tebesikartojo. Ataka truko gana ilgai. Ap- 
rimūs, savo akim netikėjau: mano kambario siena išvirtus į 
gatvę, lubos pasikorę ir įdubę, kambaryje viskas sujaukta ... 
Sveikas nebūčiau išlikęs. Pasirodo, viena bomba krito kiek ato- 
kiau nuo viešbučio, kai aš dar buvau kambaryje, o iš pas- 
kos antroji, man bebėgant rūsin, susmigo į gatvę prie pat 
viešbučio. Trijų aukštų viešbutis stovėjo galu į gatvę. Spro- 
ginys išrausė duobę, iškėlė viešbučio pamatus ir siena susmu- 
ko. Gyvenamieji kambariai atsivėrė, it perskrosti viduriai. Aš 
netekau buto. 


žinojau, kad už aštuonių kilometrų yra Hausheimo bei 
Berg parapija. Tas miestukas buvo ne tik prie kalno (bei 
Berg), bet tarp kalnų. Gavau prisiglausti pas kleboną. Ats- 
kirtiem nuo pasaulio radijas ir čia buvo vienintelis žiniane- 
šys. Išgirdome, kad amerikiečių kariuomenė, gerokai atsistū- 
musi nuo Reino, eina į Bavariją. Balandžo 18 išgirdome ar- 
timuose kalnuose du patrankos šūvius. Bumbtelėjo, ir nutilo. 
Kas ir kam? — niekas nei teiravosi nei domėjosi. Ramu 
miestuke ir kalnuose. Tiktai praėjus kuriam laikui, nuo kal- 
nų nusileido kariška amerikiečių mašina (džipas) su dvem 
kareiviais. Gyventojai pasitiko iškeldami baltas vėliavas. Pir- 
miausia jie atėjo į mokyklą ir sako: “Čia bus gera vieta mū- 
sų štabui". Atėjo taip pat į kleboniją, apsidairė ir pasakė: 
“Čia bus gera vieta laikinai ligoninei". Mudu su klebonu tu- 
rėjome išsinešdinti. Jis apsigyveno rūsyje po bažnyčia, o aš 

— zakristijoje. Mane stebino tai, kad tie du amerikiečiai ne- 
turėjo su savim šautuvo, o tik kišeninius revolverius, ir tų 
niekam po nosim nekaišiojo. Visai kitaip atrodė ir elgėsi vo- 
kiečiai, kai 1941 birželio 22 įėjo į Kybartus. Jie laikė rankose 
atkišę šautuvą ir vamzdžiu kone stumdė žmones, davinėdami 
įsakymus. JAV kariuomenė, tik trumpai užtrukusi, patraukė 
Neumarkto linkui. 


Neumarktas jau po ano bombardavimo buvo iš dalies 
evakuotas, o prieš ateisiant amerikiečiam — visai ištuštėjo. 
Nebuvo aplinkui nė vokiečių kariuomenės. Amerikiečiam įėjus 
į miestą, susirado keturi jauni naciukai, kurie ėmė šaudyti 
ir nukovė 18 amerikiečių. Amerikiečių kariuomenė tada pa- 
sitraukė į kalvas už miesto ir atidengė ugnį. Neumarktas bu- 
vo visai sunaikintas. Teliko trys gražios bažnyčios, kurias nuo 
ugnies apsaugojo šventorių tvoros ir medžiai. Ugnis bažny- 
čių nesiekė, o amerikiečiai tiesiai į jas netaikė. Taip fanati- 
kai jaunuoliai be jokio reikalo visai pražudė savo miestą. 
Amerikiečių kariuomenė patraukė toliau į Bavariją. 


Vokiečiai karą jau buvo pralaimėję. Adolfas Hitleris, ka- 
rą sukėlęs, nusižudė rusų užimtam Berlyne 1945 iš balandžio 
30 į gegužės 1 naktį. Už savaitės vokiečių karo vadovybė su- 
tiko su sąjungininkų reikalavimu pasiduoti be jokių sąlygų. 
Karo paliaubos pasirašytos 1945 gegužės 7-8 Reimse, Prancū- 
zijoje, su Vakarų sąjungininkais ir Berlyne su rusais bolše- 
vikais. Ir tiktai karo paliaubos ... Tikros taikos nėra nė 
šiandien. Jos ir negalėjo būti, nes taika parduota anksčiau, 
negu laimėtas karas. 


TAIKOS norėjo tiktai tie, kurie labiausiai nenorėjo karo 
ir nebuvo jo pradėję: tai Jungtinės Amerikos Valstybės ir 
Didžioji Britanija. Ypač Jungtinės Amerikos Valstybės. Didžio- 
ji Britanija bent skelbė Vokietijai karą, kai toji užpuolė Len- 
kiją. Jungtinės Amerikos Valstybės laikėsi nuo karo atokiai 
ligi 1941 metų pabaigos. Ameriką užpuolė ir į karą įtraukė 
japonai. Japonija dar nebuvo nugalėta, kai Europoje ka- 
ras pasibaigė. Amerikiečiai dėl to nelaikė pasaulinio karo vi- 
sai baigtų, o baigti jį norėjo greitai ir be didesnių žmonių 
nuostolių. Tai turėjo reikšmės pokarinei Potsdamo konferen- 
cijai, kuri taikos nedavė ir negalėjo jos duoti. Kad tai būtų 

aiškiau suprasti, prisimintinos dar dvi ankstesnės konferen- 
cijos — Teherane ir Jaltoje. 


Teherane, Persijos sostinėje, 1943 lapkričio 22 — gruo- 
džio 2 buvo susitikę Jungtinių Amerikos Valstybių preziden- 
tas Franklin D. Rooseveltas, Didžiosios Britanijos premjeras 
Winston Churchillis ir Sovietų Rusijos “maršalas" Stalinas. 
Vokiečiai iš Rusijos buvo jau stumiami, bolševikam pasirė- 
mus didžiule Amerikos medžiagine ir karine pagalba. Ameri- 
kiečiam rūpėjo, kad vokiečiai būtų greičiau įveikti ir kad 
tam reikalui Sovietų Rusija galėtų daugiau patalkinti. Roose- 
veltas, kuris Teherane pirmąjį kartą susitiko su Stalinu, bu- 
vo įsitikinęs ar savo patarėjų įtikintas, kad tasai gruzinas 
esąs “geras draugas“ ir su juo būsią lengva susikalbėti tiek 
dėl karo užbaigos, tiek ir dėl būsimos taikos. Aptarta toli- 
mesnė karo strategija ir tarptautinė politika. Tačiau tų nu- 
tarimų vis nebuvo viešai skelbiama. Tiktai 1961 birželio 17 
JAV valstybės departamentas paskelbė užrašus Charles E. 
Bohleno, Roosevelto patarėjo ir vertėjo Teherano konferenci- 
joje. Iš tų užrašų aiškėja, kad Rooseveltas buvo Stalinui 
perdaug nuolaidus: Sovietų Rusijai užleido Azijoje Kiniją su 
Indokinija, o Europoje — Balkanus su Baltijos valstybėmis. 
Churchillio siūlymas išvalyti Balkanus nuo vokiečių ir pro 
čia toliau veržtis į žemyną buvo atmestas, nes tada Balkanų 
nebūtų galėję užimti rusai ir komunistai jugoslavai. Būtų su- 
sidariusi bolševikam nepalanki padėtis Bulgarijoje, Rumuni- 
joje, Vengrijoje, Čekoslovakijoje, Lenkijoje ir Baltijos valsty- 
bėse. 


Baltijos valstybes konferencijoje užkliudžius, Charles E. 
Bohlenas rašo, kad Rooseveltas sutiko, jog Pabaltijo kraštai 
seniau ir neseniai dar (1940 - 41) buvo Rusijos dalimi, ir 
“juokaudamas pridūrė, kad nemanąs su Sovietų Sąjunga ko- 
voti, kai sovietų kariuomenė vėl okupuos tas sritis" (Dirva, 
1961 birželio 21). Tačiau Rooseveltas pastebėjęs, kad tautom 
turi būti leista pareikšti savo valią, jei ir ne tuojau, tai vė- 
lesniu laikų. Stalinas atsakęs, jog jam nesuprantama, kam 
toks klausimas keliamas, jei to nebuvo daroma, kai Pabalti- 
jo kraštai buvo valdomi carinės Rusijos. Taigi nepripažino 
Pabaltijo išskyrimo nei caristinės nei bolševikinės Rusijos lai- 
kais. Roosevelto galvojimas, kad po karo Stalinas sutiks su 

žmonių valios atsiklausimu, buvo arba naivus, arba norėjo su- 
švelninti Pabaltijo valstybių išdavimą, arba tikėjosi po karo 
Rusiją neišliksiant tokią stiprią, kad galėtų valdyti paverg- 
tas tautas. Žodžiu, Rooseveltas susilaikė pavergtuosius ginti, 
"Tuo būdu apsilenkė su Atlanto charta (1941), jo paties ir 
Churchillio paskelbta, kuria buvo žadama nedaryti jokių te- 
ritorinių pakeitimų ir siekti pavergtųjų išlaisvinimo. Roose- 
velto laikysena Teherano konferencijoje nesiderino nė su jo 
pareiškimu Amerikos Lietuvių Tarybai (1940 lapkričio 15): 
“Lietuvos nepriklausomybė tiktai laikinai užgniaužta. Ateis 
laikas, ir Lietuva vėl bus laisva. Tai atsitiks gal greičiau, 
negu jūs galite tikėti". Gi atsitiko taip, kad tos laisvės nėra 
nė po 20 metų, nes dar Teherane rusai buvo paskatinti grob- 
ti, ką tiktai jie gali. 


Dar nykesnė pasirodė Jaltos konferencija 1944 vasario 
4-11. Praėjus vos dviem mėnesiam, anie “trys didieji" vėl su- 
sitiko, bet šį Kartą nebe kokioje neutralioje žemėje, o Stalino 
valdomoje teritorijoje, Kryme. Bolševikinio diktatoriaus vieš- 
nagėje, savaime suprantama, negalėjo atsirasti kitokie susi- 
tarimai, Kaip tiktai paremti neteisingumu. Tuometinis JAV 
pasekretorius Edward R. Stettinius rašė, kad Jaltos konferen- 
cijoje “visiškai nepaisyta teisingumo, patveriančio prieš jė- 
gą ir esančio vienintele tvarkos atrama“ (E. R. Stettinius, 
Roosevelt and Russians, 1949). Nusileisdamas Stalino reikala- 
vimam dėl Lenkijos, Vokietijos suskaldymo ir apgrobimo, 
Jungtinių Tautų sudėties ir veto saugumo taryboje, didžių- 
jų valstybių vyravimo, belaisvių ir bėglių išdavimo — Roose- 
veltas stiprino Sovietų Rusiją: jos bolševikinei diktatūrai bei 
kraštui atidavė milijonus žmonių ir didžiąją dalį Europos. Su 
tuo nesiderino Jaltos deklaracija, kuria buvo pabrėžta ryž- 
tis siekti teisingos pasaulyje tvarkos, kad įsivyrautų taika ir 
laisvė, kad būtų pasitarnauta žmonių saugumui ir gerovei. 
Dėl to sakoma, jog Jaltos susitarimai yra patys veidmainiš- 
kiausi, kokie kada yra buvę istorijoje. Sovietų Rusijos veid- 
mainiavimas gerai žinomas ir suprantamas, bet sunku su- 
prasti, ko tikėjosi Vakarų sąjungininkai, pasikliaudami tik- 
tai Sovietų Rusijos “gera valia“ .. Lietuva toje vadinamoje 
“juodoje konferencijoje" (ji ir posėdžiavo prie Juodųjų ma- 
rių), tebuvo užsiminta viena proga, kai Stalinas pareikalavo 

Jungtinių Tautų sudėtin priimti visas “sovietines respubli- 
kas“ (16), o tarp jų ir Blatijos valstybes. Tegavo du balsus 
viršaus — Gudijos ir Ukrainos. Amerika nepripažino Baltijos 
valstybių įjungimo į Sovietų Sąjungą. Tatai, kaip vėliau ma- 
tysime, turėjo didelės reikšmės Baltijos kraštų bėgliam: iš- 
saugojo juos nuo mirties ir kančios Sibire. 


Kada karas Europoje artėjo prie pabaigos, tai Vakarų są- 
jungininkai, laikydamiesi Jaltos susitarimų, ne tiktai nesi- 
veržė toliau į rytus, galėdami lengvai užimti Berlyną su di- 
džia dalimi dabartinės Rytų Vokietijos, Čekoslovakiją ir visą. 
Austriją, bet dar atsitraukė ši užimtų sričių. Tokiomis aplin- 
kybėmis įvyko trečioji konferencija Potsdame. 


Potsdamo konferencijoje, prie Berlyno, 1945 liepos 17 — 
rugpiūčio 2, velionį Rooseveltą pakeitė Harry S. Trumanas, 
tapęs jo vietoje JAV prezidentu. Anglijoje po rinkimų į kon- 
servatorių vietą atėjo darbiečiai, tad jau konferencijos metu 
Churchillį pakeitė naujas premjeras Clement Attlee. Stalinas 
paliko savo vietoje su senu klastingumu ir bolševikine takti- 
ka — griebti, ką tiktai gali, nesiskaitant su jokiomis prie- 
monėmis ir jokiais susitarimais bei pažadais. Amerikiečiai te- 
benorėjo, kaip ir Jaltoje, kad Sovietų Rusija pažadėtų stoti 
į karą su Japonija, nors tai buvo nereikalinga, nes atominė 
bomba buvo sėkmingai išbandyta Potsdamo konferencijai 
prasidėjus. Nė tokio pranašaus ginklo Vakarų sąjungininkai 
nepavartojo paspausti Sovietų Rusijai, kad žlugtų ir bolševi- 
kinė diktatūra, kaip buvo jau dingusi fašistinė Italijoje ir 
hitlerinė Vokietijoje. Sovietų Rusija pradėjo karą su Japo- 
nija tiktai tada, kai buvo kritusios atominės bombos į Hi- 
rošimos (1945 rugpiūčio 6) ir Nagasaki (rugpiūčio 9) mies- 
tus. Po penkių dienų Japonija kapituliavo (rugpiūčio 14) be 
sovietų “pergalingosios armijos" paramos. Bolševikinis fron- 
tas Tolimuose Rytuose buvo sukurtas Jaltoje ir Potsdame, 
rodos, tik tam, kad Sovietų Rusijai tiesiog dovanai būtų su- 


ir Kinija, kurioje įstiprinta komunistinė diktatūra. Europoje 
komunistinės diktatūros naguose paliko Balkanai, išskyrus 
Graikiją, Vidurio ir Rytų Europa su rytine dalimi Vokietijos, 
apsupusios Berlyną. Vakarų sąjungininkai — JAV, Anglija ir 
Prancūzija — nepasidarė net laisvo sau kelio į Berlyną. Vo- 

kietijos sostinė buvo padalyta į keturius sektorius. Sutarta 
drauge valdyti nugalėtoji Vokietija, taip pat padalyta į ketu- 
rias zonas — amerikiečių, anglų, prancūzų ir rusų. Rusai bol- 
ševikai savo sektorių Berlyne ir rytinę Vokietijos zoną tuo- 
jau pavertė komunistine Rytų Vokietijos “respublika", suko- 
munistino ir kitas užgrobtas žemes — Albanijos, Bulgarijos, 
Rumunijos, Vengrijos, Čekoslovakijos, Lenkijos, nekalbant jau 
apie Baltijos valstybes, kurias buvo užėmę dar 1940-41 me- 
tais. Potsdame sutartas su Vakarų sąjungininkais bendradar- 
biavimas, kad būtų atstatyta po karo teisingesnė tvarka ir 
taika, bolševikų buvo nutrauktas, o laikinis pasidalinimas už- 
įmtomis sritimis paverstas pastoviu. 


Pastoviu dalyku Maskvos yra laikomos ir tos sienos, ku- 
rios tik laikinai pravestos Vokietijos rytinėje dalyje ir Bal- 
tijos erdvėje. Lenkijai buvo atimta dalis rytinių žemių, kurias 
pasiėmė Sovietų Rusija, o pridėta iš Vokietijos lig Neissės ir 
Oderio upių vakaruose ir dals vadinamų Rytprūsių. Siena 
pravesta tarp Aismarių, į pietus nuo Karaliaučiaus, ir Gol- 
dapės. Komunistinei Lenkijai paliko ir “Suvalkų trikampis“ 
su Seinais, Punskų, Suvalkais ir kitomis grynai lietuviško- 
mis vietovėmis. Kita dalis Rytprūsių, Mažoji Letuva, prijung- 
ta tiesiog Sovietų Rusijai. Bolševikai tų žemių nepriskyrė nė 
sovietinei Lietuvos “respublikai". Padarė tiesiog “rusiška že- 
me“, priveždami čia savo kolonistų ir surusindami kone vi- 
sus vietovardžius, kaip antai: Karaliaučių praminė Kalinin- 
gradu, Tilžę — Sovetsk, Gumbinę — Gusev, Eitkūnus — 
Černyševskoje, Stalupėnus — Nesterov, Įsrutį — čČernia- 
chovsk, Lazdynus — Krasnoznamensk, Pilkalnį — Dobrovolsk, 
Uosos upę — Pramaja, Gilijos — Matrosovo, Piliavą — Bal- 
tijsk ir tt. Vietovardžių darkymai rodo, kad Sovietų Rusija, 
gavusi Potsdamo konferencijoje Mažąją Lietuvą laikinajai 
administracijai, kol bus susitarta dėl visuotinės taikos, ryžosi 
tą lietuvišką gintarinį Baltijos pamarį paversti savo rusiška 
kolonija. Tai senas imperialistinės Rusijos siekimas, likęs ne- 
suvaldytas nė po antrojo pasaulinio karo, kuris pareikalavo 
tiek daug žmonių aukų. Sovietų Rusijos kolonijos ir kituose 
kraštuose dar labiau išsiplėtė. 

Mažosios Lietuvos lietuviai, atsidūrę vakarinėje Vokieti- 
jos dalyje, pamatę, kad Potsdamo konferencijos laikini su- 

sitarimai bolševikų daromi pastoviais ir jie kėsinasi į jų gim- 
tąją žemę visam laikui, pareiškė protestą. Mažosios Lietuvos 
Tarybos buvo išleistas toks memorandumas: 

“Mes, Mažosios Lietuvos atstovai, pasirėmę Atlanto Char- 
tos 3 straipsniu, pakartotinai pareiškiame savo tvirtą valią 
atsiskirti nuo Vokietijos ir susijungti su savo tautos kamie- 
nu bendroje Lietuvos valstybėje. 

“Mes kreipiamės į demokratines pasaulio vyriausybes 
prašydami: 

1. Paremti teisėtus ir teisingus lietuvių tautos reikala- 
vimus ir padėti jai išsivaduoti iš naujo rytų okupanto jun- 
go, kuris klastą ir smurtu, susitaręs su nacionalsocialistine 
Vokietijos vyriausybe (1939 rugpiūčio 23 ir rugsėjo 26 sutar- 
timis) išplėšė Lietuvos valstybei jos nepriklausomybę, atsta- 
tytą didelėmis visos tautos pastangomis ir aukomis, 

2. Atskirti Mažąją Lietuvą tokiose sienose: pradedant 
nuo Aismarių ties Rudkalniu, toliau einant pro Sipapolį, bai- 
giant Šventainiais ties Suvalkais, kad ji galėtų susijungti su 
išlaisvinta Didžiąja Lietuva. 

“Mes protestuojame prieš Sovietų Rusijos pasikėsinimus 
į Lietuvos žemes, į kurias jie jokių teisių neturi. 

“Mes tvirtai tikime, kad demokratinių valstybių vyriau- 
sybės ir tų valstybių visuomenė parems mūsų teisingą kovą, 
tuo atitaisydamos skriaudas, kurių istorijos eigoje daug 
kartų teko patirti lietuvių tautai iš germanų ir slavų pusės“. 

šį šaukimąsi teisingumo pasirašė Mažosios Lietuvos Ta- 
ryba 1946 lapkričio 6 Fuldoje, prie pat sovietinės zonos, ati- 
tvertos geležine siena, už kurios po karo buvo atsidūrę mili- 
jonai bėglių, palikusių be tėvynės. Tie, kurių rusai nespėjo 
susemti arba kurių neišdavė Vakarų sąjungininkai, rado lai- 
kinę prieglaudą už aksominės uždangos. 

Už AKSOMINĖS UŽDANGOS 


KARUI pasibaigus, prie geležinės uždangos, kuri ir toliau 
paliko, prisidėjo dar dvi naujos — bambukinė ir aksominė, 
Geležinė uždanga, atsiradusi, kaip žinome, po pirmojo pasau- 
linio karo bolševikam įsigalėjus Rusijoje, po antrojo karo dar 
labiau išsiplėtė ir tebesilaiko ligi dabar, skirdama nuo lais- 
vojo pasaulio Sovietų Rusijos naujai pasigrobtus Europoje 
kraštus — Pabaltijos valstybes, Lenkiją, Rumuniją, Bulgari- 
ją, Vengriją, Čekoslovakiją ir Rytinę Vokietiją. Bambukinė 
uždanga po antrojo karo apjuosė didžiąją Kiniją, kai joje 
įsigalėjo Komunistinė santvarka, likus laisvai tiktai Formozos 
salai, kurioje įsikūrė nacionalinės Kinijos vyriausybė. Geleži- 
nė uždanga išsilaikė ir pasistūmėjo žymiai giliau į Vakarų 
Europą, o bambukinė naujai atsirado ne be kaltės Vakarų 
ddžiųjų valstybių, laimėjusių karą, bet savo nuolaidžia komu- 
nistinei diktatūrai politika pralaimėjusių taiką. Dėl tokios 
“taikos" pirmaisiais pokario metais dar susidarė trečioji už- 
danga — aksominė, kaip ją pavadino šveicarų spauda (Die 
Tat, Zuericho dienraštis, 1949). Apie tą laiką ši uždanga pra- 
dėjo plyšti, kai masės bėglių iš Vakarų Europos pradėjo skirs- 
tytis į kitus kraštus. Kas buvo toji keista uždanga? 

Už aksominės uždangos atsidūrė masės žmonių, kurie bu- 
vo karo išginti iš savo krašto arba laisva valia pabėgę nuo 
bolševikų teroro. Tai vadinamieji “išvietintieji žmonės" (Dis- 
placed Persons, sutrumpintai DP, dypukai), kuriuos prancū- 
zai kartais pavadindavo taiklesniu “išrautųjų žmonių“ var- 
du (Deracinees), nes buvo iš savo gimtosios žemės prievarta 
išrauti ir nublokšti svetur. Lietuviškai, turbūt, geriausiai ir 
būtų pavadinti “išblokštaisiais" (plg. Dr. Pr. Gaidamavi- 
čius. Išblokštasis žmogus, 1951). Vieni iš savo krašto buvo iš- 

blokšti fizinės jėgos ir karo audros, kiti — teroro baimės. 
Niekas laisva valia savo krašto neapleido. Pavyzdžiui, iš- 
blokštuosius lietuvius Vokietijoje sudarė paimtieji prievartos 
darbam, kalintieji kalėjimuose ir koncentracijos stovyklose, 
sugaudyti ir įjungti į vckiečių kariuomenę, bėgzusieji nuo pir- 
mosios bolševikų okupacijos ir repatrijavusieji, kad išsivaduo- 
tų iš bolševikų vergijos, ir pagaliau — didelė masė pasitrau- 
kusiųjų nuo karo fronto ir bolševikų antrojo įsiveržimo. Vi- 
so tų išblokštųjų lietuvių Vokietijoje susitelkė apie 60,000. Tai 
buvo tik maža dalis tarp kitų tautų išvietintųjų, kurių su 
belaisviais buvo priskaitoma arti septynių milijonų. Tuojau 
po karo apie 6 milijonai grįžo i savo gimtuosius kraštus, o 
vienas milijonas liko už aksominės uždangos. 

Aksomine uždanga minėtas šveicarų laikraštis pavadino 
tą skurdžią ir beteisę padėtį, kurioje atsidūrė išblokštieji, ne- 
sutikę grįžti į savo kraštus, kuriuos apkėtė geležine uždan- 
za. Ne tam jie buvo savo gyvybę ir savo vaikus gelbėję, 
kad laisva valia kištu galvą po kūju ir priekalu. Sukišti į 
vokiečių kareivines ir barakus po keliolika žmonių vienon 
patalpon, atsitverdavo paklodėmis (“aksomu") arba popieri- 
nėmis dėžėmis. Buvo simboliška, kad toji masė nalaimingų 
žmonių atsirado tuščiuose vokiečių kareivinėse, kurios daug 
kur buvo sudaužytos ir apgriautos. Tai buvo tartum “nauja 
kariuomenė“, antibolševikinė, pasiryžusi geriau badauti ir 
mirti, negu grįžti į bolševikinę vergiją. Už aksominės uždan- 
gos buvo pratęsta su bolševizmu kova, kurią sustabdė Vakarų 
sąjungininkai, nugalėję vokiečius. 

Buvo norima bolševikam išduoti ir tuos likusius kovoto- 
jus, tarp kurių buvo daug liudininkų, kaip Maskvos diktatū- 
ra slėgė, terorizavo ir žudė jų kraštų žmones. Mat, dar Jaltos 
konferencijoje (1944 vasario 4-11) buvo sutarta repatrijuoti 
į savo kraštus vokiečių paimtus belaisvius, išvežtuosius dar- 
ban ar kitaip atsiradusius svetur. Vienas iš nutarimų buvo 
toks: 

“Sovietų Sąjungos visi piliečiai išlaisvinti JAV ar D. Bri- 
tanijos karinių jėgų, tuojau atskiriami ir, kol bus perduoti 
sovietų valdžiai ... laikomi specialiose stovyklose ir surinki- 
mo punktuose“ (žiūr. U.S. State Department. The Conference 
cf Malta and Jalta, 1945). 

Tokį pat pasižadėjimą Sovietų Sąjunga davė iš savo pu- 
sės — repatrijuoti belaisvius, bet nesiskubino jų paleisti; ji 
skubėjo gauti savo ir okupuotų kraštų žmones, ištrūkusius iš 
bolševizmo nagų. Gi vakariečiai tokiom sovietų užmačiom 
pradžioje buvo gana paslaugūs. 

Pirmiausia visi svetimšaliai atsidūrė karinės valdžios ži- 
nioje — amerikiečių, anglų, prancūzų. Kai tik vakariečių ka- 
riuomenė užimdavo kurį didesnį miestelį, tuojau per garsin- 
tuvus ir atsišaukimais buvo skelbiama, kad visi svetimšaliai 
turį rinktis į nuskirtą vietą. Tai buvo dažniausiai kareivinės 
arba laikinai pastatyti už miesto barakai, kuriuose iki tol gy- 
vendavo darbam suvežtieji, daugiausia rusai, ukrainiečiai, len- 
kai, čekai, slovakai. Prie jų prijungti iš kacetų paleistieji. 
Dauguma slavų, ypač rusų, lenkų, čekų ir serbų būriavosi 
grįžti, bet nemažai ir susilaikė, pasidalindami į dvi priešingas 
grupes. Kitų tautybių žmonės lūkuriavo, nėjo į stovyklas, aiš- 
kinosi savo padėtį su karine valdžia. Buvo priversti įsakymų 
ir grėsmės negauti nei maisto nei pastogės. Tuo būdu dar 
1945 gegužyje ir birželyje susidarė ištisas tinklas stovyklų 
amerikiečių, anglų ir prancūzų užimtose Vokietijos zonose. 

Karinei valdžiai svetimšalius į stovyklas telkti padėjo ir 
jų globą perėmė tarptautinė UNRRA organizacija (United 
Nations Relief and Rehabilitation Administration), kuriai pra- 
džią davė anglai, sušaukę Londone 1941 rugsėjo 4 sąjungi- 
ninkų konferenciją, bet savo darbą pradėjo tiktai už poros 
metų (1943 lapkričio 8). Tai organizacijai buvo pavesta pa- 
rūpinti nukentėjusiem nuo karo maistą, rūbus, pastogę, kū- 
rą, medicinos pagalbą, o taip pat rūpintis repatriacija, susiži- 
nojus su tais kraštais, iš Kurių žmonės buvo išblokšti. Pir- 
moji UNRRA konferencija įvyko Atlantic City, JAV, 1943 lap- 
kričio mėn., kur buvo sudarytos kelios komisijos ir priimtas 
10 milijonų dolerių biudžetas. Pinigai ir administracija vir- 
šūnėse buvo beveik išskirtinai amerikiečių. Vyriausiu direkto- 
rium kurį laiką (1946) buvo Fiorello H. La Guardia, italų 
kilmės amerikietis, buvęs New Yorko burmistras ir karo me- 
tu civilinės gynybos direktorius, stipriai rėmęs į stovyklas 
surinktųjų žmonių repatriaciją. 


“UNRRA direktorių suvažiavime Genevoje (Šveicarijoje, 
1946 vasarą), dalyvaujant vyriausiam direktoriui La Guardia, 

buvo nutarta visomis priemonėmis skatinti pabėgėlius repa- 
trijuoti. Po šio suvažiavimo UNRRA sukvietė Heidelberge (Vo- 
kietijoje) visų šalpos direktorių pasitarimą ir pareikalavo, kad 
jos visos savo veiklą derintų su repatriacijos akcija ... Rem- 
ti ir šelpti tik sutinkančius grįžti ir neteikti jokios pagalbos 
tiems, kurie atsisako repatrijuoti ... šalpos organizacijom pa- 
grasinta, kad jų veikimas bus suspenduotas, jei kuri jų ska- 
tintų pabėgėlius negrįžti ... Išimtis buvo nurodyta žydų tau- 
tybės pabėgėliams ... 

Prieš tokius UNRRA nurodymus ir priemones užprotesta- 
vo NCWC (National Catholic Welfare Conference, JAV kata- 
likų vyskupų šalpos organizacijos) egzekutyvinis direktorius 
prel. O'Boyle ir įgaliotinis Vokietijoje Francis J. Mayer, pa- 
reikšdami, jog tokiu būdu jie negalį raginti baltų ir Lenki- 
jos ukrainiečių grįžti, kur jų laukia vergija arba mirtis“ 
(žiūr. Balfo leidinį “Pirmieji dešimts metų“, Brooklyn, New 
York, 1954, 22 pusl.). Ir toliau Amerikos katalikai, o ypač lie- 
tuviai, vadovaujami Bendrojo Lietuvių šalpos Fondo (Balio), 
kuriam pirmininkavo dr. J. Končius, kėlė protestus prieš lie- 
tuvių repatriaciją. 

Kan. J. Končius dar 1945 rugpiūčio 3 kreipėsi į JAV ka- 
ro departamento civilinių reikalų viršininką gen. J. H. Hill- 
dringą, iš kurio gavo užtikrinimą (lapkričio 3), “kad į savo 
kraštus yra repatrijuojami tik tie, kurie patys pareiškė no- 
rą grįžti ... Niekas prievarta iš lietuvių nebus repatrijuoja- 
mas. Bet generolas nepaneigė buvus stovyklose įvykių, kurių 
metu sovietų agentai, atėję į stovyklas, ieškojo savo piliečių ... 
Lietuviai nėra laikomi Sovietų Rusijos piliečiais" (Ibd., 26 p.). 


Tas klausimas buvo iškilęs ir tarptautinėse konferencijo- 
se. Sovietų užsienio reikalų ministeris Molotovas Londone 
1945 vasarą reikalavo, kad Latvijos, Lietuvos ir Estijos bėg- 
liai tuojau būtų gražinti, kaip “sovietų piliečiai". Jam atsa- 
kyta neigiamai. JAV nėra pripažinusi tų valstybių inkorpora- 
cijos į Sovietų Sąjungą. Tada klausimas keltas Jungtinėse 
Tautose. Teisių komisijoje bolševikai įrodinėjo, kad nenorin- 
tieji repatrijuoti esą “karo nusikaltėliai ir išdavikai", kurie tu- 
rį būti atiduoti teismam tų kraštų, kuriuose jie “nusikalto"... 
Sovietai reikalavo, kad “stovyklose būtų įvykdyti areštai ... 
stovyklų administracija pavesta tokiem asmenim, kurie turi 

pasitikėjimą vyriausybių tų kraštų, iš kurių kilę gyvenantie- 
ji stovyklose (atseit, sovietam) ... neleisti veikti tautiniams 
komitetams ... nutraukti išvietintų asmenų keldinimą į ki- 
tus kraštus“ (Ibd., 27 p.). 

Tie sovietų reikalavimai — uždėti savo leteną visiem bėg- 
liam — Jungtinėse Tautose buvo atmesti dauguma balsų 1947 
spalio 18. 

Stovyklose jau buvo įvykę skaudžių dramų ir pakanka- 
mai paaiškėję, kad bolševikai siekia žmones pargabenti už ge- 
ležinės sienos. Tiktai žmonių aukos sustabdė tuos Žžmogžu- 
diškus kėslus, kuriems pirmais pokario metais buvo patelkia- 
mi ir amerikiečių kariai. Taip buvo apsupta, bolševikam per- 
duota ir išvežta didelė lenkų stovykla netoli Fuldos (Wild- 
fleckene). Ukrainiečiai buvo prievarta gabenami iš Kempte- 
no stovyklos Bavarijoje ir Mannheimo - Wuerttemberge. čia 
1945 rugsėjo 6 pasiliejo kraujas, vieniem besižudant, o į kitus 
šaudant, kai stengėsi iš stovyklos bėgti. Po tos tragedijos 
UNRRA vadovybei buvo uždrausta savo “repatriacijai" 
naudoti JAV kariuomenę. 

Lietuvius taip pat buvo apėmęs siaubas, kurį trumpai, 
bet ryškiai išsakė vienos moters laiškas savo giminėm Ame- 
rikoje. Ji rašė: “Pergyvenome bombas, badą, persekiojimus ir 
visokius kitus vargus. Mums trūksta drabužių, avalynės, na, 
ir maisto. Bet labiausiai mes prisibijom priverstino grąžini- 
mo į sovietų pusę. Jei Mus bandytų siųsti tenai, tai aš nu- 
sižudyčiau. Tai padarytų ir tūkstančiai kitų" (1945 liepos 13, 
Sandara). 

Man tuo metu teko būti Ingolstadto stovykloje, į kurią 
patekau iš Neumarkto apylinkės, kai užėjo amerikiečiai. 


INGOLSTADT yra Aukštutinėje Bavarijoje (Oberbayern), 
kairiajame Dunojaus krante, apie 80 km. į šiaurę nuo 
Muencheno, 45,000 gyventojų (1956). Miesto praeitis sena, 
siekianti IX amžių, kada čia buvo tik karališka vila, vadina- 
ma Aureatum ir Chrystopolis. Miestas pradėjo augti kiek vė- 
liau, pasidaręs Bavarijos - Ingolstadto kunigaikščio reziden- 
cija, kuriai 1312 suteiktos miesto teisės. Didelė gotikos bažny- 
čia su dviem aukštais masyviniais bokštais, pastatydinta 1425, 
dedikuota Dievo Motinai (Liebirauenmuenster, dabar su ste- 
buklinguoju švč. Marijos paveikslu). Universitetas įsteigtas 

1472, perkeltas paskui į Landshutą (1800) ir Muencheną 1826, 
nes ir Bavarijos kunigaikščių rezidencija jau buvo pasidaręs 
Muenchenas. Universitetui pradžioje vadovavo humanistai, o 
vėliau — jėzuitai, įsikūrę Ingolstadte 1508, gi 1555 įsteigę pir- 
mąją Vokietijoje savo kolegiją. Matyti, turėjo ryšius su Lietu- 
vos jėzuitais ir Vilniaus kolegija, jeigu Ingolstadte nuo XVI 
amžiaus pabaigos randame nemažai studijavusių Lietuvos 
didikų. 

Pirmasis iš lietuvių studentų buvo Eustachijus Tiškevi- 
čius (1577), Smolensko vaivados sūnus. Didelį garsą paliko 
Slucko kunigaikštis Aleksandras Gediminaitis, įsirašęs (1580) 
su 15 palydovų. Jam buvo dedikuotas vienas Ingolstadto 
universiteto kronikos tomas ir atpasakota jo giminės praeitis, 
siekianti Algirdo laikų. Kiek vėliau dar mokėsi Lietuvos kanc- 
lerio Leono Sapiegos trys sūnus (Mikalojus, Kazimieras ir 
Kristupas), Vilniaus vysk. Mikalojus Pacas ir k. (žiūr. A. ša- 
poka, Kur senovėje lietuviai mokslo ieškojo. židinys Nr. 11, 
1935). Gal kada Ingolstadto istorija rašys ir tai, kokius čia 
paliko pėdsakus išblokštieji “iš tolimos Lietuvos žemės“, kaip 
buvo pasakyta apie Slucko kunigaikštį Aleksandrą ("ex lon- 
gissime remota Lithuaniae terris“). 


Bavarijos kunigaikščiai dar buvo padarę Ingolstadtą tvir- 
tove (1535), kuri turėjo didelės reikšmės katalikų ir protes- 
tantų kovose XVI - XVII amž. Bavarija tada išliko katalikiš- 
ka. Katalikų apsigynimo lygai vadovavo grafas Johann von 
Tilly, kuris švedų karaliaus Gustavo Adolfo kariuomenės bu- 
vo Ingolstadte apsuptas (1632) ir mirtinai sužeistas; palaido- 
tas Dievo Motinos katedroje. Joje dar silsisi palaikai Jono 
Ecko, kuris vedė karštus disputus su Martynu Liuteriu (žiūr. 
L. Gemminger, Das alte Ingolstadt, 1936). Išgyvenęs dar Na- 
poleono laikais trijų mėnesių apsupimą (1800), kada prancū- 
zų gen. Moreau miestą užėmė ir sutvirtinimus sunaikino, In- 
golstadtas vėl atsistatė ir XIX amž. pabaigoje pasidarė pir- 
mos eilės tvirtovė. Išliko iki paskutiniųjų laikų, bet naujoje 
strategijoje jau neturėjo savo reikšmės. Paliko tik žymus 
mazgas geležinkelių, kurie šakojasi į Augsburgą, Muencheną, 
Nuernbergą, Wuerzburgą ir Ulmą. Tuose miestuose ir jų apy- 
linkėse buvo nemažai išblokštųjų lietuvių. Artimiausios sto- 
vyklos buvo Eichstaette ir Dilingene prie Dunojaus. 

Ingolstadte 1945 birželio mėnesyje buvo sutelkta apie 
7000 vadinamųjų išvietintųjų. Apgyvendinti kareivinėse, iš ku- 
rių geresnės buvo tvirtovės, prastesnės — pionierių. Lietuvių 
pradžioje dviejose stovyklose buvo apie 900, vėliau padaugė- 
jo arti 1000. 1945 metų pabaigoje antroji lietuvių stovykla, 
buvusi prastose pionierių kareivinėse, išskirstyta į 3 mažesnes. 
Didžiojoje paliko apie 600 lietuvių. Visos keturios lietuvių sto- 
vyklos tvarkėsi bendrai, turėjo savąjį komitetą. Kiek pame- 
nu, komitete dirbo Pr. Puronas, K. Banys, V. Aleknavičienė, 
B. Vosylius, J. Ramanauskas ir k. Sunkiausia jiem buvo 
tvarkyti patalpas. Pradžioje žmonės buvo sugrūsti po kelio- 
lika į vieną kambarį, po 2-3 šeimas su mažais vaikais, atsi- 
tvėrę paklodėmis ar kuo kitu. Tokia “aksominė uždanga“ ne- 
buvo sandari: vieni kitiem kliuvo, kliudė, neturėjo ramybės 
nei poilsio. Vienam kitam dėl to ir nervai pakriko, ištam- 
pyti sunkios bėgties, bombardavimų ir nesibaigiančio nerimo, 
kas bus toliau. 


Tokia padėtis pradžioje buvo daugumoje stovyklų, 
kuriomis buvo nusėta visa Vakarų Vokietija nuo Badeno eže- 
ro ligi Baltijos marių. Laimingesni tebuvo patekę į Wuerttem- 
bergo sritį, kur buvo apgyvendinti vokiečių iškraustytuose bu- 
tuose, bet už tai labiau užsitraukė vietinių gyventojų apmau- 
dą. Prancūzų zonoje buvo leista užimti buvusių nacių butus. 
Amerikiečiai savo zonoje buvo nuskyrę vienam asmeniui 4 
kv. metrus ploto, kai vokiečių įstatymai kaliniam reikalavo 
6 kv. metrų ploto. Apgriautose kareivinės lietuviai patys kū- 
rėsi, šiaip taip jas tvarkydami ir didindami gyvenamąjį plo- 
tą. (Plg. Vyt. Alseikos išsamų str. “DP", Lietuvių Enciklope- 
dija V 1955). 

Ingolstadte patalpų padėtis kiek pagerėjo, kai išsiskirstė į 
kelias stovyklas. Nuo 1946 metų pradžios, UNRRA vadovybei 
patvarkius, turėjome administracinį savo komitetą su stovyk- 
Jos vadovu. Vadovais buvo J. Stebulis, J. Tumas, A. švažas, 
A. Mieleška, A. Impulevičius, J. Remys. šiam teko po penke- 
rių metų stovyklos gyvavimą užbaigti (1950), kai prasidėjo 
masinė emigracija į užjūrius. Tais metais ir aš išvykau į 
Ameriką. 

Stovykloje per tuos penkeris metus buvome trys kunigai: 
stovyklos klebonas kun. Juozas Skirkevičius, gimnazijos ka- 

pelionas kun. Jonas Mockus ir aš — visi Vilkaviškio diece- 
zijos. Pamaldas ligi 1947 metų viduvasario laikėme buv. uni- 
versiteto bažnyčioje, o paskui — pranciškonų. Lietuvių susi- 
rinkdavo gana gausiai. Ateidavo ir vokiečių pasiklausyti lie- 
tuviško giedojimo. Lietuvių dvasinius reikalus ir kunigų skirs- 
tymą Vokietijoje ir Austrijoje tvarkė kan. Feliksas Kapočius, 
buvęs Prisikėlimo parapijos. Kaune klebonas ir dekanas, šv. 
Sosto paskirtas tautiniu lietuviam delegatu 1946 sausio 18. 
Prasidėjus didesnei emigracijai, lietuvių pastoraciniai reikalai 
perėjo vietos ordinaram, tačiau stovyklose, kur jų dar buvo, 
paliko lietuviai kunigai, o lietuvių sielovados reikalais toliau 
rūpinosi ir tebesirūpina kun. Alfonsas Bernatonis, kapucinas. 


Ingolstadto stovykloje man dar teko kurį laiką dirbti kul- 
turiniam reikalam komisijoje drauge su pulk. J. Tumu ir ra- 
šytoju L. Dovydėnu. Turėjau progos stebėti, kaip karo aud- 
ros išvarginti, išbadėję ir beveik beteisių žmonių padėtyje 
lietuviai išliko gajūs, veržiūs ir kūrybingi. Tuojau ėmėsi kul- 
tūros darbo, kurį buvo dirbę Lietuvoje, atsireęmdami nepri- 
klausomos Lietuvos tradicijomis, kurias buvo laužę okupacijų 
metu bolševikai ir naciai. Stovykloje veikė vaikų darželis, 
pradžios mokykla, gimnazija (40 mok. ir 13 mokyt.), įvairūs 
kursai. Kun. J. Skirkevičius buvo suorganizavęs chorą, kad 
gražiai pagiedotų bažnyčioje; vėliau perėmė vesti P. Vacber- 
gas. Didelio pasitenkinimo teikė dramos sambūris, kuriam va- 
dovavo Zuzana Arlauskaitė - Mikšienė, buvusi valstybinio Lie- 
tuvos teatro Kaune aktorė. Buvo suvaidinta V. Mykolaičio- 
Putino drama “Valdovas“, Kazio Binkio “Atžalynas", Petro 
Vaičiūno “Aušros sūnus“ ir k. Dramos sambūris vaidino ir 
gretimose lietuvių stovyklose. Veikė taip pat tautinių šokių 
grupė, skautai, ateitininkai, sportininkai, kooperatyvas, stu- 
dentam remti fondas. Buvo leidžiamas rotatorium biuletenis 
“Naujos Žinios“, gaunami kitose stovyklose leistieji laikraščiai 
ir knygos. Gyvai atsiliepta į visuomeninius reikalus, renkant 
aukas "Tautos Fondui ir Lietuvos Raudonajam Kryžiui. 


Panašiai buvo ir kitose stovyklose. Ypačiai buvo susirū- 
pinta savo jaunuomenės švietimu. Tam buvo sudaryta Vokie- 
tijos centrinė švietimo taryba. Yra išlikusios poros mokslo 
metų statistikos. 1945-46 mokslo metais vaikų darželių buvo 
71, vaikų 2143, auklėtojų 110; pradžios mokyklų 112, mokinių 

4087, mokytojų 327; progimnazijų 14, mokinių 502, mokytojų 
143; gimnazijų 20, mokinių 2442, mokytojų 435. 1948-49 moks- 
lo metais vaikų darželių buvo 61, vaikų 1935, auklėtojų 115; 
pradinių mokyklų 79, mokinių 3691, mokytojų 296; progim- 
nazijų 11, mokinių 354, mokytojų 128; gimnazijų 26, mokinių 
2404, mokytojų 487; specialių mokyklų 5, mokinių 213, moky- 
tojų 60. Gimnazijas 1945-49 metais baigė 908. Studentų 1947 
buvo 2184. Apie 200 iš jų studijas baigė daktaro laipsniu. 
(plg. “Žiburiai" Nr. 49, pranešimą švietimo reikalais Fellba- 
cho konferencijoje 1943 rugsėjo 22-23, ir Liet. Enciklop. V 
1955, 154-155 p.). šiam kultūriniam darbui mažai sulaukta pa- 
ramos iš stovyklų globėjų. šiek tiek atlygino mokytojus ir 
parėmė studentus. Didelis vargas buvo su vadovėliais, kuriem 
leisti reikėjo gauti leidimą, o 1948 metų vokiečių valiutos re- 
forma apsunkino ir finansiškai. Sunkios buvo ir gyvenimo s3- 
lygos, už kurias UNRRA ir IRO susilaukė pagrįstų priekaiš- 
tų, ypač dėl maisto ir patalpų. 


MAISTAS, nepaisant ankštų patalpų ir susidėvėjusios ap- 
rangos, liko opiausiu reikalu ir po karo. Į stovyklas buvo 
suvaryti gerokai išbadėję, nes Vokietijoje paskutiniais karo 
metais maisto trūkumas buvo labai skaudžiai jaučiamas: kor- 
telėm saikėtu maistu vos buvo įmanoma palaikyti gyvybę. 
Pirmom stovyklų dienom, galima sakyti, atėjo “velykos", kaip 
seniau Lietuvoje buvo sakoma po ilgo gavėnios pasniko. 
Amerikiečių kariuomenė apdalino savo maistu. Jo dar daugiau 
liko, kai kariuomenė pradėjo išvažinėti. Bet tai neilgai tru- 
ko. Perėmus stovyklas UNRRA organizacijai, maisto trūkumas 
ir vėl buvo pajaustas. 

Ingolstadto stovykloje mus kuri laiką maitino griežčių 
sriuba. Savo dažnumu pasidarė tokia šleikšti, kad nebuvo ga- 
lima imti burnon. Daug kas ją tiesiog pildavo žemėn. Vieną 
Suvalkijos ūkininką girdėjau sakant: “Jei kada ir galėsiu, 
griežčių daugiau neauginsiuų, o matydamas pas kitus — iš- 
daužysiu lazda“. Atpurtė ne tiktai dėl to, kad organizmas ne- 
pakentė besikartojančio vienodo viralo; jis buvo ir netinka- 
mai gaminamas, nemalonaus kvapo. Duonos, mėsos, riebalų 
ir kito maisto daviniai buvo maži. 

Vėliau paaiškėjo, kad didžiuliai maisto kiekiai nuo stovyk- 
lų buvo nusukami UNRRA administracijos: į ją prilindusių 

savanaudžių ir komunistų. Tuo maistu buvo spekuliuojama 
arba. nukreipiamas į komunistų užvaldytus kraštus. Ten buvo 
naudojamas ne tiek krašto žmonėm šelpti, kiek komunistinei 
vyriausybei stiprinti (Jugoslavijoje, Čekoslovakijoje, Lenkijo- 
je ir k.). 

Be to, bolševikam neprieinant prie stovyklų tiesioginiai, 
kad negrįžtančius susemtų, jie stengėsi pagiežą išlieti per sa- 
vo patikėtinius UNRRA administracijoje. Galimas daiktas, 
kad ir dėl to ši organizacija savo dienas baigė, kada pasi- 
baigė ir tiesioginis jos uždavinys — gražinti bėglius į savo 
kraštus. Negrįžtančių jau nebegalėjo priversti, o tokių buvo 
likęs apie milijonas. 


Jungtinės Tautos sudarė naują organizaciją, vadinamąjį 
IRO (International Refugee Organization), kuriai paskyrė už- 
davinį dar bandyti prikalbinti repatrijuoti arba pasirūpinti 
įkurdinti kituose kraštuose. IRO pradėjo veikti 1947 liepos 1. 
Ji dirbo sėkmingiau, bet taip pat ne be priekaištų. Ir čia 
paliko arba prilindo žmonių, ieškojusių savo naudos. Man pa- 
čiam teko nustebti pamačius, kad iš JAV atgabenti rūbai bu- 
vo pakeisti vokiečių karių drabužiais. Maistas taip pat nege- 
rėjo. Geresnis kiek buvo amerikiečių zonoje, prastesnis anglų 
it prancūzų. 


Baltų memorandume anglų parlamentui (“Mintis" Nr. 
40, 1947 balandžio 16) nurodyta, kad nuo 1946 balandžio mėn. 
iki 1947 balandžio mėn. maisto davinys sumažėjo dvigubai. 
iki 3 metų — 1213, iki 6 — 1509, iki 10 — 1775, jaunimas 
iki 20 — 1940, suaugusieji virš 20 — 1559, vidutiniškai dir- 
bantieji — 1775, sunkiai dirbantieji — 2590, ligonys — 3150. 
Dienos norma suaugusiam: duonos 383,9 gramai, kavos 4,3 
gr., krakmolo miltų 3,2 gr., mėsos 17,9 gr., sūrio 4,5 gr. mar- 
melado 16,1 gr., nugriebto pieno 0,107 litro, kruopų 32,1 gr., 
bulvių 357,1 gr., žuvies 17,9 gr. riebalų 8,9 gr., cukraus 3,9 
gr., daržovių 714 gr. Nė viena grupė negaunanti numatytų 
kalorijų kiekio, o vokiečiai dar skaito, kad 100 gr. duonos 
duoda tik 170 kalorijų, ne 245. Duona būna susmukus ir ne- 
dakepta, mėsa kaulinė. Kalorijų skirtumo susidaro visas ket- 
virtadalis. Stovyklose žmonės gauna tik pusę to, kas reikalin- 
ga. Pastebėta apie 18-20 procentų džiovininkų. Memorandu- 

me dar nurodyta, kad amerikiečių zonoje nustatyta 2000 ka- 
lorijų, o prancūzų — nuo 1700 iki 1800. 


Ingolstadto stovyklos biuletenis “Naujos Žinios“ 1946 bir- 
želio 2 paskelbė tokias UNRRA vadovybės nustatytas unci- 
jomis maisto normas vienai dienai: 1) suaugusiem mėsos, 
žuvies, sūrio etc. — 3 uncijas, 2) vaikam ligi 9 metų — 1,5, 
3) jaunimui ligi 17 .metų — 3; pieno miltelių — 1, 2, 2; 
kondensuoto pieno — 0, 10, 10; kiaušinių miltelių — po 0,33 
visiem; miltų (baltos duonos) — 10, 7, 10; kruopų — 1, 2, 2; 
žirnių — 2, 0, 0; sriubos miltelių — po 1 visiem; riebalų, 
sviesto — po 1; cukraus — po 1; šokolado — 0,5, 1, 1,; mar- 
melado — po 0,5; kavos, arbatos — ę,ž, , ę,ž; druskos — po 
0,48; bulvių — 8, 0, 8; daržovių — po 6, sausainių — 2, 0, 2. 
Viena uncija lygi apie 28,35 gr. Iš tų normų nedirbantieji 
gauna mažiau. Gi to paties biuletenio 1948 birželio 16 paskelb- 
tas toks vienos savaitės dirbančiam suaugusiam davinys: juo- 
dų miltų 210 gr., miltinių produktų 1045, makaronų 210, rie- 
balų, sviesto 342, cukraus 139, pieno miltelių 371, kavos 118, 
druskos 168, daržovių, kukurūzų 420, žirnių 420, mėsos 1080. 
Iš to matome, kad ankstyvesni amerikoniški produktai buvo 
keičiami vokiškais. Be to, daviniai dažnai keisdavosi — tai 
sumažėdavo, tai vėl pagerėdavo. 


Buvo žmonių, kurie skaudžiai išgyveno maisto trūkumą. 
Kiti, tarp jų ir aš, gaunamas cigaretes keisdavome į maistą 
arba rudenį į vaisius pas vokiečius. Kai kurie pradėjo gauti 
siuntinių iš Amerikos giminių. Paremdavo Balfas, ypač vais- 
tais, o savo įgaliotiniais, kurie aplankydavo, padėdavo įstaigo- 
se, nuo kurių priklausė stovyklų aprūpinimas. Lankėsi ir Bal- 
fo pirmininkas kan. J. Končius. Žinios sklido plačiau pasau- 
lyje, kad stovyklose uždaryti žmones, jau praėjus keleriem 
metam po karo, tebemarinami. 


Šveicarų laikraštis “Luzerner Neusten Nachrichten“ 1949 
rašė: “Mes negalim suprasti, kad IRO valdininkai, gaudami 
2-3 kartus didesnį atlyginimą, kaip atitinkami šveicarų tar- 
nautojai, sudarė tokias sąlygas DP stovyklose, jog tiesiog 
plaukai šiaušiasi. Kol tokia būklė trunka, negalima nuneigti, 
kad IRO administracijoje netinkami žmonės sėdi ne savo vie- 
toje. Kitaip, generaliniai direktoriai sų algomis, siekiančio- 

mis 40,000 šveic. frankų, arba jų pavaduotojai su 30,000 fr. 
būtų skubiai nuvažiavę į stovyklas ir ten įvedę tvarką“. 


Kitas šveicarų laikraštis, leidžiamas Zueriche, “Die Tai“, 
tais pačiais metais parašė straipsnį, pavadintą “Už aksomi- 
nės uždangos“. “Pasigirdo balsų, — rašė laikraštis, — tiesa, 
paskirų ir silpnų, kurie nori prasiveržti pro aksominę uždan- 
g3. Ji, panašiai kaip ir garsioji geležinė uždanga, nuo civi- 
lizuoto pasaulio akių dengia stovyklas, kuriose jau daugiau 
kaip penkti metai skursta milijonai žmonių, su pasigailėjimu 
vadinamų “Displaced Persons“". Iš tikrųjų, tai nėra “persons" 
(asmenys) tikra to žodžio prasme, bet tik objektai, kuriuos 
savavališkai valdo karališkai atlyginami pareigūnai ... Ir 
nors dalis Europos spaudos pakėlė balsą prieš IRO klaidas, 
bet nuostabu, kad iki šiol niekas nepasirūpino sužinoti pačių 
DP nuomonės ... O yra tiesa, kad tie DP maitinami labai 
skurdžiai ir gyvena labai kukliose patalpose. Vienu kambariu 
dalijasi kelios šeimos, perskyrusios ji skudurais arba vynioja- 
muoju popierium. Jau ištisi metai, kaip tose stovyklose su- 
kišti drauge gyvena chaose mokslininkai, menininkai, dvasi- 
ninkai, ūkininkai ir.darbininkai. Kokia nors dvasinė ar kito- 
kia veikla neįmanoma arba smarkiai kliudoma“ (cit. iš str. 
“Šveicarų spauda apie IRO ir DP stovyklas“, Lietuvis Nr. 
244-45, 1949 gruodžio 23). 


Savaime suprantama, kad bendri apibūdinimai niekada 
netinka ištisai bet kuriom gyvenimo sąlygom. Gerokai skyrė- 
si atskiros stovyklos, atskiros zonos ir atskiri asmenys bei 
šeimos. Buvo pakenčiamai apsitvarkiusių savo apsukrumų, bu- 
vo geresnių patalpų, net privačių butų kai kuriose vietose, 
ir geresnio maisto. Be to, reikia pripažinti ir tai, kad be 
UNRRA ir IRO pagalbos nežinia, kokion padėtin būtų atši- 
dūrę tie milijonai svetimšalių, kurie buvo užplūdę karo nu- 
vargintą ir sunaikintą Vokietiją, į kurią dar bėgo patys vo- 
kiečiai iš bolševikų užimtos rytinės Vokietijos. Vienoje tik 
Bavarijoje vokiečių statistika 1947 metais rodė 6.291.506 vie- 
tinių gyventojų ir 2.696.195 bėglių. Tiktai su JAV pagalba 
galima buvo išvengti didesnio skurdo ir tiesiog bado. Yra ži- 
noma, kad UNRRA tik iki 1946 metų Europos gyventojam iš- 
dalino 4,713,799 tonas maisto ir 280,734 aprangos. DP arba, 
kaip save tie išvietintieji lietuviai praminė, “Dievo Paukšte- 


263 


liai", tiesa, lesalo gaudavo nutrupėjusio, bet kada prie milži- 
niškos, tarptautinės labdaros organizacijos neprisiplaka ir 
žmonės savanaudžiai? 

Jei spaudoje prieš IRO pakilo balsai, tai jie turėjo dar 
kitą siekinį: paskubinti DP iškeldinimą iš Europos, nes pa- 
dėtis buvo laikoma nenormali. Karas jau buvo pasibaigęs, — 
taip jį suprato Vakarų Europos valstybės, — ir reikėjo likvi- 
duoti jo pasekmes. Reikėjo bėglius išskirstyti, kad palengvin- 
tų Vokietijos padėtį, kad bėgliai susirastų normalų gyvenimą, 
kad būtų likviduoti antibolševikinės veiklos židiniai, kuriuos 
sudarė stovyklos. Jos tebebuvo Sovietų Rusijos akyse rakštis. 
Kai DP nebuvo gražinti, reikėjo išbarstyti kitur. Tiktai tasai 
išbarstymas, prasidėjus emigracijai, nebuvo nieku geresnis 
Sovietų Rusijai. Po pasaulį pasklido liudininkai, kas ligi tol 
darėsi už geležinės sienos ir koks teroras ten paliko po dide- 
lių karo aukų. 

Stovyklose susikimšę žmonės buvo taip pat karo aukos, 
išblokšti iš savo krašto. Viltis, kad jų kraštai bus išlaisvinti, 
kad pralietas kraujas ir kančios nebus aptemdytos naujos 
vergijos, vis labiau temo. Laisvo kelio į gimtąjį kraštą nesi- 
matė. Žmonės tikrai pasijuto be vietos, “išvietinti", kaip įuos 
pavadino ne kas kitas, o sąjungininkų karinė vadovybė savo 
memorandume 1945. Vardas prigijo ir uždengė bėglių tautybę. 
Dar labiau ji turėjo būti uždengta prasidėjusios emigracijos. 
Nesavo žemėje ir tarp masės kitų žmonių ji turėjo išnykti. 
Visi tai jautė. Su sunkia širdimi registravosi Kelionėm, bet 
kitos išeities nebuvo, 


EMIGRACIJOS pirmosios kregždės pakilo dar 1946. Ang. 
lai pirmieji savo zonoje verbavo jaunas moteris darbam į 
ligonines. Beveik tuo pačiu metu belgai panoro savo anglies 
kasyklom gauti jaunų, pajėgių vyrų. Kanada pasiūlė miškų 
ir aukso kasyklų darbus. Tokios pasiūlos emigracijos Klausi- 
mo nesprendė, nes tai buvo daugiau panašu į “darbo jėgos 
prekybą", kaip teisingai pastebėjo Balfas (Pirmieji dešimts 
metų, 1954, 67 p.), tačiau emigraciją pajudino. Iškėlė klau- 
simą, kas gi ims mažiau pajėgius ir šeimas su mažais vai- 
kais? JAV registravo imigracijos vizoms pagal seniau nusta- 
tytas kvotas, kurios karo metu nebuvo išnaudotos. Lietuviai 
mažai galėjo pasinaudoti tomis kvotomis, nes jos buvo nedi- 

delės. Daugiau vilčių buvo išvykti gimusiem Rusijoje, bet ei- 
les greitai užpildė kitos tautybės ir ypač žydai. Reikėdavo 
laukti eilės, gi paduotieji prašymai kažkur “užsimesdavo“. 
Kai kurie vis dėlto išvyko, pasiremdami' Amerikos lietuvių 
sudarytais afidevitais. Vienos iš pirmųjų, nedarydamos žmo- 
nių atrankos, atvėrė savo duris Kolumbija ir Venezuela pie- 
tinėje Amerikoje. Tais pačiais metais JAV kongresas priė- 
mė įstatymą (Displaced Persons Acte of 1948), kuris dviejų 
metų laikotarpyje leido imigruoti 205,000 asmenim iš Vokieti- 
jos, Austrijos ir Ttalijos. Tada ir prasidėjo didžioji lietuvių 
emigracija į Jungtines Amerikos Valstybes. 


Čia nepaprastai daug padėjo Amerikos lietuvių šalpos 
organizacija Balfas, parūpinęs buto ir darbo garantijas 
34260 asmenim, o atvežęs 23.150, tarpininkaujant JAV kata- 
likų vyskupų labdaros organizacijai NCWC (National Catho- 
lic Welfare Organization). “Balfo Centro buvo sudarytas imi- 
gracijos ir įkurdinimo komitetas, kurio pirmininke buvo Ale- 
na Devenienė ir nariais Juozas P. Ginkus, Juozas B. Lauč- 
ka ir Bronė Spudienė ... Spaudoje, per parapijas ir orga- 
nizacijas nuolatos buvo raginama aprūpinti pabėgėlius buto 
ir darbo garantijomis ... Atvykusieji buvo Balfo pareigūnų 
sutikti uostuose, ten suteikta patarimų ir pasirūpinta jų nu- 
vežimu pas kvietėjus ... Pirmajame pabėgėlių transporte, 
kuris atvyko į Ameriką 1948 spalio 30 “General Black“ laivu, 
lietuvių buvo 148 asmenys“ (žiūr. Pirmieji dešimts metų. 
Balfo leidinys 1955, 68-71 p.). 

Kai pasklido žinia išplaukus tą “Juodąjį generolą“ su pir- 
mais imigrantais, vienas kitas ir pajuokavo: veža it kita- 
dos juodukus iš Afrikos ... Nebuvo jokios abejonės JAV vy- 
riausybės ir to svetingo krašto žmonių nuoširdumu padėti 
nelaimingiem žmonėm, bet aname juokavime būta ir tiesos: 
atvykusieji beveik iš pirmos dienos turėjo imtis paprasčiau- 
sio ir mažai atlyginamo darbo. Tuojau pasiekė mus pirmųjų 
išvykusiųjų laiškai ir įspūdžiai spaudoje. Vienas, išvažiavęs 
su trečiuoju transportu 1948 pabaigoje, rašė: 

“Dar kvais tau galva, kaip pagiriojančiam, ir žemė sup- 
sis po kojomis, Iyg dar būtum ant laivo blikties, o jau tu- 
rėsi atsakinėti: Aš labai džiaugiuosi čionai atvykęs ... At- 
vyksti čia gyventi, išsinešęs savo gyvybę, kaip žvakę rankose, 

per audras ir vėtras. Užpūsti ją galėjai ir namie arba spei- 
guotam Sibire. Mirti visur tas pats. O gyventi — ne. Nei 
čia nėra visiem lengva, o ypač tau, naujam “grinoriui". Ge- 
rai, jei pataikysi nutūpti į darbingą vietą ar turėsi praktiš- 
ką profesiją, Kuri pati ieško darbininkų. Greičiausiai turėsi 
pradėti iš pradžios, kaip Adomas ir Ieva. Juk tu antrą kar- 
tą išvytas iš rojaus, savo tėvynės, ir niekas tau jos nepakeis. 
Bet nenusimink — rojaus ant žemės niekur nerasi. Visur 
žemė įmirkusi žmonių prakaitu. Tu čia nemažai jo išliesi, 
kaip kraujo ir ašarų, kurios byrėjo visu tavo keliu. Būk pa- 
siryžęs viską ištverti, kaip iki šiol ištvėrei ... O gal tau ir 
labai seksis ir labai patiks šiame laisvės ir demokratijos 
krašte? Juk nuo nelaisvės bėgai ir laisvės ieškojai" (Žiburiai 
Nr. 31, 1949 IIT 24). 


Kitu atveju tas pats autorius informavo apie sunkumus 
gauti butą šeimom su mažais ar gausiais vaikais: “Nesava 
pastogė vaikam, kaip pamotė. Bet ir tokią sunku rasti, jei 
šeima prašoka trijulę arba tas trečias dar laksto su žindu- 
ku. Kai skaitau sąrašus atvykstančių tremtinių, vis žiūriu, 
kiek šeimos. Juo daugiau vaikų, juo geresni žmonės, kurie 
priima. Tokiam kvietėjui reikia ordiną duoti, nes jis turi 
nugalėti vaikų baimę, kaip siaubą, ir ryžtis atsisakyti pato- 
gumų. Patogumas čia yra gyvenimo dėsnis. O vaikai dažnai 
yra nepatogūs', kaip ir Dievo įsakymai“ (žiburiai Nr. 64, 
1949 VIII 13). 

Jau anuomet iš laiškų ir pusiau oficialių pranešimų bu- 
vo žinoma, kad kai kurie Amerikos lietuviai klebonai pri- 
glaudžia gausias šeimas arba tuos, kuriem trūko buto ir 
darbo garantijų. Balias savo dešimties metų apyskaitoje vė- 
liau pastebėjo: “Ypač daug palankumo atvažiavusiem paro- 
dė kun. J. Bakšys, Rochester, N. Y., kun. J. Jusevičius, 
Omaha, Nebr., kun. dr. A. Deksnys, St. Louis, Mo., ir kun. S. 
Morkūnas, Sioux City, Iowa. Jie yra priglaudę po keletą šei- 
mų pabėgėlių, dažniausiai tada, kai uoste paskutinę akimir- 
ką paaiškėdavo, kad atvykusieji neturi sustojimo vietos“ 
(Pirmieji dešimts metų, 71 p.). 


Jungtinės Amerikos Valstybės buvo tas kraštas, į kurį 
daugiausia lietuvių rūpinosi išvažiuoti ir daugiausia privažia- 
vo — apie 30,000. Atvykusieji kitiem tiesė kelią ir ranką. 

Balfo apskaitymu, apie 30 proc. buto ir darbo garantijų bu- 
vo sudaryta naujai atvykusiųjų lietuvių, gyvenusių už “akso- 
minės uždangos". Kiek didesni lietuvių skaičiai dar išvyko į 
Kanadą (7,700), tolimąją Australiją (5,000), artimąją Angli- 
liją (3,000), Venezuelą (2,000), Argentiną (800), Braziliją 
(700). Bet toji statistika, kaip ir bendras skaičius lietuvių 
(58,113), išemigravusių į įvairius kraštus, tėra apytikrė. 

Man teko iškeliauti į Ameriką 1950 vasarą, kai buvo 
likviduota Ingolstadto stovykla. Pasinaudojau dar pirmuo- 
ju JAV kongreso įstatymu, pasirašytu prez. Harry S. Truma- 
no. To įstatymo terminas baigėsi 1950 birželio 30. Nors ir 
buvo kalbama, kad bus pratęstas, nes Amerikos konsulatai 
nespėjo visų bylų sutvarkyti, — ir terminas iš tikrųjų nu- 
keltas ligi 1951 metų pabaigos, — bet buvau skatinamas ne- 
delsti. Išvykau į Muencheno pereinamąją stovyklą ruoštis 
kelionei ir tvarkyti dokumentus. Čia vėl prisiminė pirmosios 
stovyklų dienos. Didelėje kareivinių pastogėje buvo susikim- 
šę apie 200 žmonių. šį kartą nei audeklinių nei kitokių per- 
tvarų nebuvo. Žmonės nesiruošė gyventi, o iškeliauti. Akso- 
minė uždanga savo dienas buvo atgyvenusi. Už jos su di- 
deliu graudumu dar likosi paliegėliai, džiovininkai, nukaršę 
seneliai, kurių sveikatos tikrinimo komisija nepraledo. Muen- 
cheno pereinamoje stovykloje buvo susirinkę laimingieji iš- 
važiuojantieji. Būdami didelėje krūvoje ir neturėdami ką 
veikti, kai kurie ir naktimis lošė kortomis, kiti dainavo ar 
patylomis šnekučiavo. Jauteisi tarytum geležinkelio stotyje, 
belaukdamas karo metais vėlavusio traukinio. Nebuvo nei po- 
ilsio nei ramybės. Gerai dar, kad neilgai truko. Dokumentus 
jau betvarkant, buvau apgyvendintas mažam kambarėlyje su 
kitais trimis kunigais. Jis buvo per mažas keturiem, 0 vie- 
nas naktimis dar taip įsiknarkdavo, kad turėjome jį žadin- 
ti; bet vos tik užsnūsdavo, ir vėl drebindavo sienas ... Nų- 
vykau tada pas vieną kunigą už miesto. Rytais pargrįždavau, 
o vakarais vėl nueidavau. Buvo apie 2 km. kelio. Tatai man 
priminė Kybartus, kai buvau glaudęsis pas ukininką Opana- 
vičių. Tada apleidau gimtąją žemę, dabar turėjau apleisti ir 
Europą. 1950 liepos 12 buvau jau už Atlanto. 

TARP ATLANTO IR PACIFIKO 


AMERIKOS krantus pasiekiau antrąjį kartą, kai laivas 
sustojo New Yorko krantinėje. Buvo 1950 liepos 12. Buvo pra- 
bėgę lygiai 25 metai, kada pirmąjį kartą išvydau New Yor- 
ko dangorėžius. Įspūdis buvo didingas. Miestas savo dango- 
rėžių skiauterėm stiepėsi į dangų, it Kokie Šveicarijos kal- 
nai, po kuriuos laipiojau dar pirmojo Didžiojo karo metu. 
Lankiau ir daugelį didžiųjų Europos miestų. Jie visi gulėjo 
padrikę, palyginus su New Yorku. šis stovėjo, suspaustas 
siauram Manhattano pusiasalyje. Išlipau to pusiasalio kran- 
tan ir atsidusau: Dvidešimts penkeri metai ... 

Prieš tiek metų buvau atvykęs pas geruosius Amerikos 
lietuvius rinkti aukų statomai Vilkaviškio kunigų seminari- 
jai. Ir nepriklausomoji Lietuva tada statėsi, kurdama sa- 
vo laisvą gyvenimą. Kūrė jį taip pat Amerikos lietuvių gau- 
siom aukom. Daug kas pas juos keliavo, daug kas prašė. 
Ir aš kreipiausi, keliaudamas po Amerikos lietuvių parapijas 
ir kolonijas ištisus metus ir vieną mėnesį — nuo 1925 ru- 
dens iki 1926 metų artėjančios žiemos. Parsivežiau Vilkaviš- 
kio kunigų seminarijos statybai 20,000 dolerių. Tai didelis pi- 
nigas ir dabar, o dar didesnis jis buvo anuomet, palyginus 
su uždarbiais ir kainomis. Nepaprastai džiaugėmės, kai tie 
Amerikos lietuvių pinigai tiesė kunigų seminarijai pamatus, 
statė sienas, virto nauja Lietuvos kunigų auklėjimo įstaiga. 

Tai buvo anuomet. O dabar? 

New Yorkas tebestovėjo, kaip stovėjęs, keldamas į padan- 
ges dar naujų dangorėžių. Lietuva buvo kritusi. Laisvas jos 
gyvenimas dviejų didžiųjų kaimynų buvo sugriautas. Vilka- 
viškio kunigų seminarija užimta bolševikų, kurie daug jos 
auklėtinių kunigų nužudė ar nukankino. Aš buvau lai- 


268 


mingas vėl Amerikoje. Nebe aukų rinkti, o prieglaudos ieš- 
koti. Pažįstamas kraštas, bet kaip pasikeitę laikai, sąlygos ir 
net žmonės. 


Anuomet lankydamas lietuvių parapijas, jutau didelį 
paslaugumą ir šilumą. Būdavo, atvyksti į kurią kleboniją pas 
kunigus, tai maloniai priima, padeda kiek galėdami, pavėži- 
na į gretimą lietuvių koloniją. Per savaitę tekdavo aplanky- 
ti apie porą parapijų. Kad ir buvau maldautojas, bet buvau 
svečias, praeivis. Visi tai žinojo. 


Dabar pajutau dvelktelėjusį vėsumą. Klebonijose kunigai 
rodėsi santūresni ir atsargesni. Greitai supratau; nebeatvy- 
kau kaip svečias, o kaip išvietintas, kaip koks padegėlis, ku- 
riam reikėjo pastovesnės prieglaudos. Man pasidarė aišku be 
žodžių: tų lietuvių kunigų “dypukų" Europoje buvo nemaža. 
Jei čia suvažiuotų, būtų daugiau negu reikia. Ne plačiajai 
Amerikai, o lietuviškom parapijom, nes kiekvienas norėtų 
tarp savo žmonių palikti. 


Amerikos vyskupai buvo nutarę įsileisti tik tuos kunigus, 
kurie bus jų pakviesti. Kai tvarkiau dokumentus Muenche- 
no konsulate, iš manęs reikalavo tokio kvietimo. Gana ilgai 
užtruko, kol gavau. Kai kurie kunsulatai tokio formalumo 
nepaisė ir leido važiuoti paprastu afidavitu. Kada aš atsira- 
dau Amerikoje, lietuvių parapijos jau buvo priėmusios nema- 
žai naujų atvykėlių. Man teko apsigyventi pas kitataučius. 
Jo Ekscelencija vysk. Vincentas Brizgys man padėjo surasti 
vietą Peorijos vyskupijoje. Gerasis vysk. Joseph H. Schlar- 
man atsiuntė kvietimą, nuskyręs gyventi šv. Petro ir šv. Po- 
vilo lietuvių parapijoje Westville, Illinois. Atvykęs į Peoriją 
prisistatyti vyskupui, radau jį išvykusį į Romą. Buvo jau 
nebejaunas, Peorijos vyskupiją išvaldęs 20 metų. Mane malo- 
niai priėmė kūrijos kancleris Rt. Rev. Msgr. James B. Raidy 
ir palinkėjo geros sekmės Amerikoje. Jų pagalba aš vėl lai- 
kinai atsiradau tarp savųjų. Čia prasidėjo mano apaštalavi- 
mo darbas Jungtinėse Amerikos Valstybėse. 


WESTVILLE yra nedidelis Illinois valstybės miestelis, 
apie 128 mylios į pietus nuo Chicagos, Indianos pasienyje. 
Gyventojų virš 3497 (1960). Apie dešimtį kartų didesnis yra 
artimasis Danville. Yra plieno pramonė, anglių kasyklos ir 

ūkiai. Kitados anglių kasyklose dirbo tiek daug lietuvių, kad 
jie sudarė ir to miestuko valdžią. Anglių pramonei mažtant 
ir kasykloms užsidarant, lietuviai išsiskirstė, daugiausia išvy- 
ko į Chicagą. Susilpnėjo ir lietuvių parapija, įkurta 1897. 
Parapijos steigėjais buvo J. šlažas, A. Skinderis, K. Daujo- 
tas. Klebonavo kunigai J. Mašiotas, K. Ambrozaitis, J. Skrip- 
ka, A. Deksnis, P. Vanagas, A. Bistras, V. Ažukas, S. Bart- 
kus ir pora kitataučių. Man atvykus, klebonu buvo kun. Jo- 
nas P. Paukštis, kuris mane laikinai ir priėmė. Parapijai pri- 
klausė apie 400 lietuvių. Nelietuvių parapijoje, šv. Marijos, 
tuo pačiu laiku vikaravo kun. dr. Kazimieras Ruibys, kuris 
mane supažindino su įsikūrimo, gyvenimo ir darbo sąlygomis 
Amerikoje. Pragyvenęs apie devynis mėnesius, pažinau ir visą 
eilę mielų lietuvių. Čia įsikūrę, gimtojo savo krašto atmini- 
mui augino Lietuvos vaismedžius ir vaistažoles, kaip pelynus, 
rūtas ir K. Ir pati apylinkė primena Sūduvos lygumas. Man 
ir išvykus, paliko užsimezgusi pažintis, ypač su Laučkų ir 
Arkų šeimomis, kurios ir dabar man prisiunčia lietuviškų 
vaistažolių. 


Po devynių mėnesių vyskupas mane atkvietė į Peoriją. 
Westville liko rytuose už šimto su viršum mylių. Slinkau to- 
liau į vakarus. 


PEORIA savo didumu yra antrasis po Chicagos miestas 
Įllinois valstybėje, pusiaukelėje tarp Chicagos ir St. Louis. Į 
abu galus yra po 150 su viršum mylių. Miestas yra įsikū- 
ręs prie Illinois upės išsiplėtimo, vadinamo Peorijos ežeru 
(Peoria Lake), su stačiais krantais (apie 40 pėdų) plokščia- 
kalnyje, subanguotam kalvų. Yra labai gražių gamtos vaiz- 
dų, o pačiame mieste — erdvūs ir vėšlūs parkai, plačios 
alėjos, daug dailių namų. Čia subėga apie 14 geležinkelio 
ruožų. Labai įvairi pramonė, o aplinkumoje liūliuoja neuž- 
matomi javų laukai. Tai vienas iš didžiųjų JAV grūdų 
aruodų. Gyventojų su priemiesčiais 110,226 (1960). 


Į Peoriją patekau dėl Europos. Tiktai neseniai buvau iš 
ten iškeliavęs, kaip ir dauguma išblokštųjų. Gi vienas Peo- 
rijos kapelionas, kun. James Shaughnessy, panoro Europon 
nukeliauti. Išvyko 4 mėnesiam atostogų. Gal jam rūpėjo su- 
sipažinti ir su Europos vaikų prieglaudomis bei DP stovyklų 

vaikais, nes Peorijoje jis buvo Angelo Sargo vaikų prie- 
glaudos kapelionas. Prieglaudą laikė seserys juozapietės; tu- 
rėjo dar vaikų darželį ir pradinę mokyklą. Visa ta sodyba 
įkurta už miesto, labai gražioje kalvotoje vietoje. Čia buvo 
dar įsikūrusi Peorijos vyskupijos socialinės akcijos įstaiga, 
kuriai vadovavo Very Rev. Msgr. Gill Middletone. Tiek tasai 
garbingas prelatas, tiek ir seserys mane slaugiai globojo ir 
sušelpė. Čia palikau dar kurį laiką, kai kapelionas sugrįžo iš 
Europos. Buvo patenkintas kelione, bet dar labiau savo kraš- 
tu. Gi mano sveikatai Peorijos klimatas nebuvo palankus. 

Gyvenau vaikų darželio namuose, kur savo būstą turėjo 
ir vienas vengras, atvykęs į Ameriką prieš 45 metus. Jis man 
pasakojo, kad Jungtinėse Amerikos Valstybėse yra 11 vietų, 
kur gamta savotiškai žiauri. Viena iš jų esanti ir Peorija. 
Liepos mėnesį, iš tikrųjų, čia buvo giedra ir karšta, o nak- 
timis griaudė ir lijo. Dienomis temperatūra pasiekdavo 95 
laipsnių Fahrenheito, o naktimis — 85. Tvankoje ir šutroje 
negalima buvo užmigti. Atsisėdęs prie lango žiūrėdavau, kaip 
žliaugė lietus ir plūduriavo daržovės. Kyščiojo tiktai jų vir- 
šūnės. Tos nemigo naktys taip paveikė mano sveikatą, kad 
gydytojai galvojo prikibus prie manęs džiovą. Ir aš kiek su- 
sirūpinau, kadangi mūsų giminėje toji liga nebuvo svetimą. 
Tyrimai parodė tiktai išsekimą. žiemą buvau jau atsigavęs 
ir stipresnis. Sulaukęs 1952 pradžios, gavau paskyrimą ke- 
liauti dar toliau į vakarus — į Rock Island, Illinois vals- 
tybės pakraštį. 


ROCK ISLAND yra už 180 mylių į pietvakarius nuo 
Chicagos, prie Mississippi, didžiausios šiaurinės Amerikos 
upės, kurią vietos indėnai praminė “Vandenų tėvu“. Toji 
vieta garsi dar ir tuo, kad čia 19-to amž. pradžioje kovose 
su kolonistais amerikiečiais pagarsėjo indėnų vadas, vardu 
“Juodasis Vanagas"? (Black Hawk), puldinėjęs iš anapus Mis- 
sissippi upės. Atvykdavo pasiderėti su amerikiečių karo va- 
du gen. George Davenport. To generolo vardu dabar vadi- 
namas Iowos valstybės miestas kitoje Mississippi pusėje, prie- 
šais Rock Island. Tarp jų yra ilga (apie 3 mylių) upės va- 
goje sala, sujungta tiltais su trimis miestais: dviem kairia- 
me krante — Rock Island ir Moline, ir vienu dešiniajame 
— Davenport. Visi drauge vadinai “Trynais" (The Triplets). 

1960 metais turėjo 183.549 gyventojus. Rock Island — 
51.863. Jis yra nusidriekęs akmeniniu pusiasaliu, kurį suda- 
ro Mississippi ir nedidelis jos įtakas. Nuo Rock Island lai- 
vais galima plaukti iki pačios Meksikos įlankos (New Orleans) 


Rock Island miestan atvykau 1952 vasario mėn., kaip se- 
serų vizitiečių kapelionas. Peorijos vysk. Joseph H. Schlar- 
man, žinojęs, kad aš kitados studijavau ir gyvenau Šveica- 
rijoje, pramokęs ten vokiečių ir prancūzų kalbų, mane pa- 
skyrė tų seserų kapelionu. Seserys vizitietės įsisteigė Pran- 
cūzijoje, kur yra ir jų centras. Į Ameriką, Rock Island, at- 
sikėlė 19068. Vienuolyną pasistatė aukštam Mississippi kran- 
te, ir erdviai — užėmė apie 4 blokus, apsodintus medžiais, 
rezidencinėje miesto dalyje; pramoninė miesto dalis yra že- 
miau prie upės. Toje vienuolyno sodyboje, Villa de Chantal, 
gyveno apie 40 seserų. Vienos čia rezidavo, kitos buvo kan- 
didatės, trečios — mokytojos. Turėjo vaikų darželį, pradinę 
ir aukštesnę mokyklas. Aukštesnėje mokykloje (High School) 
mokėsi 300 mokinių. 


Gyventi buvo ramu ir smagu. Dideliame vienuolyno par- 
ke po medžius ir takus striksėjo voveraitės, nesibaidyda- 
mos žmonių, imdamos iš rankų maistą. Pavasariais ir vasa- 
romis priskrisdavo daugybė paukščių, atsirasdavo tūkstančiai 
žiogų. Gamta džiūgavo ir dainavo. Dienomis vieni žiogai gro- 
jo sutartinę savo sparnelių dūzgenimu, naktimis kiti traukė 
balsų. Rudenimis toji muzika pritildavo, užtat akį džiuginda- 
vo besikeičiančios spalvos. Gelsvi ir rausvi medžių lapai su- 
darė nepeprastai gražius vaizdus. Amerikoje, apskritai, ru- 
dens metas yra gražiausias. Vasaros karščiai praeina, bet ši- 
limos ir saulės dar pakanka. Gamta taip greitai nemiršta 
ir neapsitraukia liūdesiu, kaip Lietuvoje. Lietuvoje gražiau- 
si yra pavasariai, kurių čia beveik nepastebi: staiga stipriai 
įsaulėja ir užeina vasaros karščiai. Rock Islande vis dėlto 
buvo vėsiau, negu Peorijoje. Naktimis per kalvas papūsdavo 
“Vandenų tėvas“ ... Bet tai nebuvo tėviškė, palikusi toli už 
marių. Šešupė tėra lašas prieš Mississippi, bet tasai gimtojo 
krašto tyras vanduo buvo įsisunkęs į kraują iki širdies. Ji 
ilgėjosi lietuvių. 

Tame Mississippi krante — visuose trijuose miestuose, 
pridėjus dar ir ketvirtą East Moline — tebuvo kelios lietu- 

vių šeimos. Gausesniais būriais toliau Chicagos ir Omahos 
senieji lietuviai netraukdavo. O mane traukė didesni lietu- 
vių susibūrimai ir jų meniškos pramogos. Pasiilgęs lietuvių, 
pasileisdavau į Chicagą. Greituoju traukiniu kelionė truk- 
davo apie 3 valandas. Sustodavau Ciceroje pas prel. Igną 
Albavičių, Sūduvos dzūką nuo Lazdijų, šv. Antano parapijos 
kleboną, arba Marguette Parke pas prel. Jurgį Paškų - Paš- 
kauską, raseiniškį žemaitį, Marijos Gimimo parapijos kleboną. 
Maloni buvo ir viešnagė, ir lietuvių vakarai, kur susirinkda- 
vo ligi tūkstanties žmonių, ir pamaldos tartum Lietuvoje. 
Grįžęs į Rock Islandą, pasijusdavau dar labiau vienišas tarp 
kitataučių seserų, voveraičių ir žiogų. 


Vieną kartą, būdamas Chicagoje, pasukau ne į geležin- 
kelio stotį, o į aerodromą. Rock Islandą praskridau lėktuvu. 
Jis mane nešė į Pacifiko pakrantę. Tai buvo pirmoji mano 
kelionė padangėmis. Po 8 valandų jau buvau Los Angeles 
pas savo brolį Juozapą ir jo šeimą. Nesimatę buvome 30 
metų. Apsikeisdavome tiktai laiškais. Kas ligi tol buvo, daug 
pasakotis nereikėjo, bet kas toliau daryti? Mane kalbino per- 
sikelti, ir man patiko egzotinė gamta, sausas klimatas, gra- 
žus miestas. Jau per trumpą viešnagę pajutau, kad ir svei- 
katos atžvilgiu būtų geriau persikelti. Lietuvių buvo taip 
pat nemaža. Kai sakiau, kad lietuviai toliau Chicagos ir 
Omahos netraukė, neturėjau mintyje to šuolio, kurį sudarė 
apie 2.400 mylių tarp Chicagos ir Los Angeles. Dykumas per- 
šokę, atsidurdavo tarsi visai naujam pasaulyje. Ir tai buvo 
nesena lietuvių kolonija. 


Grįžau su mintimi persikelti į Kaliforniją. Gavęs kvie- 
timą kun. Jono Kučingio, šv. Kazimiero lietuvių parapijos 
klebono Los Angeles, turėjau dar išsirūpinti Peorijos naujo- 
jo vysk. William E. Cousins sutikimą mane išleisti, ir Los 
Angeles kardinolo James Fr. McIntyre — priimti. Abu man 
kliūčių nedarė. Išbuvęs penkerius metus Rock Islande, 1957 
birželio 13, savo vardinių dieną, po ilgos kelionės iš trauki- 
nio išlipau Los Angeles mieste, Kalifornijoje. 


CALIFORNIA, vadinama dar “Auksinė valstybė“ (Golden 
State), nusidriekusi Didžiojo vandenyno pakrante per 1000 su 
viršum mylių, ligi 1959 metų buvo vakaruose pati kraštinė. 

Man jau gyvenant Kalifornijoje, dar toliau į vakarus (už 
2000 mylių nuo Pacifiko kranto) įteisinta “Užmario valsty- 
bė" (Overseas State) — Havajų salos, vadinamos dar Pacifi- 
ko rojumi. Žmonės visada svajojo ir tebesvajoja apie rojų, 
ir tai, kas gražu bei kilnų, jo vardu vadina, nors savo gy- 
venimu ir santvarka kartais sukuria pragarą ir taip pat 
pramina “rojumi“, kaip bolševikai savo kolchozinę vergiją. 
Tiktai Dievo sukurtoji gamta, klusni Jo įsakymam ir graži, 
mus apgaubia tokiu žavėsiu ir malonumu, jog pajuntame ta- 
rytum prarastojo rojaus dvelkimą. 


Galimas daiktas, kad taip pasijuto ispanas Francisco de 
Ulioa, keliavęs 1539 Pacifiko pakrante, jeigu prisiminė saą- 
vo tautiečio Ordonez de Montalvo romaną (1510). Jame bu- 
vo rašoma apie nebuvėlę salą California, esančią dešiniaja- 
me Indo upės krante “netoli žemiškojo rojaus“ (Azijoje). 
Anuomet būta mados rašyti apie palaimaus gyvenimo rojiš- 
kas salas. Antai, ir anglas šv. Tomas Morus tada parašė są- 
vo garsųjį veikalą, pavadintą “Insula Utopia“. Tokia utopija 
buvo ir rašytojo Montaivos “California", kurią iš romano ke- 
liautojas Ulloa perkėlė į Pacifiko pakrantę Amerikoje. Maty- 
ti, šis pakraštys jam pasirodęs it koks rojus savo vėšlia tro- 
pine augmenija, prisisunkusia saulės žėrėjimo. Vardas prigijo, 
o žmones pritraukė tikėjimas ir auksas. Tai dvi priešybės. 
Bet kada žmonės be jų išsiverčia? 


Apie porą šimtų metų ispanai iš Meksikos stūmėsi Paci- 
tiko pakrante į šiaurę, bet kurtis galėjo tik ten, kur buvo 
daugiau drėgmės. Atogrąžų gamta vėšli ir derli tiktai tada, 
kai drėgna. Sausra viską naikina. Tai galima pastebėti ir 
važiuojant greituoju Pacifiko traukiniu, kai jisai artėja prie 
Kalifornijos ir rangosi kalnų pašlaitėmis tarp įdegusių dykų- 
mų. Sužaliuoja tarpukalnės, kur upokšniai pasiekia ir suvilgo 
kalnų papėdes ir slėnius. Važiuodamas 1952 vasarą, mačiau 
tokius žalius lopus, vieną kitą sodybą, besiganančius gyvu- 
lius lyg kokiose oazėse. Vanduo čia, it kraujas, viską gaivina. 
Dar daugiau žalumo pasirodo pralindus pro kalnų grandinę, 
už kurios prasideda lygumos, nusileidžiančios į Pacifiko pa- 
krantę. Bet tai jau žmogaus darbo vaisiai: dirbtiniu būdu 
drėkinami laukai, sodai ir daržai. Nieko kito nereikia, o tik 
vandens, kad augtų apelsinai, citrinos, vynuogės, persikai, žy- 

dėtų gėlės, stiebtųsi palmės, būtų ganiavos gyvuliam. Žemės 
gyvybei išlaikyti ir daugiau žmonių pritraukti savo metu la- 
bai daug padarė pranciškonai. 

Kalifarnijoje ispanai pranciškonai nuo 18-jo amžiaus vi- 
durio pradėjo kurti savo misijas. Per 60 metų jie įsteigė 22 
misijų stotis, pramindami jas daugiausia šventųjų vardais, 
kurie ir dabar paliko, kaip San Diego, San Francisco, San 
Mateo, San Pedro, Santa Ana, Santa Barbara, Santa Clara, 
Santa Maria ... Sakoma, kad važiuojant pro Kaliforniją ne- 
reikia imti į rankas maldaknygės: pakanka skaityti vietovar- 
džių vardus, ir atkalbėsi Visų šventųjų litaniją ... Tie ispa- 
nai pranciškonai rūpinosi ne tiktai šventais reikalais — ti- 
kėjimu, bet ir steigė plantacijas, drėkino upių vandeniu lau- 
kus, veisė sodus ir daržus, augino gyvulius, mokė tai dary- 
ti ir žmones. šis jų triūsas primena viduramžių pradžios be- 
nediktinus Europoje, o taip pat ir kitus vienuolius, kurie 
prie savo vienuolynų užveisdavo sodus ir daržus, geriau įdir- 
binėjo žemę, steigė mokyklas. Krikščionybė visada mina ta- 
kus kultūrai. Nevisada prasistiepusi kultūra talkina krikščio- 
nybei ir apskritai tikėjimui: gana dažnai jo pamatus ardo 
ir prislėgia. Kalifornijoje pranciškonam pagerinus gyvenimo 
sąlygas ir padaugėjus baltiem gyventojam, toji Pacifiko pa- 
krantė pasidarė Ispanijos provincija (1804), o paskui virto 
Meksikos dalimi. 


To tarpu ir amerikiečiai savo sienas stūmė per dyku- 
mas vis arčiau Ramiojo vandenyno, o jų laivai pradėjo lan- 
kyti Pacifiko pakrantę. Prasidėjo kivirčai, sukeliami Kalifor- 
nijoje apsigyvenusių amerikiečių “paribių" (frontiers). Jie no- 
rėjo būti po Jungtinių Amerikos Valstybių žvaigžde. Ameri- 
kos įtaka tada kilo, o Ispanijos ir Meksikos smuko. Kalifor- 
nija amerikiečių galutinai buvo užimta 1846, o po ketverių 
metų įteisinta, kaip atskira federacijos valstybė — 31. Gy- 
ventojų tada buvo apie 100,000. Dabar yra 15 su viršum mi- 
lijonų. Nė viena kita JAV sritis taip sparčiai neaugo. Ka- 
liforniją išugdė amerikiečių “emigracija" Amerikoje: nuvyk- 
ti iš Atlanto pakraščio prie Pacifiko buvo beveik sunkiau, ne- 
gu atvykti iš Europos į Ameriką. 


Ispanų pranciškonų vieton pirmiausia atsigrūdo susirgu- 
sieji “aukso drugiu“. Aukso ieškotojai sunaikino kai kurias 

plantacijas, įsteigė aukso kasyklas. Visiškai buvo sunaikintos 
plantacijos Kap. John A. Sutter'io, šveicarų kilmės amerikie- 
čio, kuris laikomas pirmu baltu “imigrantu" iš JAV. že- 
mės buvo gavęs iš Meksikos ir įsteigęs sodybą, vardu New 
Helvetia (Naujoji Šveicarija), prie dabartinio Sacramento, Ka- 
lifornijos sostinės. Joje dabar yra Fort Sutters muzėjus: to 
pirmojo kolonisto daiktai ir padargai, kokiais žemę dirbo, ve- 
žimai, arklių pakinktai, kambariai ir jų įrengimas. Daug kas 
labai panašu į senovinį Lietuvos ūkį. Sutteris negalėjo savo 
ūkio išlaikyti, kai užplūdo aukso ieškotojai, it koks amaras. 
Bet tas naujas amatas buvo pelningas. Tiktai vienoje Sut- 
terio apylinkėje per penkerius metus (1843 - 1853) aukso su- 
rasta 21 kartą daugiau, negu JAV ligi tol buvo jo prirankio= 
jusi visoje savo teritorijoje. Penkerių metų aukso krūva bu- 
vo vertinama vienu ketvirtadaliu milijardo dolerių. Toji auk- 
so ieškojimo karštligė ypač buvo apėmusi jaunus vyrus. Dau- 
gelį praturtino, bet ir pražudė, panardinusi baisiame morali- 
niame chaose, kada auksas buvo pavirtęs kone gyvenimo 
“sakramentu" ... Tvarka pamažu grįžo, kai iš Sacramento 
miesto Kalifornija buvo pradėta valdyti kaip atskira federa- 
cijos valstybė. Aukso gyslos kalnuose ir auksinis smėlis upių 
dugne greitai žmonių buvo aprankioti. Ir gerai, kad nevisa 
mūsų žemė yra auksinė — mirtume badu... 

Kalifornija dabar turi daugiau pelno iš žemės vaisių, ne- 
gu iš aukso, nors dirbamos ir drėkinamos žemės tėra koks 
dešimtadalis. Savo žemės ūkio gaminiais pralenkia visas ki- 
tas šio krašto valstybes. Rinkoje vyrauja įvairiausi šiltų kraš- 
tų vaisiai. Daug pelno teikia žibalas ir paskutiniu laikų pla- 
čiai išplitusi pramonė. Ji išugdė didelius miestus. Didžiausi 
yra Los Angeles ir San Francisco. 


LOS ANGELES miesto vardas yra ispaniškas. Meksikos 
gubernatorius Felipe de Neve 1781 prie šv. Petro (San Pedro) 
įlankos įkūrė nedidelį kaimelį ir jį pavedė Dievo Motinos glo- 
bai, pavadinęs El Pueblo de Nostra Senora la Reina de Los 
Angeles, t. y. Mūsų Valdovės Angelų Karalienės sodyba. To- 
ji sodyba ilgainiui išaugo į milijoninį miestą (be priemies- 
čių 2,5 mil. gyv.), gi vardas nutrupėjo ligi paskutinių dviejų 
žodžių — Los Angeles. šiandien šis “angeliškas miestas“ savo 
plotu yra pats didžiausias Jungtinėse Amerikos Valstybėse. 

Sulipę priemiesčiai išplėtė iki 500-600 kv. mylių, ir vis dar 
plečias. Tai sparčiausiai augąs didmiestis, ypač šokterėjes po 
paskutinio pasaulinio karo. Daug padėjo pagerėjęs susisieki- 
mas automobiliais ir lėktuvais ir išsivysčiusi nauja pramonė. 
Viena savo dalimi Los Angeles apima garsųjį Hollywoodą — 
pasaulinį filmų gamybos centrą. 


Vakaruose miestas atsišlieja į Didįjį vandenyną, o rytuo- 
se atsiremia į aukštus Kordiljerų kalnus, kurie ilga kraipy- 
ta grandine nusidriekia visu Pacifiko pakraščiu. Ispanai šiuos 
kalnus praminė “Virveliniais" (Cordilleras). Kaip kiekviena 
virvė gali tikti geram ir prastam reikalui, taip yra ir su 
šiais kalnais prie Los Angeles. Gera, kad vasaromis jie su- 
laiko dykumų kaitrą, o žiemomis — šiaurės speigus. Klimatas 
pasidaro vienodesnis, neturįs labai didelių atmainų ir svyra- 
vimų. Tačiau yra prasta, kad toji pamario kalnuota siena 
(Coast Range) nepraleidžia giliau į žemyną miglų, vėjo at- 
nešamų iš vandenyno. Ūkanos (fog) susitelkia viršum mies- 
to, prisisiurbia automobilių ir fabrikų dūmų (smoke) ir su- 
daro vadinamus “smogus" (smoke and fog). Jie graužia akis, 
nesveiki yra ir plaučiam. Bet gimsta vis naujų sumanymų, 
kaip tuos smilkalus išvaikyti. Dabar juos vėjas užneša ir vė- 
jas pragena, kai papučia nuo kalnų. Pūsdamas nuo vandeny- 
no, kada nėra ūkų, padvelkia malonia vėsuma. 


Oras apskritai gražus, malonus ir sveikas. Dienos beveik 
ištisus metus saulėtos, skaidrios, dangaus skliautas švelniai 
žydrus. Saulėtomis dienomis vaiskiai matomi ir tolimieji kal- 
nai, kurių kiauterės iškyla ligi 8000 pėdų. Žiemą viršūnėse 
matomas sniegas, kurio mieste niekada neiškrinta. Kalnų pa- 
pėdėse, kiek žemiau, telkšo ežerai, apaugę spalvingomis pu- 
šimis su ilgais spygliais. Vėjelio ošinamos nuteikia malonia 
ramybe. Girdisi vandens čiurlenimas nuo stačių šlaitų. Yra 
mineralinių versmių. Žmonės suvažiuoja pasigydyti ir pasil- 
sėti. Kiti patraukia į Pacifiko vandenis, jei būna per šilta. 


Saulė retai pasislepia — gal tiktai keliolikai dienų per 
metus. Įdienojus spinduliai krinta beveik stačiai ir prišildo 
iki 100 su viršum laipsnių, bet kaitra prakaito nesunkia, nes 
yra sausa. Naktimis atvėsta ligi 60 - 70 laipsnių. Lietūs pra- 
sideda nuo spalio ir protarpiais vilgo žemę ligi balandžio. Ta-- 
da viskas sužaliuoja ir sužydi, net ir kalnų šlaitai apsikloja 

gėlėtu kilimu. Nuo gegužio iki spalio paprastai būva sausra. 
Kai pristinga drėgmės, viskas leipsta ir vysta, paruduoja. 
Gėlės ir vejos apie namus laistoma, o sodai, daržai ir lau- 
kai drėkinami iš kalnų atvedamu vandeniu. 


Mieste yra daug erdvės ir žalumos. Namus ir vilas gau- 
bia palmės, kiparisai, kaktusai, levandos ir kiti atogrą- 
žiniai bei dekoratyviniai augalai, įvairios gėlės, tvenkiniai. 
Nuo vienos ar kitos kalvos attodo, kaip bekraštė ugnies jū- 
ra. Išsiskiria aukštesni pastatai, bet jų nedaug: visas miestas 
guli prilipęs prie žemės, kad pasipurčiusi nenukrėstų. Aukštų 
pastatų neleidžiama statyti (pražšokti 45 pėdas); tėra tik ke- 
lios išimtys. Tai miestas be dangorėžių, bet plačių gatvių ir 
alėjų, gausių parkų, kurie užima apie 5000 akrų plotą. Di- 
džiausias yra Griffitho parkas Hollywoode. 


HOLLYWOOD ligi 1903 metų buvo atskiras miestukas 
šiaurinėje Los Angeles apylinkėje, prie kūgio pavidalo kal- 
no, atsiskyrusio nuo kitų. Jo pašlaitės ir kitos kalvos, apau- 
gusios bugenių krūmokšniais, davė tam miesteliui vardą, ku- 
ris kartais klaidingai lietuviškai verčiamas “šventmiškiu". Bu- 
geniai (holly, bet ne holy — šventas) yra neaukšti medu- 
kai, tarp 20 ir 30 pėdų, amžinai žali, diržingų stangrių lapų 
su balksva apačia; lapai yra pailgi ir karpyti, uogų kekės 
dažniausiai rausvos. Amerikoje ir kitur Kalėdų metu buge- 
niais puošiamos bažnyčios ir namai. Bet tatai jiem šventumo 
nepriduoda, kaip ir Hollywoodui, kur dar prieš pirmąjį karą 
pradėjo kurtis filmų gamybos pramonė. Tam labai palankus 
sausas, giedras ir saulėtas klimatas. Hollywoodas dėl to pa- 
garsėjo, Kaip kino žvaigždžių miestas, pasaulyje plačiau žino- 
mas už Los Angeles. Išpopuliarino ne tiktai filmai, bet ir ki- 
no artistų nedrovus gyvenimas, jų dažnos skyrybos, paplitu- 
sios ir į platesnę visuomenę. Kino filmai ir prie jų dar pri- 
sidėjusi televizija turi taip pat didelės neigiamos įtakos Ame- 
rikos jaunuomenei. Jei Hollywoodo vardas kai kam sugesti- 
jonuoja šventumą, tai tame Los Angeles priemiestyje nėra 
meno šventovė, bet grynas biznis, spekuliuojąs žemais žino- 
nių jausmais. 


Pirmieji nebylūs filmai pradėti gaminti 1911 Nestoro 
bendrovės. Toliau technika tobulėjo, bendrovės keitėsi ir kū- 

rėsi naujos, išsivystė garsiniai ir spalvoti filmai. Amerika jų 
pagamina apie 80 procentų viso pasaulio produkcijos. Dau- 
giausia gamina Hollywoode ir jo apylinkėse — Culver City, 
Universal City, Burbanke. New Yorkas užima antrąją vietą. 
Kino artistai, gaudami pasakiškus atlyginimus, sukūrė pra- 
bangią savo rezidenciją Beverly Hills su puošniomis vilomis 
ir parkais. 


Šis vaidybinio meno miestas, turis apie 200,000 gyventojų, 
turi dar senovinio graikško pavyzdžio teatrą, vadinama Hcl- 
iywoodo “Dubeniu" (Hollywood-Bowl). Tai atviroje gamtoje, 
tarp kalnų, įrengtas amfiteatras, kuriame gali susėsti iki 
20,000 žmonių prieš didelę estradą. Čia būna ne tiktai kon- 
certai, bet ir iškilmingesnės pamaldos, pvz., Velykų metu. Tą 
dubenį supa parkai. Hollywoode taip pat yra didžiausias Los 
Angeles miesto Griffitho parkas su observatorijos bokštu ir 
planetariumu. Prie jo prisišlieja šv. Kazimiero lietuvių parapi- 
jos centras. 


Hollywoode lietuviai pasidarė žinomi pirmojo Didžiojo ka- 
ro metais (1914), kai čia buvo susuktas filmas iš lietuvių iš- 
eivių gyvenimo ir darbo Chicagos gyvulių skerdyklose. Tai 
aprašė amerikietis Upton Sinclair savo apysakoje “Džiunglės" 
(The Jungle). Filmas buvo pagamintas pagal romaną. Upton 
Sinclair 1906 metais buvo pasiųstas į Chicagos skerdyklas, 
kaip vyriausybės inspektorius. Jis kovojo už didesnį socialinį 
teisingumą ir skurdo panaikinimą. Tuo pagrindu 1934 dar 
statė savo kandidatūrą į Kalifornijos gubernatorius, bet ne- 
praėjo. Jei būtų praėjęs, Kalifornijoje mažai būtų užtikęs jo 
aprašytų lietuvių net ir didžiajame Los Angeles mieste. Te- 
buvo kelios šimtinės. Apie tą laiką Hollywoode dirbo iš Lie- 
tuvos atvykęs aktorius ir režisorius Juozas Vaičkus. Kiek vė-. 
liau savo laimę bandė gražuolė Ieva Paulekiūtė, lietuviškųjų. 
vakarų vaidintoja, tačiau pagarsėjo ne vaidyba, o vedybomis. 
ir skyrybomis su milijonierium Winthropųu Rockefelleriu 
(Mrs. Bobo Rockefeller). Dabar yra iškilę Jokūbas šernas. 
(Jack Sernas), sūnus Vasario 16 akto signataro, kanadietė 
lietuvaitė Rūta Kilmonytė (Ruta Lee), kurios tėvai yra 
iš dzūkiškųjų Daugų apylinkės, Laurynas Skinkys (Laurence 
Harvey), kilęs iš Žemaitijos, Robertas Jurgaitis (Harland), 
Amerikos lietuvis. 

LIETUVIŲ kūrimosi Kalifornijoje tiksli data nežinoma, 
nes ir tas Ramiojo vandenyno pakraštys pirmiesiem lietuvių 
imigrantam mažai buvo žinomas ir dar mažiau prieinamas. 
Pasiekę Amerikos krantus, pasilikdavo Atlanto pakrantėje, 
tuojau įsikibę į sunkų darbą, laikydamiesi didesniam būryje 
ir nedaug ten uždirbdami, kad galėtų keliauti. Vien laiško 
pasiuntimas (pusės uncijos), kol dar nebuvo pravesti gele- 
žinkeliai, atsiėjo penkis dolerius arba pusė tiek, kiek savai- 
tėje uždirbdavo paprastas darbininkas. Geležinkeliai iš vidu- 
rio Amerikos į Kaliforniją atvesti tiktai 19-jo amžiaus pabai- 
goje: Southern Pacific 1877 ir Santa Fe 1885. Dviejų ruožų 
konkurencija kelionę papigino, ir tada galėjo į Kaliforniją 
nuklysti vienas kitas lietuvis, ieškodamas laimės, nuotykių ar- 
ba asmeninio saugumo. 


Kai 1905 - 1906 metais Los Angeles mieste įsteigta Su- 
sivienijimo Lietuvių Amerikoje (SLA) kuopa, pirmasis orga- 
nizacinis vienetas, lietuvių tebuvo 25 tarp 300,000 gyventojų. 
Visi buvo atsikėlę iš rytinio pakraščio. Tiesiai iš Lietuvos pra- 
dėjo atvykti apie 1909 metus. Bet dar 1915 metais Pacifiko 
pakrantėmis keliavęs kun. Jurgis Jonaitis, tada Omahos lie- 
tuvių klebonas, Kalifornijoje lietuvių rado labai mažai. Dau- 
giau atsiranda tiktai tarp pirmojo ir antrojo pasaulinio ka- 
ro. Antrojo karo pradžioje (1940) buvo jau virš 800 tiktai 
Los Angeles mieste, Kur lietuvių daugiausia ir kūrėsi. Labai 
sparčiai lietuvių skaičius ėmė augti po antrojo karo. Nema- 
žai atsikėlė iš Chicagos, ypač senesnio amžiaus, nusikreipę nuo 
Floridos, kur vykdavo atostogauti ir gyventi iš pensijos. To- 
kiu metu jau ima šlyti sveikata, o Kalifornijos sausas kli- 
matas yra jai palankesnis, negu drėgmės prisisunkusioje Flo- 
ridoje. Bet labiausiai lietuvių skaičių Los Angeles pakėlė nau- 
jieji ateiviai — iš savo krašto išblokštieji, kaip ir aš. Man 
čia atvykus (1957), buvo sakoma, jog lietuvių Los Angeles ir 
aplinkoje esama tarp 5 ir 6 tūkstančių. Naujieji ateiviai 
smarkiai išjudino lietuvių kultūrinį gyvenimą, kuriam dide- 
lės paskatos turėjo lietuvių parapijos įsteigimas. 

Lietuvių parapijos steigimu buvo pradėta rūpintis jau 
nuo 1930-31 metų. Tas reikalas ypač parūpo Juliui J. Biels- 
kiui, žemaičiui nuo Tytuvėnų, atvykusiam į Ameriką dar 1908 
metais. Čia mokslus beeidamas ir pirmojo karo užkluptas, jis 

labai veikliai įsijungė į kovą už Lietuvos nepirklausomybę, bu- 
vo Amerikos Lietuvių Tarybos įgaliotiniu, lankėsi šveicarijo- 
je ir Lietuvoje, pirmajam Didžiajam karui besibaigiant, ap- 
važinėjo daug lietuvių kolonijų Amerikoje, rinkdamas aukas 
nuo karo nukentėjusiem ir populiarindamas Lietuvos nepri- 
klausomybės idėją. Paskui dirbo Washingtone lietuvių infor- 
macijos biure, buvo Lietuvos karinės ir finansinės komisijų 
nariu, suorganizavo pirmąjį Lietuvos konsulatą JAV (1923) ir 
buvo konsulu (iki 1926). Nors aukštuosius mokslus buvo bai- 
gęs, studijuodamas Hartforde, Washingtone ir New Yorke, bet 
teisės studijų pagilinti dar nuvyko į Los Angeles universite- 
tą. Čia rado kelis šimtus lietuvių, kurių nuotaikos buvo 
drumsčios ar bent drumsčiamos Amerikoje susidariusios ko- 
mMunistinės srovės, priešingos nepriklausomajai Lietuvai. Prie- 
šišką akciją tarp lietuvių varė “Vilnies" (Chicagoje) ir “Lais- 
vės" (Brooklyn, New York) komunistiniai dienraščiai ir apie 
juos susitelkusios draugijos. Toji priešiška akcija plačiai bu- 
vo varoma ir kitose lietuvių kolonijose, bet susidurdavo su 
didesniu pasipriešinimu lietuvių parapijų bei draugijų ir ki- 
tomis patriotinėmis lietuvių organizacjomis. Los Angeles 
mieste ilgai lietuvių parapijos nebuvo, tai nebuvo kam nė 
telkti ramesnių ir savo kraštą tikrai mylėjusių žmonių. Atsi- 
lankius 1931 kun. Pranui Garmui, buvusiam lietuvių parapi- 
jos klebonui Sheboygan, Wisconsino valstybėje, dr. Juliaus J. 
Bielskio bute įvyko pasitarimas, kuriame dar dalyvavo akto- 
rius Juozas Vaičkus, Antanas Malinauskas, Juozas Strungis 
ir k. Nors buvo sudarytas komitetas parapijai kurti, o kun. 
Pr. Garmus turėjo ilgą visuomeninio ir religinio darbo paty- 
rimą dar iš Lietuvos, bet tie pirmieji žingsniai nebuvo leng- 
vi, vaisių greitai nedavė dėl nemažos dalies lietuvių nepalan- 
kumo, ir kun. Pr. Garmus išvyko į Pennsylvaniją. Vėliau dar 
bandė parapiją organizuoti senukas kun. Juozas Halaburda 
įr kun. Fabijonas Kemėšis (1936), bet ir jie tvirtesnių užuo- 
mazgų nesudarė. Kun. Fab. Kemėšiui, nėra abejonės, būtų pa- 
vykę nugalėti visas kliūtis, žinant jo energiją ir organizaci- 
nius gabumus, kuriais jis plačiai pasireiškė rytiniame Ameri- 
kos pakraštyje, kurdamas draugijas, dirbdamas parapijose ir 
spaudoje, bet buvo nukviestas Lietuvon užimti profesoriaus 
pareigų Dotnuvos žemės Ūkio Akademijoje. Dar buvo užkly- 

dęs kun. Juozas Janilionis (1938), pravažiuodamas į Pietų 
Ameriką, lankėsi Los Angeles arkivyskupijos kurijoje, bet per 
keletą savaičių daug ko negalėjo pasiekti. Vėliau tik spau- 
doje kėlė lietuvių parapijos steigimo reikalą. 


Parapijos steigėjo vardas atiteko prel. Juliui Maciejaus- 
kui, ilgamečiui švėkšnos klebonui (1899 - 1937) ir dekanui, to 
žemaitijos miestelio ugdytojui, švietėjui ir statybininkui: pa- 
statė mūrinę bažnyčią, namus' gimnazijai, kurią pats įkūrė 
ir globojo, įsteigė bendrabutį, prieglaudą su ūkiu, ligoninę. Tie 
pastatai ir įstaigos išaugo prel. J. Maciejausko triūsu ir di- 
džia dalimi Amerikos lietuvių aukomis. Tam tikslui daug kar- 
tų važinėjo į Ameriką, ją gerai pažino, buvo apkeliavęs ko- 
ne visas lietuvių kolonijas. Bet dideli darbai sudarė ir dide- 
lių rūpesčių, kurių jau nebepakėlė senyvas amžius (artėjo 
70 metų) ir anuomet pro pasaulį ir pro Lietuvą prasiritusi 
ūkinė depresija. Telšių vysk. Justino Staugaičio atleistas iš 
Klebono pareigų, paskiriant jam parapijos ir Lietuvos vyriau- 
sybės pensijas, sumanė dar kartą aplankyti Jungtines Ame- 
rikos Valstybes. 

Devintąjį kartą perplaukė Atlantą, atvykęs į New Yorką, 
kur 1938 buvo surengta pasaulinė paroda su įspūdingu Lie- 
tuvos skyrium. Važiavo ir daugiau lietuvių į tą parodą, ir ne- 
be vienas paliko už Atlanto, prasidėjus antram pasauliniam 
karui (1939). Pasiliko ir prel. J. Maciejauskas. Pasiliko, bet 
nesilsėjo: lankė lietuviškas parapijas, vedė misijas, pavadavo 
atostogų metu lietuvius klebonus. Viešėjo ir pas kun. Juozą 
Jusevičių, Omahos lietuvių kleboną, dzūką iš Kalesninkų, Vil- 
niaus krašto. Jisai prikalbino siekti Pacifiką, Los Angeles, ir 
bandyti kurti naują parapiją — Omahos “kaimynę" už pus- 
antro tūkstančio su viršum mylių, už dykumų ir kalnų, izo- 
liuotam nuo kitų lietuviškųjų kolonijų pasaulyje. 


Los Angeles miestą prel. J. Maciejauskas pasiekė 1940 
metais ir prisistatė vietos arkivyskupui John J. Cantwell. 
“Su prelatu, ir dar senu, ilgų kalbų negali būti, — rašoma 
šv. Kazimiero parapijos apžvalgoje. — Jam buvo leista klau- 
syti išpažinčių ir, susitarus su kurios nors bažnyčios klebo- 
nu, retkarčiais padaryti lietuviams pamaldas“ (žiūr. Los An- 
geles šv. Kazimiero lietuvių parapijos dešimtmetis, 1951). 
“Prelatas įsikūrė prie šv. Povilo bažnyčios, Washington Blvd. 

ir Bronson St. kampo. Tos bažnyčios klebonas leido lietu- 
viam turėti pamaldas po bažnyčia salėje. Pirmosios pamal- 
dos buvo labai paprastos. Tik keletas žmonių. Prelatas pasa- 
kė ilgą pamokslą, ypač ragindamas, kad kitą sekmadienį dau- 
giau susirinktų ... Atsirado ir choro branduolys, kuriam va- 
dovavo Bronė Starkienė ... Po trijų mėnesių gaunamas įsa- 
kymas išsikraustyti iš bažnyčios pogrindžio; mat, per garsiai 
giedama ir trukdoma kitiem melstis“. Prelatas tada “kreipė- 
si į vengrų kleboną kūn. M. Lani ... Būdamas labai palan- 
kus lietuviams, mielai sutiko, nors tam trūko ir vietos ir 
laiko". 

Bet kampininkauti ir pas gerus žmones yra sunku. Pre- 
latas “randa parduodamą 9-nių kambarių namą (2511 Third 
Ave.), kurį būtų galima perdirbti ir įrengti laikinę lietu- 
viams bažnytėlę, ir dar būtų apsčiai vietos pačiam gyventi". 
Besiteiraujant tam namui rinkti pinigų, sukilo kitas pogrin- 
dis — tasai, kuriam lietuviškųjų parapijų steigimas dūrė šir- 
dį ir kitose lietuvių kolonijose. Beveik kiekviena Amerikos 
lietuvių parapija savo pradžioje susidūrė su užgaulia nekata- 
likiškų organizacijų ir spaudos akcija. Los Angeles lietuvių 
visuomenėj taip pat buvo paskleista piktų kalbų ir prasima- 
nymų. Labiausiai plūdosi komunistinė lietuvių spauda, gi tuo 
pačiu metu išsijuosusi gyrė bolševikinę Sovietų Rusijos oku- 
paciją Lietuvoje. Tačiau prel. J. Maciejauskas dėl to rankų 
nenuleido, susilaukė ir taikos. “Viktorija Masiliūnaitė ... suti- 
ko kun. Prelatui paskolinti pinigų. Pridėjęs dar savo, sudarė 
6000 dolerių, ir minėtas namas buvo nupirktas“. 


“1941 metų birželio 1 d. buvo pašventinta pirmoji lietu- 
vių bažnyčia ... Pamaldos buvo vengrų bažnyčioje, iš kur po 
pamaldų visi vyko į bažnytėlės pašventinimo apeigas, kurias 
atliko pats tuometinis Los Angeles arkivyskupas J. Cantwell. 
Ji buvo dedikuota šv. Kazimierui. Arkivyskupas buvo nu- 
stebintas nemažu lietuvių būreliu. Pamaldų metu pasirodė ir 
lietuvių choras, kuris, Bronės Starkienės ir Jean Gražytės va- 
dovaujamas, gražiai giedojo... Arkivyskupui padarė gilų įspū- 
dį ... Išreiškė gilų savo pasitenkinimą ir davė žodinį leidi- 
mą organizuoti lietuvišką parapiją“. 

Savoje bažnytėlėje buvo įrengta 70 sėdimų vietų, bet pra- 
džioje nei jų visų neužpildė. Ir aukos savo religiniam ži- 

diniui išlaikyti buvo labai jau skurdžios. “1941 metų birže- 
lio 8 d., pirmąjį sekmadienį po bažnytėlės pašventinimo, su- 
rinkta bažnyčioje $6.31...7. Parapijos atramos lietuvių visuo- 
menėje buvo dar labai silpnos. 


Prel. J. Maciejauskas ėmėsi lankyti Los Angeles lietuvius, 
kalbindamas ateiti į lietuviškas pamaldas ir jungtis į savą 
parapiją. Patirdavo nemažai nemalonumų bei išįjuokų, bet tu- 
rėjo kantrumo ir atlaidumo. “Jautė, kad tie žmonės negali 
būti tokie; jie yra suvedžioti, juos reikia susigrąžinti". Tam 
tikslui daug pasitarnavo kun. Jonas Kidykas, S. J., kilęs iš 
žemaičių Kalvarijos šventovės, atvykęs iš Chicagos, kur tel- 
kėsi lietuviai jėzuitai, karo sulaikyti Vakarų Europoje ir 
Amerikoje. Kun. J. Kidykas “sekmadieniais ir kitomis pro- 
gomis sakydavo pamokslus bažnytėlėj, o šiaip dienomis lan- 
kydavo lietuvius namuose ... Visa tai pajudino žmonių s3- 
žines, privertė juos pasvarstyti. Netrūko nė atsivertimų“. 
Tikinčiųjų lietuvių skaičius daugėjo, parapija augo. 

Prel. J. Maciejauskas dar ėmėsi laiškais ir spaudoje ra- 
ginti Amerikos lietuvius keldintis į Los Angeles. “Ta. misija 
jam puikiai pasisekė ... Susilaukė gerų padėjėjų, vyrų ir mo- 
terų, kurie ir šiandien, kartu su vietiniais, su didele ištver- 
me ir atsidavimu dirba savo Bažnyčios ir Tėvynės labui". 


Tėvynė buvo atsidūrusi antroje žiaurioje bolševikų oku- 
pacijoje (1944). Vokietijoje dešimtys tūkstančių lietuvių bėg- 
lių, kaip matėme, pateko į skurdą ir vargą. Dar iš savo var- 
go neišbridusi, jauna Los Angeles lietuvių parapija atjautė 
tuos išblokštuosius lietuvius. Jiem paremti prel. Maciejausko 
rūpesčiu 1944 spalio 15 įsisteigė Balfo 13 skyrius, vienas iš 
pirmųjų. Jau kitais metais prel. J. Maciejauskas “gavo vys- 
kupo leidimą padaryti visoje arkidiecezijoje rūbų ir maisto 
rinkliavą ... Prelatas važinėjo po klebonijas ir visa, kas bu- 
vo surinkta, gabeno į savo garažą, kur buvo pakuojama ir 
siunčiama tremtiniams ... 1945 metais mažytė Los Angeles 
lietuvių parapija tremtinių šelpime užėmė trečią vietą viso- 
je Amerikoje". 

Bet tasai triūsas atsiliepė prel. J. Maciejausko sveikatai; 
jis jau artėjo prie 80 metų. Ištiktas paralyžiaus, mirė po tri- 
jų mėnesių — 1947 gegužės 14: palaidotas Kalvarijos kapi- 
nėse. Jį lydėjusieji 100 automobilių rodė, kiek jau buvo iš- 

augusi lietuvių parapija, palyginus su pirmomis pamaldomis 
savoje bažnytėlėje prieš šešerius metus. 


Prel. J. Maciejauskui dar besergant, naujuoju klebonu 
1947 balandžio 11 buvo paskirtas kun. Jonas Kučinskas - 
Kučingis, velionies parapietis, atsikviestas vikaro pareigom iš 
Vokietijos 1946 liepos 27. Kun. J. Kučingis, gimęs 1908 gruo- 
džio 23 šnypšlių km., švėkšnos parapijoje, mokėsi švėkšnos 
“Saulės" progimnazijoje, įsteigtoje prel. J. Maciejausko (1919), 
"Torino saleziečių kolegijoje (Italijoje) ir Telšių kunigų semi- 
narijoje. Kunigu įšventintas 1937 birželio 6, metus laiko bu- 
vo Šilalės progimnazijos kapelionu ir parapijos vikaru, 1938- 
39 Milano Jėzaus širdies universitete studijavo sociologijos ir 
pedagogikos mokslus. Grįžęs Lietuvon, karui prasidėjus, buvo 
Lietuvos kariuomenės kapelionu, šilalės klebonu ir Telšių 
gimnazijos kapelionu, išgyvendamas sunkią pirmąją bolševi- 
kų ir paskui vokiečių okupaciją. Nuo antrosios bolševikų 
okupacijos pasitraukęs į Vokietiją, čia buvo Nasgenstadte se- 
serų vienuolyno kapelionu, ėjo vokiečių parapijos klebono pa- 
reigas ir toje Rottenburgo vyskupijoje rūpinosi lietuvių bėg- 
lių dvasiniais reikalais. Prieš atvykstant kun. J. Kučingiui į 
Los Angeles, pirmuoju vikaru buvo kun. Kazimieras Mala- 
kauskas, antruoju kun. Jonas Tamulis, atvykęs iš Australi- 
jos (1946), į kur neužilgo vėl grįžo. Toliau vikarais yra bu- 
ve kun. Lionginas Jankus, kun. Vacius šiliauskas, kun. An- 
tanas Bučmys, kun. Antanas Valiuška. Kun. J. Kučingiui 
klebonaujant, įgyta dabartinė parapijos nuosavybė ir pasta- 
tydinta nauja bažnyčia. Pirmoji bažnyčia buvo parduota uk- 
rainiečiams katalikams 1948 m. 


Dar velionis prel. J. Maciejauskas buvo susirūpinęs nau- 
jos bažnyčios statyba ir nužiūrėjęs prikti sklypą, bet “1947 
metų rudenį buvo rasta parduodama presbiterijonų bažny- 
čia bei klebonija 2704 St. George St. ir sklypas 100 x 170 
didumo šiaurinėje Hollywoodo dalyje ... Naujoji vieta buvo 
žymiai didesnė ... Bažnyčioje galėjo tilpti apie 600 žmonių“. 
Naująją bažnyčią pašventino prel. Mykolas Krušas, šv. Jur- 
gio lietuvių parapijos Chicagoje klebonas. Bet “nors dabar 
parapija ir turėjo žymiai daugiau vietos, bet jai trūko sa- 
lės". Buvo nutarta statyti visai naują bažnyčią, o pirktąją 
iš presbiterijonų paversti sale. Tam tikslui pripirkta kita tiek 

žemės ir pradėtas vajus naujai bažnyčiai statydinti. 1951 
rugsėjo 16 nauja “bažnyčia buvo beveik visai baigta, ir tą 
dieną su didelėmis iškilmėmis buvo atlaikytos pirmosios pa- 
maldos naujoje bažnyčioje“. 


Naujos bažnyčios “bokšto vietoje yra didoka kryžkelės 
koplytėlė su šv. Kazimiero statula. Dešiniajame bažnyčios šo- 
ne, viršuj kunigų zakristijos, yra nedidelis bokštas, Kalifor- 
nijos misijų stiliaus varpinė. Bažnyčios portalą puošia origi- 
nalaus didumo Aušros Vartų Švenč. Marijos paveikslas, pa- 
darytas iš terakotos ir aplinkui išpuoštas tokios pat medžia- 
gos plytelėmis, išraižytomis lietuviškais ornamentais ... Di- 
džiosios durys — lietuviško namo durų derinys ... Visi lan- 
gai — vitražai apvesti lietuviškomis tautinėmis spalvomis, 
vaizduoja sopulingosios ir garbingosios rožančiaus dalių pa- 
slaptis ... šalia didžiojo altoriaus yra šiluvos Stebuklingo- 
sios Mergelės Marijos vitražas". Naujoje bažnyčioje yra 400 
sėdimų vietų apačioje ir 80 prie vargonų. Pašventinta 1951 
spalio 14 Los Angeles arkivyskupo, dabartinio kardinolo Mc- 
Intyre". (Tekstas kabutėse imtas iš leidinio “šv. Kazimiero 
liet. parapijos dešimtmetis", Los Angeles, 1951). 


Antrajame dešimtmetyje šv. Kazimiero lietuvių parapija 
Los Angeles dar labiau išaugo. “1954 metais buvo nupirktas 
keturių butų namas, kuriame įrengta patogi klebonija. 1955 
metais didelė parapijos geradarė ir fundatorė Agnes Gilienė 
savo namą (2901 Griffith Park Blvd.) perleido parapijai. Jos 
name buvo įkurdintos šv. Kazimiero seserys, o senoj kleboni- 
joj ... atidarytas vaikų darželis ir nuo 1957 — pirmasis 
pradžios mokyklos skyrius. 1958 įsigijamas šešių butų namas, 
kuriame įrengiama pastovi ir erdvi klebonija, o prieš tai tu- 
rėtos klebonijos patalpos perleidžiamos vienuolynui. 1959 me- 
tais „.. nugriauta senoji klebonija ir A. Gilienės namas, į 
kurio vietą ... pervežtas dabartinis seselių namas, pripirktas 
dar vienas sklypas mašinoms pastatyti ir pastatoma nauja 
moderni Kalifornijos stiliaus penkių klasių mokykla ... Ne- 
tolimoj ateity mokykla bus praplėsta iki 8 klasių ... Para- 
pijai priklauso 850 lietuvių šeimų ir 71 nelietuvių“ (žiūr. 
Los Angeles šv. Kazimiero parapijos “Lietuvių Žinios" 1961 
Nr. 10). 

Parapija turi dar erdvę ir puikią salę, kuri 1956 buvo pa- 

grindinai atremontuota ir praplėsta. Joje būna . dažni Los 
Angeles lietuvių susirinkimai, minėjimai, vakarai ir koncer- 
tai. Apie šv. Kazimiero parapiją telkiasi kone visas šios ko- 
lonijos lietuvių veikimas. Jisai ir pasidarė gyvesnis, tiktai pa- 
rapiją įsteigus. 


Kiekviena parapija telkia žmones ne tiktai religiniam, 
bet ir kultūriniam darbui. Lietuvių parapijai svetur dar rū- 
pi ir tautinis darbas. Kai lietuvių tauta dėl antrojo pasau- 
linio karo atsidūrė svetimųjų nelaisvėje, gi nemažai lietuvių 
iš savo gimtojo krašto buvo išblokšta, Los Angeles šv. Ka- 
zimiero parapijoje, Kaip matėme, pirmiausia buvo suorgani- 
zuotas šalpos darbas — įsteigtas Balio skyrius, kuriuo rūpi- 
nosi dar prel. J. Maciejauskas. Netrukus tiem išblokštiem lie- 
tuviam prireikė dar kitos paramos — padėti iš Europos atsi- 
kelti į Ameriką, parūpinant buto ir darbo garantijas. Tam 
tikslui prie parapijos sudarytas tremtinių įkurdinimo komi- 
tetas — kun. J. Kučinskas - Kučingis, Br. Starkienė ir An- 
tanas Skirius. Parapijos patalpos buvo pirmoji sustojimo vie- 
ta. Tuo būdų atvyko apie 84 šeimos (iki 1951), vėliau ir 
daugiua. Tarp atvykusiųjų į Los Angeles lietuvių šiai kolo- 
nijai teko garbė sulaukti Vasario 16 akto signataro prof. My- 
kolo Biržiškos bei jo šeimos. Ginuo 1939 Los Angeles mies- 
te dar veikia Lietuvos konsulatas; konsulu yra Julius J. 
Bielskis. 


Naujieji ateiviai įnešė daug gyvumo į Los Angeles lietu- 
vių organizacinį veikimą. Prie senesnių draugijų, kurias apie 
1947 metus įsteigė kun. J. Kučingis, kaip Lietuvos Vyčiai, šv. 
Vardo Draugija, Amerikos Lietuvių Katalikių Moterų Sąjun- 
ga, Lietuvių Katalikų Susivienijimas Amerikoje, prisidėjo vi- 
sa eilė naujų: susiorganizavo Lietuvių Bendruomenė, Alto 
skyrius, ateitininkai, skautai, studentai, lietuviai teisininkai, 
inžinieriai, žurnalistai, buvę Lietuvos kariai (Ramovė), tauti- 
ninkai, lietuviai respublikonai ir k. Visuomeninis ir kultūri- 
nis lietuvių veikimas pasidarė gana judrus: dažni susirinki- 
mai bei posėdžiai, minėjimai, vakarai, lHetuvių dienos, kon- 
certai — visa tai patraukia ir tuos lietuvius, kurie šiaip jau su 
parapija artimesnių ryšių neturi. Lietuvių parengimam meni- 
nę programą dažnai išpildo šv. Kazimiero parapijos choras, 
sulaukęs jau savo dvidešimtmečio, kaip ir parapija; pirmo- 

mis choro vadovėmis buvo Br. Starkienė ir J. Gražytė, o nuo 
1953 sėkmingai vadovauja kompoz. Bronius Budriūnas, šv. 
Kazimiero parapijos vargonininkas. Dar 1949 rudenį klebono 
kun. J. Kučinsko iniciatyva buvo įsteigta lituanistinė šešta- 
dieninė mokykla, kuri veikia ir dabar. Los Angeles mieste 
yra leidžiamas vienintelis Kalifornijoje lietuvių laikraštis — 
mėnesinis iliustruotas žurnalas “Lietuvių Dienos“, pakeitęs 
“Kalifornijos Lietuvį" (1946 - 49); leidėjas Antanas Skirius, 
redaktorius — poetas Bernardas Brazdžionis. Nuo 1950 prie 
parapijos veikia lietuviškų knygų ir laikraščių kioskas, kurį 
su dideliu pasiaukojimu ir ištverme veda Vacius Prižgintas. 


Yra smagu pabrėžti, kad Los Angeles miesto ir apylin- 
kių lietuviai “yra viena įtakingiausių ir kultūriniame gyveni- 
me veikliausių tautinių grupių. Kalifornijos kongresas 1957 
priėmė rezoliuciją, kuria pareiškiamas lietuviams pagyrimas 
už jų organizacinius darbus ir kūrybinį įnašą į valstybės vi- 
suomeninį gyvenimą. Rezoliucija buvo adresuota šv. Kazimie- 
ro parapijai, ir jos tekstas iškabintas parapijos salėje. Los 
Angeles miesto valdyba, ryšium su šv. Kazimiero 500 metų 
gimimo sukaktimi, 1958 priėmė specialią rezoliuciją, kuria 
sveikina lietuvius ir drauge pareiškia užuojautos dėl Lietu- 
vos okupacijos. Lietuviai turi artimų ryšių su Kalifornijos 
vadovaujančiais politikais ... ir iš viso turi gerą vardą, kaip 
aukštos kultūros, kūrybinga etninė grupė“ (Lietuvių Enciklo- 
pedija XVI 446). 


Atvykęs į Los Angeles 1957 vasarą, aš tuojau pastebėjau 
tuos geruosius lietuvių būdo bruožus: jie tvarkingi, darbštūs, 
rimti ir sąžiningi. Greitai įsigyja gerą vardą darbovietėse ir 
kitataučių akyse. Lietuviškame darbe taip pat gana judrūs 
ir veiklūs, nors didelis miestas gerokai išblaško, o asmeniški 
rūpesčiai ir laiko nedaug bepalieka. Pasitaiko, be abejo, ir 
srovinių bei asmeninių nesusipratimų, bet kuri didesnė lietu- 
vių ar ir nelietuvių kolonija bejų apsieina? Tokia jau žmo- 
giškoji mūsų prigimtis — nevisada nuosaiki. Kai lietuviai dar 
turi sunkių problemų — savo krašto laisvinimo ir savo tau- 
tybės išlaikymo didelėje kitataučių masėje — pasidaro dar 
sunkesni ir gyvenamosios vietos rūpesčiai ir bendro sutarti- 
no darbo uždaviniai. Reikia didelio pasiaukojimo, susipratimo 
ir takto. Lietuviam apskritai nestinga gero ir malonaus el- 

gesio su kitais; tik kai kada ir kai kuriem pritrūksta to 
gero būdo su savais. 

Asmeniškai pasijutau labai laimingas, atsiradęs didelėjė 
lietuvių kolonijoje, tarp malonių ir simpatiškų žmonių, pasi- 
ilgęs lietuviškų vakarų, susirinkimų ir pamaldų. Lietuviškas 
gražus giedojimas bažnyčioje man net ašaras spaudžia, o lie- 
tuviškos programos vakaruose, vaidinimai, tautiniai šokiai, 
dainos solistų ir choristų dideliu džiaugsmu širdį kutena. Di- 
džiai esu dėkingas kleb. kun. J. Kučingiui, kad manę į Los 
Angeles lietuvių parapiją atkvietė, ir kardinolui J. Francis A. 
McIntyre, kad sutiko savo arkivyskupijoje priimti. Daug man 
padėjo ir brolis Juozapas su savo šeima ir gerasis Fr. Spee- 
cheris, labai veiklus parapijoje, ilgą laiką vadovavęs jos ko- 
mitetui. Buvo didele man staigmena ir tai, kad 1958 metų 
pradžioje (Kovo 23) mano 50 metų kunigystės sukaktis prisi- 
minta pagerbtuvėmis parapijos salėje ir dovanomis. Nuošir- 
di padėka dalyvavusiem pamaldose ir bankete, ruošusiem tas 
iškilmes, sveikinusiem ir teikusiem dovanų. Savo maldose nuo- 
lat prisimenu ir prašau Dievo malonių suteikusiem man to- 
kį didelį džiaugsmą. Tik tai buvo liūdna, kad tos sukakties 
negalėjau minėti brangioje tėvynėje, kuri kenčia kitam pa- 
saulio pakrašty, vergijoje nuožmaus ir negailestingo priešo, 
priešo Dievo ir žmonių. 


PENKIASDEšIMTS metų kunigystės ir arti 80 metų am- 
žiaus — tai Viešpaties didelė malonė. Teesie Jis pagarbintas! 
Teesie Jo valia, kad gyvenimo saulėlydis sutampa su saulėtų 
svetimu kraštu, kurį priėjau po tokio ilgo kelio, niekada ne- 
sitikėjęs, kad čia kada būsiu. 

PRIE KRYŽIAUS KELIO 


KRYŽIAUS keliu eina ne tiktai atskiri žmonės, kai jų 
gyvenimas prisisunkia kančios ir pasidaro nepakeliamai sun- 
kus. Kryžiaus keliu eina ir ištisos tautos, kankinamos ir žu- 
domos jų pačių žemėje. Žudomos ne dėl to, kad būtų kitiem 
kuo Nors nusikaltusios, o tik dėl to, kad už kitus yra ma- 
žesnės ir silpnesnės. Bet ir jos nori gyventi laisvai ir ne- 
priklausomai, turėti savo valstybę. 

Nepriklausoma valstybė yra kiekvienos sąmoningos tau- 
tos idealas, ir kiekviena turi teisę jo siekti, kad galėtų ap- 
saugoti savo gyvybę ir išvystyti savo dvasines galias. “Atim- 
ti iš žmogaus, o juo labiau iš tautos galią apreikšti savo tu- 
rimas pajėgas, — rašė prel. Aleksandras Dambrauskas dar 
prieš 50 metų, — yra ne tiktai didžiausia neteisybė žmoni- 
jos atžvilgiu, bet ir didžiausias nusidėjimas Dievui“ (Draugi- 
ja, Kaunas 1908, 13 nr. 66 -.). 

Dieviškieji įstatymai, kurie tvarko žmonių santykius, apima 
ir tautas, nes tauta teikia saugumo garantiją ir atskiram 
asmeniui, ypač tauta laisva ir nepriklausoma. Tautų suvere- 
numas pripažįstamas net ir tais tarptautiniais aktais, iš ku- 
rių kyšo užslėptas grobuoniškumas. Antai, Jaltos konferenci- 
joje (1944), kurioje Sovietų Rusija aiškiai parodė savo plė- 
šikiškus nagus, vis dėlto buvo priimta deklaracija, ir ji 
skelbė: “Tautos, kurių suverenės teisės užgrobtos, jas atgaus... 
Kiekviena tauta turi teisę pati pasirinkti savo valstybinę 
santvarką“. Tai iš žmonijos gelmių prasiveržęs balsas. Jo ne- 
galėjo užslopinti net ir prekiautojai kitom tautom, net ir 
žmonijos žudikai, kaip sąžinės balso negali visai nustelbti 
nusikaltėlis. Bet kadangi tų tarptautinių nusikaltėlių vis at- 
siranda, tai nesiliauja ir kryžiavimas bei žudymas silpnesnių 
ir mažesnių tautų. 

Lietuva yra viena iš tokių kryžiuojamų tautų. Amžių bė- 
gyje ji susilpnėjo ir atsidūrė tarp didžių besočių kaimynų, 
ant siauro Baltijos pamario, tartum ant kokio liepto. Nori- 
ma nuo to savojo žemės sklypo lietuvių tautą nustumti ir 
pražudyti. Mūsų laikais šiame tautžudiškame nusikaltime du 
Lietuvos priešai, abu kaimynai, vienas antram buvo padavę 
rankas ir pasidarę draugai. Istorijoje paliks paradoksu, kad 
bolševikinė Rusija ir nacinė Vokietija, atstovaujamos Stalino 
ir Hitlerio, kurie vienas antrą plūdo paskutiniais žodžiais ir 
tykojo pulti, rado bendrą kalbą karo išvakarėse (1939 m.), 
slaptai pasidalydami Lietuva ir kitom Baltijos valstybėm. 
Tačiau nereikia nustebti dėl tos nusikaltėlių klastingos su- 
tarties: bolševizmas ir nacizmas buvo dvynai, pagimdyti ne- 
apykantos žmoniškumui ir krikščioniškiem gyvenimo princi- 
pam. 

Abu tie diktatoriai, atėję į valdžią iš žmonijos padugnių, 
suniekino Kristaus ženklą — kryžių. Kiekvienas tai padarė 
savo būdu. Bolševikai rusai pasigamino žvėriškumo simbolį, 
kuris mena kryžių, bet jį sudaro sukryžiuoti pjautuvas ir kū- 
jis. Naciai vokiečiai savo simboliui — svastikai užlaužė kry- 
žiaus galus, pasidarydami mašinos dantratį. Tie apokalipsi- 
niai ženklai sutraiškė milijonus žmonių. Bolševikai masines 
žudynes pradėjo savo revoliucija (1917) ir nesiliauja žudę 
ligi šiolei, pavergdami vis daugiau tautų pjautuvo ir kūjo 
mirtiniem smūgiam. Vokiečiai nacionalsocialistai, atėję val- 
džion 1933, sukėlė antrąjį pasaulinį karą ir jo metu taip pat 
išžudė mases žmonių tiktai dėl to, kad jie nebuvo vokiečiai 
arba “negrynos rasės". Kai germaniškieji žmogžvėrys susi- 
laukė galo ir bausmės, tai slaviškieji budeliai tebelieka siau- 
tėti nenubausti. Lietuvą, apkėstą kaimynų slavų ir germanų, 
slėgė ir niokojo paeiliui vieni ir antri. Po karo buvo laukia- 
ma tų baisybių galo, bet jos nesibaigė. Bolševizmas dar žiau- 
riau užsėdo mažą ir nieku nekaltą lietuvių tautą ramiam 
Baltijos pamaryje. 

Išeinu kartais į Ramiojo vandenyno pakrantę, ir mintys 
nuskrieja savon gimton šalin, kur kryžiaus keliu tebeina ma- 
noji tauta. Atsiskleidžia krauju rašyta paskutinio dvidešimt- 
mečio Lietuvos istorija. Perveria širdį lietuvių tautos kančia 
savoje žemėje, ašaros ir kraujas Sibire, skaudus neteisybės 
jautimas išblaškytųjų po platųjį pasaulį. 

TĖVYNĖJE, karui pasibaigus, dar buvo vilčių, kad Vaka- 
rų sąjungininkai imsis vykdyti kilnius ir teisingus savo pa- 
reiškimus: Atlanto chartos (1941), Jaltos deklaracijos (1944), 
Jungtinių Tautų statuto (1945). Visur buvo pabrėžta tautų 
laisvė, savarankus nepriklausomas valdymasis, demokratijos 
principai, žmoniškumas, taika, gerovė ... Tam buvo kariau- 
ta. Ir jeigu karo metu tie kilnūs principai buvo temdomi ir 
drumsčiami politinės strategijos, besiderant su Sovietų Rusi- 
ja, tai atrodė, kad po karo bus iš bolševikų pareikalauta tų 
principų laikytis, nes po jais taip pat pasirašė. Tokių vilčių 
turėjo pavergtieji, palikę bolševizmo naguose. Lietuvoje būta 
vilties, kad “bolševikų ... okupacija truksianti neilgai ir kad 
reikia tik išlaukti iki bus įvykdyti Atlanto chartos pažadai 
atstatyti nepriklausomybę tiems kraštams, kurie ją turėjo 
prieš karą, bet kurie jos buvo dėl karo netekę“ (J. Brazaitis, 
Partizanai, Lietuvių Enciklopedija XXII, 1960, 44-45 p.). 


Kad ligi to laiko būtų apginti Lietuvos gyventojai nuo 
priešo smurto ir kad būtų visiem aiškų, jog lietuvių tauta 
nesutinka su jokia okupacija, o siekia savo nepriklausomy- 
bės, Lietuvoje užvirė partizaninės kovos su milžiniškom prie- 
šo jėgom, su kuriom skaitėsi ir Vakarų sąjungininkai. Atro- 
dė beprasmė kova tiktai tiem, kurie po karo pasijuto laisvi 
ir saugūs savo žemėje. Kai lietuviam laisvė buvo paneigta ir 
tautos gyvybei grasoma dideliu pavojumi, jie stojo į nelygią, 
bet karžygišką Kovą, kuri truko apie dešimtį metų. Per tą 
laiką rusai Lietuvoje įsistiprino savo teroru, masiniais Žžmo- 
nių išvežimais ir kolektyvizacija. Per tą laiką paaiškėjo, kad 
laisvojo pasaulio didžiosios valstybės tebelieka kurčios žudo- 
mųjų žmonių šauksmui ir jų pastangom išsivaduoti. Per tą 
laiką dar išaiškėjo, kad laikomasi ne tų pažadų, kurie turėjo 
atnešti pavergtiem laisvę, bet negarbingų įsipareigojimų So- 
vietų Rusijai. Dėl to ji pasidarė grėsmi net ir tiem „kurie 
karo metu išsaugojo Rusiją nuo katastrofos ir iškėlė į di- 
džiąsias galybes. Lietuva liko apleista ir išduota žiauriam li- 
kimui. 

“Jie mus atidavė mirčiai Jaltoje, Potsdame ... kartoja 
įr toliau tas klaidas, neišdrįsdami pakelti protesto balso 
prieš mūsų tautos naikinimą, bet nenorėdami žinoti, kad 
mes dar esame jais ne tiktai nusivylę, bet kad tęsiam kovą 

su jų "sąjungininkų", nebežinodami pralaimėjimo ... Ir ilgas, 
ir baisiai kruvinas dar styro mums prieš akis kovos kelias... 
Belieka tesėti kovą toliau, pačiais gudriausiais metodais, ku- 
rie suteiktų mums galimybės šitą kovą išvesti ligi reikiamo 
momento“ — rašė Juozas Lukša — Daumantas, vienas iš žy- 
miųjų Lietuvos partizanų vadų, žuvęs kražygio mirtimi (1951). 
Yra jo parašyta ir išleista knyga “Partizanai" (Chicagoje 
1950) — liudijimas herojinės lietuvių kovos su antrąja bol- 
ševikų okupacija. 


Bolševikai stengiasi tą mūsų tautos didvyrišką kovą su- 
niekinti, vadindami Lietuvos partizanus “banditais", tuo tar- 
pu vokiečių okupacijos metu (1941 - 44) savuosius partiza- 
nus kelia į “herojus", nors jie pridarė daug žmonėm skriau- 
dų, provokuodami vokiečių kerštą nekaltiem žmonėm (Pirčiu- 
pio kaime prie Rudninkų girios). Bolševikų visa tokia elgse- 
na: savus nusikaltimus prikišti kitiem ... 


Antrosios okupacijos bolševikų nusikaltimai tokie dideli 
ir baisūs, kad jų net neįmanoma išreikšti žodžiais. Nuo siau- 
bo sustingsta kalba. štai, vienas iš partizanų, suimtas ir ken- 
tėjęs Sibire, laimingų dar būdu buvo paleistas ir pasiekė 
Ameriką. Jis pasakoja: 


“Nespėjo Europos laukuose nuaidėti paskutiniai karo šū- 
viai, o Lietuvos miestelių ir miestų gatvėse ir aikštėse jau 
gulėjo pirmieji lietuvių partizanų lavonai: vyrai ir moterys, 
išsukinėtomis rankomis ir kojomis, išrengti, durtuvais suba- 
dytais kūnais; jie gulėjo išniekinti purvinoje gatvėje. Suvary- 
ta gyventojų minia pilnomis siaubo akimis žiūrėjo į gulin- 
čius ir ne vienas, dantis sukandęs, laikėsi, kad nepravirktų, 
nes tai jau galėjo sukelti įtarimą. Štai, sargyboje stovintis 
čekistas spyrė vienam nužudytajam į veidą. Minioje pasigir- 
do klyksmas, ir senyva moteris sukrito apalpusi. Ilgiau ji ne- 
išlaikė, žiūrėdama į savo sūnaus lavoną". 


“Ir taip diena po dienos. Gatvėse lavonai. Kalėjimai pri- 
kimšti. Visur ašaros, kraujas. Dienom rusų ir vietinių išgamų 
būriai vaikšto po kaimus, provokuoja ir plėšia gyventojus. 
Tai ano meto Lietuvos vaizdai. Kiek buvo tokių įvykių, kad 
kratos metu nieko pas gyventoją neradę, jie kur nors įkiša 
šovinių ar rankinių granatų, apie kuriuos gyventojas nieko 

nežino. Ir tokiu būdu suima, kankina, o jei išlieka gyvas — 
išveža į Sibirą. 

“Tačiau vis nauji vyrai stojo į kovą: gimnazistai, studen- 
tai, jaunimas, pilnas jėgų ir energijos nebijojo stoti į tą ne- 
lygią kovą ... Lietuviai ėjo į kovą pasitikėdami Vakarais, ir 
žuvo šimtais, tūkstančiais, žuvo trėmime ir Sibire“ (žiūr. 
Darbininkas 1958 spalio 10). 

Kitas asmuo, atvykęs iš Lietuvos į Ameriką 1958 metų 
pabaigoje, liudija: 

“Baisus vaizdas buvo Veiverių apylinkėje. Tenai rusai su 
kariuomene apsupo partizanus ir visi turėjo tame sklepe, ar- 
ba, kaip sakant, bunkeryje žūti; net kiti patys save susinai- 


kino, Kai matė, kad neištruks ... Ten buvo baisus įspūdis. 
Tame būry buvo aukšti Lietuvos karininkai ir kunigas iš Kau- 
no ... Tas stribas, kuris tuos lavonus saugojo, tai žmo- 


nės pasakojo, kad iš baimės numirė, nes jam pradėjo vaidin- 
tis" (Darbininkas 1958, gruodžio 17). 

Bolševikai ilgą laiką tas kovas slėpė. Tiktai tada, kai lie- 
tuvių ginkluota kova buvo palaužta, bet tylus pasipriešini- 
mas liko, o partizanų vardas apsidengė didvyrių aureole ir ėjo 
iš lūpų į lūpas, bolševikai buvo priversti prabilti. Niekindami 
lietuvių laisvės kovą ir prikišdami partizanam “banditizmą", 
kas tik jų pačių stribam (istrebiteliam — naikintojam) ge- 
riausiai pritinka, rusai okupantai paliudijo tuos pačius fak- 
tus: Lietuvos jie neužėmė be kovos, kuria buvo susirūpinusi 
net Maskvos stalininė vyriausybė, nusigriebusi Lietuvoj žiau- 
rių egzekucijų ir trėmimų. 

Antrosios bolševikinės okupacijos masiniai gyventojų trė- 
mimai buvo dar baisesni už pirmuosius 1941 metais. Išvežti 
ištisi kaimai ir miesteliai. 1946-47 metais vežė minias žmo- 
nių, kad palaužtų pasipriešinimą, ypač iš tų vietų, kur veik- 
liau pasireikšdavo partizanai. Partizanų Kovom nutilus, 1949- 
51 metais vežė už pasipriešinimą kolektyvizacijai. Pirmosios 
okupacijos metu visos žemės nusavinti dar nespėta. Dabar 
įgyvendinta visuotinai — teroru, grasinimais, išvežimais. Kai 
ir išvežimai kiek sustojo, griebtasi dar vienos priemonės: 
“savanorių" telkimo darbam Rusijos stepėse ir Sibire. 

“Kiekvienam rajonui nustatyta, kiek turi duoti *savano- 
rių'. "Savanoriai" paprastai pašaukiami įndividualiai, turi pri- 

eiti prie stalo ir pasirašyti įsiparegojmo lakštą,  nurodantį, 
kad 'savanoris' yra pasiryžęs prisidėti prie statomojo darbo, 
nebijo jokio vargo ir prašosi siunčiamas ten, kur randa esant 
daugiau reikalinga. 


“Tačiau daugumas išvietintųjų netiki, kad vėl kada nors 
galės išvysti savo tėvynę. Be šios rūšies savanorių", darbo jė- 
ga iš Lietuvos gabenama į Sov. Sąjungą ir kitais Liialzas — 
*specializuotis', miško darbų dirbti ir tt. 


“Išvežtiųjų daugelis skundžiasi (ypač Uzbekistano ir Kara- 
gandos srityse), kad turi gyventi urvuose, baltinių neplauna, 
darbo normos sunkios ... Uzbekistane prie kanalo darbų pa- 
siųsta apie 32.000 jaunuolių" (Draugas 1954 birželio 15). 


Lietuvos jaunimo gabenimas darbam į Rusiją nėra liovę- 
sis nė dabar. Gi nauji potvarkiai, bolševikiškai vadinami 
“įsakai", išleisti 1961 pradžioje, duoda teisę “liaudies teismo 
nutarimu iškeldinti iš nuolatinės gyvenamosios vietos nuo 
dvejų iki penkerių metų ... kartu būtinai įdarbinant jų įkur- 
dinimo vietoje“ (Eltos Informacijos 1961 birželio 10). Tos re- 
presijos numatytos tiem, kurie “vengia naudingo visuomenei 
darbo“. Tokiu aptarimu pasirėmus, galima bet ką apkaltinti, 
kad jo darbas nėra naudingas bošlevizmui, suimti ir išvežti 
“įdarbinimui" Rusijon, o iš Rusijos atgabenti “įdarbinimui* 
kolonistų, kurių ir taip daug prigrūsta. 


Lietuvos rusinimas ir bolševikinimas eina ranka rankon. 
Visur kišama rusų kultūra, kaip pranašesnė už lietuvių. Ru- 
sų kalba yra oficiali įstaigom ir mokyklom. Rusai užima 
aukščiausias vietas administracijoje ir pelningiausias visose 
įstaigose bei įmonėse. Žinant kaip viskas yra suvalstybinta, 
tų "pareigūnų" rusų mirgėte mirga Lietuvos sovietiniuose 
laikraščiuose. Prisidengus bolševizmu, kuris yra sugriovęs ne- 
priklausomos Lietuvos gyvenimą ir kuris nepakenčia nė ma- 
žiausio tų laikų priminimo, viską apšaukdamas “buržuaziniu 
nacionalizmu", yra plačiai grūdamas rusiškasis nacionalizmas. 
Visa, kas rusiška, yra gera: ir Rusijos istorija, ir literatūra, 
ir menas, ir kalba, ir papročiai. Tuo tarpu Lietuvos praeitis 
juodinama, iškreipiama, dergiama, braukiama iš žmonių at- 
minties. Stengiamasi ištrinti bet kokią žymę, kas tiktai gali 
priminti buvusį Lietuvos savarankumą. Valdo Maskva, ne Lie- 

tuvos “socialistinės respublikos" vyriausybė. Ji tėra iškamša 
ir įrankis. Ir Komunistų partijos narių Lietuvoje, kaip paro- 
dė jų pačių suvažiavimas 1952 rugsėjo 22-24, yra niekinga 
mažuma: tik 36,693 su kandidatais. Skaitant tada lietuvių 
apie 2 mil., tai nesudaro nė dviejų pilnų procentų! Ir ne tie 
skurdūs partiečiai valdo, o ruso bolševiko durtuvas, atėmęs 
Lietuvos žmonėm laisvę, gerovę ir ramybę, sugriovęs gyveni- 
mą, padaręs vergais, iš kurių iščiulpiamas paskutinis prakai- 
tas. 

Štai liudijimas vieno marijampoliečio, atvykusio Ameri- 
kon 1958. Jis duoda žinių apie Sūduvą, bet tos žinios nu- 
šviečia bolševikų valdymą visoje Lietuvoje (žiūr. Draugas, 
1958 rugsėjo 9). Jis pasakoja, kad Marijampolė po karo dar 
neatgavo pirmykščio savo vaizdo, nors jau praėjo 14 metų. 
Pastatyti tiktai keli nauji pastatai, kai kur trečias aukštas 
uždėtas (Rygiškių Jono gimnazijai). Gatvių vardai daugiau- 
sią pakeisti. Pakeistas ir Marijampolės vardas į ... “Kapsu- 
ką". Gyventojų esama apie 20,000; iš jų apie 3 - 5 proc. 
rusų. Rusai dirba saugume, milicijoje, kalėjime, vadovauja 
oficialiom įstaigom. Jie turi gerus valdiškus butus, nuomos 
žymiai mažesnės už privačių namų. Daug marijampoliškių 
ištremta, į kalėjimus sukišta. Nemažai žuvo partizanų kovo- 
se. Gyventojų nuotaika prislėgta. Prekių krautuvėse trūksta. 
Duona būva blogos rūšies, rūgšti, drėgna. Cukraus fabriką 
vokiečiai pasitraukdami padegė, bet įrengimus išvežė. Fabri- 
kas atstatytas, tačiau įrengimai iš Vokietijos nugabenti Ru- 
sijon, o iš ten atvežti prasti, dažnai genda. Bažnyčia vei- 
kia tiktai parapijos, kitos paverstos sandėliais ir dirbtuvėmis. 
Visur varoma prorusiška, komunistinė ir antireliginė propa- 
ganda. Mokytojam ir tarnautojam bažnyčias lankyti drau- 
džiama; kas nepaklausytų, būtų atleistas iš darbo. Marijam- 
polės buvęs burmistras Juozas Maurukas, iškentėjęs Sibire 10 
metų, paleistas 1956, mirė Marijampolėje. Kiti nė mirčiai na- 
mo nepargrįžo. 


Tai tik vieno Lietuvos miesto apgraibus bolševikinis vaiz- 
das. Bet jis daug pasako. Parodo, kokia nelemtis ištiko Lietu- 
vą. Tos baisybės trumpai apimti neįmanoma. Ypač sunku iš- 
reikšti Lietuvos žmonių kančią, skausmus ir vargą. Dar sun- 
kiau — išvežtųjų į Sibirą. 

SIBIRAS dar caro laikais išgarsėjo kaip katorgininkų že- 
mė. Komunistas Zigmas Aleksa - Angarietis, marijampoliš- 
kis, už revoliucinį veikimą caro laikais ištremtas į Sibirą prie 
Angaros upės, parašė brošiurėlę “Lietuva sušals“. Jis norėjo 
savo gimtąjį kraštą “atšaldyti", kai 1917 susidėjo su bolševi- 
kų revoliucija ir kovojo prieš Lietuvos nepriklausomos vals- 
tybės atstatymą. Buvo bolševikinės (Kapsuko) vyriausybės 
Vilniuje vidaus reikalų komisaras (1919). Pirmas pradėjo Lie- 
tuvos sostinėje žmonių suiminėjimus, užmiršęs labai greitai, 
kad pats buvo caro žandarų gainiojamas ir kalinamas. Vė- 
liau savo draugam bolševikam krito į nemalonę ir buvo lik- 
viduotas — taigi, “sušaldytas". Kai Zigmas Aleksa rašė apie 
Lietuvos sušaldymą Sibire, tai rašė pranašiškai, tačiau ne 
apie caro laikus, o apie savuosius bolševikus. 


Carų laikais, pradedant Ivanu IV žiauriuoju (1530 - 1584) 
ir baigiant Nikalojumi II (bolševikų nužudytu 1918 liepos 18 
prie Uralo), Sibire nebuvo užkankinta tiek žmonių per 400 
metų, kiek bolševikų numarinta per 40. Sibire šalo ir tebe- 
šąla ne tiktai Lietuvos žmonės, bet viso pasaulio, kiek tik jo 
yra užgriebę bolševikų nagai. Tai pasaulinės tautų kapinės... 


Pirmuosius lietuvių transportus išvežus 1941 metų baisio- 
mis birželio dienomis, greitai prasidėjo vokiečių — rusų ka- 
ras, tai nedaug kam buvo žinoma, kokiai kančiai nelaimin- 
gieji nuskirti. Pirmąsias žinias plačiau po pasaulį išnešiojo iš- 
vežtieji lenkai, kuriem dar karo metu buvo leista stoti į len- 
kų legioną, vadinamą gen. Vladislovo Anderso korpą (1942 - 
46), kovojusį su vokiečiais. Gausesnės žinios pasirodė tiktai 
po karo, praslinkus keleriem metam, kai iš Sibiro ėmė par- 
grįžti vokiečių, italų, japonų ir kitų tautų karo belaisviai, o 
taip pat ir ištremtieji civiliai. Nuo 1955 - 56 metų, jau po 
Stalino mirties, pradėjo daugiau pargrįžti ir lietuvių, iš ku- 
rių vienas kitas pasiekė laisvąjį pasaulį. šioks - toks susira- 
šinėjimas su likusiais Sibire, paleistais iš koncentracijos sto- 
vyklų, bet “įdarbintais" toje katorgininkų žemėje, taip pat 
šiek-tiek atskleidė buvusias kančias ir gyvenimo sąlygas. 
Dabar jau yra gausu autentiškų pranešimų, daug parašytų 
knygų — prisiminimų, iš kurių galima susidaryti tikrą sibi- 
rinio pragaro vaizdą, baisiai šiurpų, kuris stingdo gyslose 
kraują, it Sibiro arktinis šaltis lavonus. 

Tai toks kryžiaus kelias ištiko mūsų brolius ir seseris — 
Sibiro tremtinius. Leiskime kai kuriem iš jų patiem prabilti, 
prisimindami ir pirmuosius išvežimus, apie Kuriuos ilgai ne- 
daug ką žinojome. 


Dr. Mykolas Devenis, bolševikų suimtas Lietuvoje 1940 ir 
su pirmaisiais tremtiniais 1941 išvežtas į Vorkutą, bet jau 
1942 pasiekęs JAV, kaip jų pilietis, 1953 gruodžio 23 New Yor- 
ke liudijo Kersteno komisijoje, kad jį išvežė iš Vilniaus su 
kitais suimtaisiais gyvuliniam vagone. Traukinys turėjo apie 
80-100 tokių vagonų, kiekvienam po 40-50 žmonių. Vežė 16 
dienų birželio kaitroje be šilto valgio ir vandens. Davė po ga- 
balą sūdytos žuvies, kuri didino troškulį. Po 16 dienų atve- 
žė į Kozvą prie Uralo kalnų, Vorkutos apylinkėje. Ten buvo 
pereinamasis lageris, iš kurio skirstė kitur. Po dviejų mėne- 
sių dr. M. Devenis nugabentas prie Pečioros įtakos į šiaurės 
vandenyną. Tą vietą angliškai jis vadina Red City (tur būt, 
Krasnyj). Vežė laivu, kuriame buvo dar 80 žmonių — inva- 
lidų; kai kurie be kojų ir rankų ... Dr. M. Devenis galvo- 
jo, kad juos veža į ligoninę, bet kodėl visai priešinga krypti- 
mi? Vėliau dr. M. Devenis sovchoze sutiko to transporto sar- 
gybinį ir paklausė: “Kas nutiko su buvusiais laive invalidais?“. 
Tasai atsakė: “Ar nežinote rusų konstitucijos? Kiekvienas, ku- 
ris valgo, turi dirbti. Kas nedirba, negali valgyti. Kam mes 
turime invalidus maitinti? Nugabenome tiesiai į vandenyną 
ir nuskandinome“ ... Dr. M. Devenis buvo lageryje su 1500 
žmonių; anksčiau buvę 5000. Žiemą temperatūra 55 laipsniai 
Farenheito žemiau nuliaus. Nuo stokos vitaminų žmogus te- 
nai po 4-6 mėnesių suserga škorbutu. Matė vyrus pačiam am- 
žiaus žydėjime (25-28 metų), bet jų dantys taip klibėjo, kad 
buvo galima pirštais ištraukti. Dantų smegenys buvo sutinę, 
ant rankų ir viso kūno — žaizdos ... Maistas — daugiau- 
sia duona, į kurią prie blogų miltų buvo primaišyta mažiau- 
sia 20 proc. pjūvenų. Avalinė iš senų guminių padangų ir 
skudurų. (žiūr. Baltic State Investigation, Part I. Washing- 
ton 1954, 149 - 163 p.). 


Kun. Pietro Leoni, S. J., italas jėzuitas, Vorkutoje atsi- 
dūręs 1947 metais ir iškentėjęs apie aštuoneris metus, 
savo prisiminimų knygoje “Vatikano šnipas“ (Spia del Va- 
ticano, Roma 1959), labai plačiai ir vaizdžiai aprašo Vor- 

kutos ir kitų koncentracijos stovyklų gyvenimą, sunkius dar- 
bus, žmonių kančias ir bolševikų sadizmą. Autorius rado Vor- 
kutos stovyklą labai didelę, apimančią apie 60 barakų su ne- 
mažais priestatais, gi kiekvienam tokiam pastate sukišta nuo 
5 iki 6 tūkstančių žmonių. Užima apie 60 km pločio ir apie 
20 km nusitęsia į tundrą. Paskirstyta į 50 sektorių. Priglau- 
džia per 100,000 nelaimingų žmonių beveik iš viso pasaulio 
tautų: rusų, ukrainiečių, lietuvių, latvių, estų, lenkų, vengrų, 
rumunų, vokiečių, suomių, japonų, kiniečių ... Dirbama buvo 
anglies kasyklose. Reikėdavo dirbti be paliovos 8 valandas 
prie temperatūros žemiau nulio 15, 20, 30, 40 Celsijaus laips- 
nių ... “Visas išsekęs, atsišliejęs duobėje prie keltuvo, laiky- 
damas rankoje gramdyklę arba kastuvą, daug kartų galvo- 
jau, kad -krisiu ir nepakelsiu ... Nė vienoje stovykloje ne- 
buvo manęs apėmusi tokia pagieža žmonijos priešui, tam de- 
monui, kuris taip kankino žmones, kalius tik tuo, kad tar- 
navo Dievui ir savo sąžinei, Kad mylėjo savo tėvynę, o ne- 
pakentė stalininės ir komunistinės tiranijos „.. Giliai supra- 
tau ir atjaučiau kančias tų bolševizmo aukų. Savo akimis 
mačiau, kaip mirtinai buvo kankinami milijonai jaunų, su- 
augusių ir senų, uždarytų už spygliuotų vielų“ (žiūr. sk. 
L'oro nero — Juodasis auksas, 261 - 275 ir k.). 


Voskutoje tuo pačiu metu buvo lietuvis kaunietis, elek- 
tromechanikas K. M., pasiekęs vakarų Vokietiją tiktai 1960 
metais. Jis rašo, kad Vorkutą pasiekė 1946 gegužės 30. “Veža- 
mų į Vorkutą lietuvių buvome tik du: aš ir vienas senukas 
62 metų, Mickevičius iš Vilniaus krašto. Kiti buvo rusai ir 
daugelis latvių. Latviai buvo nuteisti po 15 metų katorgos ... 
Gegužės 30 d. 9 val. ryte pasiekėm Vorkutą. Buvo 27 laips- 
niai šalčio ir daug sniego. Sustatė po 5 ir visas būrys nužy- 
giavome į lagerį. Ruseliai vienais švarkiukais ėjo drebėdami, 
pamėlynavę ... Birželio pradžioje darėsi šilčiau, sniegas smar- 
kiai tirpo, pradėjo dygti žolė. Saulė tik truputį nusileisdavo 
žemiau ir vėl pakildavo. Visą parą galima buvo grožėtis sau- 
le. Matėsi Uralo kalnai, kurie supo mūsų stovyklą; viršūnėse 
gulėjo amžinas sniegas. Žmonės sakė, kad esame už 60 - 70 
km nuo Uralo kalnų ir 120 km nuo Ledinuotojo vandenyno ... 
Saulėje žemė atšildavo tiktai iki 30-50 cm. Rugsėjo mėn. pa- 
sislėpdavo ir jos nebūdavo matyti kelis mėnesius ... Vorku- 

ta kitados buvo nedidelis miestelis, bet kaliniai jį padarė ne- 
mažų miestu ... Kai 1939 tiesė geležinkelį nuo šiaurinės Pe- 
čioros į Vorkutą, tai buvo atvežta lenkų belaisvių keliolika 
tūkstančių, daugiausia karininkų. Beveik visi jie žuvo prie 
to geležinkelio. Čia buvo sakoma, kad po kiekvienu pabėgiu 
nuo Pečioros iki Vorkutos guli lTenko karininko galva ... Ge- 
ležinkelį nutiesus, privežė estų, latvių ir lietuvių. Tai buvo 
tarp 1940 ir 1946 metų. Dėl nepakenčiamo klimato sąlygų ir 
maisto daugiausia žuvo estų, paskui latvių ir mažiausia lietu- 
vių. Estai ir latviai visi buvo stambūs vyrai ir darbštūs. Dir- 
bo, stengėsi, kad daugiau gautų duonos ir košės, bet tai ne- 
gelbėjo: maistas buvo per silpnas, darbas sunkus. Žmonės pa- 
sakoja, kad jie, tartum užbalzamuoti, toje įšąlusioje žemėje 
niekada nesupųs — po šimto metų atras tokius, kaip palai- 
dojo" (Iš 1961 metų užrašų). 


Sibire bolševikai sulaidojo šimtus tūkstančių ištremtųjų 
žmonių. Nevisi jų kaulai ir kapai bus galima rasti “po šim- 
to metų“ ... štai 1957 metais buvo surašytas praėjusio karo 
politinių kalinių memorandumas ir įteiktas New Yorke Jung- 
tinių Tautų Žmogaus Teisių Komisijai. Tame rašte klausia- 
ma: “Ar civilizuotas pasaulis žino, kad ant vergų stovyklų 
masinių laidojimo vietų, naikinant nusikaltimo pėdsakus, yra 
pastatytos naujos stovyklos ir miestai, iškasti kanalai ir įtai- 
syti sporto stadionai? Stovyklos I, IV ir V Abez Komi vieto- 
vėje (netoli nuo Vorkutos) pastatytos ant buvusių kapų. 
Leplya, Mordavskaja, I ir V poliravimo dirbtuvės, technikos 
laboratorija ir kalvė pastatytos ant žmonių kaulų“ (Darb. 
1957 liepos 16). 


Sovietų Rusija dažnai pasigiria, pasididžiuoja ir savo pro- 
pagandoje pabrėžia “pažangą" Sibire: nurodo pastatytus nau- 
jus miestus, pratiestus geležinkelius, įrengtas dirbtuves, ang- 
lies ir metalo kasyklas ir k. Nieko neužsimena, kad po ta 
“socialistine statyba“ guli žmonių kaulai. Kai šitaip pasigyrė 
vakarų Vokietijoje leidžiamas komunistų laikraštis “Die So- 
vietunion heute“ (Sovietų Sąjunga dabar), finansuojamas ru- 
sų atstovybės Bonnoje, ir pavyzdžiu nurodė išaugusį pramo- 
nės centrą Norilską, tai atsiliepė ten kentėjęs vokietis Dieter 
Friede (Rheinischer Merkur 1957 lapkr. 1). Autorius nurodė, 
kad Norilskas — tai miestas amžinam šaltyje ir naktyje. 

žiemos — 10 mėnesių, iš kurių lapkrityje, gruodyje ir sau- 
syje saulė nepasirodo. Miestas yra prie 70 šiaurės paralelės. 
Toje nykioje tundroje dabar gyvena 160,000 žmonių. Tuos gy- 
ventojus sovietai vadina “didvyriškais darbininkais“, bet juos 
sudarė ir tebesudaro karo belaisviai, ištremtieji, atvarytieji 
prievartos darbam — ukrainiečiai, lietuviai, estai, latviai, vo- 
kiečiai, austrai, vengrai, lenkai, armėnai, uzbekai ir daug 
daug kitų. Norilskas atsirado iš vergų stovyklos prieš kokį 
20 metų, kai Chruščiovas griebėsi “valyti Ukrainą. Padidėjo 
antrojo pasaulinio karo metu, kai atgabenta masės žmonių 
iš rytinių Lenkijos sričių, užimtų rusų bolševikų, ir Baltijos 
valstybių. Paskui privežta dar vokiečių karo belaisvių ir nau- 
jų tremtinių 1944 - 45 metais. Politiniai kaliniai nuogomis 
rankomis statė pirmuosius barakus, vedė aplink juos spyg- 
liuotas vielas, tiesė per tundrą geležinkelį, kad lengviau juos 
pasiektų nauji tremtinių transportai, o paskui tuo geležin- 
keliu galėtų būti gabenamas varis, geležies rūda, anglis, cin- 
kas nikelis, platina, kobaltas. Tai “Norilsko brangenybės“, 
kaip bolševikai tai vadina, brangenybės, kurios gaunamos žmo- 
nių kančia, krauju ir gyvybe. Ypač daug žmonių išžudyta 
1953 vasarą, Kai stovyklose ėmė sustoti darbai protestui dėl 
nežmoniškų darbo sąlygų, prasto maisto, persekiojimo, kanki- 
nimų ir žudymų. Prieš beginklius žmones pavartoti ginklai 
ir tankai. Norilsko skerdynių garsas nuėjo per visas vergų 
stovyklas. Dieter Friede pasakoja, kad jam dar esant bolševi- 
kų nelaisvėje pradėta kasmet minėti liepos 1, kaip užmuštų- 
jų kalinių ir tremtinių diena. Taip buvo Norilske, Vorkutoje, 
Taškente, Karagandoje, Krasnojarske ir kitur. Norilske už- 
mušta per 200 žmonių, Vorkutoje — apie 70, Kingiro stovyk- 
loje — apie 900, 


Minėtame politinių kalinių memorandume Jungtinės Tau- 
tos buvo klausiamos: “Ar pasaulis žino apie masines kalinių 
žudynes, kai jie reikalavo tik savo teisių, kaip politiniai in- 
ternuotieji? Vorkutoje, 29-je kasykloje, žudymo egzekucijoms 
vadovavo vyriausias prokuroras Rudenko. Kingire (Kazaks- 
tane, I ir III kolonijoj) vyrai ir moterys, prašiusieji įstaty- 
mais garantuotų teisių, buvo keturių tankų užpulti ir su- 
triuškinti". Kai gen. Byčkovas 1954 birželio 26 apsupo sto- 
vyklą ir įsakė pulti kulkosvydžių ugnimi iš tankų, 500 ukrai- 

niečių moterų, susikibusios rankomis, prieš juos išėjo tikėda- 
mos, kad įsakymas bus atšauktas. Deja, kone visas tankai su- 
traiškė arba iškirto kulkosvydžiai. Daug kalinių buvo išskirs- 
tyta į kitas stovyklas. Apie 1600 vyrų išgabenta į Kolymą, 
aukso kasyklas, kur dėl žiauraus klimato ir sunkių darbų iki 
pusės žmonių išmiršta per vienerius metus. Lietuviai čia buvo 
atitremti jau 1941 metais, gi dar daugiau privežta 1946 - 49. 
Nedaug kas iš jų beišliko gyvas. 


Kingiro stovykloje buvęs lietuvis, suimtas pogrindžio 
veikloje, išlikęs gyvas ir 1958 metais pasiekęs Ameriką, pa- 
sakoja, kad tos stovyklos vaizdas buvo “niūrus: žemi sukritę 
barakai, asla plūktinė, kiekviename kambaryje bent po 80 
žmonių. Visi išblyškę ir įkritusiais veidais. Dviaukštės ir ne- 
obliuotų lentų sukaltos lovos, viduryje stalas ir ... milijonai 
blakių — riebių, raudonų kaip čekistai ... Lietuvių stovyklo- 
je radome pbr 200, tačiau gretimose buvo dar virš 150 vyrų 
įr apie 200 moterų. Vargšės mūsų merginos! Jos pačius sun- 
kiausius darbus dirbdavo: akmens laužykloje, akmeniniame 
grunte rasdavosi iki 12 metrų gylio, dirbdavo prie namų sta- 
tybos ... Iki 1949 metų moterys buvo laikomos kartu su vy- 
rais. Anuo metu ir politiniai ir kriminaliniai kaliniai gyveno 
bendrose stovyklose. Galima įsivaizduoti, kas ten vykdavo, jei 
visą vidinę “valdžią' turėjo recidivistai (žmogžudžiai, plėšikai). 
šis elementas buvo padėties viešpats ... Nuo jo nukentėdavo 
jaunesnės ir gražesnės mergaitės ... Viena mergaitė, neišlai- 
kiusi smurto ir prievartavimo, šoko į draudžiamąją zoną, gi 
sargybinis ją nušovė ... 


“Kingiro stovykla buvo Džezkazgano vario rūdos kasyk- 
lom darbo jėgos papildymo šaltinis. Vario kasyklose visi bu- 
vo panašūs į lavonus: pageltę, pajuodavusiais poakiais, įkritu- 
siais veidais ... Daug kas iš čia pateko į Tirikti stovyklą, 
kurią kaliniai vadina mirties stovykla ... Išveždavo kalinius, 
netekusius rankų, kojų ar su nepagydomom ligom ... Mirimų 
grynai dėl maisto stokos jau nebuvo, bet anksčiau kiekvieną 
dieną nuo kankinimų ar bado mirdavo maždaug 20 žmonių. 
Už stovyklos tęsėsi milžiniškas kapinynas. Draugai, visą lai- 
ką buvusieji Džezkazgane, pasakojo, kad iš 1946 metais at- 
vežtų apie 60,000 kalinių čia išmirė apie 80 procentų ... 

“1955 išvežė grupę kalinių iš Džezkazgano į Karagandą. 

Karaganda — tai tikras kalinių miestas. Mieste ir artimose 
apylinkėse buvo apie 120,000 kalinių. Lietuvių buvo iki 3000... 


“Iš čia vežė į Mordaviją. Karakaso stotyje susodino po 
90 žmonię į vieną gyvulinį vagoną. Vietos visiem neužteko, 
todėl miegojome pakaitomis. Vienas net nejautė, kaip jam 
naktį plaukai prišalo prie sienos. šaltis siekė 50 laipsnių. Aš- 
tuonias paras išbuvome vagone, kol pasiekėme Mordaviją. 
Stovykla yra miškuose, kaliniai dirba radijo dėžių fabrike ... 
Režimas stiprus, atlyginimas menkas". (“Į Sibirą ir atgal“, 
Darb. 1958 lapkričio 10 — gruodžio 10). 

Vyčegdos aukštupyje, Komi stovykloje, buvę pasakoja, 
kad “didžiausias badas ir išsekimas buvo 1942 - 44 metų žie- 
momis. 1942 metų vasarą lietuviai, kaip ir lenkai, mito žolė- 
mis — dilgėlėmis, jaunų pušaičių pumpurais ir k. 1941 - 42 
metų žiemą 'mirė iš bado, tur btt, apie pusė lenkų tremti- 
nių ... Rudens metu visi lietuvių tremtinių vaikai vaikščio- 
davo po taigą rinkdami uogas ir grybus ... 1942 - 43 metų 
žiemą badas pasiekė tokį laipsnį, kad daugumas lietuvių valgė 
pagautas peles, žiurkes; šunų jau seniai nebuvo likę ... Kas 
iš lietuvių išsilaikė iki 1944 metų, tai daugumas ir išliko gyvi. 


“Visais karo Metais Komijoje siautė vidurių ir dėmėto- 
sios šiltinės epidemija. Epidemijos platintojos buvo utelės. 
Utelių antplūdis buvo toks, kad senesnieji, išsekę žmonės ne- 
pajėgdavo su jomis susidoroti. Gydytojų buvo nepaprastai 
maža. Į ligoninę pakliūti buvo didžiausia laimė, nes dažniau- 
sia visos lovos buvo užimtos ... 

“Tačiau ir baisiausio bado metais lietuviai tremtiniai iš- 
laikė vieną, itin svarbų bruožą: bendravo vieni su kitais, 
niekuomet nenutrūko nuo savo lietuviškos kilmės ir savosios 
kalbos. Ir vaikai, kurie gimė tremtyje, puikiausiai kalbėjo 
lietuviškai. Išlaikė taip pat savo tikybinius papročius“ (Drau- 
gas 1959 kovo 25). 

Tautinis ir religinis tvirtumas buvo viena iš priežasčių, 
dėl kurios neleisdavo grįžti namo, atbuvus paskirtą ištrėmi- 
mo laiką. Neleido ir dėl to, kad nepasakotų išgyventų kan. 
čių. Pagaliau, Sibiran buvo vežama kurdinimui ir “įdarbini- 
mui". Buvo vežama, kad nebegrįžtų nė gyvi išlikę. Paleisda- 
vo apsigyventi artumoje ir įpareigodavo registruotis milicijo- 
je. Dauguma eidavo dirbti tuos pačius darbus, tiktai galėda- 


303 


vo gyventi šalia stovyklos. Pradėjo leisti kai kuriem grįžti 
namo tiktai nuo 1954 - 56 metų, kada imta Vakaruose stip- 
riau reikalauti, kad būtų paleisti visi karo belaisviai, iš ku- 
rių daugiausia buvo likę vokiečių. Stovyklos sujudėjo, ėmė 
persitvarkyti, kai kurios paverstos prie vietos pririštiem gy- 
venti. Laimingi jautėsi tie, kuriuos “nuimdavo nuo komen- 
dantūros"“, kaip Sibire sakoma: duodavo pasus ir leisdavo Ke- 
liauti kur nori. Bet grįžus namo, nelengva buvo legalizuotis 
— gauti apsigyventi vietą, butą, darbą. Vis buvo laikomi 
“nusikaltėliais". Kiti iš nusiminimo grįždavo atgal į Sibirą, 
kur jau buvo pradėję kurtis. Kas turėjo laimės pasiremti ko- 
kiu nors dokumentu, kad yra “užsienietis", rūpinosi leidimu 
išvykti į laisvuosius Vakarus, kaip viena kaunietė, pasiekusi 
1957 metais Austriją. Ji pasakoja: 

“Monotoniškai dunda vagonų ratai. Pro šalį slenka Sibi- 
ro taiga, miškai, maži, vargingi kaimeliai — krūvelė iš mo- 
lio sulipdytų trobelių su iškrypusiais mažais langeliais ir tuo- 
se pačiuose maža stiklo ... Stogo dalis vėjo nunešta; likę 
šiaudai stovi pasišiaušę ... Visa tai primena išsigandusį žvė- 
relį žiauriame Sibire. Tai tremtinių kaimai. 

“Bet mano širdis plaka džiaugsmu. Aš palieku tą liūdną, 
ašarom primirkytą kraštą. Aš negaliu tikėti savo laime — 
“dvidešimts penkeri metai Sibiro lageriuose ir penkeri me- 
tai ištrėmime“ — skambėjo man skirta bausmė ... O Aidis 
Dieve, Tavo gerumas neišmatuojamas! Tu leidi man po pen- 
kerių su puse metų grįžti į Lietuvą ... 

“Smolenskas. Artinasi Lietuvos siena. šventa žemelė, pri- 
mirkusi nekalto didvyrių kraujo ... Norėčiau išlipti iš trau- 
kinio ir atsiklaupus pabučiuoti tą drėgną žemę ... 

“Už lango vėl vaizdai. Tai jau kaiteliojasi Lietuvos lau- 
kai, miškai, kalneliai. Godžiai ryju tuos vaizdus. Vilnius, Len- 
tvaras ir pagaliau Kaunas ... Išlipus dairausi, nekantriai dai- 
rausi, ieškau akim tarp skubančių žmonių. Staiga pamatau 
per sniegą skubančią senutę su balta skarele. Jos lūpos dre- 
ba. Akys pilnos ašarų. “Mama, mama“, ir ant jos krūtinės 
pamirštu visas kančias ... šalia stovi mano vaikystės draugė 
Genutė. Prieš metus ji lygiai taip sutiko savo vyrą inžinierių 
po dešimties metų Sibiro ... 

“Po penkiolikos metų grįžau namo. Susirenka kaimynai, 

namų šeimininkė senutė ir jos sūnus, su kuriuo kartu užau- 
gom. Dabar jis augina jau du savo vaikus. Trūksta tik jo 
sesers Reginos ... Ji mirė Pažaislio bepročių namuose ... Sun- 
kus to meto gyvenimas nuvedė ją į Pažaislio namus. 

“Mano grįžimo šventė greitai baigėsi. Noriu išeiti iš namų, 
pamatyti pažįstamus veidus. Bet grįžau iš lagerio pagal pas- 
kutinę madą apsitaisiusi — su vatine “telegreika'. Kitaip ap- 
sirengti negaliu. Mama iš savo vargingo uždarbio negali man 
padėti. Jo vos užtenka butui ir pragyvenimui. Be to, ji pas- 
kutinį kąsnį nuo savęs atitraukdama man siuntinėjo į lagerį 
ir tuo gelbėjo mano gyvybę. Pirma mintis — aš turiu tuojau 
rasti darbą. Juk Sovietų Sąjungoje kiekvienas turi teisę į dar- 
ba ir poilsį, ir čia bedarbių nėra. Aš dirbti netingiu. Nors jė- 
gų maža, bet energijos ir pasiryžimo naujam gyvenimui 
daug... 

Negaliu suprasti, kodėl mano pažįstami tyli ir tik šypso- 
si, kai aš kalbu apie savo pasiryžimą dirbti. šypsosi, lyg aš 
ko neįmanomo norėčiau. Aš žinau, esu politinė kalinė, at- 
leista tik dėl ligos, kaip invalidas, netinkamas darbui ... Aiš- 
ku, neturiu jokių teisių ieškoti darbo pagal išsilavinimą ir 
specialybę. Bet man tai nesvarbu — aš dirbsiu kaip darbi- 
ninkė fabrike, kad tik pinigų uždirbčiau ... Mano draugai vis 
nenustoja karčiai šypsojęsi ir aiškina, kad taip paprasta nė- 
ra, kaip aš vaizduojuos. Pirmiausia didžiausi sunkumai prisi- 
registruoti politiniam kaliniui mieste. Neregstruoja. Politiniai 
kaliniai tai nereikalingas ir pavojingas elementas, o be to, ir 
gyvenamų patalpų trūksta. Mėginu prisiregistruoti. Esu čia 
užaugus, ir man patalpos nereikia, nes registruojuos savo mo- 
tinos patalpoje, tad vargais negalais man pavyksta. 


“Dabar lieka tik darbą gauti. Bet visos mano pastangos 
atsimuša į akmeninę “Tarybų Lietuvos' tvarką ... Kaune p2- 
prasčiausį darbą gali gauti tik per kyšius ir protekcijas. Duo- 
di cecho meisteriui ar inžinieriui 500 rublių, ir tada gali ti- 
kėtis paprasčiausio darbo fabrike su 200 - 500 rublių mėne- 
siui atlyginimo. Nei pinigų nei protekcijos aš neturėjau. Pra- 
dėjau bėgioti iš vieno fabriko į kitą ... Visur išgirsdavau tą 
pati: “Pas mus perpildyta', “vietų laisvų nėra". 

“Praėjo jau visas mėnuo, o darbo niekur. Visai nusivy- 
liau ir aš. Dar viena viltis — vaikystės dienų draugė Janina. 

Ji dirba sanitarijos direktore, Kauno miesto maisto pramo- 
nės žmogus, kurio gerokai privengia visi tų įmonių direkto- 
riai. Jos prašoma “Metropolio' restorano direktorė leido man 
pas ją užeiti. Vieną rytą apie 10 val. nueinu į "Metropolį' ir 
klausiu direktorės V. Kuznecovos. Tenka ilgai laukti ... Pa- 
galiau pasirodė direktorė, gana graži blondinė, apie 40 me- 
tų ... Karo metu ji tarnavo raudonoj armijoj kareiviu, o tai 
jau daug sako ... Direktorė čia yra “ciesorius ir Dievas“ . 
Apžiūrėjo mane nuo kojų iki galvos ... “Gali bandyti mūsų 
žilialėje. Bufetas 50... 

“Ir taip su baime ir nepasitikėjimu pradedu darbą ... 
Darbo laikas — nuo 9 val. ryto iki 12 val. nakties, bet pa- 
prastai užtrunka ir iki 2 valandos nakties. O po to reikia su- 
tvarkyti patalpas ... Visam sutvarkyti ir išvalyti reikia dirb- 
ti iki 9 val. ryto. Bet kaip tai atlikti, jei 9 val. ryto prasi- 
deda normalus padavėjos darbas? Išeitis tik viena: reikia pa- 
čiom samdyti moterį ... Taip dirbame 5 dienas po 16 valan- 
dų, o kitas 5 dienas ilsimės. Jei kada dingsta normali poilsio 
diena ir reikia dirbti, tai už ją vis tiek nemoka“. 


Sunkiai dirbo girtųjų kamšatyje ir tvanke. Kentė milici- 
jos kapitono Sašos šantažavimą, kad vėl grąžins į Sibirą. Res- 
torano patalpas remontuojant vertėsi parduodama savo krau- 
ją transfūzijos punktui. Pagaliau ir vėl siaubas — registraci- 
ja grįžusių iš Sibiro. Laimė, kad pavyko išsirūpinti Austrijos 
pasą ir gauti Maskvos leidimą išvykti. Austrijos sostinėje Vie- 
noje buvo gyvenusi, ištekėjusi, ten pagrobta ir išvežta Sibi- 
ran. 

“Galų gale Viena. Ir čia prasideda mano naujas realus 
gyvenimas. Jį turiu pradėti nuo adatos. Mano namų ir įren- 
gimų —nieko, nieko nebeliko. Viskas rusų išplėšta ir sugriau- 
ta. Giminių čia irgi nėra jokių, kurie galėtų man padėti. Vy- 
ras? Taip, bet jis seniai turi kitą žmoną. Ir aš stoviu vienų 
viena. Bet mačiusi baisesnių dalykų, nenusigąstu ir pradedu 
kovoti su gyvenimu. Žinau, sveikata suirus ir nervai vargu 
kada atsitaisys. Bet baimės, tos amžinos baimės, grėsiančio 
pavojaus jau nėra" (žiūr. “Kaune", atsiminimai 1955 - 57 me- 
tų. Į Laisvę 1957, Nr. 14-15). 

Tai tik viena kančios istorija iš tūkstančių. Kryžiaus ke- 
lias sugriauto gyvenimo, “sutinusių rankų ir kojų, iškraipy- 

tų sąnarių, sužalotos sielos" — kaip pasakotoja save apibū- 
dino. Jos pasakojimą, kaip grįžusiem iš Sibiro nesibaigia kan- 
kinimas ir savoje žemėje, kaip sunku rasti prieglobstį ir dar- 
bą, kaip bolševikinė milicija seka kiekvieną žingsnį ir terori- 
zuoja — galima būtų papildyti glėbiais prasprūdusių žinių iš 
anapus geležinės uždangos. Gi daugumas grįžo visai paliegę, 
invalidai, mirtinai susenę, parvežę tiktai savo kaulus gimton 
žemėn. Ir tai kartais vadinama “Chruščiovo malone“ — jisai 
po Stalino mirties (1953) paleidęs Sibire kalintuosius ir lei- 
džiąs į užsienį išvykti. Taip, kai kam. Ar daug tokių? Jei 
laisvai leistų, kas bepaliktų sovietiniame pragare? Ir tasai 
žvėris, kuris dar 1932 metais iš Ukrainos šimtus tūkstančių 
ištrėmė mirčiai į Jenisėjaus upės lediniuotas ir plynas pa- 
krantes, kad ant žmonių kaulų atsistotų Norilskas, tasai nuo- 
žmogis tebegrasina laisvajam pasauliui, iškėlęs savo rusišką- 
jį batą, kaip simbolį brutalumo: “Mes jus palaidosime!*. 


LAISVASIS pasaulis tebestovi prieš šią grėsmę, priešais 
jam ruošiamas masines kapines, kaip ir Sibire. Bet kol žmo- 
gus yra laisvas, tai praeidamas pro kapines ar jose vaikščio- 
damas, kaip Los Angeles vėja apaugusiom ir išdabintom 
“Forest Lawn', tik retas susimąsto ir susigraudina, prisiminęs 
savuosius, kurių jau nėra. Gyvenimas srūva šalia kapinių ir 
ligoninių ir šalia kalėjimų, dažnai užmiršdamas mirusius, 
kenčiančius ir kalinamus ... 

Taip laisvasis pasaulis gyvena šalia didžiausio mūsų že- 
mėje ir istorijoje Sovietų Rusijos kapinyno ir tautų kalėjimo. 
Gyvena, tiesa, bijodamas, kad ir jo laisvės nepalaidotų, bet 
netiesia pagalbos rankos gelbėti nelaimingiem, tiem be- 
laisviam ir kankiniam, tiem milijonam vergų, kurie Lenino, 
Stalino, Chruščiovo surakinti ir laidojami jau nuo 1917 metų 
— nuo bolševikų revoliucijos pradžios. 

šios kruvinos revoliucijos pradžioje Baltijos pakraščio 
trys nedidelės tautos — lietuviai, latviai, estai, ir jų kaimy- 
nai lenkai — buvę caristinės Rusijos pavergti, savo karžy- 
giška kova sulaikė bolševizmo tvaną, kad jis nesilietų to- 
liau į Vakarų Europą ir laisvąjį pasaulį. Sakytumei, lyg bu- 
vo duotas dangaus ženklas, kad visi susiprastų ir savo kil- 
niais žygiais stotų į kovą su kylančia pasaulyje pabaisa — 
eitų pagalbon vergiamai ir žudomai rusų tautai. 

Kiekviena tauta yra didelės pasaulio šeimos narys, ir ji 
neturi būti apleista ir išduota žudikam. Toks nusikaltimas 
— pilotiškas rankų plovimasis, jog tai manęs neliečia — ne- 
palieka be skaudžių pasekmių. Tai galima gerai suprasti iš 
antrojo pasaulinio karo ir jo pabaigos, kada bolševikiniam žu- 
dikui buvo išduota dar daugiau nelaimingų tautų. Parama 
galėjusių padėti neatėjo. Ar dėl to laisvam pasauliui buvo 
geriau? Ne! Kone visi klausia, kas gi bus toliau? 


Vieną težinome, kad Dievas kantrus ligi saiko, kurį pri- 
pildo ne tiktai žmonių nuodėmės, bet ir jų kančia bei krau- 
jas. Jei dėl nuodėmių rūstauja ir baudžia, tai dėl kančios at- 
leidžia ir gelbsti. Reikia giliai susikaupti ir maldoje prašyti 
gelbstimos Dievo rankos, kad “nuo žemės veido nušluotų bol- 
ševizmo barbariją“, kaip lietuviai kankiniai Sibire kalbėjo 
kun. Pietro Leoni, jam iš Vorkutos išvykstant į Romą. Reikia 
prašyti Dievą, kad veikiau sulaikytų bolševikinės barbarijos 
plūsmą į visą pasaulį, paskatintų ir duotų jėgų nugalėti tą 
XX amžiaus demoną. Reikia kartote kartoti Sibiro lietuvaičių 
kankinių maldos žodžius: 


Priimki mūsų prašymus, maldas, priimki mūsų ilgesį, pa- 
siryžimus, priimki karžygių aukas, priimki mūsų mylimųjų 
ašaras, skausmu persunktus rūpesčius, išlaikyki mus visus gra- 
žiajai ateičiai. 

